
D  E 


GASPARD  DE  SAULX, 

SEIGNEUR.  DE  TA.VANNES. 

SUITE  DU  RÈGNE  DE  CHARLES  IX. 

JLà  sage  meffiance  est  source  de  seureté  :  il  ne  faut 
croire  tous  bruits  des  desseins  des  ennemis ,  et  ce  qu'ils 
publient  vouloir  faire  ,  mais  de  ce  qu'ils  peuvent  au 
préjudice  du  public,  et  de  cequefoccasionetletemps 
peuvent  faire  naistre  ;  et  l'artifice  de  vouloir  trop  cou- 
vrir leurs  desseins  par  subtilité'  inventée,  les  manifeste 
à  ceux  qui  sont  habiles. 

Il  est  dangereux  de  faire  cognoistre  aux  subjects  ne 
vouloir,  ou  ne  pouvoir  faire  pour  eux;  l'avarice  et  la 
resolution  de  ne  donner  se  doit  tenir  secrette  :  les  gé- 
néreux ou  ambitieux,  n'espérant  en  la  vie  des  Roys, 
espèrent  à  leur  mort  ou  changement  d'Estat,  qu'ils 
désirent  et  recherchent;  les  Souverains  doivent  couvrir 
leurs  mauvaises  intentions,  et  donner  tousjours  de 
bonnes  espérances. 

Désir  et  demande  des  importuns  d'estre  employez, 
lesquels  ont  cognoissance  et  pouvoir  vers  les  ennemis, 

sont  soupçonneux  et  suspects,  voyages  qui  se  font  sou- 
vent à  deux  cœurs  et  à  deux  ententes.  Au  déclin  de  la 
ligue ,  le  gouverneur  de  Beaune  me  pressa  d'envoyer 
au  Roy  un  mal  affectionne'  de  sa  ville,  pour  traicter 
une  neutralité  :  je  Fempesche,  lu  y  défends,  luy  re- 
monstre son  ignorance  ;  la  désobéissance  estant  ja  parmi 
nous ,  il  ne  creut  et  envoya  celuy  qui ,  au  lieu  de  traicter 
de  suspension,  traicta  de  reddition,  le  vendit  et  le 
trahit  par  sa  faute. 

Pour  faire  un  efFect,  cinq  cens  chevaux  à  l'impro- 
viste  peuvent  traverser  la  France,  où  il  n'y  a  garnisons 
establies,  les  rivières  estant  la  pluspart  guayables.  En 
soixante  lieues  de  contenu  de  pays,  sortent  les  plus 
grandes  rivières  de  l'Europe,  qui  coulent  en  différentes 
mers  :  le  Danube,  le  Rhein,  la  Meuze,  la  Marne, 
Seyne,  Rosne;  Saosne,  Loyre,  qui  tesmoignent  que  la 
Bourgongne  est  le  plus  haut  lieu  de  l'Europe.  Il  y  a 
plusieurs  montagnes  dont  l'eau  qui  en  sort  tire  aux 
quatre  parts  du  monde  en  différentes  mers  :  les  rivières 
sont  guayables  aux  sources,  et  n'empeschent  les  armées 
ennemies  d'entrer  en  France;  bien  facilitent-elles  la 
bataille,  estant  contrainctes  lesdites  armées  de  s'ap- 
procher au  commencement  des  rivières,  les  unes  pour 
passer,  les  autres  pour  l'empescher  ;  les  ponts,  les  pas- 
sages divertissent  ou  hastent  le  combat ,  selon  la  suffi- 
sance des  généraux  d'armées,  dont  les  expérimentez 
treuvent  invention  de  passer  les  rivières,  ou  de  se  parer 
d'icelles.  Un  fossé,  un  ruisseau  empesche  la  bataille, 
qui  perd  communément  ceux  qui  les  veulent  passer 
en  désordre,  lesquels  sont  chargez  auparavant  qu'estre 
Raffermis.  Les  villes  où  s'assemblent  les  rivières  ayant 
trois  poinctes  de  terre  dans  leur  enclos,  sont  d'assietes 

admirables,  etdifficile  d'y  forcer  au  combat  les  armées, 
quelque  petites  qu'elles  soient;  les  vivres,  le  secours, 
ne  leur  peuvent  estre  empeschez  par  un  de  ces  endroits. 

Deux  chefs  en  égale  puissance  rarement  font  bien. 
J'ai  veu  MM.  les  ducs  de  Palme  et  du  May  ne  quand 
nous  levâmes  le  siège  de  Rouen,  que  le  Roy  se  reti- 
roit  en  desordre  au  Pont  de  l'Arche,  qui  ne  dirent 
leur  advis  de  le  suivre,  pour  n'estre  garants  de  l'événe- 
ment; mais  faisoient  opiner  les  capitaines,  qui  à  leur 
imitation  donnoient  des  advis  douteux,  debatant  les 
deux  raisons  sans  conclurre.  L'irrésolution  estoit  reso- 
lution de  n'y  aller,  et  demeurer  en  Testât  qu'on  estoit, 
parce  que  cependant  que  l'on  conseille  l'occasion 
passe,  et  les  capitaines  craignoient  les  reprehensions 
selon  les  accidents ,  comme  leurs  chefs  :  tellement  que 
l'armée  du  Roy,  qui  pouvoit  estre  deffaicte  parce  que 
celle  du  duc  de  Palme  fut  esté  aussi  tost  arrivée  au 
Pont  de  l'Arche  qu'à  Rouen,  et  les  eut  pris  à  demy 
passez  ,  se  retira  sans  estre  combattue. 

Pluralité  d'entreprises  ruinent  les  grands  desseins  : 
infidellité,  indiscrettion ,  peur,  recompense,  hastivité, 
observation  de  tant  d'allées  et  venues,  changement  de 
visage,  d'estat,  de  vivres,  de  discours  observez  par  les 
curieux  en  soupçon,  devinent  et  descouvrent;  si  une 
est  malaisée  à  celer,  plusieurs  le  sont  d'avantage: 
Mitridates  à  mesme  heure,  en  divers  lieux,  fit  tuer 
cent  mil  Romains  par  lettres  arrivées  en  mesme  temps. 
Les  Huguenots  à  la  Saine t  Michel,  pour  estre  fidèles  les 
uns  aux  autres,  prindrent  cinquante  villes.  L'une  des 
entreprises  est  celée  par  la  hayne  des  Romains  et  au- 
thorité  du  chef;  l'autre  pour  crainte  de  mort ,  ne  pen- 
sant nul  salut  après  avoir  faict  la  cène.  Douze  montre 

bien  adjustées,  envoyées  en  douze  troupes,  les  peu- 
vent faire  paroistre  en  mesme  temps  ;  aux  entreprises , 
qui  trop  embrasse  mal  estraint  (disent  les  vieux).  Si 
sans  s'embrouiller  de  tant  de  desseins,  les  Huguenots 
eussent  faict  le  seul  de  la  Cour  plus  important  que  tout 
autre,  ils  l'eussent  exécuté,  n'ayant  l'esprit,  forces  et 
moyens  occupez  qu'à  iceluy.  Ils  estoient  enlremeslez 
parmi  ladite  Cour,  qui  receut  l'alarme,  non  d'eux  qui 
estoient  les  plus  proches,  ains  des  provinces  plus  es- 
loignées ,  où  ils  entreprenoient  en  mesme  temps  ;  ce 
grand  coup  exécuté,  tout  le  reste  leur  fustesté  facile, 
et  failly,  le  surplus  estoit  inutile. 

Les  assassinats  des  pères  et  frères  ne  peuvent  ap- 
pointer par  les  enfans  et  parens  honorablement,  si  ce 
n'est  que  les  meurtriers  mettent  leurs  vies  en  puissance 
de  l'offencé  ,  qu'il  conduit  en  lieu  où  il  est  le  plus  fort, 
et  lui  pardonne  en  considération  de  Nostre  Seigneur, 
qui  a  pardonné  sa  mort  ;  et  faut  qu'il  soit  sceu  de  tous , 
pour  servir  à  couvrir  la  honte  de  tels  apointements. 

Les  princes  et  les  villes  liguées  sous  l'Empire  mons- 
trent  l'impuissance  de  leur  chef.  Imprudent  est  le  Roy 
qui  permet  des  confrairies,  ligues,  ou  associations  en 
son  royaume,  qui  s'en  fait  chef,  et  qui  n'essaye  de  les 
rompre  ;  et  plus  mal-habile  le  prince  qui  (au  lieu  de 
juge  )  se  déclare  partisan.  Les  actions  justes ,  les  com- 
mandements absolus,  ouverts  et  sans  crainte  régissent 
et  restaurent  les  Estats.  Les  levées ,  les  enroolements 
se  doivent  faire  par  le  seul  commandement  des  Roys 
et  règles  d'Estat,  non  des  associez;  où  ils  usurpent 
l'autorité ,  l'Estat  ligué  n'est  plus  monarchique  ;  l'ori- 
gine des  ligues  en  ce  royaume  provient  des  Hugue- 
nots.   Les    ecclesiaques  s'estoient  establis  finement, 

faisant  des  confrairies  par  tous  les  Estats  chres- 
tiens,  sous  couverture  desquelles  se  pouvoient  remuer 
les  peuples,  enrooller  des  hommes,  et  lever  des  de- 
niers. C'a  esté  prudence  aux  roys  de  les  abolir  et  dé- 
fendre :  les  hérétiques  sont  source  des  rebellions,  et 
ont  esté  les  premiers  liguez  contre  les  Souverains  à 
Smalcade,  et  ailleurs  en  Allemagne,  en  Flandre  con- 
tre la  duchesse  de  Palme,  avant  et  après  l'entreprise 
d'Amboise  en  France.  Ils  ne  peuvent  blasmer  les  ca- 
tholiques de  ce  qu'ils  ont  fait  à  leur  exemple ,  dont  ils 
sont  l'occasion  et  sujet.  Les  princes,  les  potentats  chres- 
tiens  se  liguèrent  pour  l'entretenement  des  décrets  du 
Concile  de  Trente ,  excepté  les  Roys  de  France  et 
d'Angleterre,  contre  lesquels  il  fut  résolu  audit  Concile 
de  recevoir  leurs  subjects  en  la  ligue,  s'ils  y  vouloient 
entrer.  Le  cardinal  de  Lorraine  est  accusé  de  s'estre 
chargé  à  Trente  d'y  faire  entrer  le  Roy,  et  à  son  dé- 
faut, ses  frères  et  nepveux:  sa  Majesté  s'excuse  de  le 
croire  sur  les  troubles. 

La  minorité  des  roys,  la  confusion  de  la  Royne  pour 
régner,  le  peu  de  provision  de  secours,  argent,  intel- 
ligence, incertitude  du  costé  que  penchoient  leurs 
Majestez,  jetterent  ce  malheur  en  ce  royaume,  dont 
les  principaux  ,  d'instinct  juste  et  naturel  pour  la  con- 
servation de  la  religion  et  Estât  royal,  n'estans  pous- 
sez ny  aydez  de  leurs  Majestez ,  s'aydoient  d'eux-mes- 
mes.  Le  cardinal  d'Armagnac,  Montluc  et  autres 
seigneurs  C1),  s'associent  pour  la  conservation  de  la  re- 
ligion.  Le    sieur    de    Tavannes   commence   la    con- 

(0  Montluc  et  autres  seigneurs.  Ce  fut  en  i565  que  Montluc,  re- 
cevant la  cour  à  Toulouse ,  proposa  de  former  en  Languedoc  et  en 
Guienne,  une  ligue  catholique.  (Voy.  Mémoires  de  Montluc,  livre  6.) 

fi  aine  du  Sainct  Esprit  :  ny  l'un  ny  l'autre  ne  profitent, 
embarrassez  par  les  irrésolutions  de  la  Royne;  toutes 
deux  estoient  faites,  sans  autre  but  que  le  bien  de  Sa 
Majesté',  supleantau  défaut  de  sa  minorité',  de  laquelle 
ne  pouvant  recevoir  ayde,  ses  subjects  resouloient  de 
s'ayder  d'eux  mesmes  de  leurs  propres  forces  et  argent, 
pour  conserver  la  religion  et  la  Coronne  en  la  maison  de 
Valois.  Ceux  de  Guise  y  favorisent,  et  en  donnent  des 
commencements,  ayant  le  cardinal  de  Lorrraine  veu 
celle  que  Ferdinand  avoit  fait  en  Allemagne ,  et  cog- 
noissant  que  c'estoit  le  moyen  de  ruiner  les  Hugue- 
nots ;  et  suivent  sous  ceste  couverture  (  sans  que  les 
auteurs  des  associations  s'en  apperceussent),  les  des- 
seins pris  par  le  cardinal  de  Lorraine  au  Concile  de 
Trente.  Il  y  eut  articles  exprès  en  la  paix  d'abollir  ces 
associations  des  confrairies  du  Sainct  Esprit,  et  toutes 
autres  à  la  requeste  des  Huguenots ,  prevoyans  leur 
ruine  par  l'intelligence  des  Catholiques ,  seul  point  par 
lequel  leur  petite  troupe  resistoit  contre  la  confusion 
du  cahos  de  la  France  ;  l'extinction  en  fut  facile  à  leurs 
Majestez ,  n'ayant  ces  premières  associations  este'  faictes 
que  pour  les  maintenir. 

En  l'an  15^6,  François,  duc  d'Àlençon,  frère  duroy 
HenrylII,  pritlesarmes  contre  luy,  assiste' des  Huguenots 
et  Allemands,  mesle  le  bien  public,  liberté'  et  appen- 
nage  tout  ensemble.  Pour  dissiper  ces  nuées  composées 
de  grandes  troupes  de  reistres  et  de  révoltez  proche  Pa- 
ris, Sa  Majesté  promet  d'augmenter  d'Angoulesme  et  de 
Bourgesl'appennage  de  son  frère,  de  donner  le  gouver- 
nement de  Picardie  et  la  ville  de  Peronne  au  prince 
de  Condé,  de  tenir  les  Estats  généraux.  Les  troupes 
séparées  et  renvoyées  par  la  paix,  les  gouverneurs  des 

villes  et  provinces,  les  sieurs  de  Rutlet,  de  la  Chastre  , 
et  d'Estourmet  intéressez,  s'associent  pour  n'obeyr  au 
Roy,  lequel  se  monstra  content  de  ceste invention,  pour 
avoir  moyen  de  s'excuser  de  sa  promesse  qu'il  ne  vou- 
loit  tenir;  favorise  leur  dessein.  Eux,  en  crainte  d'estre 
enfin  abandonnez  du  Roy,  courus  par  son  frère  et  par 
les  princes  du  sang,  recherchez  par  MM.  de  Guise, 
sur  le  project  du  cardinal  de  Lorraine  faict  au  Concile 
de  Trente,  à  l'extirpation  des  hérétiques,  s'associent 
tous  à  l'exemple  des  Huguenots  qui  s'estoient  liguez 
avec  le  roy  d'Angleterre. 

Les  Catholiques  s'unissent  avec  le  roy  d'Espagne  et 
le  Pape  qui  les  escoutent,  les  aydent  et  favorisent  en 
diverses  intentions  :  le  Pape  pour  la  religion  ;  le  roy 
d'Espagne  pour  n'estre  davantage  troublé  des  Français 
en  Flandres  *,  ceux  de  Guise  par  le  mécontentement 
contre  les  mignons  ;  les  gouverneurs  pour  se  conserver. 
Le  Roy  cogneut  sa  faute  par  l'advis  qu'il  receut 
des  signatures  secrettes  qui  se  faisoient  par  tout  son 
royaume,  mal  conseillé  d'avoir  aggreé  que  ses  sub- 
jects  respondissent  pour  luy,  pour  empescher  la  red- 
dition des  villes  promises  à  son  frère ,  et  plus  mal 
advisé,  au  lieu  d'opprimer  ces  factions  par  edict,  de 
s'en  estre  rendu  chef,  en  espérance  que  tout  se  feroit 
sous  son  nom,  ou  que  s'en  disant  autheur,  le  peuple 
craignant  et  soupçonnant  ces  charges  nouvelles  les 
romproit.  Ce  qu'ils  eussent  fait  n'eust  esté  qu'ils  espe- 
roient  que  la  ligue  dépendant  d'eux-mesmes,  ils  ne 
payeroient  plus  de  tailles  ny  de  gendarmerie  que  celle 
qu'ils  agreeroient,  puis  que  les  enroollementset  levées 
de  deniers  se  faisoient  par  eux ,  et  qu'ils  se  mettroient 
en  republiques. 

Sur  cest  événement,  le  Roy  résout  d'employer  ses 
fidèles  serviteurs  :  mon  père  m'avoit  laissé  de  ceste  con- 
dition ;  Sa  Majesté  me  déclare  son  intention ,  qu'il  vou- 
loit  se  faire  chef  de  la  ligue.  Je  luy  fis  voir  le  serment 
de  la  confrairie  du  Sainct  Esprit  faict  par  mon  père, 
pour  la  conservation  de  la  Coronne  en  la  maison  de 
Valois  :  il  le  fit  doubler  par  le  chancelier  Ghiverny, 
se  résout  de  suivre  le  stile  de  ce  serment  bien  différent 
de  celuy  qui  se  signoit  secrettement  à  Peronne.  Il 
m'envoye  avec  plusieurs  autres  par  les  provinces,  pour 
y  establir  ceste  ligue  en  son  nom.  Le  premier  serment 
estoit  à  Dieu  et  à  la  religion  catholique  ;  Sa  Majesté 
me  le  fit  jurer,  et  me  sert  d'excuse  véritable,  si  ayant 
Sadicte  Majesté  contrevenu  aux  premiers  poincts  de  la 
religion,  par  la  paix  qu'il  fit  aprèsaveclesHuguenots  en 
l'an  mil  cinq  cents  soixante-dix-sept,  je  medispensay  du 
second  article ,  qui  estoit  d'obeyr  au  Roy,  puis  que  le 
premier  estoit  violé  par  Sa  Majesté.  Je  me  jettay  avec 
MM.  de  Guise,  d'où  je  sortis  aussitost  la  paix  de  Ne- 
mours faicteen  l'année  i585,  parce  que  les  Huguenots 
furent  déclarez  ennemis  du  Roy,  du  service  duquel  le 
massacre  depuis  faict  à  Blois  de  MM.  de  Guise  me  dis- 
pensa, Sa  Majesté  contrevenant  au  serment  qu'elle 
avoit  faict  sur  l'Hostie  de  protéger  les  Catholiques. 
Quand  le  Pape  advoùa  le  roy  Henry  IV,  en  l'année 
1595,  je  me  remis  au  service  de  Sa  Majesté,  estans 
nos  premiers  serments  à  Dieu,  et  les  seconds  aux  roys 
légitimes  et  justes. 

Pour  l'extinction  de  ceste  association  qu'on  110m- 
moit  la  ligue  de  Peronne,  et  pour  s'empescher  d'estre 
bridé  par  les  Estats,  le  Roy  fait  conclurre  la  guerre 
contre  les  Huguenots  à  la  première  assemblée  tenue 

à  Rlois,  à  cela  porté  pour  empesclier  que  lesdicts  Es- 
tats  ne  diminuassent  son  pouvoir  et  authorité,  pour 
l'exécution  de  quoy  il  employé  son  frère  M.  d'Àlençon, 
qui  venoit  d'estre  chef  des  Huguenots,  et  fut  soudain 
leur  contraire  ;  prenant  et  bruslant  leurs  villes  il  les 
offence.  Sa  Majesté,  pensant  avoir  tout  dissipé  contre 
la  resolution  prise  aux  Estats,  fait  paix  ;  son  frère  d'A- 
lençon  va  en  Flandres;  aussitost  mort  que  retourné (0. 
Le  Roy,  suivant  la  moitié  des  advis  que  le  sieur  de 
Tavannes  lui  avoit  donnez  d'abbaisser  les  deux  maisons 
de  Guise  et  de  Montmorency  pour  en  ériger  de  nou- 
velles, ayant  oublié  la  moitié  de  son  rollet ,  en  lieu  de 
capitaines  prend  de  jeunes  mignons  subjects  à  blasme 
énorme.  L'esloignement  trop  à  coup  de  ceux  de  Guise, 
la  défaveur  de  la  Royne  à  la  persuasion  desdicts  mi- 
gnons, qui  desiroit  plustost  la  Coronne  au  marquis 
du  Pont  vSon  petit  fils  qu'au  roy  de  Navarre  qui  ne 
luy  estoit  rien,  firent  reprendre  les  vieilles  erres  de  la 
ligue  sous  divers  desseins. 

Lesdicts  sieurs  de  Guise  prindrent  les  armes  en  l'an 
i588  :  tout  est  couvert  de  religion  et  de  bien  public  ,. 
les  simples  s'y  portent  ;  la  Royne  désirant  ruiner  les 
mignons,  rempieter  le  gouvernement,  et  faire  tomber 
la  Coronne  au  marquis  du  Pont.  Le  Pape  vouloit  chas- 
ser les  Hérétiques,  le  roy  d'Espagne  faire  guerre  en 
France  pour  avoir  paix  en  Flandres,  MM.  de  Guise, 
pour  entrer  au  gouvernement  et  en  chasser  les  mignons; 
chacun  tire  tant  de  son  costé  qu'ils  rompirent  la  cou- 
verte, et  vit-on  jour  au  travers.  Il  falloit  opprimer  ces 
ligues  au  commencement;  sans  la  faveur  de  la  Royne, 

C1)  Aussitost  mort  que  retourne'.  Le  duc  d'Alençon  mourut  à  Châ- 
teau-Thierry, en   1 584  ^  un  an  après  son  retour  de  Flandre. 

et  crédit  de  la  Cour,  celles  des  Huguenots  n'eussent 
commencé  ny  duré;  et  pour  celle  des  Catholiques, 
dez  l'abordée  ii  falloit  défendre  la  ligue  de  Peronne 
ouvertement,  franchement  déclarer  de  ne  vouloir  don- 
ner les  villes  à  M.  d'Alençon,  ny  aux  Huguenots,  non 
que  le  roy  Henry  III  n'eust  des  incommoditez  qui  l'ex- 
cusent, ne  se  pouvant  fier  à  sa  propre  mère  accablée 
des  révoltes  contagieuses,  tracées  des  Huguenots;  pour 
se  sauver  d'un  peu  de  feu  ,  il  rompt  la  digue  qui  faut 
à  noyer  son  Estât.  Il  est  facile  au  Roy  de  maintenant 
prendre  de  meilleurs  conseils  sur  ces  fautes;  ceux  qui 
marchent  les  premiers  aux  ténèbres  bronchent  plus 
lourdement.  Je  suis  esté  forcé  d'escrire  ce  que  dessus, 
pour  faire  mieux  paroistre  l'origine  et  accroissement 
de  la  ligue  des  Catholiques. 

C'est  grand  heur  d'avancer  ses  parens  ,  et  sagesse  à 
ceux  qui  ne  peuvent  estre  les  premiers  de  les  ayder  à 
estre  ,  sans  considérer  l'aage  et  jeunesse  d'iceux  ;  d'au- 
tant que  si  la  réputation  ne  peut  estre  personnelle,  du 
moins  demeure-telle  à  la  généralité  de  la  famille,  par 
l'ayde  qui  se  faict  à  ceux  qui ,  par  dons  de  Dieu  ,  de 
nature ,  ou  de  fortune  ,  treuvent  moyen  d'acquérir  de 
l'honneur.  C'est  une  grâce  du  Ciel  non  concédée  à 
tous;  quelques  uns  aymei oient  mieux  n'estre,  que 
d'estre  par  leurs  frères  ;  vice  dépendant  de  l'envie ,  au- 
quel il  faut  appliquer  le  souvenir  du  bon  naturel,  le 
devoir  que  nous  avons  à  nos  maisons  et  postérité,  qui 
nous  sont  autant  que  la  patrie. 

Puisque  Testât  est  honoré  par  l'homme,  non  l'homme 
par  Testât,  semble  que  la  multitude  des  indignes  pour- 
veuz  aux  grades,  ne  doit  empescher  ceux  à  qui  on  les 
donne  de  les  accepter.  Les  grands,  les  peuples  sont 

juges  du  mérite,  et  mettent  différence  entre  ceux  qui 
les  possèdent:  de  cinquante  chevaliers  de  l'Ordre,  six 
sont  estimez  ;  de  douze  marcschaux  de  France  ,  deux  ; 
le  reste  n'est  guieres  plus  honore'  avec  leurs  charges 
que  s'ils  n'en  avoient  point  ;  et  d'aucuns  ne  les  sçachant 
exercer  les  possèdent  à  leur  honte;  les  raisons  aile- 
gue'es  par  ceux  qui  les  refusent  ne  sont  de  peu  de  poids. 
Il  y  a  plus  d'honneur  de  demander  pourquoy  on  n'a 
point  faict  de  statues  à  Caton,  que  pourquoy  on  en  a 
érigé  à  d'autres  ;  c'est  plus  de  gloire  d'estre  jugé  digne 
d'une  charge ,  que  de  l'avoir.  Il  est  agréable  d'entendre 
le  peuple  publier  que  l'on  mérite  mieux  les  estats  que 
ceux  qui  les  ont;  que  ce  n'est  faute  de  valeur,  pru- 
dence et  expérience,  ains  plustost  pour  en  avoir  trop  ; 
accusant  l'ingratitude,  la  crainte,  l'envie  des  supérieurs, 
ausqueîs  l'on  donne  pour  maximes  de  n'eslever  aux 
grades  les  braves,  à  ce  qu'ils  ne  leur  facent  la  part. 

Les  grades  honorent  sous  les  vaillans  princes,  et 
deshonorent  sous  les  vicieux  :  les  capitaines  de  Sarda- 
napale  et  d'Eliogabale  estoient  des  maquereaux  et 
gens  sans  honneur.  Les  cinq  ans  premiers  du  règne  de 
Néron,  les  braves,  les  sages  estoient  promeuz  aux 
estats;  les  meschants  ministres  de  voluptez  les  obtin- 
drent  au  reste  de  sa  vie  ;  et  maintenant  sont  venus  jus- 
ques  là,  que  les  charges  sont  à  la  honte  de  ceux  qui 
les  pourchassent,  veu  l'incapacité  et  obscurité  de  partie 
de  ceux  qui  les  possèdent. 

Toute  la  France  tire  à  Paris,  que  les  Huguenots 
effrontez  publioyent  avoir  assiégé;  ils  s'entretiennent 
devant  sur  les  conseils,  sur  le  nombre  des  soldats  ca- 
tholiques à  eux  révélez  par  leurs  factieux  de  dedans ia 
Cour,  les  femmes  et  amis  secrets  de  leur  secte.  Leur 

hardiesse  accreiïe  et  maintenue  pour  estre  advertis 
quand  et  comment  on  les  vouloit  combattre,  proposent 
deux  espérances  de  paix  :  la  générale  qu'ils  publient 
parleur  party,  pour  gagner  temps  sans  estre  combattus, 
et  attendre  leurs  reistres  ;  la  secrette  entre  le  contes- 
table et  ses  nepveux,  dont  Feffect  ne  tint  qu'au  doute 
des  variations  de  la  Royne,  qui  n'avoit  encore  du  tout 
perdu  la  volonté'  d'entretenir  deux  party  s ,  craignant 
que  ceux  de  Chastillon  abandonnassent  les  Huguenots 
et  se  fissent  Catholiques ,  laissant  le  reste  en  proye. 

Ceste  négociation  rompue,  le  connestable  dépite', 
cognoissant  le  soupçon  auquel  il  estoit,  avoitfait  offre 
qui  ne  fut  acceptée  de  se  retirer  chez  luy,  se  résout  à 
la  bataille  à  l'improviste,  pour  sortir  de  peine  de  ces 
ombrages ,  ou  mourir.  Il  fait  résoudre  la  Royne  ,  qui 
se  fiant  en  la  multitude,  conclurent  le  combat  si  sou- 
dainement ,  que  les  advertissements  accoustumez  ne 
previndrent  leur  dessein.  Les  Huguenots,  se  fians  sur 
les  traistres,  et  qu'ils  seroient  advertis  de  la  Cour,  avoient 
envoyé'  le  sieur  d'Àndelot,  avec  partie  des  forces,  saisir 
Poissy.  Le  connestable  avec  deux  mil  cinq  cens  che- 
vaux, douze  mil  hommes  de  pied,  Suisses  et  Français, 
le  dixiesme  jour  de  novembre  1^67,  canonne  Auber- 
villiers  et  Sainct-Oing,  pointe  du  logis  des  Huguenots, 
dontle  corps  estoit  à  Sainct  Denis;  eux  luy  opposent  en 
bataille  douze  cens  chevaux  et  dixhuit  cens  arque- 
busiers, en  l'absence  du  sieur  d'Andelot.  Ils  avoient 
peu  de  lances  par  défaut  non  par  dessein,  d'autant 
qu'ils  n'avoient  encolles  expérimenté  le  peu  d'utilité 
desdictes  lances,  et  estoient  assez  mal  armez  ;  les  Ca- 
tholiques s'asseurent  sur  le  nombre,  les  autres  sur  la 
retraicle  de  Sainct  Denis.  La  rareté  de  pistolets  rend  les 

charges  moins  dangereuses  ;  les  Huguenots  attendent 
le  déclin  du  jour,  pour  se  servir  de  la  nuict  au  besoin 
à  leur  retraicte.  Le  grand  nombre  des  Catholiques  de 
difficile  ordonnance ,  l'embarras  de  la  sortie  de  Paris, 
favorisent  leur  dessein. 

Les  Catholiques  se  mettent  en  bataille  en  hayes , 
aux  espaces  vuides  qu'ils  avoient  laissé  entre  leurs 
gens  de  pied  ;  les  Huguenots  de  mesme ,  ne  sçachans 
encores  bien  ce  que  valoient  les  escadrons  massifs , 
couvrent  leurs  trois  logis.  L'Admirai  commençant  à 
subtiliser  avoit  faict  un  retranchement  à  Aubervil- 
liers ,  qui  deffendoit  la  teste  de  sa  cavalerie ,  flanquez 
de  petites  troupes  d'arquebusiers ,  leurs  piquiers  et 
alebardiers  restez  à  Sainct  Denis  :  ce  qu'ils  n'avoient 
voulu  hazarder,  ny  s'empescher  du  corps  de  piques, 
monstre  bien  qu'ils  pensoient  à  la  retraicte.  L'Admirai 
enhardy,  cognoissant  qu'en  la  grande  estendue  de 
l'ordre  des  ennemis,  il  n'y  avoit  qu'une  haye  d'hom- 
mes armez  à  passer,  deffend  la  teste  des  retranchemens 
de  Sainct  Oing  et  Aubervilliers,  par  escarmouche, 
empeschant  le  dessein  du  connestable,  qui  estoit  de 
les  réduire  dans  Sainct  Denis. 

La  cavalerie  catholique  indiscrettement  aproche 
Sainct  Oing  ;  l'Admirai  leur  fait  tirer  de  près  tous  ses 
arquebusiers  ;  les  voyant  blessez ,  plier  et  en  desordre 
(coustume  des  cavaliers  qui  se  tournent  à  la  portée  de 
l'arquebuzerie  ) ,  il  charge  et  perce  ceste  haye  de  ca- 
valerie qui  plioit  au  droict  de  luy,  et  perce  deux  cens 
chevaux,  s'avance  trois  mil  pas  par  derrier  les  batail- 
lons des  Catholiques,  jusques  à  la  chapelle,  où  les 
fuyards  mirent  en  desordre  leurs  gens  de  pied.  Le 
prince  de  Condé ,  selon  la  resolution  prise ,  suit  ceste 

mesme  route,  se  conservant  sans  estre  rompu  d'aucunes 
charges,  laisse  l'escadron  de  Clairemont  d'Amboise , 
pour  empescher  d'estre  charge'  en  flanc  ou  par  derrier, 
et  pour  défendre  Auberviliers,  qui  est  sa  proye,  que 
l'Admirai  laisse  pour  amuser  le  gros  de  l'arme'e  des 
Catholiques,  qui  se  jettent  sur  la  troupe  dudit  Claire- 
mont,  et  laissèrent  outrepasser  toutes  leurs  troupes  à 
l'Admirai  et  prince  de  Condé  de  trois  mil  pas,  (lesquels 
accreus  de  vaillance  pour  l'espoir  de  leur  retraicte 
qu'ils  voy oient  à  Sainct  Denis  )  donnent  l'espouvante 
à  six  mil  badots  de  Paris,  qui  se  rompentsans  combat, 
s'en  retournent  et  chargent  le  derrier  de  l'escadron  du 
connestable  ,  qui  n'a  loysir  que  de  se  retourner. 

M.  de  Montmorency,  qui  estoit  devant  son  père,  fut 
chargé  par  le  prince  de  Condé,  lequel  après  prit  un 
coin  en  flanc  de  l'escadron  du  connestable,  lequel  fut 
tué  par  Stoiïard,  Escossais  huguenot,  pour  estre  aban- 
donné des  siens,  et  sa  cavalerie  en  confusion.  La  mul- 
titude nuist  aux  desordonnez;  les  Huguenots  ne  s'ar- 
restent,  ayant  le  cœur  à  leur  retraicte  de  Sainct  Denis  ; 
le  mareschal  d'Anville  les  souffre  passer  devant  luy, 
l'ayant  appris  de  M.  de  Guise  à  Dreux.  Les  logis  d'Au- 
berviliers  et  Sainct  Oing  quittez  à  la  faveur  de  la  nuict, 
tous  les  Huguenots  se  retirent  à  Sainct  Denis  ;  leur 
canon  ayant  esté  retiré  de  bonne  heure,  les  Catholi- 
ques ne  gardèrent  le  champ  que  jusques  à  minuict.  Le 
sieur  d'Andelot  revenu  le  matin ,  la  bataille  est  repré- 
sentée par  les  Huguenots,  et  refusée  des  Catholiques. 
La  mort  du  connestable  faict  disputer  la  victoire  de  la 
bataille  aux  partisans  de  l'Admirai ,  dont  à  la  vérité 
ils  eurent  du  pire, 

M.  le  connestable,  vaillant  et  malheureux;  fîdelle  à 

la  Coronne,  et  trop  affectionné  à  ses  parens,  fut  pris 
à  Sainct  Quentin,  à  Dreux,  et  tué  à  Sainct  Denis  j 
monstre  avoir  eu  plus  de  jugement  dans  les  conseils 
qu'à  la  veiie  des  ennemis,  favorisé  et  défavorisé,  et  en 
soupçon.  Il  passa  sa  vie  moitié  bien,  moitié  mal,  lava 
deux  fois  de  son  sang  les  accusations  d'ayder  les 
Savoyards  et  Huguenots. 

Marcher  sans  regarder  derrière,  est  dit  pour  ceux 
qui  ne  partent  qu'à  regret  ;  il  se  faut  jetter  du  tout, 
ou  il  ne  se  fait  rien  pour  soy,  ny  pour  le  public. 

Combien,  sans  danger  et  sans  fortune,  font  croire  en 
avoir  couru  beaucoup  !  Ils  se  coulent  avec  troupes 
obéissantes  au  long  des  escadrons  ennemis,  et  ne  char- 
gent que  ce  qu'il  leur  plaist,  derrier,  sur  le  flanc 
droict,  ou,  ne  prenant  qu'un  coing  des  escadrons,  ne 
laissent  d'avoir  honneur  d'avoir  esté  au  combat,  sans 
beaucoup  de  péril,  cognoissent  l'esbranlement  et  de- 
sordre d'autruy,  et  sont  dits  autheurs  de  la  victoire , 
qui  devroit  estre  attribuée  souvent  à  la  fortune  et  de- 
sordre,ouàceux  qui  ont  chargé  par  le  milieu.  Plusieurs 
passent  et  repassent  au  travers  des  escadrons  sans  frap- 
per ;  les  capitaines  les  doivent  requérir  au  moins  qu'ils 
tirent  ou  donnent  un  coup  qui  porte  en  passant. 

Plus  de  meslange  de  quantité  de  gens ,  plus  de  con- 
fusion; l'honneur  et  la  honte  sont  gênerais,  et  le  danger 
particulier*,  les  soldats  meslez  n'obéissent  a  leurs  capi- 
taines ,  l'espouvante  s'accroist  par  la  multitude  mal  or- 
donnée. Les  brèches  se  doivent  tenter  à  petites  troupes, 
et,  selon  l'apparence  et  l'esbranlement  des  ennemis, 
les  renforcer,  et  y  faire  donner  teste  baissée  régiment 
après  régiment ,  à  ce  qu'il  y  ait  des  chefs  à  qui  se  pren- 
dre, et  qui  ayent  à  respondre  de  la  lascheté  ou  faute 

de  courage  de  leurs  soldats  ;  aux  grandes  résistances 
faut  faire  un  logis  au  pied,  ou  au  milieu  delà  bi  esche. 

[i  568].  La  Royne?desirantla  mort  des  grands,  est  con- 
tente de  celle  du  connestable,  résout  d'oster  le  comman- 
dement gênerai  des  deux  maisons  de  Guise  et  Montmo- 
rency, et  le  porter  à  son  second  fils  M.  d'Anjou ,  qui 
fut  depuis  Henry  troisiesme,  et  l'assister  de  bons  capi- 
taines; elle  envoyé  vers  le  sieur  de  Tavannes,  le  choisit 
pour  ses  faits,  escrits,  conseils  et  fidélité  :  il  dit  qu'à 
bon  cheval  il  ne  faut  point  d'esperons,  et  toutesfois 
(considérant  son  aage)  que  c'estoit  moutarde  après 
disner,  qu  il  ne  pouvoit  guieres  jouir  de  ces  faveurs. 
Les  deux  maisons  de  Guise  et  de  Montmorency  esgales 
en  malheur  par  la  mort  des  deux  chefs,  inimitié'  de  la 
Royne,  Tune  d'enfans  conduits  par  un  sage  cardinal, 
l'autre  d'hommes  soupçonnez  et  mois,  les  Huguenots 
affaiblis  vont  au  devant  de  leurs  reistres.  La  Royne 
craintive  n'ose  lever  le  commandement  entier  à  ceux 
de  Guise ,  leur  donne  quelques  forces  pour  suivre  les 
ennemis  par  leurs  gouvernements ,  et  donne  la  con- 
duite du  corps  de  l'armée  à  M.  d'Anjou  son  fils.  Les 
Huguenots  (  pour  favoriser  les  passages  de  leurs  reis- 
tres) se  saisissent  de  Bret,  Pont  sur  Yonne,  et  Nogent 
surSeyne.Le  jeune  duc  de  Guise  (ayant  secouru  Sens) 
se  treuve  engagé  à  la  teste  de  ses  ennemis,  fait  retraicte 
de  dix  lieues,  excusé  pour  sa  jeunesse,  et  la  faute  re- 
mise sur  Esclavolles  et  Pavans  ses  conseilliers. 

Plusieurs  lèvent  dessoldats  aux  provinces  ;  Poncenat  et 
Mouvans  avec  sept  mil  hommes  entrent  en  Bourgongne , 
attaquent  Sainct  langons  le  Royal.  Le  sieur  de  Tavan- 
nes y  envoyé  son  cousin  de  Vantoux  avec  sept  cens 
chevaux.  Apres  une  légère  escarmouche,  chacun  en 

crainte  de  son  ennemi  font  retraite  la  nuict  de  dix 
lieues,  et  estoient  le  matin  à  vingt  l'un  de  l'autre.  Le 
nom  du  sieur  de  Tavannes,  que  Poncenat  pensoit  y 
estre,  lui  avoit  attaché  des  aisles  aux  pieds.  Cependant 
M.  d'Anjou  fault  à  combattre  les  Huguenots  à  Nostre 
Dame  de  l'Espine  et  Saincte  Mencoul,  par  manque- 
ment de  capitaines  ;  eux  passent  à  Esparnay,  vont  au 
devant  de  leurs  reistres. 

Le  sieur  de  Tavannes  va  treuver  MM.  de  Guise 
et  d'Aumalle  avec  quatre  cens  chevaux ,  par  comman- 
dement de  la  Royne,  à  ce  qu'elle  eust  un  surveillant 
près  d'eux,  soupçonnant  leurs  actions,  et  que  leurs 
troupes  ne  fussent  du  tout  composées  à  leur  dévotion. 
Le  cardinal  de  Lorraine  prie  le  sieur  de  Tavannes  de 
mener  son  nepveu ,  M.  de  Guise,  à  la  guerre;  il 
considère  que  la  honte  seroit  sienne ,  l'honneur  à  au- 
truy  ;  qu'il  n'estoit  utile  d'augmenter  la  réputation  de 
ce  jeune  prince  avant  celle  de  M.  d'Anjou  ;  qu'il 
n'espère  la  recompense  d'eux,  et  craint  de  desplaire  à 
la  Royne  :  respond  au  cardinal  qu'il  avoit  donné  tant 
de  preuve  de  sa  valeur,  qu'il  n'estoit  besoin  qu'il  en 
fist  davantage  ;  c'estoit  à  gens  nouveaux  d'aller  à 
telles  entreprises  ,  et  s'en  excusa.  M.  d'Anjou  (  avec 
l'armée  proche  Verdun)  demande  au  sieur  de  Tavannes 
ce  qu'il  feroit  ;  il  lui  conseille  d'amener  trois  mil  che- 
vaux avec  ce  qu'avoient  MM.  de  Guise  ,  et  qu'il 
deferoit  les  reistres  harassez  de  longues  traictes  et  non 
encores  joincts  aux  Huguenots. 

Cest  advis  fut  adverty  par  ceux  de  Guise,  qui  ne 
vouloient  perdre  le  commandement,  et  autres  qui  es- 
toient proches  de  M.  d'Anjou,  lesquels  pretendoient 
faire  croire  avoir  autant  de  suffisance  que  de  faveur. 

25.  2 

Les  Huguenots  joints  aux  reistres ,  les  forces  de 
M.  d'Anjou  et  de  MM.  de  Guise  s'assemblent  et  se 
retirent  à  Troyes.  L'expérience,  les  charges,  les  fautes 
faictes  à  Nostre  Dame  del'Espine  en  Lorrayne,  le  com- 
mandement de  la  Royne ,  donnent  toute  l'autorité  au 
sieur  de  Tavannes.  La  reveûe  se  fait  à  Troyes;  il  met 
en  bataille  l'armée ,  change  le  premier  l'ordre  des 
armes,  compose  les  escadrons  de  deux  cens  pistoliers 
en  plusieurs  rangs  à  la  façon  des  reistres  :  quoy  qu'il 
juge  la  lance  inutile,  sa  vogue  luy  permet  encore  une 
file  au  premier  rang  et  au  flanc  droit  des  escadrons.  Il 
donne  l'advis  cy  inceré  pour  l'ordre  de  la  gendarmerie. 
La  gendarmerie  estant  en  Testât  qu'elle  est,  il  est 
mal  aisé  d'en  tirer  tel  service  que  l'on  en  peut  atten- 
dre, principalement  à  cause  du  changement  et  accrois- 
sement de  l'ordre  des  gens  de  cheval  ennemis  ;  et  voicy 
la  raison  :  premièrement  lesdits  ennemis  viennent  au 
combat  en  gens  unis  et  serrez ,  de  sorte  que  le  plus 
grand  fort  et  retraicte  qu'ayent  les  leurs,  quand  ils 
sont  quelquefois  séparez  et  rompuz,  est  sous  les  ensei- 
gnes de  ces  grosses  masses  et  escadrons  insupportables 
à  infinies  petites  bandes  de  trente  ou  quarante  hommes 
d'armes  ,  séparez  par  plusieurs  régiments  qui  sont 
donnez  à  plusieurs,  sinon  à  la  faveur,  à  tout  le  moins 
pour  contenter  les  seigneurs  destinez ,  qui  sont  près  du 
Roy  ou  de  ses  lieutenans;  tellement  que  l'on  verroit 
ordinairement  huict  ou  dix  enseignes  de  gens  darmes 
à  un  tel  de  ces  régiments  où  ne  se  treuve  plus  de  trois 
cens  chevaux,  et  le  pis  est  que  du  passé  ils  combattoient 
enhaye.  Iceux  régiments  marchant  en  bataille,  séparez 
l'un  de  l'autre  par  le  moyen  des  gens  de  pied,  artil- 
leries ou  autres  lieux  incommodes  à  se  joindre  les  uns 

avec  les  autres,  pour  s'engrossir  quand  l'occasion  se  pré- 
sente ;  et  encores  qu'ils  fussent  en  pleine  campagne,  si 
se  joindront-ils  fort  envis(0,  si  de  fortune  le  lieutenant 
de  Roy  ne  se  treuve  là  pour  leur  commander,  ayant 
un  chacun  d'eux  envie  de  faire  paroistre  leur  valeur, 
sans  considérer  ceste  grosse  troupe,  et  (par  maniéré 
de  dire)  montagne  d'ennemis  qui  leur  vient  tomber  sur 
les  bras;  ny  la  crainte  que  peuvent  avoir  les  soldats, 
qui,  pour  se  voir  foibles  et  demesurez,  sortent  hors, 
espians  non  seulement  de  vaincre,  mais  de  vivre  s'ils 
affrontent  telle  troupe,  où  ils  se  tiennent  quatre  contre 
un  unis,  serrez  et  en  gros,  comme  dit  est. 

D'avantage  lesdits  soldats,  pour  estre  de  tant  de 
pièces,  sous  tant  d'enseignes  et  petites  bandes,  avec 
les  opinions  souvent  diverses  de  leurs  capitaines,  se 
délient  les  uns  des  autres;  de  façon  que,  se  voyant 
menez  au  combat,  desunis,  entrent  souvent  en  soupçon 
de  leurs  compagnies  :  et  de  là  vient  le  desordre ,  non 
par  faute  de  courage ,  mais  de  foy  et  asseurance  telle 
que  peuvent  avoir  ceux  qui  s'aymentet  se  cognoissent. 
Par  ainsi  semble  que  pour  mesler  ceste  foy  et  amitié 
avec  l'honneur  et  devoir  qu'ils  doivent  au  prince,  l'on 
doit  faire  les  bandes  plus  grosses  qu'elles  ne  sont. 

A  sçavoir  les  moindres  bandes  de  quatre  vingts 
hommes  d'armes,  sans  croistre  les  gages  des  capitaines, 
et  les  autres  bandes  de  cent;  et  qu'il  doit  estre  regardé 
combien  de  gentils  hommes  peuvent  porter  les  pro- 
vinces, pour  en  icelles  séparément  y  faire  les  capitaines 
et  compagnies;  sçavoir  est  ceux  de  Normandie  tous  les 
Normands ,  ceux  de  Picardie  tous  les  Picards ,  et  con- 
sécutivement des  autres  provinces,  tous  séparément ? 

(0  Envis  :  ayec  peine. 

dont  s'ensuivra  telle  commodité'  que  s'ils  viennent  au 
combat,  ils  se  treuveront  tous  presque  parens ,  amis 
et  voisins,  qui  (encores  que  le  service  du  Roy  n'y 
allast)  tous  se  pourront  inciter  à  mourir  l'un  sur  l'au- 
tre, outre  l'envie  qui  sera  de  l'une  des  provinces  à 
l'autre,  à  qui  fera  le  mieux. 

Estans  ces  bandes  ainsi  grosses,  et  se  retreuvans  en 
une  armée  où  il  peut  avoir  deux  mil  hommes  d'armes 
ou  plus ,  semble  que  pour  rendre  les  troupes  plus 
grosses  et  unies,  et  oster  tant  de  diversitez  de  régiments, 
et  gens  que  l'on  veut  favoriser,  avec  cela  doit  estre  mis 
en  quatre  régiments ,  et  donné  à  quatre  chefs  sans  fa- 
veur ,  ausquels  le  lieutenant  de  Roy ,  selon  la  conte- 
nance et  ordre  des  ennemis,  commandera  fort  aisément, 
soit  de  faire  joindre  deux  desdits  chefs  et  faire  mil 
hommes  d'armes  d'un  ost,  ou  plus  ou  moins,  selon  les 
contenances  qu'il  verra;  bref  que  ledit  lieutenant  de  Pxoy 
n'aura  à  commander  qu'aux  susdits  quatre  conduisants 
le  régiment,  lesquels  paisiblement  auront  peu  de  ca- 
pitaines sous  eux,  et  plus  faciles  à  commander  avec  les 
soldats,  parens,  amis,  se  cognoissans  l'un  l'autre,  et 
unis  comme  dit  est  ;  il  n'en  sçauroit  réussir  que  bon 
effect.  Et  ne  faut  craindre  de  faire  les  bandes  grosses, 
comme  des  autres  bandes  de  soldats,  pour  y  estre  Sa 
Majesté  si  heureuse,  que  c'est  le  moins  desrobé  prince 
du  monde  en  sa  gendarmerie ,  par  les  capitaines ,  qui 
tousjours  remplissent  leur  roolle,  de  sorte  que  s'il  y  a 
quelque  abus  pour  les  deniers,  cela  vient  des  officiers 
de  Sa  Majesté,  laquelle  gendarmerie  doit  estre  tenue 
plus  subjecte  en  temps  de  guerre  qu'elle  n'a  accous- 
tumé,  et  laisser  faire  Testât  des  chevaux  légers  et  ar- 
quebusiers à  cheval  sans  s'en  mesler. 

Qu'il  pleust  pareillement  à  Sa  Majesté,  pour  entre- 
tenir les  bandes  bonnes  et  belles,  et  y  attirer  les  gentils 
hommes  de  bonne  part  et  qui  ont  dequoy,  ne  les  re- 
cevoir du  premier  coup  à  sa  Cour  qu'ils  n'ayent  passe' 
par  lesdits  estats,  et  eslire  les  capitaines  des  provinces 
d'où  seront  les  bandes,  et  principalement,  quand  les- 
dites  bandes  viennent  à  vaquer ,  en  pourvoir  les  lieute- 
nans,  s'ils  sont  gens  de  bien.  Ce  que  dessus  pourra 
servir  pour  l'exécution  et  service  de  Sa  Majesté  en 
temps  de  guerre;  et  pour  le  temps  de  paix  ou  garni- 
sons, les  compagnies  estant  ainsi  toutes  d'un  pays  et 
d'une  province,  il  ne  leur  faudra  plus  de  garnisons 
pour  le  soulagement  du  peuple,  ains  pourront  faire 
deux  monstres  seulement  l'an  en  armes,  où  pourront 
assister  les  mareschaux  de  Fiance,  ou  lieutenans  de 
ladite  province  à  faire  lesdites  monstres  tout  en  un 
jour,  et  pour  le  plus  loing  en  deux  jours,  seront  re- 
tirez en  leurs  maisons  à  la  grande  descharge  dudit 
peuple  :  il  faudra  peu  de  commissaires,  de  trésoriers 
et  controolleurs  ,  et  outre  cela  le  mal  vivant  sera 
promptement  cogneu ,  treuvé  et  facile  à  chastier.  Da- 
vantage advenant  une  affaire  sur  les  frontières,  il  ne 
sera  besoin  traverser  toute  la  France,  ains  seront  les- 
dites provinces  promptement  en  armes  pour  les  def- 
fendre  du  dehors,  et  quant  et  quant  prests  pour  l'exé- 
cution de  la  justice,  faire  obeïr  le  Roy,  et  exécuter  ses 
commandements  aux  choses  du  dedans;  ce  qui  ne  se 
pourroit  faire  promptement,  estans  les  gendarmes  de 
chaque  compagnie  de  plusieurs  pais,  d'autant  qu'il  y 
va  du  temps  à  les  assembler ,  et  le  susdit  Royaume 
tousjours  traversé,  comme  dit  est,  à  la  grande  foule 
du  peuple. 


»2  [x568]    GASPARD  DE  «AULX, 

Les  finances-du  Roy  seront  espargnées,  tant  sur  le 
nombre  des  capitaines,  commissaires,  controolleurs, 
trésoriers,  que  pour  des  deniers;  le  tout  aussi  au  grand 
soulagement  du  Roy  et  du  peuple. 

L'on  pourra  alléguer  quelque  monopole  à  cause 
que  les  bandes  sont  toutes  d'un  pays  :  est  à  considérer 
qu'en  temps  de  paix  ils  n'ont  que  faire  dedans  les 
places,  et  ne  leur  faut  aucune  garnison.  Davantage  ils 
seront  plusieurs  capitaines,  chose  difficile  à  s'accorder, 
et  en  temps  de  guerre  sera  besoin  que  les  gendarmes 
des  provinces  voisines  soient  de  la  partie. 

Les  hayes  de  cavalerie  sont  inutiles  ;  les  escadrons 
composez  de  quatre  cens  cavaliers  sont  les  meilleurs; 
ceux  de  quinze  cens  et  de  deux  mil ,  qui  est  l'ordon- 
nance des  reistres ,  les  emporteroient  s'ils  n'avoient  à 
faire  qu'à  ces  quatre  cens;  et  y  en  ayant  douze  cens  en 
trois  troupes  chargeant  l'une  après  l'autre ,  je  tiendray 
l'advantage  de  leur  costé:  tant  de  gens  en  gros  n'ap- 
portent que  confusion ,    et  n'y  a  que  la  quatriesme 
partie  qui  combatte.  Ceste  grande  quantité  de  soldats 
en  un  escadron  sert  aux  reistres ,  parce  que  les  trois 
quarts  de  leurs  gens  ne  sont  que  valets.  Les  premiers 
qui  chargent  ces  grands  gros,  les  desordonnent  prin- 
cipalement  donnant  par  flanc  ;    et    encore  qu'iceux 
puissent  résister  aux  premiers,  les  deuxiesme  ou  troi- 
siesme  escadron  les  emportent  et  défont,  chargeant  de 
bout  à  autre ,  et  passant  au  travers  :   depuis  que  les 
deux  premiers  rangs  sont  passez ,  il  y  a  peu  de  péril 
au  reste.  Qui  a  le  plus  grand  nombre  d'escadrons  de 
trois  et  quatre  cens  doit  obtenir  la  victoire. 

Depuis  le  précédant  advis  du  sieur  mareschal  de 
Tavannes,  les  armes  souffrant  un  continuel  change- 

ment,  l'expérience  nous  a  fait  escrire  cest  advis  susdict 
pour  la  composition  des  escadrons. 

Les  Huguenots ,  après  avoir  vuidé  leurs  bourses  en 
celles  des  reistres ,  passent  au  pont  des  Trocheres  à  la 
vale'e  d'Anglan  droit  à  Orléans,  pour  le  grand  nombre 
de  leurs  ennemis  et  difficulté',  ne  cherchent  le  combat 
de  l'armée  catholique,  renforcée  de  Français  et  Espa- 
gnols ,  parée  de  la  rivière  de  Seyne  proche  de  Troyes  > 
laquelle  de  sa  part  ne  veut  aussi  hazarder  le  combat, 
espérant  la  defaicte  de  ses  ennemis  par  les  incommo- 
ditez,  et  qu'il  ne  falloit  jouer  tout  contre  rien.  M.  de 
Nevers,  avec  le  secours  du  Pape,  aydé  du  sieur  de 
Ventoux,  cousin  du  sieur  de  Tavannes,  sous-lieutenant 
en  Bourgongne,  par  la  mort  du  sieur  de  Villefrancon , 
frère  du  sieur  de  Tavannes ,  qui  luy  avoit  fait  donner 
cette  charge ,  reprend  Mascon.  Les  Huguenots ,  chargez 
d'hommes  et  d'incommoditez ,  attaquent  Chartres ,  es- 
pérant l'adjoindre  à  Orléans ,  et  faire  une  petite  con- 
queste  au  milieu  de  la  France.  L'armée  catholique 
s'approche;  la  Valette  logé  trop  près,  l'Admirai  se 
jette  au  milieu  de  ses  quartiers,  assisté  de  trois  mil 
chevaux ,  luy  défait  trois  compagnies  ;  il  couvre  sa  faute 
d'une  heureuse  retraite. 

LaRoyne,  craignant  l'événement  de  fortune,  propose 
la  paix  pour  laisser  croistre  ses  enfans ,  dissiper  les 
forces  huguenottes  et  les  attraper,  espérant  de  rompre 
sa  foy ,  comme  eux  avoient  fait  la  leur  à  Meaux.  La 
paix  fut  conclue.  Les  Huguenots  estans  désespérez  de 
la  prise  de  Chartres ,  pour  le  changement  de  batterie , 
joint  au  murmure  des  reistres  et  debandement  de  leurs 
troupes ,  advenu  sur  l'edit  qu  avoit  esté  publié  de  la 
protection  des  Huguenots  non  factieux  ne  portans  les 

armes,  lequel  fut  publie'  de  par  le  Roy  par  le  conseil 
du  sieur  de  Tavannes,  mettant  differance  entre  les  re- 
belles et  hérétiques  :  les  chefs  desquels,  en  doute  du 
mal  advenir,  sont  forcez  des  soldats  à  la  paix,  sans 
lesquels  ils  ne  pouvoient  demeurer  que  sur  la  défen- 
sive ,  craignant  de  se  perdre ,  monstrant  que  ceste 
différence  des  rebelles  Huguenots  avec  ceux  qui  vou- 
loient  demeurer  en  paix,  qui  est  le  moyen  de  les 
séparer  ,  estoit  trouvée  par  le  sieur  de  Tavannes  , 
cinquante  quatre  ans  devant  que  celle  que  le  roy 
Louys  XIII  a  trouvé  en  ceste  année  1621,  qui  par 
ceste  division  a  ja  pris  quantité  de  leurs  villes,  sans 
qu'ils  soient  secourus  :  mettant  différence  entre  rébel- 
lion et  religion  ,  par  la  protection  en  laquelle  il  prend 
les  pacifiques  Huguenots. 

Le  Turc,  victorieux  des  Arabes,  est  chassé  de  leur 
pais  à  l'ayde  des  Portugais,,  qui  estoient  à  Ormus,  près 
du  sin  Persique.  Le  roy  de  Suéde,  vainqueur  des  Mos- 
covites, devient  fol  :  les  Estats  mirent  en  sa  place  son 
frère  qu'il  tenoit  prisonnier.  Le  duc  d'Albe  en  Flan- 
dres en  autorité  roy  aile,  remplit  les  villes  de  garnisons, 
attire  les  comtes  d'Ayguemont ,  d'Ornes  et  de  Bures, 
qui  pensoyent  (pour  s'estre  retirez)  estre  exempts  de 
leurs  signatures  rebelles  :  le  dernier  est  envoyé  en  Es- 
pagne, et  fait  couper  la  teste  aux  deux  autres.  La  Flan- 
dre estonnée  obeyt  pour  un  temps;  Sampetre  de  Corse, 
ennemy  des  guerres  civiles  de  France,  allumant  l'es- 
trangere  en  Corse,  est  tué.  Le  roy  Philippe  fait  mourir 
son  fils  en  prison ,  pour  le  bien  (  disoit-il)  de  son  Estât; 
les  Espagnols  l'accusent  d'heresie ,  d'intelligence  en 
France  et  d'entreprise  sur  son  père ,  le  tout  advenu  par 
l'ofïence  qu'il  receut  quand  le  roy  Philippe,  sondit 

père,  espousa  Elizabeth  de  France  qui  luy  estoit  pro- 
mise. Les  Huguenots  publient  la  jalousie  de  Sa  Majesté 
d'Espagne  contre  ce  prince  et  la  royne  Elizabeth , 
qui,  par  sa  mort  (advenue  tost  après)  confirme  ce 
bruit. 

Plusieurs  sont  qui  entrent  aux  partis  pour  leur  inte- 
rest,  hayne,  amour,  ambition  et  dessein  particulier, 
sans  soin  du  gênerai,  auquel  ils  n'aydent  que  tant  que 
leur  passion ,  commodité  et  désir  de  grandeur  leur 
permet.  Ceux  qui  font  guerre  aux  provinces  sans 
commandement  de  leur  chef  de  party,  ont  des  desseins 
particuliers,  sont  volleurs  ou  gens  sans  courage,  qui  se 
devroient  autant  souhaiter  aux  ennemis  qu'aux  amis. 
Ces  commandements  de  provinces  ne  se  doivent  donner 
aux  gens  ambitieux,  légers  et  mal  asseurez;  ceux  qui 
auroient  expérimenté  ,  comme  nos  généraux  des 
guerres  civiles  ont  fait,  la  peine  de  retirer  telles  gens 
des  provinces  dont  l'imprudence  ne  juge  que  la  teste 
coupée  les  membres  sont  inutiles,  n'en  employeroient 
jamais  de  semblables. 

De  troupes  affamées  celle  qui  craint  et  désire  re- 
traicte,  doit  considérer  si  la  mesme  volonté  n'est  point 
à  ses  ennemis;  une  heure  de  bonne  mine  donne  la  vic- 
toire; celuy  qui  déplace  le  premier  est  en  péril. 

Si  les  princes  pouvoient  donner  autant  de  vertu  que 
de  charges,  l'expérience  seroit  inutile;  elle  se  fait  faire 
place  aux  périlleux  événements ,  ausquels  volontaire- 
ment les  favorits  cèdent,  ou  sont  promptement  punis 
de  leur  outrecuidance. 

La  crainte  de  mort  et  perte  de  biens  aiment  les 
femmes  et  font  porter  les  montagnes;  le  desespoir  pro- 
duit des  miracles.  Jusques   à  ce  que  les   Huguenots 

fussent  certains  que,  ne  portans  les  armes ,  ils  demeu- 
roient  en  repos  sans  danger  en  leurs  maisons ,  le  deses- 
poir leur  faisoit  faire  merveilles  :  aussitost  asseurez  par 
edict  du  Roy,  les  contributions,  les  armes  cessent;  ils 
diminuent,  refroidissent  leur  zèle  et  abandonnent  leurs 
frères;  ce  qu'ils  feront  bien  davantage  quand  ils  verront 
les  biens  des  rebelles  rasez  et  occupez ,  qui  servira  de 
leurre  pour  ramener  ceux  qui  inconsidérément  se  se- 
roient  armez. 

Abraham  et  Brutus  pour  Dieu  et  pour  la  patrie  re- 
soulent  la  mort  de  leurs  fils  ;  Soliman  et  Philippe  les 
tuent  par  ambition  et  par  jalousie.  Plusieurs  pères 
meurent  pour  sauver  ou  agrandir  leurs  enfans  ;  des 
femmes  tuent  les  leurs  pour  sauver  leur  honneur,  et 
d'autres  ont  désiré  la  mort  pourveu  que  leurs  fils  im- 
perassent,  tant  sont  les  affections  du  monde  diverses: 
l'ambition  est  un  grand  monstre ,  puisqu'elle  force  le 
père  à  tuer  le  fils.  Anciennement  les  pères  avoient  pou- 
voir de  tuer  et  vendre  leurs  enfans  sans  reprehension, 
qui  faisoit  qu'ils  estoient  bien  obeys  et  respectez  ;  main- 
tenant il  s'en  trouve  qui  ne  s'enquierent  d'autre  chose 
que  de  l'aage  de  leur  père,  dont  ils  désirent  la  mort; 
autres  qui  irreveremment  les  offencent ,  et  prennent 
leurs  biens,  abusant  de  leur  bonté  :  à  la  vérité,  rece- 
vant le  mal  dont  il  faut  espérer  le  bien ,  et  l'ingratitude 
cogneùe  se  supporte  et  endure  beaucoup  plus  impa- 
tiemment que  les  offences  faictes  par  ceux  qui  ne  nous 
sont  rien,  et  ne  sert  la  dissimulation  que  plusieurs  font, 
quand  ils  ont  des  pères  habiles  qui  voyent  au  travers 
d  icelle. 

Il  est  mal-aisé  d'inventer,  facile  d'augmenter  :  il  es- 
toit  aisé  de  corriger  la  grosseur  des  escadrons,  et  d'oster 

tes  lances  inutiles  des  fronts  aux  successeurs  du  sieur 
de  Tavannes,  et  de  rendre  les  gros  de  trois  cents  che- 
vaux seulement,  pour  par  plusieurs  d'iceux  à  diverses 
charges  défaire  ces  grands  osts  de  quinze  cents  che- 
vaux reistres.les  arts  naissent  comme  les  ours,  qui  se 
forment  par  temps  et  travail. 

La  créance  de  valeur  est  la  base  de  l'honneur,  et 
vray  fondement  pour  se  rendre  capitaine  ;  qui  en  a  fait 
preuve  se  doit  mesnager,  sinon  ils  meurent  jeunes,  ou 
tombent  en  de  grands  accidents  :  il  est  bon  homme 
pour  le  jour  (dit  l'Anglais).  Nous  ne  sommes  tousjours 
pareils  à  nous  ;  le  travail,  mauvaise  disposition,  infir- 
mité naturelle,  lapluye,  les  veilles,  le  temps,  trans- 
portent les  corps,  peuvent  affaiblir  et  effeminer  les 
courages.  Estant  logé  à  La  Rochelle  avec  des  gens  de 
pied,  assistant  à  toutes  les  approches,  prises  de  case- 
mates et  assauts  de  bastions,  je  reçois  lettres  de  mon 
père,  appreuvant  mes  actions  jusques  alors,  et  defence 
de  ne  m'hazarder  plus  qu'à  propos.  Pour  acquérir  i 
honneur,  c'est  assez  d'avoir  donné  deux  ou  trois  fois 
preuve  de  sa  valeur,  et  après  faire  preuve  de  sa  con- 
duicte  et  prudence,  ne  s'hazarder  qu'en  commandant 
à  des  troupes,  et  rarement  en  particulier,  pour  faire 
de  beaux  et  grands  effacts  préméditez. 

Quand  le  vivre  plus  que  la  mort  ennuyé, 
C'est  le  temps  de  mettre  fin  à  sa  vie. 

Si  vous  nous  commandez  chose  plus  griefve  que  la 
mort,  nous  mourrons  plustost  (disoient  les  peuples 
aux  tyrans).  Labeatitude  éternelle  ne  s'acquiert  par  les 
loix  payennes  licentieuses ,  ains  par  les  chrétiennes, 
qui  nous  lient  plus  estroictement,  nous  défendent  de 
nous  défaire  :  si  est-ce  que  plusieurs  saincts,  sçachant 

mourir  où  ils  alloient,  semblent  s'estre  précipitez  vo- 
lontairement, et  avoir  recherché  leur  fin  :  encore  plu- 
sieurs aux  Indes  disent  se  procurer  la  coronne  de 
martyre. Nostre  religion  estend  ce  commandement  :  «Tu 
ne  tueras  point»  sur  nous-mesmes;  il  n'est  loisible  à 
une  ame  d'abandonner  son  corps,  non  plus  qu'à  un 
soldat  sa  place  de  combat  sans  le  commandement  de 
son  chef:  puis  qu'elle  est  créée  de  Dieu,  semble  que 
sortant  de  ce  monde  par  nous  mesmes,  c'est  mespriser 
le  bien  qu'avons  receu  de  luy. 

Les  anciens  croy  oient  que  s'oster  la  vie  n'estoit péché, 
et  leur  apportoit  réputation,  que  ceste  ofFence  n'estoit 
qu'à  soy  :  la  loy  chrestienne  prive  de  ce  bien  estimé  le 
plus  grand  du  monde  par  les  misérables  qui  se 
sont  occis  volontairement  :  autres  se  sont  tuez  en  pros- 
périté, pour  ne  vouloir  attendre  l'inconstance  du 
monde,  plusieurs  pour  braver  la  fortune,  et  luy  oster 
puissance  d'avoir  prise  sur  eux.  Cleomenes  maintient 
estre  lascheté  de  se  faire  mourir,  que  ce  n'est  se  sentir 
le  courage  assez  bon  pour  résister  aux  adversitez  de 
fuyr  devant  icelles  par  la  mort.  Quelques-uns  disent 
que  c'est  braver  le  malheur  de  ne  le  vouloir  souffrir, 
que  l'homicide  de  soy-mesme  devroit  estre  permis  aux 
outrez  d'extrêmes  douleurs ,  de  maladies ,  de  géhennes , 
ou  pour  éviter  un  supplice  ignominieux.  C'est  extrême 
punition  de  souhaitter  la  mort  et  ne  la  pouvoir  obte- 
nir; le  choix  n'en  est  aux  prisonniers  gardez,  qui  n'ont 
que  la  pierre  pour  se  donner  de  la  teste  contre  :  pour 
remède  aux  tourments  et  à  la  honte,  les  libres  choi- 
sissent les  poisons,  les  poignards,  l'ouverture  des  gros- 
ses veines,  l'opion  et  le  pavot  meslé  de  poison,  qui 
marie  le  somme  avec  la  mort. 

Toutes  donnent  temps  de  se  repentir  et  médicamen- 
ter  ;  le  seul  coup  de  pistolet  tire'  dans  la  teste  est  sans 
revocation,  confond  et  embrouille  le  sentiment  sou- 
dain ;  la  mort  la  moins  préméditée  est  la  plus  douce , 
la  peur  fait  plus  que  le  mal.  Gela  me  fait  conclurre 
que  nulle  mort  advancée  par  soy-mesme  ne  peut  estre 
douce,  encore  moins  aux  Chrestiens,  qui  par  icelle 
meurent  éternellement. 

Les  supplices  sont  honteux  sous  le  règne  des  justes, 
honorables  sous  celuy  des  tyrans,  pour  le  bien  de  la 
religion  et  de  l'Estat  ;  tel  me  Ta  procurée  qui  Tatreuvée 
pourluy.Le  sieur  de  Bironayda  à  me  mettre  en  prison 
dans  la  Bastille,  sur  des  lettres  contrefaictes  et  sup- 
posées escrites  du  roy  d'Espagne;  Dieu  m'en  sortit, 
et  permit  qu'il  fust  pris  sur  des  mémoires  véritables  et 
certains,  et  eust  la  teste  coupée  en  la  mesme  prison 
delaBastille.  A  la  vérité,  il  faut  pardonner  à  ces  braves 
courages  anciens  qui  portoient  un  tuyau  de  plume 
plein  de  poison  dans  leurs  cheveux,  pour  se  délivrer 
de  honte,  de  tourment  et  de  malheur. 

La  cruauté  et  douceur  produisent  semblables  efFects. 
César  et  Tamburlan  par  ces  différentes  voyes  subju- 
guèrent une  partie  du  monde  :  la  douceur  se  peut  exer- 
cer par  les  princes  establis;  l'usurpateur,  le  conqué- 
rant sont  contraints  à  suivre  le  contraire;  les  barbares 
font  mourir  des  peuples  entiers.  Les  Huguenots  pros- 
pérèrent au  commencement  par  cruauté;  l'émotion 
populaire  en  Normandie,  au  temps  de  la  ligue,  fut  es- 
teinte  par  feu  et  sang.  Le  roy  Charles,  le  duc  d'Alen- 
çon,  le  roy  Henry  III  à  Paris,  à  Blois,  a  Anvers,  ne 
profitèrent  aux  massacres,  non  plus  que  le  roy  Phi- 
lippe en  Flandres  en  la  mort  du  comte  d'Aigueinont 

et  autres  :  Elizabeth,  royne  d'Angleterre,  asseura  son: 
règne  par  le  sang  de  ses  millorts  et  subjects,  qui  n'eust 
réussi  en  autre  nation.  Le  roy  Henry  IV  treuve  utilité 
en  la  douceur;  la  cruauté  n'est  seure  qu'à  ceux  qui 
sont  tousjours  armez.  Lrexemple  de  la  douceur  de 
César  est  d'autant  plus  imitable  qu'elle  est  proche  du 
salut.  Les  bons  roys  ont  de  reste,  après  leur  règne, 
d'avoir  la  conscience  plus  nette  que  les  cruels  :  heureux 
sont  les  Chrestiens  qui  vivent  sans  charge ,  et  ne  sont 
forcez  de  brusler  tout  un  pais,  chasser  les  femmes  et 
enfans  aux  arquebusades  des  assiegeans  !  Justicier  un 
soldat  pour  un  pain,  en  pendre  soixante  pour  avoir 
évité  le  canon,  nécessaire  aux  généraux  drarmées  pour 
éviter  la  famine  et  gagner  temps  :  ces  actions  sont  in- 
justes ,  tant  sont  les  loix  de  Dieu  contraires  à  celles  de 
la  guerre. 

Plusieurs  s'excusent  de  ce  qu'ils  font  de  petits  maux, 
à  ce  que  bien  en  advienne  :  il  suffit  (disent-ils)  que  le 
grand  dessein  soit  équitable. 

La  cruauté  sans  utilité  fait  participer  les  hommes  au 
naturel  des  bestes  brutes ,  elle  s'exerce  par  vengeance 
et  colère  des  imprudens  :  mais  le  sage  la  réduit  à  Futi- 
lité, et  s'en  sert  par  contraincte.  C'est  honneur  de  se 
pouvoir  venger ,  et  plus  de  s'en  abstenir  en  ayant  la 
puissance  :  aux  jugements  ,  aux  propositions  decruau- 
tez,  faut  s'examiner  avant  que  de  s'y  résoudre,  si  on 
est  rassis,  sans  colère,  sans  mélancolie,  passions,  af- 
fections ;  et  si  on  est  nourri,  habitué  au  sang,  estre 
tousjours  en  soupçon  de  soy-mesme,  se  donner  temps 
pour  faire  faire  l'exécution,  se  corriger  et  raviser, 
considérant  la  peyne  en  laquelle  il  seroit  s'il  estoit  au 
mesme  estât  de  l'affligé  :  la  cruauté  seule  entre  les 

autres  péchez  est  sans  plaisir,  suivie  de  regret  et  de 
repentir  en  ceste  vie,  et  empesche  de  parvenir  à  l'éter- 
nelle. 

Ceux  qui  usent  de  poisons  sont  traistres,  sans  cou- 
rage et  sans  Dieu ,  n'ayans  hardiesse  de  s'attaquer  autre- 
ment à  leurs  ennemis:  la  France  et  l'Allemagne  sont 
moins  infecte'es  de  ce  vice  que  l'Italie,  au  contraire  des 
anciens  Italiens,  qui  advertissoient  leurs  mortels  enne- 
mis de  se  garder  du  poison  de  leurs  traistres  serviteurs. 
Les  prisonniers  en  soupçon  de l'estre( comme  plusieurs 
fois  fay  esté)  s'en  empeschent  aucunement,  ne  man- 
geant que  des  œufs  et  du  pain  sec  :  les  plus  grands 
prenent  des  antidotes  et  contre -poisons,  qui  s'ap- 
pliquent selon  les  signes  que  l'on  ressent  d'estre 
empoisonne'.  Les  médecins  sont  dangereux,  lesquels 
peuvent  empoisonner  sans  reprehension  :  deux  drag- 
mes  de  drogues  de  plus  en  leurs  médecines  envoyent 
à  la  mort,  dont  ils  se  sçavent  couvrir  finement  sur  la 
maladie  ou  mauvaise  habitude  du  patient. 

Lrargent  de  l'Estat  est  desrobé  au  roy  de  France , 
et  plus  à  celui  d'Espagne  ;  c'est  péché  de  laisser  voiler 
le  sang  et  sueur  du  peuple,  autant  que  si  on  le  pro- 
diguoit  :  les  tailles,  imposts,  subsides,  exactions,  sont 
plus  grandes  qu'au  passé.  Leurs  Maj estez  ne  donnent 
ny  ne  payent  la  gendarmerie,  ne  donnent  aux  femmes 
ny  aux  bastimens,  et  n'y  a  douairière  ny  partage  en  ce 
Royaume;  tant  plus  il  y  a  d'officiers,  plus  il  y  a  de 
larrons;  un  seul  faisoit  anciennement  ce  que  trente 
exercent.  Ils  prennent  interest  de  l'achept  de  leurs 
offices. à  cent  pour  cent  sur  le  souverain  et  sur  les  sub- 
jets, s'exemptent  de  tailles  que  les  misérables  surchar- 
gez payent,    composent    des  dons,   assignations  du 

payement  des  garnisons,  des  debtes  du  Roy  par  moi- 
tié'; sans  crainte  font  plusieurs  faussetez ,  qui  sont 
passées  par  intelligence  et  corruption  en  leurs  comptes: 
les  larrons  sont  rarement  punis,  parce  que  les  favoris 
sont  des  parties,  ou  recevant  des  présents  sont  intéres- 
sez aux  recherches  ;  ils  serrent  le  tiers  du  gain  pour  se 
garantir  de  la  corde,  et  sauvent  le  reste. 

Avant  que  les  collecteurs ,  receveurs  généraux ,  par- 
ticuliers, trésoriers  de  l'ordinaire  et  extraordinaire, 
trésorier  del'espargne ,  président,  intendant ,  super-in- 
tendant, controolleurs  et  chefs  des  finances,  cour  des 
aydes  ,  chambres  des  comptes ,  bureaux  des  trésoriers, 
esleus  de  pais,  ayent  signé,  la  moitié  de  l'argent  est 
desrobé  :  ainsi  il  se  dépend  autant  par  larcin,  malgré 
le  prince,  que  ses  prédécesseurs  dependoient  par  libé- 
ralité. Sans  le  sceu  des  roys  l'on  peut  faire  ses  affaires 
avec  leurs  serviteurs  infidèles  ;  les  financiers,  plus  que 
les  autres  estats,  obscurcissent  le  mestier,  pour  faire 
croire  qu'il  faut  estre  né  dans  le  maniment  des  finan- 
ces pour  les  sçavoir  exercer  ;  leur  art  est  plus  aisé 
que  tout  autre  :  Videville,  financier,  m'a  monstre 
de  son  vivant,  en  deux  feuilles  de  papier,  le  revenu 
et  les  charges  de  la  France.  Auguste  avoit  celuy  de 
l'Empire  romain  en  deux  tablettes  :  la  diversité  des 
levées  fait  la  multitude  des  financiers  et  larcins.  En 
Espagne,  à  Venise,  il  ne  se  paye  point  de  tailles; 
l'argent  est  levé  sur  les  marchandises  insensiblement. 
En  France,  il  y  a  des  deniers  du  sel,  du  domaine,  des 
traites  foraines,  des  aydes,  tailles,  taillons,  subven- 
tions, doûannes,  parties  casuelles,  polletes,  péages, 
gabelles,  huictiesme,  vingtiesme  sur  le  vin,  sur  le 
bled,  et  sur  toute  marchandise,  et  plusieurs  autres 

natures  de  deniers,  sous  lesquelles  ils  couvrent  leurs 
volleries. 

Seroit  nécessaire  pour  les  éviter  de  réduire  ces  de- 
niers à  une  ou  deux  sortes  de  payements,  les  mettre 
sur  les  marchandises,  sel,  ou  sur  les  tailles  payables  à 
un  terme  :  du  moins  chasque  ville  et  village  devroit 
sçavoir  ce  qu'il  doit  payer  à  chaque  fois,  et  qu'il  n'y 
eust  qu'un  receveur  en  chacune  province ,  qui  seroient 
seize  en  la  France,  lesquels  respondroient  à  la  cham- 
bre des  comptes  de  Paris,  et  que  ces  receveurs  fussent 
seigneurs  de  dix  mil  livres  de  rente,  et  non  endebtez, 
aagez  de  cinquante  ans.  Ils  auroient  leurs  consciences, 
leurs  biens,  leurs  aages  pour  respondants  de  leurs 
malversations,  plegeroient  leurs  commis  employez 
aux  charges  susdites,  et  cesserait  le  peuple  d'engraisser 
de  son  labeur  trente  mil  sangsues  inutiles,  au  préjudice 
du  prince,  qui  est  intéressé  à  la  pauvreté  de  ses  sub- 
jets. Les  Turcs  font  honte  aux  Chrestiens  :  de  trois 
cens  mil  payes  ne  se  treuve  aucun  mesconte  ny  lar- 
cin ,  les  tributs  et  les  daces  si  exactement  rendus  à 
Constantinople  et  aux  Sept-Tours,  que  le  souverain 
n'y  est  endommagé. 

De  ce  temps  l'on  a  voulu  faire  le  procez  aux  finan- 
ciers, dont  ils  sont  sortis  parla  porte  dorée,  avec  in- 
justice si  manifeste,  qu'ils  ont  fait  payer  les  innocents 
autant  que  les  coulpables  ;  et  un  seul  d'iceux  par  con- 
fiscation pouvoit  payer  douze  cents  mil  francs  qu'ils 
ont  donnez.  L'interest  des  favoris  partisans  a  inter- 
cédé pour  eux,  et  par  cette  composition  ont  confirmé 
le  desordre  et  les  larcins  de  la  France  :  maintenant 
impunément  ils  prennent  à  toutes  mains  sans  s'en 
cacher  plus,  prenant  tout  à  coup  les  soixante  et  quatre- 
25.  3 

vingts  mil  escus  au  détriment  de  leurs  âmes  et  cons- 
ciences :  et  s'ils  voyent  un  larron  qui  ait  dérobé 
vingt  escus,  il  mérite  la  mort  (disent^-ils),  eux  qui  l'ont 
dix  mil  fois  tellement  desservie,  qu'il  ne  seroit  plus  be- 
soin d'autre  procez  contre  eux,  sinon  de  leur  laisser 
deux  fois  autant  de  bien  qu'ils  avoient  quand  ils  ont 
esté  receuz  aux  finances,  et  leur  prendre  le  reste  et 
mettre  au  profict  du  Roy.  De  nouveau  ils  treuvent  un 
eschapatoire,  de  s'allier  aux  seigneurs  et  gentilshommes 
de  France,  desquels  ils  espèrent  leur  salut,  ce  qui  ne 
leur  devroit  estre  permis,  et  ne  laisser  de  rechercher 
Ceux  qui  sont  encore  en  petit  nombre  qui  se  sont  mis 
sous  ceste  protection. 

La  paix  faicte,  à  l'exemple  du  roy  Loys  XI,  pour 
séparer  et  dissiper  les  ennemis,  la  Royne  pensant  estre 
juste  d'attraper  ceux  qui  l'avoient  faillie  à  prendre  à 
Meaux  ;  les  Huguenots,  nécessitez  à  la  paix ,  espérant 
prendre  haleine  et  affermir  leur  intelligence  estrangere 
parle  payement  de  leurs  reistres  >  et  assembler  argent 
pour  corriger  leur  faute.  La  Royne  demeure  armée 
sous  divers  prétextes ,  met  garnison  à  Orléans ,  rendu 
par  les  Huguenots ,  mande  au  sieur  de  Tavannes  qu'il 
defist  partie  des  reistres  passans  par  Rourgongne,  aux- 
quels Sa  Majesté  avoit  donné  saufconduit.  Il  rejette 
ce  commandement,   sachant  que  ceste  action,  sans 
guerre  ouverte,   estoit  subjette  à  desadveu,  dont  le 
mal  pourroit  tomber  sur  luy ,  comme  infracteur  de 
paix ,  et  avoir  les  princes  du  sang  pour  ennemis. 

Le  sieur  d'Andelot  lui  demande  par  Sainct-Ronnet 
escorte  et  hommes  pour  compter  et  conduire  cinquante 
mil  escus  que  le  Roy  avoit  permis  aux  Huguenots 
lever  sur  eux  pour  le  payement  des  reistres.  Ce  mesme 

Sainct-Bonnet  dict  au  sieur  de  Tavannes  que  le  sieur 
d'Andelot  luy  mandoit  avoir  esté  adverty  qu'il  avoit 
entrepris  de  le  tuer  :  «  Je  remercie  (  luy  dit-il  )  vostre 
«  maistre,  parce  que  lors  que  les  Huguenots  advertis- 
«  sent  de  telle  chose,  c'est  signe  qu'ils  veulent  faire  le 
«  semblable;  j'ai  trop  d'honneur  pour  devenir  Poltrot, 
«  et  quand  la  guerre  sera  ouverte  je  ne  l'espargneray 
«  point  ;  »  qu'il  donneroit  escorte  sans  toucher  cest  ar- 
gent, d'autant  qu'il  ne  fut  jamais  comptable,  ny  ne 
le  vouloit  estre. 

L'Admirai,  cognoissantla  faute  de  s'estre  desarmé, 
envoyé  des  hommes  au  prince  d'Orange,  pour  estre 
une  mesme  cause,  et  avoir  excuse  de  s'armer.  Pour 
ce  sujet  Coqueville  levé  en  Normandie  :  aussitost  de- 
faict,  justicié  par  le  commandement  du  Roy  et  de- 
sadvoùé  de  l'Admirai.  La  Roy  ne,  assistée  des  cardinal 
de  Lorraine  et    chancelier  de  Birague  (0,  résout  au 
mois  d'aoust  d'exécuter  le  sujet  pour  lequel  elle  avoit 
fait  la  paix.   Apres  avoir  essayé  en  vain  de  mettre 
garnison   à  La   Rochelle  ,  tient  les   troupes    armées 
sous  divers  prétextes  ,  envoyé  Gonthery,  secrétaire 
de  M.    de   Birague  ,    au   sieur  de   Tavannes  ,  avec 
commandement   d'investir   le  prince  de  Condé  dans 
Noyers,  où  il  s'estoient  retirez  n'ayant  osé  aprocher 
de  la  Coun  Le  sieur  de  Tavannes  ,  considérant  ce 
commandement  ,    respond    à    Gonthery    que    ceste 
créance  estoit  trop  grande  pour  luy,  et  que  Sa  Ma- 
jesté luy  envoyast  un  capitaine  :  à  quoy  obtempe- 

(0  Chancelier  de  Birague  :  Birague  ne  fut  chancelier  que  plusieurs 
années  après.  A  cette  époque,  le  chancelier  de  L'Hôpital  venoit  de 
rendre  les  sceaux,  qui  furent  d'abord  confiés  à  Morvilliers,  puis  à  Bi- 
rague, qui  les  tenoit  au  moment  de  la  Saint-Barthélémy. 

3. 

rant,  la  Royne  luy  mande  le  sieur  du  Pasquier,  avec 
mesme  proposition. 

11  respond  que  la  Royne  estoit  conseillée  plus  de 
passion  que  de  raison  ,  et  que  l'entreprise  estoit  dan- 
gereuse, propose'e  par  gens  passionnez  et  inexpers,  que 
luy  n'estoit  propre  pour  telles  surprises  ;  que  s'il  plai- 
soit  à  Sa  Majesté  de  déclarer  la  guerre  ouverte,  qu'il 
feroit  cognoistre  comme  il  sçavoit  servir  ;  que  quand  il 
voudroit  exécuter  ce  commandement,  que  MM.  de 
Condé  et  Admirai  ayans  de  bons  chevaux  se  pour- 
roient  sauver,  et  luy  demeurer  en  croupe,  avec  le 
blasme  d'avoir  rompu  la  paix,  luy  restans  ces  princes 
et  ce  party  pour  mortels  ennemis. 

Cognoissant  qu'il  en  seroit  pressé  davantage,  et 
qu'il  y  avoit  des  forces  sur  pied  à  cest  effect,  que  les 
régiments  qui  n'estoient  entrez  à  La  Rochelle  rebrous- 
soient  du  long  de  Loire,  conclud  donner  alarme  au 
prince  de  Condé  pour  le  sortir  de  son  gouvernement, 
où  il  ne  vouloit  qu'un  autre  que  luy  fust  employé,  et 
ne  jugeoit  devoir  faire  ceste  entreprise.  Il  fait  passer 
des  messagers  proche  Noyers  avec  lettres  qui  conte- 
noient  :  «  Le  cerf  est  aux  toiles,  la  chasse  est  préparée.  » 
Les  porteurs  des  lettres  sont  arrestez ,  comme  il  desi- 
roit,  par  le  prince  de  Condé,  qui,  fortifié  d'autres  advis 
qu'il  avoit,  part  soudain  en  alarme  avec  toute  sa  fa- 
mille, et  passe  Loire  près  Sancerre. 

Ceste  entreprise  mal  dressée  de  quenouille  et  de 
plume ,  de  la  Royne ,  des  cardinal  de  Lorraine  et 
chancelier  de  Birague  ,  lesquels  y  dévoient  employer 
Monsieur,  frère  du  Roy,  sous  lequel  nul  n'eust  craint 
d'entreprendre,  esperans  en  ce  fautif  dessein ,  ils  se 
treuvent  sans  forces ny  argent,  donnant  temps  aux  Hu- 

guenots  de  prendre  Nyort,  Fontenay,  Sainct  Maisant, 
Xaintes,  Sainct  Jean,  Ponts,  Coignac,  Blaye  et  An- 
goulesme,  avec  cruautez  et  pilleries  permises,  ce  qui 
les  renforce  :  et  quand  leurs  troupes  de  Languedoc 
seroient  jointes,  ils  pouvoient  faire  trois  mil  chevaux, 
et  vingt  mil  hommes  de  pied.  L'imprudence  et  lon- 
gueur de  la  Royne,  embarque'e  sans  biscuict,  plus 
estonnée  que  ceux  qu'elle  vouloit  surprendre,  leur 
donne  temps  de  prendre  ces  villes  :  si  elle  eust  eu  une 
armée  preste,  et  les  suivre  aussitost  son  entreprise 
faillie,  elle  les  eust  enclos  à  La  Rochelle,  et  les  sol- 
dats qui  les  allèrent  treuver  se  fussent  joints  au  Roy: 
tardivement  elle  achemine  l'armée  avec  son  fils  à  Es- 
tampes. 

Le  sieur  de  Tavannes  mandé  en  mesme  temps, 
Sansac  et  luy ,  seuls  vieux  capitaines,  se  picquent  sur 
l'ancienneté  de  leurs  commandements ,  empeschent  la 
Royne  à  faire  leshola.  Le  sieur  de  Tavannes,  cognois- 
sant  Sansac  vouloir  gagner  par  querelle  l'advantage 
qu'il  avoit  sur  luy  par  prudence,  luy  offre  le  combat. 
Leurs  Majestez  appointent  tout,  ils  demeurent  en  égale 
puissance  aux  armées,  non  en  égal  crédit,  pour  estre 
le  sieur  de  Sansac  turbulant  et  colère ,  et  en  rien  ap- 
prochant de  l'entendement  du  sieur  de  Tavannes. 

[1569]  L'edict  publié,  bannissant  les  ministres,  au 
contraire  de  ce  qu'on  avoit  faict  entendre  aux  reistres , 
que  la  guerre  estoit  d'estat,  non  de  religion,  facilite  la 
levée  pour  les  Huguenots.  M.  deMontpensier,  comman- 
dant en  Poictou,  par  tardiveté  et  irrésolution ,  faut  de 
donner  la  bataille  au  prince  deCondé,  ou  aux  Proven- 
çaux qui  n'estoient  joincts.  M.  de  Guise  avoit  passé  à 
Orléans,  auquel  imprudemment  Sansac,  qui  assembloit 

l'armée,  avoit  donne  dix-huict  compagnies  de  gens 
d'armes,  sans  attendre  le  commandement  de  la  Roy  ne, 
ny  de  Monsieur.  Cela  joinct  avec  M.  de  Montpensier 
et  Brissac  advancez  au  Poictou  ,  ils  défont  deux  mil 
hommes  du  sieur  d'Acier,  auquel  en  reste  dix-huict 
mil  venus  de  Languedoc,  qui  se  joignent  au  prince  de 
Condé,  où  estoit  arrivée  la  Royne  et  prince  de  Navarre. 
M.  d'Anjou,  frère  du  Pvoy ,  joint  M.  de  Montpensier  à 
Chastelleraux,  etfont  quatre  mil  lances ,  dix  mil  hommes 
de  pied  français  et  six  mil  Suisses. 

Les  armées  s'approchent  à  Lusignan,  les  mareschaux 
de  camp  se  rencontrent  à  Panprou,  perdent  l'un  et 
l'autre  à  son  tour  l'occasion  de  défaire  sept  ou  huict 
mil  hommes;  le  tambour  français  battant  à  la  suisse, 
empesche  les  Huguenots  de  charger ,  pensant  toute 
l'armée  y  estre,  gagnent  quelque  bagage.  A  la  pointe 
du  jour,  le  prince  de  Condé  cherchant  la  bataille,  les 
suit  séparé  en  deux,  pour  empêcher  l'embarras  des 
chemins;  l'Admirai  menant  partie  de  leur  armée,  se 
fourvoyé.  Le  prince  de  Condé  attaque  l'armée  de  Mon- 
sieur, mal  logée,  à  l'improviste  avec  deux  mille  arque- 
busiers en  païs  couvert,  porte  confusion  aux  Catholi- 
ques ,  reparée  par  le  sieur  de  Tavannes ,  qui  soustint 
par  troupes  d'arquebusiers  soustenus  de  corps  d'infan- 
terie ;  se  voyant  pressé  fait  faire  une  charge  aux  che- 
vaux légers,  qui  ralentit  l'ardeur  des  assaillants  :  l'Ad- 
mirai à  la  nuict  joignit  le  prince,  durant  laquelle  ils 
se  retirent  sans  plus  grand  effect.  Monsieur  le  suit  le 
lendemain ,  et  les  approche  pour  les  combattre  à  Ver- 
tueil.  La  Rivière  ,  capitaine  de  chevaux  légers,  vaillant 
et  inconsidéré,  se  laisse  investir  dans  la  tour  de  Jarnac 
avec  cinquante  des  signalez  et  volontaires  de  l'armée, 

Monsieur  demande  conseil  :  le  sieur  de  Tavannes 
maintient  qu'il  ne  se  peut  secourir  sans  l'hazard  de 
l'arme'e ,  qu'il  valoit  mieux  perdre  l'ongle  que  le  corps, 
Neantmoins,  MM.  de  Guise  et  de  Martiguesne  laissent 
d'obtenir  permission  de  Monsieur  pour  secourir  La 
Rivière  avec  trois  mil  chevaux.  Monsieur,  cognoissant 
sa  faute,  vient  à  minuict  au  logis  du  sieur  de  Tavannes 
pour  s'excuser  de  ceste  licence ,  lequel  (  comme  pro- 
phète) dit  qu'il  alloit  tout  perdre  ;  que  l'Admirai  at- 
tendoit  ces  princes  en  bataille,  qu'il  fajloit  desloger 
dez  la  pointe  du  jour,  ne  pouvant  tenir  ce  logis  en 
seurté,  estant  l'arme'e  separe'e.  Monsieur  réplique  que 
M.  de  Guise  n  estoit  encores  party  :  il  le  fait  contre^ 
mander  et  lui  permet  d'aller  à  la  guerre  avec  sa  com- 
pagnie s'il  vouloit.  M.  de  Guise  contrainct  laisser  les 
trois  mil  chevaux ,  trouve  avec  deux  cens  toute  la  ca- 
valerie de  l'Admirai  en  bataille,  qui  le  chassa  et  pour- 
suit jusques  proche  de  l'armée,  où  estant ,  il  jure  qu'il 
croiroit  à  jamais  le  sieur  de  Tavannes  de  ce  qu'il  di- 
roit,  lequel  se  rendoit  admirable  par  ses  prévoyances. 

Les  prince  de  Condé  et  l'Admirai  se  retirent  et 
reçoivent  La  Rivière  à  composition  ;  cet  acte  donne 
tout  le  commandement  au  sieur  de  Tavannes.  La 
Royne  inyente  une  commission  au  sieur  de  Sansac 
(à  ce  que  le  sieur  de  Tavannes  ne  fust  contrarié)  pour 
assiéger  Vezelet,  où  il  eut  du  malheur.  Monsieur  vint 
à  Poictiers.  M.  de  Brissac  sauve  son  régiment  d'une 
entreprise  de  l'Admirai ,  qui  l'avoit  assailly  et  mis  en 
apparente  defaicte,  et  ce,  par  le  moyen  du  sieur  de 
Tavannes ,  qui  fit  mettre  toutes  sortes  de  gens  (venants 
de  Poictiers)  en  bataille  au-delà  d'un  ruisseau  sur  un 
coustaut.  L'Admirai  (pensant  estre  combatu)  quitte 

son  entreprise  lors  que  ledit  régiment  estoit  tout  en 
routte. 

Monsieur,  renforce'  de  cavalerie,  cherche  les  Hu- 
guenots, prend  Mirebeau ,  fait  mine  d'investir  huict 
enseignes  dans  Loudun,  au  secours  desquels  les  Hu- 
guenots arrivez  mettent  leurs  troupes  en  bataille  aux 
fauxbourgs.  Les  armées  à  un  quart  de  lieue  l'une  de 
l'autre,  le  combat  est  empesché  de  la  glace;  Monsieur, 
incommode'  de  logis,  se  retire  à  Sainct  Marcoul.  L'Ad- 
mirai présuppose  treuver  ses  ennemis  logez  au  large  ; 
avec  l'eslite  de  sa  cavalerie  et  infanterie,  il  fait  cinq 
lieues,  treuve  l'infanterie  du  Roy  parée  d'un  petit  ruis- 
seau ,  Monsieur  au  milieu  des  Suisses  couvrant  sa  ca- 
valerie ,  logis  extrêmement  bien  faict  par  le  sieur  de 
Tavannes,  blasmé  par  les  inexperts  envieux,  qui  di- 
soient que  le  gênerai  ne  devoit  estre  à  la  teste,  et  ne 
consideroient  qu'il  estoit  entre  deux  bataillons  de  pic- 
ques.  L'Admirai  se  retire  sans  effect;  l'hyver  ayant  tue 
et  débandé  plusieurs,  les  armées  s'esloignent  pour  se 
refraichir  ;  il  se  levé  des  deux  parts  des  logis  endormis; 
Monsieur,  renforcé  de  deux  mil  reistres,  tourne  teste 
aux  ennemis. 

Le  sieur  de  Tavannes,  quoy  qu'envié,  prophétise  la 
bataille  dans  quinze  jours  ;  ses  ennemis  s'en  mocquent. 
Il  déclara  le  secret  à  M.  d'Anjou  :  «  Vous  irez  (  dit  il  ) 
«  présenter  le  combat,  la  Charante  entre  deux,  à  l'Ad- 
«  mirai;  il  est  glorieux  :  nous  approcherons  puis  après 
«  d'une  rivière;  huict  jours  passez,  je  m'asseure  qu'il 
«  viendra  rendre  la  pareille,  lors  nous  passerons  la  ri- 
»  viere  et  le  combattrons  ;  »  ce  qui  advint.  Ayant  bravé 
l'Admirai,  Monsieur  esloigne  la  rivière,  et  soudain  la 
r'aproche  près  Chasteau  neuf.  L'Admirai,  pour  main- 

tenir  réputation,  à  son  tour  offre  le  combat  la  rivière 
entre  deux,  et,  voyant  le  pont  rompu ,  jugea  qu'il  ne 
se  pouvoit  si  tost  refaire.  Le  sieur  de  Tavannes  le  fait 
entretenir  par  escarmouches  jusques  à  la  nuict.  L'Ad- 
mirai ne  pensant  qu'il  se  peust  passer  a  luy,  loge  et 
met  gardes  sur  la  rivière,  lesquels  faillirent  à  leur 
devoir. 

Le  sieur  de  Tavannes,  qui  avoit  fait  gagner  le  clias- 
teau  de  Chasteau  neuf,  refait  le  pont,  et  plus  bas  un 
pont  de  batteau  qui  se  charrioit  avec  l'armée,  fait 
passer  une  heure  en  nuict  par  ordre  et  sans  confusion. 
L'armée  des  Huguenots,  affaiblie  par  l'hyver,  s'aperçoit 
tard,  et  à  la  diversité  des  couleurs  des  casaques  de 
toutes  les  compagnies  cognoissent  leurs  ennemis  estre 
passez.  Le  prince  de  Condé plus  proche,  advertit l'Ad- 
mirai, qui  ordonne  la  retraicte  sans  combattre,  fait 
acheminer  infanterie  et  bagage  devant.  Le  prince  de 
Condé,  pressé  de  M.  d'Anjou,  mande  à  l'Admirai  qu'il 
falloit  plustot  combattre  qu'eslre  defaict  en  fuyant , 
qu'il  n'y  avoit  plus  de  desdicte  ;  met  en  bataille  ses  gens 
à  la  faveur  d'un  petit  ruisseau ,  dedans  et  proche  le 
village  de  Bassac,  où  se  fait  une  charge  par  MM.  de 
Guise  et  de  Martigues,  en  laquelle  fut  pris  la  Nouhe. 
La  cavalerie  du  prince  de  Condé  leur  en  fait  une  si 
rude,  qu'elle  les  met  en  route  ;  et  n'eust  esté  un  gros 
de  reistres  que  le  sieur  de  Tavannes  amena,  faisant 
mine  de  charger  en  flanc  les  Huguenots,  les  sieurs  de 
Guise  et  de  Martigues  estojent  defaicts  entièrement. 
Surquoy  arrivant  l'escadron  de  M.  de  Montpensier,  le 
prince  de  Condé  repasse  sur  la  chaussée  d'un  estang, 
s'en  couvre  et  d'un  ruisseau  qui  sortoit  d'icelle  ;  ce 
que  voyant ,  le  sieur  de  Tavannes  fait  recognoistre  par 

Richemont,  gentilhomme  des  siens,  un  passage  plus 
bas,  où  Ton  pouvoit  facilement  passer  pour  aller  à  eux  , 
mande  à  Monsieur  qu'il  s'y  achemine,  et  y  conduit 
M.  de  Montpensier,  commandant  aux  reistres,  qu'en 
mesmes  temps  que  l'on  passeroit  qu'ils  passassent  sur 
la  chaussée  après  les  Huguenots,  lesquels  seroient  con- 
traincts  de  descendre  et  costoyer  le  ruisseau,  et  quitter 
la  chaussée ,  là  où  lesdicts  reistres  passeroient  pour 
donner  jalousie  aux  ennemis  d'estre  chargez  en  queue. 

Les  escadrons  des  Catholiques  commencent  à  passer 
plus  bas  au  ruisseau  qui  avoit  esté  recogneu;  ce  que 
voyant  l'Admirai,  et  qu'il  ne  s'en  pouvoit  dédire,  des- 
cend et  coule  le  long  du  ruisseau,  et  vient  à  la  charge 
mollement;  il  est  soustenu  de  la  Vallette  et  autres  ad- 
vancez.  Le  prince  de  Condé,  plus  résolu,  avec  une  fleur 
de  noblesse  renverse  les  sieurs  de  Guise ,  de  Martigues 
et  la  Vallette  sur  l'avant  garde  que  menoit  M.  de  Mont- 
pensier ,  qu'il  treuve  ferme  et  résolu  pour  l'assistance 
de  l'escadron  de  M.  d'Anjou,  qui  se  joint  proche  de 
luy ,  luy  donne  force  et  courage  d'emporter  et  défaire 
l'escadron  du  prince  de  Condé,  où  il  fut  pris  et  tué  au 
milieu  de  deux  cens  gentilshommes  des  siens  morts  sur 
la  place  à  l'entour  de  luy  ;  ce  qui  causa  la  routte  de 
toute  l'armée.  L'Admirai  n'ayant  fait  qu'une  charge 
feinte,  ne  s'estoit  guieres  rompu,  se  retire  avec  d'An- 
delot  à  Sainct  Jean  d'Angelic  hors  la  route  des  fuyards, 
pour  n'estre  attrapé  parmy  eux  :  les  princes  de  Navarre 
et  de  Condé  s'estoient  de  bonne  heure  retirez  à  Xaintes. 

La  victoire  eust  esté  suivie  plus  vivement ,  sans  que 
toute  l'infanterie  huguenotte  se  treuva  à  deux  lieues  de 
là  où  la  bataille  s'estoit  donnée  en  la  ville  de  Coignac. 
he  sieur  de  Tavannes  mit  pied  à  terre  avec  MM.  de 

Guise  et  de  Martigues,  lesquels  l'abandonnèrent  à  une 
sortie  de  douze  cens  hommes  de  la  ville  ;  il  se  résolut 
et  fit  teste  avec  quelques  uns  des  siens.  Lesdicts  sei- 
gneurs retournent  pour  l'assister ,  disent  qu'ils  font 
conscience  de  l'avoir  abandonné:  luy  desgage'  respond 
qu'il  regarderoit  mieux  à  l'advenir  avec  qui  il  iroit. 
Aux  premières  charges  du  commencement  de  la  ba- 
taille, il  s'estoit  mocqué  de  M.  de  Guise,  qui  luy  disoit 
n'avoir  point  eu  peur  au  combat  :  il  luy  respond  que 
pour  s'en  cmpescher  il  falloit  faire  peur  aux  autres.  Les 
Huguenots  se  parent  des  rivières;  ce  corps  d'infanterie 
ne  peut  estre  forcé  à  Coignac.  Le  discours  de  ce  voyage, 
depuis  le  partement  de  M.  d'Anjou  jusques  au  combat 
de  Jarnac,  se  verra  mieux  en  la  lettre  ci-jointe,  dictée 
par  le  sieur  de  Tavannes,  excepté  que  luy,  qui  ne  se 
vantoit  jamais,  la  discrétion  luy  a  faict  celer  l'honneur 
qui  luy  apartenoit,  lequel  il  donnoit  à  Monsieur. 

«  Monsieur  mon  cousin ,  j'ay  receu  deux  de  vos 
lettres,  et  à  ce  que  je  vois,  mesmes  par  la  dernière  es- 
cri  te  à  Paçis  du  sixiesme  de  ce  mois,  vous  desirez  estre 
esclaircy  des  choses  passées  en  ce  voyage,  vous  en 
ayant  esté  mandé  de  par  deçà  et  par  delà  d'infinies 
sortes,  chacun  selon  son  affection.  Je  vous  manderay 
à  la  vérité  ce  qui  en  est ,  vous  priant  que  je  ne  sois 
allégué  en  ce  discours  que  je  vous  en  feray ,  combien 
qu'il  soit  véritable. 

«  Vous  sçavez  que  dez  le  commencement  que  l'on 
cogneut  la  guerre  déclarée  et  le  prince  de  Condé  estre 
par  deçà ,  que  je  fus  ordonné  d'y  venir.  M.  de  Mont- 
pensier  y  assembla  les  forces  du  pays,  qui  lors  estoient 
fort  petites,  et  n'eut  guieres  bon  moyen  de  garnir  les 
places,  combien  qu'il  départit  de  ce  peu  qu'il  avoit  en 

d'aucunes,  attendant  que  le  Roy  l'eust  secouru  de  plus 
grandes  forces  pour  le  mettre  à  seurté,  et  aussi  qu'il 
eust  fait  approcher  les  gendarmes  qui  estoient  de  ces 
costez  de  deçà,  pareillement  les  gens  de  pied,  Tost 
après  arriva  M.  de  Martigues  avec  bonne  troupe,  tant 
de  pied  que  de  cheval;  comme  aussi  furent  despechez 
les  sieurs  de  Brissac  et  Strosse  de  la  Cour,  qui  arrivè- 
rent avec  leurs  troupes,  à  sçavoir,  trente  enseignes  du 
sieur  de  Brissac,  et  douze  du  sieur  Strosse,  qui  donna 
grand  contentement,  pour  l'espérance  qu'on  avoit  que 
les  gens  de  pied  et  quelque  nombre  de  gendarmes  se- 
roient  départis  par  les  places,  à  fin  de  les  tenir  asseu- 
re'es,  et  que  mondict  sieur  de  Montpensier  se  tiendroit 
à  Poictiers,  avec  aussi  une  bonne  troupe,  pour  favoriser 
et  secourir  les  endroicts  les  plus  agitez  et  pillez  des 
ennemis,  lesquels  ayant  paravant  prémédité  la  guerre, 
avoient  tout  en  un  temps  assemblé  toutes  les  forces ,  et 
receu  les  gens  de  pied  de  Provence  ;  de  sorte  que  sans 
lesdits  Provençaux  ils  pouvoientestre  de  quatre  et  cinq 
mille  chevaux,  et  huict  mil  hommes  de  pied**  occasion 
que  la  délibération  du  sieur  de  Montpensier  (estant 
encore  pour  lors  trop  foible  de  se  mettre  sur  la  défen- 
sive) eust  été  juste  et  raisonnable,  attendant  que  l'armée 
de  M.  d'Anjou  fust  preste  et  arrivée  ;  mais  comme  estant 
stimulé  par  ces  seigneurs  de  la  Cour ,  pour  envie  de 
faire  cognoistre  leur  valeur  et  acquérir  réputation ,  ou 
bien  pour  ne  vouloir  les  uns  estre  envoyez  dedans  les 
villes  pour  les  garder ,  ou  pour  quelques  autres  occa- 
sions occultes,  demeurèrent  ensemble  et  en  suspends, 
sans  estre  departiz  à  la  garde  desdites  villes,  esperans 
se  fortifier  tousjours  assez  à  temps  pour  tenir  la  cam- 
pagne et  venir  au  combat. 

«  Mais  le  malheur  voulut  que,  pensant  bien  faire,  l'on 
fist  le  rebours  ;  car  M.  de  Guise  s'en  venant  en  poste 
comme  pour  estre  des  premiers,  en  passant  à  Orléans, 
où  estoit  le  rendez-vous  pour  assembler  ladicte  armée, 
où  le  sieur  de  Sansac  estoit  pour  recueillir  les  gen- 
darmes, il  en  bailla  audit  sieur  de  Guise  dix  ou  onze 
compagnies  à  mener,  disant  qu'il  estoit  fils  de  trop  bon 
père  pour  le  laisser  aller  tout  seul  :  occasion  que  ledit 
sieur  de  Montpensier,  sentant  venir  ceste  troupe  de 
renfort,  se  résolut  (à  la  persuasion  de  ceux  qui  estoient 
avec  luy)  de  donner  la  bataille,  et  envoya  demander 
congé'  de  ce  faire,  ce  qui  luy  fut  accordé  ;  et  pour  estre 
encores  plus  renforcé,  envoya  dire  au  sieur  de  Mont- 
lue,  qui  avoit  de  bonnes  forces,  qu'il  se  vinst  joindre  à 
luy,  et  au  sieur  d'Escars  pareillement;  ce  qu'ils  ne 
firent,  disant  qu'ils  alloyent  au  devant  des  Provençaux , 
et  partirent  pour  y  aller  ;  mais  toutesfois  ils  les  laissè- 
rent passer. 

«  Mondict  sieur  de  Montpensier,  résolu  de  combattre 
encore  que  ledict  sieur  de  Montluc  n'y  fust,  s'ache- 
mina à  Confolans ,  les  ennemis  estans  au  siège  d'An- 
goulesme,  qui  au  bout  d'un  temps  fut  rendue  ;  de  sorte 
que  lesdits  ennemis  furent  dedans  deux  ou  trois  jours 
premier  que  l'on  sceust  au  camp,  tant  l'on  est  bien  ad- 
verty.  Tost  après  ledit  sieur  de  Montpensier  eut  advis 
de  la  venue  desdits  Provençaux ,  où  au  lieu  de  com- 
battre ceux  qui  estoient  audict  Angoulesme,  encores 
que  M.  de  Longueville  ayant  esté  dépêché  à  Estampes 
y  fust  arrivé  avec  autres  vingt  compagnies  de  gen- 
darmes, délibéra  de  s'en  aller  au  devant  d'eux,  et  les 
treuva  à  deux  lieues  de  Perigueux,  où  les  bandes  qui 
marchoient  derrière,  que  menoit  Mou  vans,  furent  de- 

faites,  ledit  Mouvans  tué,  et  quinze  enseignes  empor- 
tées ;  mais  le  sieur  d'Acier  avec  la  plus  grand  part 
desdits  Provençaux  se  rendirent  au  camp  du  prince. 

«  Je  vous  ay  fait  ce  discours  cy-dessus  à  lin  que  vous 
cognoissiez  le  malheur  de  ce  commencement,  advenu 
parla  faute  de  messieurs  nos  coureurs  de  la  Cour,  qui 
ne  se  soucient  de  ce  qui  peut  advenir  aux  despens  du 
Roy  et  du  public,  et  encores  plus  mal  advisez  ceux  qui 
leur  permettent  et  leur  baillent  des  forces  ;  car  qui 
n'eust  point  donné  ces  forces  là  audict  sieur  de  Guise 
en  passant,  ny  souffert  à  tant  de  coureurs  s'en  aller 
devant  pour  gaster  tout ,  ains  demeurer  à  Orléans  au 
rendez-vous  où  se  devoit  treuver  l'armée  ;  M.  de  Mont- 
pensier  n'eust  peut  estre  pas  entrepris  de  donner  la 
bataille,  et  se  fust  mis  sur  la  défensive  en  mettant  les 
gens  de  pied  et  autres  forces  ,  tant  dans  Angoulesme  , 
Nyort,  qu'autres  villes  perdues.  L'armée  de  Monsieur 
eust  été  assemblée  assez  à  temps  pour  les  aller  secourir  ; 
mais,  faisant  semblant  de  vouloir  donner  la  bataille,  ils 
ne  l'ont  point  donnée,   et  si  ont  perdu  les  villes,  qui 
est  un  malheur  qui  nous  durera  peut-estre  plus  qu'on 
ne  pense. 

«  Monseigneurle  duc  d'Anjou  estant  arrivé  à  Orléans , 
où  se  devoit  assembler  tout  le  monde ,  ne  treuva  que 
l'artillerie,  les  Suisses  et  cinq  ou  six  compagnies  de 
gendarmes  ;  et  là  fut  mis  en  avant  par  le  sieur  de  Ta- 
vannes  de  départir  partie  de  l'artillerie,  quireviendroit 
facilement  après  par  eau  rejoindre  l'armée  et  envoyer 
à  Sanserre ,  et  fust  depesché  pour  cet  effect  le  sieur 
marquis  de  Villars.  Mais  (comme  les  opinions  sont  di- 
verses) d'autres  capitaines  la  firent  changer,  et  fut 
l'entreprise  rompue ,  qui  a  esté  un  grand  mal  \  car  ils 

h*avoient  ny  gens,  ny  munitions  quelconques,  et  es- 
taient prests  à  se  rendre.  Donques  mondit  sieur  s'ache- 
mina, avec  ce  peu  de  forces  qu'il  avoit  treuvées  audit 
Orléans,  du  costé  de  Blois,  Amboise  et  Tours,  allant 
tousjours  retenu  et  en  suspens  pour  attendre  l'issue  de 
la  bataille  qui  se  devoit  donner,  et  faisant  tousjours 
recognoistre  les  villes,  soit  pour  les  fortifier,  ou  y  faire 
dresser  un  camp  fortifié,  si  le  malheur  eust  voulu  que 
l'on  l'eust  perdue. 

«  Mais  estant  en  chemin ,  il  eut  advertissement  qu'au 
lieu  de  combattre  ledit  prince  de  Condé,  ledit  sieur 
de  Montpensier  s'en  alloit  au  devant  desdits  Proven- 
çaux, qui  estoit  se  reculer  plus  de  quarante  lieues  en 
arrière,  laissant  l'armée  dudit  prince  entre  mondit 
sieur  et  eux  :  occasion  que  cela  le  fit  encore  aller 
plus  retenu.  Et  neantmoins  sans  ledit  sieur  de  Tavan- 
nes  il  recevoit  une  grande  escorne  ;  car  encores  qu'il 
eust  infiniment  débattu  que  l'on  ne  se  devoit  advan- 
cer,  si  est-ce  qu'à  la  persuasion  d'aucuns,  il  avoit 
esté  conduit  jusques  au  port  de  Piles,  en  délibération 
de  passer  plus  outre  jusques  à  Chastelleraux  et  Poiic- 
tiers ,  au  grand  regret  dudict  sieur  de  Tavannes,  le-^ 
quel,  avec  plusieurs   protestations,  supplia  mondit 
sieur,  s'en   allant  disner  à  Pressigny  chez  le  sieur 
marquis  de  Villars,  de  descendre  et  vouloir  encore 
tenir  un  conseil  à  La  Haye ,  qui  fut  tenu  en  passant. 

«  Ce  qu'il  luy  accorda  ;  et  fut  remonstré  par  vives 
raisons,  par  ledit  sieur  de  Tavannes,  que  l'armée ,  si 
foible,  ne  devoit  point  passer  la  rivière  de  Creuse, 
ny  moins  passer  à  Chastelleraux,  que  l'on  ne  fust 
joinct  avec  ledit  sieur  de  Montpensier,  d'autant  que 
les  ennemis  y  pouvoient  facilement  venir ,  et  qu'il 

valloit  mieux  couler  du  long  de  la  rivière  de  la  Creuse, 
et  aller  du  costé  du  Blanc  en  Berry,  et  mander  audit 
sieur  de  Montpensier  s'en  venir  de  ce  costé-là,  pour 
tous  ensemble  se  joindre  plus  seurement.  Mais  estant 
le  sieur  de  Sansac  et  quelques  autres  tousjours  d'au- 
tre opinion ,  tout  ce  que  peut  obtenir  le  sieur  de  Ta- 
vannes  fut  que  l'artillerie- ne  passeroit  point  ce  jour- 
là  ledit  port  de  Piles,  et  qu'on  sejourneroit  un  jour. 

«  Estant  ce  conseil  departy ,  et  les  capitaines  sépa- 
rez l'un  deçà  l'autre  delà,  chacun  à  leurs  affaires,  fit 
tant  ledit  sieur  de  Tavannes  envers  Monsieur,  que 
l'armée  séjourna  quatre  jours  à  La  Guierche,  dans  le- 
quel temps  on  envoya  haster  en  toute  diligence  mon- 
sieur de  Montpensier,  qui  ja  estoit  sur  son  retour.  Au 
bout  des  quatre  jours  l'armée  partit,  et  n'arriva  pas 
si  tost  à  Chastelleraux,  que  les  ennemis,  avec  toutes 
leurs  forces,  et  extrême  promptitude,  eurent  passé  la 
Vienne  à  Chavigny ,  et  vindrent  jusques  à  une  lieue 
de  Chastelleraux.   Mais  ledict  sieur  de  Montpensier 
ayant  esté  si  fort  hasté  arriva  le  jour  même  ;  ses  gens 
et  chevaux  neantmoins  extrêmement  harassez,  estans 
les  ennemis  logez  à  une  lieue  de  là.  Mondit  sieur  le 
lendemain  matin  fit  mettre  l'armée  en  bataille,  et  fut 
ordonné  le  vicomte  d'Ochy   pour  les  aller  recognois- 
lie,  avec  quatre  cens  chevaux ,  sans  toutesfois  les  at- 
taquer qu'on  ne  luy  mandast. 

«  Cependant  ledit  sieur  de  Tavannes  ayant  recog- 
neu  un  ruisseau  qui  estoit  entre  leur  camp  et  le 
nostre,  il  fit  faire  des  ponts  pour  y  passer  la  rivière, 
et  fit  passer  les  troupes  de  MM.  de  Martigues, 
de  Guise  et  autres,  pour  soustenir  ledit  vicomte, 
qui  avait  découvert  les  ennemis,  auquel  il  manda  les 

attaquer,  pendant  que  mondit  sieur  marcha  avec  toute 
son  armée  jusques  audit  ruisseau  :  mais  ledict  vicomte 
rapporta  qu'il  n'estoit  demeure'  que  quelques-uns  sur 
la  queue,   et  que  leur  armée  s'estoit  desja  retirée  près 
dudict  Chavigny  ,  qui  est  à  cinq  lieues  dudict  Ghas- 
telîeraux,  n'estans  venus  là  en  autre  espérance,   si- 
non d'attraper  mondict  sieur   seul  avec  son   armée, 
avant  que  M.  de  Montpensier  y  arrivast  :  ce  qu'à  dire 
la  vérité  ils  eussent  fait  sans  la  providence  dudict 
sieur  de  Tavannes,  et  séjour  fait  audict  la  Guierche. 
«  Estant  les  ennemis  ainsi  retirez  et  repassez  la  ri- 
vière à  Chavigny,  pour  s'en  retourner  en  leurs  con- 
questes,  après  avoir  donné  deux  ou  trois  jours  de  sé- 
jour aux  troupes  dudict  sieur  de  Montpensier,  fut  mis 
en   délibération  le   chemin  qu'on   devoit  tenir  :  sur 
quoy  y  eut  plusieurs  advis ,  estant  le  sieur  de  Sansac 
et  d'autres  toujours  d'opinion  que  l'on  allast  à  Poic- 
tiers,  remonstrant  que  c'estoit  le  plus  beau  lieu  pour 
une  armée  qu'il  estoit  possible,  et  que  là  on  pi  endroit 
tel  chemin  que  l'on  voudroit  pour  treuver  les  enne- 
mis. Ledict  sieur  de  Tavannes,  au   contraire,  disoit 
qu'encores  qu'il   n'eust  point  cogneu  le  païs  ,    qu'il 
avoit  entendu  que  Poictiers  estoit  en  lieu  fort,  plein  de 
baricaves  (0  à  l'entour,  et  que  dudict  Poictiers,  en  ti- 
rant vers  Lusignan  et  Sainct  Mexan,  estoit  un  païs  bien 
fort  et  plein  de  bois,  de  hayes  et  de  colines  ;  que  les 
ennemis  se  retrouvans  là ,  ayants  vingt  mil  arquebu- 
siers, comme  ils  avoient,  etlesnostres  seulement  deux 
mil ,  les  Suisses  et  la  cavalerie  de  peu  d'effet  en  ce 
lieu  fort,  lesdits  ennemis  auroyent  l'avantage;  qu'il 

{*)  Baricaves  :  fondrières,  précipices. 

avoit  entendu  qu'on  pouvoit  à  l'entour  de  ce  païs-là, 
par  les  plaines  du  Mirebalais,  se  venir  retreuver  à 
Sainct  Mexan  ou  Nyorfc  :  quoy  faisant,  tout  le  Loudu- 
noiset  bas  Poictou,  qui  n'estoient  encores  saisiz  des 
ennemis,  fussent  demeurez  pour  fournir  vivres  ;  et 
qu'ayant  ja  esté  le  sieur  de  Ludes  dans  Poictiers,  l'on 
y  pouvoit  encore  envoyer  des  gens  de  pied  ;  que  les- 
dits  ennemis  ne  se  pourroient  attacher  audict  Poic- 
tiers ,  ny  à  Luzignan,  qu'ils  ne  fussent  combattis  : 
mais  ceste  opinion  ne  pouvoit  avoir  lieu,  et  marche- 
on  droict  audict  Poictiers  en  deux  jours.  Et  avoit  mis 
ledict  sieur  de  Tavannes  en  avant  à  mondict  sieur, 
qu'à  tout  le  moins  on  ne  fist  que  repaistre  audict 
Poicliers  jusques  à  mynuict,  et  soudain  après  repartir 
pour  aller  treuver  les  ennemis,  qui  ne  pouvoient  estre 
qu'à  cinq  ou  six  lieues  de  là. 

«  Mais  tant  s'en  faut  que  l'on  peut  faire  ceste  exécu- 
tion, qu'à  cause  de  la  difficulté  de  la  dite  ville,  qui  se 
treuva  si  mal  aysée  que  l'armée  ne  la  peut  passer  en 
deux  jours,  et  fut-on  contrainct  d'y  séjourner  :  ladite 
armée  passée ,  mondict  sieur  s'en  alla  à  la  maison  de 
Teligny ,  où.  se  treuva  le  pais  difficile  et  couvert, 
comme  dit  est,  et  fut  délibéré  le  lendemain  faire  une 
traicte  assez  bonne,  pour  s'oster  de  ce  païs  fort,  et 
aller  loger  sur  le  bord  de  la  plaine,  et  résolu  que 
l'on  iroit  à  Pamprou  ,  l'avant- garde  à  la  bataille 
à  Mais  estans  les  mareschaux  de  camp  arrivez 
audit  village,  treuverent  que  le  lieu  n'estoit  point 
propre,  et  qu'il  valoit  mieux  aller  à  Iazeneul,  et  en- 
voyèrent les  mareschaux  de  camp  advertir  M.  de 
Montpensier  de  cd>  changement ,  pareillement  Mon- 
sieur. Toutesfois  ledict  sieur  de  Montpensier  dit  qu'il 

n'en  fut  point  adverti,  et  ne  laissa  de  passer  outre 
avec  l'avant-garcie  droict  audict  Pamprou ,  et  Mon- 
sieur qui  receut  l'advertissement  alla  droict  audict 
Jazeneul;  de  sorte  que  l'avant-garde  et  la  bataille  se 
trouvèrent  séparées,  et,  approchant  ledit  Pamprou, 
ledict  sieur  de  Montpensier  treuva  que  les  ennemis  y 
estoient  :  lesquels  soudain  furent  en  bataille,  et  se 
treuverent  à  la  veùe  les  uns  des  autres,  et  si  près  l'un 
de  l'autre,  que  l'arquebuzerie  joua  longuement  des 
deux  costez  ;  mais  la  nuict  soudain  survenue  les  sépara. 

«  Monsieur  de  son  costé  arrivant  fort  tard  audict 
Iazeneul,  luy  fut  rapporté  par  ledict  sieur  d'Ochy, 
qui  logeoit  l'avant-garde,  qu'il  avoit  trouvé  cinq  ou 
six  mil  hommes  logez  audict  ;  de  sorte  qu'esti- 
mant que  ce  fust  toute  leur  armée,  envoya  en 
toute  diligence  chercher  M.  de  Montpensier ,  qui 
manda  soudain  qu'il  estoit  à  la  veiie  des  ennemis,  et 
que  l'on  allast  à  luy.  Ainsi  chacun  pensoit,  tant  amis 
qu'ennemis,  avoir  toute  l'armée  devant  soy  :  mais  il 
fut  advisé  qu'estant  mondict  sieur  chargé  de  l'artille- 
rie, les  gendarmes  allez  à  leur  logis,  qu'il  seroit  im- 
possible de  marcher  la  nuict  par  un  païs  si  fort  que 
les  ennemis  ne  les  trouvassent  en  marchant,  si  forts 
d'arquebuzerie  comme  ils  estoyent,  à  grand  désad- 
vantage,  pour  ne  pouvoir  ladicte  gendarmerie  jouer, 
ny  les  Suisses  ;  qu'il  valloit  mieux  révoquer  ledict 
sieur  de  Montpensier  avec  ses  troupes  toute  la  nuict, 
et  cependant  faire  fortifier  le  camp  de  tranchées  ,  afin 
que  si  les  ennemis  venoyent,  l'on  peust  les  soustenir, 
attendant  que  l'on  eust  peu  faire  les  esplanades  néces- 
saires à  la  gendarmerie. 

«  Le  sieur  de  Montpensier  revint  toute  la  nuict  :  mais 

plusieurs  bagages,  pour  ne  vouloir  sortir  de  leurs  logis 
de  nuict,  ou  pour  s'estre  fourvoyez  ,  faillirent  à  suivre 
la   file,  dont  il  y    eut  quelques-uns   de   perdus.  Et 
tout  ainsi  que  M.   de  Montpensier  estoit  reparty  de 
nuict  pour  nous  venir  treuver,  aussi  les  six  mil  hom- 
mes  qui  estoient  à  près  du  camp  de  mondict 
sieur,  partirent  de  nuict  pour  aller  trouver  le  camp 
dudict  prince  audict  Pamprou.  Et  voyant  ledict  prince 
que  nous  estions  réduits  en  ce  pais  fort,  se  promit  in- 
continent la  victoire,  à  cause  de  ceste  grande  arque- 
buzerie, et  commença  à  marcher  dez  le  grand  matin, 
depuis  ledict  Pamprou  droit  audict  Iazeneul ,  estimant 
nous  treuver  escartez ,  et  en   un  logis  fort  desavanta- 
geux, et  nos  gendarmes  séparez  par  les  villages.  Mais 
ayant  très-bien  preveu  ce  qui   pouvoit  advenir  ,  ils 
treuvêrent  toute  l'armée  en  bataille  ,  à  dire  la  vérité , 
en  lieu  fort  estroict  et  dangereux  à  cause  de  ladicte 
arquebuzerie  ;  et  arriva  leur  armée  sur  le  costé  de  la 
main  droicte  de  la  nostre. 

«  Soudain  qu'ils  furent  à  nostre  veiïe  (qui  ne  pou- 
voit estre  que  près  à  cause  du  pais),  comme  ils  com- 
mencèrent à  desbander  de  leur  arquebuzerie  par  trou- 
pes ,  le  sieur  de  Brissac,  l'un  des  colonnels  de  nos 
gens  de  pied ,  se  mit  pour  les  aller  soustenir  avec  sept 
ouhuictcens  arquebusiers.  Mais  le  sieur  de  Tavannes, 
ayant  preveu  le  costé  par  où  ils  pouvoient  venir ,  avoit 
fait  lever  huict  pièces  d'artillerie  de  la  teste  des  Suis- 
ses, qui  furent  soudain  conduictes  sur  ledict  costé 
droict  à  la  venue  desdicts  ennemis ,  avec  extrême  dili- 
gence par  le  sieur  de  la  Bordaisiere ,  et  lesquelles 
pièces  portèrent  une  extrême  faveur  aux  nostres,  pour 
en  estre  les  coups  si  souvent  redoublez ,  que  nuls  de 

leurs  bataillons  ne  se  pouvoyent  advancer  pour  sous- 
tenir  ceste  grande  arquebuzerie  qu'ils  avoient  déban- 
de'e.  Et  estoit  leur  délibération  de  venir  assaillir  le 
village  du  logis  de  mondict  sieur  par  derrière,  parce 
que  l'ayant  gagné  ils  eussent  peu  faire  déplacer  les 
Suisses  et  gens  de  cheval  de  leur  place  de  bataille,  en 
danger  d'y  avoir  quelque  desordre.  Pour  à  quoy  ob- 
vier, avoit  estépourveu  ledict  village  par  le  bout  d'en 
bas  des  bandes  de  Bretons ,  où  n'y  trouvant  pas  trop 
grande  seurte',  ledict  sieur  de  Tavannes  fit  partir  une 
troupe  d'arquebusiers  qui  estoient  au  flanc  des  Suis- 
ses sous  la  charge  du  seigneur  Strosse ,  et  y  voulut 
puis  après  aller  ledict  sieur  Strosse  luy-mesme ,  et 
fut  assailly  à  l'instant  le  coing  dudict  village  fort 
rudement  par  une  grande  troupe  d'arquebusiers , 
où  les  nostres  (pour  estre  peu)  les  soustindrent  fort 
vivement. 

«  Mais  la  plus  grande  charge  estoit  sur  les  bras  du- 
dict sieur  de  Brissac,  qui  en  fin  voyant  les  ennemis 
renforcez  de  trois  ou  quatre  mil  arquebusiers  fraiz, 
ayant   perdu  plusieurs    capitaines  et  beaucoup    des 
siens,  dit  audict  sieur  de  Tavannes  qu'il  estoit  force 
qu'il  se  perdist,  s'il  n'estoit  renforce'  d'arquebuzerie. 
A  quoy  luy  fut  respondu  qu'on  feroit  faire  une  charge 
par  les  gens  de  cheval  ;  qu'il  n'y  avoit  point  d'arque- 
busiers *,  qu'il  estoit  plus  que  nécessaire  faire  ladicte 
charge  :  et  se  treuverent  ledict  sieur  de  Tavannes   et 
le  sieur  de  Martigues  ensemble,  et  résolurent  qu'il 
falloit  faire  ladicte  charge  ;  sur  quoy  ledict  sieur  de 
Martigues  prit  la  peine  soudain  d'aller  parler  au  sieur 
de  la  Valette,  qui  esloit  ordonne'  pour  marcher  à  la 
teste  de  Favant-garde,  pour  luy  faire  faire  la  charge 

en  une  petite  plaine  qui  estoit  entre  les  deux  armées, 
où  il  y  avoit  toutesfois  quelques  hayes. 

«  Ledict  de  la  Valette  ne  s'en  fit  pas  prier  ;  comme 
gentilhomme  courageux  et  fort  advisé  qu'il  est,  sortit 
de  la  place  de  bataille  avec  sa  compagnie,  et  quelque 
autre  trouppe,  vint  charger  cette  arquebuzerie  ainsi 
desbande'e,  et  les  mena  tuant  jusques  auprès  des  ba- 
taillons des  ennemis,  sans  que  nul  des  leurs  fîst  un  pas 
en  avant  pour  les  soustenir  :  et  presume-on  qu'ils  ne 
s'osèrent  découvrir  à  cause  de  ladicte  artillerie ,  ou 
bien  quelque  autre  raison.  Et  au  mesme  instant  de 
l'autre  costé  furent  ordonnez  les  sieurs  de  Rantigny 
et  de  Rambouillet,  pour  faire  la  charge  avec  leurs 
gensdarmes  à  ceux  qui  assailloient  ledict  Strosse  et  Bre- 
tons  au  coing  du  village  :  ce  qu'ils  firent  fort  vivement, 
et  menèrent  toute  l'arquebuzerie  qui  estoit  de  ce  costé- 
là  battant  jusques  dedans  leurs  troupes,  etsetreuva 
deux  ou  trois  cens  arquebusiers  des  leurs  de  tuez , 
mais  beaucoup  plus  du  costé  dudict  sieur  de  la  Val- 
lette  que  de  l'autre. 

«  Ceste  charge  ainsi  faicte,  il  n'y  eut  plus  une  seule 
arquebuzade  tirée  tout  le  jour,  et  se  campèrent  les  en- 
nemis au  lieu  où  ils  estoient,  et  à  un  jet  d'arc  de  nos- 
tre  armée.  Et  à  dire  la  vérité,  ceste  arquebuzerie,  que 
menoit  le  sieur  de  BrissaC,  fit  merveilleusement  bien, 
pour  estre  les  ennemis  dix  contre  un  ;  car  ils  les  sous- 
tindrent  deux  ou  trois  heures,  et  meritoient  bien  d'es- 
tre  secourus  comme  ils  furent.  La  nuict  survenue  et 
toute  l'armée  en  bataille,  Monsieur  commanda  que 
l'on  logeast  au  piquet,  à  fin  d'estre  plus  près,  et  luy- 
mesme,  encor  que  son  logis  fust  tout  auprès,  n'y  voulut 
entrer,  et  print  un  arbre  pour  son  logis,  où  à  cause 

que  chacun  s'alla  accommoder  il  demeura  seul,  et 
sans  avoir  nulles  nouvelles  de  ses  officiers,  sans  feu, 
encore  que  la  nuict  fust  humide  et  bien  froide.  En  fin 
vint  passer  un  vallet  qui  estoit  de  la  bande  dudict  sieur 
de  Tavannes,  qui  portoit  une  chandelle,  un  pain  et  un 
flacon  devin,  qui  fut  arresté,  et  print  mondict  sieur 
sa  part  du  pain,  et  le  reste  le  donna  aux  autres. 

«  Au  bout  de  deux  heures  vindrent  ses  officiers ,  et 
fut  apporte'e  une  tente  ,  où  après  qu'il  eut  soupe  il  mit 
en  délibération  ce  qui  seroit  à  faire  avec  bien  peu  de 
capitaines  qui  s'y  treuverent  ;  demanda  au  sieur  de 
Tavannes  qu'il  luy  en  sembloit  ;  dict  qui  luy  estoit 
advis  que  les  ennemis  n'avoyent  point  faict  ce  jour-là 
en  gens  de  guerre,  de  veoir  mettre  en  pièces  à  leur 
veùe  leurs  gens  sans  les  secourir,  et  que  d'avoir  dé- 
terminé  une  entreprise  sans  l'exécuter,  qu'il  ne  pou- 
voit  penser  qu'ils  n'eussent  le  cœur  tremblant  faute 
d'asseurance  ;  qu'il  luy  sembloit  qu'on  devoit  commet- 
tre un  des  plus  sulfisans  capitaines,  soustenu  des  corps 
de  garde  et  de  quelques  autres  troupes,  à  fin  de  con- 
duire un  nombre  de  pionniers  pour  aller  faire  l'espla- 
nade, emplir  quelques  petits  fossez  et  couper  trois  ou 
quatre  hayes  qui  estoient  entre  les  ennemis  et  nous  ; 
qu'il  se  tenoit  tout  asseuré  que  le  lendemain  à  grande 
peine  se  passeroit  le  jour  sans  combattre  ;  qu'il  espe- 
roit  la  victoire  asseurée,  veu  le  département  du  jour 
précédant,  donnant  advis  audict  sieur  qu'il  choisist 
le  sieur  de  Lignieres,  chevalier  de  l'Ordre  et  capi- 
taine expérimenté,  pour  ceste  exécution ,  en  luy  com- 
mandant d'aller  prendre  les  pionniers  vers  le  maistre 
de  l'artillerie  pour  cet  efïect. 

«  L'ayant   ainsi    commandé  mondict  sieur  audict 

Lignieres,  il  accepta  ceste  charge  fort  librement,   et 
partit  pour  s'y  en  aller  :  toutesfois  il  ne  l'exécuta  pas, 
et  n'en  vint  faire  la  response  que  le  lendemain ,  qu'il 
estoit  uue  heure  de  jour,  qu'il  se  vint  excuser,  disant 
qu'il  n'avoit  sceu  treuver  des  pionniers  ,  desquels  tou- 
tesfois pour  lors  nous  avions  deux  mil,    et   eussent 
suffit  deux  cens  pour  ceste  besongne  qui  n'estoit  pas 
grande,  et  qui  se  fust  facilement  exécutée  ;  d'autant 
que  nos  sentinelles  estoient  estendues  jusques  bien  avant 
dans  le  lieu  où  il  falloit  l'esplanade,  et  n'eussent  esté 
empeschez  des  ennemis.  Le  jour  venu,  mondict  sieur 
le  fit  recognoistre,  qui  estoit  chose  bien  aysée,  d'au- 
tant que  l'on  voyoit  dez  le  camp  toute  leur  cavalerie 
en  une  petite  plaine  sur  un  haut,  et  à  laquelle  l'on 
n'eust  sceu  aller  qu'à  la  file ,  par  faute  de  ladicte  es- 
planade. Ils  avoyent  faict  partir  leurs  gens  de  pied  dez 
la  nuict,  dont  l'on  se  pouvoit  apercevoir  à  cause  du 
païs  fort;  et  n'eust-on  peu  juger  ce  deslogement,  tant 
à  cause  delà  fumée  des  feux  de  leur  camp  ,  comme  de 
la  bonne  mine  qu'ils  faisoient,  feignant  se  préparer 
pour  venir  combattre  ;  et  sur  les  neuf  ou  dix  heures 
commencèrent  à  disparoir  petit  à  petit,  estant  jà  leur 
infanterie  à  plus  de  trois  lieues;  de  laquelle  cavalerie 
(à  ce  que  importèrent  les  espies)  à  mesure  qu'on  les 
avoit  perdu  de  veue,  alloyent  le  plus  grand  train  qu'ils 
pouvoyent  pour  r'ataindre  leurs  gens  de  pied,  et  ce 
jour  là  firent  six  lieues  droit  à  Mirebeau. 

«  Monsieur  retreuvant  son  armée  harassée,  ayant 
travaillé  trois  jours ,  jour  et  nuict  à  cheval  avec  plu- 
sieurs soldats  blecez,  advisa  de  la  faire  rafraichir  à 
Lusignan,  qui  est  à  une  petite  lieue  de  là,  et  fit  pré- 
sent   aux  soldats  blecez  de  cinq  ou   six  mil  escus. 

Ayant  séjourné  audict  Lusignan  deux  jours,  fut  mis 
en  délibération  ce  qui  estoit  à  faire  :  les  uns  disoyent 
qu'il  falloit  aller  à  la  queiie  des  ennemis,  autres  qu'il 
falloit  retourner  auprès  de  Pamprou  par  la  plaine 
droict  audict  Mi  rebeau,  dont  ledict  sieur  de  Tavannes 
estoit  d'opinion  ;  d'autant  que  c'estoit  se  jetter  entre 
eux  et  leur  conqueste,  à  fin  de  les  contraindre  au  com- 
bat. En  fin  le  sieur  de  Brissac,  colonnel  de  l'infanterie, 
fit  entendre  qu'il  ne  pouvoit  point  mettre  ensemble 
trois  cens  hommes,  d'autant  que  tous  ses  gens  s'es- 
toient  débandez ,  et  la  pluspart  retirez  à  Poictiers  ; 
occasion  qu'il  fut  délibéré  au  conseil  de  passer  audict 
Poictiers,  pour  aller  retreuver  les  ennemis,  ce  qui  fut 
fait,  et  y  alla  l'armée  en  un  jour;  où,  après  avoir  sé- 
journé un  autre  jour ,  fut  d'advis  de  marcher  droict 
au  pont  d'Ozance  sur  le  chemin  dudict  Mirebeau , 
pour  retourner  treuver  les  ennemis  :  auquel  lieu  les 
mareschaux  allèrent  faire  l'assiete  du  camp,  et  fai- 
soient  passer  l'armée  de  l'autre  costé  de  l'eau  sur  le- 
dict pont  d'Ozance,  à  sçavoir  l'artillerie,  les  Suisses, 
les  gens  de  pied,  la  cavalerie  de  l'avant-garde  si  avant, 
qu'elle  pouvoit  approcher  à  deux  lieues  desdits  enne- 
mis, celle  de  la  bataille  en  arrière  à  deux  et  trois 
lieues,  la  pluspart  de  l'autre  costé  dudict  Poictiers. 

«  Mais  mondict  sieur  arrivant  sur  le  lieu,  fut  recog- 
neu  le  logis  par  ledict  sieur  de  Tavannes  grandement 
desadvantageux ,  d'autant  que,  encore  que  l'on  eust 
peu  s'y  retrancher  pour  attendre  ladicte  cavalerie,  il 
se  treuvoit  une  montagne  battant  dans  ledict  logis  par 
derrière;  de  sorte  que  l'on  n'y  eust  peu  demeurer.  Et 
d'autrepart,  tant  de  cavalerie  advancée  du  costé  de 
l'ennemy  eust  tourné  le  doz  en  danger  de  venir  avec 

eftroy,  et  perdre  leur  bagage,  sans  le  péril  où.  ils  es- 
toient  d'estre  surpris  logez  si  près  des  ennemis.  Ainsi 
fut  advisé ,  après  avoir  entendu  les  raisons  dudict  sieur 
de  Tavannes,  que  les  Suisses  et  l'artillerie  qui  n'es- 
toient  encore  passez,  avec  tous  les  gens  de  pied  de 
la  bataille,  demeureroient  logez  en  un  lieu  fort  emi- 
nent  et  advantageux  ,  mettant  la  rivière  et  pont 
d'Ozance  devant  eux  ,  assez  pies  des  fauxbourgs  de 
Poictiers  ;  que  mondict  sieur  logeroit  au  fauxbourg  le 
plus  pies  desdits  Suisses,  et  une  partie  delà  gendar- 
merie dedans  la  ville;  les  gens  de  pied,  et  la  pluspart 
des  gens  de  cheval  de  F  avant-garde ,  logèrent  audict 
pont  d'Ozance ,  et  le  sieur  de  la  Vallette  à  un  village 
un  peu  plus  avant  sur  l'avenue  des  ennemis  :  chose 
qui  fut  (à  ce  que  disent  ceux  qui  s'y  recognoissent) 
tres-sagement  preveuë  ;  mesmes  ayant  advertissement 
que  tout  le  dessein  de  l'admirai ,  ja  expérimenté  par 
deux  fois  à  Chastelleraux  et  audict  Iazeneul,  estoit 
(ainsi  fort  de  gens  de  pied)  de  surprendre  l'armée  dans 
le  logis ,  d'autant  que  la  nécessité  de  l'hyver  contrainct 
le  mareschal  de  camp  de  loger  la  gendarmerie  escar- 
tée  qui  ne  se  peut  rassembler  en  quatre  ou  cinq  heu- 
res, quelques  coups  de  canon  que  l'on  puisse  tirer 
pour  advertissement.  Outre  ce  ,  les  nuîcts  longues 
pour  exécuter  les  entreprises  deloing,  et  estans  ainsi 
logez  à  la  campagne  hors  de  Poictiers, se treuva encore 
moins  de  gens  de  pied  que  audict  Luzignan  :  de  sorte 
que  ledict  sieur  de  Brissac  continua  encores,  et  dict 
qu'il  ne  pouvoit  mettre  trois  cens  hommes  aux  champs. 
«  Neantmoins  mondict  sieur  ne  laissa  de  faire  recog- 
noistre  deux  logis  :  l'un  de  Bellefaye,  qui  estoit  le 
droict  ch  emin  desdits  ennemis  et  Mirebeau ,  l'autre  de 

Dicey;  et  mit  en  délibération  auquel  on  devoit  aller. 
Aucuns  disoyent  qu'on  devoit  aller  à  Dicey,  autres  à 
Bellefaye  ;  les  autres  disoyent  qu'il  falloit  passer  le 
Clin  pour  aller  audict  Dicey.  Ledict  sieur  de  Tavan- 
nes  fut  d'opinion  que  si  on  vouloit  passer  la  rivière 
d'Ozance  et  aller  du  costé  des  ennemis,  pour  estre 
iceux  trop  bien  advertis,  que  l'on  ne  devoit  point  nom- 
mer le  lieu  où  l'on  devoit  aller,  qu'il  falloit  que  l'ar- 
mée marchast  en  bataille,  et,  le  cul  sur  la  selle,  faire 
l'assiete  du  camp  au  lieu  que  l'on  treuveroit  le  meil- 
leur ,  et  qu'il  estoit  nécessaire  à  la  plaine  le  plus  que 
l'on  pourroit ,  pour  estre  foibles  d'arquebuzerie ,  et 
forts  de  gens  de  cheval. 

«  En  fin  fut  résolu  que,  à  cause  des  pluyes  continuel- 
les qu'il  faisoit,  et  pour  estre  si  foibles  de  gens  de 
pied,  que  tenir  tousjours  les  gens  de  cheval  à  la  cam- 
pagne seroit  les  ruiner,  qu'il  valloit  mieux  les  mettre 
en  leur  fort,  attendant  que  les  susdits  gens  de  pied, 
qui  s'estoient  absentez  pour  l'injure  du  temps,  fussent 
rassemblez,  et  que  le  sieur  de  Joyeuse,  qui  venoit 
de  Languedoc,  et  le  colonel  Sarlaboûe  avec  deux  ou 
trois  mil  arquebusiers,  fussent  arrivez,  et  qu'on  passe- 
roit  la  rivière  du  Clin,  qui  vient  dudict  Dicey  à  Poic- 
tiers,  et  iroit-on  par  l'autre  costé  de  ladicte  rivière 
loger  :  et  soudain  fut  faict  le  pont  de  bateaux  sur  la- 
dicte rivière  ,  et  le  matin  passa  l'artillerie ,  les  Suisses, 
une  partie  des  gens  de  cheval  de  l' avant-garde. 

«  Estant  Monsieur  à  disner  dedans  la  ville,  pour 
passer  à  travers  sur  les  ponts,  les  ennemis  avec  toute 
leur  cavalerie,  et  le  reste  de  l'armée  qui  les  suivoit, 
donnèrent  jusque  sur  le  pont  d'Ozance,  où  ils  treuve- 
rent  ce  peu  de  gens  de  pied  qu'avoit  ledict  sieur  de 

Brissac,  et  luy-mesme  en  personne,  qui  à  la  faveur 
du  chasteau   dudict  Ozance,   qui  est  sur  le  bord  du 
passage  de  la  rivière,  se  défendirent  vaillamment; 
partie  toutesfois   des  ennemis  passa  tout  outre  jus- 
ques-là  où  estoyent  logez  les  Suisses,   et  y  tuèrent 
quelques   pionniers;  de  là  vint  l'alarme   dedans   la 
ville  jusques  au  logis  où  estoit  mondict  sieur.  Soudain 
montèrent  à  cheval  les  sieurs  de  Tavannes,  de  Marti- 
gues,  de  Losse,  de  Carnavalet,  sortirent  et  coururent 
à  l'alarme,  où  y  arriva  plusieurs  de  toutes  pièces,  que 
ledict  sieur  de  Tavannes  fit  mettre  en  bataille  sur  le 
haut,  sous  la  conduite  dudict  sieur  de  Martigues,  ce- 
pendant qu'il  s'aprocha  plus  près  pour  voir  la  conte- 
nance desdicts  ennemis.  Cela  favorisa  fort  ledict  sieur 
de  Brissac  et  sa  troupe,  qui  ja  toutefois  avoit  com- 
mencé à  se  retirer  parla  vale'e  du  long  de  ladite  rivière, 
à  la  faveur  de  quelques  hayes  et  arbres  :  là  y  eut  quel- 
ques soldats  des  nostres  tuez  et  des  leurs,  entre  autres  un 
gentilhomme  de  Bourgongne ,  qui  fut  recogneu  avant 
que  mourir  ;  et  est  pour  certain  que  si  nostredicte  armée 
eust  esté  logée  au  susdit  logis  ainsi  desadvantageux,  elle 
estoit  en  grand  danger  de  recevoir  une  honte. 

«  Cela  ferma  la  bouche  aux  calomniateurs,  qui  di- 
soyent  que  ledict  sieur  de  Tavannes  avoit  fait  recevoir 
une  défaveur  à  l'armée  de  la  faire  reculer,  pour  au- 
tant qu'en  changeant  ce  mauvais  logis  les  Suisses 
avoyent  reculé  environ  cinq  cens  pas  ;  et  à  dire  vray 
c'estoyent  gens  qui  parloyent  sans  l'entendre  :  car  ils 
avoyent  ouy  dire  qu'une  armée  ne  doit  point  reculer  ; 
mais  il  s'entend  quand  deux  armées  sont  si  près  en 
bataille  l'une  de  l'autre,  qu'elles  ne  s'en  puissent  de- 
mesler,  et  non  pas  quand  elles  en  sont  à  deux  ou  trois 

lieues,  pour  éviter  un  logis  dangereux,  se  mettre  en 
celuy  qui  luy  donne  l'avantage,  tant  pour  le  soulage- 
ment des  soldats  en  hyver,  que  pour  la  seuite  et 
advantage  d'où  procèdent  toutes  les  victoires. 

«  Monsieur  temporisa  dans  ladicte  vilîe ,  attendant 
que  les   retraictes  fussent  faictes  d'une  part  et  d'autre. 
Les  ennemis  se  retirent  les  premiers,  comme  il  est  à 
présumer,  à  cause  de  la  grande  pluye  continuelle  qu'il 
faisoit,  lesquels  furent  suivis,  et  recogneu  qu'ils  re- 
tourneroient  loger  à  quatre  lieues  de  là  du  costé  duclit 
Mirebeau  :  et  arrivé  que  fut  ledit  sieur  de  Tavannes 
vers  son  excellence,  treuva  que  la  pluspart  des  capi- 
taines luy  donnoient  advis  qu'il  devoit  coucher  dans 
ladicte  ville,  veu  le  mauvais  temps  ,   et  aussi   qu'il 
avoit  quatre  lieuè's  à  faire,  et  qu'il  estoit  près  de  la 
nuict.  Surquoy  il  demanda  l'opinion  audict  sieur  de 
Tavannes 7  qui  luy  lit  responce  (quelque  pluye  qu'il 
y  eust)  qu'il  devoit  coucher  en  son  camp,  qui  estoit  le 
lieu  le  plus  honorable  :  dont  ledit  sieur  monstra   vi- 
sage d'estre  merveilleusement  contant,  comme  celuy 
qui  ne  craint  nulle  tempeste  quand  il  est  question  des 
armes,  et  monta  à  cheval  soudain,  au  grand  regret  de 
plusieurs,  par  le  plus  mauvais  temps,  la  plus  grande 
pluye  qu'il  est  possible  de  voir,  et  arriva  audict  Dicey 
trois  ou  quatre  heures  de  nuict,  en  un  bien  fort  mau- 
vais logis  pour  l'armée.  Toutesfois  le  lendemain  cha- 
cun s'accommoda ,  et  logea-on  au  large ,  à  cause  de  la 
rivière  du  Clin ,  qui  se  treuva  entre  les  ennemis  et 
nous,  où  il  y  a  plusieurs  gays,  dont  les  uns  furent 
rompus,  aux  autres  mis  des  corps  de  gardes,  et  là  fut 
ladicte  armée  contraincte  de  séjourner  dix  ou  douze 
jours,  au  grand  regret  de  mondit  sieur  premièrement, 

et  de  tous  les  gens  de  bien,  lesquels  sont  aucunement 
excusables  pour  n'estre  en  façon  quelconque  payez. 

«  Durant  lequel  temps  lesdits  ennemis  en  estant 
advertis  se  tindrent  tousjours  depuis  ledict  Mire- 
beau  jusques  à  Bonnivet,  qui  n'estoit  qu'à  deux  lieues 
de  nous,  s'estans  saisis  du  chasteau  dudit  Mirebeau, 
assez  fort  pour  avoir  esté  mal  pourveu  comme  les  au- 
tres places,  et  se  saisirent  pareillement  de  Loudun  ; 
et  comme  ils  sentirent  que  lesdictes  troupes  de  Langue- 
doc approclioient ,  et  seroient  bien  tost  à  nous,  parti- 
rent avec  toute  leur  armée  pour  essayer  de  gagner  un 
passage  sur  la  rivière  de  Vienne  pour  aller  treuver  le 
prince  d'Orange  en  Champagne,  et  allèrent  à  Chas- 
telleraux  qu'ils  trouvèrent  pourveu,  de  là  à  l'Isle  Bou- 
chard, où,  ayant  pris  le  fauxbourg ,  les  ponts  furent 
bien  défendus  par  la  garnison  qui  y  avoit  esté  en- 
voyée, de  là  en  firent  autant  à  Chinon. 

«  Enfin  se  résolurent  d'aller  àSaumur,  afin  de  pou- 
voir passer  la  rivière  de  Loire,  et  par  conséquent  toutes 
les  autres  rivières,  à  un  coup;  laquelle  ville,  de  leur 
costé,  ils  avoient  ja  si  fort  approchée  qu'ils  commen- 
çoient  à  venir  à  la  sappe  ;  et  de  faict  l'eussent  empor- 
tée pour  ne  valoir  gueres ,  ayant  artillerie  comme  ils 
avoient,  encore  qu'il  y  eust  des  gens  de  bien  dedans. 
Quoy  voyant,  mondit  sieur  fit  haster  ledict  sieur  de 
Joyeuse  et  Sarlabous;  lesquels  estans  arrivez,  fut  re- 
monstré  par  ledict  sieur  de  Tavannes,  à  part  à  mondict 
seigneur ,  qu'il  ne  falloit  pas  aller  suivre  les  ennemis 
par  le  droict ,  et  par  là  où  ils  estoient  allez  ;  mais  qu'il 
estoit  nécessaire  de  couper  au  devant  de  leur  conqueste, 
et  aller  droict  à  Mirebeau ,  afin  de  prendre  la  ville  en 
passant,  qui  nous  eust  coupé  les  vivres,    et  laisser 

quelques  forces  et  artillerie  derrière  à  M.  de  Ludes, 
pour  reprendre  le  chasteau  ;  que  les  ennemis  ne  pen- 
seroient  jamais  qu'on  voulust  laisser  derrière  ledit 
Mirebeau ,  à  cause  des  susdits  vivres ,  et  que  cela  seroit 
occasion  pour  pouvoir  gagner  au  devant  de  ladite  con- 
queste ,  et  les  contraindre  à  la  bataille. 

«  Mondit  sieur,  estant  trop  plus  sage  que  son  aage  ne 
portoit,  tint  ceste  entreprise  couverte  de  peur  des  en- 
nemis, qui  sont  ordinairement  dans  les  chambres  et 
dans  les  salles  des  princes,  comme  les  guerres  civiles 
le  portent,  et  ne  la  divulgua,  ny  au  mareschal  de 
camp  ny  autre  ,  qu'après  la  garde  assize.  Le  matin  par- 
tit, laissant  les  ennemis  du  costé  de  Saumur,  comme 
dit  est,  marcha  droit  à  Bellefaye,  comme  s'il  eust 
voulu  aller  du  costé  de  Nyort,  estant  à  main  gauche 
de  Mirebeau  :  et  quant  et  quant  fut  ordonné  audit  sieur 
de  Tavannes  qu'il  fist  marcher  l'artillerie  toute  la  nuit 
droit  audit  Mirebeau.  Ce  qu'il  fit,  et  y  alla  pareillement 
le  sieur  de  Losses,  et  firent  faire  les  approches  et  la 
batterie  en  plein  jour  sans  gabions,  où  le  sieur  de 

(  En  cest  endroit  défaut  un  fueillet;  le  tout  y  eust  man- 
qué, ayant  esté  trouvé  par  hazard  dans  des  vieux  papiers 
escrils  de  la  main  du  sieur  mareschal  de  Tavannes,  qui  ne 
se  soucioit  qu'il  ne  demeurast  à  la  postérité,  se  contentant 
de  bien  faire  sans  aucune  vanité.  ) 

Continuant  tousjours  : 

«  N'y  eut  autre  chose  sinon  quelque  escarmouche,  et 
neantmoins  la  gendarmerie  presque  tousjours  à  cheval, 
qui  ne  se  retiroient  en  leur  logis  qu'à  la  nuict ,  et  ce , 
pour  éviter  une  surprise  ;  d'autant  que  l'armée  des  en- 
nemis estoit  à  couvert  dedans  la  ville  pour  sortir  à  leur 
commodité,  et  nous  à  la  campagne,  lesdits gendarmes 

au  village,  et  le  jour  subséquent,  pour  le  grand  tra- 
vail que  portoit  nostredite  armée,  et  n'ayant  point  de 
vivres,  parce  qu'audit  Mirebeau  (le  chasteau  duquel 
avoit  esté  pris  ce  jour  là  d'assaut,  et  mis  en  pièces  ce 
qui  estoit  dedans  )  ne  s'y  estoit  treuvé  nul  bled. 

«  Monsieur  advisa  d'assembler  le  conseil,  pour  sça- 
voircequi  estoit  à  faire,  et  fît  cest  honneur  au  sieur  de 
Tavannes,  d'autant  qu'il  s'estoit  blessé,  l'aller  tenir  au 
village  où  il  estoit  en  son  logis  ;  et  là  fut  délibéré  que , 
ne  pouvant  avoir  vivres  que  de  Chinon ,  et  que  le  camp 
des  ennemis  estoit  devant,  qu'il  falloit  faire  une  lieue 
en  tournoyant  à  l'entour  deux ,  et  se  mettre  du  costé 
du  dit  Chinon  ;  et  estoit  d'advis  le  sieur  de  Tavannes 
que  l'on  laissast  le  chasteau  de  Barroque  à  main  droite, 
lequel  est  au  dessous  de  la  montagne  que  les  ennemis 
avoient  gagné  le  jour  devant,  et  que  si  lesdits ennemis 
revenoient  en  leur  place  de  bataille,  qu'il  y  auroit 
quelque  moyen  d'aller  à  eux  sans  rencontrer  point  de 
fossé,  et  qu'il  falloit  recognoistre  le  chemin.  A  quoy 
fut  débattu,  par  le  sieur  de  Sansac  et  autres  capitaines, 
que  ce  seroit  passer  fort  près  d'eux,  et  monstrer  le  costé 
d'une  armée  en  marchant,  qui  seroit  chose  dange- 
reuse. Sur  quoy  fut  débattu  encores,  par  ledit  sieur 
de  Tavannes,  que  l'ordre  des  batailles  se pouvoit  faire 
en  sorte  qu'encore  qu'on  marchast  en  monstrant  le 
costé  de  l'armée,  les  premiers  rangs  se  pourroient  faci- 
lementtreuver  en  leur  rang,  sans  gueres  bouger  de  leurs 
places,  faisant  départir  l'artillerie,  une  partie  à  l'avant- 
garde,  l'autre  partie  à  la  bataille  ;  que  le  bagage  pouvoit 
marcher  à  main  droite,  et  estre  couvert  de  l'armée, 
et  que  si  on  failloit  à  combattre  les  ennemis  en  ce  lieu 
là,  que  l'on  estoit  pour  attendre  long-temps. 

(c  Sur  ces  disputes  fut  re'solu  que  les  mareschaux  de 
camp  iroient  le  lendemain  recognoistre  le  chemin  et 
le  logis  :  ils  rapportèrent  qu'il  ne  se  trouvoit  point  de 
logis  propre  en  passant  si  près  des  ennemis ,  qu'il  fal- 
loit  laisser  le  cliasteau  de  Barroque  à  main  gauche  ,  et 
aller  jusques  à  la  Marsolle,  une  lieue  delà  ,  qui  estoit 
sur  le  costédudictChinon,  pour  avoir- les  vivres;  et  le 
jour  après  fut  mandée  toute  l'armée  :  encore  que  ce 
mauvais  temps  durast  tousjours,  furent  ordonnées 
toutes  les  batailles  et  l'advant-garde  derrière,  pour 
estre  plus  près  des  ennemis  s'ils  sortoient  à  la  queue  ; 
et  après  que  l'on  eut  commencé  à  marcher  en  un  fort 
bel  ordre,  sortit  de  la  ville  environ  de  deux  à  trois  mil 
chevaux,  et  faisoit  un  temps  obscur  comme  brouillards, 
de  sorte  qu'on  ne  pouvoit  descouvrir  ce  qui  venoit 
après  ces  troupes-là. 

«  Ledit  sieur  de  Martigues  et  autres  seigneurs  man- 
dèrent à  Monsieur  qu'ils  estoient  pressez,  voyant  ces 
grosses  troupes  à  cinq  cens  pas  d'eux,  que  l'on  man- 
dast  ce  qu'ils  avoient  à  faire.  Sur  quoy,  mondict  sieur 
demanda  audict  sieur  de  Tavannes  l'opinion  de  ce  qui 
estoit  à  faire,  et  lui  dit  qu'il  estoit  d'advis  qu'on  man- 
dast  audict  sieur  de  Martigues,  s'ils  passoient  un  che- 
min creux  qui  venoit  du  costé  du  parc  à  la  vallée , 
lequelil  avoitbien  recogneu,  qu'il  leur  vouloit  donner 
la  bataille,  et  qu'il  cheminast  tousjours  pourles  laisser 
passer,  et  que  toutesfois  il  n'allast  point  à  la  charge 
que  mondict  sieur  ne  luy  commandast.  Parole  que  treu- 
verent  estrange  quelques-uns  de  dire,  comme  il  estoit 
possible  que  Monsieur,  qui  cheminoit  tousjours  devant 
avec  la  bataille,  sans  qu'il  peust  voir  les  ennemis,  corn-" 
mandast  à  ceux  de  ladicteadvant-garde  de  charger  quand 
a5.  5 

il  seroit  temps  ;  ausquels  fut  apris  secreltement  que 
c'estoit  afin  qu'ils  ne  se  perdissent  allans  à  la  charge 
sans  que  Monsieur  fust  tourné  pour  les  aller  soustenir  ; 
et  qu'à  l'exemple  de  plusieurs  qui  ont  treuvé  leur  ba- 
taille si  loin  de  leur  advant-garde  ,  que  l'un  ou  l'autre 
a  esté  défait,  ou  bien  tous  deux,  à  l'exemple  du  sieur 
de  Sainct  Paul  dernièrement  en  Italie,  et  autres.  Les- 
dits  ennemis  voyant  le  bel  ordre  auquel  on  se  retiroit, 
qui  (à  dire  la  vérité)  estoit  l'une  des  plus  belles  façons 
de  retraicte  qui  aye  gueres  esté  veu ,  mes  mes  en  temps 
si  mauvais,  le  verglas  froid  durant  tousjours,  les  gens- 
d'armes,  gens  de  pied  et  autres  gens  de  guerre  sji  ha- 
rassez et  morts  de  faim. 

«  On  marcha  en  cest  ordre  jusquesà  la  nuict  sans  dé- 
bander, qu'on  arriva  à  ladicte  Sainte  Marsolle,etne  fu- 
rent la  pluspart  desdicts  gend'armes  en  leurs  villages, 
qu'il  ne  fust  minuict  ou  une  heure  après.  Le  lendemain 
ladicte  Saincte  Marsolle  estant  de  l'autre  costé  de  la 
montagne  et  dudit  Loudun,  par  un  bien  fort  grand 
brouillais,  ressortirent  deLoudun,  et  revindrenten  leur 
montagne,  et  amenèrent  quelque  pièce  d'artillerie; 
surquoy  fut  par  le  moyen  de  la  nostreadvertie  ladicte 
gendarmerie ,  laquelle  fut  le  plus  tost  qu'elle  peut  en 
leur  place  de  bataille  ,  et  demeura  toutesfois  plus  de 
trois  heures  à  cause  du  verglas ,  qui  fut  cause  que  le- 
dict  sieur  de  Sansac,  en  tombant  ce  jour-là ,  se  rompit 
une  jambe  ;  lequel  ne  fut  pas  tout  seul  ledict  jour,  et 
trois  ou  quatre  jours  auparavant;  car  il  s'y  bleça  plus 
de  quatre  cens  gentils-hommes. 

«  Lesdicts  ennemis  s'aprocherent  fort  près  de  nostre 
camp  ;  mais  ce  fut  sçachant  bien  qu'on  ne  pouvoit  aller 
à  eux ,  d'autant  qu'il  se  treuvoit  entre  deux  une  valée. 

cl  un  ruisseau  fort  difficile  à  passer;  et  y  eut  pour  ce 
jour-là  seulement  des  escarmouches,  et  force  coup 
d'artillerie.  Le  lendemain ,  à  cause  que  les  vivres  ne 
pouvoient  venir  par  ce  mauvais  temps,  fut  advisé  qu'on 
marcheroit   encores  deux  lieues,  à  un  lieu  nomme' 
Mercey  sur  le  chemin  dudit  Chinon ,  ce  qui  se  fit  ;  et, 
estant  arrivez  là,  infinis  soldats  par  la  nécessité,  tant 
de  pied  que  de  cheval,    se  deshanderent  pour  aller 
audit  Chinon,  et  une  grande  partie  des  gentils-hom- 
mes qui  accompagnoient  mondit  sieur.  Toutefois,  es- 
pérant que  l'injure   de  ce  mauvais  temps  passée  ils 
reviendroient,   séjourna  audit  Mercey  quatre  jours; 
mais  en  fin  luy  fut  remonstré  par  les  colonels  des  gens 
de  pied,  signamment  parle  sieur  de  Brissac,  qu'ils  n'a- 
voient  plus  de  gens ,  et  estoient  ses  bandes  et  celles  de 
Strosse  si  defaictes,  que  les  enseignes  estoient  presque 
toutes  seules ,  ne  restant  plus  que  Sarlabous,  qui  pou- 
voit  avoir  quinze  cens  hommes  avec  infinis  malades  et 
harassez ,  et  une  grande  partie  de  la  gendarmerie  qui 
estoit  demeurée. 

«  Mondit  sieur  advisa,  tant  pour  ne  combattre  avec  ce 
desadvantage  que  pour  séjourner  et  refraichir  son  ar- 
mée ,  de  se  loger  audit  Chinon  avec  les  Suisses  et  l'ar- 
tillerie ,  et  fit  passer  la  gendarmerie  derrière  pour  se 
rafraîchir  ;  bailla  au  sieur  de  Brissac  l'Isle  Bouchard , 
pour  ramasser  ses  bandes,  audit  sieur  Strosse 
et  au  sieur  de  Sarlabous  Saumur.  Et  pour  autant  que 
l'armée  du  prince  d'Orange  estoit  entrée  en  France , 
et  qu'on  avoit  adverti^sement  que  les  ennemis  avoient 
envie  de  forcer  la  rivière,  mondict  sieur  pourveut  toute 
la  rivière  de  Loire  et  celle  de  Vienne ,  pour  leur  em- 
pescher  le  passage  ;  de  sorte  qu'ils  ne  pouvoient  passer 

5. 


(>8  L^O'c)]     GASPAKD    DE  SAULX, 

sinon  du  costé  de  Gascogne,  ou  devers  Limoges.  Mais 
lesdicts  ennemis,  qui  avoient  fort  grande  envie  de  forcer 
le  passage  de  Saumur,  s'estoient  acheminez  jusques  à 
Toùars  et  Montrubellet,  en  espérance  que  mondict  sieur 
romproit  son  armée,  où  ils  séjournèrent  longuement  ; 
durant  lequel  temps  se  fit  plusieurs  entreprises,  les  uns 
sur  les  autres  :  entre  autres  le  sieur  de  Brissac  et  plu- 
sieurs autres  gentils-hommes  de  la  Cour  défirent  deux 
enseignes,  dont  les  drapeaux  furent  envoyez  au  Roy. 

«  Le  sieur  de  La  Rivière,  qui  commandoit  audict  Sau- 
mur, envoya  garder  une  abbaye  où  il  y  avoit  force 
bled  et  vin ,  par  un  capitaine  avec  des  soldats  qui  la 
rendirent.  Le  séjour  des  deux  armées  fut  fort  long;  en- 
fin ils  délibérèrent  de  partir  les  premiers,  et  chercher 
quelqu'autre  moyen  pour  leur  passage,  et  s'achemi- 
nèrent droit  devers  JNyort  et  Sainct  Messan  ,  en  espé- 
rance de  donner  ordre  à  leurs  malades  dont  ils  avoient 
grande  quantité ,  et  départir  ce  qui  estoït  nécessaire 
pour  la  garde  des  villes,  et  le  surplus  s'acheminer  du 
costé  de  Limoges,  pour  venir  par  le  bout  de  la  rivière 
de  Loire  passer  en  Bourgongne ,  pour  aller  treuver  le 
prince  d'Orange;  et  pour  cest  effect  envoyèrent  pour 
prendre  quelque  passage  sur  la  rivière  devienne,  comme 
Confolans  et  qu'ils  treuverent  bien  pourveuz. 

«  Quoy  voyant,  mondit  seigneur  marcha  avec  son 
armée  aux  plus  grandes  journées  qu'il  peut  droit  à  la 
rivière  de  la  Creuze,  et  jusques  à  La  Pxoche-Posay  ; 
mais  comme  ils  en  furent  advertis,  leur  entreprise  fut 
rompue.  Quoy  voyant,  mondict  sieur,  encore  que  son 
armée  fust  fort  foible,  résolut  par  conseil  que  l'on  pou- 
voit  passer  jusques  à  Montmorillon,  attendant  que 
les  reistres  qui  venoient  fussent  arrivez,  et  les  Proven- 

eaux  qu'amenoit  le  comte  de  Tandes  fussent  venus  ■ 
ayant  séjourné  deux  jours  à  Montmorillon,  fut  mis  en 
avant  par  quelques-uns  que  l'on  devoit  aller  jusques  à 
Confolans  pour  tousjours  gagner  pays,  et  fut  là  un 
conseil  fort  debatu,  si  on  devoit  aller  jusques  audict 
Confolans  ou  non  ;  fut  remonstré  par  le  sieur  de  Mon- 
treiïil,qui  servoit  de  mareschal  de  camp  à  M.  de  Mont- 
pensier,  que  ledict  sieur  de  Montpensier  y  avoit  esté 
avec  son  armée,  et  mangé  tous  les  vivres,  et  qu'il  n'y 
avoit  rien  deçà  l'eau,  que  c'estoit  pays  de  brandes,  et 
qu'il  falloit  passer  de  l'autre  costé. 

«  Ny  pour  cela  la  pluspart  des  capitaines  fut  d'opi- 
nion que  l'on  y  devoit  aller;  à  quoy  ledict  sieur  de  Tavan- 
nes  se  formalisa  fort,  remonstrant  que  ,  l'armée  estant 
ainsi  affaiblie,  le  secours  de  nos  reistres  prest  à  venir 
dans  sept  ou  huict  jours,  qu'il  n'y  avoit  point  d'appa- 
rence d'aller  audict  Confolans  ;  qu'estant  là  à  mourir 
de  faim  l'on  seroit  contrainct  de  passer  de  l'autre  costé 
pour  chercher  à  vivre,  en  danger  de  donner  la  bataille 
au  desadvantage  ;  et  puis  qu'ils  estoient  encore  reduicts 
entre  les  rivières,  ne  pouvant  passer  pour  aller  à  leurs 
reistres,  qu'il  n'y  avoit  nulle  apparence  de  rien  bazar- 
der; que  si  on  voyoit  qu'ils  eussent  passé  les  rivières, 
en  danger  de  s'aller  joindre  au  prince  d'Orange,  qu'il 
estoit  d'advis,  fort  ou  foible,  qu'on  lescombatist,  et  que 
si  d'avanture  on  passoit  outre  ledict  Confolans,  qu'il 
seroit  le  dernier  (quelque  foible  que  l'on  fust)  qui  di- 
roit  qu'il  fallust  retourner;  sçachant  très-bien  combien 
les  retraictes  sont  dangereuses  aux  Français  mesmes 
qui  ont  à  repasser  la  rivière. 

«  Ny  pour  celale  plus  de  voixl'emporta:  estant  mon- 
dict  sieur  jeune  et  courageux,  tourna  volontiers  de  la 


"jO  [T^9]    GASPAKD  DE  SAULX, 

part  de  ceux  qui  parlent  d'aller  du  costé  des  ennemis; 
de  sorte  que  le  lendemain  l'on  partit  pour  aller  audict 
Confolans,  là  où,  après  y  avoir  séjourné  deux  jours, 
toute  la  gendarmerie  presque  passe  l'eau  pour  la  né- 
cessité de  vivres  :  fut  tenu  un  conseil  de  ce  qui  estoit 
à  faire  en  ce  lieu  si  nécessiteux,  où  tous  les  capitaines 
résolurent  qu'il  ne  falloit  bouger  de  là,  jusques  à  ce 
que  le  secours  desdicts  reistres  fust  venu.  Ceste  opinion 
ainsi  résolue  fut  envoyée  par  le  comte  d'Ochy  audict 
sieur  de  Tavannes  estant  malade  et  ayant  pris  méde- 
cine ,  pour  sçavoir  son  opinion.  A  quoy  il  fut  respondu 
par  ledict  sieur  de  Tavannes  qu'il  estoit  d'opinion  à 
Montmorillon  de  ne  point  passer  plus  avant  ;  mais  qu'à 
présent  il  l'avoit  bien  changé,  d'autant  que  la  néces- 
sité de  vivres  avoit  contraint  la  gendarmerie  de  passer 
de  là  jusques  à  deux  ou  trois  lieues,  et  que  les  enne- 
mis pouvoient  venir  avec  l'armée  assaillir  ceste  gen- 
darmerie, qui  seroit  contrainte  (en  perdant  leur  ba- 
gage)  revenir  en  desordre  repasser  au  pont  dudict 
Confolans,  et  à  nostre  veùe  peut-estre  les  voir  défaire, 
ou  en  perdre  une  grande  partie  sans  les  pouvoir  se- 
courir ;  qu'il  estoit  d'opinion  que  l'on  envoyast  le  sieur 
de  Biron  dans  le  pays  recognoistre  un  logis  ou  deux, 
et  cependant,  s'il  pouvoit  trouver  quelque  petite  ville, 
comme  Sivray  et  autres,  qu'il  s'en  saisist  pour  faire 
préparer  des  vivres,  et  nous  attendant  que  nous  de- 
vions passer  la  rivière  avec  toute  l'armée,  et  aller  pren- 
dre place  sur  la  rivière  de  Charente,  comme  à  Vertueil 
ou  Rulîec  ;  lesquels  on  pourroit  avoir  gagné  premier 
que  lesdicts  ennemis  fussent  assemblez  :  chose  que  Mon- 
sieur trouva  très-bonne  pour  les  raisons  susdictes,  et 
mesmes  puisqu'il  falloit  aller  en  avant;  et  le  lende- 

main ,  contre  la  susdicte  délibération  ,  on  passa  la  ri- 
vière, et  vint-on  loger  en  un  lieu  qui  s'appelle  Cham- 
pagne ,  ayant  saisi  ledict  sieur  de  Biron  la  ville  de 
Sivray  et  La  Rochefoucaut,  et  y  establi  un  commissaire 
pour  dresser  des  vivres  ;  et  le  lendemain  vinsmes  à  Ver- 
tueil  et  Ruffec,  où  fut  pris  le  chasteau  que  tenoient 
les  ennemis.  Cependant  ledict  sieur  comte  de  Tandes 
arriva  avec  environ  deux  mil  Provençaux  ;  fut  advisé 
de  faire  quelque  séjour  audit  Vertueil,  attendant  le 
comte  Reintgrave  et  Bassompierre,  qui  amenoient  le- 
dict secours  de  deux  mil  reistres  ;  durant  lequel  temps 
se  fît  quelques  petites  courses,  les  uns  contre  les  au- 
tres; et  cependant  MM.  de  Martigues,  de  Guise  et  de 
Brissac ,  treuverent  façon  d'avoir  congé  de  Monsieur 
d'aller  dehors  sans  le  sceu  dudict  sieur  de  Tavannes,  et 
y  mener  douze  cens  chevaux  -,  et  ledict  sieur  de  Tavan- 
nes, sentant  les  ennemis  gaillards,  avec  grande  envie 
d'en  prester  une,  dez  l'heure  qu'il  l'entendit,  supplia 
Monsieur  de  révoquer  ce  congé  qui  vint  bien  à  propos  ; 
car  ledict  Admirai  les  attendit  tout  le  jour  en  deux  vil- 
lages en  embuscade  avec  deux  mil  chevaux  et  trois  ou 
quatre  mil  arquebusiers. 

«  Durant  lequel  temps  un  capitaine  de  chevaux  lé- 
gers nommé  La  Rivière,  ou  pour  le  butin,  ou  pour  autre 
chose ,  délibéra  de  s'aller  saisir  de  la  maison  de  Jarnac 
qui  estoit  pleine  de  meubles,  où  il  y  a  sept  grandes 
lieues  depuis  ledict  Vertueil,  à  une  lieue  et  demy  de 
Coignac,  où  estoit  le  camp  des  ennemis,  et  entre  An- 
goulesme  et  ledict  Coignac  ;  il  y  demeura  deux  jours, 
accompagné  d'environ  cinquante  ou  soixante  chevaux, 
et  au  troisième  il  fut  assiégé,  sans  qu'il  mandast  jamais 
chose  du  monde  ;  et  ne  le  sceut-on  qu'un  jour  après  qu'il 

fut  assiégé.  Soudain  que  Monsieur  en  futadverty,  Ton 
estima  qu'il  estoit  perdu  ,  d'autant  que  ce  n'est  qu'une 
maison  basse,  et  qu'il  y  avoit  artillerie,  et  falloit  un 
grand  temps  pour  assembler  l'armée  ;  qu'il  valoit  mieux 
y  envoyer  le  sieur  de  La  Vauguion  avec  cinq  cens  che- 
vaux pour  le  favoriser  ;  que  s'il  n'estoit  pris  on  le 
pourroit  aller  secourir  avec  l'armée.  Ledictsieur  de  La 
Vauguion  rapporta  qu'il  estoit  pris,  et  toutesfois  il  ne 
l'estoitpas  encore  à  l'heure  qu'il  y  arriva,  l'ayant  assez 
mal  recogneu  ;  mais  il  estoit  bien  pris  à  l'heure  qu'il 
fit  son  rapport  d'avoir  exécuté  sa  commission.  S'estant 
acheminé  Monsieur  avec  l'armée  jusques  à  Montagnac, 
pour  deux  occasions,  l'une  pour  le  secourir  (s'il  ne  se 
fust  si  tost  rendu),  l'autre  pour  exécuter  l'entreprise 
que  le  sieur  deTavannesluy  avoit  dez  long-temps  pré- 
méditée, pour  aller  faire  le  four  d'Angoulesme ,  et 
prendre  Chasteau-neuf ,  où  estoit  le  pont  de  pierre  sur 
la  Charente,  entre  ledit  Coignac  et  Angoulesme  ;  aussi 
pour  estre  du  costéde  Gascongne,  pour  empescherle 
passage  aux  ennemis. 

«  Mais  comme  l'on  estoit  sur  le  point  de  marcher 
pour  exécuter  ceste  entreprise,  arriva  un  païsant  men- 
teur qui  dit  que  le  susdit  chasteau  de  Jarnac  n'estoit 
pas  encores  rendu  ;  surquoy  Monsieur  demanda  l'opi- 
nion de  ce  qu'on  devoit  faire.  Tous  les  capitaines,  vieux 
et  jeunes,  résolurent  qu'il  falloit  passer  l'eau,  encores 
qu'il  fust  près  demidy,  et  aller  du  costé  dudict  Jarnac  ; 
surquoy  je  vis  ledit  sieur  de  Tavannes  désespéré  de 
voir  rompre  ladicte  entreprise  de  Chasteauneuf,  jus- 
ques à  dire  qu'il  s'en  iroit  du  camp  ;  qu'il  se  tenoit 
asseuré  que  c'estoit  une  menterie ,  que  ledit  Jarnac 
estoit  pris;  qu'ils faisoient  semer  ce  bruict  et  qu'ils  pou- 

voient  avoir  quelque  entreprise;  qu'il  falloit  peser  les 
inconveniens  ordinaires  d'aller  sur  l'entreprise  de  son 
ennemy ,  et  qu'il  ne  falloit  passer  l'eau  en  façon  que 
ce  fust,  et  que  clez  l'heure  que  les  reistres  seroient  ar- 
rivez ^qui  seroit  le  lendemain ,  l'on  adviseroit  ce  qu'on 
auroit  à  faire. 

«  Sur  ces  entreprises  vint  nouvelles  que  les  ennemis 
estoient  en  campagne,  et  qu'ils  marclioient  de  nostre 
costé  ;  surquoy  les  sieurs  de  Guise  et  de  Brissac  (ac- 
coustumez  à  se  haster)  montèrent  à  cheval  a*vec  cinq 
ou  six  cens  chevaux  pour  les  aller  treuver,  et  treuve- 
rent  les  ennemis,  en  nombre  de  huict  ou  neuf  cens,  qui 
estoient  venus  jusques  à  une  lieue  de  notre  camp ,  qui 
commencoient  là  à  se  retirer.  Ils  se  mirent  à  les  suivre, 
le  sieur  de  Brissac  menant  les  coureurs ,  ledict  sieur 
de  Guise  et  la  Valette  menans  les  troupes,  Ledit  sieur 
de  Brissac  marcha  fort  pour  aller  sur  la  queue  -,  mais 
ils  luy  firent  une  charge ,  de  sorte  que  son  plus  beau  fut 
de  se  retirer  droict  à  sa  troupe. 

«  L'Admirai  estoit  à  une  lieue  de  là  pour  les  soustenir 
avec  autres  deux  mil  ou  douze  cens  chevaux;  et  ceste 
grosse  cavalcade  qu'il  faisoit,  tendoit  à  deux  efïects  : 
l'un  pour  attirer  quelque  troupe  pour  aller  secourir 
ledict  Jarnac,  sur  le  susdit  bruict  qu'ils  avoient  fait 
courre  par  la  voie  d'une  damoiselle  catholique  qui 
pensoit  dire  vérité,  luy  ayant  envoyé  un  homme  de  la 
part  d'un  sien  parent  qui  estoit  dans  ledit  Jarnac,  dire 
qu'ils  tiendroient  encores  ce  jour-là ,  et  le  lendemain 
jusques  à  dix  heures  :  l'autre,  pour  nous  attirer  sur  la 
main  droicte  de  la  Charente,  où  n'ayant  point  de  pont 
pour  nous  de  ce  costé -là,  ils  eussent  peu  passer  du 
costé  de  Gascongne  ou  de  Limoges ,  ou  nous  devancer 

de  plus  de  quatre  journées  pour  aller  vers  leurs  reis- 
tres ,  avant  que  nous  les  eussions  sceu  r'atteindi  e. 

«  Le  lendemain  les  reistres  furent  arrivez,  et  marcha 
mondit  seigneur  pour  poursuivre  ladicte  entreprise  de 
Chasteau  neuf,  y  estant  arrivé  en  deux  grandesyour- 
nées  qu'il  fit  avec  diligence  ;  et  ne  se  peut  tant  haster  que 
lesdits ennemis  qui  arrivoyent,  eu  toutadvisque  nostre 
armée  passoit  audict  Montagnac,  ne  fussent  ja  passez 
l'eau  à  Coignac,  et  acheminez  partie  jusques  à  Barbe- 
zieux  pour  prendre  le  susdit  chemin  de  leurs  reistres  ; 
mais,  advertis  de  nostre  arrivée,  en  toute  diligence  se 
retirent  audict   Coignac.  Mondit   sieur  arrive   audit 
Chasteauneuf  ;  en  le  faisant  recognoistre  pour  y  mettre 
l'artillerie,  un  Escossais,  qui  avoit  esté  archer  de  la 
garde,  capitaine  dudict  chasteau,  avec  quelque  nombre 
de  soldats,  se  rendirent  dez  le  soir  mesme. 

«  Et  le  lendemain,  dez  la  pointe  du  jour,  ledict  sieur 
de  Tavannes  alla  ordonner  pour  faire  refaire  une  arche 
du  pont  qui  estoit  rompue,  laquelle  fut  refaite,  par  les 
charpentiers  que  le  sieur  de  la  Bourdaiziere  y  mit,  en 
deux  heures  :  et  fit  soudain  mettre  des  pionniers  pour 
faire  un  ravelin,  à  fin  de  garder  le  bout  dudit  pont  de 
l'autre  costé.  Cela  exécute',  il  y  fut  mis  une  enseigne 
pour  la  garde ,  et  fit  ledit  sieur  de  Tavannes  treuver 
certains  grands  basteaux  que  lesdits  ennemis  avoient 
mis  à  fond,  et  ordonna  à  un  bourgeois  de  la  ville, 
nommé  Tcsseron  ,  assembler  les^pescheurs  delà  ville, 
et  lever  ces  grands  basteaux  de  dessous  l'eau,  pour 
(  quand  l'occasion  viendroit)  s'en  pouvoir  ayder.  Et  ce 
soir-là  délibéra  mondict  sieur  d'aller  avec  toute  l'armée 
jusques  près  ledit  Coignac,  où  estoit  celle  des  ennemis, 
et  laisser  tout  le  bagage  audict  Chasteauneuf,  tant 

pour  voir  leur  contenance,  que,  pour  l'occasion  qui  se 
presentoit,  essayer  de  leur  en  prester  une.  Mais  ayant 
attache'  quelque  escarmouche  seulement  devant  la  ville 
dudit  Coignac,  tant  s'en  faut  qu'ils  sortissent  en  gros, 
que  l'on  aperceut  toute  leur  armée  qui  marchoit  de 
l'autre  costé  de  la  rivière,  droict  du  costé  dudit  Chas- 
teauneuf ,  et  estoit  ja  sur  les  quatre  heures  après  midy. 
Quoy  voyant,  encores  que  le  pont  dudit  Chasteau  neuf 
fust  fortifié,  comme  dit  est,  mondict  sieur  ne  laissa  de 
retourner  coucher  audict  Chasteau  neuf  tout  d'une 
traicte  ;  et,  ayant  fait  l'armée  huict  lieues,  fut  deux 
heures  de  nuict  avant  que  l'on  y  arrivast. 

«  Les  ennemis  demeurèrent  de  l'autre  costé  de  la 
rivière  à  Jarnac,  qui  est  à  deux  lieues  de  Chasteau 
neuf;  et  ledict  sieur  de  Tavannes,  ayant  souventefois 
prédit  à  Monsieur  que  la  gloire  feroit  venir  au  combat 
ses  ennemis,  preveut  bien  qu'ils  entreprendroient  ou 
de  venir  faire  quelques  bvaveries  et  se  présenter  de 
l'autre  costé  de  l'eau ,  ou  bien  quelque  stratagème  pour 
couvrir  l'autre  chemin  ;  que  l'on  pouvoit  prendre  partie 
de  leurs  forces  pour  passer  et  repasser  à  Montagnac , 
et  les  rivières  de  Vienne  et  Creuze,  qui  lors  estoient 
gayables,  pour  s'en  aller  par  le  Berry  treuver  leurs 
reistres  ;  et  pour  autant  qu'il  n'y  avoit  que  le  pont  de 
la  ville  où  il  estoit  impossible  de  passer  toute  l'armée, 
ledict  sieur  de  Tavannes  se  leva  avant  le  jour  et  fit  ap- 
peller  le  comte  de  Gayas  ;  et  eux  deux  tous  seuls,  sans 
valet,  allèrent  pour  recognoistre  le  lieu  où  l'on  pour- 
roit  faire  un  pont  de  batteau,  et  vindrent  à  un  moulin 
treuver  un  petit  bateau  de  pescheur  avec  lequel,  pour 
autant  que  la  rivière  estoit  trop  large  pour  le  peu  de 
bateaux  que  nous  avions,  sondèrent  les   endroits  où 

l'eau  estoit  plus  basse  ,  pour  y  pouvoir  faire  des  tré- 
teaux ,  à  fin  de  croistre  le  pont  et  satisfaire  aux  bateaux 
qui  n'estoient  suffisans  pour  la  largeur.  Geste  délibéra- 
tion ainsi  arrestée ,  ledict  sieur  de  Tavannes  commit 
cette  charge  au  comte  de  Gayas ,  d'aller  prendre  des 
charpentiers  vers  le  sieur  de  la  Bordaisiere ,  maistre 
de  l'artillerie,  et  faire  tenir  tout  le  bois  prest  ce  jour 
là  en  un  lieu  loing  de  la  rivière,  pour  n'estre  descou- 
verts, à  fin  que,  la  nuit  venue  et  la  garde  assise,  l'on 
peust  commencer  le  pont  pour  passer,  chose  qui  fut 
exécutée ,  et  y  lit  besongner  ledict  maistre  d'artillerie 
luy-mesme  en  grande  diligence.  Ayant  ledit  sieur  de 
Tavannes  fait  entendre  à  rnondict  sieur  (qui  lors  estoit 
au  conseil)  l'ordre  qui  avoit  esté  mis,  lequel  en  de- 
meura fort  contant. 

«  Sur  l'apres  disnée  commença  à  paroistre  l'armée  des 
ennemis  de  l'autre  costé  de  l'eau ,  et  en  fin  marcha  toute 
leur  cavalerie  sur  le  haut  de  la  montagne,  de  l'autre 
costé  du  pont  ;  surquoy  rnondict  sieur  fit  sortir,  tant 
des  bandes  de  Strosse  que  du  sieur  de  Brissac,  mil  ou 
douze  cens  arquebusiers,  qui  attachèrent  l'escarmouche 
avec  quelques-uns  des  seigneurs  de  la  cour  ;  mais  cela 
ne  dura  que  demie  heure ,  que  lesdits  ennemis  com- 
mencèrent à  se  retirer  ;  à  sçavoir,  une  partie  s'alla  loger 
du  long  de  l'eau ,  du  costé  dudit  Jarnac ,  en  un  lieu 
nommé  Bassac,  et  l'autre  partie ,  qui  estoit  de  beaucoup 
la  plus  grosse,  print  le  chemin  comme  si  elle  eust  voulu 
aller  du  costé  d' Angoulesme  et  Montagnac,  et  ne  sceut- 
on  pour  ce  jour  là  descouvrir  où  estoit  allé  loger  ceste 
grosse  troupe;  et  le  soir  (la  garde  assise)  Monsieur 
mit  en  délibération  ce  qui  estoit  à  faire  ;  fut  incontinant 
résolu  de  faire  poser  le  pont  en  toute  diligence,  ainsi 

quil  avoit  esté  ordonné.  Fut  mis  en  délibération  si  l'on 
passeroit:  tous  les  princes  et  capitaines  furent  d'opinion 
qu'il  falloit  passer  ;  surquoy  fut  ordonne'  au  sieur  de 
Biron,  mareschal  de  camp,  qui  desiroit  aussi  infini- 
ment que  l'on  passast,  que,  suy vaut  Tordre  qu'avoyent 
accoustumé  les  troupes  de  marcher,  que  chacun  se 
treuvast  à  l'heure  qui  seroit  dicte  pour  éviter  la  fouîe 
et  desordre,  et  que  chacun  passast  à  l'heure  qui  luy 
seroit  donne'e,  à  commencer  clez  la  minuict.Ledict  sieur 
de  Tavannes  estant  toutefois  d'advis  qu'avant  que  corn*, 
mencer  à  passer,  et  avant  la  minuict,  que  l'on  devoit 
recognoistre  qu'estoit  devenue   la  grosse   troupe  qui 
avoit  pris  le  chemin  de  Montagnae ,  et  que  s'ils  a  voient 
passé'  sur  les  ponts  dudit  Montagnae  et  Vais,  et  les 
rompre  après  eux,  premier  que  l'on  sceut  avoir  passé 
l'eau,  ils  seroient  si  loing  pour  aller  treuver  leurs  reis- 
tres,  qu'ils  ne  pourroient  plus  estre  r'attaincts,  encores 
que  l'on  laissast  tout  le  bagage  dans  les  logis  et  chariots 
des  reistres,  qui  ne  sçauroyent  estre  passez  en  un  jour, 
et  que  la  moindre  troupe  qui  estoit  demeurée  à  Bassac 
du  long  de  la  rivière ,  pouvoit  estre  la  garnison  qui 
devoit  demeurer  en  Xaintonge,  qui  (par  aventure)  se 
pourroit  estre  retirée  la  nuict;  insista  aussi  vivement 
qu'il  falloit  laisser  des  troupes  de  gens  de  pied  pour  la 
garde  du  bagage,  et  fut  résolu  que  l'on  y  laisseroit  six 
enseignes  de  gens  de  pied ,  et  que  le  capitaine  La  Rivière 
iroit  recognoistre  qu'estoit  devenue  la  susdite  grosse 
troupe,  et  que  la  susdicte  armée  ne  laisseroit  d'estre 
mandée  suivant  l'ordre  ordonné  audit  sieur  de  Biron. 

«  Surquoy  chacun  se  retira  pour  reposer  une  heure, 
en  peine  toutefois  pour  ne  sçavoir  quel  party  avoit  pris 
la  susdite  grosse  troupe  des  ennemis,  laquelle  au  bout 

d'un  temps  fat  descouverte  estre  loge'e  à  une  lieue  de 
là  par  ledit  capitaine  La  Rivière ,  qui  en  vint  faire  le 
rapport  à  Monsieur  ,  qui  soudain  envoya  vers  ledit 
sieur  de  Tavannes,  pour  se  resjouïr  avec  lui  de  ceste 
bonne  nouvelle.  Il  luy  fit  responce  qu'il  avoit  raison  de 
ne  pouvoir  dormir  de  la  joye  qu'il  avoit,  et  qu'il  pen- 
soit,  avant  que  la  journée  du  lendemain  fust  passée, 
luy  faire  advoiïer  estre  un  des  plus  contents  princes 
qui  se  peust  trouver. 

«  D'avantage  fut  donné  ordre  que  tous  les  bagages 
qui  estoient  dedans  la  ville  de  Chasteau  neuf  ne  bou- 
geroient  de  leurs  logis,  et  que  tous  ceux  des  reislres, 
de  la  gendarmerie  et  autres ,  tant  de  pied  que  de  cheval , 
n'entrer  oient  point  dedans  la  ville,  pour  n'embarrasser 
le  chemin  des  ponts  ;  et  se  treuva  ledict  sieur  de  Ta- 
vannes luy-mcsme  à  la  pointe  du  jour,  pour  faire  res- 
sortir ceux  qui  estoient  entrez ,  et  arrester  les  autres. 
Fit  commander  que  tous  se  mettroient  sur  le  haut  du 
costaut,  en  la  plaine  qui  est  au  haut  du  chasteau,  et 
laquelle  se  pouvoit  descouvrir  dez  le  costé  de  la  rivière 
où  estoient  logez  les  ennemis;  en  sorte  que,  à  juger  de 
si  loing,  sembloit  plus  une  grande  partie  de  l'armée 
que  du  bagage  -,  chose  qui  servoit  à  couvrir  le  passage 
des  gens  de  guerre.  Ladicte  armée  ne  commença  pas 
à  passer  dez  la  minuict,  pour  autant  que  la  gendar- 
merie estoit  logée  à  deux  et  à  trois  lieues  de  là,  ains 
commença  à  passer  seulement  deux  heures  avant  jour; 
et  neantmoins ,  ayans  esté  les  ponts  et  entrée  d'iceux 
avec  tant  d'heur  et  extrême  diligence  achevez ,  pas- 
soient  à  souhait  et  sans  embarrassement  quelconque, 
durant  lequel  passage  MM.  de  Guise,  colonel  des 
chevaux  légers,  Martigues,  qui  avoit  esté  ordonné 

tous]  ours  à  l'avant  garde ,  ayant  fait  acheminer  le  sieur 
de  la  Valette  devant  eux ,  treuva  que  les  ennemis  com- 
mençoient  ja  à  arriver  sur  le  haut  de  la  montagne,  les- 
quels à  l'instant  se  retirèrent.  Et  voyant  leurs  troupes 
que  les  nostres  avoyent  prins  la  place  de  bataille  à  un 
quart  de  lieue  delà  du  susdit  village  de  Bassac,  où  à 
l'instant  les  autres  susdites  grosses  troupes  les  vindrent 
treuver  et  se  mirent  en  un  lieu  fort  advantageux  et  très 
difficile ,  à  cause  d'un  ruisseau  qu'ils  mirent  devant 
eux ,  où  il  falloit  aller  à  la  fde. 

«  Durant  lequel  temps  toute  nostre  armée  se  treuva 
passe'e,  et  laquelle  mondict  sieur  (^voyant  les  ennemis) 
fit  descendre  de  la  montagne  en  la  plaine,  et  fut  atta- 
chée l'escarmouche  sur  le  bord  dudict  ruisseau ,  et  fu- 
rent menez  de  telle  façon,  que,  contraints  de  quitter  le 
ruisseau,  firent  retirer  leurs  gens  de  pied,  les  couvrant 
de  grosses  troupes  de  cavalerie,  jusques  à  un  autre 
quart  de  lieue  de  là  sur  le  bord  d'un  estang,  et  un 
autre  ruisseau  devant  eux.  Nostre  avant-garde  estant 
passe'e  la  première ,  les  seigneurs  qui  alloyent  les  pre- 
miers ,  comme  les  sieurs  de  Brissac ,  de  Guise  et  quel- 
ques autres,  se  hasterent  tant  qu'ils  arrivèrent  où  es- 
toient  les  ennemis  en  desordre,  mesmes  les  enseignes 
desbande'es,  et  se  mirent  en  un  village  sur  le  bord  de 
ladicte  chaussée. 

«  Quoy  voyant,  ledict  sieur  de  Tavannes  (qui  par  le 
commandement  de  mondict  sieur  alloit  à  la  teste  pour 
voir  le  deportement)  manda  à  mondict  sieur  qu'il 
voyoit  un  très  mauvais  ordre  à  ceux  qui  alloyent  de- 
vant, et  qu'il  falloit  qu'il  se  hastast  en  toute  diligence 
avec  la  gendarmerie,  pour  soustenir  ceux  qui  estoient 
devant ,  autrement  qu'il  les  voyoit  en  danger  d'estre 

perdus ,  et  luy  en  fit  deux  ou  trois  recharges  ;  la  der- 
nière fut  parle  seigneur  Marc  Anthoinc,  de  l'escuyrie 
du  Roy  :  ce  que  mondict  sieur  fit  en  la  plus  grande 
diligence  qu'il  luy  fut  possible  ;  mais  cependant  les 
nostres  s'estans  ainsi  desbandez  et  advancez  ,  receurent 
une  grande  charge  dedans  ledict  village ,  de  sorte  que 
la  pluspart  tourna  et  l'abandonnèrent  presque  du  tout 
avec  un  grand  desordre.  Mais  ledict  sieur  deTavannes, 
n'ayant  en  cet  endroit  amené  nulle  troupe,  et  sa  com- 
pagnie demeurée  avec  Monsieur,  vint  treuver  le  comte 
Pùntgrave  avec  sa  troupe  de  reistres,  luy  pria  qu'il 
voulust  venir  à  la  charge  pour  soustenir  les  nostres  ; 
ce  qu'il  fit  volontiers,  et  les  mena  ledit  sieur  de  Ta- 
vannes  au  grand  trost,  à  costé  dudit  village;  quoy 
voyant,  lesdits  ennemis  tindrent  bride  et  se  retirèrent  : 
chose  qui  vint  bien  à  propos  pour  ceux  qui  s'estoient 
avec  si  mauvais  ordre  tant  advancez  ;  et  là  demeurèrent 
ces  troupes  l'une  devant  l'autre ,  ne  pouvant  venir  au 
combat  que  parla  chaussée  de  l'estang,  à  cause  du 
petit  ruisseau  qui  partoit  au  dessous  de  ladicte  chaussée 
et  de  certaines  hayes. 

«  Quoy  voyant,  ledit  sieur  de  Tavannes  envoya  en 
diligence  un  jeune  gentil -homme  nommé  l\ichemont 
au  dessous  dudit  ruisseau ,  recognoistre  s'il  y  avoit 
moyen  de  passer,  lequel  soudain  fut  revenu  et  raporta 
que  le  passage  estoit  facile.  Toutefois,  puis  que  la  chose 
importoit  tant,  et  qu'il  estoit  question  de  venir  à  la 
bataille  par  ce  costé  là ,  ledict  sieur  de  Tavannes  pria 
les  sieurs  de  Losse  et  de  La  Vauguion,  et  le  seigneur 
de  Bâillon  d'aller  recognoistre  si  ledit  gentilhomme 
disoit  vérité  :  lesquels  soudain  rapportèrent  que  l'on  y 
pouvoit  facilement  passer. 

((  A  l'instant  envoya  ledict  sieur  de  Tavannes  à 
Monsieur  pour  le  faire  prendre  à  main  droicte  avec 
ses  troupes ,  droict  audit  passage ,  et  y  faire  acheminer 
l'artillerie  et  le  reste  de  ladite  armée;  et  quant  et  quant 
fit  marcher  les  sieurs  de  Guise  et  de  Martigues  qui 
estoient  rassortis  audict  village ,  et  ralliez  à  leurs  en- 
seignes, et  le  reste  de  l'avant  garde  droict  auditpassage 
pour  aller  au  combat,  estant  toujours  l'armée  desdits 
ennemis  en  bataille  de  l'autre  costé  dudict  ruisseau .  si 
près  et  à  la  veiie  l'un  de  l'autre ,  que  l'un  ne  pouvoit  rien 
faire  que  l'autre  ne  le  vist.  Et  comme  ces  troupes  com- 
mençoient  descendre  le  long  dudict  ruisseau,  ledict 
sieur  de  Tavannes,  se  doutant  bien  que  les  ennemis  en 
feraient  autant,  alla  à  la  troupe  dudit  Rintgrave,  et 
le  pria  qu'il  ne  suivist  point  l'avant-garde,  mais,  comme 
il  verrait  lesdits  ennemis  desemparer  ladite  chaussée  et 
le  ruisseau,  qu'il  passast,  et  comme  les  nostres  iroient 
à  la  charge,  qu'il  pourrait  charger  lesdits  ennemis  par 
derrière,  ou  à  tout  le  moins  par  le  flanc.  Ce  qu'il  ac- 
corda, et  les  mit  ledit  sieur  de  Tavannes  luy-mesme 
au  chemin  ,  voyant  que  lesdits  ennemis  commençoyent 
ja  à  desemparer  pour  aller  au  devant  de  nostredite 
avant-garde  ;  et  s'en  retourna  ledict  sieur  de  Tavannes 
soudain  retreuver  Monsieur,  qui  estoit  son  lieu,  ayant 
charge  de  combattre  avec  luy. 

«  Nostre  susdicte  avant-garde  arrivée  au  passage , 
treuva  que  partie  de  l'artillerie  qui  avoit  pris  la  main 
droicte  y  estoit  ja  arrivée,  et  neantmoins  si  tard  qu'elle 
n'eut  loisir  de  tirer  que  deux  coups.  La  les  ennemis 
vindrent  à  la  charge  les  premiers,  où  l'on  dit  qu'estoient 
l'Admirai  et  d'Andelot  fort  mollement;  car  comme  ils 
furent  à  la  longueur  des  lances  la  plus  grand  part 
25.  6 

tourna  à  gauche,  et  celle  du  prince  de  Conde'  vint  tout 
droict ,  et  se  treuva  le  premier  à  la  charge  ;  le  sieur 
de  la  Vallette  avec  sa  troupe  fort  vivement,  les  sieurs 
de  Guise  et  de  Martigues  estans  pour  le  soustenir,  se 
treuvans  abandonnez  de  leurs  gens,  qui  tournèrent  le 
dos ,  et  ledit  sieur  de  la  Vallette  mal  soustenu  ;  de 
sorte  que  toute  la  charge  vint  tomber  sur  M.  de  Mont- 
pensier  et  M.  le  prince  dauphin,  lequel  prince  dau- 
phin tint  ferme,  oh  Monseigneur  arriva  avec  sa  troupe 
bien  à  propos  ;  en  sorte  que  les  ennemis  furent  mis  en 
route.  Là  fut  tue'  ledit  prince  de  Conde ,  et  se  peut  dire 
que  les  reistres  qui  avoient  passé  sur  ladicte  chaussée 
servirent  grandement,  encores  qu'ils  allassent  assez  mol- 
lement à  la  charge  ;  car  s'ils  eussent  voulu  ,  ils  eussent 
donné  par  le  derrière  au  prince  de  Condé  à  l'heure 
qu'il  marchoit  droict  aux  nostres  ,  et  neantmoins 
qu'ils  tinssent  bride,  ce  qu'ils  firent  servit  de  beau- 
coup. » 

Le  reste  de  ce  discours  qui  ne  s'est  treuvé,  est  perte 
pour  la  vérité  et  postérité.  Le  sieur  de  Tavannes,  qui 
en  est  l'autheur ,  ne  mentoit  point,  estoit  eslogné  de 
toute  vanité ,  donnoit  le  loz  et  honneur  qui  luy  appar- 
tenoit  à  son  gênerai,  et  parfois  à  ses  amis. 

La  passion,  l'ardeur  d'ambition,  de  haine,  ne  doit 
porter  les  sages  à  vouloir  forcer  le  temps  ni  la  scitua- 
iion  et  incommoditez  des  lieux ,  pour  précipiter  le 
combat  :  le  chastiment  suit  la  présomption ,  le  blasme 
d'amis  et  d'ennemis,  et  redouble  le  dueil  de  la  faute 
faite  par  inconsideration  de  l'autheur. 

Les  bons  esprits,  sages  et  vieux,  prophétisent  par 
expérience  et  jugement;  aucuns  prudents  capitaines 
ont  fait  croire  estre  révélation  ce  que  la  prévoyance 

leur  donnoit.  Celuy  qui  considère  ce  qu'il  feroit  s'il 
estoit  en  la  place  de  ses  ennemis,  s'il  est  de  semblable 
prudence  qu'eux,  souvent  devinera  ce  qui  adviendra; 
le  inonde  est  de  peu  d'estime ,  puisque  la  mine  y  sert 
plus  que  le  jeu.  Nul  ne  mesprise  sa  marchandise ,  tous 
s'aydent  de  vanité,  les  uns  plus  que  les  autres  artifi- 
ciellement :  il  faut  toujours  dire  que  l'on  vaincra,  que 
l'on  battra  les  ennemis ,  les  mespriser  de  paroles ,  et 
s'en  faire  accroire;  cela  asseure  les  soldats,  intimide 
les  ennemis,  et  fait  réussir  les  desseins.  Les  guerriers 
croyant  leurs  chefs  fuyr  le  combat  en  deviennent  de 
moindre  courage  ;  la  réputation  se  perd,  les  amis,  les 
alliez  retardent  l'aide  et  le  secours,  les  vivres,  l'argent 
et  les  provisions  ;  les  tiedes  et  les  neutres  se  déclarent 
ennemis.  L'on  peut  présenter  le  combat  et  s'empescher 
d'y  estre  contrainct,  ou  de  faire  retraicte  honteuse, 
pourveu  que  l'on  advise  prudemment  de  ne  se  trop 
advancer,  ny  sortir  des  lieux  advantageux,  à  ce  que 
la  retraicte  ne  perde  la  réputation. 

Les  roys  qui  commandent  aux  capitaines  de  rompre 
la  paix  pour  des  entreprises  secrettes  subjectes  à  desad- 
veu,  les  veulent  plus  vaillans  qu'eux,  qui  ne  s'osent 
déclarer  :  la  crainte  de  faillir,  qui  les  garde  d'entre- 
prendre ,  doit  estre  plus  considérée  des  particuliers , 
lesquels  ils  advoiient  selon  le  bien  et  le  mal  qui  en 
réussit,  et  souvent  donnent  telles  commissions  pour  la 
ruyne  de  ceux  qui  les  acceptent,  persuadez  de  leurs 
envieux.-  Les  amis,  l'un  pour  l'autre,  peuvent  alléguer 
et  débattre  les  impossibilitez,  sans  brusquement  les  re- 
jetter,  laissant  parer  le  temps,  et  artificiellement  pro- 
poser ou  faire  dire  d'autres  moyens  sans  refus  absolu, 
pour  exempter  à  la  pareille  leurs  compagnons  des  com- 

missions  fascheuses;  il  vaut  mieux  franchement  rejetter 
le  commandement  que  se  perdre  en  iceluy. 

.  Les  roys,  les  princes  ne  cellent  leurs  entreprises 
où  il  leur  va  de  la  vie;  les  mignons,  les  femmes  les 
descouvrent  :  comment  celeront-ils  celles  commises  à 
autruy ,  où  ils  ne  courent  aucun  danger  de  leurs  per- 
sonnes? Ny  les  lettres,  sceaux  et  escrits  de  leurs  Ma- 
jestez  n'asseurent  s'ils  ne  sont  veuz  en  plein  conseil  ;  ils 
disent  qu'on  les  a  obtenu  par  surprises  :  Strosse  mort 
aux  Essores,  et  Genlis  en  Flandres  avec  leurs  amis, 
en  font  preuve ,  ayant  esté  desadvoùez  ,  quoy  qu'ils 
eussent  des  patentes  secrettes.  De  mon  temps,  j'ay  esté 
employé  de  la  Koyne  mère  ;  j'eus  plus  d'heur  à  la  rup- 
ture de  l'entreprise  que  de  prudence  à  l'accepter  :  tel 
peut  estre  le  dessein ,  et  tel  le  maistre  que  l'entreprise 
se  pourroit  accepter.  Il  seroit  nécessaire  d'avoir  lettres 
patentes  et  instructions  de  leur  main,  contresignées  de 
leurs  secrétaires,  despechées  présents  deux  ou  trois 
conseillers  d'Estat:  le  malheur  est  qu'elles  ne  se  peu- 
vent monstrer  qu'à  des  particuliers;  et  la  faute  adve- 
nue, la  généralité  du  peuple  l'attribue  à  l'entrepreneur. 

Les  services  des  roys  et  des  republiques  ont  de  pa- 
reilles incommoditez  ;  l'envie  et  le  soupçon  y  domi- 
nent; le  trop  bien  faire,  les  grandeurs,  crédits  et  ri- 
chesses des  particuliers  y  nuisent.  Les  valeureux  sont 
mieux  sous  une  republique;  ils  recompensent  en  ab- 
sence, sont  amateurs  de  la  générosité  :  il  n'est  pas  tant 
nécessaire  de  courtiser  des  mignons  et  femmes  ;  la  porte 
des  honneurs  et  grades  est  fermée  aux  luxurieux,  bou- 
fons  et  flateurs  plus  qu'aux  Cours  des  princes. 

Le  mareschal  de  camp  soulage  ou  ruyne  l'armée, 
la  sauve  ou  la  perd  ;  l'inexpertla  tient  à  cheval  tout  un 

jour  pour  faire  une  lieue,  la  mande  et  renvoyé  à  des 
rendez-vous  généraux  sans  nécessité,  embarrasse  les 
files  de  bagages  ,  porte  confusion  et  desordre.  Les 
prudents ,  hors  la  veiie  des  ennemis ,  exemptent  les 
troupes  de  venir  au  rendez-vous  gênerai ,  et  les  font 
marcher  par  divers  chemins  :  tel  ne  fait  que  deux  lieues 
qui  en  feroit  dix  ;  donnent  diverses  voyes  à  la  cava- 
lerie et  aux  gens  de  pied ,  artillerie  et  bagage  ;  évitent 
les  passages  estroicts  ;  séparent  les  heures  de  marcher  à 
ce  que  les  troupes  ne  se  rencontrent  à  mesme  temps, 
et  ne  laissent  d'arriver  à  mesme  heure;  envoyent  les 
prevosts  commander  aux  bagages ,  les  font  marcher 
tost  et  matin ,  considèrent  la  commodité  ou  incommo- 
dité de  l'armée,  qui  repose  sur  leur  prudence;  s'informe 
des  chemins,  rivières,  bois  et  montagnes,  laisse  des 
gens  de  pied  derrier  pour  luy  servir  de  relraicte,  avec 
observation  de  ne  s'advancer  tant,  que  pour  son  salut 
la  bataille  ou  un  grand .  combat  s'en  ensuive  mal  à 
propos  ;  fortifie  la  teste  de  son  logis  d'infanterie ,  cou- 
vre toute  sa  cavalerie,  laquelle  pour  prendre  sa  place 
de  bataille  marche  en  avant. 

Les  charges  de  mareschanx  de  camp  sont  subjectes 
à  l'envie,  aux  querelles,  responsables  des  mauvaises 
gardes  des  endormis.  Les  troupes  logées  loing  se  plai- 
gnent, si  à  l'estroict  encore*  plus  par  manquement  de 
vivres,  si  proche  des  ennemis,  d'estre  trop  harassez  de 
gardes,  offencent  ceux  chez  lesquels  ils  les  ont  logez, 
qui  en  rejettent  le  ressentiment  sur  le  mareschàl  de 
camp.  S'il  se  sert  de  vaillans,  il  a  les  favoris  contraires  ; 
si  des  favoris ,  il  ne  se  fait  rien  qui  vaille  ;  sans  cesse 
sans  repos,  ne  peut  contenter  la  moitié  du  monde, 
moins  servir  au  gré  de  tous,  offencel'un  et  l'autre,  et  ne 

se  couche  sans  querelle  ou  ennemis  nouveaux,  sou- 
vent blasmé  de  son  gênerai  inconsidéré.  Le  pis  est  que 
sa  peine,  son  labeur  ne  sont  plaints  ny  estimez  ;  au 
contraire  envié  ,  accusé  de  vouloir  tout  faire,  d'estre 
ambitieux,  rébarbatif,  est  semonds  et  convié  de  laisser 
faire  aux  autres.  La  présomption  (vice  plus  commun) 
fait  croire  à  plusieurs  qu'ils  feroient  bien  cest  estât, 
duquel  ils  ne  sçavent  commencement,  milieu  ,  ny  fin. 
Je  ne  conseille  à  mes  amis,  sans  grande  expérience, 
promptitude,  valeur,  santé,  fraternité  et  amitié  de  son 
gênerai ,  d'entreprendre  ceste  charge ,  et  excuse  ceux 
qui  l'ont  de  l'impatience  et  colère  qu'ils  font  paroistre, 
ayant  le  gênerai  la  cavalerie ,  artillerie ,  bagages  et 
tous  les  ennemis  sur  les  bras,  à  toute  heure  ;  et  parmy 
tous  ces  embarras ,  les  ignorans  voudroient  que  l'on 
parlast  comme  femmes  ou  pucelles. 

Les  Turcs,  les  Suisses  ont  de  l'advantage  pour  estre 
sans  bagages;  les  petites  puissances,  exemptes  de  cest 
embarras ,  résistent  aux  grandes  :  pour  cinquante  mil 
hommes  de  combat  chrestiens,  il  est  nécessaire  d'avoir 
pour  deux  cens  mil  bouches  de  vivres ,  ce  qui  les  rend 
inférieurs  aux  Turcs. 

Les  révoltes  de  France  sont  plus  dangereuses  d'hy  ver 
que  d'esté;  la  force  du  Roy  est  en  la  noblesse  qui  ne  patit 
aux  armées.  Les  soldats  des  villes  les  suivent  au  beau 
temps;  le  froid,  les  incommoditez  les  en  tirent  ;  ce  qui 
rend  forts  les  plusfoibles  est  que,  n'ayans  plus  de  seurté 
en  leurs  maisons,  ils  sont  contraincts  d'endurer  la  ri- 
gueur de  l'hyver  en  campagne.  De  plus,  les  rebelles  ont 
temps  de  s'establir  et  fortifier  aux  places  surprises,  dau- 
tant  que  les  sièges  ne  se  font  commodément  l'hyver. 
Tard  en  querelle ,  tost  en  sortir  est  le  mieux  ;  l'of- 

fence  ne  sçait  quand  ny  comment  il  se  vengera  :  il  ne 
vit  plus;  pareillement  FofFenceur  languist  en  garde.  Il 
ne  faut  prendre  dispute  en  lieux  de  respect,  ou  les  finir 
au  mesme  lieu  :  les  ennemis  indiscrets  commencans , 
tous  dangers   doivent  estre  postposez  à  la   perte  de 
l'honneur.  Le  blasme  d'inrespectest  moindre  que  celuy 
de  l'outrage  receu  ;  mieux  vaut  estre  blasme  d'impru- 
dence que  de  poltronnerie,  opinion  que  j'ay  practiqué 
à  seize  ans.  Je  donnay  un  souflet  à  Sainct  Jean  de 
Montgommery  en  la  chambre  du  R.oy,  qui  me  des- 
mentist  ;  les  espées  à  la  main  nous  fusmes  séparez  et 
prisonniers ,  ne  pouvans  estre  punis  l'un  sans  l'autre. 
La  faveur  de  mon  père  nous  sauva  tous  deux ,  après 
avoir  demandé  pardon  au  Roy,  qui  abolit  l'ofïence. 
Montgommery  interesse'  en  conscience,  me  voulant 
appeler  en  Italie,  est  appelle  par  la  mort,  qui  m'exempta 
de  ceste  courve'e.  Les  roys,  les  capitaines  qui  prenent 
sur  eux  roffence  faicte  en  leur  présence  ou  en  leur 
logis,  ne  voudroient  prendre  les  souflets  ny  les  coups 
de  bastons  receux  ;  leurs  paroles  ne  servent  de  satis- 
faction qu'aux  descouragez,  et  ne  purgent  les  cons- 
ciences et  ressentimens  d'hommes  d'honneur.  Je  loue- 
rois  qu'ayant  esté  offencé  en  lieu  de  respect ,  et  forcé 
par  le  prince  à  l'accord,  que,  lors  qu'il  voudroit  faire 
embrasser  les  quereleux,  l'offencé,  en  la  présence  du 
chef,  rendist  par  voye  d'effect  ce  que  son  ennemy  luy 
auroit  preste ,  assisté  de  quelques  amis  qui  empesche- 
roient  la  colère  dudict  prince,  et  après  offrir  le  com- 
bat ;  ce  qui  semble  juste,  mesmement  ayant  esté  surpris 
et  offencé  sans  sujet. 

Je  treuvai  moyen  d'apointer  deux  seigneurs  dont 
l'un  av oit  receu  des  coups  de  baston,  lequel  par  mon 

conseil  fut  satisfait,  d'autant  que  celuy  qui  les  avoit 
donne'  se  vint  seul  mettre  en  la  puissance  de  l'offencé 
pour  en  recevoir  autant  a  sa  discrétion,  lequel  ofFencé 
luy  pardonna  estant  accompagné  de  ses  amis.  Il  est 
certain  que  toutes  satisfactions  qui  se  font  par  le  com- 
mandement ou  en  présence  des  roys,  princes,  ou  ma- 
reschaux  de  France,  sont  de  peu  d'efFect,  parce*qu'il 
semble  qu'elles  sont  faites  par  le  commandement  et 
authorité  des  supérieurs. 

Il  ne  se  doit  bazarder  le  tout  pour  partie  ;  il  ne  faut 
engager  portion  de  ses  troupes;  et  si  le  malheur  les 
engage  avec  impossibilité  de  les  secourir,  il  vaut 
mieux  se  retirer  que  perdre  le  reste;  si  la  perte  est 
évidente,  il  ne  faut  jouer  sa  réputation.  C'est  le  pro- 
verbe, qu'il  vaut  mieux  se  retirer  de  la  rive  que  du 
fonds  :  les  effects  importants  au  salut  gênerai,  le  chef 
les  doit  voir  et  faire,  ou  un  second  soy-mesme  qu'il 
doit  visiter  d'heure  à  autre,  pour  ne  s'engager  mal  à 
propos  ;  et  si  un  présomptueux  et  téméraire  s'est  voulu 
perdre,  il  n'est  pas  raisonnable  de  se  perdre  pour  luy. 

L'infanterie  qui  n'avoit  combattu,  enfermée  dans 
Coignac,  soustint  les  victorieux.  Cependant  les  Hu- 
guenots rassemblés  se  retirent  vers  la  mer  à  Tonne- 
Charante,  se  parent  d'une  rivière,  espérant  de  s'aller 
joindre  aux  vicomtes,  qui  amenoient  quatre  mil  Gas- 
cons ;  renforcez  de  la  royne  de  Navarre,  reprennent 
courage.  M.  d'Anjou  quitte  Coignac,  repasse  à  Jarnac 
la  rivière,  sous  espérance  d'intelligence  fautive  à  An- 
goulesme  :  adverty  que  les  Huguenots  tiroient  devers 
les  vicomtes  (0  à  la  Garonne,  repasse  audict  Jarnac  : 

(')  Les  vicomtes.  Ces  vicomtes  gascons  étoient  au  nombre  de  sept: 

là  est  sceu  qu'ils  changeoient  de  dessein,  et  n'alloient 
vers  les  vicomtes,  ausquels  ils  envoyèrent  Montgom- 
mery,  chargé  de  "rafraîchir  Angoulesme  en  repassant. 
Monsieur  débande,  M.  de  Martigues  après  luy,  qui 
défait  quatre  cornettes,  pour  empescher  de  joindre  les 
forces  des  Gascons  avec  l'Admirai.  Monsieur  prit  de>; 
petites  places ,  Mucidan  où  le  comte  de  Brissac  fut  tue', 
voulant  luy-mesme  recognoistre ,  et  après  avoir  pris 
Aubeterre  et  Bergerac,  petites  villes  qu'ils  attaquoient 
pour  ne  pouvoir  rien  faire  aux  grandes,  faute  d'artil- 
lerie mandée  de  Paris,  pour  ne  demeurer  inutile,  ne 
pouvant  contraindre  l'Admirai  de  combattre  qui  avoit 
les  passages  des  rivières  libres. 

En  ce  temps  le  sieur  d'Andelot  mourut  à  Xaintes: 
les  vicomtes,  sçachans  Monsieur  sur  le  passage,  re- 
soulent  de  retourner  en  Gascongne,  dont  ils  n'avoient 
envie  de  sortir  pour  le  gain  qu'ils  y  faisoient.  Pendant 
la  bataille  de  Jarnac,  les  Catholiques  de  Bretaigne 
avoient  repris  Tiffanges  et  couru  tout  le  bas  Poictou; 
l'Admirai  y  envoyé  des  forces,  y  levé  deniers,  et  prend 
des  places  que  les  Catholiques  lui  avoient  ostées;  il 
attaque  Bourg  sans  effect.  L'Admirai  r'asseuré ,  ren- 
forcé, branle  pour  aller  prendre  les  vicomtes  en  Au- 
vergne, passer  la  rivière  de  Loire  à  Rouanne  et  aller 
joindre  le  duc  des  Deux  Ponts  qui  amenoit  leurs  reis- 
très.  Monsieur,  adverty ,  gagne  le  logis  de  Ville-bois  , 
coupe  chemin  à  F  Admirai,  fait  mine  d'aller  prendre 
douze  canons  à  Tours,  venus  de  Paris  pour  attaquer 
les  bonnes  places  ;  et  ne  pouvant  faire  les  deux,  en- 
voyé sçavoir  lequel  plairoit  à  la  Royne,  ou  d'essayer 

Jean  Roger  de   Comminges,  Bertrant   de  Rabasteins,    Rabasteins  de 
Paulin,  Montaigne,  Caumont,  Antoine  de  Lomagne  et  Rapin. 

d'empescher  le  passage  à  l'Admirai,  ou  que  Ton  atta- 
quast  les  places.  Sa  Majesté  estoit  d'advis  que  l'on  ne 
s'amusast  aux  villes,  et  empeschast  F  Admirai  d'aller 
au  devant  des  reistres ,  qu'elle  avoit  mis  bon  ordre 
pour  garder  le  duc  des  Deux  Ponts  de  passer. 

Monsieur,  à  cet  effect,  fortifie  le  comte  de  Ludes 
de  troupes,  et  le  jetta  entre  Poictiers  et  l'Admirai; 
cependant  luy,  à  douze  lieues  de  Poictiers  vers  Paris, 
prenoit  l'advantage  sur  le  passage.  L'Admirai,  considé- 
rant que  par  son  absence  toutes  les  villes  demeure- 
roient  en  danger,  résout  valloir  mieux  bazarder  l'ar- 
mée allemande  que  sa  conqueste  :  il  avoit  tasté  de 
l'incommodité  des  reistres  devant  Chartres  ;  ceux-cy 
avoient  esté  persuadez  se  lever  dez  la  fuitte  de  Noyers. 
Les  Huguenots  ne  cessèrent  d'épouvanter  les  Luthé- 
riens estrangers,  leur  faisant  croire  que  l'on  vouloit 
exterminer  ceux  que  l'on  disoit  hérétiques  par  ligue 
faicte  avec  le  Pape  et  le  roy  d'Espagne.  Les  massacres 
de  France,  sceus  en  Allemagne  et  en  Angleterre,  for» 
tifient  leurs     advis,    monstrent  l'entreprise   faillie  à 
Noyers ,  les  edicts  de  défense  à  ce  qu'il  n'y  eust  plus 
qu'une  religion.  Cela  esmeut  la  royne  d'Angleterre 
d'entrer  en  ligue  avec  les  Luthériens,  ennemis  jurez 
du  Pape  et  des  Espagnols,  et  dont  la  paix  estoit  sa 
guerre,  la  division  de  ses  voisins  son  repos;   raison 
pour  laquelle  elle  les  entretenoit  en  trouble.  L'argent 
de  la  royne  d'Angleterre ,  la  stérilité  d'hommes  en 
Allemagne,  l'heresie,  le  prince  d'Orange,  et  comte 
Ludovic  chassé  de  Flandres ,  et  Vollerade  de  Mans- 
feld,  sont  les  sources  de  ceste  levée  de  reistres. 

La  Royne,  sans  peur  du  cardinal  de  Lorraine  pour 
saprestrise,  jeunesse  de  ses  nepveux,  et  ignorance  de 

M.  d'Aumalle,  imprudemment,  comme  Ciceron,  re- 
naist  Jule  en  Auguste,  favorisant  le  jeune  seigneur  de 
Guise  :  ceux  de  Bourbon  et  de  Chastillon  estoient  en- 
nemis déclarez,  ceux  de  Montmorency  en  soupçon. 
Le  cardinal  de  Lorraine  se  glisse  en  authorité  plus  que 
la  Royne  ne  l'eust  désire',  continue  de  vouloir  mettre 
ses  nepveux  en   la  charge  de  M.   d'Anjou ,  ne  l'ose 
blasmer  directement,  seulement  calomnie  ses  gouver- 
neurs et  ses  actions  :  propose  de  les  retirer  à  la  Cour, 
et  d'appeler  le  duc  d'Albe,  et  lny  donner  ses  nepveux 
de  Guise  sous  luy ,  pour  commander  en  France.  Le 
sieur  de  Tavannes  pénètre  ses  desseins,  oppose  la  ba- 
taille de  Jarnac  ;  l'heureux  commandement  de  Mon- 
sieur, qu'il  maintient  en  réputation,  s'ayde  de  l'amitié 
maternelle  et  intelligence  de  la  Royne  ;  le  cardinal , 
frustré,  fait  résoudre  à  leurs  Majestez  le  voyage  de 
Mets,  pour  s'esloigner  des  conseillers  de  M.  d'Anjou. 
La  Royne  séparée,  ils  la  contraignent  de  donner  le 
commandement  à  M.  d'Aumalle  son  frère,  de  l'armée 
contre  les  reistres.  Sa  Majesté  n'y  peut  résister  ;  toute 
sa  finesse  est  de  faire  dresser  une  seconde  armée  à 
M.  de  Nemours,  sa  créature,  et  les  joindre,  espérant 
que  par  la  contrariété  ils  ne  feroient  rien  qui  vaille , 
ce  qui  advint.  Le  Roy  à  Juinville,  arrive  Lignerolles, 
envoyé  de  M.  d'Anjou  par  le  conseil  du  sieur  de  Ta- 
vannes ;  requiert  luy  estre  permis  de  laisser  les  gou- 
verneurs des  provinces  en  teste  de  l'Admirai  en  Poic- 
tou ,  et  qu'il  luy  fust  accordé  d'amener  quinze  cens 
chevaux  sans  bagage,  joindre  les  armées  de  M.  d'Au- 
malle et  de  Nemours,  qu'il  donneroit  la  bataille  au 
duc  des  Deux  Ponts  à  son  arrivée  ;  la  Royne  y  consen- 
tit. 

Le  cardinal,  ayant  empiété  plus  d'authorité  qu'il  ne 
se  desiroit,  s'ofFence,  menace,  et  rompt  ce  dessein 
tres-salutaire,etce  pour  maintenir  son  frère  en  charge; 
comme  si  ce  luy  fust  esté  honte  d'obeïr  à  un  fils  de 
France.  Le  sieur  de  Tavannes  (sans  passion,  ne  pou- 
vant mieux  pour  l'Estat)  conseille  depuis  Poictou 
M.  d'Aumalle  en  Bourgogne  ;  luy  escrit  qu'il  y  avoit 
audit  paï's  une  plaine  de  vingt-cinq  lieues  de  long ,  et 
de  quatre  de  large ,  bordée  de  la  Saosne  et  des  mon- 
tagnes, où  il  faloit  que  les  reistres  passassent.  Ceste 
plaine,  barrée  en  deux  parts  de  la  Thille  et  de  l'Ouche 
près  de  Trichasteau  et  de  Nuys,  donnoit  lieu  com- 
mode de  combattre  les  reistres,  ou  les  empescher  de 
passer.  M.  d'Aumalle  (la  Royne  estant  retournée  de 
Mets  à  Paris)  marche  aux  montagnes  de  Saverne, 
pour  empescher  le  passage  du  duc  des  Deux  Ponts, 
imprudemment  donne  couleur  aux  bruslements  en 
France,  par  ceux  qui  s'allument  aux  frontières  d'Alle- 
magne ;les  reistres  se  mocquent,  prennent  le  chemin  de 
Montbelliard  et  du  comté  de  Bourgongne.  MM.  d'Au- 
malle et  de  Nemours  retournent  hastivement,  se  treu- 
vent  au  front  du  duc  des  Deux  Ponts,  qui  passe  à  leur 
veuë ,  faillent  une  douzaine  d'occasions  de  combat- 
tre, laissent  prendre  Nuys  et  La  Charité.  Ces  chefs  dis- 
cordants, selon  la  prévoyance  de  la  Royne,  renversent 
les  conseils  l'un  de  l'autre,  s'excusent  que  la  Royne 
avoit  deffendu  le  combat:  prudent  artifice  de  Sa  Ma- 
jesté, qui  craint  que  la  victoire  n'exalte  M.  d'Aumalle 
et  la  maison  de  Guîse,  ou  que  leur  perte  n'haussast 
par  trop  les  Huguenots;  tant  faut-il  tenir  la  balance 
droicte  à  ceux  qui  donnent  le  commandement  à  per- 
sonnes suspectes. 

Les  sages  ne  ruynent  leur  armée  par  imprudence, 
ne  s'amusent  aux  places,  estant  leur  ennemy  fort  en 
campagne;  il  faut  opposer  le  gros  au  gros,  chercher 
la  fin  de  la  guerre  :  c'est  repos  d'estre  front  à  front  de 
ses  ennemis,  et  seurté  quand  ils  sont  si  mal  advisez 
que  d'entreprendre  des  sièges. 

Plusieurs  royaumes  et  armées  sont  gouvernez  par 
simples  conseillers  et  capitaines,  l'honneur  desquels 
est  préférable  à  celuy  des  roys  et  généraux,  puisque 
c'est  d'eux  que  procèdent  les  belles  actions;  c'est  leur 
faire  tort  de  les  celer  ,  pour  donner  la  gloire  à  ceux 
qui  ne  l'ont  mérité. 

Les  edicts,  les  commandements  contraires  portent 
confusion  ;  appreuver  et  impreuver  les  actions  en 
mesme  temps  sans  nouveaux  événements,  donne  soup- 
çon d'imprudence,  ou  de  légèreté,  et  mauvaise  foy. 
Les  estiangers  avoient  estéasseurez  des  ambassadeurs 
de  France  que  le  Roy  estoit  en  guerre  d'Estat,  et  pour 
conserver  sa  coronne  seulement  :  bannissant  par  edict 
la  religion  huguenotte  de  son  royaume,  se  voit  qu'il 
y  va  de  l'interest  d'icelle,  ce  que  les  estrangers  pro- 
testans  ne  voulants  souffrir ,  cela  hasta  leurs  levées 
de  reistres. 

Les  reistres  sont  mesprisez  des  Français,  qui  à  peine 
à  main  armée  passeroient  le  Danube  et  Rhein,  et  n'i- 
roient  jusques  à  Vienne,  non  plus  loing  pour  eux 
que  La  Rochelle  est  pour  les  reistres  ;  le  roy  Henry  II 
donnant  secours  à  l'Allemagne  ,  s'arresta  sur  le  Rhein. 

Esmerveillable  soudaineté  du  changement  de  temps 
et  d'expérience  des  capitaines  :  le  duc  d'Aumalle  vingt 
fois  par  le  milieu  des  reistres  avec  douze  mil  hommes 
ne  les  ose  combati  e ,  ni  lever  aucun  logis  :  son  nepveu  p 

M.  de  Guise,  vingt  et  cinq  ans  après,  avec  quinze 
cens  hommes,  ruyne  six  mil  reistres  et  six  mil  lans- 
quenets à  Vîmori  et  Auneau ,  leur  levant  deux  logis 
nuictamment.  m 

Ceste  arme'e  de  six  mil  reistres  et  d'autant  de  lans- 
quenets, et  deux  mil  Français,  nonobstant  le  duc  des 
Deux  Ponts  empoisonné  par  les  vins  de  présent  d'un 
médecin  d'Avalon,  ne  laisse  de  passer  n'y  ayant  faute 
de  chefs.  Et  après  avoir  pris  La  Charité  par  la  négli- 
gence de  M.  de  Nemours,  qui  n'y  avoit  envoyé  per- 
sonne, marchent  au  rendez-vous  que  l'Admirai  leur 
avoit  donné  ,  pour  se  joindre  à  luy  en  Limosin.  Mon- 
sieur se  met  entre  deux ,  espérant  de  battre  l'une  des 
armées  séparément,  favorisé  d'une  rivière  au  Blanc, 
se  joint  proche  Preuly  à  M.  d'An  malle.  Les  reistres 
huguenots  à  grande  traicte traversent  le  Limosin,  lera- 
tement  costoyez  des  deux  armées  de  Monsieur  et  de 
M.  d'Aumalle,  nécessitez  de  vivres,  chargez  de  char- 
roy  :  enfin  furent  approchez  à  la  Souterrane,  où  Mon- 
sieur propose  la  bataille  à  ses  reistres ,  qui  estoient  en 
nombre  de  quatre  mil  ;  ils  s'excusent  sur  la  faute  de 
vivres.  Monsieur  ne  laisse  de  suivre  ses  ennemis  jusques 
au  petit  Limoges,  où  ses  reistres  firent  le  mesme  refus 
de  combattre. 

Le  comte  de  Mansfeld ,  chef  de  l'armée  en  la  place 
du  duc  des  Deux  Ponts,  passe  la  rivière  de  Vienne, 
joint  l'Admirai.  La  Royne,  poussée  du  cardinal  de 
Lorraine,  qui  blasmoit  les  actions  de  M.  d'Anjou,  et 
plus  de  son  conseil,  vint  à  l'armée  pour  s'esclaircir  de 
la  faute  de  n'avoir  combattu  avant  que  les  ennemis 
fussent  joincts.  Sa  Majesté  veut  aller  à  la  guerre  avec 
le  sieur  de  Tavannes,  les  armées  à  une  lieuë  l'une  de 

l'autre,  quasi  égales  en  forces,  treuve  une  escarmou- 
che attachée,  un  ruisseau  entre  deux  gayable.  Les  Hu- 
guenots feignent  de  s'enfuyr,  le  cardinal  de  Lorraine 
crie  que  l'on  poursuive  vivement,  que  tout  s'en  alloit 
en  vauderoute;  le  sieur  de  Tavannes  le  défend,  et  fait 
tout  retirer  sur  une  coline.  Soudain  paroissentsix  mille 
chevaux  qui  estoient  couverts  d'une  montagne  ;  la 
Roy  ne  les  vit  la  première,  dit  à  M.  le  cardinal  que  si 
on  l'eust  creu  tout  estoit  perdu.  Le  sieur  de  Tavannes 
réplique  qu'il  est  impossible  d'estre  bon  prestre  et 
bon  gendarme,  qu'à  chacun  son  mestier  n'est  pas  trop, 
qu'il  se  doutoit  bien  d'un  garde  derrière.  La  Royne 
retirée,  les  armées  égales  en  force,  celle  de  Monsieur 
(  nonobstant  la  faute  de  vivres  )  passe  la  rivière 
pour  combattre  les  ennemis.  Elle  se  debandoit  jour- 
nellement, comme  si  l'armée  de  M.  d'Aumalle  eust 
apporté  cette  contagion  parmy  celle  de  M.  d'Anjou, 
en  nécessité  de  vivres,  contrainct  de  marcher  sur  les 
bruslements  des  Huguenots,  qui  se  logèrent  à  Sainct- 
Yrier  advantageusement. 

Monsieur  vint  à  LaRochelle-la-Belle,  distant  d'une 
lieue  d'eux,  assiette  pareillement  forte  ,  ayant  une  ma- 
rée ,  un  marests  en  teste.  Il  y  avoit  une  belle  assiette 
plus  proche  entre  les  deux  armées  :  le  sieur  de  Ta- 
vannes est  d'advis  de  la  prendre,  et  de  s'y  placer  à 
la  pointe  du  jour,  pour  les  desloger  en  desordre  et 
les  contraindre  au  combat,  ce  qui  n'est  exécuté  par 
envie  et  contrariété  des  capitaines.  Le  sieur  de  Tavan- 
nes, gênerai  et  mareschal  de  camp,  fait  la  pluspart 
des  estats  de  l'armée,  et  avoit  fait  ce  logis  bordant 
un  ruisseau  de  l'infanterie ,  la  place  de  bataille  tout 
proche  et  derrier  eux.  L'Admirai,  qui  avoit  recogneu 

l'advantage  de  ceste  assiette  entre  les  deux  armées, 
s'en  saisit  dez  la  pointe  du  jour,  commence  une  escar- 
mouche ,  attaque  trois  cents  arquebusiers  catholiques 
qui  estoient  en  garde  de  son  costé  au-delà  du  ruis^ 
seau.  Strosse,  colonel,  au  lieu  de  tenir  ferme,  et  re- 
tirer ces  trois  cents  arquebusiers,  et  combatre,  favo- 
risé du  ruisseau  devant  la  place  de  bataille,  ainsi  qu'il 
lui  avoit  esté   commandé  par  le  sieur  de  Tavannes> 
s'advance  avec  quinze  cens  arquebusiers  hors  de  son 
ordre,  poursuit  les  ennemis  qui  feignent  de  se  retirer. 
MM.  de  Guise  et  de  Martigues  firent  la  plus  grande 
faute,  sans  commandement  passent   le  ruisseau  avec 
deux  cents  chevaux,  la  pluspart  volontaires,  donnent 
chaleur  à  toute  l'infanterie,  qu'il  n'y  eut  plus  moyen 
de  retenir,  et  poursuivent  plus  de  quinze  cents  pas  par 
delà  le  ruisseau  les  ennemis.  Quatre  mil  chevaux  pa- 
roissent,  leur  tombent  dessus  suivis  de  toute  l'armée 
huguenotte ,   viennent  à  la  charge;   aussitost  M.   de 
Guise  avec  deux  cents  chevaux   tourne,   abandonne 
l'infanterie  qui  se  jette  dans  des  palissades,  lesquelles 
estant  aussi  soudain  rompues  par  la  cavalerie  hugue- 
notte, l'infanterie  se  met  en  route,  laisse  prendre  le 
colonel  Birosse,  et  tuer  quarante  capitaines,  ausquels 
cinq  cens  de  leurs  soldats  tiennent    compagnie  à  la 
mort ,  et  y  en  eut  plusieurs  pris. 

Incontinant  le  sieur  de  Tavannes  adverty  de  ce  de^ 
sordre  dit  :  «  Je  disois  bien  vray ,  que  ces  jeunes  gens 
«  gasteroient  tout  » ,  court  à  la  place  de  bataille ,  r'as- 
seure,  remet  tout  en  ordre,  borde  le  ruisseau  d'hom- 
mes; que  si  les  Huguenots  l'eussent  passé,  il  y  avoit 
apparence  qu'ils  eussent  eu  la  victoire  entière.  Ils  en 
furent  empeschez  par  le  sieur  de  Tavannes;  eux  tour- 

rient  pour  passer  à  un  village  où  estoient  logez  les 
Italiens  qui  faisoient  un  bout  du  camp  ,  par  où  ils  pou- 
voient  entrer  dans  l'armée.  Le  sieur  de  Tavannes  y 
arrive  premier  qu'eux,  treuve  les  Italiens  embarras- 
sez ;  leur  infanterie  et  cavalerie,  ne  se  pouvant  secourir 
l'une  l'autre,  vouloient  opiniastrer  l'honneur  du  logis. 
Il  remonstre  à  M.  le  comte  de  Sainct  Flour  qui  leur 
commandoit,  et  fait  quitter  le  village,  qui  estoit  les 
deux  tiers  delà  le  ruisseau,  les  ramené  en  la  place  de 
bataille,  qu'il  met  en  tel  ordre  que  les  ennemis  n'osent 
passer,  et  sont  contraincts  de  se  retirer. 

En  ces  allées  et  venues  le  sieur  de  Tavannes  treuve 
M.  de  Guise  cause  du  desordre,  luy  dit  :  «  Monsieur, 
«  avant  qu'entreprendre  il  faut  penser;  il  vous  fust 
«  esté  plus  louable  de  vous  perdre  et  mourir  que  faire 
«  ce  que  vous  avez  faict.»  Depuis,  M.  d'Anjou  luy 
dit  qu'il  avoit  bien  lavé  la  teste  à  MM.  de  Guise  et 
Martigues.  Le  sieur  de  Tavannes  respond  :  «  Ce 
m  n'est  pas  tout,  il  faut  les  chasser  de  l'armée,  »  qu'il 
auroit  plus  d'honneur  d'avoir  peu  de  gens  obeïssans 
qu'un  grand  nombre  de  desreglez.  Le  sieur  de  Ta- 
vannes leur  est  contraire  ;  il  les  cognoist  désirer  de 
l'honneur  et  des  charges  aux  despens  de  Monsieur  ou 
de  son  armée  :  assemblez  au  conseil,  discourans  de  ce 
qui  s' estoit  passé,  le  roole  des  morts  est  apporté;  le 
sieur  de  Tavannes  le  deschire,  disant:  «  Il  faut  parler 
«  de  combat,  non  de  deuil.»  L'armée  estoit  logée  à 
La  Roche-la-Belle,  tres-advantageusement,  e^  ne  se 
peut  blasmer  le  logis,  mais  bien  la  cavalerie,  qui  mena 
l'infanterie  au  combat,  puis  la  laissa  et  s'enfuit. 

Il  y  en  a   qui  ne  reçoivent  ny  ne  suivent  conseil 
s'ils  n'en  sont  inventeurs ?  et  le  rejettent  par  inimitié  , 
25.  7 

et  quelquefois  par  opinion  d'inexpertise  de  celuy  qui 
le  propose,  et  ce  imprudemment,  d'autant  que  les 
mal-habiles  peuvent  par  fois  donner  de  bons  advis. 
C'est  sagesse,  s'ils  sont  tels,  de  les  cognoistre,  les  ac- 
cepter, ou  rejetter;  celuy  qui  pense  estre  odieux  doit 
faire  faire  ses  propositions  par  autruy  ;  les  pierres  fines 
se  jugent  fausses  ez  mains  des  pauvres ,  tant  l'opinion 
se  laisse  illuder  par  le  mauvais  object. 

Pour  perdre  une  armée,  une  entreprise,  ou  une 
place,  il  faut  donner  le  commandement  égal  à  deux  ; 
l'honneur  et  l'ambition  ne  se  partagent  entre  les  frè- 
res ;  infinis  ayment  mieux  se  perdre  que  de  procurer 
l'honneur  à  leur  concurrant.  Nul  n'hazarde  volontiers 
sa  vie  entière  pour  donner  la  moitié  de  la  gloire  à  son 
associe';  peu  estiment  la  réputation  qui  est  mypartie, 
et  dont  on  n'a  que  la  moitié',  et  n'ont  soin  du  mal- 
heur, n'en  pensent  estre  responsables,  n'estant  que 
par  moitié,  se  deschargent  des  hontes,  dommages  et 
pertes  sur  leur  compagnon.  Si  on  l'eust  creu,  si  on 
l'eust  laissé  faire ,  s'il  n'eust  esté  empesché,  s'il  eustesté 
seul  chef,  tout  fust  bien  allé.  Gouverneur  de  Norman- 
die en  l'an  mil  cinq  cens  quatre  vingts  dix ,  pour  obvier 
à  l'inconstance  du  peuple  de  Rouen,  je  me  rends 
maistre  du  fort  Saincte  Catherine.  Ne  treuvant  homme 
des  miens  assez  suffisant,  je  joints  la  prudence  d'un  à 
la  valeur  d'un  autre,  pense  des  deux  hommes  en  com- 
poser un  parfaict;  trois  jours  après  l'un  tue  l'autre  en 
duel  ;  les  ennemis  proches  ,  je  perdois  place  ,  honneur 
et  vie  ,  si  je  n'eusse  esté  le  premier  adverty.  Ces  mots  : 
«  vous  vous  entendrez  bien,  vous  saurez  vous  accom- 
«  rnoder ensemble,  »  sontinutilesoùily  vadel'honneur; 
le  particulier  préfère  son  interest  à  celuy  du  gênerai. 

Les  lettres,  conseils,  armes,  vivres,  chevaux  ve- 
nants d'ennemis,  sont  suspects;  poisons  et  trahisons 
peuvent  estre  mis  par  tout  cela  :  après  avoir  este'  trahy 
des  habitans  d'Auxonne  et  de  mes  serviteurs  leurs  ci- 
toyens, ausquels  je  me  fiois,  et  avoir  perdu  mon  gou- 
vernement, j'assiège  leur  ville  avec  le  sieur  de  Rosne, 
les  puits  et  fontaines  sont  empoisonnez  d'iceux ,  qui 
rendent  la  moitié  des  troupes  malades.  Ils  envoyent 
un  pestiféré  me  présenter  une  lettre  trempée  en  sa 
peste  coulante  ;  je  devine,  dits  au  sieur  de  Rosne  en 
riant:  «  Frère,  prend  la,  c'est  la  peste  »  ;  il  fut  chassé  à 
coups  de  pierre.  Je  me  vengeay  d'eux  encores  que  je 
ne  rentrasse  au  gouvernement,  parce  que  je  fus  cause 
de  leur  reprise,  et  les  livray  entre  les  mains  de  M.  de 
Guise  leur  ennemy,  qui  préposa  son  profit  à  la  ven- 
geance des  traistres  qui  m'avoient  trahy  pour  luy 
avoir  fait  service. 

Les  historiens  ,  comparants  les  vertus  anciennes 
aux  modernes,  ne  treuvent  rien  de  semblable.  Voila 
M.  d'Anjou  premier  joint  à  l'armée  de  M.  d'Au- 
malle  ,  deux  autres  camps  ennemis  s'assemblent 
en  sa  présence ,  perd  l'occasion  de  combattre.  Nous 
en  fîsmes  autant  quand  M.  de  Longueville  amena 
le  secours  du  roy  Henry  IV ,  que  nous  avions  as- 
siégé à  Diepe  :  nous  nous  trouvasmes  entre  les  deux 
armées  et  ne  combatismes  ny  Tune  ny  l'autre,  soit 
par  manquement  de  bon  conseil  ou  de  resolution,  veu 
que  nous  estions  plus  forts  que  toutes  lesdites  deux 
armées.  Scipion,  entre  les  camps  de  Syphax  et  d'An- 
nibal ,  en  un  jour  et  une  nuict  les  vainquit  tous  deux 
séparément.  A  ces  anciens  la  discipline,  la  punition 
de  mort,  la  recompense   des  beaux  actes,  le  peu  de 

7- 

bagage,  rendoient  les  soldats  obeïssanset  expeditifs.  Si 
les  auxiliaires  eussent  refusé  à  Scipion  de  combatre, 
comme  firent  les  reistres  à  M.  d'Anjou ,  il  les  eust 
taillé  en  pièces:  il  vaut  mieux  avoir  peu  de  gens  et 
les  pouvoir  chastier  ,  que  quantité  de#  desobeissans. 

Les  ruisseaux  et  chemins  creux  empeschent  les  ba- 
tailles ;  nul  ne  les  passe  en  desordre  sur  peine  d'estre 
chargé  en  flanc,  ou,  à  moitié  passé,  avant  que  d'estre  en 
ordre  de  combat. 

La  prudence,  prévoyance  et  valeur  ne  manquoyent 
aux  capitaines  anciens  qui  conduisoient  leurs  ennemis 
au  période  de  leur  ruine  ;  et  quand  ils  perdoient  l'oc- 
casion de  les  vaincre  du  tout  par  malheurs  secrets,  et 
advenoit  qu'ils  se  perdissent  après  eux  mesmes,  ils  di-^ 
soient  avoir  quelques  dieux  contraires.  Les  Ghrestiens 
l'attribuent  à  leurs  démérites,  ou  mérites  de  leurs  en- 
nemis ;  les  sages  infortunez  ne  doivent  estre  méprisez, 
non  plus  que  les  braves  combatans  en  duel,  qui  sont 
tuez  par  le  défaut  des  armes  ou  de  l'escrime.  Ce  qui 
fait  recognoistre  la  supériorité  du  ciel ,  parce  que  les 
prudens  ,  prévoyants  et  expérimentez,  sont  souvent 
vaincus  par  les  ignorans,  imprudens  et  foibles,  quoy 
qu'ils  soient  plus  forts,  vaillans,  et  en  meilleur  ordre 
qu'iceux. 

Les  armées  mal  logées,  sans  vivres,  l'huguenote  se 
recule  de  cinq  lieues,  s'aproche  de  Nyort,  assiégé  et 
quitté  du  comte  de  Ludes  à  leur  arrivée.  Eux ,  en  se 
rafraîchissant,  désirent  nettoyer  leur  conqueste  de  Poic- 
tou  ;  par  ambition ,  mauvaise  intelligence  des  sieurs 
d'Amville,  Montluc  et  Terrides,  qui  avoient  assiégé 
Navarrin,  leurs  desseins  ne  prospèrent  point.  La  ma- 
ladie de  M.   d'Anjou    ne  l'empesche    de    suivre   les 

Huguenots,  envoyé  des  forces  au  comte  de  Ludes  , 
pour  garder  les  villes  de  son  gouvernement  que  les  Hu- 
guenots tenoient  toutes  en  jalousie.  Iceux,  tournant 
leste  de  plusieurs  costez ,  prenentLuzignan,  ensemble 
les  pièces  du  reste  du  siège  de  Nyort  que  le  comte 
de  Ludes  y  avoit  retirées  :  sur  ces  occurrences,  le 
sieur  de  Tavannes  obeyt  au  commandement  de  la 
Royne,  et  luy  mande  son  advis  par  la  lettre  sous- 
cripte  : 

«  Madame ,  mon  homme  qui  est  par  delà  m'a  escrit 
que  luy  aviez  commandé  que  je  vous  mandasse  mon 
opinion  sur  les  affaires  qui   se  présentent,  ce  qui  es- 
toit  à  faire  si  les  ennemis  tiroient  du  costé  d'Orléans  , 
comme  l'on  presumoit,  et  qu'ils  en  avoient  pris  le 
chemin  ,  aussi  ce  qu'il  me  semble  de  leurs  desseins. 
C'est  chose  assez  difficile,  et  que  vous,  Madame,  pou- 
vés  conjecturer   mieux  que  personne.   Quant   à    ma 
part ,  je  tiens  que  l'un  des  principaux  desseins  qu'ils 
ayent  et  qu'ils  doivent  avoir,  est  en  premier  lieu  pour 
cest  esté,  de  bien  borner  et  asseurer  leur  conqueste  : 
car  cela  sera  occasion  d'entretenir  les  estrangers,  qui 
cognoistront  qu'ils  ont  un  pied  dans  le  meilleur  en- 
droict  du  royaume,  et  principalement  les  Anglais  qui 
se  tiendront  tant  que  ceste  conqueste  durera  en  ver- 
deur et  espérance,  et  se  pourront  faire  vosdits  enne- 
mis, par  leur  moyen  ,  si  forts  par  la  mer,  qu'ils  tien- 
dront en  jalousie  toutes  vos  costes  d'icelle;  et  s'ils  ga- 
gnent l'hyver  (comme  je  voy  qu'ils  s'y  en  vont,  qui  n'y 
remédiera),  il  sera  mal  aisé,  encores  que  l'on  leur  aye 
donné  la  bataille,  comme  nous  ferons,  estans  renforcez 
de  gendarmes,  et  avec  l'ayde  de  Dieu  faict  perdre  la 
campagne,  de  reprendre  les  places  qu'il  n'y  ait  une 

merveilleuse  longueur  ;  car  vous  voyez  comme  les 
moindres  bicoques  se  défendent.  Et  faudra  à  la  fin  ve- 
nir, comme  je  vous  mandois  il  y  a  plus  de  six  mois,  à 
réduire  le  païs  de  leurdicte  conqueste  en  friche,  ainsi 
que  fut  le  Boulonnois  ,  qui  est  (à  mon  advis)  le  but  où 
il  faut  tendre,  encores  qu'il  soit  bien  long,  et  qui 
neantmoins  ne  se  peut  guieres  bien  exécuter,  si  le  roy 
d'Espagne  ne  met  une  armée  aux  champs,  pour  arres- 
ter  les  forces  qui  peuvent  venir  d'Allemagne,  et  qui 
n'attendent  sinon  que  ceux  icy  soyent  empirez  pour 
les  rafraîchir;  Car  Vostre  Majesté  sçait  que  c'est  d'a- 
voir toute  la  Germanie  contre  vous,  et  plus  fort  irritée 
à  cause  des  alliances  qui  vous  seront  plus  de  réputa- 
tion et  despence  qu'utiles,  si  Sadite  Majesté  Catholi- 
que ne  s'y  veut  employer  autrement  ;  car  vous  sçavez 
les  forces  et  le  crédit  de  l'Empereur. 

«  D'autre  part,  ayant  les  Anglais  pour  ennemis,  et 
un  grand  nombre  de  vostre  peuple  pris  pied  en  un  des 
coings  de  vostre  royaume,  et  qui  tiennent  partie  de  vos 
villes,  avec  si  estroicte  intelligence  dehors,  il  est  im- 
possible que  seul  vous  puissiez  résister.  Vous  pouvez 
quant  et  quant  cognoistre  la  volonté  de  vos  autres  su- 
jects  las  et  harassez  d'autrepart,  et  sçavez  le  fond  de 
vos  finances.  Je  dits  donques  que,  par  nécessité,  le  roy 
d'Espagne,  tant  que  ces  guerres  dureront,  doit  avoir 
une  bonne  et  forte  armée  en  campagne  du  costé  de 
l'Allemagne,  Vos  Majestez  une  autre  ;  que  le  Pape  et 
les  potentats  d'Italie  doivent  fournir  (sans  s'amuser  à 
envoyer  des  hommes)  une  bonne  somme  de  deniers, 
qui  sera  départie  également  aux  deux  armées,  et  que 
ceste guerre  doitestre  continuée,  sans  intermission  au- 
cune, tant  et  si  longuement  que  l'on  en  voye  le  bout, 

en  attachant,  comme  je  vous  dits  dernièrement,  ces  deux 
coronnes  si  estroictement  ensemble,  que  l'une  ne  puisse 
tomber  qu'elle  ne  mené  l'autre  après  soy,  et  considérer 
que  la  dissimulation  de  l'un  porte  la  ruine  de  l'autre. 
«  Le  pis  que  j'y  vois  c'est  à  vous  à  courre  ;  mais  c'est 
si  fort,  que  vous  en  estes  ja  en  la  grosse  haleine.  Par 
ainsi  rendez  ces  deux  coronnes  unies,  comme  dit  est, 
en  le  cognoissant  par  effect  et  non  de  paroles,  ou  pre- 
nez party  ;  car  j'aymerois  mieux  la  ruine  de  mon  voi- 
sin et  de  mon  frère  que  la  mienne.  Je  ne  dits  pas  qu'il 
faille  faire  paix,  car  elle  est  dangereuse  ;  mais  il  se  faut 
garder  d'avoir  pis,  et  m'excuserez  si  je  parle  à  vous 
librement,  comme  j'ay  accoustumé.  Et  toutesfois,  par 
manière  d'advertissement,  si  l'on  vous  joue  à  la  fausse 
compagnie ,  cognoissez  Testât  auquel  vous  estes  :  vos- 
tre  armée  est  si  defaicte  de  gensdarmes,  que  malaisé- 
ment les  rassemblerez  vous  de  quelque  temps.  Si 
c'eust  esté  à  moy,  j'eusse  donné  le  saufconduit  à  l'Es- 
trange  d'aller  parler  à  vous,  à  la  charge  d'une  trefve 
cependant,  durant  laquelle  il  ne  se  peust  rien  fortifier. 
Il  est  vray  que  cela  peut  apporter  mescontentement  à 
vos  alliez,  tant  à  cause  de  la  despence  qu'ils  font,  que 
la  peur  d'une  paix  ;  mais  si  faut-il  qu'ils  considèrent 
qu'il  y  a  six  ou  sept  ans  que  vous  estes  en  despence, 
et  vos  gens  depuis  deux  ans  sans  cesse  en  campagne, 
la  noblesse  (qui  est  votre  force)  bruslée  et  destruicte 
en  leurs  maisons,  qu'ils  ne  peuvent  moins  qu'avoir  un 
mois  ou  six  sepmaines  pour  revenir,  lequel  temps 
vous  est  nécessaire  pour  les  laisser  respirer.  Et  comme 
les  capitaines  de  vosdits  alliez  qui  sont  icy  en  seront 
juges,  lesquels,  quelque  bien  payez  qu'ils  soyent, 
sont  diminuez   de  leurs  forces  de  la  moitié,  vous 

pouvez  gagner  ces  six  sepmaines,  sous  ombre  de  vou- 
loir parler  de  la  paix;  mais  que  cela  soit  négocié 
secrettement.  D'autrepart,  vous  fortifiez  leur  droict 
en  la  Germanie  de  les  refuser  ;  car  ils  font  accroire 
qu'ils  s'humilient,  et  qu'ils  ne  demandent  que  la  seule 
religion,  avec  toute  obéissance  et  subjection.  Aussi 
bien  n'avez  vous  pas  moyen,  durant  le  susdict  temps, 
de  les  garder  de  tenir  la  campagne,  et  vous  porter 
dommage.  Cecy  n'est  qu'un  pourparler  que  Vostre 
Majesté  sçaura  par  son  bon  sens  rejetter  selon  le  juge- 
ment sain  et  entier  qu'elle  a,  comme  aussi  un  advis 
dont  un  mien  amy,  bon  serviteur  du  E.oy,  m'a  parlé 
ces  jours  passez  :  qui  est  que  Vostre  Majesté,  comme 
Régente  eslelie  par  les  Estats,  missiez  en  avant,  durant 
la  susdicte  trefve,  de  les  faire  assembler,  chose  que 
lesdits  ennemis  ne  pourroyent  refuser,  et  adviser  de 
mettre  une  tranquillité  en  ce  royaume,  et  les  assem- 
bler en  grand  nombre,  comme  de  chaque  cour  de 
parlement  six  ou  huict ,  et  à  l'equipolent  des  gens  de 
l'Eglise,  noblesse  et  villes  en  grande  quantité,  sans 
toucher  en  rien  les  affaires  du  royaume  et  gouverne- 
ment diceluy,  qui  vous  apartient,  et  ne  mettre  en 
avant  sinon  ce  qui  concerne  le  faict  de  ses  subjects  de- 
sobeïssans. 

«  Vous  les  mettriez  en  tort,  ou  ils  passeroient  par  ce 
qui  seroit  dit  :  et,  en  cas  de  désobéissance,  sera  or- 
donné le  remède  d'y  pourvoir,  dont  il  seroit  délibéré 
sur  le  champ,  principalement  où  se  prendroit  la  des- 
pence, et  ce,  à  fin  d'éviter  la  crierie  des  imposts  que 
Vos  Majestez  sont  contrainctes  de  mettre  sur  le  peu- 
ple. Cependant  si  rien  ne  se  pacifie,  vostre  armée  et 
gensdarmes  seront  rafraichis ,  vous  aurez  un  petit  de 

despence  d'avantage  des  estrangers  :  mais  un  mois  luy 
fait  plus  de  mal  qu'à  vous  deux.  Et  pour  vous  dire, 
Madame,  ce  qui  m'a  fait  plus  advancer  de  tenir  ce 
propos,  est  l'imprudence  de  l'ambassadeur  d'Espagne , 
que  j'ay  veu  par  les  lettres  que  vous  avez  escrites  à 
Monsieur,  qui  desja  veut  commencer  à  parler  en 
maistre,  nous  estimant  comme  abandonnez  des  mé- 
decins :  ou  bien  il  veut  préparer  pour  faire  venir  le 
duc  d'Albe  en  France,  pour  commander  ou  servir  de 
pédagogue  à  Monsieur,  et  lequel  n'y  viendra  qu'avec 
une  bonne  grosse  armée,  avec  une  partie  de  ce  qui 
se  treuvera  icy  à  sa  dévotion  pour  faire  la  loy  :  de 
sorte  que  cette  coronne  se  treuveroit  la  gaufFre  entre 
deux  fers  :  je  vous  laisse  penser  où  cela  va. 

«  Si  vous  treuvez  quelque  apparence  en  ce  que  des- 
sus, et  il  vous  plaist  d'en  ouvrir  le  proposa  quelques- 
uns  de  vos  fidelles  serviteurs  qui  soyent  sans  passion, 
qui  n'ayment  que  le  Roy  et  le  public,  vous  le  pour- 
rez faire,  en  m'excusant,  s'il  vous  plaist,  si  je  me  suis 
trop  émancipe'.  A.u  demeurant ,  Madame  ,  voicy  le 
mieux  ne  peut:  nous  allons  gaigner  le  costé  de  la  ri- 
vière de  Loire,  pour  couvrir  Orléans  et  Paris  ;  mais  si 
vous  ne  nous  faictes  avoir  des  gensdarmes ,  il  est  impos- 
sible que  nous  puissions  faire  rien  qui  vaille  :  dés 
l'heure  que  nous  serons  forts ,  nous  nous  tiendrons  si 
près  des  ennemis,  qu'avec  l'ayde  de  Dieu  nous  vien- 
drons à  la  bataille. 

«  Mais  si  ces  beaux  gensdarmes  veulent  jouer  des 
tours  qu'ils  ont  fait  par  deux  ou  trois  fois  cette  an- 
née, qui  est  que  dés  l'heure  qu'on  approche  de  l'en- 
nemy  de  s'en  aller  sans  dire  adieu,  tout  ne  peut  aller 
à  la  fin  que  sens  dessus  dessous.  Nous  en  sommes  à 

ceste  heure  si  fort  diminuez,  que  je  ne  vous  l'ose 
escrire;  jusques  à  ce  que  nous  en  soyons  renforcez, 
nous  serons  contraints  d'aller  retenus,  en  danger  de 
ne  faire  gueres,  et  qu'ils  ne  prennent  quelques  villes, 
et  favoriserons  toutesfois  tout  ce  qu'il  nous  sera  possi- 
ble. On  m'a  dit  que  vous  envoyez  faire  encores  une 
levée  de  Suisses,  et  je  ne  sçay  à  quelle  occasion  ;  caries 
creùes  de  ceux-cy  venues,  il  y  en  aura  autant  que  de 
cent  mil  ;  et  d'autres  gens  de  cheval  ou  de  pied  que 
les  nostres,  il  n'y  en  a  point  de  meilleurs,  ny  de  si 
bons,  mais  qu'ils  soient  bien  payez  ils  tiendront  coup; 
et  faudra  (sauf  meilleur  advis)  faire  servir  la  gendar- 
merie par  quartier,  et  payer  ceux  qui  se  treuveront 
presens  tous  les  mois,  afin  de  leur  faire  tenir  pied,  et 
les  gens  de  pied  les  payer  tous  les  huict  jours.  C'est  à 
faire  à  quelque  petite  despence  d'avantage  pour  les 
commissaires,  qui  ne  sera  pas  perdue  :  la  police  se 
pourra  régler  de  cette  façon,  autrement  sans  argent 
il  ne  s'y  faut  pas  attendre.  » 

Regret  ne  cesse  au  cardinal  de  Lorraine  de  voir  le 
commandement  hors  des  mains  de  ses  nepveux;  il 
les  anime,  les  esmeut,  les  excite,  envoyé  à  M.  de 
Guise  commandement  du  roy  Charles  sur  les  chevaux 
légers,  préparant  obstacle  de  son  nepveu  à  Monsieur, 
favorisé  de  soupçon  secret  qu'il  donnoit  à  Sa  Ma- 
jesté. M.  de  Guise  veut  aller  journellement  à  la 
guerre,  se  plaint  estre  empesché  en  sa  charge  de  colo- 
nel: après  plusieurs  refusées,  une  luy  est  permise;  il 
se  treuve  engagé,  ne  peut  se  retirer  à  l'armée,  est 
forcé  de  se  jetter  dans  Poictiers  ;  il  fait  de  nécessité 
vertu ,  dit  s'y  estre  mis  pour  le  siège.  Le  sieur  de  Ta- 
vannes  blasme  cest  acte  avenu  sans  commandement , 

dit  que  sa  personne  feroit  attaquer  Poictiers.  L'admi- 
rai l'assiège  contre  son  advis;  forcé  de  ses  capitaines 
huguenots  de  Poictiers ,  il  le  met  en  telle  nécessité , 
qu'aucuns  des  seigneurs  assiégez  opinent  de  se  rendre. 
L'armée  de  Monsieur,  affaiblie  du  départ  de  M.  de 
Guise  et  des  maladies,  se  refraichissoit.  Le  sieur  de 
Tavannes  en  colère  de  la  faute  de  M.  de  Guise,  le 
cardinal  de  Lorraine,  voyant  le  péril  de  ses  nepveux, 
remplit  la  cour  de  faux  bruicts,  continue  blasmer  le 
conseil  de  M.  d'Anjou.  Le  sieur  de  Tavannes  luy 
respond  par  le  discours  suivant,  escrit  à  Beaulieu  le 
onziesme  jour  d'aoust  i56o,  ; 

«  Pourautantqueplusieurs,  avec  quelque  apparence 
de  raison,  n'ayant  entendu  les  choses  qui  sont  passées 
en  l'armée  de  Monsieur  depuis  l'arrivée  du  duc  de 
Deux  Ponts  en  France,  et  que  ceux  qui  n'ont  point 
esté  au  camp,  qui  ne  le  sçavent  pas,  ou  peut-estre  ne 
le  veulent entendre;  neantmoins  en  parlent,  treuvent 
estrange,  s'esbahissent,  et  font  plusieurs  interrogats 
sur  tout  ce  qui  est  passé  depuis  la  bataille  dernière 
donnée  près  Jarnac  ; 

«  Premièrement,  sur  ce  qu'ils  disent  n'avoir  esté  sui- 
vie la  victoire ,  et  autres  plusieurs  poincts  dont  ils 
semblent  vouloir  taxer  Monsieur,  et  ceux  qui  se  sont 
meslez  de  son  conseil,  depuis  la  susdite  bataille  jus- 
ques  à  l'arrivée  dudit  duc  des  Deux  Ponts,  et  qu'après 
avoir  esté  joints  avec  l'armée  de  M.  d'Aumalle,  in- 
continent les  ennemis  n'ayent  esté  combattus  et 
vaincus  ;  pour  les  relever  de  la  peine  où  ils  sont ,  ils 
pourront  icy  treuver  la  vérité,  comme  le  tout  est  passé 
jusques  à  ce  jourd'huy. 

«  Quant  à  n'avoir  esté  suivie  la  victoire  pour  Jarnac, 

les  ennemis  fuient  courus  liuict  lieues  le  jour  du  com- 
bat. Et  quant  à    ce  qu'ils  demandent  pourquoy  l'ar- 
mée s'arresta  audit  Jarnac,  qu'elle  y  séjourna  le  len- 
demain, et  après  alla  à  Coignac,  l'on  vint  faire  rap- 
port à  Monsieur,  qui  suivoit  la  victoire,  que  les  gens 
de  pied  et  partie  des  gens  de  cheval  des  ennemis  s'es- 
toient  sauvez  audit  Jarnac  ;    lequel  soudain   envoya 
commander  à  l'artillerie,  encores  qu'il  n'y  eust  point 
de  pièces  de  batterie ,  de  s'acheminer  droit  là  en  dili- 
gence pour  les  forcer  ;  ce  qu'il  fit,  du  moins  ils  fu- 
rent contraints  abandonner  la  place,  et  passer  delà 
l'eau  par  un  pont  de  batteaux  qu'ils  avoient,  le  rom- 
pant après  eux,  et  estoit  nuict.  De  façon  que  la  plus- 
part  de  ceux  qui  estoient  allez  à  la  chasse  ne  revin- 
drent  point  ce  jour  là  :  qui  est  l'occasion  pourquoy 
l'on  séjourna  le    lendemain  ,   et   pour   refaire  ledit 
pont.  Le  jour  après,  fut  advisé  daller  à  Coignac,  qui, 
pour  n'avoir  esté  fortifié ,  l'on  estimoit  qu'ils  ne  s'y  ar- 
resteroient  point,   et  que  le  prenant  ce  seroit  tenir 
Angoulesme  en  subjection.  Joinct  que  de  plus  avant 
suivre  les  ennemis  qui  estoient  retirez    à  Xainctes, 
Sainct  Jean  d'Angely  et  La  Rochelle,  ne  seroit  que 
perdre  temps,  principalement  n'ayant  point  de  grosse 
artillerie;  laquelle  neantmoins  avoit  esté  mandée  plus 
de  trois  mois  auparavant,  pour  avoir  moyen  dassaillir 
les  places,  et  attirer  lesdits  ennemis  au  combat. 

«  Et  estans  arrivez  près  du  dit  Coignac ,  on  les  fit  se- 
mondre,  et  fit-on  semblant  de  faire  quelques  appro- 
ches par  le  parc;  mais  il  se  treuva  que  la  pluspart  de 
leurs  gens  de  pied,  jusques  au  nombre  de  quatre  ou 
cinq  mille,  s'estoient  sauvez  là  dedans,  et  n'ayant  point 
de  pièces    de  batterie,  comme  dit  est,  ny  pour  tirer 

d'autres  pièces  que  deux  ou  trois  cens  coups,  aussi 
qu'il  falloit  loger  à  descouvert,  avec  une  pluye  extrê- 
mement froide ,  mondit  sieur  se  logea  à  demie  lieue 
de  là,  résolu  que  ce  seroit  perdre  temps  de  l'assail- 
lir sans  artillerie.  Le  lendemain  ayant  entendu  que 
les  ennemis  se  r'aliioient  du  costé  dudit  Sainct  Jean 
d'Angely  ,  Nyort  et  La  Rochelle,  fut  advisé  de  repasser 
l'armée  audit  Jarnac,  pour  les  aller  treuver;  après 
toutesfois  avoir  séjourné  deux  jours,  à  cause  des  gran- 
des traictes  que  l'on  avoit  fait  pour  l'entreprise  de 
Cliasteauneuf,  et  de  la  bataille,  et  pour  nos  reistres 
qui  ne  faisoient  qu'arriver  à  grandes  journées ,  et  mar- 
cha-on jusques  auprès  de  Dampierre ,  dauiant  que 
lesdits  ennemis  estoient  acheminez  jusques  vers  Tonne- 
Charante.  Et  làfusmes  advertis  que,  sentant  nostre  ve- 
nue ,  ils  avoient  passé  ladite  Charante  jour  et  nuict,  et 
estoient  venus  du  costé  de  Ponts  ,  et  avions  advis 
qu'ils  dévoient  passer  à  la  faveur  de  Piles,  qui  estoit 
à  Bergerac  du  costé  de  la  Guyenne,  pour  avoir  les 
vicomtes. 

«  Quoy  voyant,  retournasmes  soudain  au  passage 
dudit  Jarnac,  n'y  en  ayant  nul  autre  plus  prés,  pour 
essayer  de  les  attraper  au  passage  de  la  Garonne,  et 
fut  débandé  le  sieur  de  Martigues,  avec  deux  mille 
chevaux,  pour  aller  devant  :  lequel  treuva  qu'ils 
avoient  changé  d'opinion  ;  et  estoit  ordonné  seulement 
le  comte  de  Montgommery  avec  huict  cornettes  pour 
y  aller,  desquelles  il  en  deffit  les  quatre,  dont  les  dra- 
peaux furent  envoyez  au  Roy,  et  vint  retreuver  l'ar- 
mée avant  qu'elle  fust  au  passage  dudit  Jarnac.  Sur 
quoy  fut  advisé  d'envoyer  quérir  quatre  petits  canons 
à  Poictiers,  que  le  sieur  de  Ludes  amena  jusques  à  la 

rivière  de  Boutonne,  où  toute  l'armée  l'alla  quérir, 
et  ce  pour  prendre,  en  attendant  la  grosse  artillerie  de 
Paris,  les  petites   places  qui    tenoient  le  passage  de 
Gascongne,  comme  Mussidan ,  Aubeterre;  Bergerac 
et  autres  petits  ehasteaux;  et  n'avoient  lesdits  ennemis 
point  de  corps  d'armée  où  l'on  les  eust  sceu  aller  atta- 
cher ,  ains   tenoient  leurs  gens  tous  dans  Coignac  et 
Xainctes,  par  le  moyen  desquelles  villes  et  du  port  de 
Tonne-Charante,  ilsavoient  les  passages  de  la  rivière  à 
leur  commandement,   ne  se  pouvant  forcer  lesdites 
villes  par  faute  de  grosse  artillerie,  comme  dit  est.  De 
sorte  que   mondit  sieur  s'achemina    avec  l'armée   à 
Montmoreau ,  tant  pour  empescher  l'armée  desdicts 
vicomtes,  que  l'on  disoit  tous  les  jours  devoir  passer, 
que  pour  prendre  ledict   Mussidâxi  et   autres  places 
avec  les  susdicts  petits  canons,  qui  n'estoient  pas  de 
grand  efFect,   et  alla  plus  de  temps  à  la  prinse  dudit 
Mussidan  que  l'on  n'avoit  espéré  :  d'autant  que  ceux 
qui  estoient  dedans  se  treuverent  résolus,   et  la  firent 
combattre  pied  à  pied.  Depuis,  après  l'avoir  faict  razer, 
advertis  que  lesdits  viscomtes,  à  cause  de  la  prise  du- 
dict  Mussidan  qui  les  favorisoit,  avoient  résolu  de  ne 
plus  passer,  et  d'autre  part  que  les  ennemis  faisoient 
estât  d'avoir  rallié  environ  quinze  cents  chevaux,  et 
deux  mil  arquebusiers,  la  pluspart  à  cheval,   et  des 
mieux  en  jambe  ,  lesquels  ils  esperoient  faire  passer  la 
rivière  de  Loire   au   dessus  de  Rouanne,   pour  aller 
Ireuver  le  duc  des  Deux  Ponts  qui  commençoit  à  sor- 
tir d'Allemagne  ;  et  y  avoit  ja  desdits  ennemis  huict 
cens  dans  Aneroulesme. 

«  Quoy  voyant,  mondit  sieur  vint  avec  son  armée  se 
loger  à  Viliebois,  pour  empescher  ceste   entreprise, 

toujours  attendant  la  susdicte  grosse  artillerie,  de  la- 
quelle quelques  jours  après  arriva  douze  canons  à 
Tours.  Cependant  ledit  duc  des  Deux  Ponts  arriva  en 
la  Franche  Comte';  surquoy  fut  donné  advis  au  Roy, 
s'il  luy  plaisoit  que  l'on  se  mist  à  assaillir  les  places, 
ou  bien  que  l'on  empeschast  le  passage  des  ennemis, 
qui  pouvoient  aller  passer  au  long  de  l'Auvergne , 
pour  là  prendre  lesdits  viscomtes,  et  aller  droict  au 
susdit  passage  de  la  rivière  de  Loire  ;  lesquels  vicom- 
tes pouvoient  tirer  avec  eux  six  mille  arquebuziers  et 
six  cens  chevaux  :  de  manière  que  tous  ensemble  eus- 
sent peu  estre  deux  mille  chevaux  et  huict  mille 
hommes  de  pied,  et  leurs  places  très-bien  garnies,  re- 
monstrant  que  nous  ne  pouvions  assaillir  les  places, 
et  les  empescher  de  passer. 

«  Surquoy,  Sa  Majesté  manda  que  l'on  empeschast 
sur  tout  le  passage  de  ces  troupes  là,  sans  s'amuser 
aux  places,  comme  chose  plus  importante,  et  que  ce- 
pendant le  duc  des  Deux  Ponts  seroit  fort  bien  em- 
pesché  de  delà.  L'on  sçait  assez  en  quel  estât  ils  es- 
taient réduits,  pleins  de  famine  et  de  maladies,  leurs 
villes  comme    à  un  coup  toutes  assiégées,  et  jà   en 
grande  nécessité,  ayant  laissé  les  forces  du  sieur  de 
Ludes  du  costé  de  Poictiers  gaillardes,  pour  empes- 
cher la  récolte,   et   mondit  sieur  de  l'autre    costé, 
quand  les  nouvelles  vindrent  que   le  duc  des  Deux 
Ponts  avoit  jà  outrepassé  la  Bourgongne,  et  comme 
avec  raison  mondit  sieur,  pour  n'estre  forcé  de  com- 
battre à  si  grand  desadvantage,  fut  contraint  de  pren- 
dre party,  et  s'approcher  de  la  Vienne,  mesmes  at- 
tendu que  l'armée  dudit  duc ,  ayant  forcé  La  Charité, 
venoit  la  première.  Où  estant  arrivé  au  Blanc,  M.  d'Â.u- 

malle  l'advertit  et  le  supplia  de  prendre  garde  à  soy, 
occasion  qu'il  achemina  ladicte  armée  entre  Preully 
et  ledict  Blanc.  Et  depuis  estant  approchée  l'armée 
de  M.  d'Aumalle,  fut  advisé  de  se  joindre  ,  non  tou- 
tesfois  sans  grande  crainte  que  ceux  de  son  armée,  ja 
desobeissans,  et  qui  avoient  commencé  à  l'abandon- 
ner, vinssent  à  continuer,  et  servir  d'exemple  à  l'ar- 
mée de  mondict  sieur.  Et  depuis  s'estre  joincts  à  demy , 
et  par  manière  de  dire  en  poste,  en  la  présence  de  la 
Royne,  on  entra  dans  le  pays  stérile  de  Limosin,  sans 
avoir  temps  d'y  dresser  nul  magazin. 

fc  Par  lequel  pays  les  ennemis  qui  avoient  auparavant 
séjourné  marchoient  à  grandes  journées, et  les  vint-on 
rejoindre  à  La  Sousterrane,  où  (par  l'excuse  que  treu- 
verent  nos  reistres  sur  les  vivres)  on  ne  les  peut  com- 
battre, et  marcha-on  avec  la  faim  jour  etnuict  jusques 
au  petit  Limoges,  où  ils  furent  encore  r'attaints,  et 
firent  lesdicts  reistres. le  mesme  refus.  De  sorte  que 
lesdits  ennemis  passèrent  la  rivière  de  Vienne,  où  l'ar- 
mée des  Princes  les  vint  approcher;  et  ayant  l'aimée 
de  Monsieur  outrepassé  Limoges,  les  capitaines  furent 
d'advis  de  suivre  les  ennemis  le  plus  diligemment  que 
faire  se  pourroit,  et  demandèrent  de  porter  avec  eux 
pour  un  jour  de  pain ,  et  ce,  pour,  s'ils  trouvoient  les 
ennemis  en  lieu  si  advantageux  que  promptement  on 
ne  les  peust  combattre,  ils  eussent  quelque  temps  pour 
en  chercher  les  moyens,  ou  bien  s'ils  faisoient* quelque 
traicte,  ils  eussent  moyen  de  les  suivre,  et  oster  l'occa- 
sion et  excuse  ausdicts  reistres  ;  mais  il  ne  fut  possible 
d'en  estre  secouru,  encores  qu'outre  les  commissaires 
des  vivres,  plusieurs  de  la  suitte  de  la  Royne  s'en 
meslassent. 

«  Enfin  l'armée  passa  la  rivière  pour  aller  trouver 
lesdicts  ennemis,  et  le  jour  mesme  la  maladie  ja  com- 
mencée en  Bourgongne,  en  la  susdicte  armée  de 
M.  d'Âumalle,  vint  à  continuer,  de  sorte  que  son  lieu- 
tenant partit;  et  s'en  alla  toute  sa  compagnie,  fors  huict 
ou  dix,  et  infinis  autres,  tant  de  l'une  que  de  l'autre 
armée,  a  son  exemple,  sans  congé,  et  sans  avoir  esgard 
que  nous  allions  pour  donner  la  bataille,  ny  en  la 
présence  de  Sa  Majesté  qui  estoit  encores  audit  Limo- 
ges ;  et  continuèrent  depuis  avec  cest  exemple  à  s'en 
aller  les  nostres,  avec  plus  d'occasion  toutesfois  pour 
avoir  campé  près  d'un  an ,  non  qu'il  y  ait  excuse  qui 
vaille  ny  pour  l'un  ny  pour  l'autre. 

«  Quoy  voyant,  mondit  sieur  délibéra,  avant  qu'il  y 
eust  plus  grande  diminution,  d'aller  retreuver  lesdicts 
ennemis,  encores  qu'il  n'y  eust  nuls  vivres,  principaîe- 
mentpourestre  contraincts  de  passera  leur  suitte,  et  du 
feu  qu'ils  mettoient  après  eux ,  et  vint  loger  à  La  Roche 
la  Belle,  à  une  lieue  de  Sainct  Yrier,  où  ils  estoient 
en  lieu  fort  advantageux,  et  nous  pareillement,  pour 
avoir  une  allée  et  un  marests  à  la  teste  de  nosti  e  ar- 
mée. Là  fut  délibéré  de  ce  qui  seroit  à  faire ,  et  furent 
quelques-uns  d'opinion  qu'on  devoit  passer  à  la  vallée 
qui  estoit  entre  les  deux  camps  deux  heures  devant 
jour,  afin  de  prévenir  et  prendre  les  places  avant  que 
les  ennemis  s'en  saisissent  ;  chose  qui  ne  fut  exé- 
cutée pour  les  difficultez  qui  s'y  treuverent.  Lcsdits 
ennemis  vindrent  prendre  la  susdicte  place  le  matin, 
où  notre  arquebuzerie,  pour  estre  logée  assez  pies  du 
vallon,  au  lieu  de  se  venir  rendre  en  leur  place  de 
bataille,  sans  commandement,  ny  sans  regarder  qu'ils 
ne  pouvoient  estre  secourus  des  gens  de  cheval,  aile- 
a5.  8 

rent  passer  la  vallée  du  coste'  desdicts  ennemis  pendant 
que  l'armée  se  mettoit  en  bataille,  et,  non  contents  de 
ce,  allèrent  par  dedans  le  bois  de  haute  fustaye  monter 
jusques  sur  le  haut  du  coustaut,  et  là  attachèrent  l'es- 
carmouche, et  s'en  ensuivit  ce  que  plusieurs  seigneurs  et 
gentils-hommes  pourront  tesmoigner,  qui  s'y  treuve- 
rent  aussi  sans  commandement,  sinon  ceux  que  mon- 
dit  sieur  y  avoit  envoyez  pour  les  retirer. 

«  Pendant  lequel  temps,  mondit  sieur  envoya  le  sieur 
de  Tavannes  devers  les  Italiens,  qui  estoient  logez  à  un 
des  bouts  du  camp  en  un  petit  village,  seule  advenue 
par  où  lesdicts  ennemis  pouvoient  venir  (  en  faisant 
toutesfoisun  grand  tour),  et  trouva  que  lesdicts  Italiens 
s'estoient  mis  en  bataille,  à  sçavoir  leurs  gens  de  che- 
val dedans  le  camp,  et  leurs  gens  de  pied  dehors,  le 
village  entre-deux  ;  de  sorte  que  les  gens  de  pied  et  de 
cheval  ne  se  pouvoient  secourir  l'un  l'autre,  à  cause 
des  marests,  sinon  à  travers  ledit  village,  par  un  seul 
lieu  bien  fort  estroit,  l'arquebuzerie  séparée  en  cer- 
tains bois  de  haute  fustaye  qui  estoient  plus  avant. 
Sur  quoy  fut  remonstré  par  ledit  sieur  de  Tavannes  à 
M.  le  comte  de  Saincte  Fiour,  qu'il  estoit  raisonna- 
ble que  les  gens  de  pied  repassassent  dedans  le  camp, 
à  fin  de  pouvoir  combattre  avec  l'armée  et  leurs  gens 
de  cheval.  Ledict  sieur  comte  dit  qu'il  luy  sembloit 
n'estre  pas  fort  honneste  d'abandonner  le  logis,  mes- 
mes  que  son  bagage  estoit  encore  dedans.  A  quoy  fut 
respondu  par  ledict  sieur  de  Tavannes ,  que  le  logis 
ne  luy  estoit  donné  sinon  pour  sa  commodité,  et  non 
pour  combattre  ;  que  le  lieu  du  combat  estoit  avec  les 
autres  en  bataille,  et  que  (sauf  son  meilleur  advis)illuy 
sembloit  que  son  bagage  devoit  aller  trouver  le  bagage 


SEIGNEUR   DE  TAVANNES.     [l  ^69]  Il5 

de  l'armée;  que  le  bataillon  des  gens  de  pied  devoit 
passer  du  costé  des  gens  de  cheval  ;  que  neantmoins 
se  pourroit  laisser  quelque  arquebuserie  pour  défendre 
le  village  le  plus  longuement  que  faire  se  pourroit  ;  le- 
quel toutesfois  ne  se  pouvoit  tenir,  à  cause  d'une  mon- 
tagne fort  près  de  là,  qui  luy  estoit  à  cavalier  :  à  quoy 
mondict  sieur  le  comte  s'accorda  très  volontiers ,  et 
avec  prompte  diligence  fit  repasser  ses  gens  de  pied  du 
costé  du  camp  où  estoient  ses  gens  de  cheval  ;  et  de  là 
en  avant  se  logea  dans  le  camp  en  la  campagne ,  au 
lieu  que  sur  l'heure  fut  advisé,  tousjours  neantmoins 
sur  la  seule  avenue,  ainsi  que  luy,  comme  person- 
nage de  valeur,  le  desiroit. 

«  Et  pource  qu'aucuns  ont  voulu  dire  que  le  sus- 
dict  camp  estoit  fort  débile  et  mal  à  l'advantage ,  il  se 
treuvera,  par  le  dire  de  ceux  qui  s'y  entendent,  qu'il 
n'en  est  point  de  plus  avantageux,  comme  il  se  peut 
voir,  après  que  les  batailles  furent  rangées  ainsi  qu'elles 
dévoient. Le  lendemain,  lesditsennemispartirentdeleur 
logis,  et  firent  une  grande  traicte  de  six  lieues  du  costé 
de  Perigueux ,  qui  avoit  esté  fort  bien  pourveu ,  non 
toutefois  sans  grande  difficulté;  et  après,  mondict  sieur 
estant  contrainct  par  famine  et  nécessité  de  prendre  la 
main  gauche,  et  aussi  pour  favoriser  ledict Perigueux, 
l'armée  vint  à  Lassac.  Lesdicts  ennemis  treuverent  le- 
dict Perigueux  si  bien  pourveu,  qu'ils  prindrent  la 
main  droicte,  et  depuis  tout  à  un  coup  tournèrent  droict 
à  Chabanay,  Confolans,  et  Le  Dorât,  qui  estoit  tour- 
ner la  teste  devers  le  pais  de  Berry  ou  Touraine.  Oc- 
casion que  mondict  sieur  entra  soudain  en  jalousie 
qu'ils  voulussent  aller  gagner  à  Tours  ou  autres  villes 
qui  sont  sur  la  rivière  de  Loire,  combien  qu'il  n'en 

pouvoit  advenir  inconvénient,  ayant  commande'  a 
M»  de  Ludes,  dez  l'heure  que  les  ennemis  approche- 
roient  de  la  Creuze,  faire  approcher  le  maistre  de  camp 
Onoux  avec  quinze  enseignes,  pour  se  jetter  dans  le- 
dict  Tours  quand  il  verroit  l'occasion. 

«  D'autre  part,  depesche  le  maistre  de  campL'isleet 
les  enseignes  italiennes  du  duc  de  Somme ,  pour  y  aller  et 
pourvoir  Loches  en   passant;  et  de  sa  part  considérant 
que  nos  gensdarmes  avoient  tousjours  continué  de  s'en 
aller,  de  sorte  qu'il  n'y  en  avoit  presque  plus,  fut  ad- 
visé  de  retourner  par  auprès  de  Limoges  gagner  le 
devant  dudict  Tours.  Quoy  faisant,   lesdicts  ennemis 
tournèrent  tout  court  droict  à  Lusignan,  avec  l'artil- 
lerie qu'ils  avoient  amenée  d'Angoulesme,  jusques  au- 
près de  Confolans,  qui  en  quatre  jours  s'est  rendu. 
Celuy  qui  estoit  dedans,  ou  M.  de  Ludes,  en  pourront 
rendre  raison,  ayant  esté  laissé  audict  sieur  de  Ludes 
trente  enseignes  de  gens  de  pied  des  vieilles  bandes,  et 
sept  compagnies  de  gensdarmes  pour  la  garde  seule- 
ment dudict  Lusignan  et  de  Poictiers,  sans  compren- 
dre les  compagnies  qui  gardoientla  rivière  de  Vienne 
et  Loire  jusques  à  Saumur  ;  et  pour  ce  que  ces  forces 
là  estoient  trop  gaillardes  pour  garder  seulement  deux 
places ,  ains  estoient  bastantes  pour  tenir  lesdits  enne- 
mis serrez  dans  leurs  places,  et  empescher  la  récolte, 
aussi  pour,  quand  l'armée  desdicts  ennemis  seroit  pas- 
sée en  la  Guienne ,  ou  du  costé  de  la  France ,  se  joindre 
avec  les  forces  du   sieur  de  Montluc,   et  se  mettre 
en  campagne,  ainsi  que  leur  avoit  esté  commandé, 
à    fin  d'essayer  à  reprendre  quelques  villes  de  leur 
conqueste  avec  l'artillerie    qui    estoit  à  Poictiers  ; 
ayant  toutefois,  ledit  sieur  de  Ludes,  commandement 

exprès,  mesmes  par  le  sieur  d'Arjance  qui  luy  porta 
la  parole,  de  ne  sortir  ,  et  n'assaillir  rien  avec  l'artil- 
lerie, que  les  ennemis  ne  fussent  esloignez,  comme  dict 
est,  et  qu'ils  ne  peussent  tourner  à  luy,  toutefois  Mon- 
seigneur entendit,  incontinent  qu'il  estoit  devant  Nyort, 
et  l'advertit  par  quatre  messagers  tout  de  rang,  qu'il 
eust  à  prendre  garde  à  soy,  et  se  retirer  avec  l'artil- 
lerie, ce  qu'il  fit;  mais  ce  fut  tard,  si  qu'il  en  laissa 
une  partie  à  Sainct  Messan,  et  l'autre  à  Lusignan,  et 
partie  de  ses  forces  demeurées  audict  Sainct  Messan  ; 
le  tout  comme  ilsçaura  mieux  rendre  raison,  et  pour- 
quoy  il  s'avança  tant  de  sortir,  et  l'occasion  qu'il  ne 
mit  plus  de  gens  dans  ledict  Lusignan.  Comme  aussi 
doivent  rendre  raison ,  luy  et  les  autres  gouverneurs , 
pourquoy  les  villes  de  Poictiers,  Limoges,  Perigueux, 
Libourne  et  Saumur,  ne  sont  fortifiées  :  chose  qui  leur 
a  esté  commandée  par  plusieurs  et  réitérées  fois,  et 
envoyé  ingénieurs,  et  commandement  d'employer  les 
païs  pour  cest  effect. 

«  Or,  estant  Monsieur  acheminé  pour  venir  gagner 
Loches,   M.  de  Guise  demanda  plusieurs  fois  congé 
d'aller  à  la  guerre  :  chose  qui  luy  fut  refusée,  mesmes 
en  la  présence  de  M.  d'Aumalle,  tant  pour  si  peu  de 
gens  de  cheval  français  que  nous  avions,  dont  l'on  ne 
pouvoit  desgarnir  le  camp,  que  pour  le  respect  de  sa 
personne,  important  pour  le  service  du  Pioy  et  répu- 
tation. Mais  enfin  M.  de  Guise  persista  si  instamment, 
remonstrant  que  le  Roy  luy  avoit  donné  charge  des 
chevaux  légers,  et  qu'il  falloit  qu'il  fust  indigne  de  sa 
charge  s'il  ne  la  faisoit  exécuter,  de  sorte  cfue  mon- 
dict  sieur,  à  son  grand  regret,  luy  accorda  son  congé 
pour  aller  à  la  guerre  entre  leur  camp  et  le  nostre;  et 

toutefois,  la  première  nouvelle  qu'eust  mondict  sieur 
fut  qu'il  s'estoit  allé  jetter  dedans  Poictiers  avec  ce 
qu'il  avoit  emmené. 

«  Quoy  entendant ,  lesdits  ennemis  qui  estoient.  enco- 
resà  Lusignan,  fustpouratrapperleditsieur de  Guise,ou 
pour  attirer  ceste  armée  sans  gens  d'armes  à  la  bataille 
pour  l'aller  secourir,  sont  venus  assiéger  ledict  Poic- 
tiers; et  estime-on  que  sa  présence  y  aura  servy,  com- 
bien que  M.  de  Ludes  a  tousjours  mandé  que  l'on  s'as- 
seurast  de  la  place  sans  demander  autre  secours. 

Voilà  comment  le  tout  est  passé  jusquesà  cette  heure  ; 
mais  pource  que  l'on  a  entendu  que  certains  imposteurs 
ou  ignorans  ont  mis  en  avant  qu'il  s'estoit  perdu  des  oc- 
casions de  combattre,  par  l'opinion  de  quelques  capi- 
taines particuliers,  alléguant,  d'une  part,  qu'estant  au 
petit  Limoges,  si  bien  les  reistres  ne  voulurent  mar- 
cher, la  cavalerie  française,  qui  pouvoit  monter  jusques 
à  deux  ou  trois  mil,  estoit  bastante  pour  cest  effect, 
avec  l'arquebuzerie  au  passage  de  la  rivière.  Premiè- 
rement, le  passage  n'estoit  point  si  etroict  qu'ils  ne 
passassent  cinquante  chevaux  de  front ,  et  y  avoit  quatre 
ou  cinq  gays  près  l'un  de  l'autre  ;  d'autre  part,  il  n'y  a 
capitaine  si  estourdy  ny  précipité,  qui  voulust  con- 
seiller, avec  trois  mil  chevaux,  en  combattre  huictou 
neuf  mil  et  davantage;  ils  n'estoient  pas  sans  arquebu- 
siers et  sans  gens  de  pied  :  calomnie  ou  ignorance  trop 
évidente.  Il  en  a  esté  autant  dict  quand  les  ennemis 
vindrent  à  Aysses,  et  que,  faisant  soudain  passer  trois 
ou  quatre  mil  chevaux,  l'on  eustpeu  combatre  ce  qui 
paroissoit  de  l'autre  costé:  chose  où  il  y  avoit  quelque 
aparence  pour  gens  non  usitez  ;  mais  il  faut  considérer 
qu'en  gagnant  l'on  ne  pouvoit  sinon  perdre,  et  estoit 

force  que  la  chasse  durast  jusques  à  l'armée  du  duc 
des  Deux  Ponts,  qui  n'estoit  qu'à  deux  lieues  de  là  : 
outre  ce  qu'il  faloit  estre  adverty  à  poinct  nommé 
de  ce  qui  estoit  derrière,  et  si  ladicte  armée  y  estoit 
point  en  bataille  ;  et  falloit  pour  cest  efFect,  pour  le 
droict  de  la  guerre,  passer  avec  toute  l'armée.  Mais 
estant  ja  deux  heures  après  midy,  et  point  de  pont 
pour  les  gens  de  pied  ny  pour  les  poudres,  il  eust  esté 
presque  nuict  avant  que  d'avoir  passé  :  et  de  dire  qu'il 
y  ait  quelque  capitaine  particulièrement  qui  ait  esté 
l'occasion  de  rompre  les  susdits  desseins,  il  ne  s'en 
treuvera  point  de  particuliers,  pour  n'y  en  avoir 
un  seul  si  lourdaut,  qui  voulust  user  d'un  conseil 
si  mal  advisé  et  dangereux  pour  le  service  du  Roy, 
outre  ce  que  mondict  sieur  y  eust  très  bien  sceu  re- 
médier. 

«  Reste  à  parler  de  la  patience  et  incommodité  souf- 
ferte, tant  des  capitaines  que  des  soldats,  depuis  un  an  en 
çà ,  mesmes  par  le  rude  hyver  qu'il  a  fait,  avec  infinies 
maladies  et  mortalité  :  chose  grandement  considérable 
et  à  louer,  mesmes  sans  avoir  fait  les  gens  de  cheval 
qu'une  monstre,  et  les  gens  de  pied  une  autre.  Rien  y 
a-il  eu  quelque  prest  aux  gens  de  pied ,  qui  revient  à 
peu ,  ainsi  qu'on  le  pourra  voir  par  Testât  cy  attaché, 
par  lequel  se  treuvera  les  payements  avoir  manqué  des 
trois  parts-,  de  sorte  qu'il  se  peut  dire  ,  si  jamais  armée 
patit,  celle  cy  doit  estre  du  nombre.  Louange  et  répu- 
tation aux  bons  et  fidèles  serviteurs  du  Roy,  qui  ont 
tousjours  tenu  coup,  qui  ne  doit  estre  cachée  à  l'en- 
droit de  Sa  Majesté  et  du  public  ;  il  s'entend  public , 
la  Fiance,  Italie,  Espagne,  et  tous  autres  potentats 
qui  peuvent  estre  vexez  de  leurs  subjects ,  et  principa- 

lement  de  nostre  Sainct  Père  le  Pape  qui  a  icy  M.  le 
comte  de  Saincte  Fiour  avec  partie  de  ses  forces,  et 
celles  du  roy  d'Espagne  avec  le  comte  de  Mansfeld  : 
tous  deux  personnages  très  dignes,  qui  se  sonttreuvez 
aux  conseils  de  partie  de  ce  qui  est  cy  dessus  déclare, 
non  toutefois  si  souvent  que  mondict  sieur  eust  voulu. 
Et  suplie  Sa  Majesté,  d'autant  que  c'est  le  bien  com- 
mun ,  les  vouloir  admonester  d'icy  en  avant  s'y  treuver 
le  plus  souvent  qu'ils  pourront.  Aussi  si  sadicte  Saine- 
teté  et  Majesté  les  revocquent  pour  quelque  affaire , 
qu'ils  en  veulent  envoyer  d'autres,  les  plus  sufïisans 
qu'il  leur  sera  possible,  pour  assister  à  cette  saincte 
defence  publique.  Comme  aussi  remonstre  à  Sa  Ma- 
jesté le  long  temps  qu'il  y  a  que  plusieurs  des  vieux 
capitaines  sont  continuellement  en  travail  :  les  uns 
assez  mal  sains,  autres  qui  peut-estre  (comme  chose 
bien  raisonnable)  voudroient  avoir  quelque  peu  de 
repos,  pour  donner  ordre  à  leurs  affaires,  si  gnamment 
le  sieur  de  Tavannes,  qui  craint  demeurer  court  à 
cause  de  son  indisposition  ;  qu'il  plaise  à  Sa  Majesté  le 
renforcer  de  quelques  chefs  de  guerre,  comme  partie 
des  mareschaux  de  France ,  et  autres  qu'il  luy  plaira 
adviser,  pour  assister  aux  affaires  de  telle  importance 
qu'elle  peut  considérer.  En  outre,  qu'elle  vueille  or- 
donner que,  d'orenavant,  les  finances  viennent  à  poinct 
nommé,  à  fin  que  la  parole  qu'il  donne  sur  les  estats 
qui  luy  en  sont  envoyez  se  puisse  trouver  véritable, 
et  son  crédit  et  auctorité  entretenue*  parmy  les  soldats, 
et  les  pouvoir  régler ,  et  réduire  la  police  qui  jusques 
icy,  à  faute  de  ce,  y  a  esté  mauvaise  ;  aussi,  pour  pou- 
voir contraindre  lesdits  soldats,  tant  de  pied  que  de 
cheval ,  à  n'abandonner  l'armée ,  qui  est  le  seul  moyen 

pour  l'abréviation  de  la  guerre  pour  laquelle  et  pour 
le  service  de  Sa  Majesté  sa  vie  ne  sera  jamais  espar - 
gnée.   » 

M.  d'Anjou  alla  trouver  le  Roy  son  frère ,  par  le 
conseil  du  sieur  de  Tavannes,  et  luy  rendit  compte  de 
sa  charge ,  en  une  harangue  dressée  par  ledict  sieur  de 
Tavannes,  où  il  n'oublie  M.  de  Guise  sans  forces,  sans 
congé  à  Poictiers.  Le  Roy  demande  les  moyens  de  le 
secourir;  le  sieur  de  Tavannes  met  en  difficulté  d'y 
opposer  une  armée  rompue  et  dissipée  ;  cent  mil  escus 
ne  se  doivent  hazarder  contre  un  ;  que  les  Anglais 
avoient  esté  chassés  de  Guyenne  par  patience,  qu'il  en 
faloit  faire  ainsi  des  Huguenots.  Le  conseil  séparé  sans 
resolution ,  la  Royne  Rassemble  ses  fds  importunez  du 
cardinal,  les  sieurs  de  Tavannes,  de  Rets,  et  de  Ville- 
quier;  le  Roy  dit  qu'il  veut  perdre  son  royaume  ou 
secourir  Poictiers. 

Le  sieur  de  Tavannes  invente  le  remède  par  le 
siège  de  Chastelleraux,  où  les  principaux  chefs  hugue- 
nots estoient  malades  ;  qu'ils  les  prendroient  (portant 
honte  et  dommage  à  l'Admirai)  promptement,  ou  le 
contraindroient  de  leverle siège  de  Poictiers;  ce  qu'ad- 
venant, il  empescheroit  M.  d'Anjou  d'estre  combattu , 
le  retirèrent ,  et  parei  oit  de  la  rivière  de  Boing ,  et  du 
marets  à  Ingrande  :  aussi  tost  résolu,  aussi  tost  exécuté. 
Il  assiège  Chastelleraux  ;  l'Admirai  avoit  paty  sept  se- 
maines devant  Poictiers ,  et  fait  un  pont  sur  le  Clin , 
qui  sert  de  fossé  à  la  ville.  Les  assiégez  tournent  en 
force  la  foiblesse  des  colines  de  la  ville,  en  font  des 
plateformes,  résolus  pour  les  mauvaises  murailles  dé- 
fendre la  bresche  à  cheval  :  force  sorties,  force  assauts 
aux  fauxbourgs,  gagnez  et  repoussez,  qui  empeschent 

l'Admirai  de  conduire  à  l'assaut  gênerai;  refroidy, 
est  en  doute  de  la  prise. 

Il  sçait,  il  entend  la  batterie  de  Chastelleraux  plus- 
tost  que  l'advis  du  siège,  suject  qu'il  prend  honorable 
pour  lever  celuy  de  Poictiers;  il  marche,  son  armée 
en  bataille,  droict  audict  Chastelleraux.  Le  sieur  de 
Tavannes  adverty,  et  les  Italiens  repoussez  de  l'assaut 
dudict  Chastelleraux,  à  la  faveur  d'un  retranchement 
treuve  sur  la  bresche,  la  poussière  porte  nouvelles  de 
l'arrivée  de  l'Admirai.  Le  sieur  de  Tavannes,  froide- 
ment, sans  embarras,   avec  le  fruict  de  son  dessein, 
retire  artillerie,  soldats  et  bagage.  Monsieur,  croyant 
les  fols,  voulut  coucher  à  deux  lieues  proche.  «  Demeu- 
rez-y si  vous  voulez ,  luy  dict  le  sieur  de  Tavannes  en 
colère,  et  je  m'en  vay  avec  ceux  qui  ayment  le  salut 
de  la  France  :  l'ennemy  sera  dans  deux  heures  sur  vos 
bras.  »  Monsieur,  fasché  du  deslogement,  le  suit,  fait 
marcher  l'armée  toute  la  nuict,  passe  la  Creuze  au 
port  de  Piles,  garnit  les  passages  d'arquebusiers  et  che- 
vaux légers,  qui  amusent  et  trompent  si  bien  l'Admi- 
rai qui  suivoit,  qu'il  est  forcé  de  loger,  au  lieu  de  sui- 
vre. L'Admirai  suit  droict  à  Selle,  assiette  remarquée 
dez  long  temps  du  sieur  de  Tavannes,  environnée  de 
rivière,  marets  et  bourg  retranché,  n'y  ayant  qu'une 
estroicte  avenue  où  s'estoient  placez  les  Catholiques. 

L'Admirai  treuve  plus  fin  que  luy  qu'il  ne  peut 
forcer  au  combat;  ne  pouvant  tourner  au  tour,  s'es- 
loigne  de  six  lieues  bipasse  la  Creuze  le  troisiesme  sep- 
tembre 1569,  se  rafraischist  à  Faye  la  Vineuse;  le 
prince  d'Orange  se  retire  avec  vingt  chevaux  en  Alle- 
magne. La  faillite  de  Poictiers,  maladie  et  famine,  di- 
minuent l'armée  et  réputation  huguenotte.  Ce  strata- 

geme,  la  levée  du  siège  de  Poictiers,  augmente,  grossit 
celle  des  Catholiques  :  la  chance  se  tourne  ;  qui  fuyoit 
la  bataille  la  cherche.  Les  Catholiques  approchent  trois 
lieues  les  Huguenots ,  qui  deslogent  pour  n'estre  en 
bonne  assiette.  L'Admirai  s'aperçoit  de  sa  diminution 
par  le  courage  de  ses  ennemis ,  résout  de  ne  combattre 
qu'advantageusement,  se  retire  vers  le  bas  Poictou  , 
espérant  refroidissement  et  dissipation  du  courage  sou- 
dainement pris  des  Catholiques,  composez  de  noblesse 
et  de  volontaires,  marche  lentement  entre  opinion  de 
combattre  et  ne  combattre  pas.  Le  sieur  de  Tavannes, 
devin  ordinaire  par  son  entendement,  pénètre  leur 
dessein,  non  seulement  ce  qu'ils  font,  mais  ce  qu'il 
feroit  s'il  estoit  en  leur  place ,  marche  sans  attendre 
autre  advis,  pour  leur  couper  le  chemin  de  leur  con- 
queste  où  ils  vouloient  aller. 

Les  armées  ont  accroissement,  période  et  décadence, 
principalement  les  françaises,  composées  de  noblesse 
privilegie'e  pour  avoir  eu  part  aux  conquestes  des 
Gaules,  avec  leurs  rois  électifs,  qui  vindrent  de  Fran- 
conie  ;  se  sont  maintenus  à  ne  pouvoir  estre  contraints 
de  demeurer  au  camp  plus  de  trois  mois  tenus  àl'arrier- 
ban ,  excepté  par  l'ordonnance  des  estats  généraux 
(maintenant  abolis)  et  des  roys  inventeurs  de  la  gen- 
darmerie ,  composée  de  noblesse  contraincte  par  la 
solde,  le  manquement  de  laquelle,  la  douceur  de  la 
France,  la  mollesse  de  leur  nourriture,  l'hyver  et 
mesaise  leur  font  souhaitter  la  retraitte.  C'est  la  perte 
des  conquestes  des  terres  sainctes  et  d'Italie  que  la  fer- 
tilité de  la  France ,  où  l'on  veut  tousjours  retourner. 
Maintenant  la  gendarmerie  n'est  plus  payée,  qui  est 
un  expédient  propre  à  serrer  de  l'argent  en  paix,  ad~ 

venant  la  guerre  tres-dangereux ,  parce  que  qui  n'est 
entretenu  en  paix  se   congédie  en    guerre    de  luy- 
mesme.  La  paye  d'une  année  qu'ils  dépendent  chez  les 
vivandiers  ne  les  peut  obliger  ny  arrester,  considérant 
qu'au  partir  du  voyage  ils  ne  seront  plus  payez  ;  c'est 
pourquoy  maintenant  l'on  entretient  les  chevaux  lé- 
gers et  les  paye-t-on  en  gendarmes,  estant  une  erreur 
de  les  qualifier  du  nom  de  chevaux  légers,  puis  qu'ils 
tiennent  la  place  de  gendarmes;  mais  aussi  la  gendar- 
merie n'estant  payée,  et  ne  se  fiant  plus  d'estre  entre- 
tenue en  temps  de  paix,  s'en  iront  de  l'armée  comme 
les  chevaux  légers  qui  n'estoient  entretenus  faisoient  ; 
mais  ils  sont  entretenus  en  si  petit  nombre,  qu'ils  n'em- 
peschent  pas  dix  fois  une  plus  grande  quantité  qu'eux 
de  prendre  party  dans  les  guerres  civiles ,  mesmes 
contre  Leurs  Majestez.  Ceux  qui  sont  semonds  par  leur 
devoir  et  contraincts  de  l'arriereban  de  servir  deux 
mois,  iceux  passez,  croyent  en  avoir  trop  faict.  Les 
armées  rebelles  dont  les  soldats  n'ont  seurté  chez  eux , 
ont  advantage  sur  celles  des  Boys,  lesquels  n'osent 
punir  aux  guerres  civiles  ceux  qui  s'en  vont  sans  congé, 
en  crainte  qu'ils  ne  prennent  party  contraire. 

Vous,  généraux,  employez  vos  florissantes  armées, 
ne  laissez  ralentir  l'ardeur  française;  prévoyez  qu'elle 
doit  estre  tost  dissipée  :  et  vous,  plus  foibles ,  mettez 
vous  sur  la  défensive ,  temporisez  ;  tel  a  dix  mil  hommes 
que  le  lendemain  n'en  a  deux  mil,  tant  est  le  desban- 
dement  d'armée  maladie  contagieuse  ;  chacun  peut 
tenter  la  fortune  à  son  tour.  Le  plus  salutaire  remède 
est  (  quand  les  roys  n'ont  à  faire  à  de  puissants  ennemis  ) 
d'employer  le  tiers  des  forces  des  provinces  à  la  fois, 
à  ce  que,  quand  les  unes  se  faschent ,  les  autres  retour- 

nent  ;  dont  il  ne  se  peut  user  contre  les  empereurs 
et  roys  d'Espagne,  où  l'on  a  affaire  de  tout,  contre 
lesquels  la  France  sera  trompée  en  ce  desordre  et 
manquement  d'entretien  de  gendarmerie. 

Les  maximes  du  danger  de  desloger  en  présence, 
faillent  en  M.  d'Aumalle,  parce  qu'il  ne  vouloit  com- 
battre ,  quelque  occasion  qu'il  en  eust.  Je  résolus  la 
variété  de  M.  le  duc  de  Palme  à  aller  lever  le  siège  de 
Rouan,  luy  propose  que  la  Normandie  estoit  pays 
d'infanterie,  couvert  de  hayes  et  levées,  qui l'empesche- 
roit  de  combatre,  et  luy  donneroit  moyen  (s'il  estoit 
en  présence)  se  retirer  de  nuict  sans  périr  à  cinq  lieues 
en  arrière,  et  prendre  autre  assiette  plus  forte.  Il  me 
creut,  et  chassa  le  Roy  du  siège  de  Rouan ,  lequel,  re- 
venu avec  de  nouvelles  forces  en  présence ,  le  duc  de 
Palme  se  retire  de  nuict ,  passe  la  Seyne  à  Codebec , 
eut  l'honneur  et  profit  de  son  entreprise  sans  combattre  r 
contre  l'opinion  du  Roy,  qui  nous  mandoit  que  serions 
les  premiers  capitaines  du  monde  si  nous  nous  demes- 
lions  sans  bataille. 

C'est  inexpertise  ou  faute  de  courage  qui  empesche 
d'entreprendre  :  il  y  a  tousjours  moyen  d'agir  sur  les 
armées  qui  sont  en  campagne.  Gouverneur  de  Rouan, 
j'entrepris,  avec  douze  cents  arquebusiers  et  trois  cents 
chevaux,  de  deffaire  le  vieil  mareschal  de  Riron,  au- 
quel n' estoit  resté  que  deux  mil  reistres,  deux  cents 
chevaux  et  quatre  canons  proche  Andely,  ayant  em- 
mené le  Roy  le  reste  à  la  guerre  vers  Paris.  Ce  dessein 
sans  doute  reiississoit ,  sans  que  nous  et  nostre  infan- 
terie ,  allant  de  nuict  par  divers  chemins  pour  empes- 
cher  l'embarras  d'une  merveilleuse  diligence ,  elle  se 
treuve  à  front  de  nous  hors  du  rendez-vous,  nous 

donne  l'alarme,  et  la  prent  :  nos  imprudents  coureurs 
chargent  sans  bien  recognoistre,  en  blessent  et  tuent, 
tout  se  met  en  confusion.  J'arrive,  j'y  mets  ordre,  non 
tel  que  toute  l'infanterie  despitée  ne  m'abandonne  et 
retourne  à  Rouan.  En  colère,  je  poursuis  mon  entre- 
prise avec  la  cavalerie  ;  je  donne,  avec  trois  cents  che- 
vaux, dans  le  milieu  dulogisdemil  reistres,  y  demeure 
demie  heure,  croyant  qu'il  n'y  eust  personne  de  loge'; 
eux  qui  ne  faisoient  ny  guet  ny  garde,  se  contenaient 
d'estre  par  centaines  dans  les  logis ,  montent  à  cheval 
dans  les  cours,  sonnent  leurs  trompettes.  Je  leur  défis 
cent  cinquante  hommes,  emmenay  autant  de  chevaux  : 
me  jugeant  foible,  je  me  retire  devant  quinze  cents 
des  leurs  qui  ne  m'osèrent  enfoncer:  sans  ce  malheur, 
je  defaisois  reistres,  mareschal,  et  prenois  leur  canon. 
Malheur  qui  m'avoit  suivy  trois  jours  auparavant,  que 
je  pouvois  gagner  tous  les  bagages  de  l'armée  du  Roy, 
qui  pareillement  estoit  à  la  guerre;  me  contentay  de 
défaire  le  régiment  de  Sainct  Jean ,  et  en  emportay 
deux  enseignes.  Ces  fautes ,  celle  de  M.  de  Montpen- 
sier  qui  m'eschappa ,  le  secours  de  Chartres ,  celui  de 
Noyon,  conduit  jusques  à  la  perfection,  qui  sembloit 
infaillible ,  ne  manquant  de  diligence ,  prévoyance  et 
courage,  et  neantmoins  empeschez,  me  font  juger  que 
mes  péchez  ou  mon  mauvais  ange  m'ont  voilé  grande 
partie  de  ma  bonne  fortune. 

Les  logis  se  lèvent  par  intelligence,  rapport  d'es- 
pions ,  ou  à  l'aventure  ;  quelquefois  par  la  prise  que 
les  inexpers  mareschaux  de  camp  donnent  sur  iceux, 
pour,  par  paresse  et  négligence,  n'avoir  esté  sur  les 
lieux,  ou  avoir  trop  légèrement  ci  eu  aux  paysans,  et  à 
ceux  qui,  pour  sauver  leurs  biens,  ne  se  soucient  du 

péril  de  l'armée  ;  quelquefois ,  par  importunité  des  ca- 
pitaines mal-contents,  pour  ausquels  plaire  et  les  re- 
gagner, le  mareschal  de  camp  les  loge  au  large,  contre 
le  devoir  de  la  guerre.  Tout  le  logis  ne  s'estant  peu 
voir,  croyent  et  se  fient  aux  ignorons,  aux  envieux,  et 
quelquesfois  aux  traistres,  et  à  faute  de  l'avoir  veu  ou 
envoyé  voir  par  expérimentez  capitaines ,  au  lieu  de 
demie  lieue  s'en  treuve  une  toute  entière  ;  et  en  change 
d'une  plaine  qu'on  leur  avoit  dit,  ils  treuvent  un  ruis- 
seau ,  une  rivière ,  une  coline  ou  montagne ,  et  les 
troupes  sont  séparées  desdits  bois  et  rivières,  fossez  et 
chemins  estroits;  qui  les  empeschent  de  se  secourir  l'un 
l'autre,  et  aller  à  la  place  de  bataille.  Souvent  la  faute 
des  logis  arrive  de  la  desobeyssance  des  chefs,  qui  se 
vont  loger  eux-mesmes  sans  département ,  pour  ne 
sçavoir  leur  mestier  et  pour  estre  au  large ,  se  fiant  de 
pouvoir  retourner  à  leur  rendez-vous  à  un  besoin  : 
chastiment  qui  doit  estre  exemplaire,  ne  pouvant  iceux 
recevoir  commandement,  nesçachantoù  ils  sont  logez, 
et  ouvrant  chemin  aux  entreprises,  mesmes  sur  le  gê- 
nerai de  l'armée.  Et  advient  quelquefois  ce  mauvais 
logis  par  une  situation  si  forcée,  que  le  mareschal  de 
camp,  pour  ne  camper  point,  est  contrainct  de  loger 
des  troupes  mal  à  propos,  ou,  contre  son  honneur  et 
devoir,  veut  favoriser  quelques  siens  païens  ou  amis, 
ou  par  timidité  et  crainte  de  querelle,  ayant  oublié  ce 
mot  :  «  Faisons  ce  que  nous  devons ,  et  crêpe  qui  vo- 
ie glio ,  »  response  du  duc  de  Palme. 

L'importance  de  ceux  qui  veulent  lever  des  logis  est 
de  sçavoir  l'assiete  et  logis  des  troupes  ;  celles  qui  sont 
advancées  ou  séparées  aux  flancs ,  qu'elles  les  sous- 
tiennent  ;  les  chemins  et  retraictes  pour  y  aller  et  re- 

venir  ;  ce  qui  s'en  api  end  par  intelligence  est  dange- 
reux ;  qui  trahit  peut  tromper  à  son  choix  celuy  qu'il 
luy  plaist,  selon  que  l'événement,  les  bien-faicts,  le 
changement  d'opinion,  ou  crainte  l'agitent.  Les  rap- 
ports de  divers  espions  conformes  (  pourveu  qu'ils  ne 
sçachent  rien  l'un  de  l'autre)  sont  plus  certains.  Les 
troupes  envoyées  à  la  guerre,  prenant  langue  de  pri- 
sonniers, peuvent  apporter  quelque  seurté  d'entreprise, 
ayant  peu  voir  et  juger  à  l'œil  les  logis,  lesquels  bien 
recogneux,  sont  plus  aysez  à  défaire  lors  que  les  armées 
marchent,  parce  que  les  troupes  arrivent  tard,  sont 
mal  logées,  et  se  fient  qu'arrivant  à  la  nuict  l'ennemy 
ne  sçaura  leurs  départements ,  négligent  les  gardes  : 
aussi  est-il  mal-aisé  d'y  donner;  avant  que  l'on  ait  veu 
loger,  advertir ,  assembler  les  soldats  et  marcher,  l'oc- 
casion seroit  passe'e. 

Pour  s'en  prévaloir,  faudroit  avoir  envoyé  des  es- 
pions de  bonne  heure,  et  leur  donner  un  rendez-vous 
à  une  heure  en  nuict,  a  une  lieue  du  premier  logis 
de  l'armée,  là  où  toute  la  troupe  destinée  pour  l'en- 
treprise se  treuveroit,  et  non  si  avancée  que  la  trahison 
des  espions  puisse  faire  entreprendre  sur  eux  ;  et  fau- 
droit mettre  devant  quelques-uns  pour  parler  à  eux, 
sans  que  la  grosse  troupe  se  mist  en  péril.  Outre  ce, 
cinq  ou  six  cavaliers  peuvent  avoir  veu  loger  l'armée , 
le  rapport  desquels ,  conforme  aux  espions ,  se  peut 
plus  facilement  entreprendre.  Ces  rendez-vous  se  doi- 
vent faire  (s'il  se  peut)  sur  un  flanc  de  l'armée;  les 
espions  ne  peuvent  sortir  par  les  testes  d'icelles,  sans 
estre  rencontrez,  et  leur  faut  temps  pour  se  destourner, 
et  ne  se  doit  entreprendre  sur  la  teste  de  l'armée ,  où 
est  le  meilleur  ordre  ;  les  flancs  sont  plus  propres , 

pourveu  qu'on  ne  se  retire  proche  la  teste  de  l'armée 
ennemie,  où  l'on  se  treuveroit  charge'  en  flanc  ou  en 
queue;  et  vaut  mieux  se  retirer  hors  du  chemin  de 
l'armée,  et  prendre  un  grand  circuit  pour  n'estre  ren- 
contré par  les  ennemis,  qui  devinent  les  chemins  de  la 
retraicte. 

Aucuns  plus hazardeux,  sans  intelligence  ny  espions, 
ayant  seulement  leurs  coureurs  veu  loger  l'armée,  en 
arrivent  proches  sur  la  minuict,  et  par  la  considération 
des  feus,  grosseur  et  quantité  des  villages,  sçachant  le 
mestier,  cognoissent  là  où  sont  les  quartiers  les  plus 
gros  et  les  plus  foibles,  où  il  y  a  de  l'infanterie  et  de  la 
cavalerie,  où  ils  peuvent  facilement  donner,  jugeant 
où  le  mareschal  de  camp  ennemy  doit  avoir  logé  les 
gens  de  pied  et  arquebusiers  à  cheval  pour  couvrir  le 
logis,  font  esquiver  les  uns  et  donner  dans  les  autres. 
Ceste  façon  d'entreprise  est  fautive;  elle  est  meilleure 
quand  les  armées ,  par  le  séjour ,  ont  donné  temps 
d'avoir  tout  bien  recogneu ,  les  bois,  les  ruisseaux  qui 
les  séparent,  les  commoditez  des  charges  ou  retraicte. 
L'heure  sembleroit  propre  de  donner  dans  un  quartier 
à  l'entrée  de  la  nuict,  ou  à  une  heure  de  jour,  temps 
que  les  gardes  ne  sont  posées,  ou  elles  sont  levées. 
L'incommodité  est  que  du  premier  on  voit  venir  les 
troupes,  et  prend-on  l'alarme,  et  du  second  l'on  est 
contrainct  faire  sa  retraicte  de  jour  avec  péril.  Geste 
heure-là  n'est  bonne  que  quand  ceux  qui  entreprennent 
sont  du  moins  aussi  forts  que  tous  les  ennemis  assem- 
blez ;  autrement  l'heure  la  plus  commode  est  de  don- 
ner à  deux  heures  après  minuict  :  les  gardes  sont  tra- 
vaillées, le  vin  est  reposé,  la  nuict  porte  crainte  et 
confusion,  il  y  a  temps  pour  se  retirer  :  les  troupes, 

qui  montent  souvent  à  cheval  par  feinte  trompent  les 
espions,  et  les  ennemis  ayant  souvent  de  semblables 
advis  les  négligent. 

Les  logis  d'infanterie  sont  mal  aisez  h  lever  s'ils  font 
garde;  leurs  barricades  forcées,  ils  peuvent  combattre 
dans  les  logis;  il  y  a  peu  de  gain  de  les  aller  chercher 
dans  les  armées,  d'où  ils  peuvent  estre  secourus.  Pour 
lever  un  logis  de  cavalerie  et  infanterie  logées  ensem- 
ble, il  est  nécessaire  de  sçavoir  les  avenues  des  villages, 
faire  donner  l'alarme  à  la  plus  grande  avenue,  et, 
guidé  des  paysans,  entrer  par  les  plus  secrettes  :  que 
si  l'infanterie  qui  défend  les  premières  barricades  en- 
tend leurs  ennemis  derrière  eux,   elle  quitte  leur  de- 
fence.  S'il  faut  enfoncer  determinement  une  barricade, 
l'on  doit  faire  donner  trente  ou  quarante  hommes  de- 
vant, pour  faire  tirer  ceux  qui  la  défendent,  s'apprc*- 
cher  à  pied  avec  les  cuiraces  et  armes  de  main,  et, 
après  avoir  fait  tirer  de  vingt  pas  cinquante  ou  soixante 
coups  d'arquebuse  et  de  mousquet,  donner  la  teste 
baissée,   et  en   mesme  temps  avoir  des  arquebusiers 
qui  rafraichissent  les  premiers.  Et  ceux  qui  veulent 
bien  défendre  une  teste  de  baricade  ou  de  tranchées, 
faut  qu'ils  envoyent  au  devant  de  leurs  ennemis,  et 
jettent  des  gens  dehors,  qui  tirent  parles  flancs  ceux 
qui  les  assaillent,  ausquels  il  en  faut  avoir  préparé 
pour  y  respondre»  C'est  chose  certaine  que  ceux  qui 
assaillent  une  baricade,  si  on  ne  les  envoyé  rencon- 
trer dehors  par  quelque  troupe  pour  rallentir  leur 
première  furie ,  ont  un  grand  avantage. 

La  nuict  n'a  point  de  honte,  c'est  le  manteau  des 
poltrons,  la  mère  de  confusion  ;  les  armes,  les  soldats 
s'accrochent ,  s'embarrassent ,  tombent  ;   les  mesches 

g^esteignent,  lesbruicts,  les  frayeurs  s'accroissent;  elle 
fait  des  boiteux,  des  sourds  et  des  aveugles.  Allans  à 
une  entreprise  ,  il  ne  faut  mesler  les  troupes  que  le  plus 
tard  qu'il  se  peut,  à  ce  quechasque  capitaine  responde 
de  ses  soldats,  ny  faire  donner  tous  les  capitaines  en- 
semble ;  l'honneur  estant  en  commun,  et  le  danger  en 
particulier,  faict  qu'ils  ne  se  soucient  de  l'événement, 
préméditent  de  se  descharger  l'un  sur  l'autre.  Pour  le 
plus  il  ne  faut  donner  qu'un  chef  ou  deux,  plustost 
faire  assaillir  les  troupes  l'une  après  l'autre;  l'honneur 
qu'ils  espèrent,  la  honte  qu'ils  craignent,  cognois- 
sant  que  tous  sçavent  que  c'est  eux  qui  conduisent  la 
teste,  les  empeschent  de  mal  faire  :  et  si  c'est  une 
grande  résistance,  et  qu'il  faille  donner  en  gros,  un 
maistre  de  camp  aura  la  mesme  crainte  de  faillir, 
ayant  le  commandement  seul  d'assaillir. 

Non  seulement  faut  avoir  l'œil,  et  tenir  les  espions 
et  paysans  (dont  le  naturel  est  de  mentir  et  de  trahir), 
mais  sur  les  soldats,  qui,  outrez  de  crainte,  voudroient 
l'entreprise  rompue,  et  estre  de  retour  en  leur  logis, 
pour  aller  piller  et  courre  la  vache  ;  crient,  font  bruict, 
monstrent  la  mesche,  mettent  le  feu  en  leurs  poudres, 
s'endorment,  se  desvoyent,  coupent  les  fils,  se  degous- 
tent,  s'alarment  l'un  l'autre  >  disent  qu'ils  sont  vendus, 
que  l'entreprise  estsceuë,  qu'on  les  mené  à  la  bou- 
cherie, qu'ils  n'ont  rien  mangé  il  y  a  vingt  quatre 
heures,  qu'ils  n'ont  ny  mesche  ny  poudre.  Ces  pa- 
roles lasches  soient  reprimées  sur  le  champ  à  coups 
d'espées  par  les  capitaines,  qui  aussi  doivent  avoir  pris 
garde  que  leurs  soldats  ne  disent  la  vérité  :  s'ils  sont  à 
jeun,  ils  n'auront  pas  bon  courage;  si  leurs  armes 
ne  sont  lestes,  ils  ne  feront  rien  qui  vaille;  s'ils  ne 

sont  reconfortez  par  paroles  de  bonne  espérance,  ils 
s'anéantissent. 

Les  logis  de  cavalerie  sont  plus  faciles  à  lever  :  il  se 
faut  présupposer  de  trouver  des  batteurs  d'estrades, 
les  sentinelles  redoublées,  corps  de  garde  à  cheval  à 
l'entrée  du  village,  quelque  barrière  à  la  grande  ave- 
nue, soustenue  d'arquebusiers  à  cheval,  que  la  garde 
à  cheval  tiendra  ferme,  ou  sera  derrière  une  muraille 
ou  fossez,  pour  charger  en  flanc  les  premiers,  et  don- 
ner temps  aux  leurs  de  monter  à  cheval  et  prendre 
leur  place  de  bataille,  par  issue  secrette,  sur  le  flanc 
du  village.  Ceux  qui  assaillent  doivent  donner  l'alarme 
à  la  grande  avenue,  où  est  le  corps  de  garde ,  et,  avec 
le  gros,  enfoncer  par  les  avenues  des  flancs,  guidez 
de  ceux  qui  sçavent  le  pays.  Le  logis  my  party  ap- 
porte confusion ,  ou  bien ,  suivant  les  premiers  bat- 
teurs d'estrade,  qui  ne  s'arrestent  sur  la  parole  d'àmy 
aussi  tost  qu'ils  ont  tiré,  débander  trente  chevaux  après 
eux,  qui  arrivent  au  village  en  mesme  temps  que  l'a- 
larme ,  et  chargent  le  corps  de  garde  sans  recognoistre, 
et  entrent  pesle  mesle  par  les  lieux  que  les  ennemis  ont 
reservez  pour  retraicte,  mettant  d'abordée  confusion 
dans  le  quartier.  Les  entrepreneurs  les  suivent  au  trot 
avec  le  gros,  prenant  garde  de  ne  s'embarrasser  dans 
des  barrières  et  chemins  estroits,  se  mettant  hors  de 
moyen  de  combattre ,  et  donner  temps  aux  ennemis  de 
faire  le  tour  du  village,  et  de  venir  charger  en  flanc  ou 
en  queue.  Geste  première  cavalerie,  qui  s'avance  au 
trot,  doit  estre  flanquée  ou  secondée  d'arquebusiers  à 
cheval ,  pris  dans  les  régiments,  pour  (  à  une  résistance 
d'une  barrière)  se  mettre  pied  à  terre,  pour  la  faire 
abandonner  à  quelques  arquebusiers  à  cheval,  qui  ont 

accoustumé  de  défendre  les  testes  de  logis  de  cavalerie 
qui  n'ont  point  de  gens  de  pied.  Le  gain  du  combat 
consiste  en  ce  gros  qui  marche  en  ordre,  qui,  selon 
la  prospérité'  des  trente  chevaux  qui  ont  donné  les 
premiers,  les  suit,  ou,  s'ils  sont  repoussez,  partie  de 
ceste  grosse  troupe  donne  par  le  doz  de  ceste  secrette 
avenue. 

Il  y  doit  avoir  principalement  un  ost  de  reserve, 
qui  jamais  n'entre  dans  le  village,  pour  soustenir  les 
ennemis  en  cas  qu'ils  se  ralliassent,  et  pour  soustenir 
le  secours  qui  vient  des  autres  villages ,  ne  se  meslant 
qu'à  toute  extrémité.  Et  doit  prendre  garde  ce  gros  de 
reserve  à  sa  place  de  bataille,  non  embarrassée,  sur 
l'un  des  flancs  du  village,  ou  sur  l'avenue  du  secours, 
tellement  que  ceux  qui  lèvent  le  logis  soient  couverts 
d'eux  ;  c'est  ce  gros  d'où  dépend  la  victoire  et  la  seu- 
reté  de  la  retraicte. 

Ceux  qui  donnent  dans  les  villages  ne  doivent  met- 
tre que  la  moitié  d'eux  pied  à  terre,  avec  les  arque- 
busiers à  cheval,  pour  enfoncer  les  logis  :  l'autre  moitié 
doit  transcourir  et  marcher  en  gros  par  le  village,  pour 
rompre  ceux  qui  se  rallient  ;  et  à  cela  sert  d'avoir  pro- 
mis à  tous  çle  faire  mettre  le  butin  et  prisonniers  en 
commun.  A  mesme  temps  sera  bon  d'envoyer  donner 
l'alarme  à  un  autre  quartier,  pour  empescher  les  en- 
nemis de  penser  à  se  défendre,  et  partir  la  cervelle 
aux  autres  qui  entendent  divers  bruicts,  et  ne  sçavent 
auquel  aller.  Il  seroit  utile  d'avancer  six  chevaux  avec 
quelques  trompettes  sur  l'avenue  du  secours  :  lesquels, 
sonnant  la  charge  la  nuict,  hors  du  chemin  du  village 
où  l'on  a  donné,  contraignent  ceux  qui  viennent  au 
secours  de  faire  halte  pour  les  envoyer  recognoisti  e  , 

donnant  autant  de  temps  à  ceux  qui  lèvent  le  logis  de 
se  retirer.  Il  servirent  beaucoup  de  sçavoir  Tordre  qu'a 
donne'  le  mareschal  de  camp  aux  ennemis,  si  un  quar- 
tier doit  secourir  l'autre,  ou  se  mettre  deux  ensemble, 
ou  s'ils  doivent  aller  à  la  place  de  bataille  sans  venir 
ayder  à  leurs  compagnons,  qui  seroit  un  grand  advan- 
tage;  et,  selon  ces  advis,  l'on  empioyeroit  le  temps, 
qui  doit  estre  supputé,  en  combien  l'alarme  sera  por- 
tée,  ce  qu'il  faut  aux  ennemis  pour  se  résoudre,  se 
mettre  en  bataille,  et  venir  au  secours.  Le  chef,  ayant 
une  montre  en  main,  selon  la  supputation  fait  sonner 
la  retraicte,  ayant  adverty  les  soldats  auparavant  qu'il 
abandonnera  ceux  qui  ne  se  retireront  :  il  vaut  mieux 
en  perdre  quelques  uns  que  le  tout;  en  l'espace  d'une 
heure  que  l'on  est  dans  un  village,  se  donne  beaucoup 
de  pistoletades  et  de  coups  d'espées. 

La  retraicte  est  dangereuse  ;  les  blessez ,  les  chargez 
de  butin,  ceux  qui  courent  de  crainte  d'estre  aban- 
donnez, et  ceux  qui  de  long-temps  ont  gagné  le  de- 
vant, donnent  moyen  au  capitaine  de  monstrer  pru- 
dence et  expérience,  demeurant  le  dernier  avec  l'ost 
de  reserve,  tournant  teste  quelquesfois ayant  l'ennemy 
proche ,  et  faut  faire  retirer  à  coups  d'espées  ceux  qui, 
pour  faire  les  vaillans ,  veulent  engager  le  tout.  Que 
s'il  est  trop  pressé,  il  n'y  a  remède;  à  la  faveur  d'un 
fossé,  d'un  vallon,  d'un  bois,  ou  d'une  haye,  faut 
faire  une  charge  aux  plus  avancez,  en  se  retirant,  sans 
pour  cela  s'enfoncer  dans  les  gros  des  ennemis  ;  autre- 
ment les  pistoletades  tirées  dans  le  doz  mettent  tout 
en  confusion.  Les  combats  sont  dangereux  et  ennuyeux 
à  ceux  qui  ont  une  fois  pris  la  resolution  de  retraicte, 
«smpeschezde  butins  et  de  prisonniers  :  il  ne  faut  laisser 

tant  pénétrer  l'opinion  de  retraicte  au  cœur  de  ses  sol- 
dats, qu'elle  efface  du  tout  la  resolution  de  combattre  : 
dequoy ,  en  se  retirant,  il  leur  faut  tousjours  parler  et 
monstrer  désirer  l'ennemy  pour  luy  faire  une  charge. 

Il  y  a  moins  d'experimentez  capitaines  qu'au  passé, 
parce  que  les  armes  de  feu  en  tuent  cent  fois  autant 
que  les  anciennes;  les  bons  se  doivent  garder.  Je  ris 
d'aucuns  roys  qui  follement  publient  que  les  estais 
donnez  aux  hommes  les  font  capitaines.  Que  ne  di- 
sent-ils qu'aussi  tost  avoir  donné  un  evesché ,  une 
presidenterie ,  le  Sainct-Esprit  descend  sur  l'evesque, 
sur  le  président,  que  l'un  parle  toutes  langues,  l'autre 
sçait  toutes  loix  ?  Effronterie  manifeste,  comme  si 
leurs  lettres  patentes  formoient  soudainement  vail- 
lance, prudence, prévoyance,  tempérance,  expérience 
et  diligence.  Geste  cire  et  ce  parchemin  auroient  plus 
de  force  que  les  anges,  estant  le  mestier  des  armes  le 
plus  difficile  des  autres.  Puisque  le  temps  et  les  armes 
esteignentles  capitaines ,  le  Roy  devroit employer  ceux 
qui  luy  restent,  pour  escrire  exactement  ce  qu'ils sça- 
vent  de  la  guerre,  pour  servir  de  précepte  à  ses  héri- 
tiers ;  enclorre  ces  mémoires  clans  ses  cabinets,  à  ce 
que  par  la  longue  paix  l'aguerriment  ne  se  perdist ,  et 
que  par  iceluy  les  estrangers  n'obtinssent  l'advantage 
par  exercice  que  les  Français  ont  maintenant  sur  eux. 
Et  si  Spinola,  de  citadin  de  Gènes  a  esté  fait  grand  ca- 
pitaine en  peu  de  temps,  ce  n'est  pas  grand  merveille, 
ayant  disposé  de  tout  l'or  des  Indes  et  d'Espagne  à  sa 
volonté;  que  s'il  fust  esté  dans  la  nécessité  des  guerres 
civiles  de  France,  il  ne  fust  parvenu  à  ceste  réputation, 
laquelle  dans  icelle  est  à  toute  heure  hazardée  par  la 
nécessité. 

Auparavant  que  les  arquebuses  et  canons  fussent 
inventez,  il  estoit  plus  de  capitaines  que  maintenant, 
parce  qu'ils  duroient  plus  long-temps,  dautant  que 
ceux  de  ce  temps  ne  courent  pas  seulement  si  grande 
fortune,  et  ne  sont  en  danger  de  mort  lors  qu'ils  sont 
dans  la  meslée  du  combat  avec  les  ennemis;  mais  aussi 
en  allant  recognoistre ,  ou  passant  près  d'iceux,  estans 
forcez  de  s'approcher  pour  juger  de  la  contenance  des 
ennemis,  et  ce  qu'il  faut  qu'ils  facent,  plusieurs  sont 
tuez  d'arquebusades  et  canonnades  avant  qu'ils  ayent 
l'expérience  nécessaire.  Les  arbalestes  et  arcs  des  an- 
ciens ne  pouvans  atteindre  si  loin,  le  danger  des  capi- 
taines n'estoit  si  grand,  et  eux  se  pouvans  plus  appro- 
cher prenoient  de  meilleures  resolutions  que  ceux  qui 
sont  contraincts  de  juger  de  plus  loin. 

Si  les  roys  estoient  si  généreux,  et  que  leur  aage 
leur  peust  permettre  de  se  servir  de  ceux  qu'ils  au- 
roient  fait  enseigner ,  ou  qu'ils  prévissent  une  telle 
générosité  à  leurs  enfans  qu'ils  fussent  tous  guerriers, 
et  que,  pour  désirer  la  guerre,  ils  ne  craignissent  point 
les  guerres  intestines  de  leur  royaume,  je  leur  conseil- 
lerois,  puis  que  l'on  dresse  des  académies  pour  ap- 
prendre à  monter  a  cheval,  jouer  du  luth,  escrimer, 
qui  n'importent  qu'à  la  bienséance  et  au  profit  d'un 
seul,  que  l'on  en  dressast  qui  profitassent  generalle- 
ment  à  l'Estat,  là  où  s'enseigneroit  l'art  de  la  guerre , 
les  moyens  d'estre  capitaine  et  gênerai  expérimente', 
semblablement  le  maniment  des  affaires  d'Estat,  et  ex- 
traire de  tant  de  livres  qui  en  sont  escrits  les  moyens, 
stratagèmes  et  conseils  les  plus  utiles.  Faudroit  choisir 
des  plus  vieux  et  expérimentez  capitaines  du  royaume, 
et  réduire  les  enseignements  en  art,  tant  pour  les  pria- 

cipes  ,  progrez,  que  perfections  ;  ces  capitaines  au- 
1  oient  des  maistres  expérimentez  sous  eux  pour  les 
soulager.  Aux  premières  classes  se  monstreroit  l'arith- 
métique ,  et  en  toutes  les  autres  les  mathématiques , 
moyens  de  mettre  des  soldats  en  bataille,  les  conseils 
de  guerre,  stratagèmes  ;  et  aux  dernières  classes  des 
conseils  d'Estat.  Vray  est-il  que  malaisément  il  se  trou- 
vera gens  capables  pour  enseigner  ce  que  dessus,  et 
ne  s'en  trouvera  pas  trois  ou  quatre  en  un  Estât. 

Aussi  ne  conseillerois-je  pas  à  un  roy  qui  craindroit 
les  guerres  civiles,  défaire  apprendre  indifféremment 
toute  sorte  de  gens  ces  exercices',  et  suffiroit  qu'il  en 
cslist  en  son  royaume  une  trentaine  en  l'aage  de  seize 
ans,  et  pourroient  aprendre  jusques  à  vingt  ans,  pour 
servir  puis  après.  Il  faudroit  que  le  Roy  choisist  des 
gentilshommes  bien  naiz  et  de  bon  lieu ,  sans  y  ad- 
mettre les  princes,  ny  ceux  que  l'on  craindroit  (pour 
estre  de  grande  parentée)  pouvoir  remuer,  ou  tenter 
à  renverser  l'Estat.  Et  faudroit  que  ces  grands  capi- 
taines qui  les  enseigneroient  recogneussent  la  capacité 
ou  incapacité  de  ceux  qui  voudroient  aprendre,  pour 
ne  perdre  point  temps  à  enseigner  les  timides,  gros- 
siers et  sans  jugement ,  ausquels  on  pourroit  dire 
qu'ils  se  retirassent,  après  les  avoir  recogneu  incapa- 
bles de  pouvoir  apprendre  et  exercer  le  mestier  de  la 
guerre  et  conseiller  d'Estat  ;  et  seroit  utile  de  prendre 
des  races  des  maisons  qui  sont  illustrées  par  quelques 
généreux  actes. 

De  ces  escoles  sont  partis  Scipion,  qui  en  vingt  et 
deux  ans  commanda  de  gênerai  en  Espagne,  et  Cy- 
rus,  qui,  au  partir  de  Tescole  des  Perses,  défît  l'em- 
pyre  de  Crœsus.   Ce  seroit  honneur  que   les  estran- 


5  38  [^^O]    GASPARD  DE  SAULX, 

gers  vinssent  chercher  les  grands  capitaines  en  France 
pour  commander  contre  les  Infidèles. 

Tant  plus  d'hommes,  tant  moins  de  seurté  :  si  c'est 
une  multitude  desobeyssante,  elle  est  inutile  et  vain- 
cue facilement  par  les  bien  ordonnez.  Il  vaut  mieux 
perdre  la  moitié  de  ceux  qui  font  les  mal-contents ,  que 
leur  souffrir  gaster  le  reste  par  mauvais  exemple  et 
impunité.  Ou  gênerai  ou  rien,  capitaine  ou  soldat, 
maistre  ou  vallet;  la  crainte  de  perdre  le  meschant 
ne  doit  empescher  la  justice.  Mieux  en  vallent  cent 
que  mil,  les  victoires  en  seront  plus  glorieuses,  les 
pertes  plus  excusables;  le  petit  nombre  de  gens  de 
bien  se  voit  par  toutes  les  histoires  avoir  vaincu  la  mul- 
titude des  meschans ,  qui  sont  abandonnez  de  Dieu  et 
mal  ordonnez.  Et  aujourd'huy,  toutes  les  victoires  des 
Espagnols  ne  s'obtiennent  que  par  l'obeyssance  et  bon 
ordre  diceux. 

Il  faut  prévenir  Tespouvante  avant  qu'elle  arrive, 
estouffer  les  bruits ,  cacher  les  morts,  mespriser  les 
forces  ennemies,  magnifier  les  nostres,  dire  soy-mesme 
le  malheur  qui  ne  se  peut  celer,  l'amoindrir,  s'en  mo- 
quer, et  en   donner  le  remède  :   il  se  reçoit  mieux 
des  soldats  venant  de  l'advis  du  chef,  et  n'occupe  tant 
leurs  cœurs  quand  la  descouverte  vient  du  gênerai 
qui  sait  accommoder  ses  paroles.  Tous  ne  ressemblent 
aux  soldats  de  César ,  lesquels  il  r'asseura  leur  di- 
sant :  «  L'on  vous  trompe  publiant  Ariovistus  fort  de 
»  cinquante  mil  combatants ,  grands  et  espouventables  ; 
«  ils  sont  la  moitié  d'avantage ,  et  plus  effroyables ,  et 
«  les  veux  vaincre  avec  la  moitié  de  vous.  »  Admirable 
façon  de  r'asseurer  les  hommes. 

Que  les   femmes  facent  les  femmes,  non  les  capi- 

laines  :  si  la  maladie  de  leurs  maris,  la  minorité  de 
leurs  en  fans,  les  contraignent  se  présenter  aux  combats, 
cela  est  tolerable  pour  une  fois  ou  deux  en  la  né- 
cessité; il  leur  est  plus  sceant  se  mesler  des  affaires  en 
une  bonne  ville  proche  des  armées,  que  d'entrer  en 
icelle,  où  elles  sont  injuriées  des  ennemis  et  mocquées 
des  amis. 

Les  théologiens  et  capitaines  qui  présument  sçavoir 
la  science  l'un  de  l'autre,  en  disputent  ou  la  veulent 
exercer,  se  font  mocquer  deux.  Il  ne  suffit  quinze  ans 
à  un  bon  théologien  pour  apprendre  la  théologie,  la 
diversité  des  langues,  loix  ecclésiastiques,  civiles,  et 
histoires.  11  faut  plus  de  temps  aux  capitaines  pour 
apprendre  les  stratagèmes,  ruzes  de  guerre,  et  com- 
mandements nécessaires  de  leur  mestier. 

Par  l'advis  du  sieur  de  Tavannes,  l'on  marche  droict 
pour  couper  le  chemin  aux  Huguenots  de  leur  con- 
queste:  les  deux  armées,  ne  sçachans  nouvelles  l'une 
-de  l'autre  ,  se  rencontrent  après  avoir  fait  quatre 
lieues.  L'Admirai  surpris,  ne  croyant  que  la  prudence 
du  sieur  de  Tavannes  devinast  ses  resolutions,  pense 
ses  conseils  révélez,  se  treuve  empestré  en  plusieurs 
petites  charges  que  le  sieur  de  Tavannes luy  faict  faire, 
se  r'asseure  à  la  faveur  d'un  ruisseau.  Les  armes  front 
à  front, le  canon  de  M.  d'Anjou  tue  plus  de  trois  cents 
hommes  des  ennemis,  sansestre  que  peu  endommagé  du 
leur.  L'Admirai  n'osoit  guieres  advancer  pour  n'estre 
forcé  à  la  bataille ,  ne  voulant  déplacer  de  jour  ;  la  nuict 
en  donne  moyen  aux  Huguenots,  qui,  à  grande  peine, 
avoient  gardé  de  passer  le  ruisseau  aux  Catholiques 
tout  le  jour. 

Ils  se  logent  à  Montcontour  ;  Monsieur  faict  taster 

le  logis,  le  treuve  fort  et  pare'  d'une  petite  rivière, 
marche  pour  passer  à  la  source  (chemin  coupant  la 
retraicte  des  princes  )  ;  leur  conseil  party  sur  le  deslo- 
gement de  nuict,  ceux  qui  contrefaisoient  les  généreux, 
ou  plustost  les  fols,  emportent  l'Admirai  à  attendre 
l'aube  du  jour,  pour  ne  perdre  réputation  par  la  re- 
traicte honteuse  ;  il  se  laisse  résoudre  à  ne  fuyr  entiè- 
rement la  bataille ,  et  la  donner  s'il  ne  pouvoit  pas- 
ser autrement.  En  ceste  délibération  ils  vestent  des 
chemises  blanches,  sont  retardez  des  reistres  et  lans- 
quenets, qui  demandoient  de  l'argent  et  refusoient  de 
marcher.  Le  sieur  de  Tavannes,  qui  avoit  preveu  que 
s  ils  eschapoient  ce  jour  il  n'y  avoit  plus  de  moyen  de 
les  combattre,»  se  voyant  proche  de  l'hyver,  fait  marcher 
de  grand  matin  l'armée,  se  treuve  aussitost  à  la  plaine 
de  Montcontour  qu'eux.  L'arme'e  de  M.  d'Anjou  estoit 
de  huict  mil  chevaux  et  de  seize  mil  hommes  de  pied 
français,  reistres,  suisses  et  italiens,  et  quinze  pièces 
de  canon;  celle  des  Huguenots,  de  sept  mil  chevaux 
et  seize  mil  hommes  de  pied,  unze  pièces  d'artillerie. 
La  campagne  large,  le  sieur  de  Tavannes  croit 
qu'homme  pour  homme  ils  seroient  plus  forts  que  les 
ennemis,  à  cause  de  la  noblesse  catholique.  Il  range 
les  bataillons  et  escadrons  d'un  front,  celuy  des  Suisses 
aucunement  advancé,  duquel  il  avoit  couvert  les  flancs 
d'arquebusiers  etcharriots,  entremesle  les  nations  :  sur 
le  flanc  droict  un  régiment  de  gens  de  cheval  français, 
un  de  reistres,  et  un  autre  d'Italiens  :  sur  le  gauche, 
deux  de  cavalerie  française ,  et  au  milieu  un  de  reistres  ; 
fait  un  ost  de  reserve  conduict  par  M.  de  Cosse,  qu'il 
met  derrière  les  Suisses,  l'artillerie  advancée  sur  les 
deux  coings,  proche  laquelle  estoit  l'infanterie,  l'aisle 

droicte  en  forme  d'avant- garde,  conduicte  par  M.  de' 
Montpensier,  la  gauche,  qui  estoit  la  bataille,  par 
Monsieur.  L'armée  des  Huguenots  estoit  de  mesme  es- 
tendue,  les  lansquenets  et  les  arquebusiers  au  milieu  ; 
l'Admirai  conduisoit  l'advant-garde  sur  le  flanc  droict, 
et  le  comte  Ludovic  commandoit  à  la  bataille  au  flanc 
gauche  :  proches,  l'œil  voyant  ce  que  la  pensée  a  seu- 
lement conceu,  il  luy  fait  recommencer  sa  délibé- 
ration, et  diminue  souvent  du  premier  courage.  Mon- 
sieur, sur  un  tertre,  accompagné  de  ses  capitaines, 
voyant  la  bonne  mine  des  ennemis,  mettoit  en  doute 
et  en  nouvelle  délibération  le  combat. 

Le  sieur  deTavannes,  cognoissant  que,  faisant  halte, 
l'armée  huguenotte  à  leur  vue  tireroit  droit  à  El  vaux 
pour  passer  la  rivière,  dit  :  «  Il  n'est  plus  temps  de 
«  délibérer,  mais  de  combattre.  »  La  bataille  résolue, 
demande  à  Monsieur  un  cheval  d'Espagne,  va  recog- 
noistre  les  ennemis,  les  approche,  considère  l'ordre  de 
leur  marcher ,  leur  asseurance,  les  juge  en  peur  parce 
qu'aucuns  escadrons  ne  marchoient  en  gros  uniment 
et  laissoient  des  intervalles  au  milieu  d'eux,  et  que  les 
piques  des  lansquenets  se  battoient  avec  plus  de  con- 
tenance de  confusion  que  d'asseurance,  pour  la  haste 
qu'ils  avoient  de  passer.  Soit  qu'il  le  cogneust  ainsi , 
ou  qu'il  le  feignist,  il  revint  avec  ceste  remarquable 
et  valeureuse  parole  :  «  Monsieur,  avec  l'ayde  de  Dieu 
«  ils  sont  à  vous,  je  les  ay  recogneuz  estonnez;  je  ne 
«  porteray  jamais  armes  si  vous  ne  les  combattez  et 
«  vainquez  aujourd'huy  ;  marchons  au  nom  de  Dieu.  » 
Parole  qui  fut  receûe  pour  mot  de  la  bataille,  et  sem- 
bloit  que  le  seul  corps  du  sieur  de  Tavannes  mou- 
toit  les  escadrons  et  bataillons  comme  ses  membres , 

craignant  que  les  Huguenots  n'esquivassent  le  combat 
Il  tire  l'armée  plus  à  gauche,  pour  barrer  le  che- 
min cTErvaux.  Estans  proches,  tous  les  escadrons  et 
bataillons  s'arrestentd'eux-mesmes.  Monsieur  demande 
au  sieur  de  Tavannes  quand  il  faudra  aller  à  la  charge. 
Il  respond  que  c'estoit  trop  temporise',   et  que  l'artil- 
lerie endommageroit  les   escadrons.   Le  souvenir  du 
traict  de  M.  de  Guise,  qui,  faisant  halte  à  Dreux, 
avoit  fait  combattre  et  perdre  M.  le  connestablë  de- 
vant luy,  pour  après  avoir  l'honneur  et  le  fruict  de  la 
victoire,  estoit  cause  que  c'estoit   à  qui  marcheroit  le 
premier,  ou  M.  de  Montpensier  qui  conduisoit  l'avant- 
garde,  ou  M.  d'Anjou  avec  la  bataille;  lequel  le  sieur 
de  Tavannes  ne  voulant  laisser  attraper  comme  mon- 
dit  sieur  le   connestablë,  fit  faire   halte  à  Monsieur 
avant  que  d'estre  aux  canonnades,  envoyé  par  quatre 
fois  commander  à  M.  de  Montpensier,  conducteur  de 
l'avant-garde,  d'aller  à  la  charge,  qui  autant  de  fois 
le  refuse.  Le  sieur  de  Tavannes  luy  monstre  estre  plus 
fin  que  luy  ,  dit  tout  haut  à  Monsieur  :  «  Marchons, 
«  puisqu'il  faut  que  vous  serviez  d'avant-garde  ;  »  ce 
que  voyant,  M.  de  Montpensier  marche,  commence 
d'aller  au  combat. 

Le  sieur  de  Tavannes,  voyant  qu'il  ne  s'en  peut  plus 
desdire,  avance  jusques  à  un  vallon,  là  où  il  se  met 
à  couvert  des  canonnades  :  la  bataille  s'y  arreste  pour 
donner  temps  à  l'avant-garde  de  charger  la  première  ; 
laquelle  advancée  ne  peut  plus  faire  halte,  le  canon 
ennemy  donnant  parmy  eux,  est  contraincte  de  boire 
le  calice  :  estant  composée  de  quantité  de  noblesse, 
charge  la  bataille  des  Huguenots  qui  se  treuva  de- 
vant  eux,    et  qui  estoit   composée  la    pluspart    de 

bourgeois  et  des  moindres  reistres,  ayant  l'Admirai 
retiré  le  comte  Ludovic  et  tout  le  bon ,  proche  de 
luy  à  l'avant- garde,  imprudemment,  à  l'instant  du 
combat,  et  ayant  laissé  la  bataille  sans  chef.  Luy,  qui 
menoit  Favant-garde ,  se  treuve  à  l'opposite  de  la  ba- 
taille des  Catholiques;  ils  demeurent  ferme  un  temps 
l'un  devant  l'autre  :  ce  que  le  sieur  de  Tavannes  fai- 
soit  pour  donner  temps  à  l'avant-garcle  catholique  de 
défaire  la  bataille  huguenotte  qui  estoit  foible  :  ce 
que  les  deux  parts  virent  advenir  avant  que  la  bataille 
des  Catholiques  et  Favant-garde  des  Huguenots  se  joi- 
gnissent; ce  qui  encouragea  les  uns  et  découragea  les 
autre§..  Et  estans  les  escadrons  passez  les  uns  parmy 
les  autres  ,  en  fortune  quasi  égale  ,  il  y  eut  quelque 
desordre  à  cause  du  cheval  de  Monsieur  qui  tomba, 
et  fut  relevé  par  le  sieur  marquis  de  Villars. 

Le  sieur  de  Tavannes  envoyé  deux  et  trois  fois  has- 
ter  les  Suisses,  qui,  contre  son  ordre,  et  pour  faire 
aller  l'avant-garde  à  la  charge  ,  la  bataille  avoit  esté 
contrainte  de  les  laisser  derrière.  M.  l'Admirai ,  con- 
sidérant la  defaicte  de  son  avant-garde,  qui  estoit  sa 
première  faute  d'avoir  laissé  charger  les  plus  foibles 
aux  plus  forts,  sans  combattre  tous  ensemble,  fait 
une  seconde  faute ,  faisant  retirer  MM.  les  princes 
de  Navarre  et  de  Condé  trop  tost  ou  trop  tard,  parce 
que  sous  ceste  couverture  il  se  retira  plus  de  cinq 
cents  chevaux  avec  eux  sans  combattre ,  outre  la  de- 
faveur  aux  siens  ,  qui  croyoient  que  ce  fust  une  fuitte 
entière.  En  mesme  temps  les  Huguenots  de  Favant- 
garde,  conduicte  par  l'Admirai,  viennent  à  la  charge 
à  la  bataille  ,  passent  au  travers  les  uns  des  autres, 
esbranlent  fort  l'escadron  de  M.  d'Anjou  et  se  rai- 

lient  ;  ce  que  considérant,  le  sieur  de  Tavannes  envoyé 
encore  deux  ou  trois  fois  haster  les  Suisses;  cependant 
pour  gagner  temps  mené  à  la  charge  un  autre  escadron 
de  cavalerie  française,  lequel  desoy-mesme  fait  halte 
à  vingt  pas  d'un  escadron  ennemy ,  et  à  force  de  coups 
d'espées  que  ledict  sieur  de  Tavannes  donne  sur  le 
casque  d'un  enseigne,  il  les  fait  charger,  et  passant  les 
uns  parmy  les  autres ,  tous  les  escadrons  français  , 
reistres  et  italiens  estoient  fort  rompus  ;  et  luy,  treu- 
vant  un  escadron  d'Huguenots  entier,  un  de  ses  gens 
dit  :  «  Monsieur,  il  faudroit  charger  ceux-cy.  »  N'es- 
tant que  luy  quati  iesme  passé  au  travers  de  la  charge , 
il  se  prit  à  rire  et  respondit  :  «  Sera  donques  foy  et 
«  moy  qui  les  chargerons,  car  nous  ne  sommes  pas 
«  davantage  ensemble.  » 

De  tous  costez  se  faisoient  des  ralliements  au  partir 
des  charges,  et  le  sieur  de  Tavannes,  considérant  ces 
ralliements  nécessaires  proche  des  Suisses  quivenoient 
quasi  au  trot,  les  approche,  leshaste,  les  ordonne.  Et 
voicy  la  troisiesme  faute  de  l'Admirai  :  un  gros  esca- 
dron de  reistres,  de  quinze  cents  chevaux,  qui  n'a- 
voient  point  combattu,  assistez  de  plusieurs  ralliez, 
jugent  la  victoire  estre  en  la  defaicte  des  Suisses,  mar- 
chent pour  charger  leur  bataillon  par  flanc,  les  treu- 
vent  couverts  de  chariots  ordonnez  par  la  prévoyance 
du  sieur  de  Tavannes ,  sont  contraincts  couler  du  long , 
recevant  trois  mil  arquebusades  de  l'infanterie  fran- 
çaise, placée  entre  les  chariots  et  les  Suisses,  au  bout 
desquels  ils  montrent  le  flanc,  en  faisant  leur  limaçon 
accoustumé,  au  maréchal  de  Cossé  ayant  son  esca- 
dron qui  n'avoit  point  combattu ,  lequel  les  charge  à 
proposées  emporte.  Ce  gros  de  quinze  cents  chevaux 

s'enfuyant,  et  l'avant- garde  des  Catholiques  ayant 
l'advantage  sur  la  bataille  huguenotte,  tout  ce  qui  es- 
toit  espars  en  la  plaine  de  l'avant-garde  de  l'Admirai, 
qui  avoit  esté  rudement  chargé,  se  joinct,  se  retire  en  gros 
vers  le  reste  de  la  cavalerie  huguenotte,  et  ne  se  fait 
plus  qu'un  gros  de  quatre  mil  chevaux  qui  se  retirent 
en  ordre,  abandonnent  leurs  lansquenets,  sur  lesquels 
la  cavalerie  catholique  passe;  les  Suisses  les  achèvent , 
et  est  defaicte  toute  l'infanterie  de  l'Admirai. 

Cest  ost  de  quatre  mil  chevaux  ne  peut  estre  en- 
foncé par  ceux  qui  suivoient  la  victoire  en  petit  nom- 
bre ;  les  escadrons  qui  les  soustenoient,  ne  pouvant  aller 
si  viste,  estoient  contraints  de  faire  halte  quand  leurs 
ennemis  tournoient  et  faisoient  teste  :  l'Admirai  avoit 
pris  le  devan  t,  à  cause  d'une  blesseure  qu'il  eu  t  au  visage. 
Ceste  victoire  n'est  suivie  que  deux  leuës.  Le  colo- 
nel Grand-Villiers,  du  comté  de  Ferrette,  comman- 
dant à  dix  mil  lansquenets  pour  les  Huguenots,  estoit 
cousin  issu  de  germain  du  sieur  de  Tavannes,  qui,  le 
lendemain  de  la  bataille,  le  cherche  pour  le  faire  en- 
terrer. Il  ne  peut  estre  recogneu,  non  plus  que  le 
marquis  de  Bades ,  qui  avoit  aussi  esté  tué.  Les  princes 
et  le  reste  de  l'armée  huguenotte  se  sauvent  par  delà 
la  Charente,  Chastelleraux,  Nyort,  Fontenay ,  Sainct- 
Maixant,  Partenay  et  Luzignan,  suyvent  la  fortune 
des  victorieux,  qui,  enyvrez  de  leur  bonheur,  tombent 
en  différents  advis  :  les  uns  d'attaquer  les  places;  le 
sieur  de  Tavannes  opinoit  au  contraire  de  suivre  l'Ad- 
mirai et  ses  reistres  par  toute  la  France  les    rendre 
dans  une  place  et  les  assiéger;  qu'en  ceste  poursuitte 
les  reistres  capituleroient,  renouant  les  pratiques  qu'il 
avoit  faictes  parmy  eux  devant  la  bataille. 

Plusieurs  contrarient  son  advis,  qui  estoit  gain  de 
cause  :  ceux  de  Montmorancy,  qui  n'eussent  désiré  la 
victoire  de  l'Admirai  ny  sa  ruine;  autres  ne  vouloient 
la  réputation  entière  de  M.  d'Anjou ,  craignant  que  les 
capitaines  près  de  luy  vinssent  plus  en  faveur  qu'ils 
n'estoient  proche  du  Roy.  Le  cardinal  de  Lorraine,  de 
ceste  raesme  inclination ,  voyant  par  ceste  grande  ré- 
putation ses  nepveux  exclus  du  commandement ,  le 
comte  de  Rets,  favory  du  Roy  et  de  la  Royne,  souffle 
à  Sa  Majesté  que  la  réputation  de  son  frère  luy  doit 
estre  suspecte,  qu'il  ne  luy  devoit permettre  d'achever 
la  ruine  des  Huguenots  et  se  la  reserver  ,  ce  qu'il 
persuadoit  pour  son  interest,  croyant  devenir  aussi 
tost  capitaine  qu'il  estoit  devenu  favory. 

Le  Boy  mande  à  son  frère  qu'il  tienne  ferme, qu'il 
alloit  à  l'armée.  Le  sieur  de  Tavannes  débat  le  con- 
traire, pensant  vaincre  par  les  raisons  de  guerre,  ne 
prenant  garde  que  celles  de  Testât  du  Roy  les  empor- 
teroient;  Sa  Majesté  eust  mieux  aymé  les  Huguenots  à 
naistre  que  la  victoire  entière  à  son  frère.  Le  sieur 
de  Tavannes,  contrarié  et  offencé,  demande  congé,  ob- 
tint de  Monsieur  d'aller  vers  le  Roy.  Toute  la  France 
recognoissoit  que  ce  qui  estoit  passé  estoit  par  sa  seule 
prudence  et  conduite ,  n'ayant  M.  d'Anjou  expérience 
que  ce  que  l'aage  de  vingt  ans  lui  en  pouvoit  permet- 
tre. Les  batailles  de  Jarnac,  de  Montcontour,  levée  du 
siège  de  Poictiers ,  estoient  attribuées  sans  difficulté 
audict  sieur  de  Tavannes.  Monsieur  avoit  fait  porter 
toutes  les  enseignes  et  cornettes  conquises  en  son  logis, 
luy  ordonnant  de  les  envoyer  au  Roy,  ce  qu'il  fit  par 
Vedignac,  enseigne  de  sa  compagnie.  Il  arriva  tost 
après  vers  Sa  Majesté,  se  souvenant  tousjours  de  son 

«pinion  rejeltée  ;  prévoyant  l'advenir,  recherche  le 
moyen  d'avoir  son  congé',  feint  d'estre  davantage  casse' 
du  travail  des  deux  ans  qu'il  avoit  este'  continuelle- 
ment à  la  guerre,  demeure  en  son  logis.  Le  Roy  et  la 
Royne  le  vont  voir,  le  pressent  de  les  accompagner  au 
siège  de  Sainct  Jean  d'Angely.  Il  dit  que  ce  n'estoit  à 
luy  à  respondre,  que  Sa  Majesté',  qui  avoit  tout  pou- 
voir sur  luy,  considerast  s'il  estoit  de  fer  plus  que  les 
autres1,  et  que  malade,  s'il  luy  permettoit  de  s'aller 
guérir,  il  s'en  pouvoit  servir  deux  fois  :  autrement,  que 
sa  maladie  augmentant  le  rendroit  inutile;  qu'il  fe- 
roit  ce  qu'il  luy  commanderoit.  Le  Roy  ne  l'ose  da- 
vantage presser  :  à  cela  ayde  le  rapport  des  médecins, 
qui,  voyant  son  urine  rouge,  qu'il  faisoitde  long  temps 
ainsi,  le  jugent  plus  malade  qu'il  ne  disoit  :  il  obtint 
son  congé'. 

Le  mesme  jour  la  Royne  luy  mande  que  Movert, 
soldat  de  Mouhy,  huguenot,  l'avoit  tué,  et  s'estoit  venu 
rendre.  Il  respond  :  «  Cela  mérite  la  corde,  »  que  si 
telles  gens  se  reçoivent ,  nuis  capitaines  de  leurs  ser- 
viteurs,  ny  Leurs  Majestez  mesmes,  ne  seroient  en 
seureté.  Il  passe  à  Paris  où  sa  réputation  le  pré- 
cède ,  reçoit  des  citoyens  tout  l'honneur  accoustumé 
à  faire  au  sauveur  de  la  France,  avec  présent  d'un 
vaze  et  d'un  bassin  aux  armes  de  la  ville,  non  jamais 
donné  qu'aux  très  -  signalez  capitaines  et  princes  vic- 
torieux. Il  s'en  retourne  chez  luy,  chargé  d'honneur 
et  de  gloire,  et  ce  d'autant  plus  que  le  Roy,  Monsieur, 
et  son  armée,  demeurant  comme  corps  sans  teste, 
n'ayant  creu  son  conseil  ,  ne  font  rien  qui  vaille, 
assiègent  Sainct  Jean  d'Angely  ,  perdent  deux  mois 
de  temps  :  M.  de   Martigues  et  plusieurs   capitaines 

tuez    ruinent   leurs  armées,    donnant   loisir  à  l'Ad- 
mirai de  se  r'asseurer,  lequel  juge  ne  pouvoir  subsis- 
ter dans  les  villes  avec  les  reistres  en  danger  d'estre 
pratiquez,  leur  promet  et  tient  argent  et  conduite; 
va  joindre  en  Gascogne  Montgommery  victorieux  de 
Terrides ,  riche  de  ses  despoùilles  employées  au  paye- 
ment des  reistres.  Tous  passent  la  Doi  donne,  arrivent  en 
Quercyau  temps  queNysmes  fut  pris  pour  eux  par  un 
treillys  (0,  etVezelet  failly  par  Sansacqui  levé  le  siège. 
La  prise  de  Sainct  Jean  d'Angely  n'esmeut  tant  à  la 
continuation  de  la  guerre  que  la  ruine  de  l'armée  , 
advenue   en   ce  siège,  fit  désirer  la  paix,  aydée  des 
contrarietez  naissantes  entre  le  Roy  et  son  frère  ,  qui 
se  retirent  à  Paris ,  couvrans  leur  émulation ,  que  les 
Huguenots  rompus  n'estoient  plus  que  gibier  des  gou- 
verneurs des  pais ,  lesquels  ils  fortifient  d'hommes. 

[in5o]  Les  Fiançais,  accoustumez  d'obeyr  au  frère 
du  Roy,  ne  suiventlesgouverneurs,  qui,  par  négligence  et 
mal-entendu,  donnent  passage  à  l'Admirai  en  Langue- 
doc et  aux  Savennes ,  etentre  en  Rourgongne.  Le  sieur  de 
Tavannes  estoit  allé  treuver  le  Roy  par  son  comman- 
dement, qui  disoit  que  sans  luy  tout  son  conseil  ne 
faisoit  rien  qui  vaille.  Il  le  treuva  à  Argenton  ;  Sa  Ma- 
jesté luy  demande  s'il  avoit  veu  son  frère;  il  entend 
que  c'est  à  dire,  réplique  qu'il  ne  faisoit  la  révérence 
à  personne  premier  qu'à  son  maistre.  Ceste  responce 
pleut  à  Sa  Majesté  qui  le  mené  chez  la  Royne,  où  il 
dit  qu'il  n'y  avoit  plus  à  la  cour  que  les  filles  de  son 
temps,  parce  qu'elles  estoient  mariées  tard.  Le  sieur 
de  Tavannes  conseille  la  guerre  ouverte ,  le  Roy  pour 
chef,  ou,  s'il  ne  vouloit  employer  son  frère,  qu'il  em- 

C1)  Treillys  :  machine  de  guerre. 

ployast  le  prince  Dauphin  (0,  qui  estoit  sans  dessein 
pour  ruiner  les  Huguenots.  Ceux  qui  proposent  mau- 
vais conseil  à  Leurs  Majestez  par  temps  et  artifices  ga- 
gnent la  Cour,  inclinent  à  la  paix;  les  malheurs  sur- 
venus aux  conducteurs  des  petites  armées  les  y  préci- 
pitent. Le  mareschal  de  Cossé,  avec  une  petite  armée, 
s'oppose  aux  Huguenots  à  Arnay-le-Duc,  pert  deux 
cens  Catholiques;  l'avantage  en  demeure  à  Y  Admirai 
qui  s'en  prévaut,  se  retire  à  La  Charité,  promettant 
paix  et  argent  à  ses  reistres. 

La  trefve  est  en  d'aucunes  provinces  :  en  Poictou , 
Puisgaillard,  pour  estre  venu  de  loing  chercher  com- 
bat, se  travaille  et  s'harasse;  La  Noiie  feint  de  fuyr  de- 
vant luy,  s'embusque  en  bataille  dans  un  vallon,  re- 
çoit Puisgaillard  desordonné  ;  pensant  suivre  une  vic- 
toire, treuve  une  honte.  Il  avoit  laissé  son  infanterie 
derrière;  il  est  renversé  sur  eux,  leur  porte  peur  et 
fuit  ensemble ,  sont  defaicts  en  perte  de  trois  mil  hom- 
mes de  pied  et  deux  cents  cinquante  chevaux.  Sur  le 
point  de  la  paix,  ceste  aigre  nouvelle,  portée  au  con- 
seil, les  attriste.  Le  sieur  de  Tavannes,  qui  oyoit  un 
peu  dur,   demande  qu'est-ce?  On  luy  dict  :  «C'est 
«  Puisgaillard  qui  est  defaict. — Ho,ho,respond-il,  cela 
«  n'est  pas  trop  gaillard.  »  Ce  mot  receu  en  risée  de  Leurs 
Majestez  en  mespris  de  ceste  perte ,  sortent  du  conseil 
riant,  à  l'estonnement  des  députez  huguenots  qui  es- 
taient à  la  porte  attendans  la  paix.  L'Admirai  se  fas- 
choit  de  la  peine  (  que  nul  ne  sçait  sans  espreuve  )  de 
faire  la  guerre  contre  le  Roy,  desiroit  la  paix  :  ces  pe- 

C1)  Le  prince  Dauphin.  On  appeloit  ainsi  le  fils  du  duc  de  Mont* 
pensier. 

lites  bastonnades  la  firent  faire.  La  Rocliele,  Montau- 
ban,  Coignac  et  La  Charité,  donnez  pour  deux  ans 
pour  seurté  des  Huguenots,  les  reistres  payez  et  ren- 
voyez, T Admirai  et  les  princes  se  retirent  à  La  Ro- 
chelle, résolus  de  ne  se  fier  plus  qu'à  propos. 

Pendant  ces  troubles  de  France ,  le  duc  d'Albe  en 
Flandres,  s'estant  les  comtes  d'Aiguemont  et  d'Or- 
nes (1)  fiez  sur  de  belles  paroles,  sont  pris  et  décapi- 
tez. Le  prince  d'Orange,  comte   Ludovic  et  autres, 
ne  s'estans  voulus  fier,  lèvent  des  troupes  en  Allema- 
gne, entrent  au  Pais  Bas.  Le  duc  d'Albe,  qui  s'y  estoit 
affermy,  ayant  basty    les  citadelles  d'Anvers   et   de 
Gand,  par  sa  prudente  conduite  les  chasse  hors  du 
païs,  les  contrainct   d'entrer  en   France.    Le  prince 
d'Orange  se  joint  avec  le  duc.desDeux  Ponts,  et  furent 
une  partie  des  reistres  qui  allèrent  à  Montcontour  se 
faire  défaire.  La  royne  d'Angleterre,  ennemie  des  Es- 
pagnols, de  contraire  religion,  désire  empescher  et 
s'opposer  à  la  grandeur  d'iceux,  de  qui  leur  guerre 
estoit  sa  paix;  estant  entre'e en  ligue  avec  tous  les  Hu- 
guenots d'Allemagne,  France  et  Flandres,  espère  de 
se  maintenir  par  le  malheur  d'autruy,  favorise  les  re- 
belles de  Flandres,  comme  elle  avoit  fait  ceux    de 
Fiance;  par  son  moyen  plusieurs  villes  sont  surprin- 
ses.  En  l'année  i56c),  la  royne  d'Angleterre  qui  avoit 
arresté  celle  d'Escosse  prisonnière,  l'accuse  de  conju- 
ration avec  le  duc  de  Norfolck,  le  fait  condamner  par 
une  vieille  loy  d'Angleterre  qui  défend  d'espouser  au- 
cune princesse  sans  le  congé  du  Roy  :  elle  cherche  les 

(0  Les  comtes  d'Aiguemont  et  d'Ornes.  Les  comtes  d'Egmont  et  de 
Horn  périrent  sur  Féchafaud  le  i5  juin  1 568. 

moyens  de  faire  mourir  la  royne  d'Escosse  prisonnière, 
pour  atterrer  les  souslevemens  de  ses  subjets  malcon- 
tens,  et  autres  mouvements  qui  se  faisoient  en  Escosse 
pour  la  religion  catholique,  favorisant  aux  gouverne- 
mens  les  plus  grands  qui  estoient  huguenots,  entre  les 
mains  desquels  estoit  le  jeune  roy  d'Escosse  ;  et  le  ré- 
gent Jacques  Stuard  ayant  esté  tue' par  David,  elle  fa- 
vorise le  comte  de  Chastelleraux,  qu'elle  avoit  tant 
hay,  pource  qu'il  estoit  le  plus  fort.  En  ceste  mesme 
année ,  Selim  veut  faire  une  tranchée  entre  les  rivières 
de  Tanahïs  et  la  Boristene ,  pour  faire  aller  les  mar- 
chandises ,  remontans  et  descendans  par  ces  rivières , 
des  Pallus  Meotides  en  la  mer  Oceanne.  Le  Moscovite , 
craignant  que  cela  luy  prejudiciast,  empesche  l'ou- 
vrage. Selim ,  jugeant  que  sans  intelligence  du  Persan 
il  n  eust  osé  empescher  sa  volonté,  déclare  la  guerre 
au  Perse. 

Ceux  qui  choisissent  les  belles  assietes  n'en  laissent 
volontiers  de  semblables  proche  d'icelles  ;  les  sages 
regardent  que  rien  ne  commande  dans  leur  camp. 
Les  armées  fortifiées  l'une  proche  de  l'autre,  celle 
qui  pour  plus  de  courage  et  d'hommes  a  envie  de  com- 
battre, sans  se  précipiter  aux  rampars  de  ses  ennemis, 
peut  remuer  son  camp  de  jour  à  autre,  pour  gagner 
le  derrier  desdits  ennemis,  et  leur  couper  les  vivres; 
estant  à  croire  qu'ils  se  seroient  campez  aux  lieux  plus 
commodes  pour  en  avoir,  et  à  ce  qu'eux  voyant  ce 
dessein  ne  deslogent  de  nuict.  En  ceste  circulation  ils 
ne  se  doivent  abandonner  de  plus  de  la  portée  du  ca- 
non, sans  aussi  les  approcher  si  près  qu'ils  puissent 
combattre  à  la  faveur  de  leur  fort,  qu'ils  soient  con- 
traincts  d'en  sortir  s'ils  veullent  venir  à  la  bataille. 

Pareillement  campez  et  fortifiez  proches ,  il  se  peut 
tirer  des  tranchées  ou  aisles  de  costé  et  d'autre,  faisant 
de  deux  cens  pas  en  deux  cens  pas  un  fort  :  ou  les  en- 
nemis sortiront  pour  les  attaquer,  et  en  ce  cas  seront 
hors  de  leur  advantage,  ou  bien  ils  se  souffriront  en- 
clorre  avec  des  forts  qui  esclaireront  toutes  leurs  ac- 
tions, et  les  incommoderont  de  vivres,  s'ils  donnent 
le  temps,  sans  se  lever  en  présence.  Il  se  peut  faire  en 
un  de  ces  forts  un  cavalier,  avec  des  fascines  et  terre, 
pour  loger  des  pièces  et  battre  dans  leur  camp. 

Ceux  qui  sont  forts  d'infanterie  et  veulent  plus 
presser,  doivent  approcher  leur  rempart  à  la  portée 
des  arquebuzades  de  celuy  des  ennemis  ,  pourveu 
qu'ils  se  couvrent  en  une  nuict  ;  et  lors  il  seroit  ma- 
laisé de  s'en  dédire.  Et  estant  si  proche ,  se  pourroit 
mettre  des  canons  en  batterie  pour  battre  la  cour- 
tine et  les  flancs  du  camp  desdits  ennemis  ,  ainsi  qu'il 
s'est  veu  quelquefois  battre  la  courtine  d'une  grande 
ville,  sans  empeschement  des  grandes  forces  qui  es- 
toient  dedans;  et  pour  peu  que  les  coulevrines  fussent 
haussées,  ils  battroient  en  courtine  et  verroient  dans 
les  ennemis.  Ces  remparts  de  fascines  nouvellement 
faictes ,  six  canons  y  pourroient  faire  de  grandes  bi  es- 
ches et  esplanades;  et  faudroit  que  l'armée  demeurast 
en  bataille,  les  piques  baissées,  tant  que  la  batterie 
dureroit,  et,  selon  l'estonnement  des  ennemis,  ouïe 
mépris  et  peu  de  courage  d'iceux,  assaillir  le  camp. 
Et  au  contraire,  si  le  bon  ordre  et  la  bonne  mine 
met  en  doute  l'attaquement  dans  le  rempart ,  il  se  fau- 
droit pour  ce  jour  contenter  de  la  braverie  ;  il  vau- 
droit  mieux  tenter  ce  moyen  qu'inconsidérément  as- 
saillir un  rempart  fossoyé  et  flanqué,  ainsi  qu'il  se  fît 


SEIGNEUR  DE  TAVANNES.     [i^o]  I  53 

à  La  Bicoque,  à  nostre  préjudice.  Cecy  est  dit,  non 
qu'il  y  ait  grande  apparence  que  telle  chose  advienne, 
n'estant  les  guerriers  du  jourd'huy  tels  que  les  an- 
ciens, et  raguerriment  change'  par  les  armes  de  feu, 
qui  ne  souffrent  ces  proximitez.  Ceux  qui  desireroient 
venir  prompte  ment  aux  mains,  treuvant  une  armée 
fortifiée  de  chariots,  peuvent  conduire  des  pièces,  qui 
(pour  estre  bien  attelées)  ne  peuvent  estre  engagées  ; 
et  après  avoir  tiré  plusieurs  voilées  dans  un  des  coings, 
pourroient  y  faire  donner  des  escadrons  de  cavalerie 
flanquez  de  bataillons  d'infanterie,  pour(enescornant) 
tenter  l'événement,  sans  engager  les  deux  tiers  de 
leur  armée,  qu'il  faudroit  en  tenir  esloignez,  et  qui, 
à  temps,  pourroient  attaquer  un  autre  costé  sans  de- 
sordre, et,  selon  l'événement  ou  jugement,  s'avancer 
ou  se  retirer. 

Le  jugement  de  la  terreur,  espouvante,  courage  et 
cœur  des  ennemis,  fait  et  a  fait  des  miracles  en  ces  der- 
niers temps.  Tel  n'estoit  vaillant  que  par  artifice  et  à 
moitié,  qui  le  paroissoit  entièrement  pour  la  grande 
cognoissance ,  remarque  et  observation  des  irréso- 
lutions, confusions  et  volonté  de  retraicte  de  leurs 
contraires,  ce  qu'il  consideroit  par  l'advis  qu'il  avoit 
de  leurs  desseins,  valeur  et  intention  de  leur  chef.  Plu- 
sieurs font  bonne  mine  jusques  à  dix  pas  des  coups  : 
c'est  ce  que  les  anciens  vouloient  signifier,  disansque 
l'on  les  cognoistroit  aux  lances  baisser.  A  ces  gens  de 
bonne  mine  et  mauvais  jeu ,  desquels  on  se  veut  es- 
claircir,  les  attaquements,  les  chaudes  escarmouches 
soustenues  et  rafraichies  avec  quelque  gros,  tant  par  la 
cavalerie  que  par  l'infanterie,  retenant  tousjours  le 
moyen  de  se  retirer  à  la  place  choisie  du  combat,  aydent 

beaucoup  à  recognoistre  quelle  est  la  resolution  des 
ennemis. 

Les  arquebuziers  à  cheval  vallons ,  montez  à  l'ad- 
vantage,  sont  foi  t  propres,  lesquels  sontasseurez  soldats, 
qui  vont  tirer  proche  des  ennemis,  se  reculent  et  se 
retirent  au  galop ,  et  le  font  tellement  à  temps  et  par 
troupes,  qu'il  faut  que  la  cavalerie  ennemie  (si  elle 
n'est  assistée  d'arquebuzerie)  se  retire  ou  s'avance,  pour 
éviter  ou  renverser  la  charge   dont  sortent  ces  mous- 
ches  qui  les  piquent.  Les  jours  veuz  dans  les  escadrons 
et  bataillons,  partie  des  chevaux  tournans  le  flanc, 
puis  la  teste  çà  et  là,  s'avançans  inégalement  plustost 
l'un  que  l'autre,  courant  trop  soudainement  àl'entour 
comme  bien  empeschez  ;  les  escadrons  se  mouvants  à 
contre  temps ,  les  bruits  du  combat  différents ,  non  pro- 
noncez unanimement  en  paroles  courtes  ;  la  multitude 
semblable  à  celle  d'une  populace ,  estans  les  tons  dif- 
férents de  confusion  et  d'ordre  ;  la  poussière  qui  ne 
s'esmeut  en  l'air  en  tourbillons,  et  au  contraire  s'es- 
panche;  la  contenance  des  valets  et  bagage,  qui  s'en- 
fuyent  ou  se  retirent  par  le  commandement  de  leur 
chef;  semblablement,  quand  les  piques  des  gens  de 
pied  se  battent  et  se  croizent,  et  se  voit  des  jours  et 
places  vuides  en  quelques  endroits,  le  bagage  non  bien 
demeslé  de  parmy  eux ,  allans  à  deux  cœurs  de  costé 
et  d'autre ,  comme  irrésolus  ;  et  quand  aux  moindres 
affaires  ils  crient  :  «  Cavalerie,  cavalerie  ;  »  tout  celâtes- 
moigne  l'espouvante  et  l'irrésolution.  Au  contraire,  la 
fermeté,  l'unité,  le  parler,  le  taire,  l'arrest,  le  mou- 
vement esgal,  à  mesme  temps,  tourner  d'un  mesme 
vouloir,  d'un  mesme  commandement,  semblables  aux 
grandes  machines  meiïes  par  un  seul  ressort  avec  peu 


SEIGNEUR  DE  TAVANNKS.     [l5^o]  I  55 

de  bruict*  sinon  ceux  du  combat  hardiment  prononcez, 
dénote  resolution  et  conduicte. 

La  poudre  qui  se  voit  en  l'air  est  différemment  es- 
meiie  par  la  cavalerie  ou  bestail  :  l'une  se  levé  en  gros 
soudainement  redoublez;  l'autre  s'espand  et  dilate, 
plus  blanche,  et  avec  moins  d'espaisseur  que  celle  de 
la  cavalerie  qui  monte  en  tourbillon.  Les  corneilles, 
les  pyes,  pyroiïetans  et  croaçans  ;  le  bestail  se  reti- 
rant de  costé  et  d'autre;  l'haleine,  fumée  de  la  sueur 
des  chevaux,  principalement  en  hyver,  ou  au  matin, 
paroissent  de  loing,  quoy  que  couverts  de  bois.  Ceux 
qui,  esloignez  du  bruict  des  leurs,  metttent  l'oreille 
contre  terre,  ayant  bonne  ouïe,  au  temps  de  gelée  ou  de 
sécheresse,  entendent  de  fort  loing,  et  principalement 
de  nuict,  l'hannissement  et  la  bature  des  pieds  des  che- 
vaux :  il  faut  escarter  à  droit  ou  à  gauche  plusieurs 
hommes ,  pour  voir  et  entendre  sur  les  colines  et  val- 
lées ;  les  cavins,  les  vallons,  les  rivières  portent  le  son  : 
la  senteur  des  mesches,  de  la  poudre,  et  mesmes  le 
sentiment  des  hommes  et  chevaux  (dont  nature  a  donné 
plus  aux  uns  qu'aux  autres) sert.  Les  laquais,  les  gar- 
çons de  pied,  les  chiens  avancez  fort  loin  devant,  des- 
couvrent souvent  les  embuscades  ;  il  ne  faut  mespriser 
des  petits  moyens ,  pour  apprendre  l'intention  de  ses 
ennemis,  et  surtout  se  garder  des  paysans  et  femmes 
envoyez  par  iceux,  qui  asseurent  n'avoir  veu  personne 
en  campagne. 

En  l'année  i5-yo,  trespassa  Claude  de  Saulx,  sei- 
gneur de  Ventoux,  parvenu  de  grade  en  grade,  de 
soldat  capitaine  d'arquebusiers  à  cheval  au  camp 
d'Amiens,  despuis  lieutenant  de  gensdarmes ,  gouver- 
neur de  Beaune,  et  après  lieutenant  de  Hoy  en  Bour- 

gongne,  en  l'absence  du  sieur  de  Tavannes,  auquel 
il  servit  et  aida  à  conserver  la  province  contre  les  re- 
belles Huguenots,  au  commencement  des  troubles,  et, 
en  son  absence,  assista  très  utilement  M.  de  Nevers  à 
reprendre  Mascon,  que  les  Huguenots  avoient  surpris 
une  autre  fois,  depuis  qu'ils  en  avoient  esté  chassez  par 
le  sieur  de  Tavannes.  Et  se  treuvant  seul  commandant 
en  Bourgongne  lors  que  l'armée  des  reistres  conduicts 
par  le  duc  des  Deux  Ponts  passa,  conserva  non  seule- 
ment les  grandes  villes ,  mais  les  moindres ,  ausquelles 
il  se  jetta  à  la  teste  de  l'armée  huguenotte,  que  les 
sieurs  d'Aumalle  et  de  Nemours  suivoient  en  queue. 
En  fin  accablé  des  maladies  suscitées  par  le  faix  des 
armes,  mourut  jeune  et  avant  temps,  suivit  le  chemin 
de  son  frère  aisné,  le  sieur  de  Torpes,  gouverneur 
d'Auxonne,  mort  une  année  auparavant  :  gens  vail- 
lants, et  qui  laissèrent  des  enfans  de  mesme  estofïe , 
dont  l'un  (qui  estoit  guidon  de  ma  compagnie)  eust 
flory  et  se  fust  signalé,  si  le  trop  de  valeur  n'eust  pré- 
cipité sa  vie  en  querelles,  qu'il  devoit  avoir  réservée 
pour  sa  patrie. 

Les  places  foibles,  batuës,  assaillies,  qui  ne  sont 
emportées  en  trois  jours,  durent  six  sepmaines;  les  mé- 
diocres non  emportées  en  six  sepmaines,  ayant  résisté 
aux  assauts,  peuvent  durer  long-temps  :  les  foibles 
s'attaquent  sans  tranchées ,  les  médiocres  contraignent 
d'en  faire,  les  fortes  se  prenent  pied  à  pied.  Les  assauts 
soustenus  encouragent;  après  iceux,  l'assiégeant  peut 
cognoistre  ce  qui  réussira  de  l'entreprise ,  continue  ou 
levé  son  siège ,  selon  la  nécessité  des  affaires  :  il  vaut 
mieux  quitter  les  ennemis  que  se  perdre  pour  trop 
d'envie  de  les  vaincre.  Les  capitaines  advisez  ne  resol- 

vent  volontiers  l'assaut  gênerai  s'ils  ne  battent  en 
courtine  ;  plus  il  s'envoye  de  soldats  à  l'assaut ,  plus 
de  confusion  ;  par  petites  troupes  se  loger  sur  les  bres- 
ches  est  plus  utile  ,  pourveu  qu'ils  soient  soustenus  de 
près. 

La  retraicte  de  nuict  ne  se  doit  mettre  en  difficulté 
quand  on  craint  estre  defaict  au  poinct  du  jour.   C'est 
prendre  l'espouvante,  c'est  perdre  réputation  de  s'en 
aller  de  nuict  :  qui  a  le  profit  de  la  guerre  en  a  Thon 
neur.  Tel  brave  en  conseil,  qui  s'enfuit  à  l'effect;  tel 
donne   advis,   qui  se  mocque  de  ce  qu'on  l'a  suivy.  Si 
les  Catholiques  ne  se  fussent  retirez  par  l'obscurité 
après  le  siège  de  Chastelleraux,  ils  n'eussent  esté  vic- 
torieux à  Montcontour.  Si  les  Huguenots  eussent  mar- 
ché de  nuict  audit  Montcontour,  ils  n'y  eussent  esté  rom- 
pus le  lendemain,  ny  Strosse  en  Italie  vaincu  parle  mar- 
quis de  Marignan.  Le  duc  de  Palme,  des  plus  grands 
capitaines  de  nostre  temps,  se  retira  heureusement  du 
champ  de  bataille  qu'il  tenoit  à  la  portée  du  canon  du 
roy  Henry  IV,  de  nuict,  et  se  trouva  après  à  une  as- 
siette si  forte  auprès  de  Codebec,  que  Sa  Majesté  ne 
luy  peut  rien  faire.  Et  sans  vanterie,  je  diray  que  si  je 
n'eusse  asseuré  ledict  duc  qu'approchant  de  Rouan  où 
j'avois  commandé  il  se  trouvoit  des  assiettes  fortes,  de 
quatre  en  quatre  lieues,  qu'il  pouvoit  prendre  à  la  fa- 
veur de  la  nuict  et  s'empescher  de  combattre,  il  n'eust 
avancé  si  avant  pour  lever  ledict  siège  qu'il  fit. 

Entremesler  les  auxiliaires  parmy  les  siens  contre 
les  monopoles  est  nécessaire  :  les  Suisses ,  lansquenets 
et  Italiens,  sont  mis  en  mesme  corps  de  bataillon  par 
les  sages  Espagnols  avec  leur  nation.  Ceste  diversité  ne 
se  mutine  en  mesme  temps,  ne  demande  argent  en 

mesme  langue,  ne  refusent  le  combat  tous  ensemble  : 
les  affectionnez ,  les  vaillans,  tirent  les  autres  après 
eux,  par  exemple  et  par  émulation.  Les  Romains  sepa- 
roient  les  auxiliaires;  leur  nombre,  leur  vaillance 
les  excédant,  ils  ne  leur  pouvoient  nuire,  leur  com- 
mandant comme  à  leurs  esclaves  non  expérimentez. 
C'est  prudence  d'opposer  les  forts  aux  foibles  en  ba- 
taille ,  pourveu  que  les  foibles  de  sa  part  ne  soient 
contraincts  combattre  avant  la  defaicte  des  moindres 
des  ennemis,  laquelle  advenant  descourage  les  con- 
traires ;  le  premier  bon-heur  d'un  combat  donne  grand 
advantage.  Et  souvent  ceste  ruse  s'est  faicte  d'a- 
muser les  plus  forts  des  ennemis ,  leur  mettant  à 
l'opposite  des  foibles  fortesloignez,  cependant  que  les 
plus  forts  de  leurs  contraires  advancez  obtenoient  la 
victoire  sur  les  foibles  de  leurs  ennemis. 

Les  passions,  prières,  larmes,  ny  les  présents,  ne 
doivent  esmouvoir  les  généraux  d'armées ,  lesquels,  à 
l'exemple  du  serpent,  se  doivent  boucher  l'oreille  pour 
n'estre  charmez  ,  et  (  comme  hommes  )  les  ouvrir  à 
temps ,  pour  n'opiniastrer  contre  la  raison  ;  autrement 
ils  sont  soudainement  chastiez  :  et  pour  vouloir  exemp- 
ter un  logis  par  prières  ou  argent  présenté,  ils  ouvrent 
une  porte  pour  endommager  ou  défaire  leur  armée,  à 
faute  d'estre  logez  en  gens  de  guerre  ;  les  événements 
mauvais  ne  doivent  faire  regretter  les  sages  conseils, 
qui  pour  lors  ne  se  pouvoient  ny  se  dévoient  donner 
autres  ;  tellement  que  reprochez  ,  ceux  qui  les  ont 
donné  disent  ne  s'en  repentir,  d'autant  que  Testât  des 
affaires  de  lors  le  requeroit ,  non  qu'ils  fussent  obligez 
d'en  garantir  l'imprudence  ou  malheur  des  événements 
fortuits. 

Il  est  difficile  de  garder  un  passage  aise'  à  forcer, 
contre  ceux  qui  veulent  combattre  :  une  armée  per- 
dant ce  qu  elle  garde  pert  autant  de  courage.  Les  Lu- 
thériens contre  l'empereur  en  Allemagne,  la  defaicte 
des  Français  par  Consalve,  celle  de  l'Autrec,  près  Mi- 
lan, sont  advenues  pour  vouloir  garder  les  passages 
des  fossez  on  rivières.  Je  regretteray  tousjours  que,  lors 
que  je  chassay  Les  Diguieres  de  devant  Tallard  et  que 
je  l'envitaillis,  que  luy ,  paroissant  en  gros  sur  le  bord 
de  la  rivière  de  la  Durance  avec  toutes  ses  forces ,  le 
jour  devant  que  je  ne  la  passis ,  sans  doute  il  n'eust 
point  rendu  de  combat.  Le  lendemain  que  je  traversis 
la  rivière ,  ils  se  tindrent  si  loing  du  bord,  qu'ils  eurent 
moyen  de  se  retirer  quand  mes  coureurs  furent  aux 
pistoletades  avec  eux. 

Faut  aprendre  aux  coureurs  de  ne  remplir  de 
doute,  ny  refroidir  les  premières  ardeurs  des  troupes 
par  ces  mots  :  «  Les  voici,  ils  désirent  la  charge,  vien- 
«  nent  à  vous  en  bon  ordre.  »  Le  sage  capitaine  res- 
pond  :  «  Si  nous  marchons ,  ils  ne  viennent  plustost  à 
«  nous  que  nous  à  eux.  »  L'advisé  coureur ,  force'  de 
parler  devant  les  troupes ,  couvre  le  courage  des  en- 
nemis, disant  :  «  Ils  viennent  passer  près  de  nous  pour 
«  se  retirer  ;  ils  sont  contraincts  de  couvrir  leur  peur 
«  de  bonne  mine  et  de  combattre ,  pource  qu'ils  ne  s'en 
«  peuvent  aller.  »  A  la  chasse,  en  se  promenant,  en 
marchant ,  les  capitaines  peuvent  recognoistre  les 
bonnes  ou  mauvaises  assietes  des  armées,  lieux  es- 
levez,  passages  flanquez  de  bois,  barrez  de  rivière, 
advenues  faciles  et  difficiles  à  retrancher,  d'où  vien- 
draient les  vivres,  et  comme  quoy  ils  peuvent  estre 
empeschez,  pour  s'en  prévaloir  à  la  nécessité,  et  se 

figurer  des  exemples  pour  s'en  servir  de  semblables  au 
besoin. 

Les  entreprises  descouvertes  sont  faillies,  honteuses 
et  dangereuses,  les  partements  sceuz  fort  périlleux  :  le 
secret  ny  la  voix  prononcée  ne  se  peut  retenir,  et 
voile  de  l'un  à  l'autre  ,  l'amy  à  un  autre  amy  qui  le 
dit  au  troisième  :  la  recommandation  de  se  taire  donne 
plus  de  désir  de  parler.  L'ignorance ,  la  vanité ,  envie 
etmalveùillance  sont  autant  de  langues  qui  accusent  les 
desseins.  Aucuns,  en  crainte  d'y  aller,  les  descouvrent 
ou  publient  qu'ils  sont  ja  descouverts ,  qu'il  y  a  trois 
jours  qu'il  se  dit  que  les  ennemis  le  sçavent ,  qu'ils  les 
attendent  ;  et  quelquesfois  aucuns  les  advertissent  au 
préjudice  du  gênerai ,  pour  se  venger  par  émulation 
de  leurs  compagnons ,  empescher  qu'ils  n'entrent  en 
pareil  honneur  qu'ils  pensent  estre ,  ou   à  celuy  au- 
quel ils  aspirent.  Les  capitaines  commandez  d'un  gê- 
nerai qui  dit  son  intention  à  ses  conseilliez ,  lesquels 
demeurent  au  logis ,  participans  au  secret  et  non  au 
péril,  il  leur  est  indiffèrent  qu'il  soit  sceu,  pourveu 
qu'ils  n'en  puissent  estre  accusez  ;  quelques  fois  le 
diront  pour  rejeter  la  faute  de  la  descouverte  sur  leurs 
compagnons.  Les  chefs  indiscrets  commandez  d'aller  à 
la  guerre,  pour  haster  leurs  soldats,  ou  pour  paroistre 
avoir  de  la  faveur ,  disent  ce  qu'ils  sçavent  :  d'aucuns 
qui  sont  sous  eux ,  qui  se  voyant  trainer  aux  dangers 
sans  participer  guieres  à  l'honneur,  ne  manquent  de 
parler  ;  et  s'en  est  treuvé  qui  ont  fait  des  bruits ,  si- 
gnais, et  tiré  des  arquebuzes  au  partement,  en  chemin 
ou  proche  des  ennemis  :  autres  par  conjectures  devi- 
nent l'entreprise  :  offensez  de  ne  leur  avoir  esté  com- 
muniquée ,  advertissent. 

Pour  remédier  à  ces  périls,  où  le  capitaine  porte  sa 
vie ,  son  honneur ,   et  engage  ses  amis ,  le  meilleur 
seroit  ne  se  fier  du  secret  et  de  la  resolution  qu'à  soy- 
mesme ,   duquel   ne    dépendant  l'entière   exécution  , 
n'ouvrir  du  moins  la  bouche*  qu'en  cas  de  nécessité 
forcée.  Si  le  commandement,  si  l'entreprise  est  faicte 
par  son  gênerai  prudent  et  grand  capitaine  ,   après 
s'estre  enquis  de  ceux  à  qui  il  l'a  communiquée,  s'ils 
sont  ses  ennemis,  envieux  ou  imprudents,  il  se  doit 
excuser  d'en  prendre  charge  de  l'exécuter,  la  rejetter 
sur  autruy  ou  proposer  des  difficultez,  selon  qu'il  cog- 
noist  que  le  dessein  est  descouvert  ;  il  vaut  mieux  estre 
accu,sé  de  tardiveté  que  de  perdre  l'honneur  ;  que  si  le 
gênerai  ne  prend  excuse  en  payement,  il  faut  parler 
clair  avant  que  partir,  avec  protestations  que  s'il  ad- 
vient du  malheur  il   sera  rejette  sur  le  commande- 
ment divulgué  mal  à  propos,  et  non  sur  celuy  qui 
obeyt. 

Là  et  en  tous  lieux  les  amis  servent  ;  ils  peuvent 
dire  des  choses  qui  seroient  mal  séantes  à  la  bouche  de 
ceux  ausquels  ils  touchent  le  plus,  peuvent  retarder 
et  rompre  le  dessein,  et  prendre  garde  que  l'inclina- 
tion d'entreprendre  ne  facilite ,  ny  trop  de  soupçon 
ne  retarde  les  desseins,  considérant  l'amitié  et  suffi- 
sance du  gênerai,  s'il  est  persuadé  d'amis  ou  d'ennemis, 
si  c'est  point  une  commission  pour  se  défaire  de  celuy 
qui  l'entreprend,  ou  l'abaisser  d'honneur.  Heureux  qui 
a  rendu  preuve  de  soy,  et  auquel  le  refus  des  commis- 
sions ne  peut  estre  attribué  à  défaut  de  courage  !  Le 
dessein  estant  accepté,  il  faut  se  recommander  à  Dieu, 
n'aller  en  espérance  de  butin  ou  de  vaine  gloire,  et 
mai  cher  en  intention  de  sauver  ceux  qui  ne  se  mettront 

en  defence,  les  ecclésiastiques  et  l'honneur  des  femmes, 
et  d'attribuer  l'heureux  succez  à  nostre  Seigneur,  non 
à  nos  entendements,  non  à  nos  forces  ny  soldats. 

Les  partemenls  impourveuz  sont  les  plus  seurs,  et 
en  mesme  temps  que  l'on  est  contraint  de  faire  monter 
à  cheval,  semer  divers  bruits  au  contraire  de  l'entre- 
prise, ou  faire  donner  une  alarme ,  dire  que  le  gênerai 
veut  voir  les  troupes  marcher  quelque  temps  sur  le 
chemin  opposite  au  dessein  ;  faire  entretenir  les  soldats 
par  quelque  confident,  à  ce  qu'ils  n'accusent  leur  chef 
de  menterie,  et  leur  imprimer  en  l'esprit  de  faux  su- 
jets pour  lesquels  on  marche,  colorez  de  raison  ,  et  là 
où  il  y  a  de  l'apparence  à  ce  que  leurs  esprits  préoc- 
cupez ne  devinent.  Seroit  bon  monter  deux  ou  trois 
fois  à  cheval  et  s'en  retourner ,  ou  demeurer  aux 
champs,  avant  que  d'entreprendre,  quelques  jours;  et 
lors  que  les  ennemis  négligent,  et  pour  tant  de  divers 
advis  qu'ils  auront  receuz  pensent  l'entreprise  faillie, 
ou  que  l'on  soit  party  pour  autre  sujet ,  c'est  le 
temps  qu'elle  s'exécute  :  si  le  capitaine  est  favori  du 
gênerai,  le  meilleur  seroit  qu'il  fist  l'entreprise  soy- 
mesme. 

Apres  avoir  fait  monter  à  cheval  ses  compagnons 
pour  son  dessein  ,  qu'il  n'a  dit  qu'à  soy-mesme,  il  peut 
venir  demander  congé  d'aller  à  la  guerre,  et  n'en  dire 
au  gênerai  que  ce  qu'il  en  faut  pour  conserver  sa  fa- 
veur; et  si  l'exécution  est  plus  grande  que  la  proposi- 
tion qu'il  luy  aura  dicte,  de  retour  fera  entendre  que 
ce  bon-heur  est  venu  par  occasion  et  advis  qu'ils  ont 
eu  sur  le  chemin.  Les  supputations  aux  entreprises  ser- 
vent infiniment  :  les  espions  verront  seller  les  chevaux, 
partiront  ;  il  leur  faut  tant  d'heures  pour  aller  vers  les 

ennemis,  et  aux  entrepreneurs  tant  pour  y  estre.  Avant 
que  montrer  signe  de  monter  à  cheval ,  seroit  utiie  de 
mettre  deux  ou  trois  cavaliers  sur  le  chemin  ou  faux 
sentiers,  et  mesme  opposite  aux  ennemis,  pour  attra- 
per les  espions. 

La  seurté  des  entreprises  est  d'y  aller  fort,   faire 
différents  gros,  à  ce  qu'à  tous  événements  les  derniers 
soustiennent  la  confusion,  si  elle  advientaux  premiers. 
L'ordre  nocturne  est  le  plus  difficile,  se  rompt,  se  con- 
fond soy-mesme  par  accident  ou  à  escient,  par  les 
soldats  mal  nourris,  lassez,  endormis,  qui  monstrent 
les  mesches,  rompent  la  file,  mènent  bruict,  s'esloi- 
gnent,  se  cachent  des  capitaines  en  pais  estroict,  entre 
bois  et  valons,  se  perdent  facilement.  Chaque  troupe 
de  cavalerie  et  d'infanterie  doit  avoir  son  guide  et  son 
chef,  qui  ne  les  souffrent  mesler  que  le  moins  qu'il  se 
pourra  :  qui  n'a  esté  en  ces  entreprises  ne   sçauroit 
penser  la  confusion  qui  y  arrive. 

Les  grandes  troupes  de  gens  de  pied  en  chemins  es- 
troicts  mettront  une   nuict  à  faire  trois  lieues  :  de  là 
vient  l'advis  des  ennemis,  la  surprise  du  jour,  et  la 
faute  d'arriver  à  l'heure  premedite'e;  autre  est  la  dis-* 
position  de  ceux  qui  cherchent  combat  à  la   grosse 
avanture.   Les  soldats  (hors  le  casque)  doivent  porter 
leurs  armes,  pour  n'estre  contraincts  les  aller  cher- 
cher lors  qu'il  n'y  a  temps  que  pour  se  mettre  en  ba- 
taille :  c'est  pourquoy  leur  casque  doit  estre  à  l'arçon 
de  la  selle  :  éviter  que  le  bruict,  l'appel  des  vallets,  le 
tour  qui  se  fait  pour  les  chercher,  n'apporte  estonne- 
ment.  Le  seul  chef  se  peut  exempter  de  porter  ses 
brassards  et  tacetes,  à  ce  que  le  travail  du  corps  ne 
luy  empesche  celuy  de  l'esprit;  joinct  qu'il  est   con- 

1 1. 

trainct  de  courre  de  tous  costez.  Les  capitaines  res- 
pondant  mieux  des  soldats  marchant  trois  à  trois ,  ou 
cinq  à  cinq,  empeschent  plus  aisément  qu'ils  ne  se 
desbandent  pour  le  butin  et  inobeissance ,  qui  fait  de- 
meurer les  cornetes  seules,  et  rend  les  soldats  pilleurs, 
le  pays  ruine',  et  les  ennemis  advertis.  Ces  mal  créez, 
se  faisant  coureurs  quand  ils  veulent,  qui  aux  moin- 
dres obstacles  reviennent  desbandez,  portent  l'effroy 
et  le  desordre  avec  eux. 

Pour  les  empescher  faut  mettre  les  mareschaux  des 
logis ,  et  des  advisez  soldats  à  cinq  cens  pas  sur  les 
flancs  et  sur  la  queue,  commander  à  ceux  qui  mè- 
nent les  coureurs  et  ausdits  mareschaux  des  logis,  de 
tueries  hommes  ou  les  chevaux  de  ces  bandeurs  desban- 
dez qui  font  perdre  l'occasion  ,  l'honneur  et  la  vie 
des  hommes  de  commandements,  lesquels  ne  doivent 
souffrir,  en  sorte  que  ce  soit,  passer  devant  eux.  Tout 
git  à  estre  bien  adverty  :  le  meilleur  capitaine  n'est  pas 
trop  bon  pour  mener  les  coureurs,  desquels  souvent 
despendent  la  victoire  et  la  honte.  Ils  peuvent  mar- 
cher mil  pas  devant  le  gros,  laissant  au  milieu  trois  ou 
quatre  chevaux  pour  advertir  le  chef  de  ce  qu'ils 
voyent  et  de  ce  qu'ils  font. 

Les  advis  doivent  estre  portez  comme  esclairs  :  les 
coureurs  peuvent  mettre  à  cinq  cens  pas  devant  eux 
trois  ou  quatre  chevaux  à  gauche,  et  à  droite  autant, 
lesquels  peuvent  apercevoir  sur  les  flancs,  que  les 
montagnes,  colines  ,  ou  bois  cachent.  Ces  coureurs 
doivent  s'esclaircir  de  ce  qui  leur  sera  commande' 
avant  que  prendre  ce  nom  ;  et  s'il  est  ordonné  de  com- 
battre tout  ce  qu'ils  treuveront,  et  qu'ils  soient  souste- 
nuz  de  grandes  troupes,  il  n'y  a  pas  beaucoup  de  ce- 

remonies  :  si  au  contraire  ils  vont  en  doute  de  la  grande 
force  des  ennemis,  dez  qu'ils  les  voyent  après  l'advis 
donné,  ils  doivent  faire  descouvrir  le  denier  d'iceux 
par  circulation  et  escart ,  de  coste'  et  d'autre ,  de  quel- 
ques advisez  soldats  bien  montez ,  pour  (s'ils  sont  trop 
forts  )  donner  temps  et  moyen  au  gros  de  se  retirer 
sans  qu'il  soit  en  présence,  ou  pour  donner  temps  aux 
leurs  de  s'ordonner  au  combat,  choisir  et  prendre 
leur  advantage  et  assiete. 

Aucuns  ont  fait  leurs  coureurs  forts,  auxquels  ils 
commandent  de  charger;  s'il  leur  réussit  bien,  leur 
gros  n'est  si  esloigné  qu'ils  ne  puissent  suivre  la  vic- 
toire; si  au  contraire  les  coureurs  sont  battuz,  ledict 
gros  n'est  si  proche  qu'ils  ne  se  puissent  retirer.  Cela 
est  de  l'expertise  du  chef,  qui  monte  àl'advantage,  et 
partant ,  hors  de  péril ,  fait  charger  ces  coureurs  sans 
se  mesler,  taste  le  courage  des  ennemis,  et  sans  s'em- 
brouiller revient  en  son  gros  pour  le  faire  retirer,  s'il 
est  besoin,  avant  qu'il  y  soit  contrainct.  Ceux  qui  sont 
foibles  ne  doivent  faire  leurs  coureurs  forts,  pour  n'es- 
tre  engagez,  et  que  le  regret  de  les  perdre  ne  face 
bazarder  le  paquet  mal  à  propos. 

A  la  première  nouvelle  des  ennemis,  le  chef  doit 
faire  halte  :  il  se  faut  mettre  premièrement  en  ordre 
de  n'estre  battus,  avant  que  de  penser  à  battre  les  au- 
tres. Ceux  qui  reçoivent  l'alarme  avec  bruits  et  cris  , 
et  qui  hastivement  marchent  en  avant,  monstrent  de 
la  légèreté'  et  font  naistre  la  confusion.  Les  coureurs 
doivent  estre  advertis  de  ne  la  donner  trop  chaude , 
d'envoyer  des  hommes  discrets,  qui,  au  lieu  d'encou- 
rager, n'apportent  crainte.  Ces  mots  :  «  les  voicy  qu'ils 
«  viennent  à  vous,  ils  marchent  pour  prendre  la  charge, 

«  ils  sont  bien  ordonnez, ilssont  beaucoup,  »  se  peuvent 
dire  aveclamesme  signification,  sans  apporter  crainte, 
et  dire  :  «  L'on  descouvre  quelques  ennemis  qui  font 
«  mine  de  vouloir  recevoir  la  charge,  et  font  halte,  ils 
«  s'avancent,  quelques  uns  mal  ordonnez.  »  Ainsi  par- 
lant froidement  en  public,  l'imagination  des  soldats  n'est 
soudainement  malfrappée,  encore  que  l'intelligence  soit 
semblable.  Et  après  il  est  besoin  que  les  chefs  oyantles 
rapports  des  coureurs  hors  des  gros,  et  les  instruire  et 
commander  de  ne  parler  qu'à  eux  et  sans  bruict.  Ils 
peuvent  aller  au  devant  d'eux  pour  ouyr  et  résoudre, 
sans  en  dire  aux  troupes  que  ce  qu'il  est  nécessaire 
qu'ils  sçachent  et  qui  les  peut  animer  au  combat. 

Menant  des  arquebusiers  a  cheval  ou  à  pied,  faut 
tellement  les  disposer  qu'ils  n'apportent  embarras.  Les 
bagages  ne  sont  propres  pour  telles  entreprises,  si  ce 
n'est  que  ce  soit  gens  de  pied  desnuez  de  cavalerie, 
contraincts  de  mener  des  charretes  pour  les  couvrir 
au  besoin.  Les  capitaines  doivent  résister  aux  bruicts 
de  ceux  qui  leur  crient  qu'ils  se  hastent,  que  les  enne- 
mis s'enfuyent,  que  l'occasion  de  la  defaicte  se  perd; 
plusieurs  se  sont  précipitez  sur  ces  raports.  Pour  [dé- 
faire les  ennemis,  il  faut  se  mettre  en  estât  de  ne  l'es- 
tre  ;  avancer,  marcher,  suivre  tout  par  ordre,  pour 
soustenir  une  grande  embuscade,  ou  un  retour  des 
ennemis,  leurs  façons  bien  recogneiies,  et  leur   re- 
traicte  asseuiée.  Si  elle  se  fait  en  gros,  les  arquebu- 
siers à  cheval  bien  montez,  une  troupe  hazardée  pour 
se  mesler  les  engage,  et  fait  paroislre  leur  resolution, 
leur  fait  changer  le  pas  au  trot,  et  le  trot  au  galop  ;  et 
lors  il  ne  faut  plus  marchander,  trente  en  battent  cent. 
Le  chef  ayant  laissé  les  troupes  à  son  lieutenant,  qui 

suit  en  ordre  au  grand  trot,  force  de  charger  et  mes- 
ler  les  siens  avec  commandement  audacieux  et  aigre. 
Quoy  que  ce  soit,  ne  mettre  son  gros  en  tel  estât  ou 
desordre  qu'il  ne  puisse  plus  recevoir  commande- 
ment. Et  quand  les  rangs  par  la  ponrsuitte  sont  rom- 
pus, et  que  tout  marche  confusément,  comme  une 
troupe  de  taureaux,  les  capitaines  en  flanc,  en  teste, 
sur  la  queue,  les  peuvent  encores  retenir  en  estât  de 
recevoir  ordre  :  et  vaut  bien  mieux  perdre  l'occasion 
que  de  la  donner,  laisser  la  proye  que  de  se  mettre 
en  proye  soy  mesme. 

L'ordre  soustient  l'assaut;  les  meilleurs  doivent  es- 
tre  employez  pour  les  bresches,  et  les  moindres  pour 
les  gardes  :  faut  des  capitaines  des  quartiers,  employer 
des  bourgeois  affectionnez,  à  l'artillerie,  au  comman- 
dement des  ouvrages,  pionniers  et  maneuvres,  et  les 
plus  fidèles  aux  vivres  et  munitions  ;  observer  les  che- 
mins pour  conduire  les  munitions,  retirer  les  blecez, 
porter  les  réparations  sans  embarras,  chaque  chose  en 
son  lieu,  en  son  temps,  à  son  heure. 

J'ay  fait  plusieurs  inventions,  tant  pour  les  villes 
que  pour  la  campagne,  qui  peuvent  servir:  la  fumée 
inventée  sur  les  bresches  des  courtines,  des  bois  se  ti- 
rans  comme  un  rideau  quand  on  veut  donner  à  la 
bresche  ;  plus ,  des  chariots  qui  couvriroient  le  flanc 
d'une  armée,  s'alongissant  chacun  de  trente  pas,  des 
ponts  de  quarante  pieds  qui  se  jettent  en  despit  des 
assiégez  ;  des  poutres  de  mesme  longueur  eslevées  par 
engins ,  où  il  y  a  des  hommes  couverts  de  mantelets 
au  dessus  qui  tirent  dans  les  bresches,  et  voyent  dans 
la  ville  quand  il  n'y  a  point  d'artillerie  pour  les  deslo- 
ger, des  chausse  trapes  de  six  pieds  enchainées  pour 

couvrir  les  bataillons  de  gens  de  pied  ;  des  pièces  pour 
servir  dans  les  escadrons,  qui  tirent  sans  estre  besoin 
d'oster  les  chevaux  ;  un  rang  de  vingt  chevaux  mail- 
lets pourtans  des  fauconneaux  avec  des  soldats  sur 
lesdicts  chevaux ,  lesquels  descouverts  du  premier 
rang  peuvent  tirer  dans  les  escadrons  sans  tourner. 
Les  inventions  nouvelles  estonnent  les  ennemis  : 
infinies  se  peuvent  fabriquer  et  augmenter  meilleu- 
res qu'une  partie  de  celles  que  j'ay  inventées,  des- 
quelles il  faudroit  voir  les  modelles  pour  les  bien  en- 
tendre. 

Les  empoisonneurs  et  assassinateurs  doivent  estre 
punis  et  rejettez,  à  ce  que  nous  ne  soyons  subjects  à 
courre  pareille  fortune  par  leurs  semblables.  Les  gens 
d'honneur,  sous  fausses  marques  ou  promesse  de  ser- 
vice, perdent  ce  nom,  tuans  ou  trahissans  ceux  ans- 
quels  ils  ont  engagé  leur  parole  :  au  contraire,  cachant 
sa  marque  au  milieu  d'une  armée,  et  tuant  les  signa- 
lez, mérite  gloire  et  recompense  (0. 

Les  livres,  l'expérience  font  croire  qu'il  vaut  mieux 
aller  à  la  bataille  que  résoudre  :  nous  marcherons  de- 
vant eux,  s'ils  nous  attaquent  nous  leur  respondrons, 
sinon  nous  passerons.  Les  cœurs  des  soldats  ne  sont 
résolus,  pensent  que  pour  la  cognoissance  que  le  gê- 
nerai a  d'eux  et  de  leur  avantage ,  il  se  passeroit  vo- 
lontiers de  combattre  s'il  pouvoit  :  ainsi  ils  donnent 
prééminence  sur  leurs  cœurs  aux  ennemis,  lesquels 
proposent  la  bataille  à  leur  passage,  et  présument 
ceux  qui  veulent  passer,  que  les  autres  ne  viendroient 

(')  Mérite  gloire  et  recompense.  Cette  idée  entièrement  fausse  se 
ressent  des  fureurs  qui  animoient  les  deux  partis  :  elles  étoient  le  ré- 
sultat déplorable  d'une  longue  guerre  civile. 

au  combat  pour  les  empescher,  s'ils  ne  se  sentoient 
plus  forts  d'hommes  et  de  cœur  qu'eux. 

Les  troupes  égalles  aux  gardes  ordinaires  difficile- 
ment entrent  aux  villes  assiégées;  trois  cens  chevaux 
les  peuvent  secourir  sçachant  le  pays,  attendu  que  les 
gardes  ne  sont  composées  de  pareil  nombre  :  sans  ad- 
vertissement  ne  sont  jamais  que  quatre  vingts  ou  cent 
chevaux ,  et  cependant  que  pareille  troupe  est  aux 
mains,  les  autres  deux  cens  entrent.  Il  est  facile  de 
conduire  des  troupes  jusques  proche  des  villes  assié- 
gées, impossible  de  se  retirer  sans  grand  péril,  ou  il 
ne  faudroit  conduire  le  secours,  ou  estre  le  secours 
soy-mesme;  le  salut  et  l'honneur  est  à  ceux  qui  en- 
trent, le  péril  est  souvent  la  honte  à  l'escorte  qui  se 
retire.  J'en  ay  fait  la  preuve  à  Noyons,  que  le  Roy  as- 
siégea en  l'année  i5o,i;  avec  quatre  cens  chevaux,  je 
conduits  le  secours  de  trois  cens  arquebusiers  à  deux 
cens  pas  de  la  ville  sans  alarme  :  je  les  tenois  dedans , 
et,  me  retirant  au  pas,  je  reçois  partie  de  l'armée  du 
Roy  sur  les  bras,  et  ne  treuvant  personne  de  courage 
suffisant  pour  faire  la  retraicte,  j'y  demeuray  pour 
sauver  les  quatre  vingts  chevaux  :  je  me  perdis,  et  fus 
pris,  mal  assisté  dans  une  charge.  Si  j'eusse  résolu  de 
perdre  tous  nos  chevaux  et  d'y  entrer ,  j'en  venois  à 
bout  sans  fortune,  n'y  ayant  que  trente  chevaux  en 
garde;  le  mal  estoit  que  je  n'avois  le  commandement 
de  ce  faire  du  gênerai. 

Aux  efïects  hazardeux  il  faut  se  résoudre  soy-mesme, 
ou  avec  un  ou  deux  intéressez  à  l'honneur.  J'estois 
allé  pour  secourir  Chartres;  à  deux  lieues  près,  les 
capitaines  prindrent  excuses  sur  la  perte  de  leurs  che- 
vaux :  tellement  que  je  n'y  peux  jetter  que  quarante 

hommes,  qui  ne  suffirent  pour  la  garantir.  Le  meil- 
leur précepte  pour  ceux  qui  secourent,  est  de  ne  l'en- 
treprendre, ou  de  sortir  du  logis,  déterminé  de  com- 
battre tout  ce  qui  se  présentera,  sans  mettre  en  déli- 
bération en  la  campagne  ce  qui  a  esté  résolu  au  logis, 
si  ce  n'est  sous  nouveau  accident. 

Les  reistres  sont  peu  valeureux  de  la  façon  qu'ils 
combattent.  Ils  n'enfoncent  les  escadrons,  le  premier 
rang  tire  et  tourne  à  gauche,  descouvre  le  second  qui 
faict  de  mesme  ;  le  reste  suit  tournant  en  limaçon ,  se 
met  en  seurté  denier  les  autres  qui  n'ont  tiré,  et  pren- 
nent un  grand  tour  pour  aller  tous  ensemble  rechar- 
ger leurs  pistolets  en  sauveté.  Les  Français  les  enfon- 
cent, et  se  meslans  en  ce  contournement  les  empor- 
tent. L'ordre  du  combat  d'Yvry  est  blasmé,  parce  que 
les  reistres  estoient  au  flanc  droit,  contraints  pour 
leurs  ordres  et  limaçons  de  tourner  à  gauche,  où,  treu- 
vant  la  cavalerie  de  leur  armée,  ils  y  apportoient  con- 
fusion. S'ils  eussent  eu  le  courage  qu'avoient  ceux  de 
M.  d'Anjou  à  Montcontour,  ils  n'eussent  point  apporté 
d'inconvénient,  et  eussent  passé  outre,  comme  les  es- 
cadrons des  reistres  dudit  Montcontour,  qui  par  leur 
vaillance  ne  firent  point  de  desordre  à  la  cavalerie 
française  des  leurs  qui  estoit  aussi  placée  sur  leur  main 
gauche,  ayant  esté  placez  entre  deux  escadrons  de  lan- 
ciers français;  si  les  reistres  ne  changent  leur  ordre 
de  combat,  ils  sont  aisez  à  défaire  :  je  le  juge  par  l'ex- 
périence que  j'en  ay  faicte. 

M.  d'Alençon  favorisant  les  Huguenots  et  mal 
contens,  en  l'an  1 5^ 5  ?  M.  de  Thorey  passe  avec 
deux  mil  reistres  et  cinq  cens  cavaliers  français , 
pour  favoriser  la  sortie  de  la  cour  dudit  seigneur 

d'Âlençon,  qui  en  partit  en  mesme  temps  que  ces 
forces  entrèrent.  Le  Roy  envoyé  M.  de  Guise  accom- 
pagné de  douze  cens  lances,  desquels  j'estois  avec 
ma  compagnie  de  soixante  maistres.  Nos  ennemis  fai- 
soient  de  grandes  traictes  po7;ir  éviter  le  combat,  et 
joindre  mondit seigneur  d'Alençon.  Nousredoublasmes 
les  nostres,  si  bien  que  nous  les  joignismes  à  une  journée 
de  Dormans,les  retardans  par  escarmouches,  escadrons 
d'arquebusiers  à  cheval  soustenus.  Ils  se  hastent  d'une 
telle  vistesse,  que  nos  troupes  harassées  ne  les  peuvent 
approcher  en  gros  :  moy,  plus  diligent,  me  treuvay 
en  la  place  de  bataille  au  rendez-vous  dez  la  pointe 
du  jour. 

M.  de  Guise  continue  les  attaquemens  par  arque- 
busades  qui  portoient  dans  les  derniers  rangs  des 
reistres  :  eux ,  craignans  de  perdre  leurs  bagages,  résol- 
vent le  combat,  renversent  les  escarmouches.  M.  de 
Guise  s'estonne  n'ayant  que  ma  compagnie,  celle  de 
Bezigny,  la  moitié  de  celle  de  M.  d'Elbeuf  et  de 
Pienne,  qui  tous  ensemble  pouvoient  estre  deux  cens 
chevaux.  M.  de  Guise,  conseillé  du  sieur  de  Biron , 
nous  commande  de  soustenir  et  attendre  la  charge  de 
pied  coy,  sans  nous  advancer;  fait  mettre  pied  à  terre 
à  deux  cens  arquebusiers  à  cheval ,  tirez  des  régiments 
de  gens  de  pied,  au  bord  d'un  marets  et  d'une  haye 
à  nostre  main  droicte.  Il  n'y  avoit  à  demye  lieue  de 
nous  aucune  cavalerie,  n'estans  arrivez  les  escadrons 
de  MM.  de  Guise  et  du  Mayne,  composez  de  mil  che- 
vaux, ny  trois  cens  reistres  que  nous  avions. 

Ce  que  considérant,  nos  ennemis  viennent  résolus, 
leur  cavalerie  française  à  droicte.  Le  sieur  de  Biron 
persiste  de  n'aller  a  eux,  nous  fait  les  attendre  de  pied 

ferme,  pour  ne  nous  desordonner.  Ils  viennent  à  la 
charge;  avant  qu'y  estre  ils  reçoivent  la  salve  de  deux 
cens  arquebusiers;  partie  de  leur  effort  tombe  sur  les 
compagnies  de  Pienne  et  d'Elbeuf,  j'en  eux  la  meil- 
leure part.  Je  charge  dans  le  coing  de  leur  escadron  ; 
eux  moitié'  tournez  et  chargez,  je  les  emporte  avec 
tel  danger,  que  mon  cheval  tué,  mon  casque  jette 
hors  de  ma  teste,  en  leur  tournement  me  donnèrent 
temps  d'estre  remonté  par  les  miens.  De  bonheur 
mon  enseigne,  auquel  jel'avois  défendu, n'avoit  rompu 
sa  cornette  :  je  les  suivis,  et  se  rallièrent  sous  ma  cor- 
nette plusieurs  seigneurs,  entre  lesquels  estoit  M.  d'Au- 
malle. 

Environ  quinze  cens  chevaux  reistres  ennemis  se 
retirent  en  gros;  je  reste  seul  à  leur  suitte  avec 
soixante.  Ils  passent  la  Marne  à  Dormans ,  moy  après, 
avec  cinquante,  contre  l'advis  de  tous  mes  compagnons. 
Je  ne  l'eux  si  tost  passé,  que  ralliez  font  mine  de  ve- 
nir à  la  charge;  me  voyant  branler  pour  aller  à  eux  , 
ils  continuent  leur  fuitte  par  dedans  un  bois  où  eux 
et  nous  fusmes  long  temps  à  le  passer.  M.  de  Guise, 
qui  nous  avoit  fait  charger  à  la  première  charge  sans 
s'y  mesler,  cherche  un  passage  plus  bas,  et  se  treuve 
à  leur  flanc  quand  ils  sortoient  du  bois,  où  il  fut  blecé 
d'un  arquebusier  qu'il  vouloit  tuer.  Sa  blessure  oste  le 
courage  à  cinquante  hommes  de  cheval  qu'il  amenoit, 
dont  plusieurs  de  bonnes  maisons  se  cachent  dans  le 
bois. 

Je  r'asseure  tout,  et  tost  après  vindrent  deux  ma- 
reschaux  de  France  sous  ma  cornette,  MM.  de  Rets 
et  de  Biron  ;  il  y  en  eust  soudainement  de  bien  eston- 
nez.  Nous  n'avions  que  soixante  maistres,  ny  à  quatre 

lieues  de  nous  autres  forces  des  nostres ,  sinon  M.  de 
Guise   blecé,  parce   que  nous  avions  suivy  plus  de 
cinq  lieues  la  victoire,  et  que  les  régiments  de  MM.de 
Guise  et  du  Maine  avoient  tenu  autre  chemin  après 
quelques   gens   de    pied  et  bagages   que  les  reistres 
avoient  ;  et  peux  dire  que  si  je  n'eusse  fait  ferme,  ces 
reistres,  s'advançant,  eussent  pris  M.  de  Guise  qui  es- 
toit  sur  un  brancard,  à  demy  mort.  Tous  ces  quinze 
cens  reistres  se  mettent  en  ordre  de  combat,  viennent 
à  nous  ;  de  ces  soixante  maistres  il  ne   m'en  demeure 
trente  :  voyant  le  péril ,  chacun  prend  party,  l'eston- 
nement  augmente'  pour  la  blesseure  de  M.  de  Guise, 
que  nous  tenions  mort.  Je  dits  au  sieur  de  Biron ,  qui 
estoit  assez  triste  ,  que  j'allois  charger,  avec  ces  trente 
chevaux  qui  me  restoient,  ces  quinze  cens  pour  sau- 
ver M.  de  Guise,  et  qu'il  se  retirast,  s'il  pouvoit,  avec 
luy.   Ainsi  que  je  m'advançois  au  trot,  nous  recog- 
neumes  dix  trompettes  nues  testes;  et  ayant  envoyé 
un  des  miens  qui  parloit  allemand ,  le  suivant  de  près, 
ces  trompettes  nous  dirent  que   ces  quinze  cens  reis- 
tres se  venoient  rendre,  les  ayant  M.  de  Thorey  aban- 
donnez, s'estant  retiré  avec  cent  chevaux;  les  mares- 
chaux  vindrent  faire  la  capitulation,   et  r  amenèrent 
avec  eux  les  trente  qui  s'en  estoient  allez.  J'eus  l'hon- 
neur ce  jour,  avec  cinquante  chevaux  qui  me  restoient 
de  ma  compagnie,  d'amener  quinze  cens  reistres  pri- 
sonniers, et  avions  rompu  au  commencement  les  deux 
mil  avec  deux  cens  chevaux.  Je  continue  en  mon  opi- 
nion, que  c'est  une  nation  (s'ils  ne  changent)  fort  ay- 
sée  à  battre ,  maintenant  qu'ils  ne  sont  pas  tels  qu'ils- 
estoient  à  la  bataille  de  Dreux. 

La  resolution  que  les  Huguenots  eurent  de   com- 

Lattre  à  Montcontour,  en  l'année  1569,  semble  celle 
que  M.  du  Mayne  prist  à  Yvry,  en  Tan    i5go.  Leurs 
deux  armées  composées  d'estrangers,  toutes  deux  traic- 
toient  avec  leurs  ennemis,  toutes  deux  eurent  des  con- 
seillers (dont  j'estois)  de  ne  combattre,  me  souvenant 
avoir  dit  au  conseil,  le  matin  devant  le  combat,  que 
cent  raisons  convioyent  à  la  bataille,  et  deux  cens  la 
dissuadoient  :  une  seule  mauvaise  raison  emporta  les 
deux  chefs  en  divers  temps,  qu'ils  ne  perdroient  que 
ce  qu'ils  dévoient  perdre,  manquant  d'argent;  qu'en 
quinze  jours  leurs  estrangers  traicteroient  et  les  trahi- 
roient  ou  abandonneraient.  Malheureux  advis,   sans 
considérer    que    la    perte    ne    gisoit    à    estre    aban- 
donné des  estrangers,  mais  bien  en  l'honneur  et  ré- 
putation des  armes,  qui  est  la  ruyne  des  partis,  sui- 
vie de  toutes   défaveurs.   Apres  la  faute  ,    les  deux 
chefs  de  guerre  civile,  MM.  du  Mayne,   admirai  de 
Chastillon,  le  cogneurent    et  l'esprouverent    à   leur 
dommage  et  perte  :  les  jeunes  audacieux,  et  les  clercs 
qui  s'ennuyent  de  la  guerre,  sont  des  conseils  dan- 


gereux. 


Opiniastrer  forcement,  quoy  que  les  conseils  soient 
véritables,  contre  son  gênerai,  est  dangereux;  faut  main- 
tenir son  advis  sans  Foffencer  ;  autrement  par  dépit , 
pour  ne  se  monstrer  ignorans,  ils  suyvent  les  contrai- 
res opinions,  encore  qu'ils  les  sçachent  moins  utiles 
que  les  proposées  :  neantmoins,  en  ce  qui  emporte  de 
la  vie  et  de  l'honneur,  vaut  mieux  perdre  la  bienveil- 
lance du  gênerai  que  la  ruine  du  party  à  ceux  qui 
ont  de  la  générosité. 

La  retraicte  estoit  facile  à  l'admirai  de  Chastillon  à 
Montcontour,  s'estant  retiré  en  gros,  faisant  souvent 

teste,  s'empeschant  d'estre  chargé  par  petites  troupes, 
lesquelles,  contrainctes  d'attendre  leur  gros,  donnent 
loisir  de  retraicte.  De  ce  temps  les  arquebusiers  à  che- 
val bien  montez  pressent  fort  ceux  qui  s'en  vont,  joinct 
à  ce  que  les  victorieux  y  précipitent  des  petites  trou- 
pes pour  arrester  les  fuyards  ;  la  prudence  sans  perdre 
l'entendement  est  grandement  requise,  depuis  qu'on 
tourne  le  doz  pour  faire  une  retraicte,  si  on  ne  pré- 
vient la  crainte  des  soldats,  et  par  bon  ordre  et  paro- 
les audacieuses,  feignant  que  la  retraicte  se  fait  à  des- 
sein pour  faire  débander  les  ennemis  à  la  suitte,  et 
avoir  moyen  de  les  défaire  lors  qu'ils  pensent  estre  vic- 
torieux :  ces  inventions  sont  nécessaires  pour  éviter  le 
desordre.  Mil  chevaux  en  cinquante  troupes  prenans 
divers  chemins,  ayans  mesme  rendez-vous,  se  peu- 
vent retirer  sans  grande  perte,  et  se  remettre  ensem- 
ble à  vingt  lieues  de  là  où  ils  se  sont  séparez  :  au  pis 
ne  s'en  défait  qu'une  des  troupes  de  vingt  chevaux. 

La  perfection  d'un  homme  de  bien  semble  ne  luy 
permettre  feindre  d'estre  malade;  il  peut  dire  :  «  Je  ne 
«  peux,  ou  je  ne  veux  librement.  »  Ceux  d'advis  contraire 
blasment  ceste  franchise  d'ignorance  ;  est  loisible  à  un 
homme  de  bien  de  dissimuler  et  mentir  a  bonne  fin  , 
si  est-ce  que  la  générosité  et  vérité  sont  tousjours  à 
priser  :  heureux  sont  ceux  qui  n'y  sont  contraincts  par 
les  manyments  des  grandes  affaires  ! 

Les  maladies  sont  envoyées  aucune-fois  plus  pour 
le  bien  que  pour  le  mal  des  hommes,  le  trop  de  santé 
apporte  souvent  préjudice.  Celles  que  j'ay  eu  m'ont 
osté  le  moyen  d'acquérir  de  la  réputation  :  que  si  la 
santé  me  fust  demeurée  depuis  le  temps  que  les  guer- 
res sont  passées,  sans  doute  je  l'eusse  employé  à  en 


1^6  f1^/0]     GASPARD    DE  SAULX, 

rechercher  de  nouvelles  en  Hongrie  et  en  Flandres , 
me  ressentant  assez  de  courage  et  d'expérience  pour 
acquérir  de  l'honneur.  Mais  aussi  la  guerre  ne  pou- 
vant avoir  autre  considération  que  l'utilité'  d'icelle,  il 
n'y  eust  manqué  d'occasion  de  péché  et  de  damna- 
tion :  et  Dieu,  qui  sçait  mieux  ce  qu'il  nous  faut  que 
nous  mesmes,  qui  quelquesfois  nous  veut  sauver  mal- 
gré nous,  nous  envoyé  des  accidents  que  nous  nom- 
mons malheurs,  qu'en  effect  sont  pleins  de  félicitez, 
purgeant  nos  peschez,  nous  empeschant  de  nous  per- 
dre en  ceste  courte  vie,  pour  en  acquérir  une  éter- 
nelle. 

Hors  des  sanglants  combats,  sauvé  de  tant  d'assauts, 
Percé  de  douze  coups  d'arquebuse  et  d'espées, 
Prisonnier  quatre  fois  des  Turcs  et  des  armées , 
En  rompant  leurs  prisons  par  d'infinis  travaux  5 
Je  disois  à  part  moy  :  Comme  de  tant  de  maux, 
De  feu,  de  fer,  de  sang  à  ma  mort  conjurée, 
Dieu  m'a  voulu  tirer,  ma  vie  est  destinée 
Pour  quelque  illustre  faict  ou  miracles  nouveaux. 
En  retournant  chez  moy  Dieu  m'a  ouvert  les  yeux, 
Confirmé  mon  penser  ;  mais  en  différents  lieux , 
Changeant  le  vain  honneur  au  monde  prétendu, 
A  un  céleste  espoir  et  de  divine  flame, 
Consumant  mes  péchez,  il  m'a  sauvé,  perdu, 
Et  pour  ceste  grandeur  avoit  gardé  mon  aine. 

Un  gros  au  milieu  du  village  placé  évite  les  surpri- 
ses; promptement  et  sagement  courir  à  l'alarme,  sans 
se  précipiter,  renverse  les  entrepreneurs,  qui  entrent 
à  deux  cœurs,  en  soupçon  de  trahison  et  entreprise 
double  :  les  mots  dicts  à  propos  quelquefois  de  gausse- 
rie,  en  un  grand  péril  r'asseurent  les  estonnez.  Han- 
nibal  en  usa  à  la  defaicte  de  Cannes ,  respondant  à  Gi- 
gon  que  de  tant  d'ennemis  qu'il  contoit  il  n'y  en  avoit 
point  qui  eust  nom  comme  luy. 

Si  les  chefs  de  guerres  civiles  ne  sont  généreux  ,  et 
qu'en  peu  de  temps  leur  dessein  ne  succède,  ils  s'en- 
nuyent,  et  souhaittent  d'estre  à  recommencer,  tant 
pour  le  danger  des  ennemis  que  pour  Timportunité, 
menaces    et  monopoles  des    amis.   Ceux  qui  en  ont 
tasté  ayment  mieux  vivre  en  une  mal-asseurée  paix, 
ou  se  précipiter  dans  les  combats,  qu'estre  en  la  ser- 
vitude des  leurs,  en  danger  d'estre  trahis  à  tous  mou- 
vements. Il  faut  des  parties  non  communes  à  un  chef 
de  part,  mespriser  la  mort,  laquelle  se  présente  à  tout 
coup,  vigilant,  agissant,  sans  repos,  n'y  ayant  seurté* 
qu'en  travaillant. 

Le  Turc  désire  joindre  le  Tanaïs  avec  la  Boristene, 
pour  rendre  navigables  les  marchandises  de  la  mer 
Noire   en  l'Oceane  ;  est  empesché  par  le  Moscovite, 
mais  plustost  de  Dieu,  qui  a  limité  des  bornes  que  les 
hommes  n'ont  puissance  de  passer.  Les  Vénitiens  tran- 
chent quelques  canaux ,  les  rendent  navigables  pour 
peu  d'espace;  les  grandes  entreprises  leur  sont  inter- 
dictes, ainsi  comme  aux  Français  de  trancher  le  des- 
troict  de  Sainct  Jean  du  Lux  pour  entrer  de  la  Medir 
terranée  en  l'Oceane,  ny  joindre  Loire  à  Seyne,  ny  la 
Mouzelle  à  la  Meuze.  Les  entrepreneurs  de  tels  ou- 
vrages en  France,  de  joindre  la  Seyne  à  la  Loire,  la 
Saosne  à  la  rivière  d'Armancon ,  se  sont  faicts  moc- 
quer  d'eux ,  et  de  leurs  epitaphes  ja  desseignez  pour 
les  planter  quand  l'ouvrage  seroit  faict. 

L'aguerriment des  peuples  s'accroist,se  change,  s'a- 
moindrit en  peu  de  temps  ;  quinze  cens  reistres  tuez 
par  M.  de  Guise  au  baron  d'Aulne,  lequel  baron  avec 
quatre  mil  qui  luy  restent  fuit  cinquante  lieues,  et 
sort  de  France.  Les  reistres,  perdant  la  bataille  de 
25.  12 

Moncontour,  se  retirent  en  gros  en  moindre  nombre, 
traversent  quatre  vingts  lieues  de  montagnes,  revien- 
nent combattre  à  Arnay  le  Duc.  Aux  suittes  de  victoi- 
res le  trop  de  prudence  a  ses  incommoditez  comme  le 
trop  de  folie  ses  pertes.  Les  Huguenots  se  sont  main- 
tenus, ont  fait  la  paix  sans  argent,  n'ayant  que  cin- 
quante villes;  ceux  de  la  Ligue  avec  les  deux  tiers  de 
la  France,  les  forces  du  Pape  et  d'Espagne,  se  sont 
perdus  :  tant  peut  en  divers  temps  la  différence  des 
generositez.  Il  est  vray  que  la  Ligue  avoit  des  incom- 
moditez, estant  de  semblable  religion  que  leurs  enne- 
mis; ils  traictoient  quand  bon  leur  sembloit,  ils  n'es- 
peroient  avoir  de  leurs  chefs  par  le  danger  que  ce 
que  le  Roi  leur  promettoit  par  la  paix. 

Il  est  emerveillable  d'où  viennent  tant  de  millions 
d'or  levez  en  France ,  en  trente  cinq  ans  de  guerre  des 
Huguenots  et  de  la  Ligue  :  c'est  que  la  guerre  estoit  au- 
paravant sur  les  frontières  ou  aux  pais  estrangers,  non 
dans  le  cœur  du  royaume.  Depuis  les  Anglais  e's  guer- 
res civiles  des  maisons  de  Bourgongne  et  d'Orléans 
(  semblables  aux  dernières  pilleries  ),  il  y  a  eu  six  vingts 
ans  :  en  ces  six  vingts  ans  de  repos,  le  peuple  avoit  ré- 
servé et  enterré  de  l'argent  qu'il  a  falu  sortir  pour 
rachepter  les  vies  des  particuliers.  De  plus,  il  y  a  une 
circulation  d'argent;  ce  qui  se  donne  aux  soldats  est 
rendu  par  eux  aux  marchands  et  ouvriers,  lesquels, 
pour  avoir  pain  ,  vin  et  foing  de  la  campagne  (  où  ils 
n'osoient  séjourner,  ny  mesmes  les  gens  de  guerre), 
le  donnoient  aux  païsants  qui  le  rendoient  aux  gen- 
darmes par  contributions.  C'est  pourquoy,  en  trente 
lieues  que  contient  la  Bourgongne ,  se  levoit  au  temps 
des  guerres  passées  huict  cents  mil  escus  par  an  des 

deux  partis;  tant  faisoit  promptement  cet  argent  sa 
circulation.  Le  Roy  entrant  en  Bourgongne,  en  trois 
mois  de  séjour  y  apporta  plus  de  dommage  que  six  ans 
de  guerre  n'avoient  faict,  parce  qu'ils  emportèrent 
l'argent  et  le  bestail  hors  de  la  province ,  qui  ne  revint 
plus,  duquel  se  faisoit  ce  contourneinent  susdit.  Et 
sans  la  venue  de  Sa  Majesté,  en  l'année  i595,il  y  avoit 
assez  d'argent  en  la  province  pour  continuer  les  grandes 
levées,  et  faire  la  guerre  trente  ans,  par  l'ordre  qu'on 
y  avoit  mis,  pourvu  que  l'on  ne  se  fust  servy  d'estran- 
gers  qui  eussent  emporté  les  deniers.  La  principale 
pauvreté  de  la  France  est  advenue  en  la  mort  du  peu- 
ple, et  de  ce  qu'ils  ont  esté  empeschez  de  labourer, 
d'autant  que  les  Espagnols  y  ont  apporté  six  millions 
d'or,  qui  est  plus  d'argent  que  la  solde  des  estrangers 
n'en  emportoit. 

La  réputation  des  armes  sert  de  beaucoup  :  avant  le 
siège  de  Poictiers  les  Huguenots  se  faisoient  craindre, 
après  ils  craignent.  En  la  Ligue,  jusques  au  combat  de 
Senlis,  dix  de  M.  du  Mayne  en  faisoient  fuyr  cent 
du  Roy  ;  après,  dix  de  Sa  Majesté  en  faisoient  fuyr  cent 
de  M.  du  Mayne  ;  tant  peut  l'opinion  en  laquelle  il  se 
faut  maintenir.  Les  capitaines  ne  doivent  permettre 
aux  ignorans  ou  timides  d'aller  à  la  guerre;  ceux  qui 
sont  battus  ou  battent  souvent ,  ostent  le  courage  ou 
le  donnent  aux  armées. 

Ceux  qui  commencent  les  premières  guerres  civiles, 
pour  s'en  prévaloir  et  changer  l'Estat,  n'en  viennent  à 
bout  ;  les  seconds  ou  troisiesmes  entrepreneurs  les  font 
quelquefois  réussir.  Sylla  etMarius  esbranlerent  l'Estat 
romain ,  Pompée  et  Jules  César  approchèrent  de  s'en 
rendre  maistres,  Auguste  l'obtint  absolu,  changea  la 

12. 

republique  en  monarchie  ;  ce  qu'il  n'eust  peu  sans  ceux 
qui  l'avoient  précédé,  qui  travaillèrent  pour  luy  non 
pour  eux,  luy  tracèrent  le  chemin  qu'il  devoit  suivre  ; 
se  fit  sage  par  leurs  fautes ,  cogneut  ce  qu'il  falloit  faire 
et  eviler  pour  ne  tomber  aux  erreurs  qu'ils  avoient 
fait.  Les  troubles  huguenots  sont  comparez  à  ceux  de 
Marius  et  Sylla,  Sertorius,  Spartacus  -,  ceux  de  la  Ligue 
à  ceux  de  Jules  César,  ayant  esté  M.  du  Mayne  aussi 
proche  de  la  Goronne  que  luy  :   garde  le  troisiesme 
qu'il  ne  s'esleve  un  Auguste ,  ou  plusieurs  qui  chan- 
gent l'Estat ,  et  facent  le  dessein  plus  court,  les  traic- 
tez  d'estrangers  plus  fermes,  et  à  ses  partisans  des 
effects  et  promesses  plus  asseurées,  lesquels  seront  en 
défiance,  en  courage,  resolution,  actions,  différents 
de  ceux  du  passé.    Du  chastiment  de  l'ignorance  de 
leurs  devanciers  naistra  la  prudence  des  successeurs, 
désespérera  les  traictez,  vivront  pour  vouloir  mourir, 
si  la  mort  des  vivans  n'empesche  ceste  science  qui  ne 
s'apprend  par  livres.  Dieu   est  maistre   de  tous   ces 
changemens  ;  la  guerre ,  la  paix  adviennent  selon  nos 
œuvres.  Le  paysan  du  Danube,  en  plein  sénat  romain, 
dit:  «Nous  nous  vengerons  de  vous  lorsque  vos  dieux  se- 
«  ront  courroussez,  les  nostres  appaisez ,  et  que  serons 
«  plus  gens  de  bien  que  vous.  »  Si  la  France  obeyt  à 
Dieu  il  luy  donnera  sa  paix ,  sa  dissipation  et  ruyne 
si  elle  fait  le  contraire. 

Il  y  a  eu  quatre  changements  de  divers  buts  aux  Hu- 
guenots :  les  premières  guerres  civiles  se  firent  par  les 
menées  delà  Royne,  pour  obtenir  le  crédit  de  la  Cour, 
et  en  déposséder  ceux  de  Guise  ;  les  secondes  par  les 
Huguenots  croyans  occuper  le  Roy  et  l'Estat;  les  troi- 
siesmes  par  nécessité,  et  pour  asseurer  leur  vie;  aux 

quatriesmes  ils  furent  tuez  par  leur  outrecuidance  à 
la  Sainct  Barthélémy,  voulant  forcer  les  Catholiques 
français  de  prendre  leur  querelle  contre  les  Espagnols, 
et  recevoir  la  perte,  de  laquelle  ils  vouloient  tirer  le 
profict.  Ceux  de  la  Ligue,  au  commencement  sous 
M.  de  Guise,  assistez  de  la  Royne,  firent  la  guerre 
pour  entrer  en  crédit,  et  chasser  les  mignons  du  roy 
Henry  III.  Apres  la  mort  de  M.  de  Guise ,  la  nécessité 
arma  ses  frères,  l'heureux  progrez  le  fit  prétendre  au 
suprême  degré;  de  quoy  tombez  après  la  bataille  de 
Senlis,  le  decez  du  Roy  r  alluma  ce  dessein  d'occuper 
la  Coronne ,  que  les  victoires  d'Henry  IV  esteignirent 
en  partie ,  et  firent  penser  à  la  dissipation  empes- 
chée  de  Dieu ,  de  la  maladie  du  duc  de  Palme ,  im- 
prudence et  mauvaise  intelligence  des  chefs  de  l'union. 

L'honneur  posé  en  la  vaillance  des  gentils-hommes, 
et  la  honte  en  la  fuitte,  sert  beaucoup  aux  roys,  pour 
lesquels  eux  portez  au  combat  s'y  maintiennent  pour 
leur  propre  interest  et  réputation,  sont  plus  braves  par 
nécessité  que  les  citadins,  qui  ne  sont  tant  dezhonorez 
en  leur  fuitte  ;  mais  lors  qu'iceux  gentils-hommes  se 
mes-allient,  les  enfans  perdent  souvent  la  juste  moitié 
de  leur  valeur. 

Apres  tant  de  victoires  la  paix  honteuse  accordée 
par  la  Royne ,  pour  gagner  trois  ans  d'aage  à  ses  en- 
fans,  nécessaire  pour  gouverner  et  pour  ruiner  le  party 
huguenot,  lequel  (ambitieuse)  elle  ne vouloit  du  tout 
atterrer,  pour  s'en  prévaloir  contre  ses  enfans  propres 
à  un  besoin  ,  ou  autres  qui  voudroient  la  déposséder 
de  son  gouvernement,  juge  le  profond  repos  contraire 
à  son  dessein  et  aux  levées  de  deniers  extraordinaires 
qu'elle  desiroit.  MM.  de  Lorraine  consentent  à  cest® 

paix ,  sous  espérance  d'attraper  les  Huguenots  desar- 
mez, lesquels,  haussez  des  prosperitez  advenues  depuis 
Montcontour  parla  faute  des  Catholiques,  r'encou- 
ragez  ne  desseignent  rien  de  bas. 

Le  sieur  de  Tavannes  craint  d'estre  garent  de  ses 
conseils  aux  événements  mauvais  qui  pourroient  succé- 
der pour  n'estre  creu  qu'à  moitié,  contrarié  par  les 
divers  buts  et  desseins  delà  Cour,  ne  s'oppose  a  la 
paix,  pense  à  ses  affaires  domestiques  ,  marie  sa  fille 
au  sieur  de  Mortemart  le  plus  riche  gentilhomme  de 
Poictou ,  son  fils  à  la  fille  du  sieur  comte  de  Charny, 
auquel  il  fait  avoir  la  reserve  de  Testât  de  grand  escuyer 
tenu  par  le  sieur  de  Boisy  son  beau  père  ;  luy  donne 
la  lieutenance  de  Bourgongne  qu'il  avoit,  sous  pro- 
messe de  la  rendre  dans  six  mois  à  sondit  fils;  à  quoy 
ledict  comte  de  Charny  manqua  :  tant  peut  l'amitié 
des  pères  qui  se  despouillent  des  grades  pour  faire 
avoir  des  filles  héritières  à  leurs  enfans.  Le  Roy  et 
Monsieur,  son  frère,  en  jalousie  à  qui  seroit  le  sieur  de 
Tavannes,  chacun  le  désire  :  M.  d'Anjou  luy  ofïre 
deux  mil  livres  de  pension  ;  il  les  refuse ,  si  ce  n'est 
avec  permission  du  Roy.  Apres  avoir  monstre  qu'il 
n'est  loisible  aux  subjects  de  prendre  pension  que  de 
leurs  souverains,  l'accepte  par  commandement  de 
Sa  Majesté. 

M.  d'Anjou  ,  riche  d'appennage  et  d'honneur,  mi- 
gnon de  sa  mère  (qui  le  prépare  pour  s'en  servir 
contre  le  Roy  son  fils,  s'il  luy  vouloit  oster  le  gouver- 
nement des  affaires),  se  plonge  aux  plaisirs.  Le  sieur 
de  Tavannes  l'en  reprend ,  luy  remonstre  que  la  mort 
vient  assez  tost ,  sans  l'avancer  par  voluptez  et  irrite- 
mens  d'apetit  extraordinaire,  ruine  d'ame,  de  corps  et 

de  réputation.  Les  clespences  excessives  continuantes 
aux  nopces  de  M.  de  Guise  et  de  la  vefve  du  prince 
de  Portian ,  ledict  sieur  de  Tavannes  s'en  moque ,  dit 
au  Roy  qu'il  vouloit  faire  un  festin,  et  qu'au  lieu  des 
chantres  qu'ils  faisoient  venir  dans  les  nues  feintes ,  il 
en  feroit  venir  qui diroient  ceste  vérité:  «  Vous  estes  des 
«  sots,  vous  despendez  vostre  argent  en  festins,  en  pom- 
«  pes  et  masques,  et  ne  payez  gensdarmes  ny  soldats  ; 
«  les  estrangers  vous  battront.  »  Semocquantdesprodi- 
galitez  du  Roy,  faictes  à  gens  sans  mérites,  dict  qu'il 
avoit  tant  fait  battre  un  mauvais  chien  qui  prenoit  le 
meilleur  morceau  à  la  curée  d'un  cerf,  qu'il  rendit  sa 
gorge,  et  que  les  Turcs  mangeoient  un  batteau  de 
foing  devant  les  Chrestiens ,  ausquels  ils  faisoient  payer 
de  l'argent,  disans  qu'ils  avoient  mangé  pour  leur  don- 
ner passe-temps;  que  les  courtisans  demandoient  au 
bout  de  deux  ans  recompense  :  enquis  pourquoy  ,  ils 
ne  pouvoient  respondre,  sinon  que  pource  qu'ils  avoient 
bien  regardé  Sa  Majesté;  dict  que  la  Cour  ressemble 
une  estable  de  pauvre  gentilhomme,  là  où  l'on  met 
les  chevaux,  lesasnes  et  les  bœufs,  en  mesme  ratellier  ; 
son  mérite  faisoit  prendre  toutes  ses  gausseries  en 
bonne  part.  Les  Huguenots,  à  l'accoustumée,  conti- 
nuent les  plaintes  dés  le  lendemain  de  la  paix. 

Le  Roy  nomme  le  sieur  de  Tavannes,  avec  autres 
de  son  conseil,  pour  pourvoir  aux  différents  et  rançons 
des  prisonniers.  Il  le  fait  avec  tant  de  justice  que  les 
Huguenots  mesmes  ne  vouloient  autre  arbitre.  Il  refuse 
souvent  d'aller  au  conseil  des  finances,  respond  ne  se 
vouloir  damner  pour  accroistre  les  tailles  du  Roy.  Il  se 
fust  volontiers  retiré  pour  faire  son  salut,  n'eust  esté  le 
désir  de  la  grandeur  de  ses  enfans  :  son  intégrité  paroit 

à  la  responce  suyvante  aux  inventions  du   sieur  de 
Marillac  (0  : 

«  Je  dis  que  tous  ces  articles  proposez  par  le  sieur 
de  Marillac,  financier,  tendent  à  subsides,  non  seule- 
ment sur  le  pauvre  peuple ,  ains  aussi  sur  la  noblesse 
et  sur  l'Eglise,  dautant  que  les  poincts  où  il  parle 
d'ériger  officiers,  sont  tousjours  plus  de  despence  pour 
un  chacun,  et  si  en  fin  reviendra  à  grands  frais  au  Roy, 
pour  la  grande  quantité  d'argent  qu'il  faudra  pour  les 
gages;  outre  qu'au  lieu  de  reformer  la  justice  pour 
l'équité  et  soulagement  du  peuple ,  c'est  y  adjouster 
infinis  pilleurs  à  sa  ruine. 

«  Quant  au  subside  de  payer  un  denier  pour  livre 
de  chaque  contract,  ou  vendition  qui  se  fait,  c'est  la 
mesme  taille  pour  la  noblesse,  et  plus  sur  icelle  que 
sur  autres,  d'autant  qu'ils  ont  plus  de  biens,  et  con- 
tractent plus  souvent. 

«  Quant  aux  subsides  sur  les  farines  et  vin,  il  se 
treuvera  de  mesme  ;  la  noblesse  sera  plus  à  la  taille 
que  les  autres,  et  perdront  une  partie  du  revenu  de 
leurs  moulins.  Le  pauvre  peuple,  comme  laboureurs, 
en  seroient  aussi  chargez  par  trop,  d'autant  que  la 
pluspart  ne  vit  que  de  pain  ;  enfin  il  se  treuveroit  bien 
dur  que  les  hommes  ne  peussent  manger  un  seul  mor- 
ceau qui  ne  portast  subside. 

«  Il  y  a  aussi  fort  peu  de  propos  de  prendre  et  payer 
le  vin  à  la  vigne ,  parce  qu'il  n'y  auroit  point  d'égalité 
en  ce  subside  par  le  royaume  ;  et  tel  pays  qu'est  tout 
de  vignoble,  où  est  ordinairement  le  plus  pauvre  peu- 

(>)  Du  sieur  de  Marillac.  Guillaume  de  Marillac,  seigneur  de  Fer- 
rières,  frère  de  Charles  de  Marillac,  archevêque  de  Vienne,  étoit  alors 
surintendant  des  finances. 

pie,  ne  vivant  que  de  ses  bras,  payeroit  cent  mil  livres 
ou  tant  de  subsides  par  an ,  plus  que  les  meilleurs  où 
il  n'y  a  vignoble.  Et  à  tous  evenemens,  s'il  falloit  pren- 
dre sur  le  vin  et  que  l'on  ne  voulust  craindre  d'ériger 
subsides  sur  le  peuple,  le  faudroit  prendre  lors  qu'il  se 
vend  en  destail,  d'autant  que  partout  il  s'en  vend,  et 
y  seroit  la  noblesse  moins  intéressée. 

«  Et  touchant  celuy  de  vendre  des  bois  par  coupes, 
cela  est  juste  et  raisonnable ,  sans  faire  tort  à  personne. 

«  Et  quant  à  réduire  les  rentes  qui  sont  au  denier 
quinze,  il  y  a  quelque  apparence,  attendu  le  gain 
qu'ont  desja  fait  ceux  qui  les  tiennent  :  c'est  le  moins 
mauvais. 

«  Apres  avoir  veu  les  moyens  baillez  par  le  sieur 
de  Marillac ,  et  considéré  ce  qui  touche  à  Testât  de  la 
Coronne ,  il  n'est  possible  de  treuver  bon  un  seul  des 
articles  qui  interesse  la  noblesse ,  ny  qui  la  rend  tail- 
lable ,  et  de  serve  condition  :  d'autant  que  l'on  sçait 
bien  l'inconvénient  qui  en  peut  advenir  au  susdict  Es- 
tât. Les  exemples  en  sont  récents  de  tous  costez,  et 
faut  nécessairement  considérer  que  c'est  ce  qui  sous- 
tient  la  hautesse  du  Roy  et  TEstat  pour  estre  coura- 
geuse, et  partant  doit  estre  tenue  libre  et  menée  par 
amour ,  qui  en  fin  ne  veut  mettre  tout  au  hazard ,  en 
ce  temps  que  les  cervelles  et  fantaisies  sont  trop  re- 
muantes. » 

Au  mois  de  novembre  i5^o,  le  roy  Charles  espouse 
Elizabeth  d'Autriche ,  fille  de  Maximilien ,  empereur, 
espérant  en  vain ,  pour  le  peu  de  puissance  que  les 
empereurs  ont  en  Allemagne,  parce  mariage  rompre 
les  levées  des  reistres,  si  accoustumez  à  venir  en 
France. 

[i 57 1]  Le  sieur  de  Tavannes  sans  grade  gouvernoit 
l'Estat;  ses  mérites  parlent  pourluy  ;  ennemy  de  toute 
faction  contraire  à  Leurs  Majestez,  qui  se  plaignent  de 
n'avoir  aucuns  estats  vaquans  pour  le  recognoistre.  La 
Royne  disant  à  madame  de  Tavannes  qu'elle  le  creeroit 
cinquiesme  mareschal  s'il  s'en  estoit  fait  autres  fois,  elle 
respond  que  c'est  chose  inusite'e  de  leur  avoir  fait  ga- 
gner deux  batailles  en  un  an,  qui  meritoit  recompense 
non  accoustumée.  Leurs  Majestez  se  résolvent,  luy 
donnent  et  le  créent  cinquième  mareschal  de  Fiance, 
avec  plus  d'honneur  que  s'il  eust  esté  pourveu  par 
la  mort  d'un  d'iceux  :  sa  valeur  estouffe  l'envie;  le 
choix  est  appreuvé  généralement  de  tous,  pour  y  avoir 
douze  ans  que  la  France  le  luy  donnoit.  La  teneur  de 
ses  lettres  fut  telle  : 

«  Charles,  par  la  grâce  de  Dieu,  roy  de  France,  à 
tous  ceux  qui  ces  présentes  lettres  verront ,  salut. 
Comme  nous  n'ayons  rien  plus  cher  ny  recommandé 
que  la  vertu  et  preuve  signalée  des  grands  et  gens  de 
guerre  ,  mesme  de  ceux  qui  ont  vaillamment  hazardé 
leurs  vies  etliberalement  employé  leurs  bienset  moyens 
pour  s'acquérir  la  gloire  que  les  armes  peuvent  ap- 
porter aux  plus  courageux ,  qui  se  sont  exposez  pour 
la  conservation  et  augmentation  de  nostre  Coronne  ; 
et  considerans  les  grands,  notables,  dignes  et  remar- 
quables services  que  le  sieur  de  Tavannes,  chevalier 
de  nostre  Ordre,  conseiller  en  nostre  conseil  privé, 
capitaine  de  cinquante  hommes  d'armes  de  nos  ordon- 
nances ,  et  n'agueres  nostre  lieutenant  gênerai  au 
gouvernement  de  Bourgongne,  a  depuis  quarante-cinq 
ans  faits  et  continuez  avec  tout  honneur  et  louange  aux 
feuz  rois,   nos  tres-honnorez  ayeuls ,  père  et  frère 

d'heureuse  mémoire ,  et  à  nous ,  tant  hors  nostrc 
royaume  qu'au  dedans  iceluy,  en  plusieurs  et  impor- 
tans  affaires  et  voyages,  assauts,  defences  de  villes, 
rencontres  et  batailles,  mesmes  en  celles  de  Pavie,  Ce- 
risolles,  Ranty,  et  signamment  des  dernières  de  Jarnac 
et  de  Montcontour,  sous  la  charge  de  nostre  très-cher 
et  tres-amé  frère  le  duc  d'Anjou  et  de  Bourbonnois, 
nostre  lieutenant  gênerai  représentant  nostre  personne 
par  tout  nostre  royaume,  avec  telle  réputation  que 
nostre  dict  frère  et  tous  les  seigneurs,  princes,  capi- 
taines et  gens  de  guerre  qui  estoient  le  tesmoignent. 
Ayant  aussi  égard  que  dés  le  temps  de  notre  seigneur 
et  père  le  roy  Henry,  et  lors  de  ladicte  journe'e  de 
Ranty ,  où  ledict  sieur  de  Tavannes  fit  très-grand  de- 
voir,  ledict  sieur  Roy  (pour  mémoire  de  sa  vertu),  en 
présence  de  l'armée,  le  voulut  honnorer  de  son  Ordre 
et  luy  donner  celuy  mesme  qu'il  portoit.  Et  depuis  en- 
cores  luy  ont  esté  souventefois  promis  et  asseurés  de 
grands  estats ,  selon  qu'il  a  très-bien  mérité; 

«  Sçavoir  faisons  que  nous  voulons  de  tres-bon  cœur , 
et  ainsi  qu'il  appartient ,  et  que  nous  devons  recog- 
noistre  et  favoriser  un  si  digne,  rare,  affectionné  et 
ancien  serviteur  que  ledit  sieur  de  Tavannes ,  et  user 
envers  luy  de  la  rémunération  et  grâce  extraordinaire 
qu'il  s'est  acquis  par  sa  vertu  et  valeur,  et  par  ses 
longs,  laborieux  et  extraordinaires  services,  à  fin  qu'il 
serve  d'exemple  pour  estre  imité  par  tous  chevaliers 
généreux ,  et  le  gratifier  en  cest  endroit  ; 

«  A  ces  causes,  et  autres  très-grandes  raisons  et  consi- 
dérations à  ce  nous  mouvans,  par  le  bon  et  prudent 
advis  de  la  Royne  nostre  tres-honnorée  dame  et  mère, 
et  de  nostredict  frère  le  duc  d'Anjou,   et  de  nostre 

grâce  spéciale  ,  pleine  puissance  et  autorité  royale , 
avons  (  en  faveur  dudict  sieur  de  Tavannes)  fait,  érigé, 
créé,  ordonné  et  estably ,  faisons,  érigeons,  créons, 
ordonnons  et  establissons  par  ces  présentes,  et  pour 
ceste  fois  tant  seulement,  un  estât  de  mareschal  de 
France ,  outre  les  quatre  mareschaux  de  France  qui 
ont  accoustumé  d'estre,  et  qui  sont  de  présent  pourveuz. 
Et  audit  estât  avons  attribué  et  affecté,  attribuons  et 
affectons  tels  et  semblables  honneurs ,  prérogatives , 
franchises,  libertez ,  gages,  pensions,  droicts,  profits 
et  émoluments,  avec  mesme  pouvoir,  puissance  et  fa- 
culté desquels  lesdicts  quatre  mareschaux  de  France 
et  chacun  d'eux  a  joiiy  et  usé  bien  et  duement,  joiiyt 
et  use ,  suivant  l'ancienne  création  et  institution  ,  sans 
qu'il  soit  besoin  d'iceux  cy  spécifier  ny  déclarer,  et 
lesquels  nous  tenons  pour  tous  spécifiez  et  déclarez , 
et  à  plein  confîans  des  grands  sens,  suffisances,  preu- 
d'hommie  ,  vaillance,  grande  conduicte,  expérience 
au  fait  de  la  guerre  et  des  armes,  et  diligence  dudict 
sieur  de  Tavannes  ; 

«  Luy  avons  libéralement,  et  en  recognoissance  de 
ce  que  dessus,  donné  et  octroyé,  donnons  et  octroyons 
par  cesdictes  présentes,  le  susdit  estât  de  mareschal  de 
France,  pour  par  luy  le  tenir,  exercer,  en  joùyr  et 
user  ,  ausdits  honneurs ,  prérogatives ,  prééminences , 
franchises,  libertez,  gages,  pensions,  droicts,  pouvoir, 
puissance  et  faculté  dessus  dictes ,  et  comme  l'un  des 
autres  quatre  mareschaux  de  France,  tant  qu'il  nous 
plaira  ;  à  la  charge  expresse ,  et  non  autrement ,  que 
ledit  présent  estât  de  mareschal  de  France  demeurera 
suprimé,  et  le  suprimons  dés  maintenant,  après  le  decez 
dudict  sieur  de  Tavannes ,  ou  après  l'avoir  pourveu  de 

l'un  des  quatre  autres  estats  de  mareschal  de  France , 
si  aucun  vient  à  vacquer  durant  sa  vie.  Et  toutesfois 
alors  ledict  sieur  de  Tavannes  ne  sera  tenu  prester 
autre  serment  que  celuy  qu'il  fera  en  vertu  des  pré- 
sentes ,  ny  prendre  autres  lettres  de  provision. 

«  Si  donnons  en  mandement  à  nostre  dict  très-cher  et 
tres-amé  frère  le  duc  d'Anjou  et  de  Bourbonnois,  nos- 
tre lieutenant  gênerai,  représentant  nostre  personne 
par  tout  nostre  royaume,  à  tous  nos  lieutenants  géné- 
raux, gouverneurs,  capitaines  et  chefs  de  nos  gens  de 
guerre,  et  à  tous  nos  justiciers,  officiers  et  subjects,  et 
chacun  d'eux,  ainsi  qu'il  appartiendra,  que  ledit  sieur 
de  Tavannes ,  duquel  nous  avons  pris  et  receu  le  ser- 
ment requis  et  accoustumé,  et,  iceluy  mis  et  institue'en 
possession  et  saisine  dudit  estât  de  mareschal  de  France, 
ilslefacent,  souffrent  et  laissent  joiiyr  et  user  d'iceluy, 
ensemble  de  tout  le  contenu  cy  dessus,  pleinement, 
et  à  luy  obeïr  et  entendre  de  tous  ceux  et  ainsi  qu'il 
appartiendra,  es  choses  touchants  et  concernants  ledict 
estât  et  office  de  mareschal  de  France. 

«  Mandons  en  outre  à  nos  amez  et  féaux  conseillers 
et  trésoriers  de  nostre  espargne,  presens  et  advenir, 
que  les  gages ,  pensions  et  droicts  que  nous  attribuons 
audict  estât,  tels  et  semblables  qu'à  l'un  des  autres  raa- 
reschaux  de  France,  ils  payent,  baillent  et  délivrent  au- 
dit sieur  de  Tavannes,  par  chacun  an,  aux  termes  et  en 
la  manière  accoustumée,  et  par  eux  rapportans  le  vidi- 
mus  des  présentes,  collationné  au  présent  original  par 
l'un  de  nos  amez  et  féaux  notaires  et  secrétaires,  avec 
quictance  suffisante.  Nous  voulons  tout  ce  que  payé  et 
délivré  aura  esté  à  l'occasion  que  dessus,  estre  passé 
et  alloué  aux  comptes  desdits  trésoriers  par  nos  amez 

et  féaux  les  gens  de  nos  comptes  à  Paris,  ausquels  nous 
mandons  ainsi  le  faire  sans  difficulté',  car  tel  est  nostre 
plaisir;  nonobstant  la  création  et  institution  desdicts 
quatre  mareschaux  de  France,  et  quelconques  edicts, 
ordonnances  et  coustumes  à  ce  contraires,  ausquelles, 
pour  ceste  fois  seulement,  et  sans  y  prejudicier  en  au- 
tre chose,  nous  avons,  pour  les  bonnes  causes  et  considé- 
rations que  dessus,  desrogé  et  desrogeons  par  ces  pré- 
sentes ,  lesquelles  nous  avons  voulu  (  en  tesmoin  de  ce  ) 
signer  de  nostre  propre  main ,  et  à  icelle  fait  apposer 
nostre  seel.  Donné  à  Maizieres,  le  vint-huitiesme  jour 
de  novembre,  l'an  de  grâce  mil  cinq  cens  soixante  et 
dix ,  et  de  nostre  règne  le  dixiesme.  Signé  Chaules. 
Et  sur  le  reply  : 

«  Aujourd'hui  seizième  de  Février,  l'an  mil  cinq  cens 
soixante  onze,  le  Roy  estant  au  chasteau  de  Boulongne, 
Monsieur,  duc  d'Anjou,  frère  et  lieutenant  gênerai  de 
Sa  Majesté ,  a  présenté  à  Sadite  Majesté  le  sieur  de  Ta- 
vannes,  et  luy  a  fait  faire  le  serment  de  mareschal  de 
France  en  tel  cas  requis  et  accoustumé,  et  luy  a  mis 
en  main  le  baston  de  mareschal  de  France  ,  moy  con- 
seiller et  secrétaire  d'Estat  de  Sadicte  Majesté  présent. 
Signé  de  Neufville.  » 

«  Charges,  parla  grâce  de  Dieu,  roy  de  France,  à  tous 
ceux  qui  ces  présentes  lettres  verront,  salut.  Combien 
que,  dés  le  vint-huictieme  jour  de  novembre  mil  cinq 
cens  soixante  et  dix,  en  pourvoyant  nostre  cousin  le 
sieur  de  Tavannes  d'un  estât  de  mareschal  de  France, 
lors  par  nous  érigé  en  sa  faveur,  ayons  déclaré  ,  et  soit 
porté  par  les  lettres  de  provision  dudict  sieur  de  Ta- 
vannes ,  que  sondict  estât  de  mareschal  de  France  de- 

meureroit  suprimé  après  son  decez ,  ou  après  l'avoir 
pourveu  de  l'un  des  quatre  autres  estats  de  mares- 
clial  de  France ,  si  aucun  venoit  à  vaquer  durant  sa 
vie  ;  et  toutesfois  qu'alors  ledict  sieur  de  Tavannes  ne 
seroit  tenu  nous  prester  autre  serment  que  celuy  qu'il 
feroit  en  vertu  de  cesdites  lettres ,  ny  en  prendre  autre 
provision  ;  et  partant  estant  intervenu  le  decez  de  feu 
nostre  cousin  le  sieur  de  Villeville,  mareschal  de 
France ,  nostredict  cousin  le  sieur  de  Tavannes  puisse 
et  doive,  sans  aucune  formalité,  ny  lettres  de  provision, 
entrer  immédiatement  au  lieu  et  place  de  mareschal 
de  France  dudit  defunct  ; 

«  Neantmoins  nous  avons  (  en  tant  que  besoin  seroit) 
bien  voulu  rendre  plus  ample  tesmoignage  de  nostre 
intention  en  cest  endroit.  Pour  ces  causes  et  autres  à 
ce  nous  mouvants,  avons  dict,  déclaré  et  ordonné, 
disons,  déclarons  et  ordonnons  par  ces  présentes, 
voulons ,  et  nous  plaist ,  que  nostredit  cousin  le  sieur 
de  Tavannes  entre  immédiatement  en  Testât,  dignité, 
pouvoir,  département,  gages,  pensions  et  droicts  de 
mareschal  de  France,  qu'avoit  et  exerçoit  nostre- 
dict cousin  le  mareschal  de  Villeville;  et  lequel  es- 
tât luy  avons  de  nouveau  donné,  octroyé  et  confirmé, 
donnons,  octroyons  et  confirmons  par  cesdites  pré- 
sentes, sans  qu'il  soit  tenu  prester  autre  serment  que 
celuy  qu'il  a  desja  fait  en  vertu  de  ses  premières 
lettres,  à  la  charge  que  ledict  estât  de  mareschal  de 
France  qu'il  tenoit,  et  qu'avions  érigé  en  sa  faveur, 
sera  et  demeurera  suprimé  :  car  tel  est  nostre  plaisir. 
En  tesmoin  dequoy ,  nous  avons  fait  mettre  nostre 
seel  à  cesdictes  présentes.  Donné  à  Duretal ,  le  der- 
nier jour  de  novembre,  l'anode  grâce  mil  cinq  cens 

soixante  onze,  et  de  nostre  règne  le  onzième.  Et  sur 
le  reply,  signé  de  Neufville.  Le  Roy,  la  Royne  pré- 
sents. » 

Soit  que  le  Roy  ,  à  dessein,  ne  tint  parole,  ou  que 
la  haine  invétérée  des  Catholiques  causast  les  massa- 
cres en  plusieurs  lieux  ;  sur  les  plaintes  huguenottes 
le  mareschal  de  Cosse  est  envoyé  à  La  Rochelle,  les 
députez  de  Y  Admirai  à  la  Cour,  les  desseins  différents. 
La  Royne  possède  ses  enfanspar  MM.  de  Rets  et  Vil- 
lequier,  ses  créatures,  dissimule,  temporise  jusques  à 
ce  qu'ils  soient  en  aage  avec  les  Huguenots,  lesquels 
(  sans  prendre  temps)  resoulent  forcer  Leurs  Majestez 
à  la  guerre  d'Espagne,  et  les  allier  avec  les  Anglais 
leurs  amis;  practiquent  guerre  étrangère  ou  civile, 
cabalent  en  Cour  par  ceux  de  Montmorency,  intimi- 
dent, jalousent  le  Roy  du  crédit  et  de  l'honneur  de 
son  frère,  proposent  de  le  bannir  de  France  parle 
mariage  d'Angleterre,  qu'un  royaume  ne  peut  souf- 
frir deux  Roys  ;  que  c'estoit  marier  la  France  à  l'An» 
gleterre,  les  Huguenots  aux  Catholiques,  pour  par- 
tager le  monde  :  en  effect,  prétendent  de  chasser  leurs 
ennemis,  et,  sous  le  nom  du  roy  d'Angleterre,  rendre 
M.  d'Anjou  captif,  sçachant  ne  se  pouvoir  rallier  avec 
luy ,  parce  que  de  leur  honte  procède  son  honneur. 

Le  jeune  sang  bouillant  du  roy  Charles  agrée  ces 
discours  :  la  Royne  cognoist  comme  elle  possède  son 
fils,  ses  humeurs  et  gouverneurs ,  ne  se  donne  peyne 
de  ses  opinions,  s'asseure  les  pouvoir  changer  en  un 
mouvement.  Toutes  resolutions  sont  remises  à  Blois , 
où  la  royne  de  Navarre  et  l'ambassadeur  d'Angleterre 
dévoient  arriver.  Le  sieur  de  Tavannes,  après  plusieurs 
réitérez  advis  envoyez  par  escrit  à  M.  d'Anjou,  est  en- 

voyé  quérir,  sans  nuls  desseins  arrestez,  ny  de  la 
guerre  d'Espagne,  ni  de  la  Sainct  Barthélémy  (quoy 
que  les  ignorants  ayent  escrit  ).  Les  Huguenots  es- 
preuvent  leur  crédit  en  la  Croix  de  Gastine,  érigée 
des  biens  d'un  Huguenot  bruslé,  qui  est  transportée 
de  nuict  de  la  maison  razée,  malgré  les  Parisiens,  au 
chnitiere  Sainct  Innocent  ;  joinct  avec  la  faveur  non 
dissimulée  du  Roy,  qui ,  pour  se  défaire  de  son  frère 
et  de  sa  sœur  en  mesme  temps ,  et  acquérir  réputation 
par  les  armes,  estoit  porté  à  eux.  La  Royne,  voyant 
son  inclination,  fluctuoit  :  les  desseins  et  espérances 
huguenottes  estoient  d'exalter  leur  party,  d'abbaisser 
le  roy  d'Espagne  et  la  religion  catholique,  bannir 
de  France  M.  d'Anjou  leur  ennemy,  gouverner  la 
Cour  par  le  mariage  du  prince  de  Navarre,  jetter 
la  guerre  en  Flandres ,  en  recevoir  le  gain,  et  le  Roy 
la  perte,  s'establir  aux  despens  de  tous.  La  vieillesse, 
la  laideur,  et  les  articles  de  la  royne  d'Angleterre, 
la  haine,  le  soupçon  des  Huguenots,  glacent  M.  d'An- 
jou ,  qui  haste  par  courrier  la  venue  du  sieur  de  Ta- 
vannes ,  luy  demande  advis  qu'il  reçoit.  Luy  l'admo- 
neste de  regarder  ses  mains  sanglantes  des  Anglais 
et  des  Huguenots,  les  réceptions,  les  affronts  du  roy 
Philippe  marié  à  Marie,  royne  d'Angleterre,  leurs 
Roys  esleus  plus  prisonniers  que  Roys,  luy  propose, 
de  se  descoudre  sans  deschirer,  cognoissant  la  furie 
et  ambition  de  son  frère ,  l'inclination  de  la  Royne 
et  de  Madame  au  mariage  de  Navarre,  pour  demeu- 
rer à  la  Cour.  Roy,  Royne,  M.  d'Anjou,  royne  de 
Navarre,  millort  Robert,  ambassadeur  d'Angleterre, 
le  comte  Ludovic  de  Flandres,  le  sieur  de  Tav/annes, 
arrivent  tous  à  Blois. 

25.  i3 

La  Royne  luy  demande  comment  elle  sçauroit  le 
cœur  de  celle  de  Navarre  ;  il  se  rit,  respond  :  «  Entre 
«  femmes,  mettez-la  la  première  en  colère  et  ne  vous 
«  y  mettez  point;  vous  apprendrez  d'elle,  non  elle  de 
«  vous.  »  Le  sieur  de  Tavannes  taste  le  nœud  du  ma- 
riage  du  roy  de  Navarre,  essaye  de  le   rompre  (tant 
s'en  faut  que  l'on  pensast  faire  la  Saint-Barthelemy 
à  ces  nopees,  que,  sans  Madame,  fille  du  Roy  (0,  qui 
y  avoit  inclination,  il  se  deslioit).  Enfin  est  consenty 
par  M.  d'Anjou,  pour,  par  un  petit  mal,  éviter  le  sien 
plus  grand  d'Angleterre.  Le  millort  Robert  fournit  ses 
articles  pareils  à  ceux  du  roy  Philippe  d'Espagne  avec 
la  royne  Marie,  excepté  que  la  royne  d'Angleterre 
voulolt  estre  mariée  à  l'huguenotte.  M.  d'Anjou,  con- 
seillé du  sieur   de  Tavannes,    le  tranche  court,  dit 
au  Roy  son  frère  s'il  luy  commandoit  qu'il  s'y  ma- 
rieroit,    mais  qu'il  sçavoit  très-bien  qu'il  n'y  vivroit 
pas  quatre   mois  ;  qu'il  aymeroit  mieux  n'estre  rien 
du  tout  en  France,  et  y  mourir  pour  son  service,  que 
d'aller  en  Angleterre.  Ceste  response,  et  l'intermission 
de  la  Royne,  refroidit  ce  mariage.  Le  sieur  de  Tavannes 
le  tourne   en   gausserie  (2).    L'ambassadeur  couchoit 

(1)  Madame,  fdle  du  Roy,  qui  y  avoit  inclination.  Marguerite  de 
Valois  étoit  la  sœur  et  non  la  fille  de  Charles  IX.  Tous  les  Mémoires 
du  temps  attestent  que,  fortement  éprise  du  jeune  duc  de  Guise  ,  elle 
se  décida  bien  malgré  elle  à  épouser  le  prince  de  Béarn. 

(2)  Le  sieur  de  Tavannes  le  tourne  en  gausserie.  Milord  Robert, 
dont  il  est  ici  question ,  étoit  Robert  Dudley,  fils  du  duc  de  Northum- 
berland,  qu'Elisabeth  créa  comte  de  Leicester.  Elle  l'aima  plus  que 
tous  ses  autres  favoris.  Mademoiselle  de  Châteauneuf ,  dont  parle  en- 
suite Tavannes,  étoit  l'une  des  personnes  les  plus  séduisantes  de  la 
cour  de  Catherine  de  Médicis.  Deux  ans  auparavant  elle  avoit  été  char- 
gée par  cette  reine  de  diriger,  à  son  entrée  dans  le  monde ,  le  vicomte 
de  Turenne,  depuis  duc  de  Bouillon,  âgé  de  treize  ans.  Elle  étoit  en 

avec  la  Royne  sa  maistresse  ;  il  dit  à  Monsieur  :  «  Le 
«  millort  Robert  vous  veut  faire  espouser  son  amie, 
«  faites  luy  espouser  Chasteauneuf  qui  est  la  vostre, 
«  vous  luy  rendrez  le  pennache  qu'il  vous  veut 
«  donner.  » 

En  ceste  grande  assemblée  le  Roy  propose  un  tour- 
nois; le  sieur  de  Tavannes  en  donne  Tordre  et  in- 
vention, icy  escrit  de  son  stil,  qui  estoit  une  grande 
bresche  défendue,  et  utie  retraicte  derrier  un  retran- 
chement ,  où  les  assaillans  entrez  eussent  voulu  estre 
dehors,   feinte  à  l'imitation  de  l'aguerriment  d'alors. 

«  A.  la  grande  porte,  vingt  arquebusiers  commandez 
par  le  capitaine  lesquels   garderont  quel- 

que peu  la  porte  avec  arquebusades,  après  se  retire- 
ront tousjours  en  escarmouchant  jusques  au  bout  du 
pont  du  chasteau,  où  ils  ne  s'arresteront ,  ains  coule- 
ront dans  la  porte  de  la  vis  pour  monter  audict  chas- 
teau. 

«  Àl'autre,  vingt  arquebusiers,  soustenusdedix  cor- 
celets,  sous  le   capitaine  partiront  des 

cuisines,  et  feront  une  charge  à  ceux  qui  auront  gagné 
la  grande  porte,  pour  essayer  de  la  regagner  :  ayant 
failli  à  la  regagner,  se  retireront  en  escarmouchant 
pas  à  pas  de  là  où  ils  seront  venus. 

«  Le  Roy  ayant  gagné  la  grande  porte  entrera  avec 
son  camp,  se  logera  devant  et  dessous  les  galleries, 
fera  la  première  assiete  de  l'artillerie ,  assoira  ses 
corps  de  garde  et  sentinelles.  Cela  faict,  débandera  une 

même  temps  la  maîtresse  du  duc  d'Anjou.  Lorsque  ce  prince,  devenu 
roi  sous  le  nom  de  Henri  III,  épousa  Louise  de  Vaudemorit,  il  voulut 
marier  mademoiselle  de  Châteauneuf  à  François  de  Luxembourg  qui  la 
refusa.  Elle  épousa  depuis  Philippe  Altovity,  seigneur  de  Castellane , 
et  l'oa  dit  qu'elle  le  tua  pour  le  punir  d'une  infidélité. 

i3. 

troupe  d'arquebusiers  de  l'un  des  costez  de  la  place, 
et  par  l'autre  Sadicte  Majesté,  seul  avec  deux  capi- 
taines, irarecognoistre,  soustenu  neantmoins  de  quel- 
ques arquebusiers,  qui  ne  tireront,  si  ce  n'est  que 
Sadicte  Majesté  fust  pressée  ;  après  se  fera  les  appro- 
ches, posera  l'artillerie,  et  tirera  en  batterie. 

«  Une  troupe  de  six  corcelets  et  quinze  arquebu- 
siers, sous  le  capitaine  qui  gardera  le  faux-bourg, 
lequel  sera  assailly  après  l'escarmouche  devers  les 
cuisines,  se  retirer  en  la  place,  laquelle  recogneiie  et 
la  bresche  faicte,  et  en  l'assaillant ,  le  capitaine  du 
bout  de  la  grande  viz  ,  qui  sera  en  embuscade  en  la 
salle  sous  la  chambre  de  Monsieur,  fera  une  petite 
sortie  pour  favoriser  la  retraicte  de  ceux  du  faux- 
bourg-,  lesquels  mettront  le  feu  aux  tonneaux  ,  et  se 
retireront  au  chasteau  par  le  pont.  Et  ceux  de  ladite 
sortie  (  pour  favoriser  la  retraicte)  se  retireront  par 
ladicte  viz  à  la  terrasse  audit  chasteau  ,  et  ne  demeu- 
rera sinon  que  six  ou  sept  arquebusiers  sur  le  milieu 
du  pont ,  qui  tireront  tousjours. 

«  Mors  ceux  du  dehors  emporteront  le  faux-bourg, 
rompront  leurs  tonneaux,  et  iront  donner  un  assaut 
au  parapet  de  la  muraille,  duquel  ils  seront  repoussez, 
et  sonnera-on  la  retraicte  pour  donner  à  l'assaut  gêne- 
rai par  le  Roy  et  sa  grosse  troupe  ;  lequel  marchera 
avec  son  bataillon  jusqu'au  milieu  de  la  cour,  et  là 
s'arresteront ,  et  baiseront  la  terre  pour  aller  à  l'assaut. 
Sera  envoyé  devant  la  grosse  troupe  une  petite  troupe 
d'enfans  perdus ,  de  corcelets  avec  deux  bandes  d'ar- 
quebusiers pour  gagner  les  deux  coings  de  la  bresche  ; 
lesquels  corcelets  seront  repoussez  ,  et  demeureront 
les  susdicts  arquebusiers. 

«  Lors  arrivera  la  grosse  troupe  du  Roy ,  qui  en- 
foncera ceux  dudit  parapet  de  pierre  ,  et  ira  à  l'assaut 
de  toute  sa  force ,  lequel  à  la  longue  ne  se  pouvant 
soustenir,  se  pourront  retirer  ceux  de  dedans  au  re- 
tranchement. Sera  envoyé  sur  les  deux  heures  une 
bande  d'arquebusiers ,  qui  partira  de  dedans  la  grande 
salle,  avec  le  tambour,  et  ira  dedans  le  fort,  où,  après 
y  en  avoir  laissé  douze  ou  quinze  avec  ledict  tam- 
bour ,  se  desroberont  file  à  file  pour  revenir  treuver 
mondict  sieur,  afin  de  l'accompagner;  lequel  après 
partira  avec  ses  deux  enseignes  et  toutes  ses  troupes, 
pour  aller  secourir  le  chasteau  ,  de  quoy  il  sera  em- 
pesché  ;  pendant  lequel  temps  le  capitaine  qui  sera 
demeuré  avec  les  dix  ou  douze  fera  remparer;  et  les 
pièces  amenées  sur  la  bresche  pour  battre  le  retran- 
chement, la  capitulation  se  fera,  et  se  rendront  les 


assiégez  », 


Le  comte  Ludovic  (0  asseure  moitié  des  villes  de 
Flandres  estre  à  la  dévotion  du  roy  Charles,  qui  n'a- 
voit  besoin  de  fiction  pour  faire  croire  aux  Huguenots 
qu'il  les  favcrisoit,  désireux  de  guerre.  11  estoit  entiè- 
rement à  eux,  soit  ou  parce  que  ceux  de  Guise  y  con- 
trarioient,  ou  parla  resolution  prise  avec  le  sieur  de 
Tavannes  d'esloigner  ceux  de  Lorraine  et  de  Mont- 
morency des  affaires,  le  Roy  et  ses  frères  estans  assez 
grands  pour  les  manier.  Ce  fut  sans  artifices,  et  par  ces 
raisons ,  que  le  cardinal  de  Lorraine  et  sesnepveux  s'es- 
loignent  de  la  Cour.  Reste  le  seul  sieur  de  Tavannes 
amateur  de  l'Estat,  qui  s'oppose  aux  desseins  du  sieur 
admirai  de  Chastillon  pour  la  guerre  d'Espagne  j  nions- 

(l)  Le  comte  Ludovic.  Louis  de  Nassau,  frère  du  prince  d'Orange, 

ire  un  royaume  espuisé  d'hommes  et  d'argent  par 
les  guerres  civiles ,  opposé  à  un  florissant  Estât ,  fortifié 
de  l'argent  des  Indes  et  d'une  longue  paix  ;  regrette, 
se  plaint,  et  ne  veut  que  les  prisonniers  et  vaincus  à 
Jarnac  et  Montcontour  conduisent  des  victorieux  selon 
leurs  desseins. 

Tous  fluctuent,  tous  balancent,  rien  de  résolu, 
contre  l'opinion  d'aucuns,  croyans  que  Lignerolles 
avoit  esté  tué  pour  avoir  découvert  l'entreprise  delà 
Sainct-Barthelemy,  qui  n'estoit  pas  seulement  pour- 
pensée,  et  dont  la  naissance  vint  de  l'imprudence  hu- 
guenotte.  La  petite  faveur  de  Lignerolles  chassée  par 
la  plus  grande  de  Villequier  de  chez  M.  d'Anjou,  il  se 
donne  au  roy  Charles  imprudemment,  discourt  aux 
despens  de  la  R.oyne-mere,  luy  propose  de  sortir  de 
tutelle.  Sa  Majesté,  non  capable  de  ce  grand  dessein  , 
le  redit  à  sa  mère,  laquelle,  d'accord  avec  ses  enfans, 
le  fit  tuer.  Lignerolles  mort,  le  sieur  de  Tavannes 
blasme  cruellement  cet  acte,  dict  que  l'on  tuera  les 
hommes  jusques  aux  cabinets  des  Roys.  La  Royne  luy 
impose  silence,  luy  commande  d'assister  ceux  qui  al- 
loient  demander  la  grâce  des  meurtriers;  après  plu- 
sieurs refus,  obeyt:  tant  peut  la  Cour  sur  les  gens  de 
bien.  Il  admonneste  le  Roy  de  ne  se  mesler  point  des 
querelles  de  ses  serviteurs,  leur  commander  accord 
ou  combat  promptement.  En  ce  temps  je  fus  malade 
à  l'extrémité  :  il  dit  que  si  je  mourois  qu'on  sellast 
ses  chevaux,  qu'il  s'en  vouloit  aller,  qu'il  estoit  saoul 
d'honneurs,  et  ne  travailloit  que  pour  les  siens. 

[1572]  Le  légat  du  Pape  arrive  pour  empescher  le 
mariage  du  roy  de  Navarre  ,  et  faire  celuy  du  roy 
de  Portugal  avec  Madame  sœur  du  Roy.  Il  est  ren- 

voyé  avec  paroles  générales  que  Sa  Majesté'  ne  feroit 
rien  au  préjudice  de  i'obeï$sance  de  Sa  Sainctete'.  Le 
sieur  de  Tavannes,  las  des  irrésolutions  de  la  Royne, 
prend  congé:  elle  pleure  et  le  prie,  sçachant  qu'il 
avoit  des  advis  salutaires  pour  Leurs  Majestez ,  qu'il 
laissoit  sans  aucune  resolution.  Les  gentils-hommes 
de  sa  suitte  le  blasaient  de  n'avoir  pris  garde  aux  larmes 
de  la  Royne.  Il  respond  que  les  courtisans  ne  pieu- 
roient  leurs  amis,  mais  un  manteau  qu'il  leur  restoit 
à  engager  ;  que  Leurs  Majestez  avoient  ses  meilleurs 
ans,  qu'ils  pleuroient  pour  en  avoir  encor  quatre  ou 
cinq  qui  luy  restoient  à  vivre  en  repos. 

En  son  absence,  le  Roy  n'a  cesse  que  l'Admirai 
avec  grande  asseurance  ne  soit  auprès  de  luy.  La 
guerre  d'Espagne  toute  résolue  à  l'insceu  de  la  Royne 
qui  n'y  estoit  encor  qu'à  moitié,  les  ligues  d'Angle- 
terre et  des  Protestans  d'Allemagne  acheminées,  le 
R°y  7  pour  mieux  gagner  sa  mère,  employé  Strosse 
son  parent,  qui,  sous  feinte  d'aller  aux  Indes,  devoit 
descendre  en  Flandres;  l'Admirai  desseigne  son  em- 
barquement de  six  mil  hommes  à  Rordeaux.  Dieu  se 
sert  des  desseins  des  hommes  contre  eux-mesmes  mira- 
culeusement :  cest  embarquement  se  fait  par  provi- 
dence divine  proche  de  La  Rochelle  ,  non  prémédité  ny 
des  uns  ny  des  autres,  et  qui  furent  employez  au  siège 
de  La  Rochelle,  au  contraire  de  ce  à  quoy  ils  avoient 
esté  destinez. 

La  Noue,  huguenot,  fait  levée  pour  se  jetter  dans  les 
villes  rebelles  de  Flandres.  Le  sieur  de  Tavannes  ayant 
respondu,  sur  la  proposition  du  comte  Ludovic,  qu'il 
ne  tenoit  pas  une  des  douze  principales  places,  que 
quand  ils  auroient  sur  la  frontière  deux  villes ,  Sa  Ma- 


200  t1^2]    GASPARD  DE  SAULX, 

jesté  mettroit  en  délibération  la  guerre  :  les  Huguenots 
enyvrez  de  faveurs  rendent,  leurs  villes  de  seurté,  lè- 
vent la  mesfiance.  La  royne  de  Navarre  vient  hastive- 
ment  mourir  à  Paris  ;  la  colère,  le  chaut,  l'appréhen- 
sion dans  un  esprit  subtilisé,  causent  sa  fin  sans  aucun 
poison,  quoy  que  l'on  ait  voulu  accuser  un  parfumeur 
du  Roy,  maistre  René,  de  l'avoir  empoisonné  avec  une 
paire  de  gans.  Les  desseins  embarquez  ne  se  retardè- 
rent,  l'alliance  d'Angleterre  estfaicte,  celle  des  Pro- 
testans  indubitable ,  le  cardinal  de  Lorraine  retiré  à 
Rome.  Monsieur,  descheu  de  crédit  d'avec  son  frère 
joinct  à  la  Royne ,  mande  le  sieur  de  Tavannes. 

Le  roy  de  Navarre,  l'Admirai  arrivent  à  Paris  :  le 
Roy  feint  de  chasser,  va  au  devant  j  mais  ledict  Admi- 
rai venant  au  lever  de  Monsieur  frère  du  Roy,  le 
sieur  de  Tavannes  luy  conseille  de  le  faire  attendre 
une  heure  à  sa  porte,  ce  qu'il  fit,  monstrant  la  diffé- 
rence des  grades  et  des  victorieux  aux  vaincus.  Les 
deux  Gaspards  de  Tavannes  et  de  Coligny  marchent 
ensemble  à  l'entrée  du  Roy  à  Paris ,  donnent  parler  à 
qui  tromperoit  son  compagnon.  L'Admirai  asseuré  et 
attiré  de  ceux  de  Montmorency  ne  se  sentans  assez 
forts  sans  luy  pour  faire  résoudre  la  guerre  d'Espagne. 
Le  Pape  crée  le  duc  de  Florence  grand  duc  de  Toscane , 
au  mescontentement  des  autres  potentats  d'Italie.  Le 
Turc,  lié  par  sa  loy  ce  ne  toucher  au  trésor  public 
qu'en  guerre  chrestienne ,  ambitieux,  cherche  querelle 
pour  Cypre,  qu'il  maintient  avoir  esté  aux  empereurs 
grecs  dont  il  se  dit  successeur.  Les  Vénitiens,  unis 
avec  le  Pape  et  l'Espagnol ,  par  les  incommoditez  et 
longueurs  accoustumées  des  ligues,  laissent  prendre 
ceste  isle  à  Moustapha.  Tost  après  les  Chrestiens  ga- 

gnent  la  bataille  de  l'Epante  (0,  pour  avoir  mis  des 
grosses  naves  devant,  dont  la  salve  endommagea  et 
estonna  les  Turcs  avant  qu'arriver  au  combat;  la  vic- 
toire non  suivie  fut  infructueuse  par  division,  au  grand 
dommage  de  la  Chrestienté.  J'apris  depuis  à  Constan- 
tinople  que  les  soldanes  passoient  toutes  leurs  ri- 
chesses à  Scutari,  de  là  le  trajet  de  l'Ellespont,  et  que 
cinquante  mil  Grecs  se  fussent  révoltez  si  la  victoire 
eust  esté  suivie.  Les  cruautez,  les  trophe'es,  les  imposi- 
tions ,  les  statues  érigées  du  duc  d'Albe,  joinct  aux  ar- 
tifices et  menées  du  sieur  admirai  de  Chastillon,  cau- 
sent la  prise  de  Monts  et  de  Valentiènnes  par  le  comte 
Ludovic,  assisté  des  Huguenots  de  France  :  Valen- 
tiènnes est  secouru  par  le  chasteau  du  duc  d'Albe,  qui 
résout  le  siège  de  Monts. 

C'est  crime  de  prendre  pension  des  estrangers,  et 
moins  s'en  doit  recevoir  des  princes  français  pour  les 
servir,  sans  exception  de  ce  qui  se  doit  au  Roy.  Ceux 
qui  tiennent  rang  n'en  prennent  sans  consentement 
de  Leurs  Maj  estez  ;  s'ils  les  acceptent  il  ne  faut  tromper 
ny  l'estre  :  et  si  recevant  la  pension  il  n'est  promis  à 
ceux  qui  la  donnent  de  les  servir  envers  et  contre 
tous,  cela  n'oblige  contre  nos  souverains.  Nostre  nais- 
sance nous  lie  à  leur  service  et  de  la  France  :  qui  n'y 
desroge  par  paroles  expresses  n'est  tenu  au  contraire. 
Il  n'est  bien  séant  d'interpréter  les  intentions  après 
avoir  receu  les  bien-faicts.  Les  pensions  de  princes  es- 
trangers ne  requièrent  explications,  elles  ne  se  don- 
nent ny  reçoivent  que  pour  mal  faire;  leurs  pensions 
cachées  sont  dangereuses,  se  descouvrent  et  se  sça- 

(0  La  bataille  de  l'Epante.  Cette  bataille,  si  glorieuse   pour  les 
Chrétiens ,  fut  livrée  en  1 57 1 . 

vent  ;  vaudroit  mieux  prendre  ouvertement  les  armes 
que  secrettement  l'argent,  tout  se  sçait  :  les  comptes 
estrangers  en  sont  revestus,  périlleuse  en  est  la  des- 
couverte, et  honteuse  la  mémoire.  Qui  reçoit  pension 
estrangere  se  doit  mettre  en  seurté,  et  puis  après  se 
résoudre  aux  armes  dans  peu  de  temps,  autrement  il 
est  en  voye  de  se  perdre.  Et  ne  sert  pas  de  demander 
congé  à  son  souverain,  à  son  maistre  de  prendre  pen- 
sion, ce  qu'il  concède  pour  ne  vouloir  offenser  le  ser- 
viteur qui  en  demande  permission  ;  mais  dez  ceste 
heure-là  il  ne  les  tient  plus  à  luy ,  et  en  entre  en  soupçon  ; 
ce  que  le  sieur  d'Albigny  esprouva  à  la  perte  de  sa  vie. 

Les  voluptez  sont  mesprisables,  le  commun  les  at- 
tache partie  aux  vivres  et  en  l'amour;  les  plaisirs  ne 
sont  tels  que  les  repentirs  et  incommoditez;  les  su- 
perfluitez  de  viandes  engendrent  les  maladies;  les  ex- 
quises servent  d'aiguillon  pour  en  prendre  outre  me- 
sure ;  le  plaisir  n'est  aux  meilleures,  ains  à  l'appétit  ; 
les  pauvres  treuvent  le  pain  bis  et  l'eauë  trouble  aussi 
délicieux  que  les  riches  les  massepains  et  malvoisies. 
Darius  en  sa  fuitte  treuva  l'eauë  de  boue  meilleure 
qu'il  ne  treuva  la  sucrée  en  prospérité  :  les  grands  pré- 
viennent l'appétit,  et  s'en  desrobent  le  plaisir.  Manger 
peu  et  de  légères  viandes  resjoiïyt  plus  que  les  déli- 
cieuses et  fumeuses,  qui  remplissent  les  cerveaux  de 
pesanteurs,  et  les  corps  de  descentes.  Ceux  qui  sont 
saouls  de  pain,  et  ceux  qui  sont  saoulez  de  friandises, 
la  réfection  passée,  ne  reçoivent  plus  déplaisir;  à  l'un 
reste  les  pesanteurs  et  endormissement,  à  l'autre  la 
disposition  meilleure  :  c'est  la  ruyne  des  corps  et  plus 
des  esprits. 

Ceux  qui   ont  prophétisé,  descouvert  des  secrets, 

ceux  qui  se  sont  rendus  agréables  à  Dieu  et  au  monde 
ont  jeusné.  Le  préjudice  des  viandes  se  voit  en  ce  que 
les  conseils  du  matin  sont  beaucoup  meilleurs  que 
ceux  de  l'apresdinée  ;  le  plaisir  qui  passe  en  un  quart 
d'heure  se  doit  peu  priser  :  l'appétit  desordonné  est 
suivy  de  chastiment,  de  maladies,  debilitations  de 
sens,  perte  d'entendement,  d'ame  et  de  biens;  en  la 
beauté,  la  quantité,  la  joiïyssance  estoufFent  les  plai- 
sirs. Si  nous  la  constituons  en  masques,  tournois,  des- 
penses superflues,  s'en  sçavoir  passer  et  se  comman- 
der aportent  davantage  de  contentement  ,  restant  le 
fruict  de  l'espargne.  Si  en  bastiments  et  meubles ,  les 
pauvres  qui  les  voyent  y  peuvent  prendre  plaisir 
comme  les  riches.  Il  n'y  a  point  d'architecture  plus 
belle  que  l'univers,  ny  plus  belle  voûte  que  celle  du 
ciel,  ny  plus  beaux  habits  que  la  couleur  des  fleurs, 
ny  plus  belles  allées  que  les  chemins,  ny  plus  beaux 
vergers  que  les  forets  :  toutes  sortes  de  voluptez  se 
treuvent  en  la  pauvreté  égales  à  l'opulence ,  les  inven- 
tions des  riches  ne  sont  qu'imitations  de  nature.  Celuy 
qui  oyt  le  rossignol  n'a  que  faire  de  celuy  qui  le  con- 
trefaict;  tout  passe  en  un  moment  :  le  souvenir  des 
plaisirs  receuz  n'est  si  grand  que  la  mémoire  des  mal- 
heurs évitez. 

Le  songe  du  mal  apporte  contentement  au  réveil , 
celuy  du  bien  ennuyé  d'avoir  perdu  ce  que  l'on  croyoit 
posséder:  la  volupté  est  un  songe  mal  regretté.  Miséra- 
ble est  le  riche  qui  (par  emplastres  et  breuvages  cher- 
chant accroissement  de  luxure)  treuve  la  maladie  et 
la  mort  :  plaisir  forcé  pert  son  nom,  et  le  chrestien  ne 
doit  prodiguer  le  bien  qui  serviroit  aux  pauvres;  en 
si  peu  de  distance  qu'il  y  a  entre  la  vie  et  la  mort ,  ils 

sont  desja  à  moitié  poudre.  En  vain  se  cherche  la 
joye  si  nos  corps  sont  composez  d'humeur  mélancoli- 
que :  de  là  vient  que  plusieurs  sont  tristes  au  milieu 
des  plaisirs,  sans  sçavoir  dire  pourquoy;  la  joye  et  la 
mélancolie  dedans  nous  alternativement  agissent,  l'ar- 
tifice n'y  sert  de  guieres  ;  le  vray  plaisir  est  le  bon  es- 
prit résolu  à  tous  événements,  et  asseui  é  de  son  salut. 

Les  jeunes  doivent  estre  en  garde  et  soupçon  des 
voluptez;  nature  incline  plus  au  mal  qu'au  bien; 
il  faut  combattre  à  la  première  barrière,  résister 
aux  premiers  instincts  ;  les  autres  sont  faciles  à 
vaincre.  La  resolution  à  coucher  sur  la  paille ,  à  boire 
de  l'eau  et  manger  du  pain  bis,  se  conv  rtit  en  habi- 
tude :  qui  ne  résiste  à  la  nature  ,  elle  n'est  contente  ny 
de  licts  de  drap  d'or,  ny  de  viandes  plus  exquises, 
elle  veut  tousjours  mieux;  peu  de  gourmands  devien- 
nent capitaines ,  peu  de  sobres  sont  ignorans.  Epami- 
nondas  avoit  plus  de  plaisir  se  souvenant  des  batailles 
qu'il  avoit  gagnées ,  que  les  Epicuriens  de  leurs  festins. 

Les  bastiments  sont  un  honorable  appauvrissement 
à  une  espèce  de  maladie  ;  à  peine  ceux  qui  ont  com- 
mencé s'en  peuvent  tirer.  Si  c'est  pour  laisser  mémoire 
de  nous,  elle  tourne  plus  à  l'architecte  ;  cela  est  hors 
de  nous,  ainsi  que  si  ceux  qui  ont  des  chevaux,  des 
pierreries  et  de  l'argent,  dévoient  acquérir  réputation 
pour  les  posséder.  C'est  plaisir  d'estrebien  logé,  pour- 
veu  que  ce  soit  avec  médiocrité  :  après  qu'on  a  basti 
en  un  lieu  bastir  en  un  autre ,  cherchant  des  excuses  de 
pluralité  d'enfans  pour  couvrir  la  maladie,  et  le  pis 
qu'il  ne  se  bastit  au  gré  de  la  postérité,  qui  font  sou- 
vent les  portes  là  où  ont  esté  faictes  les  fenestres ,  et 
peu  de  gens  verront  ces  bastiments  sans  y  trouver  à 


SEIGNEUR  DE  TÀVANNES.    [l5^2]  2o5 

dire.  Que  si  nous  cherchons  la  beauté,  la  ci  rame  trie, 
quelle  voûte  plus  belle  que  le  ciel?  quel  jardinage, 
quelle  aliée  plus  belle  que  la  campagne  ?  Nous  devons 
jouir  de  ce  que  Dieu  nous  a  donne' sans  superfluité,  ny 
incommodité,  et  sans  s'endebter  :  termes  dans  lesquels 
il  faut  demeurer  pour  la  construction  des  bastiments. 
Les  meubles  d'or,  bastiments  et  jardins,  sont  autant  à 
ceux  qui  les  regardent  qu'à  ceux  qui  les  possèdent,  y 
prenant  autant  de  plaisir  les  uns  que  les  autres.  Si  les 
yeux  du  possesseur  s'y  arrestent  plus  long  temps,  as- 
souvis ils  les  mesprisent  :  le  plaisir  de  les  avoir  cons- 
truits est  balancé  pour  n'y  avoir  si  bien  fait  qu'il  ne 
s'y  treuve  à  redire.  Ceux  qui  ne  les  possèdent  peuvent 
dire  qu'ils  y  auront  autant,  de  là  à  cent  ans,  que  les 
maistres ,  ausquels  n'en  reste  que  la  despense. 

Il  ne  se  peut  attaindre  à  la  perfection ,  ce  qui  se  cog- 
noist  par  les  bastiments  du  roy  Henry  IV  *,  les  seconds 
estages  des  Tuilleries  trop  bas ,  les  bas  obscurcis ,  la 
gallerie  oste  la  veiïe  du  Louvre  qui  est  imparfaict  ;  le 
bastimentde  Sainct  Germain  ne  correspond  à  l'escalier 
qui  s'en  vaenruyne.  Fontainebleau  est  une  confusion, 
et  n'y  a  que  la  grande  cour  qui  soit  belle,  la  seconde 
sans  architecture,  la  troisième  partie  ovale,  triangle 
et  quarrée  ,  du  tout  imparfaicte  :  il  ne  fauttreuver  es- 
trange  si  les  gentils-hommes,  faute  de  moyens,  font 
des  fautes  en  leurs  maisons,  puisque  celles  des  princes 
n'en  sont  exemptes  ;  et  quand  bien  on  auroitconstruicts 
des  grands  et  innombrables  bastiments,  les  voyant  tous 
les  jours  c'est  une  mesme  chose  qui  enfin  les  rend 
mesprisables. 

Si  le  roy  Henry  IV  eust  vescu,  aymant  les  basti- 
ments comme  il  faisoit ,  il  pouvoit  en  faire  un  reinar- 

quable,  achevant  le  corps  de  logis  du  Louvre,  dont  le 
grand  escalier  ne  marque  que  la  moitié',  et  au  bout 
d'iceluy  faire  une  mesme  gallerie  que  celle  qui  est  à 
la  sortie  de  sa  chambre  en  tirant  vers  Sainct  Honoré, 
et  depuis  là  faire  une  pareille  gallerie  que  celle  qui 
regarde  sur  la  rivière,  qui  allast  finir  entre  le  pavillon 
des  Tailleries  qui  n'est  pas  faict,  et  l'escuyrie,  et  au 
lieu  de  gallerie  s'y  pouvoit  construire  des  logis  pour 
loger  les  ambassadeurs,  et  ruinant  toutes  les  maisons 
entre  les  deux  galleries,  le  Louvre  et  lesTuilleries,  se 
fust  trouvée  une  grande  cour  admirable,  et  au  regard 
de  la  cour  du  Louvre  ;  l'autre  moitié  du  corps  de  logis 
au  costé  de  l'escalier  estant  faicïe,  faire  un  pareil  corps 
de  logis  que  celuy  où  loge  la  Royne,  et  au  costé  du 
portail  proche  du  jeu  de  paume  faire  une  grande  ter- 
rasse ,    de  laquelle   pourroit  descendre  par  degrez , 
comme  d'un  théâtre,  les  degrez  deçà  que  delà  du  por- 
tail qui  seroit  au  milan  ,  qui  conticndroit  en  longueur 
les  deux  tiers  de  la  terrasse  ;  oster  la  chappelle  de  Bour- 
bon et  tous  les  bastiments  qui  sont  entre  le  Louvre  et 
Sainct  Germain  de  l'Auxerrois,  qui  seroit  la  bien- 
séance de  la  chapelle  desroys,  et  se  pourroit  laisser  la 
salle  de  Bourbon  sans  y  toucher,  se  contentant  de  ceste 
grande  place  qui  seroit  depuis  le  Louvre  à  Sainct  Ger- 
main. Mais  à  la  vérité,  pour  faire  de  tels  bastiments, 
il  faudroit  que  le  roy  de  France  fust  au  moins  seigneur 
de  tous  les  Pays  Bas ,  et  bornast  son  Estai  de  la  rivière 
du  Rhein,  occupant  les  comtez  de  Ferrette,  de  Bour- 
gongne  et  Savoye,   qui  seroient  les  limites  devers  les 
montagnes  d'Italie ,  et  d'autre  part  le  comté  de  Ros- 
sillon,  et  ce  qui  va  jusques  proche  des  Pyrénées. 
Tl  s'est  definy  trois  moyens  de  laisser  mémoire  de 

soy  :  par  de  grandes  et  généreuses  actions,  batailles, 
restauration  d'un  Estât  corrompu ,  ou  occupation  d'i- 
celuy  par  voye  juste  ;  le  second  de  réussir  grandement 
à  composer  des  livres  et  escrits  qui  puissent  durer  à  la 
postérité;  et  le  troisiesme  par  de  pieuses  fondations, 
quoy  que  tous  ces  moyens  soient  vains  et  non  sans  pè- 
che' de  chercher  de  perpétuer  sa  mémoire,  ce  qui  ne 
nous  appartient  point,  ains  à  Dieu,  auquel  est  deiie  la 
gloire  en  toute  éternité.  Et  entre  ces  trois  moyens  sus- 
nommez  les  bastiments  sont  fort  à  estimer,  d'autant  que 
c'est  faire  gagner  le  pauvre  peuple,  et  leur  rendre  les 
tailles  et  rentes  qui  sortent  d'eux  ;  et  ce  qui  faict  que 
ceux  de  princes  et  seigneurs  sont  imparfaicts,  c'est  que 
l'envie  de  bastir  ne  vient  qu'en  la  vieillesse  :  tellement 
qu'avant  que  les  bastiments  soient  parfaicts  la  mort 
advient.  Ainsi  est-il  advenu  à  mon  père,  lequel  avoit 
seulement  tracé  le  bastiment  de  Suilly ,  lorsqu'il  estoit 
mareschal  de  France ,   gouverneur  de  Provence ,  et' 
avoit  cent  mil  francs  d'Estat  du  R.oy.  Moy,  sans  avoir 
fort  peu  de  bien  fait  de  Leurs  Majestez,  et  beaucoup 
de  malvueillance  d'eux,  enveloppé  dans  les  guerres  ci- 
viles, plusieurs  blesseures  et  prisons,  j'ai  quasi  para- 
chevé ce  que  mondict  père  avoit  desseigné,  qui  ne  se 
feroit  à  Paris  pour  cent  mil  escus.  Bien  est-il  vray  qu'il 
avoit  basti  une  autre  maison  nommée  Le  Pailly,  à  la 
forme  d'Italie,  toute  voûtée;  et  si  elle  ne  se  peut  dire 
des  belles  maisons,  du  moins  la  joliveté  et  commodité 
en  est  fort  remarquable.  En  effect ,  ces  bastiments  et 
ces  escrits,  et  ces  fondations,  tout  périt  par  le  temps; 
et  de  mille  belles  maisons  qu'il  y  a  en  Fiance,  on  ne 
sçait  plus  le  nom  de  leurs  autheurs. 

Les  roys  devroient  vivre  de  leur  domaine,  payer  la 

gendarmerie  des  tailles,  et  faire  la  guerre  des  aydes  ; 
le  peuple  croit  participer  du  gouvernement,  si  les 
levées  se  font  par  le  consentement  des  Estats,  qui  ac- 
cordent pour  une  juste  guerre  autant  ou  plus  qu'il  est 
nécessaire,  dont  les  sages  roys  se  peuvent  dispenser, 
poui  veu  qu'ils  ne  jettent  sur  leur  peuple  que  ce  qui 
est  raisonnable.  Les  princes  et  leurs  conseillers  qui  jet- 
tent des  subsides  pour  des  despences  inutiles,  en  res- 
pondronten  leurs  consciences.  Les  roys  sont  créez  des 
peuples  pour  administrer  la  justice  et  les  défendre 
d'oppression ,  non  pour  les  rançonner  pour  satisfaire 
à  leurs  plaisirs  et  à  leurs  mignons  :  il  vaut  mieux  estre 
en  la  cour  de  chez  soy,  qu'en  celle  où  l'on  prostitue 
son  ame  aux  mauvais  desseins  des  princes.  Les  soldats 
voilent  en  guerre,  les  sergents  en  la  paix,  les  pauvres 
et  misérables  payent.  Les  nobles,  les  officiers  du  Roy 
et  plus  riches  citadins,  se  deschargent  sur  le  plat  pays; 
les  oppressez  sont  les  pauvres,  ausquels  ne  reste  que 
leurs  justes  plaintes  pour  déposséder  les  tyrans  des 
sièges  du  ciel  et  de  la  terre. 

Les  finances  avarement levées  mettentl'ame  etl'Estat 
des  roys  en  péril  ;  ils  doivent  les  dispenser  sans  donner 
ny  prodiguer  plus  qu'ils  ne  peuvent,  et  se  reserver  des 
trésors  pour  l'événement  des  guerres.  Les  millions  se 
dépendent  en  festins  ,  bastimens ,  dons  immenses , 
amours,  desquels  huict  jours  après  la  mémoire  est 
esteincte;  les  larmes,  le  sang  et  sueur  des  pauvres  sac- 
cagez ,  et  la  vengeance  en  demeure  éternelle.  Ne  vient-il 
point  au  devant  de  ces  conseillers  les  licts,  les  meu- 
bles ,  les  biens  vendus  par  les  sergens ,  les  portes 
rompues,  les  pilleries  sur  les  vefves,  sur  les  enfans 
orphelins,  ausquels  on  arrache  le  pain  de  la  main,  et 

comme  esponges  qui  suecent  le  sang  et  la  sueur  du 
peuple? 

A  sçavoir  si  un  gênerai  doit  désirer  d'estre  plus 
craint  qu'aymé.  La  ferme  amitié'  procède  des  bien- 
faicts  passez,  la  crainte  des  punitions  présentes  qui 
ont  plus  de  force  ;  l'inclination  des  hommes  est  plus 
au  mal  qu'au  bien,  à  s'aymer  plus  qu'autruy.  Il  n'y 
arien  si  commun  que  l'ingratitude;  il  se  treuve  plus 
de  beaux  actes  faicts  par  les  chefs  redoutez  que  par 
les  aymez  :  qui  n'est  craint  est  mesprise'.  Se  faire  crain- 
dre sans  cruauté ,  se  garder  sans  soupçon  ,  allier  crainte 
et  amour  ensemble,  s'ayder  de  l'une  et  de  l'autre  à 
son  tour  est  nécessaire;  s'il  en  faut  perdre  une,  vaut 
mieux  pour  le  gênerai  que  ce  soit  l'amour  que  la  crainte. 

La  liberté  ne  se  peut  assez  acheter;  plusieurs  peu- 
ples l'ont  préposée  à  leur  vie.  Il  se  doit  souhaitter  d'es- 
tre sous  un  juste  gouvernement,  où  le  bien,  la  vie, 
punitions  et  recompenses  soient  asseurées.  C'est  estre 
en  une  tyrannie,  si  les  richesses  sont  aux   meilleurs 
chicaneurs,  favorits    et  mignons,  que  les    supérieurs 
en  disposent,  et  que  les  chastiments  et  recompenses 
ne  soient  données  à  ceux  qui  les  méritent.  Heureux 
ceux  qui  peuvent  dire  :  J'auray  du  bien  le  bien,  et  du 
mal  le  mal ,  sans  faveur  ny  miséricorde.  Ceux  qui  sont 
contraincts  d'aller  à  la  cour  des  roys  pour  conserver 
ce  qu'ils  possèdent  ne  sont  libres  :  qui  entre  en  la 
maison  d'un  mauvais  prince  devient  serf;  si  l'ambition 
nous  y  mené,  les  maux   qui  s'y   endurent   nous  pu- 
nissent. C'est  se  flater  de  croire  que  les  affaires  n'estans 
bien  administrez,  et  nous  présupposants  capables  d'y 
mettre  ordre,  que  nous  allions  pour  le  public  à  la 
servitude  de  la  Cour;  nous  sommes  mauvais  juges  de 
25.  i4 

nostre  capacité.  Quand  l'intention  seroit  bonne,  c'est 
à  scavoir  si  Dieu  benist  nostre  labeur,  ou  s'il  veut 
chastier  son  peuple  par  les  imperfections  et  fautes  des 
princes  qui  ne  veulent  estre  corrigez.  Les  conseillers 
de  Galba  ruynerent  l'Empyre  par  précipitée  reforma- 
tion ;  ceux  d'Othon  et  de  Vitellius  par  licence  effrénée. 
A  la  Cour  on  est  contrainct  suivre  les  vices  du  maistre  , 
louer  ses  meschans  conseils  ;  les  blasmer  est  dange- 
reux. Les  princes  sages  n'ont  besoin  de  nous,  et  nous 
n'avons  que  faire  des  mauvais  :  l'envie  circuit  les  cour- 
tisans; ils  n'ont  point  d'heure  à  eux,  sont  contraincts 
de  rendre  compte  où  ils  ont  esté  ,  en  perpétuelle 
crainte  d'altération  de  faveur;  montez  en  grand  cré- 
dit ,  l'eschelle  se  rompt  ;  pour  en  descendre  il  se  faut 
rompre  le  col.  Ils  combattent  en  fin ,  non  pour  la  fa- 
veur ,  mais  pour  leur  vie  ,  qui  y  est  attachée  :  avant 
qu'y  venir  infinis  affronts  et  rebuts  sont  préparez,  les 
portes  fermées,  voir  apeller  et  entrer  les  moindres  et 
plus  vicieux,  prostitué  à  la  mocquerie  des  regardans, 
se  retirer  plein  de  desdain  et  de  vengeance ,  abstraint 
de  courtiser,  non  les  plus  gens  de  bien ,  mais  les  plus 
favoris,  qui  ne  parlent  qu'en  picque,  quoy  qu'ils 
soyent  louez  et  admirez  de  leurs  mensonges  et  foibles 
inventions. 

Les  rebuts  aux  courageux  sont  autant  de  poignards  : 
mentir,  feindre,  dissimuler,  cacher  sa  religion,  son 
courage,  sa  prudence,  ses  biens,  ses  amis,  sont  néces- 
saires en  plusieurs  cours  ;  obéir  aux  femmes ,  contra- 
rier ses  semblables,  estre  garand  des  actions  des  mais- 
tres,  se  préparer  pour  ne  tomber  après  leur  mort, 
faire  contre  eux  pour  son  particulier,  celer  ce  qui 
leurnuist;  estre  triste,  joyeux,  louer,  blasmer  selon 

l'appétit  d'autruy  ;  ainsi  monter  de  branche  en  bran- 
che, et  à  la  dernière  tomber  en  un  précipice,  après 
avoir  fomente' quelques  desseins  dangereux  pour  main- 
tenir sa  faveur.  Crédit  et  envie  nuisent:  faire  pour  plu- 
sieurs est  se  rendre  importun  au  prince,  ne  faire  pour 
personne  est  se  perdre  soy-mesme;  se  monstrer  et  ou- 
vrir à  tous,  c'est  estre  importuné;  s'enfermer,  se  ca- 
cher, c'est  estre  hay.  Les  ingrats  treuvent  d'autres  in- 
grats: quelles  ongles  bien  aiguës  seroient  nécessaires 
pour  se  tenir  seul  où  tous  aspirent!  La  faveur  est  si  va- 
riable, qu'elle  consiste  en  songes,  en  rapport,  en  l'es- 
prit de  l'homme;  les  affronts  en  chassent  les  vaillans, 
les  violemens  de  loix  les  consciencieux,  la  servitude 
les  francs,  l'avarice  les  pauvres  :  peine  intolérable  qui 
ne  se  devroit  souffrir  que  pour  le  salut  des  âmes,  la- 
quelle en  est  la  perdition. 

Heureux  qui  ne  cognoist  les  roys,  plus  ceux  qu'ils 
ne  cognoissent,  tres-heureux  ceux  qui  en  sont  esloi- 
gnez  et  ne  les  virent  jamais!  Pourquoy  aller  pour  ser- 
vir les  roys,  puisque  c'est  à  leurs  favorits  et  vallets 
qu'il  faut  faire  la  cour,  considérer  si  on  leur  attouche 
de  parentage  ou  d'alliance,  ou  si  l'on  peut  servir  à 
leurs  desseins ,  qui  peut-estre  sont  préparatifs  pour  se 
maintenir  contre  leur  maistre  mesme?  favorits  armez 
d'espines  et  de  pointes  comme  les  hérissons ,  ou  bien 
plustost  comme  les  porcs-epics,  qui  lancent  leurs  poin- 
tes de  loing,  et  atteignent  ceux  qui  veulent  approcher; 
s'advançant  d'un  pas  on  est  reculé  de  cent.  Ce  n'est 
que  rapports  et  mauvais  offices,  blasmes  et  mocque- 
ries,  pour  ne  laisser  personne  approcher.  Favorits  qui 
imputent  à  crime  l'esprit,  la  valeur,  la  vertu,  l'illustre 
extraction  de  ceux  qui  se  veulent  approcher  des  roys; 

craignant  que  ce  soit  à  leur  préjudice,  disant  que  si 
les  princes  et  les  grands  ont  este'  si  mal  habiles  que  de 
les  laisser  accroistre,  qu'ils  ne  veulent  pas  faire  le 
semblable,  ny  endurer  qu'aucun  les  supplante  ou  dé- 
possède. 

Il  se  doit  rechercher  pour  espouser  celles  qui  ont 
honneur ,  prudence ,  noblesse  et  richesse  ,  parties  les- 
quelles demeurent  en  vieillesse,  non  pour  la  beauté, 
bonne  grâce  et  mignardise,  qui  passent  soudain.  Les 
malédictions,  maladies,  querelles  et  vices  s'espousent, 
et  se  transportent  en  la  postérité  par  mariages;  amour 
aveugle  s'attache  au  corps  et  laisse  l'esprit.  Les  maria- 
ges des  roys  doivent  profiter  à  leurs  Estats,  qu'ils  ma- 
rient avec  eux  :  plus  de  mal  que  de  bien  est  venu  des 
alliances  estrangeres  ;  ils  ont  plus  allumé  qu'estaint  de 
guerres ,  et  aucuns  ont  apporté  énormes  vices  dans  les 
familles  royalles.  Seroit  honneur  à  la  France  d'y 
treuver  des  roynes  sans  qu'il  en  fallust  chercher  ail- 
leurs ;  l'alliance  d'Austriche  en  sa  mesme  race  con- 
serve les  fruicts  plus  semblables  à  eux  mesmes;  les 
femmes  en  sont  mieux  cogneuè's,  l'amour  plus  cer- 
tain, sans  lequel  les  roys  deviennent  adultères,  péché 
par  lequel  Dieu  a  puni  son  peuple.  Des  timides  et  har- 
dis naissent  les  médiocres  ,  des  braves  et  vaillans  s'en- 
gendrent leurs  semblables. 

Le  sieur  de  Tavannes  fut  heureux  au  choix  qu'il  fît 
de  son  gendre  :  le  sieur  de  Mortemart  (  René  de  Roche- 
choiiard),  nay  de  maison  ancienne  et  illustre,  fut  en 
tous  les  voyages  militaires  et  entreprises  de  guerre  de 
son  temps  :  à  Parpignan  ,  au  camp  de  Marolles,  com- 
mandant à  un  régiment;  au  camp  de  Jallon  assista 
M.  le  Dauphin,  fut  avec  cent  des  siens  à  l'assaut  et 

prinse  de  Vulpian,  et  renverse'  sur  la  bresche  en  celuy 
de  Cauny;  estoit  au  camp  d'Allemagne,  aux  sièges  de 
Mets  et  de  Hedin  ;  défendit  le  premier,  et  au  second 
il  y  fut  pris  ;  fut  à  la  prise  de  Calais ,  vint  treuver  le  Roy 
au  tumulte  d' Amboise ,  assista  à  la  reprise  des  villes  de 
Poictiers,  Blois,  Bourges  et  Rouan  ,  qu'avoient  prises 
les  Huguenots,  contre  lesquels  il  fut  aux  quatre  ba- 
tailles de  Dreux,  Sainct  Denys,  Jarnac  etMontcon- 
tour  ;  combatit  le  premier  à  la  defaicte  des  Provençaux , 
fit  une  grande  charge  proche  Chastelleraux,  défendit 
Poictiers,  chargea  à  Fontenay  Sainct -Estienne  qui 
avoit  mis  la  compagnie  de  M.  de  Montpensier  en  route , 
et  sauva  la  pluspart  d'icelle  ;  assista  aux  sièges  de 
Sainct  Jean ,  La  Rochelle  et  Broûage  ;  fut  capitaine 
de  gensdarmes,  et  oust  les  ordres  Sainct  Michel  et 
Sainct  Esprit  (légère  recompense  pour  tant  de  beaux 
effects).  Il  servit  cinq  roys  fidèlement,  vesquit  et  mou- 
rut avec  honneur  en  la  religion  catholique. 

Xe  sieur  de  Tavannes  luy  donna  sa  fille  aisnée, 
Jeanne  de  Saulx,  non  tant  pour  l'antiquité  de  sa  mai- 
son ,  ny  pour  les  biens  qu'il  possedoit  (estant  appelle, 
à  cause  d'iceux,  roy  de  Poictou),  que  pour  une  grande 
valeur  qu'il  avoit  veûe  et  cogneùe  en  luy  en  tous  les 
voyages  cy-dessus  mentionnez  :  femme  digne  d'un  si 
valeureux  mary,  qui  n'a  dégénéré,  ains  a  très-bien 
imité  et  suyvi  la  vertu  paternelle  et  la  chasteté  de  sa 
mère.  Elle  demeura  jeune  vefve,  chargée  de  plu- 
sieurs petits  enfans,  lesquels,  au  milieu  du  fer,  feu  et 
sang  qui  couroit  par  la  France ,  elle  esleva  et  nourrit 
vertueusement  ;  les  garda  des  entreprises  faictes  sur 
eux,  conservant  leurs  esprits,  leurs  corps  et  leurs 
biens  de  tout  naufrage;  aymée,  révérée  et  admirée 

de  tous  pour  sa  pieté,  preud'hommie  et  prudence. 

Les  traictez  de  mariages  sous  espoir  de  l'exécution 
des  promesses  y  contenues  à  l'advenir,  sont  autant 
de  repentirs ,  de  querelles  et  procez  ;  la  moitié  comp- 
tant vaut  mieux  que  le  tout  à  crédit,  non  subjet  aux 
interprétations  et  manquemens  alléguez  des  grands  , 
des  procez  suscitez  des  moindres,  et  impossibilitez  : 
tout  ce  qui  se  peut  promettre  est  incertain  en  ce  temps. 

Guillaume  de  Saulx,  tils  aisné  du  sieur  mareschal 
de  Tavannes  ,  nourry  enfant  d'honneur  du  roy  Char- 
les IX,  depuis  gentilhomme  de  sa  chambre,  capitaine 
de  cinquante  hommes  d'armes,  chevalier  des  deux 
ordres  du  Roy  et  son  lieutenant  gênerai  en  Bourgon- 
gne,  assista  son  père  au  devant  des  reistres  huguenots* 
en  l'an  1 56^ ,  et  en  toute  ceste  année -là  jusques  à  la 
paix  qui  se  fit  avec  eux  à  Chartres;  se  signala  à  la 
bataille  de  Jarnac  et  en  plusieurs  autres  lieux;  ob- 
serva les  commandements  que  lny  fît  son  pei  e  au  lict 
de  la  mort,  de  servir  Dieu  et  obeïrau  Roy.  En  ceste 
considération,  au  temps  que  toute  la  France,  sous 
MM.  de  Lorraine,  s'esleva  contre  le  feu  roy  Henry 
troisiesme,  et  que  M.  du  Maynese  saisit  des  forteresses 
de  son  gouvernement  de  Bourgongne,  sans  estonne- 
ment  ny  sans  places,  encores  qu'ii  fust  prié,  menacé 
et  persuadé  pour  estre  de  la  Ligue,  n'y  voulut  ad- 
hérer, demeura  serviteur  du  Roy,  et  conserva  la  ville 
de  Beaune,  seule  restée  en  la  province,  avec*  Chai  on, 
sons  l'obéissance  de  Sa  Majesté. 

En  l'an  i588,  que  la  mort  mal  préméditée  de 
MM.  de  Guise  aux  estats  de  Blois  enflamma  et  jetta 
les  armes  en  la  main  de  tous  les  Français,  n'estant 
au  duché  de    Bourgongne  une  seule  ville  du  party 

du  Roy  qui  s'estoit  retiré  à  Tours  ,  quasi  seule  à 
luy  de  toutes  celles  de  son  royaume ,  ledict  sieur 
de  Tavannes  se  mit  en  campagne  avec  vingt  che- 
vaux,  prit  les  villes  de  Flavigny,  Sainct  Jean  de 
l'Aosne,  Semeur,  Montcenys,  Saulx-Lieu,  toutes 
lesquelles  places  foibles ,  auparavant  inutiles  et  sans 
nom ,  il  fortifia ,  égala  et  opposa  aux  grandes  villes 
du  duché  de  Bourgongne;  ce  qui  luy  donna  moyen 
d'estre  tellement  assisté ,  qu'il  combatit  par  deux 
fois  le  sieur  de  Fai  vasque,  lieutenant  de  la  Ligue  au- 
dit païs ,  accompagné  de  toute  la  noblesse ,  infante- 
rie et  forces  dudit  païs,  qui  n'emporta  rien  sur  luy; 
et  le  mit  ledit  sieur  de  Tavannes  en  tel  soupçon ,  que 
ceux  de  son  mesme  party  le  constituèrent  prisonnier 
dans  le  chasteau  de  Dijon. 

Ledit  sieur  de  Tavannes  favorisa  les  passages   des 
Suisses  et  des  reistres ,  qui  donnèrent  pouvoir  au  roy 
Henry  troisième  de  se  remettre  en  campagne  et  assié- 
ger Paris,  et  au  roy  Henry  quatriesme   de  se   desga- 
ger du  siège  de  Diepe  avec  l'aide   d'iceux  conduits 
par  M.  de  Longueville;  lesquels  estrangers  ne  fussent 
entrez  dans  la  France  sans  l'aide  et  assistance  dudict 
sieur  de  Tavannes  et  places  qu'il  avoit  reconquises 
en  Bourgongne.  Les  belles  actions,  le  bien  faire,  qui 
porte  tousjours  l'envie  à  ses  costez,  fit  que  ceux  qui 
ne  respiroient  que  par  la  faveur  et  ayde    que  ledict 
sieur  de  Tavannes  leur  avoit  donné,  les  ayant  eslevez 
de  la  poudre,  tiré  des  cavernes  où  ils  s'estoient  mussez 
en  ce  grand  mouvement,  par  trahison  et  meschanceté 
essayèrent  de  le  mettre  en  soupçon  du  roy  Henry  qua- 
triesme, ce  qu'ils  n'eussent  peu  du  vivant  du  roy  Henry 
troisième  son  maistre,et  luy  procurèrent  un  successeur 

au  commandement  de  Bourgongne,  qui  fut  le  mares- 
clial  d'Aumont,  lequel,  après  n'avoir  rien  fait  qui 
vaille,  repousse'  du  siège  d'Ostun,  et  avoir  perdu  l'ar- 
gent et  les  serviteurs  du  Roy  en  une  entreprise  double 
sur  la  citadelle  de  Chalon ,  où  il  se  laissa  piper  par  le 
sieur  de  Lartuzie,  augmenta  et  fomenta  le  soupçon  et 
division  qui  estoient  parmy  les  serviteurs  du  Roy  en 
la  Bourgongne,  à  fin  de  se  former  un  party  qui  ne 
dependist  que  de  luy  ;  osta  par  envie  Sainct  Jean  de 
l'Aosne  au  sieur  de  Tavannes,  qui  l' avoit  conquis, 
pour  le  donner  à  Vaugrenant,  conseiller  gendarme'  du 
parlement  de  Dijon  ;  et  donna  hardiesse  au  marquis 
de  Mirebeau  de  prendre  Flavigny  sur  ledict  sieur  de 
Tavannes,  qui  estoit  de  son  mesme  party;  puis  se  re- 
tira honteusement,  laissant  le  païs  en  tel  estât,  qu'il 
y  avoit  plus  de  division  entre  les  serviteurs  du  Roy 
qu'entre  ceux  de  la  Ligue  :  discorde  qui  fut  cause  qu'ils 
demeurèrent  long-temps  sans  pouvoir  tenir  la  campagne. 
Ny  le  successeur  ny  les  places  voilées  par  ceux  de 
mesme  party,  ny  les  défaveurs  du  roy  Henry  qua- 
trième ,  qui  ne  recognoissoit  pas  si  bien  le  sieur  de 
Tavannes  que  son  prédécesseur  ,  ne  luy  peurent  ja- 
mais par  mescontentement  particulier  faire  ofïencer  le 
bien  gênerai  de  son  prince  et  de  son  party  ;  au  con- 
traire, s'employa  tousjours  à  la  conservation  de  ce  qu'il 
avoit  acquis  au  Roy  en  Bourgongne,  secourant  Ver- 
dun contre  son  frère  qui  estoit  de  la  Ligue,  et  fit  tout 
ce  qu'il  peut  à  son  préjudice  pour  le  service  de  Sa 
Majesté,  non  par  inimitié  qu'il  luy  portast,  l'ayant 
assisté  en  son  particulier  en  plusieurs  traverses  aus- 
queiles  ceux  qui  se  meslent  du  mestier  qu'il  a  exercé 
sont  subjets. 

A  Fontaine  Française,  crise  de  la  fortune  du  Roy , 
qui  se  treuva  en  extrême  danger,  ayant  esté  renversé 
sur  Sa  Majesté  les  premières  troupes;  il  assista  le  Roy, 
qui  n'avoit  que  fort  peu  de  gens,  ayda  à  la  victoire,  qui 
apporta  la  paix  en  France,  lors  que  la  guerre  faisoit 
son  dernier  effort  pour  se  rendre  immortelle.  L'imi- 
tation de  ses  beaux  effects  se  pourroit  par  quelques 
uns  ,  mais  non  si  facilement  ceux  qui  suivent.  Luy, 
ayant  tenu  ses  ennemis  entre  ses  mains ,  et  se  pouvant 
venger  du  sieur  d'Aumont  et  Vaugrenant,  il  a  par- 
donné à  l'un  et  obey  à  l'autre  ;  pouvant  reprendre 
les  places  qui  luy  avoient  esté  voilées  injustement,  il 
a  postposé  la  justice  de  telle  entreprise,  et  son  parti- 
culier au  service  de  son  maistre.  Et  ce  qui  est  de  plus, 
après  avoir  tant  peiné,  tant  despendu ,  et  sué  sang  et 
eau ,  lors  que  le  Roy  vint  en  Rourgongne  en  l'an  1 5o,5  , 
que  tout  s'en  alloit  paisible  en  France,  qu'il  pou- 
voit  jouïr  de  son  estât  de  lieutenant  gênerai  en  paix 
(seule  recompense  de  tant  de  travaux),  comme  s'il  se 
fust  voulu  sacrifier  soy-mesme  pour  le  bien  et  service 
de  Sa  Majesté,  pour  gagner  le  baron  de  Senecey  , 
mais  bien  plustost  la  ville  d'Auxonne,  qui  estoit  de 
la  Ligue,  il  offre  sa  lieutenance  générale  de  Rourgon- 
gne au  Roy,  lequel  honnestement  le  prit  au  mot, 
sans  luy  donner  recompense  vallable;  demeure  des- 
nué  de  toutes  charges,  voyant  posséder  au  baron  de 
Senecey,  qui  meritoit  punition  pour  avoir  de  long- 
temps desservy,  les  grades  et  estats  dont  il  luy  appar- 
tenoit  non  seulement  la  conservation,  mais  accroisse- 
ment ,  ne  luy  restant  pour  recompense  que  la  vertu , 
qui  a  accoustumé  de  satisfaire  à  soy-mesme,  et  les  voix 
et  souspirs  des  peuples  qu'il  a  sauvez  et  assistez,  qui  en 

son  absence  et  présence  se  plaignent  du  tort  que  l'on 
luy  a  faict,  publiant  que  les  roys  n'auroient  un  poulce 
de  terre  en  la  Bourgongne,  si  ce  n'eust  esté  par  son 
assistance,  conduicte  et  valeur,  et  le  tenoient  pour 
un  des  hommes  de  bien  du  monde.  Luy,  contempteur 
de  la  vanité  mondaine,  parmy  leur  exclamation,  dict 
estre  assez  recompensé  estant  parvenu  au  but  qu'il  de- 
siroit,  et  pour  lequel  il  travailloit,  le  bien  de  la  re- 
ligion, de  l'Estat  et  du  service  du  Roy. 

Il  est  incertain  quel  langage  les  anciens  Gaulois 
patloyent;  leur  science  s'apprenoit  plus  par  tradition 
que  par  lettres,  et  quand  bien  ils  eussent  escrit,  les 
Chrestiens  n'estoient  moins  soigneux  de  brusler  leurs 
livres  que  leurs  idoles.  Les  Romains  portoient  les  loix 
et  les  langues  en  leurs  conquestes,  et  n'y  soufTroient 
les  anciennes,  qu'ils  nomm oient  barbares  ;  establissans 
escole  de  la  leur  partout,  ils  voulurent  que  la  religion 
et  la  justice  fust  exercée  en  leur  langue.  Depuis  les 
conquestes  de  Gesar  il  ne  se  parloit  quasi  que  latin , 
mesmes  il  n'y  a  que  cent  ans  que  l'on  contractoit  en 
latin.  César,  ayant  conquis  les  Gaules,  se  contente  de 
plier  avec  les  Gaulois  ;  ne  les  pouvant  chasser  du  tout,  de 
deux  peuples  en  fit  un,  et  my-partit  la  France.  En  fin 
se  meslerent  et  meslangerent  leurs  langues;  et  y  ayant 
autant  de  Gaulois  et  Romains  qu'il  y  avoit  de  Français 
sortis  de  Franconie,  la  langue  latine  emporta  la  plus- 
part  des  dictions ,  et  y  demeura  peu  des  autres.  Les  Fia- 
mans,  Lorrains  et  autres,  nomment  romain  le  français, 
monstrant  qu'il  ne  se  parloit  que  latin  es  Gaules. 

Entre  plusieurs  mots  restez  de  la  langue  allemande, 
le  nom  de  mareschal  est  demeuré,  qui  est  composé  de 
deux  significations  :  marck  en  tudesque  signifie  fron- 

tiere  ;  child  ,  que  le  temps  a  corrompu  en  chaldj  est  à 
dire  défenseur;  ainsi  mareschal  s'interprète  défenseur 
de  frontières;  et  toutes  places  du  nom  de  Marche  sont 
volontiers  limites  :  la  haute  et  basse  Marche  estoient  du 
royaume  d'Arles  ;  la  Marche  qui  est  au  duc  de  Bouillon 
de  la  Flandre;  la  Marche  que  je  tiens  sur  la  rivière  de 
Saosne  (dont  j'ay  hérité  de  la  maison  de  Grançon)  est 
frontière  du  comté  de  Bourgongne. 

La  lignée  d'Hué  Capet ,  sages  par  le  trop  de  puis- 
sance et  révolte  des  princes  qui  croissoient  par  la 
charge  des  armées  qu'ils  leurs  commettoient,  joints  à 
la  grandeur  de  leurs  races  qui  les  rendoient  redou- 
tables et  prétendants  à  l'Eslat,  se  resoulent  prudem- 
ment de  leur  oster  les  grands  commandements,  les 
donner  à  des  gentilshommes  dont  le  peu  de  parentage 
et  richesses  leur  ostoientle  soupçon  et  les  moyens  d'at- 
tenter à  l'Estat  ;  créèrent  mareschaux  de  France  des 
simples  gentilshommes  parvenuz  par  la  valeur,  les 
firent  conducteurs  de  leurs  armées ,  commandans  aux 
princes.  De  nostre  temps,  en  Piedmont,  cinq  ou  six 
princes  venoientau  lever  du  sieur  de  Brissac,  qui  avoit 
ceste  qualité.  Les  roys  ont  augmentez  ces  Estats,  selon 
qu'ils  accroissoient  leurs  royaumes  ,  premièrement  de 
deux,  puis  trois;  et  demeurèrent  à  quatre  long-temps, 
qui  est  la  meilleure  forme ,  la  France  se  pouvant  com- 
modément diviser  en  quatre  parties.  Il  ne  se  treuve  aux 
histoires  que  l'on  ait  augmenté  ce  nombre  pour  la  suf- 
fisance et  service  d'un  capitaine ,  ainsi  que  le  roy  Charles 
fit  pour  le  sieur  de  Tavannes,  qu'il  créa  cinquième 
mareschal,  et  depuis  fut  du  nombre  des  quatre,  àquoy 
il  fut  reduict. 

Le  desordre  est  te],  qu'il  y  en  a  eu  douze,  et  mesmes 

jusques  à  quatorze;  qui  a  esté  un  moyen  inventé  par 
les  roys  en  soupçon,  pour  diminuer  l'autorité  d'icelles 
charges  :  Leurs  Majestez  les  ont  voulu  abaisser  par  plu- 
ralité, ainsi  que  Tordre  de  l'Estoile  fut  donné  au  che- 
valier du  guet  et  à  tous  ses  archers,  pour  le  rendre  con- 
temptible;  et  celuy  de  Sainct  Michel  donné  à  si  grande 
quantité,  qu'il  a  fallu  inventer  celuy  du  Sainct  Esprit, 
qui  bien  tost  courra  la  mesme  fortune,  puisque  l'on  en 
a  poarveu  beaucoup  de  personnes  de  peu  de  mérite  : 
et  ont  rendu  ces  estats  de  mareschaux  peu  honorables, 
tant  pour  les  raisons  susdites  que  parce  qu'ils  disent  les 
avoir  donnez  par  contraincte  à  ceux  de  la  Ligue,  non 
par  leurs  mérites  ,  ains  pour  avoir  les  villes  et  les 
hommes  qu'ils  possedoient  ;  autres  ont  esté  donnez 
purement  par  la  faveur,  autres  pour  faire  lascher  les 
places  qu'aucuns  possedoient. 

En  l'an  1 595,  que  je  traictay  avec  leRoy  nouvellement 
catholique,  Testât  de  mareschal  de  France  m'est  promis , 
j'en  ay  des  lettres  patentes  ;  je  n'insista  y  à  en  joùyr,  parce 
que  plusieurs  de  peu  de  mérite  Tobtindrentpar  sembla- 
ble capitulation,  et  desirois  en  prendre  possession  par 
service  signalé,  et  me  rendre  différent  des  autres  qui 
Tavoient  ainsi  obtenu.  Cest  estât  est  tel ,  qu'il  ne  vaut 
si  la  personne  qui  le  porte  ne  le  fait  valoir  par  suffi- 
sance ;  autrement  c'est  la  honte  de  celuy  qui  le  pos- 
sède, lequel  ne  le  sçait  exercer,  voyant  employer  leurs 
compagnons  et  ceux  qui  sont  en  pareils  grades,  aus- 
quels  il  faut  qu'ils  obéissent.  Et  pour  faire  paroistre  le 
manquement  de  foy  et  le  tort  que  Ton  m'a  fait  de  n'eslre 
pourveu  dudit  estât,  icy  sont  inserez  de  mot  à  autre  les 
brevets  etpatentes  que  j'en  ay  eu  des  roys,  lesquelles  sont 
esté  manquées  de  foy  et  de  parolle  pour  divers  subjects. 

«  Aujourd'huy,  douziesme  de  juin,  l'an  mil  cinq  cens 
quatre  vingts  quinze ,  le  Roy  estant  à  Dijon,  ayant  de 
long-temps  désiré  retirer  à  son  service  le  sieur  vicomte 
de  Tavannes,  et  sceu  par  aucuns  de  ses  plus  fidèles 
serviteurs  l'affection  qu'il  avoit  de  ce  faire  ;  Sa  Majesté', 
voulant  luy  en  donner  toute  occasion  et  moyen,  luy  a 
accordé  dez  à  présent  de  le  tenir,  comme  de  faict  elle 
le  retient  pour  estre  cy-apres  pourveu  d'un  estât  de 
mareschal  de  France  :  quoy  attendant,  elle  veut  et  en- 
tend qu'il  en  ait  les  gages  et  appointemens ,  avec  la 
séance,  presceance  et  voix  deliberative  en  son  conseil, 
qu'ont  accoustumé  d'avoir  MM.  les  mareschaux  de 
France,  et  qu'en  leur  absence  il  face  et  exerce  ladicte 
charge  par  commission.  Et  d'autant  que  ledit  sieur  vi- 
comte de  Tavannes  a  desja  porté  le  nom  de  mareschal, 
Sadicte  Majesté  luy  a  permis  et  accordé  qu'il  puisse  en 
ses  tiltres  et  passe-ports  prendre  et  porter  le  nom  de 
retenu  mareschal  de  France.  En  tesmoin  dequoy  Sa- 
dicte Majesté  m'a  commandé  luy  en  expédier  le  pré- 
sent acte  et  brevet ,  qu'elle  a  pource  voulu  signer  de  sa 
main ,  et  fait  contresigner  par  moy  secrétaire  d'Estat 
et  de  ses  commandements  et  finances.  »   HENRY. 

de  Neufville. 

«  Aujourd'huy,  quatriesme  de  mars  mil  six  cents  seize, 
le  Roy  estant  à  Tours ,  ayant  veu  le  brevet  octroyé  au 
sieur  vicomte  de  Tavannes  par  le  feu  Roy  son  père, 
de  glorieuse  mémoire,  le  douziesme  de  juin  mil  cinq 
cents  quatre  vingts  quinze ,  signé  de  Neufville  ,  par  le- 
quel Sa  Majesté,  recognoissant  l'expérience  dudict  sieur 
vicomte  de  Tavannes  au  faict  des  armes,  luy  auroit 
accordé  de  le  pourvoir  d'un  estât  et  office  de  mareschal 
de  France  quand  l'occasion  s'en  oflfriroit ,  et   voulu 

que  des  lors  il  eust  voix  deliberative  et  séance  en  ses 
conseils,  ainsi  qu'ont  accoustumé  les  mareschaux  de 
Fiance  ,  et  mesme  qu'en  leur  absence  ilpeust  exercer 
ladite  charge  par  commission,  et  jouir  pareillement 
des  gages  et  appoinctements  qui  sont  attribue's  audict 
office;  Sa  Majesté,  ensuivant  le  jugement  du  feu  Roy  son 
père,  a  confirmé  ledit  brevet,  et,  en  attendant  qu'elle  face 
effectuer  tout  le  contenu  en  iceluy,  veut  et  ordonne  que 
dés  à  présent  ledict  sieur  vicomte  de  Tavannes  ait  voix 
deliberative  et  séance  en  son  conseil,  immédiatement 
après  les  officiers  de  la  Couronne,  et  qu'il  soit  aussi 
payé  des  estats  et  appointements  attribuez  audict  office 
de  marescbal  de  France,  et  en  ceste  qualité  employé 
dans  les  estats  pour  la  somme  de  dix  mille  livres  y  at- 
tribuées ,  dont  il  a  jouy  cy-devant  par  forme  de  pen- 
sion ;  m'ayant,  pour  tesmoignage  de  ceste  sienne  vo- 
lonté, commandé  luy  expédier  le  présent  brevet  qu'elle 
a  signé  de  sa  main ,  et  voulu  estre  contresigné  par  moy 
conseiller  en  son  conseil  d'Estat  et  secrétaire  de  ses 
commandemens  et  finances.  »  LOUIS. 

Potier. 
Le  roy  Henry  quatriesme  disoit  que  ce  qu'il  ne 
m'avoit  tenu  promesse  estoit  en  vengeance  des  services 
faicts  par  le  sieur  de  Tavannes  mon  père  aux  batailles 
de  Jarnac  et  Montcontour ,  mais  le  principal ,  parce 
qu'il  l'accusoit  d'avoir  conseillé  la  Sainct  Barthélémy; 
ce  qu'il  disoit  à  ses  familiers,  et  à  tort,  parce  que  ledict 
sieur  de  Tavannes  en  ce  temps-là  fut  cause  qu'il  ne 
courust  la  mesme  fortune  que  le  sieur  admirai  de  Co- 
ligny,  comme  il  se  dira  cy-  après.  Et  quant  au  man- 
quement depuis  advenu  de  la  Royne  et  du  Roy  d'à  pré- 
sent ,  a  esté  que  le  marescbal  d'Ancre  et  les  favoris  qui 

vouloient  ce  mesme  estât,  ne  vouloient  point  de  com- 
pagnon qui  fust  plus  soldat  qu'eux,  et  principalement 
ceux  qui  estoient  alliez  à  MM.  de  Guise  et  du  Mayne , 
estant  en  perpétuel  soupçon  de  ceux  qui  avoient  du 
pouvoir  et  de  l'entendement  :  mauvais  ingrédients  et 
crainte  des  favorits  ;  non  que  je  me  veuille  exempter 
qu'il  n'y  ait  eu  aucunement  de  ma  faute,  en  ce  que 
voyant  tant  de  personnes  incapables  enestre  pourveuz, 
j'en  ay  mesprisé  et  négligé  la  poursuitte ,  n'estant  plus 
une  marque  d'honneur,  ains  de  faveur. 

Les  roys  par  les  charges  et  estats  ne  peuvent  don- 
ner l'honneur;  ainsi  que  les  lettres  latines  ne  sont 
sciences,  et  que  ce  n'est  que  l'eschelle  pour  y  parve- 
nir, semblablement  les  grades  conférez  par  les  roys 
donnent  moyen  d'acquérir  de  la  réputation.  La  suffi- 
sance sans  charge  ne  peut  paroistre  :  si  Leurs  Majestez 
employent  des  ignorans  aux  estats  de  cormes! abies  ou 
chanceliers,  ils  leur  donnent  honte  au  lieu  d'honneur; 
il  vaut  mieux  n'avoir  estats  et  les  mériter,  que  de  les 
posséder  sans  mérite.  Les  faveurs  et  grades  des  mignons 
du  temps  d'Henry  troisième  estoient  en  abomination  ; 
celles  de  dom  Rigaume  en  Espagne,  et  de  beaucoup 
en  France,  ne  leur  acquièrent  pas  plus  de  louange; 
c'est  nous  qui  nous  pouvons  donner  l'honneur,  et  non 
autre.  Il  ne  gist  en  l'amitié  des  princes,  ny  en  la  peine 
qu'ils  prennent,  de  laquelle  le  public  ne  leur  sait  gré, 
parce  qu'ils  en  reçoivent  le  loyer  satisfaisant  à  leur 
ambition,  et  du  service  qu'ils  font  plusieurs  pensent 
que,  s'ils  estoient  employez,  ils  feroient  mieux. 

L'honneur  s'acquiert  en  gagnant  des  batailles,  des 
païs  et  des  villes,  restaurant  des  Estats  perdus,  aux 
grandes  négociations  et  ambassades  :  ainsi  que  les  Roys 

n'ont  puissance  de  faire  plus  grand  un  nain  sur  une 
montagne,  ainsi  ne  peuvent-ils  accroistre  la  vertu 
des  hommes  s'ils  ne  l'ont  d'eux-mesmes  ;  et  encores 
qu'aucuns  n'ayent  le  moyen  de  le  monstrer,  ils  ne 
laissent  de  demeurer  en  eux.  J'ay  fait  ce  mesme 
discours  aux  plus  grands  mignons  du  roy  Henry  troi- 
sième ,  leur  protestant  que  j'aimerois  mieux  surprendre 
une  ville  en  guerre  pour  le  service  du  Roy,  que  s'il 
m'estoit  donné  en  plaine  paix  sans  sujet  le  gouverne- 
ment d'une  province.  Les  offices  de  la  Coronne  et  autres 
seroient  désirables  s'ils  estoient  possédez  par  gens  de 
valeur  et  de  mérite;  voyant  ceux  qui  les  tiennent  in- 
capables, vitieux  et  inèxperimentez,  cela  les  doit  faire 
refuser  et  mespriser  aux  braves,  qui  ne  veulent  assub- 
jettir  leur  liberté  pour  y  parvenir  par  moyens  indi- 
rects. La  multitude  de  ceux  qui  ont  possédé  ces  grades 
au  passé,  et  de  ceux  qui  les  tiennent  maintenant  en 
Perse,  en  Turquie,  en  Espagne,  en  la  Chine  et  en 
tant  d'autres  lieux ,  les  fait  mespriser. 

Les  pères  amateurs  de  leurs  enfans  doivent  devant 
leur  mort  brusler  les  papiers  qui  nuisent  ;  l'inclination 
naturelle  est  de  les  imiter,  hériter  de  leurs  amitiez  et 
inimitiez,  actions,  passions  et  desseins.  Plusieurs  en- 
fans  se  sont  perdus  pour  avoir  voulu  suivre  les  opinions 
paternelles  treuvées  dans  leurs  escrits  *,  aucuns  y  ont 
veii  des  entreprises  toutes  faictes,  autres  des  haran- 
gues pour  prononcer  aux  roys  et  aux  peuples;  et 
n'ayant  les  mesmes  ressorts,  expérience  et  amys  que 
leurs  prédécesseur-,  les  voulant  imiter  ils  demeu- 
royent  accablez  sous  le  faix. 

Il  faut  disposer  de  ses  papiers  comme  de  ses  biens, 
brusler  les  faux  sentiers  s'il  y  en  a ,  et  ne  laisser  que 

les  grands  chemins  de  la  vertu.  Les  lettres  patentes 
de  plusieurs  grades  enflament  la  jeunesse  au  désir 
d'honneur,  qu'il  faut  maintenir  en  ses  limites,  les- 
quelles passe'es  changent  leur  nom  à  ambition  ,  qui  est 
blasmable  parce  qu'elle  ne  met  différence  de  voyes 
pour  parvenir  à  son  but. 

Mes  enfans  treuveront  après  moy  deslettres  patentes 
des  roys  et  des  princes,  et  plusieurs  promesses  vio- 
lées, qui  peuvent  servir  comme  les  médecines,  dont 
le  mauvais  usage  hors  temps  tourne  en  poison.  J'ay 
treuvé  au  cabinet  de  mon  père  des  lettres  de  gentil- 
homme de  la  chambre,  lieutenant  de  fils  de  France, 
de  mareschalde  camp  aux  armées  d'Allemagne  et  Ita- 
lie, de  gouverneur  de  Verdun,  de  lieutenant  de  Roy 
en  Bourgongne,  de  commandement  absolu  en  Dau- 
phiné,  de  mareschal  de  Fiance,  d'admiral  des  mers 
de  Levant,  de  gouverneur  de  Provence.  Sa  gloire  est 
qu'il  a  receu  tous  ces  grades  par  ses  mérites;  sont 
lettres  utiles  à  laisser  aux  siens,  qui  les  peuvent  ex- 
citer à  suivre  les  roys.  Ceux  qui  laissent  des  patentes 
et  papiers  à  leurs  enfans,  faisans  foy  de  divers  des- 
seins, est  dangereux,  s'ils  ne  sont  vivants  pour  leur 
déclarer  le  sujet  qu'ils  ont  eu  en  la  diversité  des  temps. 

La  maladie  des  princes  et  des  Estats  fait  croire  que 
si  les  sages  eussent  esté  au  temps  que  nous  avons  passé, 
peut-estre  eussent- ils  faict  comme  nous,  ou  pis.  Un 
capitaine  en  réputation  ne  peut  empescher  d'estre  re- 
cherché et  persuadé,  non  plus  que  les  belles  filles: 
s'il  falloit  en  cela  chercher  honneur,  il  se  treuvera  peu 
de  gentilshommes  en  France  qui  laissent  après  leur 
mort  plus  de  diverses  lettres  et  patentes  que  moy,  de 
gentilhomme  de  la  chambre  du  roy  Charles  IX,  de 
25.  i5 

capitaine  de  gendarmes,  de  gouverneur  des  chasteaux, 
villes  et  vicomte  d'Auxonne  et  Saulx  le  Duc;  de 
lieutenant  du  roy  Henry  III  en  l'Auxerrois,  de  com- 
mandement sur  la  cavalerie  légère  en  l'armée  du  Dau- 
phiné;  deux  pouvoirs  de  gênerai  donnés  de  François 
de  France  duc  d'Alençon,  pour  les  entreprises  du 
comté  de  Bourgongne  et  duché  de  Luxembourg; 
lettre  du  roy  Henry  IV,  lors  roy  de  Navarre,  pour 
commander  sur  ce  qui  estoit  de  son  party  en  France 
depuis  Loire  en  Allemagne;  au  temps  de  la  Ligue, 
lettres  de  mareschai  de  camp ,  deux  patentes  de  gou- 
verneur en  chef  de  Normandie,  interinées  aux  cours 
de  parlement  ;  deux  lettres  de  lieutenant  gênerai  en 
Bourgongne  ;  lettres  de  mareschai  de  France  de  M.  du 
Mayne,  lieutenant  gênerai  de  l'Estat;  ensemble  l'inte- 
rinement  à  la  cour  de  parlement  de  Paris ,  brevets  et 
promesses,  escrites  de  la  main  du  roy  Henry  IV,  de 
Testât  de  mareschai  de  France;  autres  brevets  de  la 
royne  régente  et  du  roy  Louys  XIII,  confirmant  la 
promesse  de  mareschai  de  France  faicte  par  le  roy 
Henry  IV,  et  autres  plusieurs  abolitions,  et  beaucoup 
de  lettres  escrites  de  la  main  des  roy  s  et  princes,  encor 
que  j'en  aye  bruslé  les  trois  parts.  Je  conciuds  que 
si  la  vie  ne  me  donne  temps  de  faire  entendre  les  oc- 
casions de  tant  de  diversitez  à  mes  enfans,  qu'il  vaut 
mieux  leur  laisser  les  cendres  que  les  papiers,  pour  ne 
leur  donner  envie  de  suivre  des  voyes  si  périlleuses. 

Graccus ,  voulant  reformer  la  republique  romayne, 
est  tué  parle  peuple;  son  frère  Caius,  treuvant  les 
mémoires  après  sa  mort,  fut  occasionné  de  suivre 
mesme  fortune,  et  s'y  perdit.  Le  roy  Henry  IV  et  ses 
conseillers  ,  qui  maintenant  blasment  ces    diversitez 

qu'ils  nomment  brouilleries,  qu'ils  se  souviennent 
qu'eux,  agissans  contre  les  roys  Charles  et  Henry  III 
et  contre  l'Estat,  sont  par  là  parvenus  à  la  coronne 
et  à  la  grandeur  où  ils  sont  maintenant,  et  ne  doivent 
dire  mal  du  mestier.  Ils  n'appellent  pas  brouilleries 
ce  qu'ils  ont  faict  pour  se  faire  grands  ,  mais  bien  ce 
que  les  autres  font  contre  eux  en  les  imitant.  Et  du 
règne  d'Henry  IV,  les  sieurs  de  Sully,  de  Jeannin 
et  de  Villeroy,  dont  le  premier  de  faction  huguenotte, 
le  second  des  premiers  à  la  révolte  de  la  Ligue,  et  le 
troisiesme  qui  s'y  jetta,  incessamment  ont  exercé  pour 
trouver  la  place  où  ils  ont  esté  du  depuis  cesdites 
brouilleries  qu'ils  ont  tant  practiquées. 

Vengeance  qui  n'appartient  qu'à  Dieu  nuist  au  salut, 
et  perd  la  fortune  :  de  tant  de  changements  fortuits  il 
me  reste  pour  satisfaction  que  sans  coulpe  j'en  ay  tirez 
plusieurs  après  moy.   Nostre  Seigneur  a  mis  en  mes 
mains  mes  plus  grands  adversaires,  des  grands,  des 
cours  de  parlement,  des  peuples  et  des  particuliers, 
ainsi  que  je  leur  avois  prédit,  ausquels  j'ay  pardonné, 
et  souvent  oublié  mes  propres  injures   pour  le  bien 
gênerai  du  party  où  j'estois.  Ceux  qui  avoient  entre- 
pris  de  m'oster  la  vie  m'ont  confié  la  leur,  et  leur 
armée  en  mes  mains,  lesquels  je  n'ay  trompé.  Les 
cours  de  parlement  qui  m'avoient,  lors   que  j'estois 
gouverneur  d'Auxonne,  pour  des  citadins  que  j'avois 
emprisonnez,  adjourné  et  fait  crier  à  trois  briefs  jours, 
moy  estant  lieutenant  de  Pvoy  en  Bourgongne,  les  deux 
parts  d'eux  estans  convaincus  de  l'entreprise  de  Verne 
sur  Dijon,  je  leur  ay  sauvé  la  vie   à  tous.  Trahy  de 
mes  serviteurs  audit  Auxonne, en  la  perte  delà  place, 
blesseure  et  danger  de  ma  vie,  hazard  de  l'honneur, 

x5. 

et  mort  de  femme  et  d'enfans,  j'ay  tenu  les  autheurs 
de  la  conjuration  prisonniers  à  genoux  devant  moy, 
je  leur  ay  donne'  la  vie. 

Souvent  pensant  faire  honte  Ton  donne  l'honneur  : 
sans  la  croix  de  Gastine  il  ne  fust  esté  parle'  de  luy  ; 
la  pyramide  de  Chastel  fera  souvenir  de  son  acte  :  la 
postérité  jugera  selon  ses  humeurs.  La  sentence  d'ou- 
blier le  nom  du  brusleur  du  temple  ephesien  estoit 
meilleure  que  l'arrest  de  Chastel  eslevé  devant  le  pa- 
lais; aussi,  ayant  recogneu  la  faute,  la  cour  de  parle- 
ment l'a  fait  abbattre.  La  mémoire  des  hardis  actes, 
quoy  qu'ils  soient  ignominieux,  excite  à  faire  le  sem- 
blable ;il  les  faut  plus  ensevelir  qu'ériger,  autrement 
plus  on  s'essaye  d'oster  la  réputation,  plus  elle  s'ac- 
croist. 

Ceux  qui  ont  voulu  enterrer  les  faits  héroïques  les 
ont  eslevez.  Il  se  demandoit  pourquoy  n'avoit  esté 
érigée  une  statue  à  Caton  parmy  tant  d'autres?  il  luy 
estoit  plus  honorable  d'estre  hors  de  ceste  multitude 
et  confusion.  Les  escrivains  huguenots  cèlent  lesfaicts 
héroïques  du  sieur  de  Tavannes,  jusques  à  en  dégui- 
ser des  batailles  entières,  et  les  desrober  à  la  France  ; 
ils  accroissent  par  leur  silence  son  honneur:  l'histoire 
de  ce  temps  ne  se  peut  escrire  avec  vérité  sans  faire 
honorable  mention  de  luy:  les  lecteurs  voyent  leur 
malignité;  et  s'ils  demandent,  comme  de  Caton,  pour- 
quoy sa  statue  n' estoit  érigée  dans  les  histoires  pardes- 
sus les  autres,  on  respond  que  la  grande  multitude 
dont  les  escrivains  partiaux  par  leur  fard  dégui- 
sent la  valeur,  luy  donnent  plus  de  lustre.  Ce  temps 
où  ils  ont  tout  crédit  se  treuvera  dementy  par  vérita- 
bles historiens. 

Les  estrangers  créés  roys  par  mariage  ou  élection 
ont    peu  d'authorité,  sont   subjects  d'estre   dépossé- 
dez, leurs  gens  tuez  ,  dégradez  et  chassez  :   estre  co- 
ronné  par  sa  femme  c'est  estre  serf  d'elle  et  de  ses 
subjects;  par  élection,  c'est  l'estre  du  public.  J'estois 
avec  le  roy  Henry  III  en  Pologne  -,  je  sçay  qu'il  eust 
voulu  avoir  cinquante  mil  livres  de  rente  en  France, 
déchargé  du  diadème.  Pour  acquérir  authorité  en  Po- 
logne, si  l'on  se  sent  valeureux,  il  faut  les  jetter  à  la 
guerre;  ils  sont  contraints  de  se  servir  d'estrangers , 
en  garnir  leurs  bonnes  places  ;  et,  pourveu  qu'il  n'ad- 
vienne fortune,  et   que   tout  prospère,  on  les  peut 
maistriser ,  autrement  leur  peu  de  foy  perd  ceux   qui 
les  commandent.  Dix  ans  de  patience  donnent  temps 
de  pourvoir  à  la  plus  grande  partie  des  grades,  esta- 
blissent  l'authorité  des  rcys,  qui  font  des  créatures. 
De  semer  deux  factions  en  cest  Estât,  c'est  en  perdre 
la  moitié  sur  le  champ,  et  avoir  l'autre  pour  peu  fi- 
dèle. L'Empyre  et  le  royaume  de  Pologne  sont  seuls 
en  l'Europe  où  les  princes  peuvent  aspirer  par  élec- 
tion ,  et  les  élections  sont  honorables  aux  pauvres  prin- 
ces valeureux  :  les  grands  font  pour  eux  de  s'en  passer 
s'ils  ne  sont  capitaines  et  courageux ,  pour  s'en  servir 
d'eschelle  à  monter  en  plus  grande  entreprise. 

Tuer  pour  s'establir,  suivant  le  proverbe  que  le 
mort  ne  mord  point,  ne  vaut  en  France  ny  en  Flan- 
dres, et  est  profitable  en  Angleterre,  où  il  ne  reste 
qu'une  trentaine  de  millorts  impuissans  de  se  venger, 
et  que  les  roys  de  ceste  isle  se  sçavent  ayder  du  peu- 
ple pour  se  maintenir  par  les  supplices  des  grands: 
en  France  fa u droit  tuer  mil  seigneurs,  ce  qui  ne  se 
pourroit  3  et  ce  qui  reste  ofFencé  de  l'injustice  se  joint 

aux  païens  des  justiciez  et  mal-contents,  enflame  la 
guerre,  r 'allume  plus  de  feux  que  le  sang  des  morts 
n'en  a  esteinct.  Sylla  et  le  triumvirat  de  César,  An- 
toine et  Lepidus,  tuant  tous  les  grands,  se  maintin- 
drent;  et  au  contraire  depuis,  les  souverains  de  France 
et  de  Flandres  ,  faisant  mourir  huict  ou  dix  des  grands, 
ont  esprouvé  le  mal  qui  en  procède,  qui  a  failly  a 
perdre  leurs  Estats.  Cela  les  doit  faire  résoudre  à  par- 
donner à  beaucoup,  et  en  punir  peu  par  les  cours  de 
parlement  et  voyes  ordinaires,  plustost  en  confiner 
plusieurs,  puis  que  le  mort  ne  peut  revivre,  et  l'of- 
fence  ne  peut  mourir  :  qui  n'espereroit  à  la  miséri- 
corde du  prince,  les  guerres  civiles  «eroient  perpé- 
tuelles et  dangereuses.  Par  ceste  miséricorde  règne 
Henry  IV  en  France,  qui  autrement  ne  fust  plus. 
Puis  que  douceur  et  cruauté  font  de  semblables  ef- 
fects,  la  douceur  sans  mespris  est  préférable,  tant  en- 
vers Dieu  qu'envers  les  hommes. 

Il  est  nécessaire  de  cognoistre  son  crédit  pour  s'en 
servir  utilement,  ou  pour  s'en  départir  asseurément. 
Les  voyages  proposez,  esloignements ,  affronts,  se 
doivent  entendre  incontinent,  et  pénétrer  l'intention 
du  maistre -,  soudain  faire  comme  au  lion  d'Esope, 
mettre  tout  à  ses  pieds,  places,  grades  et  argent,  n'en 
retenir  que  ce  qui  luy  plaist,  et  se  retirer  où  il  veut. 
Se  roidir,  parler,  se  plaindre,  se  dire  mal  contant,  est 
périlleux  :  il  vaudroit  mieux  soudainement  (si  la  pré- 
cédente voye  ne  plaist)  entreprendre,  et  s'esloigner 
pour  éviter  sa  ruyne.  Ceux  qui  sont  en  crédit  ne  doi- 
vent perdre  temps;  le  prince  qui  commence  à  donner 
donne  et  augmente  tousjours,  craignant  de  perdre  ce 
qu'il  y  a  mis. 

Les  mariages  des  filles  (qui  est  la  ruyne  des  mai- 
sons) devroient  estre  limitez  en  France,  corrigeant  les 
coustumes  :  puis  que  la  loy  salique  exclut  les  femmes 
du  gouvernement,  la  mesme  loy  les  doit  exclurre  de 
manier  les  biens.  Des  grandes  maisons  devroient  estre 
appelez  les  plus  proches  masles  des  décédez,  tant 
pour  le  régime  desdicts  biens  que  pour  la  succession, 
en  excluant  toutes  les  filles;  qui  rendroit  la  loy  sali- 
que plus  authorisée ,  soustenue  et  tolerable ,  si  la  no- 
blesse y  estoit  toute  obligée  pour  son  interest  propre, 
et  empescheroit  que  les  vefves  ne  ruinassent  entière- 
ment les  maisons  des  maris  décédez ,  ainsi  que  la  plus- 
part  de  celles  de  France  font;  lesquelles,  ayant  perdu 
leurs  maris ,  vont  à  Paris  en  chercher  d'autres  sur  des 
procez  imaginaires,  sans  avoir  égard  à  la  quantité 
des  enfans  qu'elles  destruisent. 

Plusieurs  travaillent  pour  la  postérité,  non  pour 
eux;  s'ils  ne  croyoient  laisser  honneur  et  richesse  aux 
leurs,  ils  ne  s'employeroient  pour  le  public,  et  à  cin- 
quante ans  se  reposeroient,  mesprisans  les  biens,  cog- 
noissans  en  avoir  assez  pour  le  reste  de  leur  aage.  Les 
princes  sages  recompensent  les  enfans  des  pères  morts, 
à  ce  que  les  vivans  les  en  servent  de  meilleur  cœur  : 
les  lions,  les  aigles  engendrent  leurs  semblables;  les 
courageux  font  des  enfans  pareils  à  eux  ;  l'on  aparie 
les  chevaux  et  juments  des  bons  harats  pour  en  con- 
server la  race.  Les  monarchies  et  republiques  de- 
vroient marier  les  braves  aux  filles  des  vaillans,  pour 
avoir  des  enfans  généreux  ,  exempts  des  meslanges  et 
bigarrures  des  hommes,  qui  proportionnent  les  corps 
de  capacité  réglée  :  le  tempérament  de  la  bonne  na- 
ture fait  que  les  esprits  envoyez   d'en  haut  exercent 

leurs  fonctions  de  jugement,  mémoire  et  ratiocina- 
tion,  selon  la  cimmetrie  excellente  des  vaisseaux  en- 
gendrez par  les  pères.  Les  Dieux  s'acouplant  avec  les 
femmes  mortelles  engendrent  des  Centaures,  comparez 
aux  illustres  qui  s'allient  aux  bourgeois. 

Les  roys  régnent  par  justice,  sans  laquelle  ils  ne 
sont  en  estime  ;  ils  se  doivent  garder  de  faire  assassiner 
les  hommes,  ou  ils  s'obligent  au  mesme  péril  :  le  sub- 
jet  peut  attenter  sur  le  prince,  ainsi  que  luy  sur  le 
subject.  S'il  a  des  gardes,  elles  sont  pareilles  aux  villes 
fortifiées  en  un  endroict,  qui  sont  foibles  de  l'autre; 
en  son  palais,  en  son  lict,  tout  est  plein  d'icelles  gar- 
des; le  lendemain  luy  troisiesme  va  à  la  chasse,  ou 
battre  le  pave',  donne  commodité  aux  entrepreneurs 
d'exécuter  de  mauvais  desseins.  C'est  Dieu  qui  garde 
les  roys,  c'est  luy  qui  les  punit;  eux  doivent  ouverte- 
ment faire  chastier  les  criminels  par  la  justice.  Les 
sages  princes  ne  cherchent  moyens  indirects  pour  pu- 
nir leurs  subjects,  il  ne  leur  faut  secrets  ny  artifices, 
la  preudhommie  suffit,  et  le  parler  franc:  la  jusûce 
est  faicte  en  leur  faveur,  et  jamais  ne  doivent  consen- 
tir à  la  mort  d'autruy  indirectement.  S'ils  hayssent  un 
homme  de  bien,  ils  se  doivent  vaincre  eux  mesmes 
par  la  raison  ;  autrement  les  mesmes  menées  qu'ils  fe- 
ront pour  faire  assassiner  les  hommes  à  tort ,  juste- 
ment par  la  vengeance  divine  le  mesme  se  feroit  con- 
tre eux. 

Le  nom  d'ambitieux  est  une  injure  :  quand  il  se 
vouloit  obtenir  des  estats  à  Rome  du  peuple,  l'on 
donnoit  et  courtisoit  pour  avoir  par  corruption  ce  qui 
estoit  desnié  par  mérites,  d'où  dérive  le  mot  latin 
ambire ,  qui  est  de  tourner    et  courir  a  l'en  tour  de 

ceux  qui  ont  puissance  ;  pratique  qui  est  continue'e  à 
la  cour  des  roys.  La  réputation  est  semée  de  parole,  et 
la  parole  n'est  que  vent  ;  rien  si  muable  que  l'opinion 
des  hommes.  Il  y  a  renommée  en  la  vie ,  et  réputation 
après  la  mort  :  celle  durant  la  vie  chatouille  et  profite 
de  quelque  chose  ;  ceux  qui  considèrent  qu'elle  doit 
estre  tost  esteinte  la  mesprisent.  Celle  d'après  la  mort 
sert  de  peu  après  le  decez  ;  pour  laisser  mémoire  de 
soy,  il  faudroit  demeurer  victorieux  de  cinquante  ba- 
tailles, ou,  comme  César,  avoir  changé  ou  sauvé  un 
Estât.  A  peine  d'un  million  de  vies  en  demeure  cent 
illustres  en  la  mémoire  :  d'estre  de  ce  petit  nombre 
il  est  tres-mal-aisé;  et,  quand  se  feroit  les  actes  qui  le 
méritassent,  qui  sçait  si  les  escrivains   diroient  la  vé- 
rité? Plusieurs  oubliez  ont  aussi  bien  fait  que  ceux 
dont  les  histoires  sont  pleines;  ils  n'ont  rencontré  les 
bons  ou  favorables  escrivains,  comme  Achille  fit  Ho- 
mère, ou  les   escrits  qui  faisoient  mention  d'eux  ont 
esté  bruslez  ou  submergez.  Nous  nous  pouvons  ima- 
giner estre  ceux  mesmes  dont  l'on  a  tant  escrit  ;  plu- 
sieurs noms  sont  semblables;  et,  quand  ainsi  seroitque 
l'on  auroit  bien  faict  et  bien  escrit,  les  feux,  guerres 
et  déluges  perdent  les  hisloires.   Combien  d'honnora* 
blés  mentions  de  capitaines  se  faisoient  en  ceste  biblio- 
teque  de  Ptolomée,  où  il  y  eut  douze  cens  mil  volu- 
mes bruslez  !  A  obtenir  ce  grand  honneur  les  roys  ont 
la  mesme  difficulté;  il  faut  de  gentilshommes  devenir 
roys  par  valeur,  ou  de  roy  monarque;  ce  n'est  beau- 
coup d'appaiser  des  troubles  en  un  Estât  qui  appar- 
tient  justement,   plusieurs   ont  faict  le  semblable  ;  et 
n'est  grande  chose  d'esmouvoir  un  royaume,  comme 
l'admirai  de  Coligny  ou  M.  de  Guise,  si  Ton  n'em- 

porte  la  pièce,  ou  si  Ton  ne  le  reforme  entièrement. 
Il  faut  désirer  non  grande  réputation,  mais  bonne, 
sans  imiter  le  brusîeur  du  temple  de  Diane  d'Ephese  , 
ny  celle  des  tyrans.  Combien  y  a-t-il  des  livres  creuz 
véritables  qui  ne  le  sont  point  !  Qui  est  ce  qui  nous 
empesche  de  faire  escrire  de  nous  des  mensonges ,  et 
pour  les  certifier  en  faire  escrire  d'autres  faisant  men- 
tion des  mesmes  fables?  Plusieurs  livres  sont  conservez 
pour  estre  doctement  dictez,  non  pour  la  vérité,  mais 
pour  l'elegance.  Ceste  réputation  d'avoir  bien  escrit 
ne  demeure  qu'entre  ceux  qui  lisent;  la  pluspart  des 
lettrez  ayment  mieux  la  théologie,  philosophie,  droit 
et  la  médecine,  où  il  y  a  à  gagner,  que  s'amuser  à  lire 
les  histoires,  lesquelles,  si  elles  ne  sont  bien  dites, 
quelque  vérité  et  beaux  actes  qu'elles  contiennent , 
sont  laissées  et  desdaignées.  Les  hommes  ne  se  doi- 
vent considérer  avec  les  charges,  estats,  pompes,  ro- 
bes qu'ils  possèdent  durant  leur  vie  ,  mais  à  ce  qui 
demeure  après  leur  mort,  qui  est  une  poudre  infecte 
restant  au  sepulchre.  De  ceste  grande  apparence  ne 
reste  souvent  que  des  debtes  et  des  ennemis  à  leurs 
enfans,  ausquels,  s'il  reste  du  bien  sans  faveur,  ils  re- 
tournent de  la  condition  du  commun,  et  ont  de  pis  le 
reproche  de  l'avoir  soudainement  ou  mal  acquis. 
Que  si  les  pères  sont  si  heureux  d'avancer  leurs  en- 
fans  aux  grades  de  leur  vivant,  iceux  ne  pouvans  le 
semblable  envers  les  leurs,  la  troisième  lignée  n'en 
joùyt  pas.  Ces  vanitezne  méritent  perte  delà  liberté, 
puis  que  César,  vainqueur  de  cinquante  batailles, 
vouloit  aller  combattre  les  Parthes  lors  qu'il  fut  oc- 
cis, parce  qu'il  luy  sembloit  que  ses  généreux  actes 
passez  estoient  ja  oubliez.  Que  deviendront  les  petits 

effects  de  ceux  qui  de  nostre  temps  se  donnent  tant 
d'estime?  Je  conclus  estre  folie  de  chercher  tant  de 
réputation  qui  a  si  peu  de  durée  ;  la  pluspart  des  hom- 
mes ne  sçavent  ce  qu'ils  demandent.  Il  ne  se  devroit 
souhaiter  de  monter  en  un  estât  duquel  on  ne  puisse 
descendre  :  désirer  grande  faveur  et  du  repos ,  c'est 
désirer  que  les  choses  humaines  changent  leurs  rè- 
gles. Coustumierement  ceux  qui  s  ont  montez  en  fa- 
veur ont  rompu  l'eschelle  pour  en  descendre  :  s'ils 
s'en  retirent,  les  ennemis  acquis  leur  courent  sus, 
leurs  maistres  leur  reprochent  ce  qu'ils  ont  fait  pour 
eux,  ne  les  laissent  en  paix  chez  eux.  Le  sieur  de  Ta- 
vannes  avoit  désiré  le  repos  de  sa  maison  avant  la 
Sainct  Barthélémy  ;  ne  s'estoit  pris  garde  qu'il  estoit 
monté  en  telle  grandeur,  qu'il  n'y  pouvoit  retourner 
en  paix  :  malheureux  est  l'Estat  qui  ne  se  peut  chan- 
ger. Il  faut  quitter  l'une  des  deux  voyes  :  l'ambition  a 
ses  plaisirs  d'honneur,  de  gloire;  le  repos  a  les  siens 
tous  dissemblables,  les  plaisirs,  les  voluptez;  il  est 
impossible  de  gouster  les  deux  ensemble.  Que  si  à  Pa- 
ris et  proche  de  la  Cour  aucuns  les  entremeslent,  ils 
confesseront  qu'ils  ne  jouissent  ny  de  l'un  ny  de  l'autre 
parfaictement. 

Les  sectes  hérétiques  ont  leur  commencement  de 
désobéissance,  présomption  et  ambition  :  Calvin  et 
Luther  festoient  moines  qui  avoient  juré  obéissance, 
pauvreté  et  chasteté;  présomptueux,  croyans  sçavoir 
plus  que  les  conciles  ny  que  les  saincts  Pères,  ambi- 
tieux, ayant  voulu  s'opposer  aux  princes,  prescher  la 
rébellion  pour  s'en  prévaloir.  En  suitte  les  minicire/, 
ont  dressé  un  gouvernement  aristocratique,  à  l'exem- 
ple des  Israélites  gouvernez  par  les  sacrificateurs  et 

juges  :  les  anciens,  les  surveillans  sont  composez  à  leur 
imitation,  et  se  veulent  mesler  des  affaires  d'Estat, 
ainsi  qu'ils  faisoient.  Ils  furent  contraints  de  cacher 
leur  intention  par  le  bruit  qui  courut  qu'ils  entre- 
prenoient  sur  la  puissance  des  princes,  seigneurs  et 
gentilshommes;  et  encores  la  cèlent  et  conservent,  ti- 
rant tousjours  secrettement  à  ce  mesme  but. 

J'en  ay  veu  des  mémoires  envoyez  de  Genève 
aux  villes  de  France,  dattez  de  l'an  1 563,  enjoi- 
gnants au  peuple  de  n'employer  ny  se  fier  à  la 
noblesse.  Les  dénombrements  des  ligne'es,  familles, 
des  lieux  où  elles  demeurent,  les  signais,  facultez , 
eslections  de  chefs  secrets,  sont  prins  de  la  caballe 
judaïque;  leur  aristocratie  fut  avance'e  en  France  par 
la  Roy  ne  jusques  au  colloque  de  Poissy.  Eux,  pensans 
en  passer  plus  outre,  esperoient,  quand  ils  se  fussent 
veuz  grand  nombre,  d'usurper  le  gouvernement,  du 
moins  sur  ceux  qui  avoient  fait  profession  de  leur  nou- 
velle religion;  surquoy  advint  le  massacre  de  Vassy, 
et  meurtre  de  plusieurs  de  leurs  plus  sçavants  et  sédi- 
tieux ministres  en  divers  lieux  de  France  ;  et  voyant 
que  leur  doctrine  n'estoit  receùe  que  des  païsans, 
bourgeois,  et  d'un  petit  nombre  de  soldats,  furent 
forcez  de  s'ayder  et  rechercher  les  grands  des  maisons 
de  Bourbon  et  de  Coligny,  lesquels  s'en  servirent  pour 
leur  mescontentement  et  vengeance ,  et  usurpèrent 
sur  eux  le  commandement  entier. 

Lors  ils  imposèrent  silence  à  leur  aristocratie,  esta- 
blirent  un  estât  seigneurial  d'un  prince  et  des  grands  ; 
bien  s'ayderent  ils  de  leurs  enroollements,  ordres  et 
cueillettes  de  deniers  de  leur  façon  et  invention,  pour 
troubler  l'Estat;  mais  ces  seigneurs,  maigre'  les  minis- 

très,  faisoient  paix  et  guerre  à  leur  volonté,  selon  le 
bien  ou  nécessité  de  leurs  affaires  particuliers  ;  par 
l'alarme  qu'ils  donnoient  faisoient  prendre  les  armes 
et  les  poser  aussi-tost,  sans  que  l'Admirai  eust  égard 
aux  plaintes,  conseils  ny  passions  des  ministres.  Ce- 
pendant les  sinodes  ne  laissoyent  de  se  tenir,  con- 
traincts  de  conclurre  tousjours,  et  selon  la  resolution 
des  chefs  qui  avoient  usurpé  l'autorité. 

Apres  la  Sainct  Barthélémy,  où  la  pluspart  de  la 
noblesse  huguenote  mourut,  se  treuvant  encores  plu- 
sieurs villes  de  leur  party  en  Languedoc,  Guienne  et 
ailleurs,  encouragées  secrettement  de  ceux  de  Mont- 
morency, et  de  M.  d'Alençon,  fils  de  France,  resou- 
lent  sans  eux  retourner  à  leur  premier  dessein  popu- 
laire, prendre  la  puissance  et  le  gouvernement,  se 
dispenser  du  pouvoir  de  tous  autres  chefs  ;  à  quoy  ils 
estoient  confirmez,   pour  estre  la  pluspart  de  leurs 
gentilshommes  morts,  et  n'y  avoit  plus  guieres  que  des 
citadins  entre  les  mains  desquels  estoit  la  principale 
puissance  :  et  parce  que  la  ville  de  La  Rochelle,  non 
par  sa  conduite,  mais  par  la  trahison  des  Catholiques 
qui  estoient  devant,  a  résisté  à  la  guerre,  et  fait  la  paix, 
elle  les  fit  résoudre  du  tout  à  Testât  populaire,  meslé 
d'aristocratie  et  du  pouvoir  des  ministres.   La  reso- 
lution des  sinodes  de  maintenant  dépend  de  la  voye 
des  ministres  anciens  et  maires  des  villes,  n'y  ayant 
pouvoir  les  gentilshommes  huguenots  que  par  acquit; 
bien  dissimulèrent -ils  l'autorité  du  roy  de  Navarre, 
depuis  Henry  quatriesme ,  lequel,  jusques  à  ce  qu'il 
fust  appelé  du  roy  Henry  III,  n'avoit  qu'une  puis- 
sance fort  limitée.  Et  lors  qu'ils  se  joignirent  à  MM.  les 
ducs  d'Alençon  et  de  Montmorency,   ils  avoient  des 

conseils  secrets,  se  mesfiants  de  tous;  ils  mesconten- 
toient  et  jalousoient  les  grands  sous  lesquels  ils  estoient, 
voulant  pénétrer  jusques  à  leurs  moindres  actions; 
tellement  que  ces  seigneurs,  se  pensants  estre  en  ser- 
vitude, les  abandonnèrent,  se  reunirent  avec  le  Roy, 
et  leur  firent  depuis  la  guerre. 

Ils  se  sont  maintenus  par  pillages  en  guerre,  et  en 
paix  payent  fort  peu  de  tailles  :  ceux  qui  demeurent 
en  leurs  villes  en  sont  quasi  exempts,  comme  aux  villes 
imper  ialles  ;  n'y  estant  le  Roy  obey  qu'entant  qu'il 
leur  plaist,  ils  ont  moyens  d'amasser  et  lever  de  grands 
deniers  sur  eux  pour  tous  événements.  Depuis  que 
M.  d'Alencon  les  eut  abandonnez,  ils  eslurent  un  chef, 

le  jeune  prince  de  Condé,  auquel  ils  donnoient  pension, 
limitant  son  pouvoir,  comme  les  estats  de  Flandres  fai- 
soient  au  duc  Maurice  ;  et  despuis,  pour  l'espoir  qu'ils 
avoient  à  la  bonté  du  roy  Henry  quatriesme,  qui  leur 
estoit  obligé,  ils  n'en  ont  plus,  avec  tant  de  présomp- 
tion qu'ils  se  vantent  parmy  eux  de  faire  les  maires 
des  villes ,  ou  bourgeois  plus  factieux  ,  généraux  et 
conducteurs  de  leurs  armées;  c'est  une  republique 
dans  une  royauté,  si  les  ministres  et  maires  des  villes 
ont  tousjours  pouvoir.  Le  roy  Henry  quatriesme  ayant 
esté  avec  eux ,  a  cogneu  comme  ils  se  sont  maniez,  et, 
de  ce  rendu  plus  advisé,  gagnoit  chaque  capitaine 
en  son  particulier  ;  faisant  cognoistre  aux  maires  des 
villes  qu'ils  ne  profitaient  à  la  guerre  ;  leur  donnoit 
pension,  et  à  ceux  qui  ont  le  plus  de  crédit,  comme 
aussi  aux  ministres  :  à  quoy  il  dependoit  plus  de  cent 
mil  escus  annuellement  ;  et  n'y  avoit  jusqu'au  moindre 
surveillant,  eschevin  ,  ou  brouilleur,  qui  n'eust  sa 
pension,  ainsi  que  les  Suisses  ont  de  France. 

Le  Roy  a  permis  liberté  de  conscience  et  l'exercice 
de  leur  religion  ,  donne  pension  à  quelques  seigneurs 
huguenots  particuliers ,  pour  les  séparer  de  la  cause 
générale.  Iceux  ny  les  ministres  et  principaux  des 
villes  pensionnaires  en  toute  liberté ,  avec  peu  de  tailles, 
ne  désirent  la  guerre,  et  se  préparent,  se  faisant  riches 
par  exemption  de  subsides,  pour  en  temps  recom- 
mencer les  cueillettes  d'argent ,  et  renouvellement 
d'alliances  estrangeres  à  la  dissipation  de  l'Estat,  s'ils 
peuvent,  pretendans  leur  seurté  en  icelle,  qui  est 
tousjours  menacée  en  un  royaume  où  il  y  a  diversité 
de  religion. 

Neantmoins  leur  zèle  est  fort  perdu,  et  leurs  cueil- 
lettes de  deniers  abolies,  y  ayant  apparence  que  mal- 
aisément y  retomberont-ils,  si  la  guerre  n'est  faicte 
qu'aux  rebelles  et  non  à  ceux  qui  demeureront  paisi- 
bles. Et  cet  entretenement  de  republique  est  tousjours 
fomenté  au  règne  de  Loys  tresiesme,  que,  sous  le  nom 
d'un  petit  estât  de  finances  pour  eux  ,  leurs  ministres, 
leurs  garnisons  et  plusieurs  des  factieux  sont  payez  et 
pensionnaires  :  mauvais  exemple  de  ceste  republique 
establie  dans  une  monarchie ,  et  plus  mauvais  encores 
celuy  d'Olande  et  Zelande,  qui  se  font  souverains.  Les 
villes  qui  ne  payent  tailles  ny  de  nouvelletez,  parce 
qu'ils  sont  en  ligue  et  s'entendent  ensemble,  donnent 
volonté  et  exemple  aux  Catholiques  de  s'allier  par  un 
party ,  pour  jouir  de  ces  franchises  et  immunitez  ;  ce 
qui  est  plus  facile  aux  villes  d'icy  en  avant,  à  cause 
de  la  mortalité  et  pauvreté  des  gentilshommes  adve- 
nue par  les  guerres  passées  ;  et  n'y  a  rien  plus  à  crain- 
dre en  France  que  la  puissance  des  villes  ne  dissipe 
l'Estat.  Avant  la  venue  de  César  en  Gaule ,  toute  Tau- 

toritë  estoit  à  icelles,  qui  leur  peut  bien  encores  re- 
tourner, si  on  n'y  prend  garde  :  et  si  elles  n'ont  acquis 
pouvoir  en  ces  dernières  guerres,  c'est  parce  qu'elles 
n'ont  point  gouverne  absolument,  et  ne  se  sont  arme'es 
d'elles  mesmes ,  et  qu'elles  ne  se  sont  entendues  avec 
le  peuple  des  champs  :  que  si  elles  eussent  suivy  la  me- 
tode  et  gouvernement  usitez  parmy  ceux  de  Langue- 
doc, La  Rochelle  et  autres  villes,  qui  ne  se  laissent 
gouverner,  mais  gouvernent  Testât  de  la  guerre  et  de 
la  paix  ,  les  choses  ne  fussent  paisibles  comme  elles 
sont. 

Je  ne  sçay  comme  nommer  Testât  huguenot  ;  il  n'est 
point  du  tout  populaire,  ny  du  tout  aristocratique, 
ains  est  mesle'  de  deux,  puis  qu'on  ne  les  peut  impo- 
ser, ny  mettre  garnison  dans  leurs  villes,  qu'ils  re- 
cueillent des  deniers  sur  eux ,  prenent  les  armes  et  les 
posent  de  leur  auctorité,  occupent  les  marques  de  puis- 
sance souveraine.  Au  temps  des  Grecs  estoit  la  ligue 
des  Àcayens ,  qui  souventefois  eslisoient  le  roy  Phi- 
lippe pour  gênerai  :  de  ce  temps  il  y  a  eu  des  ligues 
de  Suisses  et  de  Chevanbe  sous  les  empereurs,  et  des- 
sous le  Turc  les  Symaniots  et  ceux  du  montdeSinay: 
il  n'y  a  rien  à  comparer  avec  les  Huguenots,  sinon  les 
villes  imperialles  d' Allemagne  ;  La  Rochelle,  Montau- 
ban  ,  Montpellier,  Nismes,  ne  font  que  ce  qu'ils  veu- 
lent :  les  villes  imperialles  payent  plus  pour  le  Land- 
freid  depuis  que  la  guerre  est  en  Ongrie,  que  les 
susdites  villes  ne  payent  au  Roy. 

C'est  une  démocratie  mesle'e  d'aristocratie,  une 
republique  dans  la  monarchie ,  de  laquelle  elle  fo- 
mentera la  ruine,  parce  que  l'un  de  ces  gouverne- 
ments ne  peut  subsister  ny  demeurer  en  seurté  sans  la 

Viïïne  de  l'autre,  duquel,  s'ils  pouvoient,  ils  fomente- 
1  oient  la  perte.  Et  pour  confirmer  ce  que  dessus,  se  voit 
l'assemblée  faicte  à  La  R.ochelle,  en  ceste  année  1621 , 
contre    le    commandement    du    roy  Loys  XIII,  le- 
quel les  a  déclaré   rebelles ,    et  heureusement   pris 
trente  villes,  places   ou  forteresses  des  leurs  :  ceste 
assemblée  purement  aristocratique ,  composée  de  mi- 
nistres, a  esleu  les  généraux  d'armées,  les  gouverneurs 
des  provinces,  avec  ordonnance  expresse  qu'ils  dépen- 
dront d'eux ,  en  pouvoir  de  les  créer  et  destituer  à  leur 
plaisir;  et  le  bon  heur  de  Sa  Majesté  veut  qu'ayant 
pris  en  protection  tous  ceux  de  la  religion,  qu'il  ne 
reste  que  deux  ou  trois  villes  déclarées  rebelles,  de- 
quoy  il  y  a  créance  que  Sa  Majesté  en  sçaura  bien  venir 
à  chef. 

La  liberté  est  de  si  grande  estime,  que  les  anciens 
l'ont  achepté  au  prix  de  leurs  sangs,  biens  et  cons- 
cience :  aucuns  se  sont  tuez ,  plusieurs  précipitez, 
désespérez  de  la  pouvoir  conserver.  Infinis  hommes 
sont  morts  pour  la  garder;  beaucoup,  parla  jalousie 
et  crainte  de  la  perdre,  se  sont  jettez  dans  des  mal- 
heurs ausquels  ils  ne  fussent  tombez  ;  pour  éviter  les 
maux  incertains  de  l'advenir,  se  sont  précipitez  par 
soupçon  dans  les  presens.  Les  hommes  ne  prisent  ce 
qu'ils  possèdent  ;  la  santé  ,  la  liberté  n'est  estimée  lors- 
que l'on  en  jouit  ;  et  quand  elle  est  perdue  l'on  cog- 
noist  son  prix  et  sa  valeur,  pour  lesquels  quelquefois 
on  donneroit  tous  les  biens  que  l'on  possède. 

Ceste  liberté  a  différents  degrez,  il  y  en  a  beaucoup 

d'imaginaires.   Le  gouvernement  populaire ,  là  où  le 

commun  des  hommes  croyent  vivre  en  plus  de  liberté, 

auquel  un  chacun  d'eux  a  sa  voix,  puissance  et  au- 

thorité  en  main,  asseurez  de  pouvoir  déposer  leurs 
magistrats  et  ceux  qui  sont  esleuz,  de'slors  qu'ils  ver- 
seront mal  et  contreviendront,  en  quelque  sorte  que 
ce  soit,  aux  loix  du  païs.  Tels  sont  les  Suisses  et  les 
villes imperialles  d'Allemagne,  ne  recognoissant  lesad- 
voiïer  supérieurs  et  maires  qu'entant  qu'ils  sont  gens 
de  bien  et  observateurs  des  loix  de  leurs  païs. 

Il  y  a  quelque  apparence  de  liberté  en  ces  grandes 
republiques  alliées  les  unes  avec  les  autres. 

Les  petites  mal  appuyées  qui  y  pensent  estre,  sont 
en  plus  de  servitude  que  de  liberté,  d'autant  qu'ils  sont 
en  perpétuelle  crainte  et  danger  d'estre  opprimez  des 
grands  roys,  princes  et  républiques  qui  les  environ- 
nent :  tellement  qu'ils  sont  forcez  à  de  continuelles 
gardes ,  despense  de  pensionnaires  dans  les  cours  de 
ceux  qu'ils  craignent ,  soldoyement  d'estrangers ,  en- 
tretenement  d'armes,  d'espions;  en  veille  continuelle, 
tousjours  en  peur,  tousjours  en  crainte  :  tellement  que 
ceste  liberté  est  beaucoup  moindre  que  celle  de  ceux 
qui  sont  sous  un  grand  roy.  Celles  sont  les  villes  de 
Genève,  de  Lucques,  de  Ragouse,  et  mesmes  de  La 
Rochelle,  dont  la  liberté  est  entièrement  imaginaire, 
pour  les  grands  soupçons  ausquels  ils  vivent. 

C'est  un  grand  contentement  et  satisfaction  d'estre 
sous  une  monarchie,  empyre,  royauté  ou  republique, 
là  où  l'on  peut  estre  certain  qu'en  vivant  bien  l'on  ne 
peut  estre  opprimé;  que,  suivant  la  vertu,  et  servant 
le  public,  il  se  peut  atteindre  aux  grades  et  récom- 
penses que  l'on  mérite,  et  qu'en  faisant  mal  injustement 
et  meschamment ,  on  est  puny  et  cbastié  :  tellement 
qu'il  est  en  l'opinion  d'un  chacun  de  faire  bien  ou  mal, 
son  advajQçementou  sa  perte.  Au  contraire,  c'est  vivre 


SEIGNEUR  DE  TAVANNES.     [iS^tî]  2/J-3 

en  grand  regret  sous  les  dominations,  quand  on  cog- 
noistque,  quelque  preud'hommie,  fidélité,  prudence  et 
sagesse  que  Ton  ait,  que  nonobstant  les  supérieurs  ne 
laissent,  par  leur  inclination,  tyrannie,  envie,  avarice, 
calomnies  etfauxtesmoignages,  de  ruiner  et  perdre  les 
plus  gens  de  bien  ,  et  que  l'on  voit  eslever  aux  estats 
des  personnes  indignes,  scélérats,  corrompus  et  mes- 
chans  ,  ou  d'obscures  extractions,  sans  mérite,  que 
toutes  les  meschancetez  les  plus  atroces  demeurent 
impunies.  La  France  est  fort  subjecte  à  ces  malheurs; 
la  Cathalongne  en  est  aucunement  exempte,  et  quel- 
ques provinces  d'Espagne  ausquels  les  roys  n'osent 
faire  injustice  ny  impositions  extraordinaires,  pour  la 
crainte  d'une  rébellion;  l'Angleterre  aussi  :  le  peuple 
y  demeure  en  beaucoup  de  libertez  ,  encor  que  les 
grands  sont  aucunement  subjects  à  ce  desordre  par 
soupçon. 

Les  bourgeois  des  villes  qui  vivent  sous  la  protection 
des  potentats  d'Allemagne  sont  en  quelque  liberté', 
neantmoins  inférieurs  aux  villes  imperialles  ;  mais  le 
peuple  de  la  campagne  est  beaucoup  oppresse.  Sem- 
blablement  en  Pologne  les  palatins  et  gentilshommes 
sont  en  autorité,  le  peuple  des  champs  est  en  servitude. 

Aussi  il  y  a  différente  liberté;  et  tel  y  pense  estre, 
comme  est  dict  cy  dessus,  qui  est  en  grande  subjec- 
tion  et  incommodité.  L'Italie,  les  Vénitiens,  par  leurs 
loix,  conservent  en  liberté  les  peuples  de  leur  domina- 
tion ,  neantmoins  à  la  nécessité  les  oppressent.  Ceux 
qui  sont  dans  les  terres  du  Pape,  quand  la  guerre  n'est 
point  en  Italie,  goustent  de  quelque  franchise,  et  ont 
leurs  incommoditez  du  changement  des  Papes,  qui 
avancent  leurs  parens  à  leur  préjudice.  Cçux  qui  sont 

sous  un  grand  roy  ont  de  l'advantage  sur  ceux  qui  sont 
sous*  des  petits  potentats  :  ceux-là  sçavent  le  nombre 
des  biens  de  leurs  féodaux  et  subjects,  leurs  facultez 
et  de  leurs  amis,  desquels  ils  sont  coustumierementen 
soupçon  ou  désir  d'avoir  ce  qu'ils  possèdent  et  les 
abbaisser  par  inventions  et  accusations  ;  et  ceux  qui 
sont  sous  le  gouvernement  aristocratique  d'un  petit 
nombre  qui  a  la  supériorité,  ne  sont  en  mesme  liberté, 
ne  participais  ni  aux  conseils,  ny  aux  grades,  ny 
charges  honorables.  Telles  sont  les  republiques  de  Ve- 
nise et  de  Gènes  :  en  l'une  les  gentilshommes  ont  oc- 
cupé les  suprêmes  conseils  et  dignitez  ;  en  l'autre  le 
roy  d'Espagne  maintient  les  gouvernements  des  nobles 
au  mespris  de  la  populace,  qu'il  tient  en  subjection  par 
ses  galleres  et  proficts  qu'il  fait  en  Italie,  et  par  l'ar- 
gent qu'il  leur  doit. 

Tout  favorise  le  dessein  huguenot,  tout  est  préparé 
à  la  ruine  des  Espagnols,  le  prince  de  Navarre  accordé 
à  la  fille  de  France  en  faveur  de  l'Admirai  qui  en  fait 
pivot  pour  son  establissement,  et  c'est  celui  de  sa  perte  : 
il  assemble  à  Paris  les  Huguenots  pour  gouverner,  ils 
y  sont  assemblez  pour  y  estre  tuez;  il  envoyé  Strosse 
à  Bordeaux  pour  envahir  la  Flandre,  il  sert  pour  as- 
siégerLa  Rochelle  ;  de  mesme  Lorraine,  France,  Es- 
pagne, Italie,  jurez  à  la  ruine  de  ceux  de  Bourbon  et 
des  Gascons  favorits,  les  establirent  par  la  guerre  et  par 
la  paix.  Ce  que  nous  pensons  faire  pour  nous  fait 
contre  nous  ;  Dieu  se  sert  de  nous  contre  nous  mesmes, 
révoque  les  arrests  de  ses  chastiments,  arrache  du  trosne 
royal  celuy  qu'il  y  avoitdesseigné,  et,  par l'ofTence  nou- 
velle de  celui  là,  il  y  remet  le  pécheur  pénitent  qui  a 
recogneu  sa  faute;  se  venge  des  ennemis  par  ses  enne- 

mis,  ou  suscite  un  tiers,  jettantle  battu  et  le  batteur  à 
ses  pieds.  M.  du  May  ne  avoit  toufe  la  France,  les  roys 
fuy oient  vers  LaBochelle  devant  luy,  les  peuples  l'ado- 
roient,  les  estrangers  le  favorisoient  :  il  irrite  Dieu,  sa 
gloire  est  renversée  ;  une  poignée  de  gens ,  une  tierce 
personne,  qualifiée  le  prince  deBearn,  a  l'honneur  et 
le  profict  de  tout  son  labeur.  Ce  mouvement  gênerai 
miraculeux  de  toute  la  Ligue  ne  peut  estre  référé  qu'à 
Dieu;  c'estoit  celuy  à  qui  il  faloit  recourir,  et  garder 
que  les  nouveaux  péchez  des  entrepreneurs  ne  fissent 
oublier  les  vieux  de  ses  adversaires  :  il  faloit  se  vaincre, 
se  purger  d'ambition,  chercher  la  coronne  au  ciel  pour 
l'avoir  en  terre;  assembler  les  estats  légitimes,  se  con- 
tenter de  la  qualité  qu'ils  eussent  donné,  les  mettre  en 
toute  autorité;  du  moins  les  ruines  en  fussent  esté  plus 
honorables  ,  et  les  espérances  divines. 

Pour  ruiner  son  ennemy  il  se  faut  rendre  meilleur 
que  luy.  Dieu  n'eust  révoqué  son  arrest,  n'eust  permis 
qu'au  lieu  d'arracher  l'y  vroye  elle  eust  esté  rehaussée, 
n'eust  laissé  la  mauvaise  plante  huguenotte  pour  la 
punition  des  bonnes,  et  n'eust  donné  des  biens  à  ceux 
qui  en  avoient  perdu  l'espérance.  Arrogance,  ambition 
masquées  de  religion ,  source  de  l'ire  de  Dieu  ,  perte 
des  victoires  et  géhennes  des  consciences  ;  ce  sont  les 
autheurs  des  ruines  du  party  de  la  Ligue,  non  ces  rai- 
sons humaines  qu'aucuns  disent,  que  M.  du  Mayne  se 
conseilloit  à  des  escritoires ,  non  à  des  capitaines  ;  vou- 
lant estre  roy,  qu'il  devoit  prendre  l'advis  de  ceux  qui 
desiroient  estre  ducs,  non  des  longues  robes ,  qui,  ne 
voyans  assez  de  grandeur  en  un  Estât  séparé,  desiroient 
la  paix  à  son  préjudice  :  leur  ambition  n'estoit  que 
d'avoir  des  biens,  estans  sortis  de  petits  lieux;  leurs 

richesses  ne  pouvoient  estre  asseurées  par  la  guerre. 
M.  du  May  ne  vouloit  Testât  royal  entier,  et  ne  se  sen- 
tant assez  de  vertu  par  dessus  les  autres,  contrarie  les 
princes  ses  alliez  et  parens  ;  aymoit  mieux  que  le  party 
contraire  prosperast  qu'iceux,  et  il  estoit  en  crainte, 
en  jalousie  de  ses  capitaines  propres  dés  qu'ils  posse- 
doient  deux  forteresses;  craigooit  la  domination  espa- 
gnolle  et  Testât  populaire  :  ainsi,  en  garde  de  tous, 
donnant  coup  à  chacun  Tun  après  l'autre,  chacun  luy 
en  rendoit  à  son  tour  ;  il  employoit  une  heure  de  temps 
contre  ses  ennemis,  et  vingt  trois  contre  ses  amis,  pa- 
rens et  alliez  en  son  mesme  party. 

Les  zelez  Ligueux  luy  disoient  et  proposoient  qu'il 
ne  falloit  se  soucier  delà  ruine  de  TEstat,  pourveu  que 
ses  ennemis  le  Fussent ,  et  que  c'estoit  assez  de  se  con- 
server le  lieu  de  supériorité' ;  qu'il  devoit  suivre  Hue 
Gapet,  donner  des  duchez  et  comtez,  sans  reserve  que 
la  souveraineté';  permettant  la  division  de  TEstat,  il  fust 
esté  roy  absolu  ou  ses  successeurs  ;  qu'il  ne  devoit 
croire  le  sieur  de  Villeroy  et  Vydeville,  de  la  vieille 
Cour,  qui  ne  vouloient  faillir  de  changer  et  révéler  ses 
conseils  à  sa  ruine  ;  qu'il  ne  falloit  croire  ceux  de  ses 
conseillers  qui  aymoient  mieux  Testât  de  la  France  que 
son  particulier,  et  qu'ils  vouloient  sauver  par  la  paix  le 
gain  qu'ils  avoient  obtenu  par  la  guerre  ;  qu'il  ne  de- 
voit s'amuser  aux  voluptez,  donner  l'argent  d'Espagne 
à  ses  parentes  et  aux  dames  ;  qu'il  ne  falloit  user  les 
selles  des  cabinets ,  pendant  que  ceux  du  party  con- 
traire usoient  celles  de  leurs  chevaux;  que  les  conseils 
des  soldats  se  tiennent  à  cheval,  et  ceux  des  présidents 
en  chambre  ;  qu'il  ne  faloit  s'entretenir  quatre  ans  en 
traicté  avec  le  roy  de  Navarre,  donnant  soupçon  à  tous 

ses  partisants,  mais  prendre  hardiement  la  coronne,  et 
déclarer  ducs  et  comtes  tous  ses  parens  et  gouverneurs 
de  provinces  qui  avoient  plus  de  crédit;  traicter  avec 
les  Catholiques  qui  estoient  du  costé  du  Roy  ,  qui 
s'offroient  volontairement  de  s'allier  avec  luy  et  de 
faire  une  grande  entreprise,  mesmes  de  mettre  la  main 
sur  le  Roy;  que  s'il  ne  pouvoit  estre  roy,  il  faloit 
adhérer  aux  Espagnols  et  les  laisser  faire;  qu'il  ne  fa- 
loit abbaisser  la  faction  populaire  qu'il  n'avoit  eslevë*, 
n'abolir  le  conseil  des  Seize  ny  la  confrairie  du  Cordon 
Blanc  d'Orléans,  pour  se  fier  à  La  Chastre  et  à  la  faction 
contraire  ;  ne  punir  ceux  qui  firent  mourir  Brisson  ; 
qu'il  devoit  laisser  sur  la  fin  le  gouvernement  entre  les 
mains  de  la  populace,  et  déserter  Paris  plustost  que  se 
mettre  en  danger  de  le  perdre  ;  qu'il  n'estoit  besoin  de 
combattre  qu'à  son  advantage,  ou  pis,  faire  des  petites 
paix  à  l'exemple  des  Huguenots,  et  non  des  trefves, 
gardant  les  villes  ;  et  ne  devoit  traicter  en  Espagne  par 
ses  serviteurs,  qui  leur  estoient  ennemis;  se  résoudre 
promptement  avec  les  Espagnols  de  prendre  la  coronne 
ou  de  la  donner,  parce  qu'iceux  Espagnols  et  autres* 
n'eussent  eu  que  le  nom  de  la  royauté,  et  l'efïèct  en 
eust  esté  à  M.  du  Mayne  ;  qu'en  donnant  la  coronne  il 
se  pouvoit  reserver  un  quart  de  France  en  souverai- 
neté ;  accoustumer  de  bonne  heure  les  provinces  à 
donner  de  l'argent  et  non  à  en  demander  ;  qu'il  falloit 
acquérir  le  peuple  des  villes  et  s'en  servir;  que  l'on 
leur  eust  tousjours  bien  levé  l'authorité  à  la  fin  ;  que 
les  chefs  du  conseil  de  M.  du  Mayne  dévoient  estre  du 
peuple  et  des  Espagnols,  qui  estoient  irréconciliables, 
et  de  ne  craindre  pas  de  prendre  le  nom  de  roy,  puis 
que  par  une  paix  il  y  pouvoit  demeurer  en  une  partie 

de  France,  veu  que  Ton  dit  que  Henry  III  vouloit  bien 
faire  le  duc  d'Espernon  roy  de  Mets,  et  celuy  de 
Joyeuse  roy  d'Arles  en  Provence  -,  punir  les  delinquans 
sans  crainte  ;  qu'il  valoit  mieux  un  petit  nombre  de 
bien  ordonnez  que  beaucoup  de  desobeissans ,  et  perdre 
tout  par  trop  d'ambition  et  trop  peu  de  courage  ;  qu'il 
devoit  donner  aux  princes  ses  parens  et  principaux 
capitaines  plus  que  le  juste  beretier  ne  leur  promettoit  ; 
au  lieu  d'office  de  la  coronne  et  gouvernements  , 
donner  des  duchez  et  comtez,  se  reservant  seulement 
le  baisemain  ;  qu'il  ne  faloit  autres  Suisses  que  les  gens 
des  villes  aguerris;  avec  de  bons  capitaines,  ils  eussent 
fait  comme  ceux  de  Paris  firent  aux  Barricades,  non 
comme  les  Gautiers  en  Normandie,  qui  se  perdirent 
à  faute  de  chef;  que  c'estoit  folie,  avant  que  d'estre 
possesseur  du  royaume,  de  débattre  avec  ses  parens  à 
qui  l'auroit  ;  qu'il  faloit  premièrement  vaincre  les  enne- 
mis, ainsi  que  César,  Anthoine  et  Lepidus  firent  avant 
que  se  battre  ensemble  ;  que  pour  avoir  voulu  voir  trop 
clair,  ils  n'ont  veu  goutte ,  et  pour  s'estre  voulu  asseurer 
de  tout  devant  temps,  ont  tout  perdu,  et  s'estre  trop  et 
trop tost  préparez  (pour  estre  absolus  à  l'advenir),  ils 
ont  pris  ruyne  pour  règne  ;  que  M.  de  Mayenne  ne  de- 
voit mescontenter  dom  Diego  d'Yvarra  pour  envoyer  le 
président  Jeanin  traicter  avec  le  roy  d'Espagne  son 
maistre,  qui  ne  faisoit  ny  ne  croyoit  que  ce  que  dom 
Diego  offencé  lui  mandoit,  et  encore  plus  grande  faute 
d'envoyer  traicter  en  Espagne  ce  qui  se  pouvoit  négo- 
cier en  France  par  une  personne  qui  s'aymoit  mieux 
et  l'Estat  que  son  maistre,  ce  qui  estoit  des  conseils 
des  gens  intéressez  qui  s'aymoient  mieux  que  le 
public. 

L'Espagnol  contrarient  M.  du  Mayne  pour  faire  roy 
rarchiduc  \  Ni.  du  Mayne  le  brouille  pour  le  mainte- 
nir entier  à  soy  ;  ses  parents  y  aspirent,  il  se  bande 
contre  eux:  tellement  que  les  six  parts,  qui  estaient 
l'Espagnol,  M.  du  Mayne,  M.  de  Guise,  les  princes, 
le  peuple  et  le  Pape,  se  contrarioient  incessamment, 
avec  tant  de  peur  de  Faggrandissement  d'un  d'eux, 
que  tous  ensemble  font  pour  le  roy  de  Navarre,  disant 
qu'ils  aymoient  mieux  qu'il  fust  roy  qu'un  de  leurs 
compagnons  :  ignorance  nottée  par  les  Ligueurs  en 
M.  de  Mayenne,  qui  ne  devoit  s'opposer  aux  Espa- 
gnols et  à  la  pluspart  de  ses  parents,  qui  ne  se  dé- 
voient soucier  qui  le  fust,  pourveuque  ceux  de  Bour- 
bon ne  le  fussent,  veu  que  la  division  de  l'Estat  estait 
leur  salut. 

Ceux  qui  ont  voulu  tout  ont  tout  perdu ,  pronostic 
que  je  fis  par  une  lettre  que  j'escrivis  à  M.  du  Mayne 
au  premier  mescontentement  que  j'eus  de  luy,  là  où 
je  luy  mandois:  «  Qui  toute  la  veut  toute  la  perd;  »  ce 
qui  estait  contraire  à  toutes  ces  fautes  cy-dessus  re- 
marquées par  ceux  qui  ont  voulu  parler  contre  mon- 
dict  sieur  du  Mayne  et  contre  l'Estat,  dont  nous  de- 
vons désirer  la  conservation,  et  disoient  que  c'estoit 
grande  sottise  à  M.  du  Mayne  d'abandonner  les  Es- 
pagnols, veu  ce  qu'il  avoit  leu  et  ouy  dire,  que  des 
que  le  duc  de  Eourgongne  laissa  les  Anglais  ses  asso- 
ciez, Louys  XI  le  ruyna  facilement  après.  Ce  ne 
sont  pas  tous  ces  manquements  et  ces  fautes  cy  des- 
sus remarquées,  qui  ont  arraché  l'espérance  du  scep- 
tre des  mains  de  M.  du  Mayne ,  et  la  conversion  et 
ruyne  entière  des  hérétiques  ;  c'est  la  seule  hypocry- 
sie,  et  convertissement  de  la  religion  en  la  seule  ara- 

bition;etvouloit  circonvenir  et  illuder  ce  grand  Dieu 
lequel  voit  dans  le  cœur  des  personnes,  et  les  juge  et 
chastie,  non  seulement  pour  leurs  mesfaicts  apparents, 
ains  pour  leur  plus  secrette  pensée  et  desseins  cachez. 
Le  Roy  n'est  obligé  à  M.  du  Mayne  de  ce  qu'il  a 
fait  pour  luy,  parce  qu'il  le  faisoit  pour  soy-mesme; 
il  empescha  la  dissipation  pensant  tout  garder  pour  luy  : 
moins  est-il  obligé  aux  conseillers  d'escritoire  dudict 
sieur  du  Mayne,  lesquels, ne  pouvant  estre  ducs  pour 
n'estre  de  la  profession ,  ny  n'estimant  estre  assez  de 
grandeur  d'estre   chanceliers  en  un   Estât  divisé ,  ils 
ont  adopté,  et  en  apparence  fait  par  conscience,  ce 
que  leur  ambition  et  particulier  leur  a  fait  faire  à  la 
manutention  de  l'Estat  et  à  la  ruyne  de  leur  maistre. 
C'est  ce  qu'aucuns  de  la  Ligue  disent ,  non  moy  qui 
abhorre  ces  raisons  humaines  et  réfère  leur  perte  et 
ruyne  à  n'avoir  suivy  l'ordonnance  de  Dieu  :  ayant  eu 
plus  d'ambition  que  de  religion  ,    sa  divinité  a  révo- 
qué ses  bienfaicts  d'eux,  et  changé  ses  resolutions  par 
leurs  péchez,  dirigeant  leurs  labeurs,  contre  leur  in- 
tention ,  à  l'exaltation  d'un  tiers  qui  y  avoit  peu  d'es- 
pérance.  Ils  se  vantoient  que  les  croix  de  leurs  és- 
pées  defendoient  celles  de  l'Eglise  ;   Dieu  à  monstre 
qu'il  n'avoit  besoin  des  forces  humaines.  Tres-rélui- 
sant  miracle!  il  â  tiré  la  defence  de  l'Eglise  de  celuy 
qui  en  procuroit  la  ruyne,  et  à  donné  la  puissance 
à  celuy  qui  n'en  avoit  point.  Ainsi  se  retournent  les  grâ- 
ces du  souverain,  quand  il  les  a  départies  à  ceux  qui 
s'en  rendent  indignes.  Tous  ces  deux  feuillets  cy -des- 
sus ont  esté  colligez  de  ce  que  disent  ceux  de  la  Li- 
gue, et  n'est  point  blasphémer  d'escrire  ce  que  l'on 
entend  dire ,  non  que  pour  cela  on  l'advoiie. 

Abbaisser  l'Huguenot,  retirer  le  secours  de  Flan- 
dres, rompre  leur  intelligence,  estoit  contraire  à  l'in- 
clination du  roy  Henry  IV:  ce  seroit  l'exaltation  des 
Espagnols  ja  trop  formidables,  quitter  les  vrays  amis 
pour  s'appuyer  sur  des  conquis  Catholiques,  les  uns 
qui  ont  esté  ennemis  desclarez,  et  la  pluspart  encore 
amis  simulez,  sans  asseurance  certaine  qu'il  n'y  ait 
de  nouveaux  mouvements  de  leur  part,  lesquels  ad- 
venants,  si  les  Huguenots  estoient  offencez,  ils  n'assis- 
teroient  Leurs  Majestez ,  d'où  naistroient  différents  par- 
tis; et  seroit  dangereux  de  tomber  aux  guerres  hugue- 
nottes,  qui  en  engendreroient  une  catholique  contre 
l'Estat.  D'autre  part,  maintenir  l'Huguenot, la  broiïil- 
lerie  de  Flandres,  l'alliance  des  Protestaus  d'Allema- 
gne, est  injuste  :  c'est  secourir  les  rebelles  des  princes 
en  mauvais  exemple ,  c'est  faire  à  autruy  ce  qu'on  ne 
voudroit  souffrir,  et  faire  pour  une  religion  contraire 
à  celle  dont  Sa  Majesté  fait  profession. 

Il  est  estrange  d'exalter  un  Estât  aristocratique  pour 
maintenir  une  royauté  de  laquelle  il  est  ennemy.  Di- 
verses raisons  fortifient  ces  conseils:  de  l'un  le  péril  est 
présent,  de  l'autre  à  l'advenir  ;  l'un  touche  le  Roy, 
l'autre  le  Dauphin.  Il  seroit  mieux  pour  Sa  Majesté 
s'opposer  aux  Huguenots,  ruiner  ou  abbaisser  les  fac- 
tions durant  sa  vie,  que  laisser  son  fils  en  péril  d'icelles 
après  sa  mort;  mesmes,  puis  que  là  puissance  des 
Catholiques  ligués  n'est  plus  à  craindre ,  faudi  oit  pro- 
curer la  paix  en  Flandres,  abaisser  sourdement  les 
Huguenots,  obliger  ses  Véritables  amis  pour  maintenir 
la  couronne  à  la  postérité,  sans  craindre  les  mouve- 
ments hérétiques,  faciles  à  dompter  de  son  vivant; 
nommément  tie  les  forçant  en  leurs  consciences ,  ny 

ne  leur  donnant  sujet  de  desespoir,  leur  oster  insen- 
siblement les  places  et  les  charges ,  ou  faire  catholi- 
ques ceux  qui  les  possèdent. 

Les  princes  chrestiens  ne  doivent  faire  guerre  sans 
défier  leurs  ennemis  :  la  faute  est  pareille  à  celle  des 
gentilshommes  qui   frappent  leurs  semblables  avant 
que  les  avoir  adverty   de  mettre   l'espée  à  la  main. 
L'artifice    n'est    esloigné    de   trahison    de   ceux    qui 
font  parler  de  paix  à  leurs  ambassadeurs,  et  resoulent 
la  guerre  en  leurs  conseils  secrets  :  c'est  confesser  son 
peu  de  courage  ou   sa  tromperie;  c'est  se  sentir  in- 
férieur d'hardiesse,  de  droict  et  de  valeur,  de  sur- 
prendre en  pleine  paix   ses  voisins.  Puis  qu'il   n'est 
permis  de  tromper  les  trompeurs,  pour  la  meschan- 
ceté  d'autruy  il  ne  faut  nous  faire- leurs  semblables, 
quoy  qu'ils  nous  ayent  auparavant  surpris.  Les  Turcs 
sont  fidèles    en  ce  seul  poinct,  qu'ils  dénoncent  la 
guerre  premier  que  l'entreprendre.  Dieu  hayt  les  mes- 
chans  aggresseurs ,  les  punit  en  ce  inonde  ou  ailleurs  : 
les  subjects,  les  voisins  secourent   plustost  la  bonne 
querelle  que  la  mauvaise.   La  conscience  examinée, 
le  droict  approuvé  par  les  ecclésiastiques  et  gens  bien, 
s'il  est  juste  d'assaillir  et  se  défendre  selon  Dieu,  en 
ce  que   la  raison  peut  permettre,  c'est  l'acte   d'un 
Chrestien. 

Il  est  mal-aisé  de  voir  de  grands  effects  des  ligues 
et  confedefations  qui  dépendent  de  plusieurs  ;  chacun 
a  un  but  particulier  pour  se  prévaloir  du  profict  et 
de  l'honneur  sur  ses  compagnons;  les  meffiances, 
mescontentemens,  incommoditez  que  les  uns  souffrent 
plus  que  les  autres,  diminue,  change  et  pervertit  leur 
intention;  l'envie  entre  les  capitaines,  hayne  entre  les 

nations,  soupçons  et  trahisons  ne  manquent.  Qui  veut 
tirer  profict  de  ligue,  il  faut  que  ce  soit  promptement, 
et  de's  le  premier  jour  pourvoir  et  faire  les  provisions 
d'hommes,  d'argent,  de  vivres,  de  capitaines,  d'offi- 
ciers généraux  choisis  pour  tout  le  temps  que  dure 
l'entreprise ,  et  que  les  deniers  demeurent  confisquez 
au  préjudice  de  ceux  qui  rompront  l'association  avant 
terme  :  partager  les  conquestes  à  venir,  et  les  dom- 
mages et  despens,  petits  ou  grands  qu'ils  puissent 
estre,pour  les  supporter  également  ;  résoudre  ,  avant 
que  commencer,  sur  tous  événements  qui  peuvent  rap- 
porter jalousie  et  mescontentement .;  s'oster  tant  qu'il 
se  peut  le  pouvoir  de  se  desdire  ;  ne  destituer  officiers 
ny  pervertir  les  finances  jusqu'au  parachèvement  de 
l'entreprise.  Grand  advantage  est  à  un  seul  souverain 
contre  plusieurs  liguez,  qui  par  mauvaise  intelligence 
et  soupçon  se  défont  eux-mesmes. 

Les  pauvres  qui  ne  font  guerre  et  n'exercent  les 
cruautez,  n'ont  non  plus  de  mérites  que  les  vieillards 
qui  s'abstiennent  de  luxure  par  impuissance  :  cela  ne 
les  exempte  de  péché,  pour  n'avoir  armes  ny  richesses; 
qui  prend  un  escu  volleroit  une  province  ;  qui  donne 
un  coup  d'espée  ne  s'abstiendroit  de  plusieurs  meur- 
tres s'il  avoit  le  pouvoir;  il  ne  leur  reste  que  les  moyens 
de  mal  faire,  s'ils  ont  la  volonté  mauvaise,  laquelle 
Dieu  juge  dans  leurs  cœurs. 

Le  conseil  huguenot,  pour  ruiner  l'Eglise,  a  esté  de 
luy  oster  les  biens  ;  leur  proverbe  estoit  qu'abattant  le 
colombier  les  pigeons  s'esgarent;  la  marmite  renversée 
met  en  desordre  les  marmitons  et  ceux  qui  en  vivent  : 
suyvant  leurs  préceptes  et  desseins,  les  cures  sont  rui- 
nées des  décimes ,  par  conséquent  les  sacrements  non 

administrez,  ny  les  parroissiens  insti  uicts.  Si  la  vente 
du  bien  d'Eglise  continue  en  France,  avec  l'augmen- 
tation des  décimes,  c'est  faire  pour  les  Huguenots  et 
ruiner  les  Catholiques  :  si  les  ventes  cessent,  et  qu'il 
soit  ordonné  aux  ecclésiastiques  de  racheter  les  biens 
vendus,  et  pour  cest  effect,  à  leur  défaut,  y  employer, 
par  l'autorité  du  Roy  ,  le  quart  de  leurs  revenus  ,  l'E- 
glise se  remettra  en  meilleur  estât,  pour  avoir  moyen 
à  l'advenir  d'ayder  à  la  conversion  des  hérétiques. 

Les  conciles  prohibent  que  les  laiz  ne  tiennent  les 
biens  d'Eglise,  les  papes  l'endurent j  iceux  sont  don- 
nez pour  le  maintenir;  ceux  qui  font  la  guerre  contre 
les  Hérétiques  semblent  en  pouvoir  posséder,  puisque 
Sa  Saincteté le  permet,  et  que  tous  sçavent  qu'il  en  est 
bien  adveity.  Les  abbayes  sont  données  aux  femmes, 
aux  Huguenots  et  gens  incapables;  il  vaut  autant  qu'un 
preud'homme  laiz  les  tienne  que  telles  gens.  Ces  pé- 
chez chargent  les  roys,  qui,  estant  obligez  des  services 
que  la  noblesse  fait,  espargnent  leurs  bourses  pour 
payer  de  celle  de  l'Eglise.  Les  papes  sçavent  les  desor- 
dres, et  n'y  remédient,  pour  la  crainte  de  la  déso- 
béissance des  princes,  qui  causeroit  un  schisme;  disent 
qu'il  vaut  mieux  endurer  des  petites  fautes  que  de 
donner  lieu  à  de  grandes,  ainsi  que  l'on  voit  par  expé- 
rience au  royaume  d'Angleterre,  qui  s'est  faict  héré- 
tique pour  n'avoir  esté  appreuvé  un  divorce.  Et  en- 
cores  que  l'on  dise  que  les  loix  divines  ne  doivent 
rompre  ny  plier,  il  y  a  des  exemples,  au  vieil  et  nou- 
veau Testament,  des  prophètes  et  des  saincts  qui  ont 
enduré  beaucoup  de  choses  des  princes  et  des  parti- 
culiers, pour  les  maintenir  et  r'amener  au  ton  che- 
min.  En  eflect,  qui  se  peut  passer  des  bénéfices  c'est, 


SEIGNEUR  DE  TAVANNES.     [  lS^'i]  2$[) 

le  mieux  ;  et  ceux  qui  en  possèdent  par  bien-faicts  des 
roys  et  tollerance  des  papes,  ont  quelque  consolation 
en  leur  conscience  pour  l'acquict  de  laquelle  ils  doi- 
vent obtenir  pardon  de  Sa  Saincteté;  à  quoy  sont  en- 
couragez par  la  considération  de  tant  d'incommiandes 
faites  en  Espagne,  possédées  par  des  gens  mariez,  sous 
ombre  d'un  ordre  de  Sainct  Jaques  ou  autres  :  prétexte 
qui  a  este  refusé  au  roy  Henry  troisiesme  à  la  création 
de  Tordre  du  Sainct  Esprit ,  et  qu'il  valoit  mieux  ac- 
corder par  Sa  Saincteté,  pour  éviter  le  péché  que  com- 
met la  noblesse  de  France  jouissant  desdits  bénéfices. 

Ceux  qui  ont  eu  charge  et  grandeur  un  an  doivent 
avoir  autant  de  contentement  que  ceux  qui  les  conser- 
vent quinze  ;  il  y  a  un  bout ,  une  fin  à  tous  deux  ;  rien 
n'est  permanent.  Il  fâche  plus  de  perdre  les  estats  à 
celuy  qui  en  a  joûy  quinze  ans,  qu'à  celuy  qui  ne  les 
a  possédez  que  deux.  La  mort  est  aussi  fascheuse  aux 
vieilles  gens  qu'aux  jeunes  :  celuy  qui  a  eu  des  aucto- 
ritez  et  les  a  quittées  gouste  deux  vies ,  l'active  et  la 
tranquille  :  en  l'active  il  est  à  autruy  recompensé  de 
gloire ,  au  repos  c'est  être  à  soy-mesme  recompensé 
de  plaisirs.  Qui  est  en  une  de  ces  vies  désire  l'autre, 
parce  qu'en  celle  dequoy  on  joiïist  on  ne  sent  les  in- 
commoditez  présentes  de  celles  de  laquelle  on  s'est 
privé.  Un  philosophe  jugeoit  le  tyran  de  Syracuse  in- 
digne d'estre  inaistre  d'escolle  en  liberté,  et  hors  de 
tant  de  traverses,  craintes  et  travaux  dont  sont  acca- 
blez ceux  qui  possèdent  les  souverainetez ,  mesmement 
illicites.  Je  me  contente  avec  raison  :  j'ay  eu  médio- 
cre faveur  des  roys,  grande  auprès  de  M.  du  Mayne. 
et  duc  de  Palme  dominant  la  France  ;  j'ay  commandé 
absolument  dans  trois  armées,  l'espace  de  deux  ans, 

après  le  gênerai ,  et  suis  este'  gênerai  moy-mesme  en 
d'autres;  j'ay  esté  gouverneur  es  plus  riches  et  fortes 
provinces  de  France,  Normandie  et  Bourgongne ,  en 
puissance  absolue  dévie  et  de  mort,  avec  plus  d'au- 
torité que  ceux  qui  sont  en  faveur  des  roys  maintenant, 
qui  n'oseroient  commettre  ce  que  je  pouvois  faire ,  et 
que  mon  intégrité  et  preud'hommie  a  empesché.  Main- 
tenant, grâces  à  Dieu,  cognoissant  les  tromperies  et 
vanitez  mondaines  ,  que  toute  chose  n'est  que  poudre, 
qu'il  n'en  reste  que  les  péchez  commis  ,  je  gouste  l'au- 
tre vie  en  tranquillité,  repos  et  liberté,  qui  m'est 
d'autant  plus  chère  qu'elle  est  proche  de  salut, 
et  que  j'ay  cogneu  et  gousté  les  incommoditez  de 
l'autre  vie. 

L'arc  tendu  à  la  ruine  ou  establissement  des  Hugue- 
nots, le  roy  Charles  porté  à  la  guerre  d'Espagne  par 
leur  subtilité,  ils  luy  proposent  d'obscurcir  les  com- 
bats de  son  frère  par  nouvelles  victoires.  La  Royne 
fluctue  entre  paix  et  guerre  ;  crainte  de  civile  la  pen- 
che à  l'estrangere  ;  les  vieux  Italiens  ambitieux  ,  ses 
parens,  esperans  grandeur  en  ceste  guerre,  la  suadent  : 
comme  femme ,  elle  veut  et  ne  veut  pas ,  change  d'ad- 
vis  et  rechange  en  un  instant.  Les  Huguenots  cornent  la 
guerre,  le  Roy  avec  eu£,  dont  ses  grandes  faveurs  leur 
sontsuspectes.  Telligny,  huguenot,  possesseur  et  favory 
de  Sa  Majesté,  en  créance  de  ceux  de  Montmorency, 
estaint  autant  de  soupçon  que  les  ministres  en  allument. 
Soit  que  la  justice  de  Dieu,  ou  la  mauvaise  fortune  de 
l'Admirai,  ou  la  crainte  qu'il  avoit  de  retourner  aux 
guerres  civiles,  fermassent  ses  yeux  et  ses  sens  aux  advis 
de  sa  ruine ,  croit  qu'il  n'y  avoit  point  de  milieu  que 
posséder  la  Cour  ou  rentrer  en  la  guerre,  aux  incom- 

moditez  de  laquelle  il  propose  l'hazard  de  la  perte  de  sa 
vie.  Il  ne  voy oit  ny  ne  prevoyoit  ce  qui  n'estoit  pour  lors, 
d'autant  plus  qu'il  n'y  avoit  encor  rien  de  résolu  contre 
luy,  quoy  que  les  ignorans  des  affaires  d'Estat  ayent  es- 
crit  ou  dit.  Il  s'eschauffe  en  ses  desseins  pour  faire  des  mal- 
contans  et  se  préparer  à  tous  evenemens,  conseille  la 
casserie  des  gens  de  guerre,  pour  (s'ils  estoient  con- 
traincts  de  prendre  les  armes)  s'ayder  des  mal  contans: 
ceste  casserie  se  fait  à  Madric.  Le  sieur  de  Tavannes 
reprend  sa  compagnie,  qu'il  avoit  donné  à  ses  enfans  , 
contrarie  la  guerre  d'Espagne,  monstre  la  pauvreté 
de  la  France  et  puissance  des  Espagnols. 

L'Admirai ,  memoratif  de  sesplayes  provenues  de  la 
fidélité  et  service  du  sieur  de  Tavannes,  le  tient  pour 
ennemy,  entreprend  sur  sa  vie.  Leurs  Majestez  à  Mon- 
ceaux ,  le  sieur  de  Tavannes  à  Paris  se  promené  avec 
le  sieur  marquis  de  Viliars  et  dix  de  leur  suitte  ;  l'Ad- 
mirai de  Chastillon  le  joinct  sur  le  quay  du  Louvre,  avec 
quatre  vingts  gentilshommes  (  partie  préméditée)  :  l'Ad- 
mirai veut  une  querelle  d'Allemand,  conduit  le  sieur 
de  Tavannes  en  discours  hors  la  ville  ,  dit  :  «  Qui  em- 
«  pesche  la  guerre  d'Espagne  n'est  bon  Français,  et  a 
«  une  croix  rouge  dans  le  ventre.  »Le  sieur  de  Tavannes, 
cognoissant  le  péril  où  il  est ,  s'ayde  de  sa  surdité,  fait 
semblant  de  n'ouyr  que  partie  du  discours,  auquel  il 
respond  doucement  qu'il  ne  se  falloit  pas  prendre  à 
luy,  mais  au  Roy,  qui  recueilloit  les  opinions  des  ca- 
pitaines de  son  royaume  ;  qu'en  ceste  qualité  il  disoit 
la  sienne ,  à  laquelle  il  ne  se  vouloit  point  arrester  si 
par  raisons  on  luy  en  monstroit  une  meilleure.  Sans 
les  ofFencer  ny  se  monsti  er  timide ,  avec  prudence  se 
descharge  d'eux  ,  qui  sur  le  champ  changent  de  reso- 
s>5.  17 

lution  de  le  tuer,  et  le  laissent  retourner  en  son  logis , 
où  arrivé,  ses  gens  luy  demandèrent  s'il  n'avoitpas  ouy 
ce  que  l'Admirai  luy  avoit  dit  :  «  Je  serois,  dit-il,  bien 
«  sourd,  un  jeune  homme  s'y  fust  perdu;  ils  ne  m'y 
«  tiendront  plus.  » 

Là  dessus  arrive  l'advis  de  la  prise  de  Monts  ;  les 
courtisans  huguenots  desbridez  exclament  contre  la 
paix,  criant  guerre  espagnolle  ou  civile.  L'ambassa- 
deur d'Espagne  demande  congé'  ;  le  sieur  de  Tavannes 
le  retient  par  commandement  du  Roy  et  de  la  Roy  ne  ; 
fait  donner  à  Gatey,  gentilhomme  du  comté  de  Bour- 
gongne,  une  chaisne  de  cinq  cens  escus  par  Sa  Ma- 
jesté', pour  aller  en  Flandres  asseurer  son  maistre  qu'il 
n'avoit  point  de  guerre  :  tant  estoit  tout  en  balance. 
Pour  sortir  de  peine  et  de  ces  contrarietez,  le  Roy  te- 
nant conseil  à  Paris ,  le  sieur  de  Tavannes  propose  que 
Sa  Majesté  devoit  prendre  le  conseil  de  ses  meilleurs 
capitaines  par  escrit;  ce  qu'il  fait  pour  sa  surdité,  et 
pour  n'entrer  en  dispute  dans  le  conseil  :  ceste  résolu- 
tion suivie ,  tous  aportent  leurs  advis.  Celuy  de  l'Ad- 
mirai disoitque  c'estoitle  moyen  d'estaindre  les  guerres 
civiles  par  la  conqueste  de  Flandres  ;  que,  pour  gagner 
au  passé  deux  villes  d'icelle,  une  partie  du  sang  de  la 
France  avoit  esté  espandu  ;  qu'aux  derniers  conseils 
M.  d'Anjou  avoit  dit  que,  lors  qu'il  y  auroit  de  bonnes 
villes  sur  la  frontière  prises,  l'on  pourroit  parler  de  se 
déclarer  :  Monts  et  une  douzaine  d'autres  Festoient 
maintenant  ;  et  se  vente  d'avoir  telle  intelligence,  qu'il 
y  auroit  une  révolte  universelle  contre  le  roy  d'Es- 
pagne. 

L'advis  de  M.  d'Anjou ,   depuis  Henri  troisiesme , 
fut  tel ,  dicté  de  mot  à  autre  par  le  sieur  de  Tavannes  : 

«  Monsieur,  les  occasions  qui  se  présentent  du  costé 
de  Flandres  sont  fort  considérables,  et  y  a  apparence 
qu'icelles  tentées  avec  vostre  ayde  ,  il  s'en  pourroit 
ensuivre  quelques  bons  effects;  et  me  grèvera  bien  si, 
en  quelque  façon  que  ce  soit ,  là  ou  ailleurs  (estant  en 
l'aage  de  travailler  ) ,   je  ne  puis  promptement  vous 
faire  paroistre  l'envie  que  j'ay  de  vous  faire  service, 
mesme  hors  vostre  royaume,  et  que  telles  occasions  se 
passent  sans  courir  le  hazard  et  fortune  qui  en  peut 
advenir.  Mais,  Monsieur,  je  m'estimerois  bien   mal 
fortune',  si,  postposant  toutes  mes  affections  à  la  con- 
servation de  vostre  royaume,  où  il  vous  a  plu  me  faire 
lieutenant  gênerai,  je  ne  vous  faisois  entendre  Testât 
auquel  il  est  maintenant ,  me  semblant  estre  une  chose 
bien  simple  d'entreprendre  porter  un  grand  faiz  sans 
premièrement  peser  ses  forces;  je  les  dois  cognoistre  , 
pour  s' estre  adressez  à  moy  toutes  sortes  de  gens,  à 
cause  de  mes  estats.  Or,  Monsieur,  la  première  et  plus 
importante  chose  pour  la  guerre ,  et  principalement 
dehors,  sont  les  finances,  dont  vous  estes,  et  de  crédit, 
si  en  arrière,  et  la  puissance  de  vostre  peuple  si  espuisée, 
que  je  ne  vous  la  puis  dire,  sinon  la  larme  à  l'œil ,  et 
laisseray  à  messieurs  qui  les  gouvernent  à  vous  en 
rendre  raison.  Et  quant  aux  hommes  pour  l'exécution , 
je  voy  vostre  gendarmerie  à  cause  de  son  naturel  cou- 
rageuse, et  neantmoins,  pour  avoir  esté  mal  entretenue, 
avec  une  impression  acquise  sur  tout  depuis  ces  derniers 
troubles,  qui  est  de  souffrir  peu  de  labeur  de  la  guerre 
et  abandonner  les  enseignes  s'ils  ne  sont  satisfaicts  de 
leurs  soldes;  chose  qui  leur  sera  facile,  se  retreuvant 
près  du  royaume.  Et,  à  ce  que  j'entends,  il  y  a  moins 
de  gentilshommes  qu'il  n'y  eut  onques,  à  cause  du 

mauvais  traictement ,  ayant  l'injure  et  pauvreté  du 
temps  empesché  de  la  régler  par  vostre  commande- 
ment, suivant  ce  que  j'en  avois  bonne  intention. 

«  Quant  à  vos  gens  de  pied,  Strosse  a  mené  les  prin- 
cipaux capitaines  avec  luy  ;  par  ainsy  doit  avoir  la 
fleur  des  soldats  :  il  en  a  passé  un  grand  nombre  en 
Italie  qui  aussi  sont  des  meilleurs,  et  m'a  on  dit  que 
plusieurs  sont  allez  du  costé  du  duc  d'Albe.  Vous  sça- 
vez  les  expéditions  qui  ont  esté  faictes  pour  la  creiie 
des  bandes  par  toutes  les  frontières,  qui,  à  mon  advis, 
se  treuveront  gens  nouveaux.  Vostre  Majesté  a  veu 
aussi  les  doléances  que  vous  ont  faictes  fous  les  gou- 
verneurs ,  pour  les  places ,  tant  de  Champagne ,  Pi- 
cardie, Guyenne,  Languedoc,  Provence,  que  Pied- 
mont,  et  généralement  toutes  vos  frontières,  où  il  n'y 
a  une  seule  ville  en  estât  ;  d'autre  part  vostre  peuple 
misérable ,  tant  à  cause  des  guerres  passées  que  de  la 
cherté  du  temps  :  de  sorte  qu'il  est  mal  aisé  de  juger 
en  beaucoup  d'endroits  de  leur  affection.  Toutes  ces 
pauvretez  et  nécessitez  me  font  conclurre  que,  sur  le 
dire  des  gens  désespérez  et  chassez  hors  de  leurs  biens, 
qui  n'ont  rien  ou  bien  peu  d'asseuré  de  ce  qu'ils  pro- 
mettent que  paroles ,  l'on  ne  doit  rompre  les  choses 
promises,  de  faire  de  son  amy  son  ennemy  si  grand, 
que  votre  Estât  puisse  courir  fortune  à  cause  de  tant  de 
nécessitez.  » 

En  ce  mesme  conseil  du  26  juin  i5^2,  le  sieur  de 
Tavannes  donne  son  advis  : 

«  Les  gueux  de  Flandres  se  promettent  qu'avec 
leurs  alliez,  tant  d'Angleterre,  princes  protestans, 
Français  huguenots,  qu'autres,  leurs  forces  seront  de 
dix  mil  hommes  de  cheval ,  et  grand  nombre  de  gens  de 

pied  à  l'equipollent ,  tant  arquebusiers  allemands 
qu'anglais,  les  plus  forts  par  la  mer;  le  Pays  Bas  mal- 
content,  plusieurs  villes  prestes  à  se  rebeller,  et  que 
tout  cela  s'offre  estre  à  la  dévotion  du  Roy  ;  luy  don- 
nent advis  qu'il  doit  déclarer  la  guerre  au  roy  d'Es- 
pagne ouvertement,  d'autant  que  si  ceste  belle  occa- 
sion se  perd  malaisément  se  pourra  recouvrer.  Outre 
ce  qu'il  est  à  présumer  qu'estant,  le  roy  d'Espagne  et  le 
duc  d'Albe,  en  soupçon  de  Sa  Majesté,  comme  ils  sont 
a  cause  du  voyage  de  Strosse,  encores  que  pour  ceste 
heure  ils  tiennent  fort  beau  langage,  que  venant  à 
estre  victorieux  avec  la  grande  armée  qu'il  y  aura ,  ils 
ne  donnent  à  la  France,  en  grand  danger  (la  trouvant 
depourveue)  d'y  faire  un  grand  eschec. 

«  A  la  vérité  il  y  a  quelque  apparence  en  ce  dire- 
là,  à  qui  ne  considereroit  en  quel  estât  est  le  Roy  et 
son  royaume,  et  celuy  du  susdict  roy  d'Espagne,  les 
affaires  duquel  sont  allez  jusques  icy  comme  chacun 
sçait.  Par  ainsi,  sans  se  tromper,  faut  considérer  que 
le  duc  d'Albe  n'a  pas  si  mal  pourveu  à  son  faict,  qu'il 
n'ait  bien  tost  une  des  plus  grandes  armées  qui  ait  esté 
il  y  a  long  temps  ensemble  ;  et  ores  qu'elle  n'excède 
point  les  susdictes  forces  de  ses  ennemis  ,  la  différence 
y  est  grande ,  dautant  qu'il  est  sur  la  défensive  et  a  l'ar- 
gent pour  continuer  la  guerre  et  mettre  les  choses  à  la 
longue ,  tient  le  pays  de  quoy  il  vivra ,  les  autres  en 
danger  de  mourir  de  faim,  et  n'aura  que  trois  mois 
pour  temporiser,  que  l'on  sera  en  hyver ,  durant  lequel 
ne  se  peut  tenir  la  campagne  en  Flandres  à  cause  des 
marescages  et  humidité  dudit  pais  :  et  n'est  vray-sem- 
blable  qu'il  puisse  estre  contrainct  de  combattre,  luy 
qui  est  sage  capitaine ,  ayant  accoustumé  d'estre  re-* 

tenu,  si  ce  n'est  au  grand  desadvantage  et  hazard  de 
ceux  qui  1  iront  assaillir. 

«  Et  quant  a  ce  peuple  rebelle ,  sa  puissance  et 
bonne  conduitte  est  ja  monstrée  par  ceux  qui  sont  des- 
couverts ;  le  reste,  encores  qu'ils  eussent  bonne  volonté 
d'user  de  rébellion  ,  ne  le  sçauroient  ny  oseroient  des- 
couvrir.  L'exemple  y  est,  ayant  veu  le  prince  d'Orange 
avec  une  si  grande  armée  en  leur  païs,  sinon  que  Ton 
eust  contrainct  ledit  duc  d'Albe  à  la  bataille,  et  il  l'eust 
perdue  :  aussi  s'il  la  gagne  ayant  les  forces  du  Roy 
joinctes  avec  celles  desdicis  Huguenots  ,  voila  le 
royaume  en  grand  branle,  et  est  le  mettre  sur  le  tablier 
au  Lazard  contre  là  Flandre,  mesmes  y  ayant  si  grand 
nombre  de  peuple  en  ccdict  royaume  de  l'ancienne  re- 
ligion, et  la  pluspart  mal  contents,  qui  est  pour  se  dé- 
sespérer, à  cause  que  n'ayant  point  de  finances  pour 
ceste  guerre,  il  est  force  d'en  prendre  sur  luy  ;  et  est 
en  somme  porter  la  querelle  d'une  poignée  de  rebelles 
de  deliors,  pour  en  faire  un  grand  nombre  dedans. 

«  Lesdicts  rebelles  de  Flandres  ont  ja  préparé  la 
cause  de  la  rébellion  de  ceux  de  France,  disant  que  ce 
qu'ils  ont  commencé  est  pour  les  subsides,  desquels  le 
susdict  peuple  français  sçait  bien  à  quoy  s'en  tenir  ; 
subsides  de  fraisclie  mesmoire  levez  pour  cbastier  le 
peuple  eslevé  pour  la  religion  qui  se  dit  reformée,  et  à 
ceste  heure  autres  subsides  pour  la  soustenir  :  cliose 
tres-dangereuse  pour  les  grands  princes,  qui  se  trom- 
pent s'ils  cuident  est^e  roys  pour  tenir  des  places  fortes, 
maisons  et  autres  clioses  ;  car  il  faut  estre  roy  du 
peuple ,  et  estre  obey  et  aymé;  autrement  le  mieux  qui 
en  peut  advenir,  cest  maistriser  la  religion,  la  rébel- 
lion, et  sondict  peuple  par  force  avec  les  estrangers, 

les  enrichir  de  leurs  dépouilles  à  la  ruyne  de  leur 
royaume,  et  s'acquérir  le  nom  de  tyran,  avec  perpé- 
tuel doute  de  leurs  personnes.  Joinct  que  si  Sa  Majesté 
commence,  il  sera  assailly  du  costé  de  Piedmont  et 
Provence,  Languedoc  et  autres  lieux,  facilement  par 
le  moyen  des  amis  de  la  Ligue  et  de  l'armée  de  mer  : 
et  d'y  envoyer  de  grandes  forces  pour  y  dresser  une 
armée  et  y  faire  teste ,  se  fiant  qu'il  ne  faudra  pas 
beaucoup  ayder  aux  susdicts  gueux,  attendu  qu'ils 
sont  ja  forts ,  il  n'y  a  homme  qui  ne  doive  conseiller 
de  se  devoir  tousjours  rendre  le  plus  fort,  se  joignant 
avec  eux  pour  leur  faire  la  loy  et  s'attribuer  les  con- 
questes.  Davantage  faut  avoir  secondes  forces,  pour 
(si  on  venoit  à  la  bataille,  que  tous  conquerans  doi- 
vent chercher,)  avoir  une  ressource,  d'autant  qu'il  est 
bien  plus  raisonnable  de  défendre  le  cœur  du  royaume 
que  les  membres. 

«  Ainsi,  de  mener  une  autre  armée  en   Piedmont 
l'on  sçait  comme  il  est  aisé;  les  places  y  sont  en  très* 
mauvais  estât,  le  pays,  débile  comme  il  est,  perdu  en 
un  mois.  Les  forces  d'Italie  pourront  tomber  en  Dau- 
phiné  ou  Provence  ;  M.  de  Savoye  baillera  vivres  j 
l'entreprise  du  roy  d'Espagne  pour  Alger  se  pourra 
remettre  à  une  autre  fois,  et,  à  l'imitation  du  vieil  em- 
pereur ,  s'ayder  de  l'argent  levé  pour  cela.  Et  ores  que 
ledict  duc  d'Albe  eust   perdu  la  bataille  et  la  plus 
grande  part  des  Pays  Bas ,  la  réputation  et  la  force  sera 
si  grande  à  l'endroict  des  Huguenots,  mesmes  venant 
à  mourir  ou  changer  ceux  qui  les  conduisent  avec 
bonne  intention ,  que  le  Roy  et  son  royaume  seront 
tousjours  menez   en  laisse  ;  et  vaudroit  bien  mieux 
n'avoir  point  de  Flandres  et  autres  conquestes,  que 

cTestre  incessamment  à  maistre:  par  ainsi,  en  gagnant 
c'est  se  perdre  du  tout.  Est  aussi  à  considérer  que  les 
gueux  grossiers  trompent  les  Huguenots,  subtils  par 
leur  mauvaise  conduicte  tant  présente  que  passée. 

«  Je  laisse  la  foy  rompue  d'un  homme  comme  le 
Pioy ,  qui  fait  profession  de  l'honneur ,  l'ingratitude 
d'avoir  esté  secouru  en  sa  nécessité,  rendre  mal  pour 
Lien  :  qui  seroit  entièrement  le  contrepied  du  grand 
roy  François ,  lequel ,  au  lieu  de  recevoir  ceux  de 
Gand,  donna  passage  à  l'Empereur  pour  les  chastier. 
Je  laisse  pareillement  qu'on  a  veu  les  roys  séparer  les 
peuples  pour  plus  facilement  les  vaincre  et  mener  à 
leur  volonté,  et  qu'à  ceste  heure  les  peuples,  ayans 
séparé  les  roys,  en  pourront,  s'ils  veulent,  faire  de 
mesmes  ;  dautant  que  tout  cela  est  assez  évident.  Et 
pour  conclurre,  jamais  roy  sortant  de  misère  ne  fut  en 
si  beau  chemin  ;  ceux  qui  se  sont  eslevez  dans  le  cœur 
de  son  royaume,  qui  tiennent  une  partie  du  peuple  à 
leur  dévotion ,  y  ont  fait  la  loy ,  vont  assaillir  les  en- 
nemis, où  il  ne  peut  perdre  sans  gagner  aux  despens 
d'autruy ,  s'il  faut  lever  le  joug,  qui  sera  tousjours  sur 
le  col  de  Sa  Majesté  (venant  changer  les  chefs  de  bonne 
intention,  comme  dict  est).  Et  de  dire  s'ils  sont  de- 
faicts  ils  seront  suivis  jusques  en  France,  et  tombera 
la  mine  au  duc  d'Albe  sur  luy,  l'exemple  y  est  de  la 
retraicte  qu'il  fit  dernièrement,  les  ayant  chassez  de 
Flandres  ;  et  ores  qu'il  eust  autre  opinion  ,  l'hyver  l'y 
contraindra.  Et  pour  remédier  et  prévenir  à  tout,  faut 
lever  ledit  soupçon  du  roy  d'Espagne  contre  Sadicte 
Majesté,  en  quelque  façon  que  ce  soit,  voire  plustost 
remettre  ledit  voyage  de  Strosse  à  une  autre  fois ,  et 
luy  faire  entendre   que  c'est  pour  le  contenter,  Et 


SEIGNEUR  DE  TAVAINJVES.     [  1  5 ^  !i]  u65 

pource  que  quand  les  voisins  s'arment  il  est  raison- 
nable de  s'armer,  soient  disposées  ces  forces  là  aux 
frontières,  sans  faire  masse  qu'il  ne  soit  besoin.  Le 
laufguelt  et  aureitguelt  (0  se  baillera  à  quelques  reis- 
tres  et  lansquenets,  sans  les  lever  que  l'on  ne  soit  presse  ; 
préparer  doucement  les  Suisses  aussi  sans  les  lever;  la 
gendarmerie  tenue  en  estât  sans  l'harasser  ;  les  gou- 
verneurs à  accommoder  ;  munir  les  places  et  y  ren- 
forcer les  gardes.  Cela  sera  suffisant  pour,  quand  l'oc- 
casion se  présentera  qu'il  y  ait  mauvaise  volonté  du 
costé  dudit  roy  d'Espagne,  se  mettre  en  un  camp  for- 
tifie' près  d'une  ville  ou  rivière  que  l'on  sçaura  choisir, 
et  se  conserver  attendant  les  susdits  reistres ,  Suisses  et 
secours  des  alliez,  et  faire  teste  à  ceux  qui  chasseront 
ou  fuyront  dedans  le  royaume  à  main  armée  :  excuse 
bien  raisonnable,  sans  mettre  ledit  roy  d'Espagne  en 
jalousie,  remettant  ceste  belle  occasion  (si  belle  se  doit 
appeler)  à  une  autre  fois  qui  ne  se  peut  perdre,  ny  la 
volonté  de  ceux  de  Flandres,  qui  crieront  tousjours  à 
l'aide  aux  Français,  tant  et  si  longuement  que  les  Es- 
pagnols les  maistriseront. 

«  Et  faut  considérer  que  ces  Païs  Bas  d'icy  en  avant 
ne  peuvent  plus  de  rien  profiter  au  roy  d'Espagne , 
et  que  pour  les  régir  il  est  contrainct  les  ruiner  du 
tout,  et  ne  luy  peut  tourner  qu'à  grande  despense, 
crainte  et  déplaisir  ;  de  sorte  qu'il  est  à  présumer  qu'à 
la  fin  on  y  pourra  meltre  le  pied  par  amour  avec 
alliance  ,  ou  par  force   quand  nostre  foiblesse  sera 

(^  Le  laufguelt  et  aureitguelt.  En  enrôlant  les  reistres  et  les  lans- 
quenets, on  leur  donnoit  des  arrhes,  et  cela  s'appeloit  le  laufguelt. 
Quand  on  vouloit  qu'ils  marchassent,  on  leur  payoit  une  autre  somme 
qu'on  nommoit  aureitguelt. 

passée.  Et  enfin  vaudi  oit  bien  mieux  n'avoir  point  de 
profict  que  l'avoir  par  le  moyen  de  ceux  qui  tiennent 
tant  d'hommes  aguerris  dedans  les  entrailles  de  la 
France,  pour,  à  toules  les  fois  que  leurs  susdicts  chefs 
faillis,  eux  ou  ceux  qui  viendront  après  voudront 
fonder  une  querelle  sur  subsides,  religion  ou  autre 
chose,  mettre  en  proye  le  Roy  et  son  Estât.  Laissons 
donques  l'entreprise  si  injuste,  mal  fondée,  et  qui  nous 
est  si  dangereuse  ;  maintenons  nostre  réputation  envers 
Dieu  et  les  hommes,  et  la  paix  avec  un  chacun,  sur 
tout  avec  nostre  peuple,  leur  tenant  la  parole  pour  la 
religion  ;  et  reprenons  haleine  en  nous  laissant  dé- 
charger par  nos  ennemis,  car  c'est  toute  la  nécessite'  de 
ceste  coronne  et  de  l'Estat.  » 

Tous  les  gens  d'Estat  qui  vivoient  de  ce  temps  -  là, 
et  ceux  qui  du  depuis  ont  veu  cet  advis,  l'ont  exalte' 
et  loué  sur  tous  autres  qu'il  eussent  jamais  veu  ;  et 
pour  luy  donner  encore  plus  de  lustre,  j'en  ay  mis 
deux  icy  donnez  par  moy  du  vivant  du  roy  Henry  IV 
et  de  la  régence  de  la  Roy  ne. 

«  Le  Roy  ne  doit  faire  la  guerre  -,  Dieu  est  offencé  en 
la  ruine  du  peuple  et  en  la  rupture  de  la  paix  jurée: 
c'est  donner  des  armes  aux  mal-contans;  les  chemins 
d'Espagne  et  d'Angleterre  sont  trop  frayez  :  la  corrup- 
tion du  siècle  nomme  artifices  ce  que  les  anciens  qua- 
lifioient  trahisons.  L'inclination  des  Français  aux  nou- 
velletez  est  redouble'e  par  la  pratique  des  guerres 
civiles,  nécessitez,  manquement  de  solde  et  espargne 
de  Sa  Majesté ,  jointes  à  l'ambition ,  envie  et  hayne 
restées  des  partialitez.  Le  Roy  (premier  capitaine  de  ce 
siècle)  doit  empescher  que  ses  armes  n'en  eslevent 
d'autres  ;  l'heur  qui  luy  a  esté  favorable  est  soupçon- 

neux  :  la  fortune  se  plaist  à  défaire  en  un  instant  ce 
qu'elle  avoit  fait  en  plusieurs  années.  Si  Sa  Majesté  va 
aux  armées,  les  travaux,  les  dangers  sont  grands;  si- 
non il  ne  s'y  fera  rien  :  elles  sont  nécessaires  en  Picar- 
die, en  Provence  et  en  Guienne  ;  Sa  Majesté  n'a  deux 
corps.  Quel  pleige,  que  l'employé  ne  s'en  prévale? 
quel  gênerai  sans  dessein,  sans  party,  capable  et  fidèle? 
si  ce  sont  des  Huguenots  généraux  d'armées,  plusieurs 
diront  que  c'est  guerre  de  religion,  non  d'Espagne. 
Ceste  republique  huguenotte,  dont  les  chefs  sont  obli- 
gez par  un  premier  serment  de  religion,  leur  crédit 
joinct  à  l'autorité  royalle  est  dangereux. 

«  Donner  la  généralité  à  ceux  de  Lorraine,  il  y  a  peu 
d'apparence  :  ce  qui  a  esté  peut  estre  ;  les  flambeaux 
esteincts  facilement  se  r'allument.  Les  Huguenots,  qui 
ne  manquent  de  couleur  pour  se  mettre  à  port,  fein- 
dront craindre  les  massacres,  demeureront  en  gros, 
pour ,  sur  l'événement ,  prendre  party  et  argent ,  qui 
ne  sera  le  premier  qu'aucuns  d'eux  ont  receu,  non  seu- 
lement des  Anglais,  mais  des  Espagnols.  Le  meslange 
des  Reformez  et  Catholiques  pourra  durer  un  mois  ; 
après  il  ne  manquera  de  partialitez  :  l'ambition  ne 
sauve  les  frères  des  frères,  moins  ceux  qui  sont  en  dif- 
férents buts  et  partis.  Les  mareschaux  de  France  n'ont 
les  parties  nécessaires  pour  commander  à  vingt  cinq 
mil  hommes;  le  gibier  est  trop  gros,  il  y  faut  autre 
chose  que  vaillance  et  conduite  commune.  La  gendar- 
merie cassée  ,  les  gentilshommes  ne  se  sentent  obli- 
gez; la  paye  qui  ne  manquoit,  la  crainte  de  perdre 
leurs  places  de  gendarmes,  faisoit  partir  :  maintenant 
que  la  solde  finit  avec  la  guerre,  ils  proposent  le  retour 
à  une  monstre  qu'ils  reçoivent. 

«  De  payer  ceux  qui  demeurent  aux  armées,  cela  sert 
pour  les  soldats  de  fortune,  non  qu'il  puisse  lier  les 
gentilshommes,  non  plus  que  trois  cens  pensionnaires 
n'en  contentent  trois  mil.  La  contraincte  d'aller  à 
l'arriereban,  ou  forcer  ceux  qui  ont  porté  les  armes  de 
les  reprendre,  se  peut  pour  un  coup  j  le  deuxième  porte 
révolte.  Les  effects  contraires  aux  conquerans  sont  pra- 
tiquez depuis  la  paix  ;  les  gentilshommes,  les  soldats 
se  sont  précipitez  en  Flandres ,  en  Ongrie ,  pour  fuyr 
la  nécessité  et  sévérité  attizée  des  vengeances  ,  des 
guerres  civiles.  Les  capitaines  expérimentez  morts  ou 
envieillis,  quinze  années  des  meilleures  du  Roy  per- 
dues, l'argent  de  la  gendarmerie,  sous  couverture  de 
justice,  donné  aux  officiers  et  conseillers  des  cours  de 
parlement,  espérant  qu'iceux  contenans  la  populace 
l'on  n'auroit  que  faire  de  la  noblesse  qu'il  falloit  de- 
sarmer pour  éviter  la  guerre  civile. 

«  Geste  forme  de  gouvernement,  si  esloignée  d'un 
conquérant  qui  doit  tenir  les  soldats  pour  citadelles 
des  peuples,  non  les  peuples  pour  forteresse  contre 
les  guerriers,  sera  malaisée  à  r'acommoder  par  l'argent 
de  la  Bastille  espuisé  des  secours  de  Flandres.  Les 
millions  durent  peu  en  deux  grandes  armées,  non 
semblables  aux  civiles,  qui  grossissoient  du  peu  de 
seurté  que  les  Français  avoient  chez  eux;  maintenant 
ils  veulent  estre  soldoyez.  Si  la  monarchie  fait  désirer 
la  guerre,  les  grands,  les  petits  de  l'Europe  s'y  op- 
posent ;  ils  assisteront  les  foibles  :  c'est  un  dessein  que 
l'expérience  monstre  ne  pouvoir  réussir.  Il  y  a  diffé- 
rence de  force  de  la  cavalerie  de  France  dans  les 
plaines  d'icelle,  à  la  force  de  l'infanterie  espagnole  sur 
les  canaux  de  Flandres  et  Alpes  d'Italie.  Il  n'est  si  aisé 

de  conquérir  le  pais  des  estrangers  que  les  chasser 
du  nostre  :  ainsi  la  guerre  n'est  juste  ny  utile,  et  faut 
considérer  si  elle  se  peut  éviter. 

«  Les  Huguenots  admonestent  de  prendre  garde  que, 
la  pensant  fuyr  espagnole  ,  nous  ne  la  treuvions  civile; 
que  le  travail  des  estrangers  est  le  repos  de  la  France  ; 
la  vengeance  juste  ,  de  favoriser  les  rebelles  de  celuy 
qui  a  suscité  les  nostres  ;  qu'il  est  utile  de  contrarier 
ses  desseins,  à  ce  que  sa  foiblesse  suppedite  son  am- 
bition ;  qu'il  ne  faut  perdre  les  vrays  pour  les  feints 
amis,  ny  garder  la  paix  à  ceux  qui  nous  l'ont  ostée  ; 
que  les  Huguenots  ont  changé  de  qualité  depuis  la 
Sainct  Barthélémy  :  leur  ruine  fut  préférée  au  danger 
de  la  guerre  d'Espagne;  ils  estoient  accusez  d'avoir 
entrepris  sur  les  roys  François  deuxiesme  et  Char- 
les neufiéme,  résisté  au  roy  Henry  troisième;  mainte- 
nant viennent  d'assister  le  roy  Henry  quatrième ,  au- 
quel ils  disent  avoir  sauvé  la  coronne. 

«  Leurs  ennemis  disoient  qu'il  ne  falloit  quitter  le 
Pape  ny  les  Espagnols ,  secours  des  batailles  de  Dreux 
et  Moncontour ,  pour  se  joindre  à  ceux  qui  les  avoient 
données:  le  jeu  est  tourné;  ils  disent  qu'il  ne  faut 
laisser  les  Huguenots  qui  ont  aidé  à  celles  de  Goutras, 
d'Arc  et  d'Ivry,  pour  s'allier  aux  Ligueurs  et  Espa- 
gnols qui  y  sont  esté  vaincuz,  et  cause  de  la  mort  et 
blessure  du  roy  Henry  troisième.  Huguenots  qui  se 
dient  la  citadelle  de  l'Estat,  pour  ne  recognoistre  au- 
tre puissance  que  la  royalle,  s'opposent  à  celle  que 
Sa  Saincteté  (  à  l'ayde  de  Français  plus  espagnols  que 
religieux  )  veut  usurper  ;  que  le  Roy  seroit  mal  con- 
seillé de  sortir  de  sa  faction  pour  entrer  en  celle  de 
son  ennemy,  de  ceux  qui  l'ont  nourry  pour  ceux  qui 

l'ont  trahy ,  du  bras  de  ses  amis  victorieux  à  refuge 
vers  ses  ennemis  vaincus,  au  regret  des  Huguenots,  qui 
confessent  ne  se  pouvoir  perdre  en  Flandres  sans  l'in- 
terest  gênerai  de  leur  religion,  pour  laquelle  ils  ha- 
zarderont,  non  seulement  le  respect  et  le  devoir  qu'ils 
doivent  au  Roy,  mais  leurs  vies,  leur  sang  et  leurs 
biens;  et  ayment  mieux  se  perdre  avec  leurs  amis  et 
confederez,  qu'attendre  les  bras  croisez  que  la  defaicte 
des  uns  soit  la  ruine  des  autres  ;  disent  qu'il  ne  restera 
à  Sa  Majesté  pour  toute  seureté  que  ses  adversaires  les 
Espagnols  reconciliez,  ses  ennemis  conquis,  peu  de 
Catholiques  royaux,  une  bonne  partie  desquels,  les 
cognoissant  pour  le  vray  appuy  de  la  coronne,  les  as- 
sisteront ;  qui  sera  une  confusion  universelle ,  où  les 
peuples  retourneront  à  leurs  fautes,  dont  l'unique  re- 
mède est  la  guerre  contre  l'Espagne. 

«Les  Catholiques  respondent  que  les  Huguenots  ne 
peuvent  oublier  ce  mot  qui  leur  cousta  si  cher  le  vingt- 
quatrième  aoust  1672  :  a  Faictes  la  guerre  aux  Espa- 
«  gnols ,  Sire,  ou  nous  serons  contraincts  de  vous  la 
«  faire;  nous  ne  pouvons  plus  tenir  nostre  peuple; 
«  Dieu  menace  les  injustes  d'asseoir  en  leurs  trosnes 
«  leurs  serviteurs,  d'un  siècle  de  fer  et  terre  d'airain.  » 
La  coronne  céleste  se  doit  préférer  à  la  terrestre: 
faire  profession  de  la  religion  catholique  et  ne  gar- 
der l'autorité  royalle,  secourir  les  hérétiques  et  re- 
belles, n'est  estre  Chrestien  ny  homme  dEstat.  La 
parole  des  bons  princes  doit  estre  selon  leur  cœur, 
sans  dissimulation  ;  autrement  il  n'y  a  ny  foy  ny 
magnanimité:  les  bestes  mordent  de  crainte,  les  gé- 
néreux de  courage.  Ce  brave  Roy  n'est  pas  nécessité 
d'affoiblir  ses  ennemis  par  moyens  illicites;  ses  pre- 

clecesseurs  ont  résisté  aux  forces  de  l'Europe ,  Sa 
Majesté'  les  a  chassez  de  France.  Le  cheval  et  le  peu- 
ple veulent  sentir  qui  les  dompte  ;  sans  milieu  il  faut 
donner  la  loy  ou  la  recevoir;  la  guerre  estrangere 
n'  est  le  repos  de  la  France  ,  elle  engendre  en  ce  temps 
son  semblable  par  la  civile  fortifiant  l'huguenotte;  la 
vengeance  des  princes  ne  doit  passer  leur  utilité'. 

«L'empereur  Charles-Quint  corrompit  M.  de  Bour- 
bon ;  le  roy  Henry  deuxième  secourut  les  Protestans 
d'Allemagne  ;  le  roy  Henry  troisième  et  M.  d'Alençon 
ayderent  les  Flamands  ;  le  roy  Philippe  ceux  de  la 
Ligue  :  dix  ans  sont  passez  que  le  roy  Henry  quatrième 
secourt  les  rebelles  de  Flandres.  La  vengeance,  comme 
le  reste,  doit  avoir  fin,  de  tant  plus  qu'elle  a  ruiné  les 
âmes,  les  corps  et  les  peuples  des  roy  s  de  France  et 
d'Espagne,   sans  s'apercevoir  que  leurs  subjects  leur 
font  jouer  ces  tragédies    pour  se  soustraire  de  leur 
obéissance.  Trente  cinq  ans  de  guerre   dans  les  en- 
trailles de  la  France,  l'attentat  d'Amboise  et  de  Meaux , 
ostent  aux    Huguenots  ceste    qualité    d'amateurs   de 
l'Estat  :  l'on  n'advoiie    qu'ils  sont  cause  du  gain  de 
sept  batailles  ,  battuz  en  quatre ,  ont  servy  de  prétextes 
aux  trois  autres   contre  la  Ligue,  qui  sans  eux  ne  se 
fussent   eslevez.  Les  bons  subjects  ne  jettent  leurs  su- 
périeurs, par  menaces,  dans  une  guerre  périlleuse: 
subjets  ,  ou  plustost  maistres  estranges,  dont  le  repos 
et  seurté  est  une  guerre  cruelle ,  laquelle  finie  il  la 
faudra  recommencer  avec  eux.  Ils  offrent  des  armées , 
des  villes,  des  alliances,  intelligences,  enroollements, 
levées  de  deniers  :  autant  d'offre,  autant  de  crime  de 
de  leze  majesté,  puissance  extorquée  de  la  souverai- 
neté à  la  ruine  d'icelle.  Présenter  au  Roy  ce  qui  est 

sien,  se  prévaloir  de  forces,  de  deniers  levez  sahst 
sa  permission  ;  qui  doute  qu'ils  ne  s'en  servent  contre 
luy-mesme?  quelle  fiance  à  ceux  qui  n'en  ont  point 
à  leurs  souverains  ;  qui  tiennent  des  villes  de  seurté 
contre  leur  Roy,  l'accusent  d'impuissance  de  se  faire 
obeïr  à  son  peuple ,  ou  d'infidélité  ;  qui  payent  de 
menaces  à  l'acquit  de  leur  foy?  ils  ont  suivy  le  roy 
de  Navarre  comme  partisant,  et  abandonné  le  roy  de 
France  comme  souverain  à  Amiens  ;  qui  n'assistent 
qu'en  tant  qu'il  leur  est  utile,  cognoissant  que  la 
grandeur  de  la  monarchie  est  la  ruine  de  leur  repu- 
blique. 

«  C'est  par  ces  raisons  que  les  Catholiques  disent 
que  trop  de  crainte  de  venir  à  la  guerre  contre  les 
Huguenots  nous  la  rendra  espagnolle,  et  puis  après 
civile,  en  double  danger  qu'estant  commencée  contre 
les  Espagnols,  les  Huguenots  ne  se  déclarent  contre 
Sa  Majesté,  pour  s'establir  et  tirer  profict  dans  le  trou- 
ble; s'entendans,  comme  au  passé,  avec  les  mal  con- 
tans,  voudront  disposer  des  affaires  en  la  vieillesse  du 
Roy,  et  après  commandera  M.  le  Daufin,  auquel  ils 
ne  se  fieront  jamais  ,  d'autant  que  le  second  mariage 
du  Roy  a  esté  advoiié  et  permis  du  Pape,  allié  des 
Lorrains  et  favorisé  des  Italiens,  parties  principales 
du  corps  des  Catholiques ,  contre  lequel  ils  se  sont  es- 
levez. 

«  Le  Roy  a  envoyé  pour  une  année  neuf  cens  mil 
escus  et  cinq  mil  Français  en  Flandres,  a  favorisé  le 
trouble  du  commerce  des  Indes,  traicté  en  Italie  et 
Allemagne  contre  les  Espagnols,  non  pour  s'acquitter 
de  ce  qu'il  doit  aux  Huguenots  et  Flamands ,  mais  de 
peur  quiceux  ne  luy  facent  la  guerre;  pense  que  les 

perdre  pour  amis  est  faire  jour  à  plusieurs  Catholi- 
ques mal  contans,  qui  se  joindroient  avec  eux.  Sa  Ma- 
jesté appuyé  son  règne  sur  eux,  et  au  contraire  celuy 
de  son  fils  est  appuyé  sur  les  Catholiques ,  sans  esgard 
que  l'amitié  qu'il  se  porte  est  l'abbaissement  de  M.  le 
Daufin,  pour  ne  suppediter  de  son  vivant  le  party  qui 
luy  sera  contraire  ;  en  suitte  de  quoy  de  grandes  per- 
tes ou  de  grands  gains  adviendront  :  si  perte ,  le  Roy 
le  sentira  de  son  vivant  ;  si  gain,  c'est  au  profict  des 
Huguenots,  et  à  la  défaveur  de  la  postérité  royalle. 

«  Le  roy  d'Espagne,  craintif,  outre  la  tardiveté  (vice 
peculier  de  sa  nation),  cognoist  son  manquement  de 
capitaines  et  de  soldats;  ayant  luitté  contre  ce  royaume 
et  expérimenté  son  desadvantage ,  veut  assaillir  la 
France  par  la  France ,  et  que  l'intelligence  d'une  par- 
tie d'icelle  soit  l'ouverture  de  sa  guerre  ;  croit  que  le 
temps  fait  pour  luy  ,  qu'il  vient,  et  que  le  Roy  s'en  va  ; 
ce  qu'advenant,  les  portes  de  cest  Estât  luy  sont  ou- 
vertes par  nos  confusions  :  cependant  il  bride  les  Gri- 
sons, s'affermit  en  Italie,  s'establit  en  Flandres,  et  pré- 
pare les  armes. 

«  Ces  deux  roys  ennemis  exercent  tous  mauvais  offi- 
ces l'un  sur  l'autre;  ont  choisi  une  province  où  ils  con- 
somment leurs  hommes  et  leur  argent  :  cependant  leurs 
royaumes  sont  en  paix ,  remplis  de  négociations  péril- 
leuses, dont  s'esclot  journellement  entreprises  sur  au- 
tres. C'est  merveille  qu'ils  ayent  tant  duré  en  cest 
estât  sans  faire  guerre  ouverte.  Il  y  auroit  quelque 
apparence  de  secourir  les  Flamands  s'ils  presentoient 
la  Flessingue,  quatre  citadelles  aux  meilleurs  ports 
de  Zelande  et  Olande,  icelles  garnies  des  serviteurs 
du  Roy,  non  de  partisans  huguenots,  et  que  la  guerre 
25.  18 

ne  se  fist  par  leurs  maniements,  parce  que  c'est  per- 
dre de  conquérir  par  leurs  armes  :  ils  s'attribueront 
l'honneur,  et  rejetteront  la  perte  au  Roy  ;  dangereux 
que  leur  mauvaise  fortune  ne  soit  suivie  en  France. 

«  La  conduite  des  affaires  de  France  n'a  pieté'  ny  ma- 
gnanimité; les  Catholiques  ne  doivent  favoriser  les  hé- 
rétiques, les  souverains  les  rebelles;  c'est  se  perdre 
de  peur  de  se  perdre,  changer  l'appréhension  del'ad- 
venir  au  péril  présent  ;  c'est  donner  son  bien  à  jouer  à 
moitié  perte,  non  à  moitié  gain;  acheter  en  vain  un 
peu  de  paix  pour  une  longue  guerre ,  nourrir  le  party 
qui  sappe  l'Estat ,  à  la  ruine  de  la  postérité  royalle , 
quitter  le  choix  aux  Espagnols  de  se  déclarer  en 
heure  opportune.  De  changer  de  conduite,  retirer  le 
secours  de  Flandres,  les  Huguenots  feront  la  guerre 
en  France  :  semble  que  soyons  réduits  à  prendre,  non 
le  meilleur  party,  mais  le  moins  périlleux  ,  et  de  deux 
guéries  en  choisir  une  contre  les  estrangers,  ou  con- 
tre les  nostres  :  l'estrangere  est  présente,  il  se  peut  re- 
médier à  l'huguenotte. 

«  La  paix  leur  est  gardée,  ils  ont  des  villes  de  seurté, 
possèdent  les  premiers  estats  de  France;  ils  n'ont  rai- 
son de  déclarer  la  guerre,  pour  ne  pouvoir  rendre 
leurs  souverains  leurs  partisans  et  protecteurs  du 
corps  des  rebelles  estrangers  dont  ils  sont  les  mem- 
bres, quiseroit  tourner  son  couteau  contre  soy-mesme. 
S'ils  sont  subjets ,  qu'ils  obéissent  ;  si  comme  sou- 
verains ils  commandent  la  paix  et  la  guerre  à  leur 
volonté ,  ils  forcent  l'autorité  royalle ,  et  la  despouil- 
lent  de  la  souveraineté ,  la  mettent  en  mespris.  En  ce 
cas ,  faire  la  guerre  aux  Espagnols  seroit  proprement 
laisser  brusier  sa  maison  sur  l'espoir  d'en  conquérir 

une  autre  :  il  vaut  mieux  estre  roy  obey  de  ses  sub- 
jects,  qu'en  crainte  d'iceux  protecteur  mal-asseuré  des 
autres. 

«  Si  injustement  les  Huguenots  prennent  les  armes 
pour  n'avoir  peu  forcer  Sa  Majesté  à  leur  volonté,  les 
estrangers  ne  les  secourront  :  l'on  bat  facilement  les 
reistres,  les  places  se  prennent  en  ce  temps  aisément, 
l'on  cognoist  celles  des  Huguenots  et  leurs  forces; 
bloquant  La  Rochelle,  le  reste  se  peut  prendre  ;  et  là 
où  elles  resisteroient,  les  chasteaux  d'alentour  et  le 
degast  les  affament  en  six  mois.  De  plus  les  principaux 
Huguenots  sont  serviteurs  de  Roy,  qui  les  abandonne- 
ront cognoissant  leurs  armes  injustes,  puis  que  leurs 
traictez  sont  observez,  non  par  crainte,  mais  par  obli- 
gation, si  obligation  peust  estre  à  ceux  qui  ont  assisté 
les  autres  pour  leur  propre  péril  :  sur  laquelle  se  vou- 
lant trop  appuyer,  et  donner  la  loy  à  celuy  duquel 
ils  la  doivent  recevoir,  qu'ils  considèrent  que  Manlius 
fut  précipité  de  la  roche  du  Capitol  qu'il  avoit  con- 
servée. 

«  La  guerre  du  roy  d'Espagne  est  de  plus  longue  dis- 
cution  :  il  est  maistre  de  son  argent  et  de  ses  forces , 
l'expérience  a  monstre  comme  il  est  mal-aisé  d'occu- 
per ses  païs  :  il  luy  est  plus  facile  de  rendre  sa  guerre 
estrangere  civile  avec  des  doublons,  qu'aux  Huguenots 
de  rendre  leur  guerre  civile  estrangere  avec  leurs  pa- 
roles. Toutes  deux  sont  fascheuses  à  l'Estat  ;  la  vieil- 
lesse du  Roy  et  la  jeunesse  de  M.  le  Daufin  doivent 
faire  désirer  la  paix ,  à  ce  que  l'espée  ne  traverse  le 
changement  de  sceptre.  Elles  sont  différentes  en  ce 
que  la  guerre  du  roy  d'Espagne  est  un  preparatif  d'au- 
tre ^vec  les  Huguenots,  qui  agrandissent  leur  party 

pour  se  préparer  aux  civiles  ;  et  la  guerre  des  Hugue- 
nots les  réduisant  à  1'obeïssance ,  c'est  la  paix  et  la 
monarchie  affermie,  et  les  prétextes  des  rebellions 
assoupis. 

«  Le  plus  sain  remède  est  que  lé  traicté  de  la  paix 
soit  inviolablement  gardé  aux  Huguenots,  les  villes  de 
seurté  continuées ,  les  roys  de  France  et  d'Espagne 
unis,  Sa  Saincteté  gardiateur  de  leur  foy,  dont  les 
liens  sont  les  bons  offices  que  Leurs  Majestez  se  feront, 
leur  intelligence  plustost  conclue  quesceuë,  accorder 
les  Flamands  avec  le  roy  d'Espagne,  la  paix  sera  uni- 
verselle, ou  une  guerre  très-juste  contre  les  héréti- 
ques, dont  la  fin  sera  la  manutention  de  nostre  reli- 
gion ,  obéissance  des  subjets  et  asseurance  de  l'Estat 
et  du  règne  de  M.  le  Dauphin.  » 

Ces  raisons  bien  considérées  et  pesées ,  un  an  après 
qu'elles  furent  escrites  semble  que  le  Roy  prit  le 
meilleur  party  et  le  plus  salutaire  conseil  pour  lors  , 
de  faire  que  par  son  moyen  la  paix  du  roy  d'Espagne 
et  des  Flamands  aye  esté  faicte  ;  que  les  Olandais  soient 
demeurez  hors  de  la  puissance  du  roy  catholique  en 
forme  de  republique,  en  créance  et  fiance  des  Fran- 
çais, desquels  ils  prenent  des  garnisons  et  se  servent 
d'eux.  Merveilleux  accomplissement  de  la  perfection 
du  bonheur  du  roy  Henry  quatriesme,  d'ëstre  sorty 
du  choix  moins  périlleux  de  Tune  des  deux  guerres, 
à  quoy  il  sembloit  eslre  nécessité  par  l'establissement 
d'une  bonne  paix  generalle,  lors  que  moins  elle  s'es- 
peroit!  Reste  neantmoinsdeux  espines  en  icelle  ;  l'une, 
qu'à  Tadvenir  l'on  pourra  qualifier  l'argent  qui  se 
payera  à  entretenir  ces  garnisons,  un  tribut  que  l'on 
donne  aux  Olandais,  pour  la  crainte  que  l'on  a  àe  la 

guerre  d'Espagne,  ainsi  que  les  pensions  des  Suisses 
sont  desja  qualifiées  tribut. 

«  Il  fust  esté  mieux  à  souhaiter  que  les  cinq  millions 
d'or  que  le  Roy  a  despendu  en  Glande  pour  leur  con- 
servation, et  qu'imprudemment  il  leur  a  quitté,  que 
Sa  Majesté  eusse  eu  des  places  d'eux  en  depost  jus- 
ques  ils  l'eussent  Remboursé,  ainsi  que  les  Anglais 
firent  des  villes  qu'ils  tenoient  engagées.  L'autre  pré- 
judice est  que  les  Glandais  veulent  que  tous  les  Fran- 
çais qui  leur  seront  envoyez  et  payez  du  Roy  soient 
de  la  religion  huguenotte  ;  qui  est  un  preparatif  pour 
monstrer  que  toutes  et  quantes  fois  que  Sa  Majesté  se 
voudra  faire  obeyr  en  son  royaume  de  ses  subjects  hu- 
guenots ,  qu'ils  luy  seront  contraires  et  les  assiste- 
ront. Et  le  dernier,  de  très-mauvais  exemple  pour  la 
France,  que  des  subjects  se  soient  mis  en  souveraineté 
et  republique  :  imitation  tres-dangereuse  que  Dieu 
veuille  destourner  de  ce  royaume  ! 

«  La  mort  inopinée  du  Roy  advenue,  a  esté  mis  en 
délibération  par  ceux  qui  ayment  l'Estat  s'il  se  devoit 
continuer  le  chemin  tracé  par  Sa  Majesté,  de  s'oppo- 
ser au  roy  d'Espagne,  lequel  a  pris  le  premier  lieu, 
et  s'est  appuyé  sur  la  religion  catholique,  apostolique 
et  romaine,  en  première  intelligence  avec  le  Pape  et 
toute  l'Italie  et  plusieurs  Catholiques  en  divers  royau- 
mes ;  contre  lequel  le  defunct  Roy  s'estoit  associé  avec 
le  roy  d'Angleterre,  Ollandais,  Suisses,  Protestans 
d'Allemagne  et  Vénitiens,  ennemis  ou  en  crainte  de 
la  maison  d'Austriche. 

«Ceux  qui  disent  qu'il  falloit  unir  les  deux  coronnes 
de  France  et  d'Espagne ,  monstrent  que  c'est  le  party 
de  la  religion  catholique  qui  est  le  plus  juste,  et  par 

raisons  d'Estat  ;  que,s'alliant  avec  le  roy  d'Espagne  par 
mariage ,  l'on  pouvoit  chacun  de  son  coste'  ruiner  les 
rebelles  et  r'establir  la 'religion  catholique,  et  que 
tant  qu'il  y  auroit  deux  religions  il  seroit  impossible 
d'y  avoir  une  paix  de  durée  ;  qu'il  estoit  fort  deshon- 
neste  et  dommageable  contre  droict  et  raison  aux  sou- 
verains de  secourir  les  rebelles  de  leurs  semblables  : 
que  la  faction  des  Huguenots  par  l'ayde  de  la  France 
se  faisoient  si  puissans,  qu'après  que  ceux  d'Ollande 
se  sont  soustraicts  de  la  subjection  d'Espagne ,  les  Pro- 
teslans  d'Allemagne  veulent  donner  loy  à  l'Empire, 
mal-gré  lequel  ils  prétendent  faire  des  électeurs  à  leur 
profict,  et  continueront  à  opprimer  tous  les  Catholi- 
ques, et  leur  puissance  deviendra  telle,  qu'à  l'ayde 
des  rebelles  de  France  ils  pourroient  entreprendre 
sur  les  Estats  royaux,  y  ayant  un  dangereux  exemple 
pour  les  villes  de  France,  que  celuy  de  Zelande  et  01- 
lande,  qui  mal-gré  leur  prince  se  sont  mises  en  repu- 
blique. 

«  Contre  ceste  opinion  s'allègue  que,  quand  ce  des- 
sein seroit  véritable  de  pouvoir  unir  les  deux  coron- 
nes  et  vaincre  les  rebelles ,  il  n'est  utile  sous  un  roy 
enfant,  parce  que  cela  ne  se  peut  sans  guerre;  et  en 
minorité  tous  troubles  sont  dangereux ,  en  péril  de 
desunir  au  lieu  d'unir;  que  les  péchez  sont  moindres 
d'endurer  deux  religions,  forcez  par  la  nécessité  des 
affaires ,  et  par  raisons  d'Estat;  quand  il  y  a  deux  puis- 
sances contraires,  ou  en  soupçon  de  l'estre,  qu'il  faut 
secourir  les  plus  foibles  ,  d'autant  qu'aydant  les  plus 
forts,  il  est  dangereux  que  d'amis  ils  deviennent 
ennemis ,  et  par  une  grande  puissance  oppriment 
ceux  qui  leur  auront  aydé,  Ce  qui  est  considérable 

contre  le  roy  d'Espagne,  redoutable  pour  sa  grandeur, 
que,  venant  au  dessus  de  ses  rebelles,  il  n'entreprist 
après  contre  la  France  ;  que,  quand  elle  seroit  venue 
à  bout  des  Huguenots,  leur  roy  ne  seroit  davan- 
tage qu'il  est  ;  et  celuy  d'Espagne  venant  au  dessus 
des  Ollandais,  auroit  reconquis  un  païs  qu'il  a  du  tout 
perdu.  De  plus ,  la  France  est  fort  opposée  et  proche 
des  Àngla  s,  Protestans  et  autres  ;  et  que  les  conseils 
sont  changez,  parce  que  ce  seroit  s'allier  avec  ses  en- 
nemis, puisque  les  Espagnols  ont  esté  tenus  tels  les 
derniers,  à  cause  de  la  ligue  de  Lorraine  contre  les  feufs 
roys ,  dont  le  Roy  d'à  présent  est  heretier ,  non  seule- 
ment des  biens ,  mais  des  affections,  et  quitter  ses  vrays 
amis,  les  Anglais ,  Huguenots,  Flamands  et  Allemands, 
avec  lesquels  son  père  a  reconquis  son  royaume,  et 
sauvé  des  practiques  espagnolles ,  pour  s'allier  aux  Es- 
pagnols où  il  n'y  a  grande  seurté;  que  les  princes 
proposent  leur  profit  et  utilité  aux  alliances  qu'ils 
prennent,  et  que  la  guerre  estant  commencée  non- 
obstant icelle  alliance ,  il  seroit  dangereux  que  les 
Espagnols  ne  s'accordassent,  et  laissassent  tous  les  con- 
federez  huguenots  offensez  sur  les  bras  des  Français. 

«  Et  d'autant  que  le  mesme  conseil  du  roy  defunct 
vit  en  puissance ,  il  y  a  apparence  qu'il  se  doit  suivre 
ses  mesmes  maximes ,  maintenant  les  alliances  avec  les 
Olandais  et  Protestans ,  conservant  sa  trefve  des  Païs 
Bas ,  sans  offenser  le  roy  d'Espagne  que  le  moins  qu'il 
se  pourra  ;  traictant  avec  les  estrangers  pour  gagner 
la  majorité  du  Roy,  et  éviter  la  guerre  durant  sa  mi- 
norité :  qui  semble  estre  le  meilleur  advis,  estant 
beaucoup  faire  de  se  maintenir  sans  guerre  en  une 
minorité.  Pour  à  quoy  parvenir,  il  ne  faut  point  chan- 

ger  Testât  des  affaires,  et  les  maintenir  sagement  et  sans 
mouvement,  ainsi  qu'elles  sont  este'  trouvées  à  l'ave- 
nement  d'une  minorité'  à  la  coronne.  » 

L'advis  du  sieur  mareschal  de  Tavannes,  approuve' 
des  non  passionnez,  n'estoit  agréable  au  Roy,  qui  es- 
toit  enclin   à  la  guerre,    joinct  à  la  vacillation  de  la 
Royne  possede'e  d'espérance ,  de  timidité,  et  de  sa  fille 
qui  devoit  estre  royne  de  Navarre,  de  la  terreur  d'une 
guerre  estrangere ,  et  du  désir  de  l'avancement  de 
Strosse  et  de  ses  parens  :  cela  embrouille  toutes  reso- 
lutions. L'Admirai,  entre  espoir  et  desespoir,  violentoit 
les  conseils,   sans  considérer    que  c'est  un   mauvais 
moyen  de  faire  craindre  son  maistre  avec  lequel  il 
tient  des  colloques  secrets,  offre  dix  mil  hommes  ;  ce 
que  le  Roy  ayant  dit  au  sieur  de  Tavannes,  il  respond  : 
«  Sire,  celuy  de  vos  subjects  qui  vous  porte  telles  pa- 
«  rôles,  vousluy  devez  faire  trencher  la  teste:  comment 
«  vous  offre  il  ce  qui  est  à  vous  ?  C'est  signe  qu'il  les  a 
«  gagnez  et  corrompus ,  et  est  chef  de  party  à  vostre 
«  préjudice  ;  il  a  rendu  ces  dix  mil  vos  subjects  à  luy 
«  pour  s'en  ayder  à  un  besoin  contre  vous.»  Le  Roy,  pas- 
sionné et  aveuglé,  le  redit  à  l'Admirai,  tournant  sa  gé- 
nérosité en  imprudence,  suivant  laquelle  il  croyoit 
que  MM.  de  Retz  et  le  secrétaire  de  Sauve  ne  revele- 
roient  ses  conseils  à  la  Royne ,  sans  considérer  qu'elle 
avoit  pourveu  à  ses  desseins ,  luy  ayant  dés  son  en- 
fance donné  ses  créatures  :  elle  dissimule ,  feint  de  ne 
sçavoir  les  conseils  secrets  de  son  fils  ,  tant  qu'elle  fut 
résolue. 

L'ambassadeur  d'Espagne  insistoit  sur  la  revocation 
du  voyage  de  Strosse,  qui  estoit  à  Bordeaux  avec 
huict  mil  hommes  :  tous  préparatifs  maritimes  soup- 

çonnez  des  Espagnols,  divers  bruits  courent  de  cest 
embarquement  en  efïèct  préparé  pour  la  Flandre,  non 
pour  le  Peru ,  et  moins  pour  La  Rochelle,  encores 
qu'aucuns  Huguenots  qui  ont  survescu  l'Admirai 
l'ayent  creu.  Il  n'y  avoit  resolution  de  la  Sainct  Bar- 
thélémy, que  celle  que  l'Admirai  et  ses  adherans  par 
imprudence  firent  naistre.  Ceste  entreprise  de  Strosse 
faisoit  désirer  à  la  Roy  ne  la  guerre  d'Espagne,  par  let- 
tres qu'elle  recevoit  de  luy.  C'est  assez  rompre  un 
voyage  que  le  retarder  :  la  saison  fort  advancée  en 
juillet  rend  le  voyage  douteux  ,  joint  que  l'ambassa- 
deur d'Espagne  demande  congé  s'il  n'est  rompu.  Le 
conseil  assemblé,  le  sieur  de  Tavannes  donne  cest 
advis. 

«  Il  ne  peut  estre  que  le  voyage  de  Strosse  n'ait  esté 
entrepris  sous  bonnes  et  grandes  considérations;  mais, 
attendu  le  changement  advenu  depuis,  et  qu'il  est  rai- 
sonnable aller  avec  le  temps,  et,  selon  les  occurences 
de  la  guerre,  augmenter  ou  retracter  ses  délibéra- 
tions, sans  s'opiniastrer  contre  la  raison,  qui  ne  veut 
à  la  fin  tout  perdre  ,  voire  bien  souvent  céder  à  l'en- 
nemy,  encores  qu'il  y  aille  quelque  peu  de  réputation 
pour  éviter  le  dommage ,  estant  chose  certaine  qu'en 
fin  qui  a  le  profit  avec  les  armes,  il  a  l'honneur.  Je  dis 
donc  (sauf  l'advis  de  meilleur  jugement  )  qu'il  ne  peut 
estre  que  très-dommageable ,  et  voicy  la  raison  :  pre- 
mièrement est  à  considérer  Testât  du  royaume,  pour 
assaillir  le  roy  d'Espagne  et  entrer  en  une  longue 
guerre  ;  les  raisons  en  ont  esté  amplement  déduites  par 
les  autres  advis  ;  reste  de  luy  oster  le  soupçon,  dont 
le  premier  et  principal  fondement  est  sur  ledit  voyage 
dé  Strosse,  ainsi  que  Sa  Majesté  l'a  entendu  à  la  vérité 

par  son  ambassadeur,  et  que  le  révoquant  est  conti- 
nuer et  asseurer  la  ferme  amitié'  d'entre  Leurs  deux 
Majestez.  Voilà  le  point  de  céder  à  son  pareil  ;  mais 
s'il  vous  assaut,  voicy  le  dommage  fort  apparent,  délais- 
ser aller  les  forces  dehors,  pour  laisser  perdre  le  dedans. 
«  D'autre  part,  pour  ne  pouvoir  juger  ce  qui  est  de- 
dans l'esprit  des  hommes,  et  que  pour  le  droict  il  faut 
armer  quand  on  voit  armer,  Strosse  a  des  meilleurs 
capitaines  et  principales  forces  de  ce  royaume  ,  etluy 
mesme  qui  a  Testât  de  colonnel ,  estimé  des  soldats 
avec  beaucoup  de  gentilshommes,  il  est  raisonnable 
de  mettre  cela  à  la  frontière,  pour  (s'il  y  avoit  mau- 
vaise volonté  du  costé  dudit  roy  d'Espagne)  se  mettre 
avec  la  gendarmerie  en  lieu  advantageux,  pour  faire 
teste  attendant  les  Suisses,  reistres  et  autres  alliez, 
pour  lesquels  semble  n'estre  besoin  se  mettre  en  des- 
pence, que  l'intention  bonne  ou  mauvaise  ne  soit  de- 
couverte.  Davantage  ledict  Strosse,  estant  la  saison  si 
advancée ,  ne  sçauroit  aller  en  lieu  qu'il  ne  porte 
préjudice  audict  roy  d'Espagne,  ne  pouvant  faire 
conqueste  loing  de  luy,  encore  qu'elle  se  fist  sur  le 
Turc  ou  More,  estimant  les  Français  plus  rudes  enne- 
mis qu'eux  :  ainsi  seroit  tousjours  ouvrir  la  guerre 
s'il  entreprend  quelque  chose  plus  loing ,  comme  du 
royaume  de  Fetz ,  où  autrefois  les  Espagnols  estans 
allez  en  gros  y  ont  esté  battus ,  *et  ores  qu'ils  y  prins- 
sent  pied  en  se  fortifiant  sur  le  bord  de  la  mer,  les 
vivres  manqueront  s'ils  ne  sont  secourus,  et  faut  une 
autre  armée  pour  cela.  Le  capitaine  Piton  avec  le 
jeune  Tardes  y  allèrent  aussi  avec  des  forces  du  temps 
du  grand  roy  François,  qui  y  furent  battus.  Il  ne  va  pas 
moins  à  conquérir  ce  royaume-là  que  celuy  d'Angle- 

terre,  et  sembleroit  la  perte  évidente  dudit  Strosse  et 
de  ses  gens. 

«  Par  ainsi,  sans  parler  delà  despence  de  quelques 
particuliers  faicte  pour  son  voyage ,  qui  ne  vient  à 
estre  mise  en  considération  puis  qu'il  est  question  de 
l'Estat,  je  concluds  que  toutes  les  navires  et  l'équi- 
page de  ceste  armée  de  M.  de  Strosse  doit  estre  con- 
servé ,  et  les  munitions  renouvellées ,  s'il  est  besoin , 
pour  (si  ceste  entreprise  se  treuve  si  avantageuse,  et 
que  les  occasions  qui  eseherront  le  permettent)  l'en- 
treprendre à  la  prime ,  et  que  ledict  Strosse  et  ses  gens 
soient  révoquez  et  mis  en  la  frontière,  aux  places  qu'il 
sera  advisé,  pour  en  faire  selon  les  événements,  et 
tenir  le  royaume  en  seurté.  » 

Le  franc  conseil  du  sieur  de  Tavannes ,  fortifié  des 
nouvelles  de  la  grande  armée  du  duc  d'Albe ,  qui  avoit 
chassé  les  Français  de  Valentiennes,  assiégé  Monts  si 
à  l'estroict  qu'il  estoit  en  voye  de  se  perdre,  estoit 
loué  de  tous  les  bons  Français,  et  neantmoins  non 
encores  bien  gousté  du  Roy  ny  de  la  Roy  ne,  imbus 
des  raisons  susdictes;  joinct  que  l'Admirai  crie  au  roy 
Charles  que  le  sieur  de  Tavannes  est  son  contraire, 
partisan  de  M.  d'Anjou  son  frère,  que  ses  conseils  ten- 
dent à  son  exaltation  et  abbaissement  de  Sa  Majesté, 
et  s'en  faisant  accroire. 

L'Admirai  levé  jusques  à  trois  mil  hommes  sous 
Genlis,  qu'il  envoyé  au  secours  de  Monts  :  les  Espa- 
gnols, bien  advertis  parles  ennemis  des  Huguenots  qui 
estoient  en  France,  les  rencontrent  à  trois  lieues  de 
Monts,  paroissant  au  bord  d'une  forest.  La  cavalerie 
de  Genlis,  imprudente,  va  à  la  charge,  laquelle  sous- 
tenue  de  leurs   ennemis  avec  les  piques,   faveur  du 

pays  et  deux  mil  mousquetades,  elle  plie,  puis  tourne 
et  fuit.  La  cavalerie  espagnolle  tombe  et  charge  sur 
eux  en  chaleur  et  soustenement  des  escadrons  de  pi- 
ques en  ordre;  et,  comme  il  advient  à  ceux  qui  ont 
peur,  encores  que  ceste  cavalerie  française  en  fnitte 
se  fustpeu  destourner  de  leur  infanterie  qui  venoit  au 
combat,  ils  se  précipitent  au  milieu,  y  pensant  plus 
de  seurté  ;  ayant  du  mesme  party  tire'  les  uns  sur  les 
autres  de  rage,  par  confusion  se  rompent,  se  desor- 
donnent; et  voila  tous  les  Français  en  fuitte,  suyvis 
en  ordre  des  Espagnols  tirans  de  pas  à  autre.  Les  re- 
traites par  des  chausse'es  estroictes  causèrent  l'entière 
perte  et  meurtre  par  les  gens  du  païs. 

Le  travail  de  la  nuict  (ayant  combattu  tout  le  jour 
devant  en  païs  marécageux)  avoit  osté  aux  Français 
la  force  comme  le  courage  de  se  sauver,  et  demeurè- 
rent plus  de  deux  mil,  morts  que  pris  ;  un  petit  nom- 
bre de  despoûillez  se  sauvent  par  pitié  en  France, 
Genlis  et  plusieurs  signalez  pris.  Ceste  defaicte  vole 
en  Cour,  change  cœurs  et  conseils,  apprend  aux  en- 
trepreneurs ce  qu'il  importe  de  bien  commencer,  et  se 
garder  des  accidents  qui  empeschent  les  resolutions 
du  gros  de  la  guerre.  Ceste  route  jointe  aux  menaces 
et  imprudence  des  Huguenots,  sont  autheurs  de  leur 
massacre.  La  peur  saisit  la  Royne  des  armes  espa- 
gnolles  ;  le  desdain  ,  le  despit,  se  conçoit  dans  l'Admi- 
rai, qui  rejette  ceste  defaicte  sur  ceux  qui  avoient 
empesché  le  Roy  de  se  déclarer;  l'audace  augmente 
aux  pacifiques  ;  tout  tonne  dans  la  Cour.  L'Admirai  ne 
perd  courage,  possède  le  Roy,  fait  nouvelle  levée  de 
trois  mil  hommes  de  pied  sous  Villars  et  autres;  em- 
porté d'audace  et  du  destin  des  prosperitez  passées  et 

adversité  présente,  trouble  son  sang  et  ses  yeux;  ne 
considérant  quel  et  où  il  est,  sur  l'asseurance  du  Roy , 
outrecuidé  dit  qu'il  ne  pouvoit  plus  tenir  ses  partisans, 
qu'il  falloit  une  des  guerres  espagnolle  ou  civile.  Cha- 
cun demeure  en  garde  sur  la  pointe  de  la  resolution  ; 
le  sieur  de  Tavannes  dicte  un  advis  à  M.  d'Anjou, 
qui,  comme  lieutenant  gênerai ,  rend  compte  au  Roy 
de  ce  qu'il  avoit  fait  depuis  la  defaicte  de  Genlis,  con- 
seille faire  levée  sous  les  maistres  de  camp  du  Roy,  à 
ce  que  les  soldats  ne  prennent  party  sous  ceux  des 
Huguenots. 

«  Le  conseil  a  este'  assemblé  à  ce  matin  sur  les  affai- 
res qui  se  présentent,  et  a  esté  parlé  des  finances,  qui 
est  le  principal,  dont   MM.   les   intendans  rendront 
raison.  Et  aussi  a  esté  advisé,  pour  l'ordre  de  la  fron- 
tière, à  ce  qui  avoit  esté  ordonné  pour  faire  les  creiies 
des  gens  de  pied,  que  l'on   a  entendu  n'avoir   esté 
exécuté.  A  ceste  occasion ,  j'ay  depesché  pour  faire  la 
visite,  et  ay  escrit  à  M.  de  Longueville,  et  suivant  le 
rapport  qu'en  fera  celuy  que  j'y  ay  envoyé,  Sa  Ma- 
jesté y  pourra  encor  r'envoyer  un  homme  d'autorité, 
pour  plus  amplement  faire  effectuer  ce  qui  aura  esté 
délibéré.  Et  pour  autant  qu'il  est  venu  nouvelle  de  la 
defaicte  de  Genlis,  aussi  qu'il  est  à  présumer  que  le 
prince  d'Orange,  ayant  passé  la  Meuze  avec  ses  forces, 
viendra  droit  en  Henault  pour  secourir  son  frère,  et 
d'autre  part  l'armée  du  duc  d'Albe  pour  y  résister  , 
toutes  les  deux  armées  sur  le   bord  de  la  frontière , 
l'on  ne  peut  moins  que  douter  les  ennemis  d'icelle  , 
mesmes  ladicte  frontière  ainsi  dégarnie  comme  elle  est. 
«  Le  meilleur  moyen  qui  se  treuve  pour  le  présent 
pour  avoir  des  hommes,  est  d'envoyer  du  costé  de 

Guienne  recueillir  des  soldats,  tant  ceux  qui  sont  de- 
meurez de  Strosse,  qui,  à  ce  qu'on  a  dit,  montera  à  un 
fort  grand  nombre,  aussi  des  autres  du  pais  qui  n'ont 
esté  levez  pour  cest  effect,  et  les  amener,  soit  par  mer 
ou  par  terre ,  le  plus  commodément  que  faire  se  pourra, 
en  Picardie.  Ils  pourront  estre  venus  pour  le  vingt- 
tie'me  d'aoust,  qui  est  le  temps  que  la   gendarmerie 
fait  monstre ,  aussi  le  temps  qu'il  se  cognoistra  quelque 
chose  de  la  fortune  des  susdictes  deux  armées,  qui   se 
pourront  jetter  de  ville  en  ville  selon  les  occurrences  , 
ou  bien  adviser  s'il  y  aura  occasion  ou  moyen  de   les 
mettre  en  camp  fortifié,  tel  qui  sera  choisi,  pour  em- 
pescher  l'entrée  du  royaume  tant  que  l'on  pourroit, 
aussi  pour  (si  on  voyoit  quelque  mauvaise  intention) 
avoir  moyeu  d'attendre  le  surplus  de  la  gendarmerie, 
pareillement  les  forces  estrangeres.    Et  semble    que 
Caussains,  Gohas  et  autres  capitaines  de  Gascongne, 
pourront  faire  ce  voyage  pour  amener  lesdicts  soldats, 
lesquels  ils  pourront  lever  avec  quelque  argept,  et  les 
amener,  par  estapes  ou  par  mer,   ainsi  qu'il  se  treu- 
vera  le  plus  brief ,  au  soulagement  du  peuple  par  le 
costé  de  Piedmont.  Se   pourra  aussi  treuver  des  gens 
de  pied  en  Dauphiné,  Lyonnais,  Vivarets,  Provence 
et  Languedoc,  qui  serviroit  pareillement  pour  Mar- 
seille et  autres  lieux  au  long  de  la  marine. 

«  11  est  question  en  tout  cela  de  lever  en  Guienne 
quatre  mil  hommes  pour  la  Picardie,  et  deux  mil 
pour  le  costé  de  Provence  et  Piedmont,  outre  ce  qui  y 
est.  Le  principal  est  l'argent  pour  les  payer  pour 
deux  mois,  à  fin  de  se  lever  les  doutes  et  soupçons  qui 
se  présentent;  et  mettant  toutes  choses  à  seurté,  en- 
cores  que  le  chemin  de  la  mer  soit  le  plus  abrégé  pour 

les  gens  de  pied,  il  y  a  apparence  que  le  plus  seur  seroit 
par  estapes ,  aussi  pour  lever  la  jalousie  que  pourroit 
prendre  le  roy  d'Espagne  ;  et  à  ceste  occasion  faudra 
faire  les  levées  avec  le  moindre  bruit  que  faire  se  pourra. 
Et  pour  éviter  la  despence  pour  la  susdicte  levée  de  qua- 
tre mil  hommes  pour  la  Picardie,  semble  qu'il  suffit  de 
faire  douze  capitaines  nouveaux,  tels  que  lesdits  Caus- 
sains  et  Gohas  adviseront  dans  le  pays,  et  lesquels  leur 
ayderont  à  mener  les  troupes  (leurs  deux  compagnies 
deduictes) ,  à  remplir  toutes  les  compagnies  de  pardeçà  : 
et  est  nécessaire  que  lesdits  Caussains  et  Gohas  amènent 
les  troupes  eux-mesmes  par  les  estapes,  qui  pour  ce 
seront  dressez  par  les  gouverneurs  par  le  plus  droict 
chemin  qu'ils  aviseront  par  ensemble.  Pour  le  Pied- 
mont  et  Provence ,  faut  seulement  remplir  les  compa- 
gnies pour  éviter  la  despence,  et  (sauf  meilleur  advis) 
ne  faut  que  l'argent  des  creiies  soit  baillé  aux  capitai- 
nes ,  ains  au  maistre  de  camp  qui  ira  lever  lesdictes 
creiies,  et  les  mènera  pour  remplir  lesdictes  compa- 
gnies :  Provence  et  Languedoc  se  pourront  favoriser 
de  leurs  forces  selon  les  occurences;  tout  cela,  entre- 
tenu pour  deux  mois,  comme  dict  est,  pourra  éviter 
plus  grand  inconvénient.  » 

La  defaicte,  le  doute  de  la  Roy  ne  et  faveur  de 
M.  d'Anjou,  qui  penchoit  à  la  paix,  fait  parler  le 
sieur  de  Tavannes  plus  librement,  résolu,  à  quelque 
péril  que  ce  fust,  de  ne  celer  ce  qui  estoit  utile  à  la 
France. 

«  Il  est  à  penser  quel  inconvénient  peuvent  apporter 
ceux  qui  vont  lever  des  gens  de  pied  sans  commande- 
ment du  Roy  ;  car,  outre  l'auctorité  qu'ils  s'accoustu- 
ment  dans  le  royaume ,  ils  le  mettront  tousjours  à  la 

guerre  quand  ils  voudront,  et  contraindront  à  la  fin 
par  force  et  avec  raison  le  roy  d'Espagne  d'aller 
chasser  les  bestes  qui  luy  font  mal  dans  les  forests  où 
elles  naissent,  et  où  elles  se  retirent,  n'estant  seule- 
ment la  Flandre  ruyne'e  et  perdue  par  les  siens,  mais 
la  depence  et  ruyne  de  tous  les  autres  pays.  Et  si  une 
fois  ceste  guerre  est  commencée,  elle  est  perpétuelle, 
ou  du  moins  ne  peut  avoir  fin  sinon  par  la  ruine  de 
l'un  de  ces  deux  roys,  n'estant  en  la  puissance  du  roy 
de  France  la  paix,  pour  estre  en  la  subjection  de  par- 
tie de  son  peuple  qui  veut  la  guerre,  d'autant  que  ce 
n'est  plus  pour  les  villes  que  Ton  combat,  et  qu'elles 
se  peuvent  rendre  par  la  paix  ;  mais  c'est  pour  ceste 
partie  du  peuple  qui  ne  se  peut  livrer,  et  neantmoins 
est  ce  qui  cuide  commencer  la  susdicte  ruyne  de  l'Es- 
tat  d'Espagne,  avec  le  hazard  de  celuy  de  France. 

«  Donques,  soit  que  l'on  veuille  la  guerre  ou  non, 
il  est  nécessaire  de  desaccoustumer  la  grande  au- 
thorité  que  prend  ceste  partie  du  peuple,  de  créer 
capitaines,  envoyer  enseignes,  s'eslever  quand  il  luy 
plaist:  et  faut  que  tout  se  levé  par  commission  du 
Roy ,  tant  pour  réduire  tout  sous  son  obeyssance,  que 
pour  ne  bigarrer  un  camp  de  deux  forces,  et  pour 
autres  inconvénients  que  toutes  gens  de  bon  jugement 
peuvent  considérer.  Or,  puis  qu'on  voit  que  tout  le  de- 
hors est  arme,  et  que  nul  ne  sait  que  Dieu  quel  évé- 
nement auront  ces  deux  grandes  armées,  si  faut-il, 
foible  ou  débile  comme  l'on  est,  penser  que  l'on 
pourra  devenir.  De  dire  qu'on  veut  la  guerre  avec 
ceste  foiblesse ,  il  n'y  a  point  d'apparence,  ny  homme 
de  si  mauvais  jugement  qui  le  voulust  conseiller  ;  par 
ainsi  est  nécessaire  de  céder  au  temps,  non  en  appa- 

rence  ains  en  effect,  tout  ce  qui  se  peut  pour  avoir  la 
paix. 

«  L'on  n'ose  plus  parler  de  révoquer  Strosse,  qui 
toutefois  en  est  le  seul  moyen,  et  qui  ne  sçauroit  faire 
si  petite  chose  contre  le  roy  d'Espagne,  que  la  guerre 
ne  soit  ouverte,  estant  advoiié  d'autre  façon  que  ceux 
qui  la  sont  allez  commencer  en  Flandres  sans  com- 
mandement. Et  si  on  ne  veut  prendre  ce  chemin -là, 
qui  est  le  plus  prompt  et  le  plus  seur,  et  que  les 
moyens  que  l'on  tiendra  d'ailleurs  ne  se  treuvent  suf- 
fisants pour  la  paix ,  à  tout  le  moins  soient  les  fron- 
tières fournies  de  gens  levez  par  commission  du  Roy, 
pour  les  préserver,  et  soit  défendu  a  tous  autres  de 
prendre  ceste  authorité  d'en  lever  sans  commande- 
ment et  commission  de  Sa  Majesté,  en  luy  laissant 
toute  l'authorite'  qui  luy  appartient. 

«  Ayans  quelques  forces  aux  frontières,  à  tout  le 
moins  on  pourra  plus  seulement  attendre  les  événe- 
ments qu'il  plaira  à  nostre  Seigneur  envoyer.  Et  pour 
dire  en  un  mot,  la  fortune  de  Genjis  emporte  avec  soy 
tous  les  advantages  par  cy-devant  présentez  en  Flan- 
dres ,  pour  crainte  qu'auront  les  villes  ja  paravant 
refroidies;  de  sorte  que  non  seulement  elles  cesseroient 
de  monstrer  vouloir  changer  de  party ,  au  contraire 
pour  s'asseurer  viendront  aux  armes  avec  le  prince 
d'Orange,  en  faisant  démonstration  de  leur  fidélité'.  Et 
parce  que  l'on  cognoist  évidemment  les  occasions  pro- 
mises, qui  ont  fait  fermer  les  yeux  au  commence- 
ment de  ceste  guerre,  perdues,  et  nostre  foiblesse  si 
évidente ,  soient  sagement  suivis  et  exécutez  tous  les 
moyens  qui  se  peuvent  pour  la  paix.  » 

L'Admirai  maintient  ses  propositions,  qu'on  ne  de- 
a5.  19 

voit  trouver  mauvais  si  ceux  de  la  religion  s'eslevent 
pour  servir  le  Roy  et  luy  conquérir  la  Flandre;  il 
ne  s'aperçoit  que  la  Royne  s'esloigne  de  ses  advis, 
ne  cognoistla  légèreté'  du  roy  Charles,  la  puissance 
que  ladicte  Royne  a  sur  ses  enfans  par  ses  créatures 
qu'elle  leur  a  donne' pour  serviteurs  dez  leur  enfance; 
imprudemment  essaye  d'y  mettre  la  division  ;  remons- 
tre au  Roy  qu'il  ne  fera  jamais  rien  qui  vaille,  s'il  ne 
limite  le  pouvoir  de  sa  mère  et  qu'il  ne  chasse  son 
frère  hors  du  royaume  ;  propose  de  l'envoyer  en  Po- 
logne (  siège  vaquant  par  la  mort  de  Sigismond),  na- 
tion qui  veut  estre  creiïe  belliqueuse  ,  et   tousjours 
veulent  la  paix ,  nommément  avec  les   Turcs.  Leur 
royaume  est  pauvre,  excepte'  trois  villes;  le  Turc  ne 
les  veut  conquérir;  leur  pauvreté  les  défend  ;  eslisent 
un   estranger,  parce  qu'ils  ne  se  veulent  céder  les  uns 
aux  autres;  se  laissent  corrompre  par  argent  de  leur 
élection.  La  réputation  de  M.  d'Anjou  le  fait  désirer  ; 
l'alliance  que  les  Français  ont  avec  le  Turc,  auquel 
les  Polonais  sont  dés  long  temps  associez,   joint  aux 
belles  harangues  du  sieur  de  Valence,  avec  la  hayne 
qu'ils  portoyent   aux  Allemands,  commandement  et 
defence  du  Turc  qui  empesche  l'élection  du  fils  de 
l'Empereur,  prépare  celle  de  M.  d'Anjou. 

L' Admirai ,  eh  estant  adverty,  publie  qu'il  falloit  que 
Monsieur  declarast  ne  vouloir  sortir  de  France,  si, 
après  avoir  refusé  le  royaume  d'Angleterre  par  al- 
liance, il  rejette  celuy  de  Pologne  par  élection  :  fon- 
dement aussi  faux  que  sa  conduite,  voulant  contrain- 
dre la  France  à  deux  extremitez  dangereuses,  ou  la 
guerre  d'Espagne  ou  la  civile;  ce  n'est  merveille  si 
elle  se  tourne  à  sa  perte. 

MM.  de  Sauve  et  de  Rets  advertissent  la  Royne  des 
secrets  conseils,  desseins  et  paroles  du  Roy,  que  si 
elle  n'y  entendoit  les  Huguenots  le  possederoient; 
qu'au  moins,  avant  que  penser  à  autre  chose,  ils  luy 
conseilloyent  de  regagner  la  puissance  de  mère  que 
l'Admirai  luy  avoit  fait  perdre.  La  jalousie  du  gou- 
vernement de  son  fils  et  de  FEstat,  ambition 'déme- 
surée, enflamme,  brusle  la  Royne  dehors  et  dedans, 
et  tient  conseil  de  se  défaire  de  l'Admirai. 

Le  Roy  chasseur  va  à  Montpipeau  ;   la  Royne  y 
court;  enfermée  en  un  cabinet  avec  luy,  elle  fond  en 
larmes,  dit  :  «  Je  n'eusse  pensé  que,  pour  avoir  pris 
«  tant  de  peine  à  vous  eslever,  vous  avoir  conservé  la 
«  coronne  que   les    Huguenots  et   Catholiques   vous 
«  vouloient  oster,  après  m'estre  sacrifiée  pour  vous 
«  et  encouru  tant  dhazard,  que  m'eussiez  voulu  don- 
ce  ner  recompense  si  misérable.  Vous  vous  cachez  de 
«  moy,  qui  suis  votre  mère,  pour  prendre  conseil  de 
«  vos  ennemis;  vous  vous  ostez  de  mes  bras  qui  vous 
«  ont  conservé,  pour  vous  appuyer  des  leurs  qui  vous 
«  ont  voulu  assassiner.  Je  sçay   que  vous  tenez  des 
«  conseils  secrets   avec  l'Admirai  ;  vous  desirez  vous 
«  plonger  en  la  guerre  d'Espagne  inconsidérément , 
«  pour  mettre  votre  royaume,  vous  et  nos  personnes, 
«  en  proye  de  ceux  de  la  religion.  Si  je  suis  si  malheu- 
«  reuse ,  avant  que  voir  cela  donnez  moy  congé  de  me 
«  retirer  au  lieu  de   ma  naissance,  et  esloignez  de 
«  vous  vostre  frère,  qui  se  peut  nommer  infortuné 
«  d'avoir  employé  sa  vie  pour  conserver  la  vostre; 
«  donnez  luy  au  moins  temps  de   se  retirer  hors  du 
«  danger  et  présence  de  ses  ennemis  acquis  en  vous 
«  faisant  service,  huguenots  qui  ne  veulent  la  guerre 

H)- 


2()2  t1^2]     GASPARD  DE  SAULX, 

«  d'Espagne,  mais  celle  de  France,  et  la  subversion 
«  de  tous  Estats,  pour  s'establir.  » 

Geste  harangue  artificielle  esmeut ,  estonne,  espou- 
vante  le  Roy  ,  non  tant  des  Huguenots  que  de  sa  mère 
et  de  son  frère,  dont  il  sçait  la  finesse,  ambition  et 
puissance  en  son  Estât;  s'esmerveille  de  ses  conseils 
révéliez,  les  advoûe,  demande  pardon  ,  promet  obéis- 
sance. Geste  meffiance  semée,  ce  premier  coup  jette', 
la  Roy  ne,  continuant  son  mescontentement,  se  retire  à 
Monceaux;  le  Roy  tremblant  la  suit,  la  treuve  avec 
son  frère, les  sieurs  de  Tavannes,  de  Piets  et  de  Sauve, 
lequel  de  Sauve,  secrétaire  d'Estat,  se  met  à  genoux, 
et  reçoit  pardon  de  Sa  Majesté'  pour  avoir  révélé  ses 
conseils  à  sa  merc.  L'infidélité,  braverie,  audace, 
menaces  et  entreprises  huguenottes,  sont  magnifiées 
avec  tant  de  vérité  et  artifices,  que  d'amis  les  voila 
ennemis  du  Roy,  lequel  fluctuant  ne  pouvoit  perdre 
le  désir  conceu  d'obtenir  gloire  et  réputation  par  la 
guerre  espagnolle. 

La  Royne  juge  qu'il  n'y  alloit  seulement  de  Testât 
de  la  France  ,  mais  de  ce  qui  luy  estoit  plus  proche, 
du  gouvernement  d'icelle,  de  la  renvoyer  à  Florence, 
et  du  danger  de  M.  d'Anjou  ;  se  contente  d'avoir  dis- 
posé le  P\oy  sans  luy  en  dire  davantage  ;  résout  avec 
deux  conseillers  et  M.  d'Anjou  la  mort  de  l'Admirai, 
croyant  tout  le  party  huguenot  consister  en  sa  teste, 
espérant  par  le  mariage  de  sa  fille  avec  le  roy  de  Na- 
varre r'abiller  tout;  résout  l'exécution,  et  de  se  cou- 
vrir du  prétexte  de  ceux  de  Guise,  dont  l'Admirai 
avoit  aidé  à  faire  tuer  le  père. 

Le  cardinal  de  Lorraine  absent,  le  paquet  s'adresse 
à  M.  d'Aumalle,  qui  le  reçoit  en  joye.  Morver,  assas- 

sinateur  de  Moulry ,  est  choisi,  hlasmé  de  ce  premier 
coup  par  le  sieur  de  Tavannes,  maintenant  par  com- 
mandement de  la  Roy  ne  agréé  par  luy  pour  efFect 
semblable;  il  promet  de  tuer  l'Admirai  d'une  arque- 
busade.  M.  d'Aumalle  le  loge  dans  le  logis  de  Ghally, 
son  maistre  d'hostel  ;  il  saffuste,  il  se  couvre  de  dra- 
peaux aux  barreaux  des  fenestres,  dispose  sa  fuite 
par  une  porte  de  derrière  sur  un  cheval  d'Espagne. 

Cependant  les  nopces  du  roy  de  Navarre  et  de  Mar- 
guerite de  France  se  font,  mariant  les  deux  religions 
ensemble.  Les  Huguenots  dans  la  nef  de  Nostre  Dame, 
l'Admirai  dit  qu'il  falloit  oster  les  enseignes  conquises 
sur    les  hérétiques,  marques  de  troubles;   demande 
gaussant  les  cinquante  mil  escus  promis  pendant  iceux 
à   celuy  qui  aporteroit   sa  teste.   Masques,    bagues, 
ballets,  ne  s'espargnent  ;  purgatoire ,  enfer,  représen- 
tez en  Bourbon,  où  sont  envoyez  les  Huguenots  après 
un   combat    de  barrière,  présage  de   leur    malheur. 
L'Admirai,  pressé,  continue  ses  audaces,  importune, 
se  fasche,  croit  l'esprit  de  la  Cour  estre  ensevely  dans 
tournois  et  mascarades,  menace  de  partir;  qui  es  toit 
le  premier  son  de  trompette  de  la  guerre  civile.  Il  est 
pourveu  ,  retournant  du  conseil,  par  une  arquebusade 
dans  les  deux  bras  ;  la  porte  est  rompue ,  pendant  l'ar- 
quebusier se  sauve. 

L'Admirai  porté  en  son  logis ,  le  Roy  adverty  s'of- 
fence,  menace  ceux  de  Guise,  ne  sçachant  d'où  venoit 
Ce  coup;  et  après  un  peu  r'adoucy  par  la  Royne ,  à 
l'aide  du  sieur  de  Rets,  mettent  Sa  Majesté  en  colère 
contre  les  Huguenots  (vice  peculier  par  Sa  Majesté 
d'humeur  colérique)  ;  ils  luy  font  croire  avoir  sceu  une 
entreprise  des  Huguenots  contre  luy  ;  les  desseins  de 

Meaux  ,  d'Amboise  lay  sont  représentez  ;  soudain  ga- 
gné, comme  sa  mère  se  Festoit  promis,  il  abandonne 
les  Huguenots ,  demeure  fasché  avec  les  autres  que  la 
blessure  n'estoit  mortelle. 

Les  Huguenots,  encores  aveuglez  du  Roy,  ne  pé- 
nètrent ce  coup;  passent  à  grandes  troupes  cuiracez 
devant  le  logis  de  MM.  de  Guise  et  d'Aumalle  ,  mena- 
cent les  attaquer  :  eux  s'excusant,  somment  le  Roy  de 
prendre  leur  querelle;  ce  qui  fait  que  lesdits  Hugue- 
nots pénètrent  plus  avant,  soupçonnent  M.  d'Anjou, 
demandent  justice  ou  qu'ils  la  feroient  sur  le  champ  ; 
menacent  Leurs  Majestez. 

Le  conseil  est  tenu  composé  de  six ,  le  Roy  présent 
cognoissant  que  tout  s'alloit  descouvrant,  et  que  ceux 
de  Guise  mesmes  pour  se  laver  accuseroient  la  Royne 
et  M.  d'Anjou,  et  que  la  guerre  estoit  infaillible,  qu'il 
valoit  mieux  gagner  une  bataille  dans  Paris,  où  tous 
les  chefs  estoient,  que  la  mettre  en  doute  en  la  campa- 
gne et  tomber  en  une  dangereuse  et  incertaine  guerre. 
Du  péril  présent  de  Leurs  Majestez  et  des  conseillers 
tenus  en  crainte,  naist  la  resolution  de  nécessité,  telle 
qu'elle  fut,  de  tuer  l'Admirai  et  tous  les  chefs  de  part  : 
conseil  nay  de  l'occasion  par  faute  et  imprudence  des 
Huguenots,  et  qui  ne  se  fust  peu  exécuter  sans  estre 
descouverte  si  elle  eust  esté  préméditée. 

La  feinte  du  roy  Charles  n'eust  peu  estre  telle  que 
la  vérité;  il  ne  luy  estoit  besoin  de  déguisement,  puis 
qu'il  estoit  à  eux  et  porté  à  la  guerre  :  nul  conseil  de  si 
longue  haleine  ne  se  celé  dans  la  Cour.  Le  Roy  jure, 
proteste  son  déplaisir,  envoie  visiter  l'Admirai  blecé, 
luy  promet  justice  exemplaire.  Toute  la  Cour  est  triste, 
aucuns  du  coup,  et  la  plus  grande  part  de  la  faute  :  les 


SEIGNEUR  DE  TAVANNES.     [1672]  2tp 

Huguenots  interprètent  ce  dueil  à  leur  advantage.  Les 
principaux  s'assemblent  chez  l'Admirai;  le  chirurgien 
Fasseure.  Deux  advis  sont  debatus  par  eux,  de  sortir 
le  blecé  en  armes  ,  malgré  Paris  et  la  Cour  :  aucuns  se 
méfient  de  tous,  autres  accusent  ceux  de  Guise,  de- 
coulpent  Leurs  Majestez,  qui  avoient,  disoient-ils,  au- 
tre moyen  de  le  faire  mourir  que  d'une  arquebusade. 
Telligny,  beau  fds  de  l'Admirai,  le  croit  ainsi;  pour 
s'estre  premier  trompé,  il  asseure  ,  il  emporte  le  con- 
seil,  jure  que  le  Roy  estoit  pour  eux,  qu'ils  verroient 
punition  exemplaire.  Le  parentage ,  la  suffisance,  Fa- 
mitié  de  Telligny,  l'incommodité  de  transporter  le 
blecé,  résout  le  séjour  de  deux  jours  ;  Fimprudence,  les 
menaces  continuent  jusques  à  accuser  M.  d'Anjou  que 
l'arquebuse  treuvée  en  la  maison  de  Chailly  estoit  re- 
cogneue  pour  estre  à  un  de  ses  gardes. 

Le  conseil  du  Roy  rassemblé,  le  péril  présent,  la 
Royne  en  diverses  craintes,  la  vérification  du  coup  que 
l'on  doutoit  s'esclaircir ,  la  guerre  ou  l'exécution  pré- 
sente pour  Fempescher,  luy  tournent  dans  la  teste.  Si 
elle  se  fust  peu  parer  de  la  source  de  Farquebusade , 
malaisément  eust  elle  achevé  ce  à  quoy  l'événement  la 
contrainct  :  l'accident  de  la  blessure  au  lieu  de  mort, 
les  menaces,  forcent  le  conseil  à  la  resolution  de  tuer 
tous  les  chefs,  ce  qui  est  proposé  au  Roy,  Fesmeuvent 
et  le  colerent  contre  les  Huguenots,  luy  remonstrent  le 
danger  commun  ,  les  moyens  de  l'éviter,  se  destrapant 
de  ses  compagnons  et  maistres.  Le  chancelier  de  Bira- 
gue,  M.  de  Ne«vers,  avoient  esté  adjoincts  à  cest  advis; 
la  mort  du  roy  de  Navarre,  du  prince  de  Condé,  des 
mareschaux  de  Montmorency  et  Damvile,  est  sur  le 
tapis;  l'opinion  du  sieur  de  Rets  est  indécise,  si  c'estoit 

pour  couper  la  source  des  guerres  ou  pour  avoir  leurs 
estais  de  mareschaux,  est  contredicle  et  rejettée  par 
le  sieur  de  Tavannes,  lequel  propose  que  l'innocence 
devoit  exempter  les  uns,  la  jeunesse  les  autres;  que  le 
roy  de  Navarre  et  prince  de  Condé  estoient  du  sang  de 
France  qu'il  falloit  espargner  et  respecter  ;  qu'ils  es- 
toient jeunes  et  que  l'on  leur  pouvoit  donner  des  ser- 
viteurs qui  leur  feroient  changer  de  religion  et  d'opi- 
nion. De  ce  seul  advis  et  de  ceste  seule  voix  du  sieur 
de  Tavannes,  ce  grand  roy  Henry  quatriesme,  régnant 
aujourd'huy ,  et  le  feu  prince  de  Condé  tiennent  la  vie , 
et  le  malheur  est  pour  la  postérité'  du  sieur  de  Tavannes 
que  Sa  Majesté  n'en  sçait  la  vérité,  et  disoit  davantage 
ledit  sieur  de  Tavannes  que  ce  coup  de  nécessité  de- 
voit estre  franc  d'autre  blasme. 

La  resolution  prise ,  les  Huguenots  semblent  ayder 
à  leur  ruine;  aveuglez  demandent  les  gardes  du  Roy, 
qui  leur  furent  accordées  pour  garder  l'Admirai ,  au- 
tour duquel  les  principaux  se  logent ,  autres  avec  le 
Roy  de  Navarre  dans  le  Louvre,  pour  le  conserver, 
disoient-ils,  de  ceux  de  Guise.  Ils  facilitent  leur  mas- 
sacre :  le  Roy  voit  l'Admirai  le  samedy ,  qui  luy  dit 
que  Dieu  l'avoit  réservé  pour  son  service ,  mesle  re- 
queste,  crainte  et  menaces,  essaye  de  parler  au  Roy 
particulièrement;  il  en  est  empesché  par  la  Royne. 
Les  Huguenots  se  r'asseurent,  se  gardent  seulement  de 
ceux  de  Guise,  demandent  justice  un  matin  au  jardin 
des  Thuilleries  insolemment.  La  Royne  craintive  s'en 
retourne  au  Louvre,  haste  la  résolution  de  tuer  l'Ad- 
mirai et  les  chefs  huguenots,  qui  murmuroient  contre 
M.  d'Anjou.  Eux  abandonnez  de  Dieu,  Pardillant, 
huguenot,  veut  battre  Nambur,  huissier  du  Roy  à  la 

porle  ,  qui  ne  le  vouloit  laisser  entrer  à  son  coucher* 
Le  Roy  dissimule,  entretient  luy  et  La  Rochefou- 
cault  de  propos  joyeux,  leur  donne  congé,  se  couche 
et  se  levé  soudain.  La  .Roy ne  et  les  conseillers  appeliez, 
elle  (comme  femme  craintive)  se  fust  volontiers  de- 
dicte  sans  le  courage  qui  luy  fut  redonné  des  capi- 
taines, luy  piesentans  le  péril  où  elle  et  ses  enfans  es- 
taient. Deux  compagnies  des  gardes  mandées  arrivent 
à  mynuict  :  le  logis  de  l'Admirai  est  investi  de  senti- 
nelles ;  de  peu  de  Catholiques  parisiens  advertis  il  en 
manque  la  moitié,  tant  la  crainte  a  de  pouvoir,  no- 
nobstant l'autorité  du  Roy  qui  commandoit  les  armes. 
M.  de  Guise  est  envoyé  quérir,  sous  prétexte  duquel 
est  résolue  l'exécution  ;  il  luy  est  pe<  mis  d'aller  tuer 
l'Admirai ,  venger  la  mort  de  son  père  :  il  y  court,  y 
arrive  devant  jour,  enfonce  les  portes  avec  les  gardes 
de  Sa  Majesté.  L'Admirai  cognoist  sa  mort  ;  adverty 
que  c'estoient  les  gardes  du  Roy  qui  l'attaquoient,  ad- 
moneste ses  amis  de  se  sauver,  qui  montent  sur  les 
toicts,  quelques  Suisses  tuez  à  l'abordée.  Besme,  Haul- 
tefort,  Hattain  treuvent  l'Admirai  sur  pied  en  l'appré- 
hension de  la  mort;  les  admoneste  d'avoir  pitié  de  sa 
vieillesse;  se  sentant  leurs  espées  glacer  dans  son  corps, 
il  prolonge  sa  vie ,  embrasse  la  fenestre  pour  n'estre 
jette  en  bas,  où  tombé,  il  assouvit  les  yeux  du  fils  dont 
il  avoit  fait  tuer  le  père. 

Le  toesain  du  palais  point  avec  le  jour,  tout  se  croise, 
tout  s'esmeut ,  tout  s'excite ,  et  cherchent  colère  :  le 
sang  et  la  mort  courent  les  rues  en  telle  horreur ,  que 
Leurs  Majestez  mesmes ,  qui  en  estoient  les  auteurs,  ne 
se  pouvoient  garder  de  peur  dans  le  Louvre  :  tous  Hu- 
guenots indifféremment  sont  tuez,  sans  faire  aucune 

defence.  JesauvayLa  Neufville,  Bethunes,  Baignac,  et 
ayday  fort  à  La  Verdin.  Les  gentilhommes  et  capitaines 
couchez  en  la  chambre  du  Boy  au  Louvre  en  sont 
tirez  et  tuez  ;  deux  Catholiques  parmy  eux  ,  pour  ne 
vouloir  marcher  à  la  mort,  s'exemptent  n'ayans  perdu 
l'entendement.  Le  roy  de  Navarre  et  prince  de  Condé 
craintifs,  après  avoir  essayé  de  parler  à  moy  ,  qui  ne 
leur  osay  respondre,  et  dequoy  Sa  Majesté  s'est  bien 
souvenu  depuis  à  mon  préjudice,  sont  menez  au  Boy. 
Il  leur  propose  la  messe  ou  la  mort ,  menace  le  prince 
de  Condé,  qui  ne  se  pouvoit  feindre.  La  resolution  de 
tuer  seulement  les  chefs  estenfrainte  :  plusieurs  femmes 
et  enfans  tuez  à  la  furie  populaire,  il  demeure  deux 
mil  massacrez  (0. 

Le  sieur  de  Tavannes  sauve  le  mareschal  de  Biron, 
soupçonné  sans  suject  de  favoriser  les  Huguenots,  par 
l'advis  qu'il  luy  donne  de  se  sauver  dans  l'arsenac. 
MM.  de  Guise,  en  exemptant  d'autres,  sont  calomniez 
de  ne  vouloir  l'extinction  du  prétexte  des  armes.  Le 
sang  s'estanche,  le  sac  s'augmente;  le  seul  sieur  de  Ta- 
vannes a  les  mains  nettes ,  ne  souffre  que  ses  gens 
prennent  aucune  chose.  Ceux  de  M.  d'Anjou  pillent 
les  perles  des  estrangers  ;  Paris  semble  une  ville  con- 
quise au  regret  des  conseillers;  n'ayant  esté  résolu  que 
la  mort  des  chefs  et  factieux,  au  contraire  tous  Hu- 
guenots, femmes  et  enfans,  sont  tuez  indifféremment 
du  peuple,  ne  pouvant  le  Boy  ny  lesdicts  conseilliez 
retenir  les  armes  qu'ils  avoient  débridées.  M.  de  Guise 
suit  en  vain  Montgommery ,  qui  se  sauve  du  fauxbourg 
Sainct  Germain  en  Angleterre.  Les  mareschaux  de 

(x)  //  demeure  deux  mille  massacrés.  Te  nombre  des  morts  fui  éva- 
lué à  quatre  mille. 

Montmorency  et  Dampville  ,  estonnez,  s'abaissent,  re- 
cherchent leurs  amis,  évitent  le  péril;  leur  maison  es- 
toit  soupçonnée  des  intelligences  huguenottes.  Plu- 
sieurs villes  du  royaume  tuent  non  seulement  les  chefs 
et  factieux  ,  comme  il  leur  avoit  esté  mandé,  ains  se 
gouvernent  en  ceste  effrénée  licence  parisienne. 

Ce  coup  faict ,  la  colère  refroidie,  le  péril  passé, 
l'acte  paroist  plus  grand,  plus  formidable  aux  esprits 
rassis;  le  sang  espandu  blece  les  consciences.  L'exé- 
cution de  l'acte  avoit  occupé  les  entendements,  telle- 
ment qu'ils  vacilloient  aux  prétextes ,  plusieurs  fois 
changez  selon  les  occurrences;  monstre  qu'il  n'y  avoit 
rien  de  prémédité,  et  descharge  les  Huguenots  de  l'ac- 
cusation de  l'entreprise  à  eux  depuis  imputée.  Les  pre- 
mières lettres  du  Roy  contenoient  aux  princes  estrangers 
et  ambassadeurs,  que  la  blesseure  de  l'Admirai  avoit 
esté  commise  par  ceux  de  Guise,  ses  ennemis  ;  le  stil 
en  est  changé  après  le  meurtre  gênerai  des  Huguenots, 
les  mesmes  villes  et  ambassadeurs  advertis  par  le  Roy 
que  c'estoient  ceux  de  Guise  qui  avoient  faict  ce  mas- 
sacre ;  bruit  qui  eust  continué  si  lesdits  sieurs  de 
Guise,  plus  fins,  cognoissans  le  temps,  que  leur  re- 
fus ne  pouvoit  retarder  l'exécution  ja  acheminée, 
n'eussent  dit  et  publié  que  ce  n'estoit  eux,  ains  Sa 
Majesté,  qu'ils  supplioient  ne  les  vouloir  mettre  en 
bute  à  tous  les  hérétiques  de  la  chrestienté;  que  puis 
que  Sa  Majesté  en  avoit  peur,  par  plus  forte  raison 
les  devoient-ils  craindre.  Le  conseil  rassemblé,  la  foy 
violée,  Fhimen  arrousé  de  sang,  contraint  d'inventer 
un  troisiesme  mensonge.  Les  Huguenots  sont  accusez 
d'avoir  voulu  tuer  Leurs  Majestez ,  dont  la  force  n'a- 
voit  donné  temps  ny  moyen  d'user  de  la  formalité  de 

justice,  avoit  contraint  de  la  superseder  jnsques  après 
l'exécution  pour  mieux  prévenir  la  leur;  qu'il  n'y 
avoit  danger  de  mentir  en  les  accusant,  puis  qu'en 
l'entreprise  de  Meaux  ils  avoient  feint  que  l'on  eust 
entrepris  sur  eux  pour  prendre  le  Roy. 

Sa  Majesté'  advoiïe  l'acte  assis  en  sa  cour  de  parle- 
ment ;  l'Admirai  traisné,  pendu  à  Montfaucon  par  les 
pieds,  sa  teste  envoyée  à  Rome,  les  processions  géné- 
rales se  font.  Le  sieur  de  Tavannes  sépare  les  quar- 
tiers de  la  ville  à  plusieurs  seigneurs,  par  le  comman- 
dement du  Roy,  pour  faire  cesser  le  meurtre   et  le 
pillage.  Briquemault  et  Cavagnes  pris  ,  liberté  leur  est 
promise  s'ils  advoiient  avoir  voulu  entreprendre  contre 
le  Roy;  eux  bien  advisez  le  nient,  sçachans  que  puis 
qu'il  falioit  mourir,  il  valoit  mieux  que  ce  fust  sans 
mentir,  que  essayer  par  artifices  à  sauver  ce  qu'il  fal- 
ioit perdre  :  ils  sont  pendus  en  Grève.  C'est  Dieu  qu'il 
faut  appaiser;   esteignant   des  troubles,  s'en  allume 
d'autres.  M.   d'Alencon,  offensé  de  n'avoir  rien  sceu 
de  ce  dessein,  se  lie  davantage  avec  ceux  de  Montmo- 
rency; autre  source   de  guerres  civiles.  Je  vis  partie 
des  papiers  de  l'Admirai  chez  mon  père,  le  roolle 
de  leurs  hommes,  leurs  levées  de  deniers,  les  signais 
et  menées  de  leur  party,  avec  un  discours  de  Fran- 
court  prévoyant  de  point  à  autre  ce  qui  advint  :  que 
l'on  tireroit  l'Admirai   d'une  arquebusade  ;  si  failly , 
seroit  cause  du  meurtre  de  tous  les  Huguenots  et  de 
leur  party  ;  tant  les  hommes  d'Estat  ont  pouvoir   de 
denier.  L'aubespin  fleurit  (0,  une  estoille  non  remar- 

(0  L'aubespin  fleurit.  Un  aubespin  du  cimetière  des  Innocens 
poussa  subitement  des  fleurs.  Quoique  ce  phénomène  rie  fût  pas  sans 
exemple,  les  deux  partis  en  firent  un  miracle,  et  l'expliquèrent  suivant 

quée  par  le  passé  nasquit  :  tout  est  attribué  à  miracles. 
C'est  la  vérité  que  les  Huguenots  furent  seule  cause 
de  leurs  massacres  ,  mettant  le  Roy  en  nécessité  de  la 
guerre  d'Espagne  ou  de  la  leur.  Sa  Majesté,  parle  con- 
seil du  sieur  de  Tavannes,  esleut  la  moins  domma- 
geable et  salutaire,  tant  pour  ia  religion  catholique 
que  pour  l'Estat  et  rebellions  suscitées  par  les  Hugue- 
nots. Et  puis  que  Ton  accuse  le  sieur  de  Tavannes  de 
ce  conseil ,  il  faut  donc  que  tous  ceux  de  la  religion 
catholique  l'en  estiment  et  le  louent,  en  considérant 
que,  s'il  n'eust  empesché  par  son  bon  advis  le  mariage 
d'Angleterre  avec  M.  d'Anjou,  celuy  du  roy  de  Na- 
varre estant  ja  faict ,  et  le  roy  Charles  estant  porté  à 
la  guerre  d'Espagne,  qu'infailliblement  le  royaume 
de  France,  et  en  suitte  toute  la  chrestienté,  hormis 
l'Italie  et  l'Espagne,  estoit  dans  le  party  hérétique.  Et 
depuis  ce  coup  de  la  Sainct  Barthélémy  ils  se  sont  tous- 
jours  diminuez  et  affaiblis;  tellement  qu'au  lieu  qu'ils 
faisoient  de  grandes  armées  toutes  de  ceux  de  la  reli- 
gion, ils  n'ont  depuis  peu  tenir  la  campagne  (0,  en 
sorte  que  ce  soit,  qu'estans  assistez  des  mal-contens 
et  princes  catholiques  ,  des  duc  d'Alençon  ,  mareschal 
de  Montmorency  et  autres  ;  et  sans  lesdicts  mal-con- 
tents sont  tousjours  esté  reduicts  dans  les  villes  ,  et  sur 
la  défensive.  Que  l'on  rende  donc  l'honneur  à  ceux  à 

l'esprit  qui  les  animoit.  Les  Catholiques  soutinrent  que  Dieu  marquoit 
par-là  combien  ce  qu'ils  avoient  fait  lui  étoit  agréable.  Ce  miracle, 
dirent  les  Protestans,  signifie  que  si  notre  Eglise  semble  détruite  par  la 
plaie  qu'on  vient  de  lui  faire,  on  la  verra  dans  peu  se  relever,  et  refleu- 
rir de  nouveau  par  des  moyens  aussi  incompréhensibles  qu'inattendus, 
C1)  Ils  n'ont  depuis  peu  tenir  la  campagne.  Les  Protestans  devinrent 
au  contraire  plus  redoutables,  surtout  lors  qu'ils  eurent  à  leur  tête  le 
roi  de  Navarre. 

qui  il  appartient  ;  non  que  ces  grands  meurtres  soient 
louables,  mais  bien  d'avoir  évité  et  empesché  que  par 
les  mariages  et  alliances  les  trois  parts  de  l'Europe 
ne  fussent  du  party  hérétique ,  et  d'avoir  destourné  de 
la  France  une  guerre  d'Espagne  tres-perilleuse  lors 
que  le  royaume  estoit  afFoibly  :  ce  que  le  roy  Henry  IV 
a  tellement  jugé,  que  ceux  d'Olande  et  Zelande  se 
voulans  donner  à  luy  ,  il  n'a  point  voulu  faire  la  guerre 
aux  Espagnols,  cognoissant  la  difficulté  de  ce  dessein 
et  les  maux  qui  en  peuvent  advenir ,  nommément  à  la 
religion  catholique  que  le  sieur  de  Tavannes  a  main- 
tenue ,  non  seulement  par  les  batailles  de  Jarnac  et 
Montcontour,  conservation  et  victoire  obtenue  en 
Bourgongne  et  en  Dauphiné ,  mais  aussi  par  ce  der- 
nier empeschement  des  confédérations  prestes  à  réussir 
au  préjudice  d'icelle. 

Il  est  mal-aisé  d'entreprendre  sur  tin  Estât  sans  la 
faveur  de  quelques  uns  de  ceux  qui  gouvernent  :  ny 
les  Huguenots  ny  ceux  de  la  Ligue  n'eussent  peu  rien 
faire  sans  l'assistance  de  la  royne  Catherine  de  Medi- 
cis,  qui  leur  reveloit  les  desseins  et  conseils  qui  se  re- 
souloient  en  sa  présence,  et  par  conjecture  les  plus 
secrets.  Elle  a  esté  souvent  trompée  en  ses  projects,  ne 
pensant  que  faire  peur,  ou  quelque  changement  de 
faveur  pour  rentrer  au  gouvernement;  a  plusieurs 
fois  hazardée  la  coronne  de  ses  enfans,  ne  considérant 
l'impossibilité  de  remettre  la  bride  à  ceux  ausquels 
ellel'avoit  ostée ,  qui,  ayant  divers  buts  non  conformes 
aux  siens,  se  dispensoient  au  contraire  de  ce  qu'elle 
n'avoit  espéré.  Elle  favorisa  l'entreprise  d'Amboise ,  es- 
loignée  du  gouvernement  par  ceux  de  Lorraine,  qui 
possedoient  son  fils  sous  le  crédit  de  la  Royne  leur 

niepce,  sa  belle  fille ,  sans  considérer  que  si  l'entreprise 
eust  réussi ,  ceux  de  Bourbon  eussent  peu  passer  outre 
s'ils  eussent  voulu  ,  et  se  faire  roys,  contre  lesquels  ne 
luy  restoient  que  ceux  de  Chastillon  et  de  Montmo- 
rency, qui  luy  promettaient  de  l'empescher.  Elle  aida 
rla  prise  des  armes  au  commencement  du  règne  du 
roy  Charles,  aucunement  excusable  ;  cognoissant  la 
puissance  de  ceux  de  Guise,  avec  quelque  raison  elle 
doutoit  de  la  conservation  de  la  coronne  pour  ses  en- 
fans. 

Sous  Henry  III  elle  favorise  la  Ligue,  parce  qu'elle 
estoit  dépossédée  du  gouvernement  par  les  mignons  ; 
s'excusoit  que  voyant  son  fils  sans  enfans,  quapres  sa 
mort  elle   desiroit  jetter  la  coronne  au  marquis   du 
Pont,  fils  de  sa  fille;  et  en  effect  estoit  jalouse  du  gou- 
vernement :  elle  trompoit  plusieurs  et  estoit  trompe'e 
de  beaucoup.  Ny   ceux    de   Chastillon  ny  de  Guise 
n'eussent  entrepris  sans  elle;  les  voyant  affoiblis,  elle 
se  renoiioit  avec  ses  enfans  ,  et  abandonnoit  leurs  en- 
nemis. Que  si  son  assistance  aportoit  asseurance  aux 
prises  des  armes,  aussi  mit-elle  en  danger,  et  causa  la 
mort  (souvent  sans  y   penser)  aux   entrepreneurs  et 
chefs,  lesquels,  pensant  qu'il  ne  se  prendroit  point  de 
resolution  sans  Sa  Majesté,  s'y    asseuroient:  elle  se 
trompoit  avec  eux  et  causoit  leur  perte.  Son  assistance 
après  l'entreprise  d'A.mboise  faillie,  fit  tenir  le  prince 
de   Condé  à  Blois,  pendant  que  Ion  justicioit  ceux 
dont  il  estoit  le  chef.  Sans  s'estonner,  pensant  faire  de 
mesme,  il  vint  sur  sa  parole  contiainte  aux  estats  à 
Orléans,  où ,  sans  la  mort  du  petit  r(>y  François,  il lais- 
soitla  teste  trois  jours  après.  Pareillement,  elle  fit  ve- 
nir MM.  de  Guise  à  Blois,  les  asseurant  que  le  Roy 

ne  resoudroit  rien  sans  son  sceu  :  ils  sont  tuez  et  trom- 
pez avec  elle ,  qui  ne  pénétra  ceste  fois  le  conseil  se- 
cret de  son  fils,  qui  se  mesfioit  d'elle  :  un  sage  entrepre- 
neur ne  se  fie  en  sa  mère  propre. 

Les  opinions  furent  différentes  à  la  Sainct  Barthé- 
lémy sur  la  mort  du  roy  de  Navarre,  prince  deCondé, 
mareschaux  de  Montmorency,  d'Amville,  et  généra- 
lement de  tous  les  Huguenots  et  de  ceux  qui  les  favo- 
risoient.  L'advis  du  sieur  de  Tavannes  fut  que ,  puis- 
que l'admirai  de  Chastillon  forçoit  d'entreprendre 
contre  luy-mesme,  et  qu'il  procuroit  son  malheur, 
voulant  mettre  imprudemment  le  Roy  en  nécessité 
de  deux  guerres,  qu'il  falloit  que  Syi  Majesté  choisist 
la  moins  périlleuse,  et  mettre  Dieu  de  son  costé  ;  que 
ces  rebelles  estoient  bien  attrapez  de  quelque  façon 
qu'on  les  peust  avoir,  qui  avoient  entrepris  sur  les 
roys  à  Amboise  et  Meaux;  que  s'ils  eschappoient  ils 
feroient  mourir  un  million  de  pauvre  peuple.  Il  est 
plus  permis  d'entreprendre  contre  les  subjets  par  voyes 
extraordinaires,  qu'à  eux  d'entreprendre  contre  leur 
roy.  Conseilloit ,  puis  que  la  blesseure  de  l'Admirai 
les  mettoit  infailliblement  à  la  guerre  (source  de  tant 
de  maux),  qu'au  premier  jour  on  verroit  les  chefs  de 
part  en  armes  ;  que  puis  que  Dieu  les  avoit  mis  es 
mains  du  Roy,  que  l'on  gagnast  la  bataille  dans  Pa- 
ris ;  que  ceste  exécution  devoit  estre  nette  de  toutes 
reprehensions,  ayent  esté  faicte  par  contraincte,  enfi- 
lée d'un  accident  à  l'autre  ;  que  les  enfans ,  ces  prin- 
ces et  mareschaux  de  France  et  pauvres  personnes,  en 
dévoient  estre  exempts,  et  ne  dévoient  patir  pour  les 
coulpables  les  jeunes  princes  innocens,  parce  qu'il  y 
avoit  espoir  qu'estans  instruits    ils  pourroient  estre 

r'araenez  a  la  religion  catholique  et  à  l'obéissance  des 
roys  leurs  parens,  assistez  des  serviteurs  de  Leurs  Ma- 
jestez  qu'on  leur  donnerait.  Quant  à  ceux  de  Mont- 
morency, bien  qu'ils  favorisassent  les  Huguenots,  ils 
n'estoient  point  convaincus  de  trahison,  et  que  ce  se- 
roit  esteindre  toute  une  maison,  qui  hausserait  trop 
celle  de  Guise,  qui  sans  obstacles  à  l'advenir  penserait 
à  l'Estat. 

Le  mareschal  de  Rets  maintenoit  le  contraire  :  qu'il 
falloit  tout  tuer;  que  ces  jeunes  princes  nourris  en  la 
religion ,  cruellement  offencez  de  la  mort  de  leur  oncle 
et  de  leurs  amis,  s'en  ressentiraient  ;  qu'il  n'y  avoit  faute 
d'hommes  pour  les  y  porter,  et  qu'il  ne  falloit  point 
offenser  à  demy  ;  que  Brutus  faillit  se  mettant  sur  la 
preud'hommie,  déclarant  seulement  César  coulpable, 
ne  voulant  qu'on  tuast  Anthoine ,  qui  depuis  révolta 
le  peuple  contre  luy,  et  fut  cause  de  sa  ruyne  ;  qu'en 
ces  desseins  extraordinaires  il  falloit  considérer  pre- 
mièrement s'il  estoit  nécessaire,   contraint!  ou  juste: 
les  ayant  jugez  tels,  il  ne  falloit  rien  laisser  qui  penst 
causer  la  ruyne  du  but  de  paix  où  l'on  tendoit  ;  que, 
s'il  estoit  juste  en  un  chef,  il  l'estoit  en  tous;  puisque 
des  parties  joinctes  dependoit  FefFect  principal  de  l'ac- 
tion, il  les  falloit  couper,  à  ce  que  les  racines  ne  res- 
tassent; aussi,  s'il  n'estoit  juste,  il  falloit  s'en  distraire 
du  tout,  et  n'entreprendre  rien  au  contraire;  que  si  on 
rompoit  les  loix  ,  il  falloit  les  violer  entièrement  pour 
sa  seurté,  le  péché  estant  aussi  grand  pour  peu  que 
pour  beaucoup.  L'opinion  du  sieur  de  Tavannes  sub- 
sista pour  estre  plus  juste ,  et  que  l'on  crayoit  celle  du 
mareschal  de  Rets  ambitieuse  des  estats  qu'il  vouloir 
faire  vaquer  à  son  profit. 

25.  20 

Aucuns  disent  que  les  roys  ne  doivent  procéder  ex- 
traordinaire ment  contre  leurs  subjects  ;  qu'ils  ont  la 
justice  en  main  pour  les  punir  ;  et  que,  lors  que  l'exé- 
cution précède  les  informations,  c'est  une  marque  que 
les  souverains  ne  pouri  oient  prouver  ce  de  quoy  ils 
accusent  leurs  subjects,  et  qu'ils  manquent  de  cou- 
rage, n'osant  encourir  de  Thazard  et  danger  en  leur 
capture;  puisqu'on  tourne  le  dos  à  l'équité  et  à  la  rai- 
son ,  il  faut  que  ce  soit  du  tout;  puisque  l'on  quitte  le 
ciel  se  bien  asseurer  en  la  terre.  Et  disent  ces  perni- 
cieux que  si  ces  princes  et  ceux  de  Montmorency 
fussent  morts,  quoy  qu'injustement  et  avec  perte,  peut- 
estre  n'y  eust-il  eu  tant  de  guerre,  ny  le  sieur  de  Ta- 
vannes  tant  d'honneur  de  leur  salut  qui  dependoit  de 
sa  seule  voix. 

La  mort  de  MM.  de  Guise  advint  aux  estats  à  Bîo  , 
en  l'an  1 588  ;  il  ne  tint  qu'au  Roy  que  M.  de  Mayenne 
et  d'Aumalle  n'y  fussent  tuez.  Sa  Majesté  n'eust  pa- 
reille louange  de  les  avoir  espargnez,  parce  qu'il  crai- 
gnoit  de  faire  venir  M.  de  Mayenne  aux  estats,  à  ce 
qu'il  nedescouvristson  intention  ;  et  s'enhardit  de  faire 
ce  coup,  parce  que  M.  de  Guise  commandoit  impé- 
rieusement sur  ses  frères  et  cousins,  s'attribuant  sur 
iceux  une  puissance  absolue ,  et  luy  sembloit  qu'ils 
fussent  faicts  pour  sa  grandeur.  Eux  au  contraire  di- 
soient que,  s'il  faloit  obeyr  à  un  maistre,  ils  vouloient 
que  ce  fust  au  Roy,  et  avoient  une  telle  jalousie  entre 
eux,  que  tous  traictoient  séparément,  et  disoient  que, 
si  M.  de  Guise  leur  frère  ofFençoit  Sa  Majesté,  ils  se 
départit  oient  d'avec  luy  ,  qui  fit  croire  au  Roy  qu'ils  ne 
se  remueroient  pour  la  mort  de  leur  frère. 

A  l'exemple  de  la  faute  des  Huguenots ,  de  ne  s'estrê 

saisis  du  Roy  à  Meaux  et  Amboise,  aucuns  disent  que, 
quand  les  premiers  projects  delà  Ligue  commencèrent, 
il  se  tint  un  conseil  entre  MM.  de  Guise,  de  Nevers  et 
quelques  autres.  M.  de  Nevers  conclud,  ou  qu'il  ne 
faloit  rien  entreprendre,  ou  qu'il  se  faloit  saisir  du  Roy. 
M.  de  Guise,  intelligent  de  la  Royne  (qui  n'avoit  pour 
lors  dessein  qu'à  la  ruyne  des  mignons,  et  se  remettre 
en  crédit  ) ,  luy  qui  se  fust  contenté  de  regouverner  la 
Cour  et  la  France ,  ruynant  ceux  de  Bourbon  et  de 
Montmorency,  pour  se  préparer  après  la  mort  du  Roy 
à  quelque  plus  grande  chose,  rejetta  ceste  opinion. 
M.  de  Nevers,  qui  avoit  bon  nez  et  estoit  mal-con- 
tent parce  que  le  dessein  du  Roy  estoit  d'abbaisser 
tous  les  princes  en  gênerai,  se  résolut  de  ne  déceler 
point  l'entreprise,  de  garder  les  gages  ,  et  voir  à  quoy 
il  se  pourroit  jetter.  Avec  ceste  prudente  conduitte  il 
faillit  à  se  perdre  ;  ce  qui  fait  dire  aux  gens  de  peu  de 
conscience  qu'il  ne  faut  que  roys  ny  subjects  facent 
entreprises  injustes;  que  s'ils  sortent  de  raison  et  de 
justice,  il  n'en  faut  pas  sortir  à  demy,  ains  du  tout, 
et  asseurer  l'entreprise ,  non  seulement  pour  le  pré- 
sent, mais  à  la  postérité. 

Beze  respond  au  colloque  de  Poissy  au  cardinal 
de  Lorraine,  qui  demandoit  des  miracles  pour  autho- 
riser  leur  religion ,  que  c'en  est  un  grand  de  ce  qu'il 
n'y  avoit  qu'un  mois  qu'ils  estoient  bruslez  et  chassez 
de  la  Fiance ,  qu'alors  ils  preschoient  à  la  Cour  et  par 
tout.  Le  roy  Henry  IV,  nay  de  mère  huguenotte,  nourry 
en  leur  religion,  chef  de  leur  party  ,  de  leurs  conseils 
et  armées,  leur  espérance,  leur  appuy,  s'est  fait  ca- 
tholique ,  qui  est  un  autre  plus  grand  miracle,  mesmes 
en  ce  temps  qu'il  se  soupçonne  d'eux  pour  sa  postérité. 

20. 

Il  s'en  est  fait  plusieurs  de  nostre  temps,  qui  sont  escrits 
ailleurs,  clans  lesquels  se  voit  apparemment  la  puis- 
sance de  Dieu. 

La  France,  l'Angleterre  et  l'Espagne  sont  en  paix 
et  en  guerre;  paix  en  leur  royaume  et  guerre  en  Flan- 
dres: les  hommes  des  deux  balancent  les  escus  du  tiers; 
la  guerre,  non  déclarée  en  leur  pays,  est  ouverte  en 
Flandres.  Théâtre  de  tragédies,  sépulture  de  capitai- 
nes, source  d'infidelitez  ,  pointes  des  guerres  entre  les 
royset  villes,  qui ,  sous  prétexte  de  privilèges ,  veulent 
des  republiques,  eslisent  un  capitaine  gênerai,  comme 
les  Grecs  pour  résister  à  Philippe  de  Macédoine,  pro- 
vinces  desdaignées    des  Français  pour  leur  légèreté, 
sans   citadelle  ny  secours  ;  le   peuple   ingrat  le  plus 
fort  en  chasse  ceux  qui  leur  aydent  ;  les  roys  les  de- 
vroient  recevoir  comme  Louys  onziesme  les  Gene- 
vois, pour  les  donner  au   diable;  le  péril ,  la  des- 
pence en  demeure  à  ceux  qui  les  secourent,  et  à  eux 
le  fruict.  Ce  qui  empescha  Henry  IV  de  les  recevoir, 
c'est  le  desespoir  de  les  retenir,  cognoissant  qu'ils  n'ont 
point  de  plus  grand  ennemy  que  leur  maistre.  Son 
inclination  de  ne  faire  la  guerre  est ,  non  pour  crainte 
des  Espagnols,  mais  pour  celle  de  ses  subjects;  il  les 
assiste  sous  main  pour  afFoiblir  le  roy  d'Espagne ,  le- 
quel, jeune ,  espuisé  d'argent,  d'hommes  et  de  capi- 
taines,   dissimule,   ne    veut   guerre  ouverte,   craint 
l'heur  et  réputation  de  son  contraire ,  attend  sa  mort 
ou  vieillesse ,  cognoissant  le  danger  de  ses  pays  escar- 
tez,    et  que  l'Angleterre   secourt   tous  les   rebelles 
pour  demeurer  en  paix.  Secrets  de  Dieu  admirables, 
que    ces   princes  ne  sont   sautez  aux  armes   parmy 
tant  de  mauvais  offices  qu'ils  se  font  !  L'Espagnol  s'est 

vengé  par  la  Ligue  ;  faillit  ses  derniers  desseins  sous  le 
sieur  de  Biron  et  comte  d'Auvergne;  prend  haleine, 
et  en  rebastit  d'autres ,  pour  rendre  à  l'advenir  le 
change  en  France  de  ce  qu'il  reçoit  en  Flandres. 

Les  Olandais  et  Zelandais  gagnent  à  la  guerre,  pour 
estre  maistres  de  la  mer;  tirans  argent  de  Fiance  et 
hommes  d'Angleterre,  tiennent  le  loup  parles  oreilles: 
cas  estrange  d'avoir  tant  duré  en  cest  estât.  Les  roys 
de  France  et  d'Angleterre  n'ont  raison  de  secourir  les 
rebelles,  estans  souverains,  ny  les  hérétiques,  estans 
catholiques;  ils  ne  voudroient  qu'il  leur  fust  faict  le 
semblable;  la  guerre  ouverte  seroit  plus  juste,  plus 
généreuse  :  ils    ont    assez  d'autres    querelles  ;    et    si 
le  roy  d'Espagne  par  or  esmeut  le  fer  en   France,  il 
ne  se  doit  trouver  estrange  :  ii  est  impossible  que  dans 
l'année  1608  il  n'y  ait  paix,  trefve  en  Flandres,  ou 
guerre  entre  les  roys.  J'ay  prédit,  dés  l'année  1607,  ce 
qui    devoit  advenir  en  l'année    1609;    que    je    cor- 
rige cest  œuvre,  qui  est  la  trefve  qui  s'est.faicte  (0,  sur 
laquelle  j'ay  fait  ce  discours  suivant  : 

Parce  que  la  Sainct  Barthélémy,  la  mort  de  l'admirai 
de  Chastillon  et  de  tant  de  chefs  de  la  religion  hugue- 
notte  advint,  parce  qu'ils  vouloient  forcer  le  roy 
Charles  de  faire  la  guerre  aux  Espagnols,  en  suittede 
laquelle  ils  promettoient  la  souveraineté  de  Flandres, 
la  reddition  volontaire  et  expugnation  de  toutes  les 
villes  du  pays,  j'ay  jugé  devoir  monstrer  de  combien 
ils  se  mescontoient ,  et   le  peu  de  profict  qui  en  eust 

(0  Qui  est  la  trefve  qui  s'est  faicte.  Trêve  de  douze  ans,  entre  les 
Espagnols  et  les  Provinces-Unies,  par  laquelle  la  république  de  Hol- 
lande fut  reconnue.  Cependant,  dès  Tannée  suivante,  Henri  IV  fit  de 
grands  préparatifs  de  guerre  à  l'occasion  de  la  succession  de  Clèves 
et  de  Juliers. 

réussi  à  la  Fiance.  Puis  que  le  roy  Henry  IV,  plus 
belliqueux,  à  ce  qu'il  se  dit,  que  tous  ses  prédéces- 
seurs ,  ayant  chassé  de  son  royaume  les  deux  tiers  de 
l'Europe,  et  nommément  les  Espagnols,  après  avoir 
despendu  en  douze  ans  six  millions  d'or,  et  perdu  la 
vie  de  cent  mil  Français,  il  a  estécontrainct  de  désirer 
la  paix,  et  d'apoincter  les  Olandais  avec  le  roy  d'Es- 
pagne, sans  que  pour  cela  il  y   ait  seulement  acquis 
un   poulce  de   terre,  sinon  monstre  de   la  foiblesse  ; 
qu'il  soit  besoin  d'artifice,  pour,  par  une  révolte  de 
ses  voisins,  affoiblir  ses  ennemis,  comme  si  la  France 
n'estoit  assez   puissante  pour  subsister  d'elle  mesme. 
Paix  qui  fait  une  évidente  preuve  de  la  prudence  en 
Fadvis  du  sieur  de  Tavannes,  lequel  a  ,  trente  cinq  ans 
devant  ceste  trefve,  preveu  qu'il  n'y  avoit  rien  à  gagner 
à  l'entreprise  de  Flandres,  et  beaucoup  à  perdre. 

La  guerre  de  Flandres  en  fin  l'eust  fait  en  France;  le 
Roy  n'en  veut  point  pour  l'infidélité  des  peuples,  sça- 
cliant  ne  pouvoir  estre  estrangere  sans  estre  civile,  les 
cœurs   aliénez  par  les  divisions  passées   plus  fins,  et 
l'ardeur  d'iceux  plus  mal-aisé  à  esteindre,  les  intelli- 
gences et  les  chemins  d'Angleterre  et  d'Espagne  battus 
et  aisez  à  suivre,  la  multitude  des  mal  contents   que 
l'avarice  des  supérieurs  et  l'ambition  des  subjects  font 
naistre.  Que  Sa  Majesté  a  interest  à  toutes  réputations 
que  pourront  acquérir  les  chefs  de  guerre;  désirant 
estre  seul  en  ce  temps,  il  esloit  forcé  de  secourir  plus 
ouvertement  et  grandement  les  Flamands,  et  falloit 
que  les  Espagnols  perdissent  honneur  s'ils  ne  luy  fai- 
soient  la  guerre.  Qu'estant  vieux  ,  à  l'exemple  du  roy 
d'Espagne,  qu'il  faut  pour  sa  postérité  que  sa  mort 
advienne  dans  la  paix  du  royaume;  dangereux  ,  si  les 

armes  estoient  à  la  main  de  quelque  gros  parly ,  de 
perdre  l'Estat.   11  faloit  plusieurs   armées  ;  qu'estant; 
d'aage  et  goutteux  il  ne  pouvoit  plus  faire  ce  qu'il 
avoit  fait  au  passé  :  ayant  plusieurs  armées  il  faloit 
plusieurs  chefs,  lesquels  acquerroient  de  la  réputation, 
en  danger  de  s'en  prévaloir  contre  luy  ;  là  où  ilseroit 
qu'il  auroit  beaucoup  de  maux,  et  aux  armées  où  il 
ne  pourroit  estre,  du  soupçon  des  feints  amis  qu'ils 
ne   s'entendissent    avec    les    ennemis.    Qu'après   tant 
d'heur  et  de  félicité  quelque  malheur  estoit  à  crain- 
dre ;  que    la  guerre  aguerrissoit  son  peuple,  lequel 
tant  plus  il  en  sçavoit  et  plus  de  danger  de  révolte  : 
qu'il  avoit  pour  seurté  les  Suisses,  et  un  autre  bras 
aux  estats  pour  contrecarrer  les  grandes  puissances, 
royaumes  et  Indes  espagnolles,  estans  ces  pays  entrez 
en  ligue  offensive  et  défensive  contre  luy.  Que  c'est 
tousjours  bien  faire,  et  selon  Dieu,d'oster  le  feu  et  le 
sang  d'entre  les  mains  des  hommes,  et  qu'ayant  passé 
sa  vie  en  travail,  il   est  raisonnable  qu'il  ait  sur  ses 
vieux  ans   le  repos  avec  l'honneur;   qu'il  est  le  seul 
arbitre  de  paix  et  de  guerre  en  la  chrestienté. 

Il  ne  devoit  ayder  aux  Hérétiques,  et  pour  le  droict 
à  des  subjects  rebelles  contre  leur  roy,  puis  qu'il  est 
souverain.  L'exemple  pernicieux  que  les  villes,  de 
droict  et  de  raison  subjectes  à  un  roy,  se  dispensent 
de  leur  Serment  de  fidélité,  et  à  leur  imitation  toutes 
les  villes  qui  seront  en  situation  forte  feront  le  sembla- 
ble ,  mesine  en  la  France  quand  l'occasion  se  présen- 
tera. Qu'en  pensant  affoiblir  le  roy  d'Espagne,  il  fortifie 
les  Huguenots  par  la  manutention  des  estats  de  Flan- 
dres, lesquels  tous  ensemble  feront  un  gros, contre 
M.  le  Dauphin;  que  s'il  vient  à  estre  roy,  ne  le  peu- 

vent  jamais  aymer,  ny  luy  eux,  parce  qu'il  tiendra 
plustbst  du  Pape,  de  l'Espagnol  et  du  Lorrain,  que 
d'autres. 

Ce  sont  les  raisons  d'Estat  qui  ont  faict  que  le  roy 
Henry  IV  fut  autheur  et  principal  moteur  de  la  trefve 
de  Flandres,  et  c'est  icy  l'advis  contraire  de  ceux  qui 
y  vouloient  la  guerre;  qu'il  valoit  beaucoup  mieux, 
pour  asseurer  son  règne  à  la  postérité,  ruyner  les 
Huguenots,  les  rebelles  de  France  et  de  Flandres,  et 
unir  les  deux  coronnes  par  alliance,  ayant  semblable 
interest  pour  protéger  leurs  Estats  et  faireune  liguedes 
souverains  contre  la  ligue  des  rebelles,  et  aflbiblir 
toute  ceste  puissance  ;  puis  qu'il  semble  qu'il  ne  peut 
luyr  la  guerre,  il  valoit  mieux  la  prendre  maintenant 
qu'il  a  encor  cinq  ou  six  ans  de  travail,  que  d'icy  à 
cinq  ou  six  ans  qu'il  ne  pourra  plus  monter  à  cbeval, 
accablé  de  maladie,  et  que  l'Espagnol  aura  pris  ar- 
gent et  haleine  :  aussi  à  ceste  réputation  qu'il  veut  si 
esclatante,  il  faloit  tendre  à  des  plus  grands  effects. 

Quoy  qu'il  en  soit,  ainsi  qu'il  a  fait,  les  deux  puis- 
sances qui  sont  à  craindre  pour  sa  postérité  et  pour 
luy-mesme  en  sa  vieillesse ,  demeurent  en  estât  et  en 
force,  et  sans  doute  sont  toutes  deux  ennemies  du 
Dauphin  ;  et  valoit  mieux  de  son  vivant  avec  beaucoup 
d'honneur  en  abbaisser  et  en  ruyner,  que  les  laisser 
toutes  deux  en  force.  Celle  des  Huguenots  estoit  plus 
facile  à  ruyner;  la  religion  et  le  droict  y  estoit  con- 
servé ;  et  celle  des  Espagnols  estoit  la  moins  à  crain- 
dre ,  parce  que  leur  puissance  n'est  pas  dans  les  en- 
trailles de  la  France ,  et  que  les  Espagnols  ont  leurs  pays 
dispersez.  Ils  sont  assez  empeschez  de  garder  ce  qu'ils 
tiennent  ;  ils  n'ont  pas  les  peuples  pour  les  garnisons 

et  pour  entreprendre  :  comment  en  auront-ils  pour 
subjuguer  la  inoindre  partie  de  la  France? 

Semble  que  de  ces  deux  advis  le  Roy  avoit  choisi 
le  meilleur,  de  faire  la  trefVe  de  Flandres  et  demeurer 
en  repos;  mais  les  Espagnols,  ayant  tant  dépendu  de 
sang  et  d'argent  sans  aucun  fruict,  sont  esté  portez 
à  la  trefve  peu  honorable,  pour  avoir  jugé  qu'il  y  a 
trente  cinq  ans  qu'ils  font  la  guerre,  sans  y  pouvoir 
voir  une  fin  ;  qu'ils  ont  tasté  la  France  divisée,  et  n'y 
ont  sceu  que  faire;  maintenant  qu'elle  est  unie,  et 
sous  un  roy  qui  est  capitaine,  et  leur  pays  si  escarté, 
qu'il  y  avoit  danger  qu'ils  n'y  perdissent  plus  que  d'y 
gagner.  Que  le  roy  de  France,  qui  secourt  les  Estats 
ouvertement,  s'en  va,  et  que  le  leur  vient;  qu'ils  sont 
fort  espuisez  de  deniers,  et  qu'il  est  nécessaire  qu'ils 
payent  leurs  créditeurs ,  à  ce  que  la  grande  depence 
qu'ils  font  ne  fîst  faire  banqueroute  à  leur  roy.  Que 
les  Indes  ne  rapportent  plus  ce  qu'elles  faisoient;  que 
le  trouble  que  les  Olandais  commettent  (lequel  est 
apaisé  par  la  trefve)  traverse  l'establissement  de  la  re- 
ligion, et  du  profïct  qui  en  vènoit.  Que  le  roy  de 
France  estant  vieux,  et  la  coronne  tombant  à  des  en- 
fans,  ne  peut-estre  sans  trouble,  là  où  ils  pourront 
faire  leurs  affaires,  par  la  quantité  de  différents  partis 
qui  sont  au  royaume,  du  moins  comme  le  roy  d'Es- 
pagne fit  au  temps  du  duc  de  Palme  ;  cependant  qu'il 
mit  la  France  en  trouble  par  son  argent,  il  prit  An- 
vers par  sa  force  ;  ce  qui  se  peut  encore  faire  en  Ol- 
lande.  Que  durant  la  trefve  il  se  peut  faire  des  prac- 
tiques  dans  les  Provinces  Unies,  prenant  exemple  sur 
la  trefve  de  la  Ligue ,  qui  engendra  la  paix  et  la  ruine 
d'icelle  Ligno,  Qu'à  tous  accidents  du  roy  de  France 

d'entreprises  préparées  ou  d'argent  recueilly,  ils  peu- 
vent rompre  la  trefve,  laquelle  communément  ne  se 
tient  qu'entant  qu'elle  apporte  utilité';  qu'ayanf  grande 
quantité  d'argent  et  de  moyens,  ils  peuvent  regagner 
les  principaux  des  Provinces  Unies,  dont  une  grande 
part  des  chefs  sont  bannis  des  villes  de  Flandres  qu'ils 
tiennent  encor  maintenant,  ausquelles  estans  rappel- 
iez et  receuz,  c'est  autant  affaiblir  les  Eslats,  où  ceux 
qui  estoient  exilez  et  retournez  en  leurs  pays  pour- 
ront faire  des  practiques. 

L'Archiduc ,  n'estant  capitaine ,  est  forcé  d'employer 
ceux  qui  le  sont,  lesquels  acquièrent  de  la  réputation; 
et  luy,  demeurant  aux  villes,  la  pert.  11  ayme  le  re- 
pos et  la  paix ,  et  se  veut  faire  chemin  a  l'Empyre  si  son 
frère  mouroit;  c'est  pourquoy^il  se  monstre  n'estre 
pas  contraire  aux  hérétiques  en  favorisant  la  trefve. 
L'Infante,  de  grande  despence,  est  plus  contente  de 
tourner  l'argent  à  ses  plaisirs  qu'à  la  guerre,  et  crai- 
gnoient  tous  deux  que  le  peu  d'efFect,  et  la  mauvaise 
fortune,  les  eusse  révoquez  pour  aller  en  Portugal, 
comme  ils  en  ont  esté  menacez  :  craignoient  que  la 
longueur  de  la  guerre  n'apportast  des  révoltes  géné- 
rales dans  les  villes  de  Flandres,  ainsi  qu'elle  a  fait 
cy-devant.  Ils  avoient  tasté  des  incommoditez  et  périls 
de  la  guerre,  et  en  craignoient  davantage  si  la  guerre 
de  Flandres  amen  oit  celle  de  France. 

La  cause  principale  de  ceste  trefve  a  esté  du  duc  de 
Lermes,  lequel  prévoyant  que  continuant  la  guerre, 
il  faudroit  qu'elle  fust  avec  les  Français;  que  s'il  de- 
meuroit  auprès  du  Roy  son  maistre,  l'Espagne  le  tien- 
droit  pour  un  fainéant ,  et  jetteroit  l'œil  sur  les  capi- 
taines et  généraux  d'armées,  acquerroient  réputation, 

dont  leur  naistroit  le    moyen  de  luy  faire  perdre  sa 
faveur  ;  aussi  que  s'il  vouloit  estre  gênerai  d'armée  en 
Flandres  ou  à  Milan,  quelqu'un  prendioit  sa  place  et 
se  feroit  favory  de  son  maistre  :  tellement  qu'il  valoit 
beaucoup  mieux  pour  luy  que  les  choses  demeurent 
en  Testât  quelles  sont,  estant  luy  seul  qui  gouverne  le 
Roy,  royaume  et  les  finances.  A.  quoy  l'on  respond  : 
Trois  choses  principales  sont  à  objecter  aux  Espa- 
gnols contre  la  trefve  qu'ils  ont  faict.  Ce  n'est  pas  tout 
d'avoir  de  l'argent  et  des  forces ,  c'est  le  principal  de 
maintenir  la  réputation  des  armes,  et  que,  par  traict, 
on  ne  fasse  paroistre  sa  foiblesse ,  nécessité  et  peu  de 
courage.  Autrement  c'est  enhardir  toutes  les  puissances 
voisines  à  entreprendre,  pour  le  mespris  en  quoy  ils 
ont  ceux  qui  ont  commis  une  lascheté  par  leur  traicté: 
et  communément  qui  a  la  réputation  des  armes,  il  en 
a  le  dessus.  Qu'il  faille  qu'une  province  de  quarante 
lieues  de  circuit  aye  donné  la  loy  à  tant  de  royaumes, 
et  en  fin  se  soit  soustraicte  de  l'obéissance,  injustement 
ayent  acquis  la  souveraineté,  estant  autant  subjets  de 
la  coronne  d'Espagne  que  l'Espagne  mesme.  La  cou- 
verture que  le  roy  de  France  leur  aydoit  sous  main 
est  foible.   Si  les  roys    d'Espagne   n'ont  donné  une 
seule  ville  aux  Français  par  la   paix  ,  au  contraire 
leur  en  ont  osté  plusieurs  ,  comme  est-ce  qu'un  roy 
des  Espagnes  ,  de  Portugal  et  de  toutes  les  Indes, 
aye  esté  forcé,  parles  armes  couvertes  des  Français, 
de  quitter  et  perdre  cinquante  villes  qui  de  droict  luy 
appartiennent  du  moins  par  la  cession  de  souverai- 
neté qu'en  ont  fait  les  Français  ,   déclarant  si  hon- 
teusement qu'il  traicte  avec  elles  comme  ne  préten- 
dant rien  sur  eux? 

Le  second  point  est  l'exemple  de  tous  les  Paï's  Bas, 
lesquels  maintenant  les  Espagnols  n'oseroient  plus 
charger  d'aucuns  impots  ny  subsides,  ny  mesme  faire 
payer  les  anciens  :  autrement  ils  peuvent  dire  qu'ils 
ne  sont  non  plus  au  roy  d'Espagne  que  l'Olande  et  la 
Zelande,  et  suivront  leur  exemple  s'ils  veulent;  et  ne 
faut  plus  faire  estât  de  régner  sur  eux  absolument, 
ains  de  les  flatter  honteusement. 

Et  pour  le  troisième,  que  dirons  nous  de  ces  gens 
qui  avoient  appuyé  leur  coronne  sur  la  religion  ca- 
tholique et  sur  l'inquisition,  qui  maintenoient  qu'il  ne 
fdlloit  jamais  traicter  avec  les  hérétiques?  Avoir  rendu 
les  hérétiques  en  exercice  de  leur  hérésie,  les  avoir 
faicts  souverains,  planté  et  affermy  leur  religion  par 
le  traicté,  c'est  estre  decheuz  de  ce  poinct,  vraiement 
catholiques.  S'ils  se  couvrent  de  la  nécessité,  quelle 
nécessité  a  un   roy  de  tant  de  royaumes?  Et,   quand 
ainsi  seroit  que  la  nécessité  fust  vraye,  la  foy  ny  la 
religion  ne  reçoivent  point  d'excuses  :  faisons  ce  qu'elle 
nous  commande ,  quand  le  monde  et  nous  mesures 
devrions  périr  ;  il  faut  que  les  raisons  d'Estat  et  les 
raisons  humaines  cèdent  à  la  religion,  d'autant  que 
Famé  est  plus  que  le  corps  :  il  falloit  faire  son  devoir, 
et  remettre  à  Dieu  le  reste. 

Conclusion,  que  les  Espagnols  n'ont  rien  faict  qui 
vaille  en  ceste  trefve,  ny  pour  la  religion,  ny  pour  la 
réputation  ;  et  valoit  mieux  maintenir  les  armes  péril- 
leuses que  les  quitter  honteusement ,  ayant  fortifié 
la  France  des  Ollandais  ;  à  quoy  iis  ne  puvent  trou- 
ver à  dire,  puisque  par  la  souveraineté  qu'ils  leur  ont 
abandonnée,  ils  peuvent,  comme  souverains,  traicter 
avec  ceux  qu'il  leur  plaist. 

Leroy  d'Angleterre,  sans  impieté,  sans  despence, 
a  obtenu  ce  qui  luy  estoit  le  plus  nécessaire  :  il  avoit 
plus  à  craindre  de  la  grandeur  des  Espagnols  que  le 
Roy,  et  en  a  faict  paroistre  moins  de  soucy,  se  réglant 
sur  le  droict,  qu'il  n'estoit  raisonnable  de  secourir  les 
subjects  rebelles  contre  les  souverains,  et  ne  faire  à 
autruy  que  ce  que  l'on  voudroit  qu'on  luy  fîst  ;  a  es- 
couté  les  Espagnols  et   demeuré  en   paix  avec  eux  ; 
cependant  a  gardé  la  Flexingue  et  autres  villes,  qu'il 
dit  tenir  par  engagement,  et  a  laissé  faire  la  despence 
au  Roy,  ne  s'en  meslant  que  de  bonne  sorte,  par  pa- 
tience et  prudence,  à  ce  qu'il  désire.  Les  puissances 
médiocres  doivent  tenir  la  balance  entre  les  souverains, 
à  ce  que  l'un  ne  s'agrandisse  plus  que  l'autre,  et  par 
sa  puissance  n'opprime  les  médiocres.  Si  le  roy  d'Es 
pagne  venoit   à  bout  des  Pais  Bas,  il  importeroit  à 
l'Angleterre  :  si  les  Français  avoient  suprême  pouvoir 
dans  la  Flandre,  encore  plus;  il  doit  empesclier  que 
l'un  des  roys  ne  s'agrandisse  excessivement  au  préju- 
dice de  l'autre.  C'est  pourquoy  le  roy  d'Angleterre  se- 
courut les  enfans  de  France  quand  le  roy  François 
estoit  prisonnier  :  la  trefve  luy  est  utile,  la  guerre  eust 
abaissé  une  des  puissances  sous  l'autre.  Les  Flamands 
luy  sont  une  barrière  contre  les  deux  roys  ;  et  encores 
que  le  roy  de  France  les  aye  secouru,  si  auront  ils 
tousjours  une  plus  estroicte  amitié  avec  l'Anglais,  qui 
tient  et  possède  leurs  coeurs  ;  et  se  sont  les  Anglais 
bien  gouvernez  ,  et  à  leur  profit,  en  ceste  trefve. 

C'est  beaucoup  quand  la  moitié  des  hommes  que 
l'on  promet  aux  entreprises  secrettes  y  arrive.  Ceux 
qui  donnent  et  prennent  des  espérances  se  trompent, 
ou  leurs  amis;  c'est  faillir  de  s'asseurer  sur  ce  qui  n'est 


3l§  [^72]    GASPARD  DE  SAULX , 

à  nous,  et  là  dessus  bastir  un  dessein  hasardeux,  pour 
l'exécution  duquel  il  faut  estre  entièrement  asseuré 
qu'il  riy  aura  manquement  d'hommes  ny  d'argent. 

Les  procez  faicts  par  commissaires,  voye  extraor- 
dinaire contre  la  justice:  c'est  pour  perdre  les  gens  de 
bien  de  leur  donner  des  juges  passionnez,  leurs  en- 
nemis, sans  conscience,  qui  dépendent  des  supérieurs, 
lesquels  désirent  leur  mort,  et  leur  commandent  de 
respondre,  à  peine  de  conviction,  contre  les  privilèges 
des  Français.  Plusieurs  (s'ils  n'estoient  abusez  de  l'es- 
pérance qui  continue  jusques  sur  les  eschafaux)  ,  ayans 
recogneu  ces  juges  ennemis,  feroient  plus  généreuse- 
ment de  n'y  respondre ,  et  empescheroientfort  les  com- 
missaires. Puis  que  respondre  ou  non  il  faut  mourir, 
ce  seroit  monstrer  l'innocence  et  se  venger,  parce  que, 
n'ayans  point  respondu,  la  voix  commune  seroit  qu'on 
auroit  esté  condamné  par  contumace  sur  les  formalitez 
et  non  par  justice. 

Il  se  doit  prévoir  et  fuyr  les  occasions  de  recevoir 
un  malheur  :  ceux  qui  vont  chez  leurs  ennemis  don- 
nent temps  et  moyens  d'entreprendre  contre  eux, 
font  naistre  leur  mal  qui  ne  fust  advenu  ny  n'estoit 
prémédité  par  leurs  contraires,  invitez  de  la  commo- 
dité qui  engendre  l'occasion  et  facilite  l'exécution. 

Plusieurs  s'esmerveillent  que  l'admirai  de  Chastil- 
lon,  qui  a  voit  tant  de  finesse  et  artifice,  assisté  de  tant 
de  conseilliez  habiles  et  de  tant  de  ministres  versez 
aux  cabales  hébraïques  qu'ils  disoient  suivre ,  que  ce- 
luy  et  eux  se  soient,  non  seulement  venus  perdre  dans 
la  Cour,  ains  parmy  les  Parisiens  ses  mortels  enne- 
mis. L'asseurance  du  roy  Charles,  qui,  comblé  d'am- 
bition, véritablement  estoit  entièrement    porté  à    la 

guerre  contre  l'Espagne,  le  persuada  grandement, 
avec  la  conduite  de  Telligny,  son  beau  fils,  qui  avoit 
négocie'  fermement  dans  la  Cour.  Et  quelquesfois  es- 
tant blasmé  de  ses  amis  de  la  resolution  qu'il  prenoit, 
respondoit  ces  paroles  de  remarque  :  «  qu'il  croyoit  à 
la  non  feinte  parole  et  serment  de  Sa  Majesté,  l'hazard 
du  manquement  de  laquelle  il  aymoit  mieux  encourir 
que  retomber  au  labeur  des  guerres  civiles,  travail, 
danger  et  incommodité  d'amis,  d'ennemis  et  de  néces- 
sité; qu'il  aymoit  mieux  périr  que  d'y  retomber. 

Mais  ce  n'est  pas  cela  seulement ,  ains  que  l'arrest 
de  sa  perte  estoit  desja  minutté  dans  le  ciel,  et  que 
nous  ne  pouvons  éviter  nos  destinées,  quoy  que  nous 
cognoissions  nostre  malheur  apparemment.  Il  n'estoit 
pas  seulement  adverty  des  siens ,  ains  d'une  pa'rtie  de 
ceux  de  la  Cour,  et  de  ceux  qu'ils  nomment  de  leur 
Eglise;  coup  sur  coup  l'adveitissoient ,  etmesme  Fran- 
court,  chancelier  de  la  royne  de  Navarre,  luy  nottoit 
point  par  point  ce  qui  luy  adviendroit.  Neantmoins,  à 
deux  cœurs  et  fluctuant,  ne  se  peut  empescher  de  s'a- 
cheminer à  la  mort  :  et  puisque  le  destin  a  tant  de 
force,  c'est  donc  en  vain  que  l'on  reproche  à  ceux  qui 
se  sont  perduz  que  c'est  leur  faute,  et  qu'ils  estoient 
bien  advertis.  Nostre  Seigneur  advertit  sainct  Pierre 
que  avant  que  le  coq  chantast  deux  fois,  qu'il  le  re- 
nieroit  trois;  luy,  qui  estoit  disciple  et  avoit  tant  veu 
de  miracles ,  ne  s'en  peut  empescher. 

Beaucoup  plus  blasmables  que  cest  Admirai  sont 
ceux  qui,  àson  exemple,  dévoient  estre  devenus  sages 
pour  éviter  la  fosse  où  ils  s'estoient  précipitez.  MM.  de 
Guise,  sans  y  avoir  esgard,  après  avoir  pris  les  armes 
contre  le  roy  Henry  troisiesme,  l'avoir  chassé  honteu- 

sèment  de  Paris,  ayant  attire'  tous  les  cœurs  des  peu- 
ples de  France  contre  l'authorité  de  Sa  Majesté',  l'ayant 
forcé  à  déclarer  le  roy  de  Navarre  et  prince  de  Conde' 
ses  ennemis,  contrainct  h  faire  la  guerre  contre  les 
Huguenots ,  et  ayant  toute  puissance  dans  les  estats 
contre  la  volonté  de  Sadite  Majesté;  pour  conclusion 
d'icelle ,  il  est  adverty  de  cinquante  parts  qu'il  seroit 
tué;  soit  à  table,  en  son  cabinet,  par  tout  il  trouve  des 
-billets  qui  luy  annoncent  sa  mort;  présomption,  au- 
dace et  générosité  hors  de  temps  pratiquée,  et  contre 
laquelle  se  doit  estre  en  garde,  luy  faict  lout  mespriser  : 
en  fin  il  entre  dans  les  conseils  et  dans  les  cabinets,  où 
il  pert  la  vie. 

J'avois  porté  les  armes  durant  toute  la  Ligue,  parti- 
cipé aux  conseils  des  ducs  de  Palme  et  du  May  ne  des 
premiers,  et  aux  effects  militaires  qui  en  ensuivirent; 
je  ne  m'estois  empesché  de  parler  du  Roy  aux  prison- 
niers qu'avions  pris  à  diverses  fois  ;  paroles  dont  les 
offenses  ne  s'oublient  guieres.  Je  ne  me  ressouvenois 
estre  fils  du  sieur  mareschal  de  Tavannes,  que  le  roy 
Henry  quatriesme  et  tous  les  Huguenots  accusoient  de 
la  Sainct Barthélémy  et  du  massacre  des  leurs;  que  le 
jour  d'icelle  je  ne  voulus  parler  au  roy  Henry  qua- 
triesme, qui  m'envoya  par  plusieurs  fois  quérir  lors 
que  je  me  promenois  en  la  cour  du  Louvre ,  où  il  es- 
toit  ja  en  sa  chambre  prisonnier  ;  et  que  j'estois  allié  en 
la  maison  de  Guise,  ayant  espousé  une  des  belles  filles 
de  M.  du  May  ne  ;  que  je  tenois  Tallant  et  autres  places  ; 
qu'avec  ce  qu'il  restoit  de  Ligueurs  je  faisois  trembler 
toute  la  Bourgongne  et  contraignois  le  sieur  de  Biron 
à  quitter  le  siège  d'Amiens,  et  venir  pourvoir  à  son 
gouvernement,  qui  tenoit  en  hazard  que  j'y  demeu- 


SEIGNEUR.  DÉ  TAVANNES.     [l5^2]  321 

rasse,  ayant  mandé  au  Roy  que  si  je  n'en  sortois  qu'il 
quitteroit  le  siège  d'Amiens.  Toutes  ces  considérations 
estoient  tournées  ,  retournées  dans  mon  esprit  ;  j'avois 
des  advis  de  Paris,  de  la  Cour,  de  l'ambassadeur  de 
Savoye,  accusé  d'avoir  traicté  depuis  la  paix  avec  les 
Espagnols  ;  et  tout  ne  me  servoit  de  rien  ,  le  destin 
m'entraisnoit.  Et  quatre  autres  advis  en  chemin  furent 
mesprisez,  me  fiant  en  des  lettres  d'asseurance  et  pro- 
messes de  la  main  du  Roy,  en  caution  du  mareschal 
de  Biron  qui  en  escrivoit  de  semblables  ;  asseurances 
et  promesses  qui  furent  toutes  viollées ,  et  moy  mis  pri- 
sonnier dans  la  Bastille  :  que  s'il  se  fusse  trouvé  moyen 
de  faire  mon  procez ,  ils  n'y  eussent  point  manqué  : 
j'en  sortis  par  la  seule  grâce  de  Dieu,  ce  que  n'ont  peu 
faire  encores  tous  ceux  qui  y  ont  esté  prisonniers. 

Le  mareschal  de  Biron,  qui  avoit  traicté  avec  les 
Espagnols,  receu  de  l'argent  d'eux,  escrit  infinis  mé- 
moires contre  Testât  du  Roy ,  et  accusé  de  luy  avoir 
voulu  faire  perdre  la  vie  devant  le  fort  de  Saincte  Ca- 
therine, et  d'avoir  aydé  et  favorisé  les  entreprises  sur 
sa  personne,  que  Sa  Majesté  avoit  eschappé  miraculeu  - 
sèment  :  il  sçait ,  il  cognoist ,  et  neantmoins  se  laisse 
persuader  contre  cinquante  advis  qu'il  eut  en  chemin; 
il  porte  sa  teste  à  Paris,  qui  luy  fut  couppée.  Les 
dessusdits  ne  sont  que  borgnes,  mais  voicy  les  aveu- 
gles. 

M.  le  prince  qui  sçavoit  que  l'inclination  de  la  royne 
Marie  de  Medicis  estoit  de  le  hayr  à  mort,  ce  qui  s'es- 
toit  dict  et  escrit  d'elle  durant  l'élévation  qu'il  avcit 
faicte,  les  paroles  aigres  et  dangereuses  qu'il  avoit  eues 
avec  Sa  Majesté  durant  les  estats ,  la  puissance  qu'il 
avoit  monstrée  à  Loudun  en  l'assistance  de  tant  de 

grands  du  royaume,  premier  prince  du  sang,  dont  le 
crédit  et  la  puissance  est  assez  de  crime  pour  faire  en- 
treprendre sur  luy  par  le  souverain  ;  après  avoir  pillé 
une  partie  de  la  France,  avoir  faict  despendre  vingt 
cinq  millions  de  livres  et  tout  l'argent  de  la  Bastille 
pour  luy  résister,  il  se  fie  sur  des  paroles  et  des  escrits, 
se  résout  d'aller  à  Paris  ;  qu'estant  jeune  comme  il 
estoit  luy  est  pardonnable ,  mais  non  pas  au  mares- 
chai  de  Bouillon,  lequel  luy-mesme  avoit  desja  es- 
chappé  tant  d'hazards  en  semblables  effects  ,  et  qu'il 
voyoit  tant  d'exemples  devant  luy ,  une  partie  cy- 
dessus  mentionnez ,  qu'il  aye  conseillé  de  venir  à  Paris 
à  M.  le  prince,  ou,  y  estant,  de  n'avoir  peu  cognoistre 
en  quel  péril  ils  estoient,  voir  faire  secrettement  des 
nouveaux  serments  aux  personnes  signalées  de  la  Cour 
contre  eux,  et  enfin  la  prise  de  M.  le  prince,  de  la- 
quelle ils  sauvèrent  leurs  testes  miraculeusement,  qui 
ne  leur  fussent  demeurées  que  l'espace  qu'il  y  a  de  la 
prison  à  la  Grève;  et  quoy  d'autant  plus  honteusement, 
que  les  precedens  ont  esté  circonvenus  par  les  roys,  et 
qu'eux  se  sont  laissez  affiner  par  une  femme  ignoram- 
ment,  à  quoy  les  plus  basses  et  imprudentes  personnes 
ne  fussent  tombées.  Et  voicy  l'excuse  de  tout  :  confes- 
sons qu'il  est  un  Dieu  tout  puissant,  que  c'est  luy  qui 
dirige  toutes  nos  actions;  les  advertissements  et  moins 
nos  volontez  n'ont  puissance  d'aller  contre  les  siennes. 
C'est  ce  que  les  anciens  ont  nommé  destin ,  et  que  nous 
nommons  inévitable  ordonnance  de  nostre  Seigneur, 
que  nous  ne  pouvons  esquiver  ny  outrepasser  pour  nos 
péchez ,  parce  qu'ainsi  luy  plaist.  C'est  à  quoy  il  se  faut 
conformer,  en  portant  patiemment  toutes  les  adver- 
sités qu'il  luy  plairra  nous  envoyer. 

S'il  se  propose  un  dessein  qui  profite  ayant  des  in- 
commoditez,  il  ne  faut  débattre  les  contrai ietez  hors 
temps ,  à  ce  que,  par  ces  difiicultez  du  mal  non  en- 
cores  présent,  le  bien  qui  peut  advenir  ne  se  perde. 
Ainsi  sagement  firent  MM.  de  Guise  (T),  ne  contrariant 
la  proposition  de  se  charger  du  meurtre  de  F  Admirai 
au  commencement;  mais  attendirent  qu'il  fust  faict 
pour  dire  qu'il  n'estoit  raisonnable  qu'ils  fussent  coul- 
pables  de  ce  que  le  Roy  avoit  fait  faire  pour  son 
utilité'. 

Ce  n'est  dés  cette  heure  que  l'on  adapte  les  prodiges 
aux  actions  humaines  ;  plusieurs  grands  capitaines  s'en 
sont  aydez.  De  Beze  rencontra,  sur  une  estoile  née  ou 
non  jamais  veiïe  auparavant,  la  Sainct  Barthélémy, 
près  du  siège  de  Calciopé ,  disant  qu'ainsi  il  nasquit 
une  estoille  lors  qu'Herodes  tua  les  Innocens.  Les  Ca- 
tholiques respondoient  au  contraire  que  ceste  estoille 
annonça  le  salut  au  temps  d'Herodes ,  que  ceste-cy 
après  la  Sainct  Barthélémy  promettoittout  bon  heur; 
que  l'aubespin  fleury  à  Sainct  Innocent  en  automne 
denonçoit  un  siècle  florissant.  Les  naturalistes  respon- 
dent  que  les  fleurs  naissent  en  automne  comme  au  prin- 
temps en  plusieurs  païs.  Ainsi  chacun  fait  des  inter- 
prétations fantastiques  à  son  advantage.  Avec  raison 
s'usoit  de  ces  artifices  entre  les  Huguenots,  desquels  la 
religion  est  remplie  de  pernicieuses  subtilitez. 

Au  danger  eminent  que  le  séjour  peut  apporter  pré- 
judice ,  et  le  partement  asseurance ,  il  n'y  a  point  de 
conseil  ;  il  se  faut  mettre  en  seurté ,  encores  qu'il  soit 

(0  Ainsi  sagement  jîrent  MM.  de  Guise.  Ce  sang-froid ,  en  par- 
lant du  plus  horrible  assassinat,  donne  une  idée  des  haines  implaca- 
bles qu'av oient  fait  naî  tre  les  guerres  civiles. 

21. 

honteux  de  partir  :  c'est  une  espèce  de  folie  de  con- 
server l'apparence  de  la  réputation  ,  et  l'hazarder  du 
tout  en  effect.  L'Admirai,  blessé  imprudemment,  met 
en  délibération  son  parlement,  qu'il  devoit  faire  sans 
conseil. 

Plusieurs  disent  que  l'entreprise  des  Huguenots  et 
de  la  Ligue  sont  injustes,  prétextées  et  ambitieuses; 
disputent  laquelle  des  deux  causes  estoit  meilleure,  ou 
moins  mauvaise.  Les  Huguenots  d  isent  avoir  treuvé 
de  grands  abus  à  l'Eglise,  force  idolâtrie,  les  prestres 
dépravez  par  paillardise  et  avarice,  la  rédemption 
des  âmes  en  vente  pour  enrichir  les  courtisanes  de 
Rome,  le  service  de  Dieu  perverty,  les  créatures  ado- 
rées au  lieu  du  Créateur  ;  tout  dissemblable  à  la  pri- 
mitive Eglise,  à  laquelle  ils  disent  avoir  recours,  sui- 
vant les  traditions  des  apostres,  preschans  l'Evangile 
selon  leur  doctrine ,  reputant  toutes  les  ordonnances 
et  décrets  ecclésiastiques  (excepté  quelques  conciles 
qu'ils  appreuvent  estre  opinion  d'hommes)  hors  de  la 
vraye  foy  des  sainctes  Escritures  ,  ausquelles  il  n'estoit 
licite  d'adjouster  ny  diminuer,  mesmes  aux  anges  de 
paradis;  qu'ils  se  sont  assemblez  et  armez  contre  la 
defence  des  roys,  parce  qu'il  faut  plus  obeïr  à  Dieu 
qu'aux  hommes  ;  que  meritoirement  ils  se  sont  meslez 
de  l'Estat,  estans  membres  d'iceluy,  et  ayant  un  prince 
du  sang  de  leur  costé,  en  ce  qui  leur  a  semblé  juste  et 
utile  pour  sa  manutention;  favorisé  les  princes  du 
sang  contre  ceux  de  Lorraine,  qui  avoient  occupé  et 
charmé  par  leur  niepce  d'Escosse  le  jeûne  roy  Fran- 
çois deuziesme,  en  danger  de  luy  oster  la  coronne; 
dequoy  ils  ont  esté  advertis,  et  suscitez  à  son  se- 
cours parla  Roy  ne  sa  propre  mère,  qui  leur  a  com- 

mandé  ayder  à  l'entreprise  d'Amboise  ;  qu'à  l'advene- 
ment  du  règne  du  roy  Charles  ils  se  sont  tenus  de  la 
part  des  princes  du  sang,  ausquels  appartenoit  le  gou- 
vernement, veu  la  minorité  de  Sa  Majesté;  n'ont  rien 
fait  ny  entrepris  en  cela  que  par  l'admonestemenl  et 
commandement  secret  de  la  Royne  mère  ;  qu'il  s'est 
faict  un  triumvirat  où  le  roy  de  Navarre  circonvenu 
se  jetta  avec  le  connestable  et  M.  de  Guise,  lequel 
sieur  de  Guise,  plus  fin  qu'eux,  s'en  servoit  en  son  am- 
bition pour  occuper  l'Estat  ;  ils  assistèrent  secrette- 
ment  la  Royne  à  s'y  opposer  ;  et  après  les  estats  d'Or- 
léans, que  par  edit  du  Roy  (interiné  aux  cours  de 
parlements)  il  leur  fut  permis  de  prescher  et  vivre  en 
leur  religion,  oiiys  et  permis  de  disputer  en  présence 
de  Leurs  Majestez  et  de  leur  conseil  au  colloque  de 
Poissy  :  leur  intention  n'estoit  de  prendre  les  armes  ; 
mais  qu'estans  massacrez  à  Vassy  par  le  duc  de  Guise 
en  vengeance  de  ce  qu'ils  s'opposoient  à  son  ambition , 
furent  tuez  au  contraire  des  edits  de  Sa  Majesté,  in- 
terinez  à  la  cour  de  parlement  de  Paris,  et  non  ré- 
voquez. Et  voyant  la  liberté  de  leur  conscience  em- 
peschée ,  l'Estat  en  péril ,  le  roy  de  Navarre  trompé 
servant  à  l'ambition  d'autruy,  partie  des  princes  du 
sang  et  officiers  de  la  couronne  esloignez  du  gouverne- 
ment, la  Royne  mère  en  peur,  les  priant  de  la  rece- 
voir, avec  les  enfans  de  France,  entre  leurs  bras,  de- 
quoy  elle  est  empeschée  et  tenue  comme  prisonnière 
par  le  Triumvirat ,  ils  ont  esté  forcez ,  pour  la  déli- 
vrance de  l'Estat,  avoir  recours  aux  armes,  tenues 
justes  quand  il  n'y  a  plus  d'espérance  qu'en  icelles 
pour  défendre  leur  religion  ,  la  couronne  etleurs  vies, 
et  lesquelles  ils  ont  posées  aussi  tost  après  la  bataille 


il6  [l^72]    GÀSrAPtD  DE  SAULX, 

de  Dreux,  et  la  mort  de  M.  de  Guise,  qu'ils  soupçon- 
noient  vouloir  envahir  l'Estat,  leur  estant  donné 
seurté  de  leurs  personnes  et  exercice  de  leur  religion 
à  l'acquit  de  leurs  consciences  ;  cognoissant  la  crainte 
cessée  que  ceux  de  Guise  ne  se  fissent  roys,  par  la 
mort  du  plus  puissant  d'iceux,  assistèrent  à  chasser 
les  Anglais,  ennemis  de  la  France,  qui  sous  couverture 
de  leur  ayder  s'estoient  saisis  du  Havre.  Depuis ,  ad- 
vertis  de  la  resolution  de  Bayonne  entre  les  Espa- 
gnols et  la  Royne,  laquelle,  hors  de  crainte  par  la 
mort  du  duc  de  Guise,  et  changée  de  pour  contre 
eux,  résolue  de  les  exterminer,  eux  s'assemblèrent, 
ne  pouvans  estre  autrement  oiiys  pour  présenter  re- 
queste  au  Roy  à  Meaux,  et  chasser  les  mauvais  con- 
seilliers  qui  luy  donnoient  advis  de  faire  mourir  ses 
subjets  et  ruiner  son  peuple.  Empeschez  par  les 
Suisses  de  parler  à  luy,  soupçonnez  d'attentat,  conti- 
nuèrent leurs  plaintes  ;  et  les  armes  qu'ils  posèrent  à 
Chartres,  encores  qu'ils  eussent  une  florissante  armée 
lors  qu'on  leur  permit  liberté  de  leurs  consciences , 
furent  forcez  de  les  reprendre  tost  après ,  quand  on 
vouloit  prendre  le  prince  de  Gondé,  l'Admirai  et  au- 
tres leurs  chefs,  à  Noyers.  Et  après  la  perte  des  ba- 
tailles de  Jarnac  et  Moncontour,  où  ils  furent  battus, 
et  que  leur  persévérance  eut  fait  cognoistre  qu'ils  ne 
pouvoient  estre  ruinez,  ils  posèrent  les  mesmes  armes 
victorieuses  à  la  rencontre  d'Arnay-le-Duc  contre  le 
mareschal  de  Gossé,  et  defaicte  de  Puisgaillard  en 
PoictOu,  sous  la  promesse  de  liberté  de  conscience; 
se  sont  tellement  asseurez  de  leur  innocence,  abhor- 
rant les  guerres  civiles ,  qu'ils  s'estoient  fiez  en  la  foy 
du  Roy  à  la  Sainct  Barthélémy ,  où  sous  prétexte  de 

mariage  elle  leur  est  violée,  leurs  chefs  et  peuple 
massacrez  en  la  pluspart  des  bonnes  villes  de  France. 
Que  toutes  et  quantes  fois  qu'on  leur  a  offert  liberté 
de  conscience,  ils  ont  cessé  la  guerre,  oublié  les  in- 
jures, et  obey  le  Roy,  contre  lequel  ils  n'ont  pris  les 
armes,  mais  bien  contre  les  mauvais  conseilliers,  ou 
contre  ceux  qui  tenoient  Leurs  Ma j estez  prisonnières, 
abusans  de  son  aage  pour  luy  oster  l'Estat  et  la  cou- 
ronne, et  à  eux  leur  religion.  En  foy  dequoy  ils  ont 
posé  les  armes  quand  ils  en  ont  esté  requis,  après  le 
siège  de  La  Rochelle,  et  depuis  sous  M.  d'Alençon, 
frère  du  Roy,  qui  s'estoit  fait  leur  chef;  et  lesreprin- 
drent  forcément  après  les  premiers  estats  de  Blois , 
qu'ils  furent  déclarez  ennemis,  et  tost  après  les  aban- 
donnèrent quand  on  leur  promit  seurté;  qu'ils  se  sont 
joints  au  vray  et  légitime  héritier  Henry  quatriesme, 
empesché  la  dissipation  de  l'Estat  ;  et  à  l'aide  de  leurs 
armes  les  Espagnols  ont  esté  chassez,  les  ligues  ren- 
versées, la  couronne  maintenue,  sous  laquelle  (preuve 
de  leur  intégrité)  ils  vivent  maintenant  en  obéissance 
et  en  paix. 

Au  contraire ,  ceux  de  la  Ligue  disent  que  l'Eglise 
de  Dieu ,  catholique ,  apostolique  et  romaine ,  durera 
éternellement  ;  demandent  où  estoit  celle  des  Hugue- 
nots depuis  quinze  cens  ans;  qu'ils  se  sont  introduicts 
sans  miracles,  vocation  ny  imposition  des  mains, 
s'estans  immis  d'eux-mesmes  aux  ministères  et  inter- 
prétations des  sainctes  Escritures  par  eux  falsifiées  ; 
qu'ils  sont  cogneuz  par  leurs  œuvres ,  estans  source 
des  meurtres,  assassinats,  volleries,  forcements,  et  de 
tous  autres  péchez  communs  et  inévitables  aux  guerres 
qu'ils  ont  suscitées,  pour  maintenir  les  mal-contents 

et  rebelles  en  Flandres,  France,  Allemagne  et  Angle- 
terre, eslevans  les  puissances  des  peuples  contre  les 
supérieurs,  infracteurs  de  la  vigne  du  Seigneur.  Par 
la  brèche  qu'ils  y  ontfaicte,  sont  entrez  Luthériens, 
Calvinistes,  Zuingliens,  OEcolampades,  Trinitaires, 
Nicolaïstes,  Anabaptistes,  et,  le  pis  de  tout,  l'atheïsme  : 
ont  mis  la  moitié  du  monde  en  doute  de  son  salut;  ils 
ont  voulu  ouvrir  les  yeux,  et  ils  les  ont  crevez,  ainsi 
que  le  serpent  fît  à  Adam  au  paradis  terrestre.  Docte 
et  saincte  ignorance  qui  nous  estoit  utile,  puis  qu'il 
faut  prendre  le  royaume  des  cieux  par  bonté  et  inno- 
cence, ainsi  que  les  enfans  :  pour  reformer  un  abus 
ils  en  ont  fait  mil,  pour  oster  une  tache  légère  ils  ont 
gasté  le  visage  et  la  face  de  l'Eglise. 

Ignorans  par  malice,  disent  que  l'Eglise  de  Dieu 
ne  repose  sur  les  conciles  et  congrégation  universelle 
des  fidèles,  et  qu'ils  peuvent  errer:  leur  peuple  a 
voulu  changer  le  royaume  de  France  en  republique, 
leurs  chefs  se  sont  voulu  faire  roys.  En  Angleterre  ils 
ont  soustenu  l'inceste  et  le  divorce,  en  Allemagne  la 
desobe}^ssance  contre  les  supérieurs  d'Austriche  *,  ont 
introduicts  les  Anglais  etreistres,  anciens  ennemis  de  la 
Fiance,  dans  icelle;  leur  ont  donné  le  Havre,  donné 
des  batailles  aux  roys,  entrepris  sur  leurs  personnes? 
assassiné  leurs  généraux,  fait  enroollemens,  levées 
d'hommes  et  de  deniers,  comme  supérieurs  des  Estats 
qui  ne  leur  appartenoient  point  :  liguez  et  associez 
avec  les  estrangers  contre  la  couronne,  ont  fait  paix 
quand  ils  n'en  pouvoient  plus,  pour  attraper  les  Ca- 
tholiques. Estoient  enfin  devenus  si  puissans,  qu'ils 
vouloient  forcer  le  Roy  a  faire  guerre  et  paix  aux  es- 
trangers à  leur  volonté  :  devant  la  Sainct  Barthélémy 

sont  cause  de  tous  les  maux  de  la  France,  pères  de 
ceux  de  la  Ligue,  leurs  imitateurs,  sans  lesquels  et 
leurs  prétextes  ils  ne  se  fussent  peu  eslever.  Ont  tour- 
menté les  corps  et  les  âmes,  dont  il  en  est  un  million 
qui  ne  sont  plus  de  leur  secte  ny  de  la  catholique  ro- 
maine, pour  estre  les  sainctes  lettres  proplianées  entre 
les  mains  des  fols,  femmes,  enfans  et  chanteurs  mar- 
cadans,  qui  les  ont  interprétées  en  autant  de  sectes  et 
d'heresies  que  leur  ignorante  fantaisie  leur  en  sugge- 
roit.  Si  ceux  qui  ont  outragé  les  corps  et  les  biens 
sont  punis  de  mort  ,  combien  plus  grand  supplice 
faut-il  pour  ceux  qui  perdent  les  âmes  éternelles,  leur 
preschant  par  ambition  la  religion  qu'eux-mesmes 
bien  souvent  ne  croyent  pas! 

Ceux  de  la  Ligue  ont  creu  ne  pouvoir  avoir  repos 
en  la  conscience  ny  en  l'Estat  tant  qu'il  y  aura  diver- 
sité de  religions  permises  par  les  roys  pour  l'espérance 
du  repos  de  leur  Estât,  non  par  les  conciles,  ny  par 
les  Papes,  gardiateurs  des  décrets  d'iceux.  Que  les 
roys  ont  usurpé  la  puissance  qui  ne  leur  appartient  ; 
qu'ils  ne  pouvoient  accorder  exercice  de  la  nouvelle 
opinion  que  par  la  congrégation  de  l'Eglise  univer- 
selle de  la  chrestienté,  de  laquelle  ils  ne  font  qu'une 
partie  :  la  recognoissance  se  doit  à  Dieu,  à  son  Eglise, 
et  aux  successeurs  de  saint  Pierre ,  qui  lient  et  délient 
les  âmes.  Que  les  roys,  qui  n'ont  pouvoir  que  sur  les 
corps,  cognoissent  que  les  diables,  sous  le  masque 
de  Luthérien  et  Huguenot,  allument  des  ligues  pour 
opprimer  la  vérité  chrestienne.  Sa  Saincteté,  inspiré 
des  anges,  a  commandé  des  ligues  en  Allemagne  au 
temps  de  Charles-Quint,  par  Ferdinand  et  par  les 
evesques  électeurs,  duc  de  Bronsvich  et  autres,  pour 

leur  résister;  les  a  commandé  en  France  à  ceux  de 
Lorraine  (estans  ceux  de  Bourbon  partie  hérétiques 
et  partie  parents  d'iceux  ,  non  contre  l'Estat  ny  contre 
les  princes  du  sang,  ains  seulement  contre  les  héréti- 
ques et  fauteurs  d'iceux  :  ligues  faictes  et  approuvées 
au  concile  de  Trente. 

Le  roy  Henry  III  a  approuvé  et  confirmé  les  ligues 
catholiques,  et  s'en  est  dit  le  chef,  et  déclaré  en  pleins 
estats  à  Blois  ne  vouloir  que  la  seule  religion  ca- 
tholique en  son  royaume;  ce  qu'il  jura  sur  le  sainct 
Sacrement  publier  par  edict  les  Huguenots  ennemis. 
Depuis,  leur  ayant  fait  la  guerre  par  manière  d'ac- 
quit, après  la  prise  de  trois  de  leurs  villes,  change 
d'opinion)  fait  paix,  accorde  des  presches hérétiques, 
contre  l'advis  du  Pape  et  des  Catholiques  qui  avoient 
juré  avec  luy,  lesquels  entrent  en  soupçon  de  Sa  Ma- 
jesté ,  parce  qu'elle  donnoit  toutes  les  places  de  son 
royaume  à  deux  jeunes  hommes,  de  Joyeuse  et  d'Es- 
pernon ,  dont  l'un  fut  envoyé  vers  le  roy  de  Navarre, 
pour  lors  huguenot,  nouveau  successeur  de  la  cou- 
ronne par  la  mort  du  frère  du  Roy.  Les  Catholiques 
romains,  craignans  de  tomber  en  des  mainsheretiques, 
estre,  comme  les  Anglais,  contraincts  de  changer  de 
religion  et  tuez,  s'assemblent  (en  crainle  que  le  roy 
Henry  III  ne  ledeclarast  son  successeur),  advertissent 
le  Pape,  qui  leur  commande  de  faire  des  remonstrances 
au  Roy,  et  le  supplier  d'exclurre  tous  hérétiques  de 
la  prétention  de  la  couronne:  requièrent  de  la  seurté 
à  Sa  Saincteté ,  qui  leur  conseille  que  par  la  force  ils 
s'ostent  la  crainte  en  présentant  leur  requeste. 

La  Royne  mère  les  suscite,  les  appelle  aux  armes, 
les  advertit  de  la  mauvaise  volonté  de  son  fils  envers 

eux,  soit  qu'elle  voulust  s'en  ayder  pour  chasser  les 
mignons  de  son  fils  qui  luy  avoient  osté  le  gouverne- 
ment, ou  qu'elle  voulust  faire  planche  au  marquis  du 
Pont,  son  petit  fils,  à  la  succession  du  royaume.  Elle 
favorise  ceste  eslevation  ,  qui  ne  se  peut  dire  estre 
contre  la  personne  du  Roy,  d'autant  qu'ayant  sa  mère 
de  leur  party,  et  estant  advouez  du  Pape,  en  armes 
en  l'an  i585,  ils  requièrent  très  humblement  le  Roy 
de  chasser  l'heresie  de  son  royaume,  de  nommer  un 
successeur  catholique  ;  le  Roy  l'ayant  promis ,  ils  po- 
sent les  armes  à  Nemours.  M.  de  Guise  entreprend 
contre  les  Huguenots  de  Sedan;  M.  de  Mayenne  est 
envoyé  en  Broiiage  ;  les  deux  jeunes  hommes ,  mignons 
du  Roy,  de  Joyeuse  et  d'Espernon,  en  Provence  et 
Languedoc.  Le  Roy  porte  faveur  aux  Huguenots,  veut 
rendre  la  guerre  inutile  et  la  paix  nécessaire,  mons- 
trant  la  pernicieuse contraincte de  ceuxde  Lorraine, et 
que  les  Huguenots  ne  se  peuvent  ruiner  par  la  force  ; 
s'entend  avec  leurs  reistreset  Suisses  qu'il  avoit  faitle- 
ver  secrettement;  il  appuyé  puissamment  ses  mignons , 
et  donne  des  armées  sans  secours  d'argent,  avec  des 
obstacles  de  ses  serviteurs  contre  M.  de  Mayenne  en 
Guyenne,  qui  nonobstant  ne  laisse  d'y  faire  effect  ; 
commande  au  baron  d'Aulne,  et  dix  mil  Suisses  hu- 
guenots, de  ruiner  la  Lorraine,  espérant  que  les  Lor- 
rains crieroient  autant  la  paix  qu'ils  avoient  désiré  la 
guerre,  et  que  la  France  blasmeroit  la  contraincte 
qu'ils  avoient  faicte  à  Sa  Majesté  de  prendre  les  armes 
contre  les  Huguenots. 

Dieu  en  ordonna  autrement:  les  reistres  imprudents 
ne  veulent  demeurer  en  Lorraine,  et  moins  s'aller 
joindre  au  roy  de  Navarre  :  entrent  dans  la  France , 

où  ils  sont  defaicts  par  M.  de  Guise  en  deux  nuicts , 
se  retirant  en  désordre  hors  la  frontière.  Cela  donne 
une  si  grande  réputation  à  M.  de  Guise,  que  le  Roy 
est  contrainct  de  continuer  la  guerre  contre  les  Hu- 
guenots, là  où  M.  de  Joyeuse,  qui  eschapa  au  Roy 
par  l'imprudence  de  luy  avoir  permis  de  s'allier  à 
ceux  de  Guise,  qui  l'avoient  gagné  et  avoient  autre 
but,  hazarde  sans  commandement  le  combat,  et  est 
defaictpar  le  roy  de  Navarre.  M.  de  Guise,  désirant  de 
se  raccommoder  et  mettre  bien  avec  le  roy  Henry  III, 
vint  à  Paris  avec  six  chevaux  :  le  peuple  le  favorise; 
le  Roy,  jaloux,  fasché,  en  soupçon  de  ceste  amitié, 
introduit  douze  cents  Suisses  en  armes  dans  Paris, 
contraint  M.  de  Guise  (  ne  pouvant  sortir  pour  estre 
les  portes  fermées),  pour  sauver  sa  vie,  de  faire  des 
barricades  sur  le  poinct  qu'il  demande  accord  avec  le 
Roy,  et  à  luy  crier  mercy  de  ce  qu'il  n'avoit  voulu 
laisser  perdre  ses  amis,  et  avoit  servy  de  chef  à  ceux 
de  Paris. 

Sa  Majesté,  après  avoir  demeuré  trois  jours  audict 
Paris  entre  ses  mains  et  du  peuple,  se  défiant  de  sa 
mère  qui  negocioit  le  traicté,  se  retire  en  la  ville  de 
Chartres,  où  il  se  reconcilie  avec  M.  de  Guise,  faict  te- 
nir les  estats,  jure  la  Ligue  et  laruyne  des  Huguenots 
sur  le  corps  de  Notre  Seigneur,  commande  à  tous  ses 
subjects  d'en  estre,  et  fait  déclarer  le  roy  de  Navarre 
et  le  comte  de  Soissons  inhabiles  à  succéder  à  la  cou- 
ronne. Apres  ces  sermens  solemnels,  il  fait  mourir 
M.  de  Guise  et  le  cardinal  son  frère.  Ce  que  voyant, 
M.  de  Mayenne  et  tous  les  Catholiques,  croyans  ne 
pouvoir  éviter  semblable  traictement,  prennent  les 
armes  pour  la  defence  de  la  religion  et  de  leurs  per- 

sonnes,  qu'ils  continuèrent  jusqu'à  ce  que  le  Roy 
descouvre  et  fait  voir  l'intelligence  et  faveur  qu'il 
portoit  aux  Huguenots,  se  joinct  à  eux,  assiège  Paris, 
où  il  est  tué  d'un  moyne  ;  dequoy  les  Catholiques  se 
treuvent  innocens,  n'y  ayant  éloquence  qui  puisse 
persuader  homme  à  faire  un  tel  coup. 

La  guerre  continue  contre  le  roy  Henry  IV;  quel- 
que offre  qu'il  ait  faicte,  M.  du  Mayne  ne  voulut  faire 
paix  avec  luy  qu'il  ne  la  fîst  avec  Dieu  :  monstrant 
qu'il  n'estoit  en  armes  pour  son  particulier,  requiert 
Sa  Majesté  de  se  faire  catholique,  se  faire  absoudre 
du  Pape,  auquel  cas  il  luy  offre  obéissance.  Le  Roy 
obtempérant,  et  le  Pape  ne  l'ayant  absous,  M.  du 
Mayne  ayme  mieux  se  voir  reduict  à  deux  villes  que 
de  le  recognoistre,  encores  qu'il  luy  presentast  des 
provinces  entières. 

Enfin,  le  Pape  ayant  benist  le  roy  Henry  IV,  M.  du 
Mayne,  sans  se  soucier  de  faire  sa  condition  bonne, 
quoy  qu'il  eust  beaucoup  de  forces  entières  en  Gas- 
congne  sous  le  marquis  de  Villars,  M.  d'Espernon 
qui  s'offroit  à  luy,  les  Espagnols  en  Picardie,  Cam- 
bray  repris  d'eux,  M.  de  Mercur  en  Bretagne,  sans 
avoir  esgard  à  tout  cela,  fait  la  paix,  puisque  le  Pape 
l'avoit  faite;  perd  son  gouvernement,  à  la  ruyne  de 
tous  ses  amis,  pour  avoir  trop  attendu  à  traicter.  Que 
si  le  Pape  n'a  adstrainct  le  Roy  de  faire  la  guerre  aux 
Huguenots,  de  les  chasser  de  son  royaume,  et  que 
l'on  ait  fait  depuis  des  edicts  à  leur  faveur,  ce  n'est 
la  faute  de  M.  du  Mayne  ny  des  Catholiques,  puis- 
que le  chef  de  l'Eglise  l'a  voulu  ainsi ,  contraire  à  la 
resolution  du  defunct  pape  à  la  prise  des  armes  : 
qui  fait  croire  que  Dieu,  pour  les  péchez,  ne  nous 

sentit  dignes  de  coupper  ceste  racine  hérétique  vivante, 
à  la  forme  des  Philistins  parmy  les  enfans  d'Israël, 
pour  fléau  et  chastiment  de  leurs  péchez.  Qui  doute 
qu'il  n'ait  esté  en  la  puissance  de  M.  du  May  ne  de 
diviser  l'Estat,  non  seulement  avec  les  estrangers  et 
ceux  de  son  party,  mais  avec  les  serviteurs  et  parens 
du  Roy ,  qui  promettoient  de  livrer  Sa  Majesté  mesme? 
Il  pouvoit  prendre  la  couronne  après  Henry  III,  ou  la 
donner  à  l'archiduc  d'Autriche  ou  à  M.  de  Guise,  la 
moitié  des  villes  de  France  aux  Espagnols  pour  con- 
server le  reste,  mettant  feu  et  sang  à  perpétuité  en 
France ,  ce  qu'on  luy  disoit  estre  son  seul  salut.  Pour 
la  paix ,  pour  le  bien  de  tous ,  il  apporte  sa  teste  à  ses 
ennemis,  n'ayant  seurté  que  celle  que  ceux  de  ceste 
condition  peuvent  donner,  au  contraire  de  César  pas- 
sant le  Rubicon  :  «  Si  je  le  passe,  dit-il,  c'est  le  corn- 
et mencementdes  maux  de  tout  le  monde,  mais  si  je  ne 
«  le  passe,  c'est  le  commencement  des  miens  particu- 
«  liers.  »  Il  a  mieux  aymé  ne  passer  ces  limites,  con- 
server l'Estat  en  son  entier  et  la  religion,  sceu  l'adveu 
du  Pape,  et  se  perdre  cent  fois  soy  mesme. 

L'objection  des  Huguenots  est  que  MM.  de  Guise 
se  gouvernèrent  si  insolemment  en  la  faveur  du  petit 
roy  François ,  obtenue  par  leur  niepee,  qu'ils  desespe-' 
rerent  les  princes  du  sang  et  officiers  de  la  coronne  ; 
qui  furent  source  des  entreprises  d'Amboise  et  autres , 
imputées  à  leurs  mauvais  gouvernements:  le*  Roy 
mort,  leur  faveur  perdue,  ils  traictent  avec  l'Espagnol; 
qui  se  vérifie  par  le  regret  et  justice  que  lesdicts  Espa- 
gnols demandèrent  de  l'assassinat  de  M.  de  Guise, 
commis  proche  d'Orléans,  lequel  auparavant  avoit 
abusé  et  s'estoit  servy  de  la  facilité  du  roy  de  Navarre , 

auquel  il  avoit  fait  promettre  le  royaume  de  Sardaigne 
par  les  Espagnols  et  preud'hommie  du  connestable, 
pour  ayder  à  son  ambition. 

Le  cardinal  de  Lorraine,  comme  prince  dé  l'Em- 
pyre ,  evesque  de  Mets  ,  se  ligue  avec  le  Pape  au  concile 
de  Trente,  avec  Ferdinand  et  autres  princes  allemands, 
promettant  à  Sa  Sainctete'  le  faire  cognoistre  supérieur 
en  France,  au  préjudice  de  l'authorité  royalle,  sous  pré- 
texte de  la  conservation  de  la  religion  catholique.  L'a  m 
bition  impérieuse  après  le  gain  delà  bataille  de  Dreux, 
où  la  liberté  de  France  et  le  service  du  Koy  ne  furent  dis- 
putez ,  mais  seulement  à  qui  seroit  maistre ,  ainsi  que 
César  et  Pompée  à  Pharsalle,  avidement  M.  de  Guise 
engloutit  l'authorité,  fond  la  balle  et  allume  la  poudre, 
cause  de  sa  mort,  où  les  puissances  supérieures  trem- 
pent, joinctes  à  l'artifice  de  l'Admirai.  Les  confrairies 
de  Tholose  et  de  Bourgongne  favorisent  ceux  de  Guise 
en  intention  de  transporter  la  puissance  royalle  en 
l'ecclésiastique.  Les  vieux  de  Lorraine  morts,  les  jeunes 
suivent  leur  trace,  entreprenent,  usurpent  l'authorité 
à  toutes  mains.  Les  remèdes  d'Henry  III  accroissent 
la  maladie  ;  son  mauvais  gouvernement,  l'insolence 
des  mignons  esleus,  au  lieu  des  vieux  capitaines,  pour 
abbaisser  les  deux  maisons  de  Guise  et  de  Montmo- 
rency, donne  sujet  à  M.  de  Guise,  mal  contant  de  se 
les  voir  préférer,  de  continuer  et  d'entreprendre  la  Li- 
gue ,  en  doute  si  ce  seroit  sous  prétexte  du  bien  de 
l'Estat  ou  de  la  religion. 

Favorisez  de  la  Royne,  prenant  les  armes  s'aydent 
de  l'argent  estranger  contre  leurs  souverains;  accusez 
de  n'avoir  eu  faute  de  volonté  d'entreprendre  sur  le 
Roy ,  et  qu'ils  furent  empêchez  de  la  Royne ,  laquelle 

navoit  but  de  rentrer  au  gouvernement  et  crédit 
que  les  mignons  luy  avoient  osté,  et  après  sa  mort 
porter  la  coronne  à  son  petit  fils  de  Lorraine.  La  paix 
fut  faicte  à  Nemours,  pour  crainte  d'estre  découverts  et 
abandonnez  ;  que  lors  des  barricades  ils  avoient  plus 
de  volonté  que  d'hardiesse  d'arrester  le  Roy,  à  quoy 
ils  estoient  résolus  sans  la  Royne,  et  de, luy  changer 
de  conseil ,  officiers  et  serviteurs  domestiques  ;  qu'ils 
entreprenoient  sur  le  Roy,  plustost  religieux  que  sou- 
verain, lequel  fut  contraint  de  les  prévenir  à  Blois 
pour  n'estre  prévenu;  qu'ils  estoient  en  mesme  dessein 
pour  exclurre  ceux  de  Bourbon  ,  joincts  à  la  Royne  et 
en  but  contraire  ,  l'un  de  faire  roy  son  petit  fils  de 
Lorraine,  M.  de  Guise  se  faire  roy  soy-mesme  ;  que  le 
meurtre  advint  à  Blois  par  la  mauvaise  intelligence 
des  frères  de  Lorraine  et  advis  de  leurs  cousins  pro- 
pres, qui  fournit  d'hardiesse  à  la  resolution. 

Les  armes  ne  se  prindrent  de  M.  du  Mayne  par 
vengeance  et  générosité,  ains  pour  crainte  de  n'a- 
voir seurté  ;  que  leurs  progrez  heureux  dépendent 
de  fortune,  et  mort  d'Henry  III  de  leurs  persuasions 
et  de  leur  sœur  de  Montpensier  ;  que  la  coronne  est 
laschée  de  crainte  par  M.  du  Mayne,  non  par  devoir  ; 
qu'il  recogneut  que  le  roy  Henry  IV  n'est  tenu  à  l'a- 
mitié et  bonne  volonté  dudict  sieur  du  Mayne,  mais 
bien  à  son  irrésolution  et  ambition  ;  qu'il  vouloit  tout 
pour  luy.  Si  l'Estat  n'a  esté  dissipé  et  party  entre  les 
Espagnols  et  Français,  c'est  la  mauvaise  intelligence 
et  desobeyssancede  ses  parens,  et  la  discorde  générale 
de  la  Ligue,  et  que  M.  du  Mayne  ne  vouloit  qu'aucun 
participast  à  la  coronne ,  voulant  en  mesme  temps  et 
tout  à  un  coup  la  conserver  entière,  la  mettre  sur  sa 

teste,  et  se  l'attacher  absolue  ;  au  lieu  qu'il  faloit  se 
contenter  de  l'apparence,  et  remettre  l'efïect  de  la  puis- 
sance royalle  après  la  defaicte  de  ses  ennemis  ;  que  la 
seule  irrésolution  dudict  sieur  du  Mayne  fournit  l'at- 
tente de  l'absolution  du  Pape,  le  réduit  à  deux  villes  ; 
que  les  armes  sont  vérifiées  injustes  par  la  paix,  où  il 
n'est  parlé  de  la  religion  catholique  ;  qu'icelles  armes 
prises,  favorisées  du  Pape,  ne  pouvoient  estre  posées 
de  son  successeur  sans  l'assemblée  du  concile.  Les 
traictez  des  particuliers  à  leur  seurté,  argent,  estats 
donnez  à  leur  profit,  montrent  quel  zèle,  quelle  reli- 
gion ils  ont  eu  ;  la  ruine  de  la  France  le  tesmoigne , 
la  mort  de  tant  de  gens  le  preuve  :  au  lieu  de  ruyner 
les  Huguenots  ils  les  ont  establis  ;  trois  ans  de  paix 
d'Henry  III  les  perdoient,  et  huict  ans  de  guerre  les 
ont  recouverts.  Les  roys  de  France,  ennemis  de  la  Li- 
gue protestante  huguenotte,  sont  par  la  Ligue  (  quoy 
que  catholiques  )  forcez  de  faire  leur  pivot  des  Hu- 
guenots, s'obligent  de  parole  et  par  bien-faicts  receus 
à  les  maintenir.  La  Ligue  a  irrité  Dieu  ,  en  ce  qu'il  luy 
sembloit  que  le  pouvoir  humain  estoit  la  conservation 
de  la  religion ,  a  prolongé  le  fléau  des  peuples ,  et  enfin 
se  sont  honteusement  soubmis ,  n'ayans  pour  salut  et 
seurté  que  la  vérité  et  parole  de  leurs  ennemis. 

Sçavoir  de  ces  deux  causes  qui  ont  des  conformitez 
laquelle  est  plus  juste.  Toutes  deux  commencent  par 
l'ambition  etmescontentement  pour  le  gouvernementde 
la  Cour  ;  toutes  deux  favorisées  des  ecclésiastiques,  mi- 
nistres et  des  villes,  par  espoir  de  secouer  le  joug  et  se 
mettre  en  republique  ;  toutes  deux  ont  traicté  avec  les 
estrangers  ;  toutes  deux  ont  eu  la  Royne  mère  pour 
eux  ;  toutes  deux  ont  eu  grande  quantité  de  villes  au 

25.  22 


338  [l5^2]    GASPARD    DE  S  AULX, 

commencement,  et  les  ont  quitées  sur  la  fin  ;  toutes 
deux  ont  perdu  des  batailles  contre  les  roys ,  ont  eu 
Fadvantage  aux  rencontres.  Les  Huguenots,  battus  à 
Jarnac,  Moncontour  et  Dreux,  s'advantagent  aux  ren- 
conlres  de  La  Roche- La -Belle  et  Arnay-le-Duc.  Ceux  de 
la  Ligue,  battus  «à  Senlis,  Ivry  et  en  Auvergne,  se  main- 
tiennent à  Arques,  et  vainquent  sous  M.  de  Mercur. 
Les  Huguenots  faillent  de  prendre  François  II  et  Char- 
les IX  à  Amboise  et  Meaux,  assassinent  M.  de  Guise, 
lieutenant  gênerai  ;  ceux  de  la  Ligue  tuent  Henry  III 
à  Sainct  Clou  :  les  deux  chefs  sont  attirez  et  tuez ,  l'ad- 
mirai de  Chastillon  à  Paris,  M.  de  Guise  à  Blois  sous 
la  foy  des  Roys  violée.  Les  successeurs  de  tous  deux 
font  la  paix  ;  de  tous  deux  est  venue  la  mort  de  plu- 
sieurs ,  la  pillerie  et  ruyne  de  la  France  :  différents  en 
ce  que  les  Huguenots  ont  traicté  en  corps,  ceux  de  la 
Ligue  en  particulier;  différents,  que  la  fortune  a  ac- 
cordé aux  Huguenots  un  roy  de  leur  party,  auquel 
directement  appartenoit  la  coronne  ;  que  ceux  de  la 
Ligue  sont  forcez  de  céder  au  droict,  vivent  sous  la 
foy  et  miséricorde  de  leurs  ennemis,  leur  intelligence 
morte ,  leur  party  dissipe'  et  esteint  :  différents  en  ce 
que  les  Huguenots  sont  esté  effigiez  pour  avoir  pris  les 
armes  contre  les  roys,  et  Dieu  m'a  permis  que  ceux  de 
la  Ligue  l'ayent  esté ,  ne  pouvant  alléguer  M.  d'Au- 
malle,  qui  l'a  esté  depuis  la  paix  pour  estre  avec  les 
estrangers  ;  différents  en  ce  que  la  révolte  des  Hugue- 
nots est  source  de  celle  de  la  Ligue  :  toutes  deux  blas- 
mées  en  plusieurs  poincts  ;  les  Catholiques  plus  justes 
pour  avoir  pris  les  armes  authorisées  du  Pape,  les  au- 
tres sans  vocation  ;  les  Huguenots  pour  introduire  une 
nouvelle  secte,    les  Catholiques   pour  l'assoupir  et 

maintenir  l'ancienne  ;  les  Huguenots  pour  obeyr  aux 
nouveaux  sinodes,  les  Catholiques  pour  obeyr  aux 
anciens  conciles. 

Le  destin  ne  se  vainc ,  ne  s'esvite  par  advis ,  pro- 
phétie ny  divinations  :   l'Admirai  ne  peut  esviter  sa 
mort ,   ny  M.  du  Mayne   la  ruine  de  son  party,  sans 
que  l'exemple  des  anciens  leur  ait  servy.  J'ay  monstre' 
plusieurs  fois  à  M.  du  Mayne  que  rien  ne  luy  advien» 
droit  qui  ne  fust  advenu  à  d'autres.  Les  guerres  de  la 
Ligue  et  celles  de  Bourgongne  comparées,  l'une  estoit 
par  inimitié  commencée  aux  maisons  d'Orléans  et  de 
Bourgnogne,  et  ceste-cy  une  malveillance  entre  ceux 
de  Guise  et  de  Montmorency,  toutes  deux  fondées  sur 
l'ambition.  Le  duc  d'Orléans  fut  assassine'  d'une  part, 
et  le  duc  de  Bourgongne,  sur  la  foy  du  Daufin,  de 
l'autre  :  M.  de  Guise  est  tué  d'un  costé,  le  roy  Henry 
troisième  de  l'autre;   les  uns  s'aidèrent  des  Anglais, 
les  autres  des  Espagnols  :  toutes  ces  deux  nations  es- 
trangeres  tindrent  Paris,  toutes  deux  en  furent  chassées 
par  les  Parisiens  et  par  leurs  partisans,  auxquels  elles 
se  fioient.  Le  duc  de  Bourgongne  en  soupçon  des  An- 
glais, le  duc  du  Mayne  des  Espagnols  ,  tous  deux  les 
abandonnent  et  traictent  sans  eux  avec  les  roys  ;  tous 
deux  excluent  de  la  paix  les  meurtriers  de  Jean  de 
Bourgongne  et  d'Henry  troisiesme,  et  de  tous  deux  est 
advenue  la  ruine  de  leurs  maisons  par  cet  abandon- 
nement,  les  uns  des  Anglais ,  les  autres  des  Espagnols. 
Le  duc  Philippe  cause  la  mort  du  duc  Charles  son  fils, 
pour  avoir  quitté  les  Anglais ,  l'avoir  laissé  puissant  et 
en  défiance  ;  M.  du  Maine  conserve  sa  vie  pour  s'estre 
mis  en  la  puissance  et  au  mespris  de  ses  ennemis  pour 
sa  foiblesse  et  maladie  :  et   tous  deux    disoient  ne 

se  pouvoir  fier  aux  Espagnols  et  Anglais,  dont  ils  crai- 
gnoient  la  domination  et  entreprise  sur  leurs  propres 
vies,  en  doute  qu'ils  n'occupassent  entièrement  l'Estat; 
et  que  s'il  falloit  n'estre  roy  et  avoir  des  maistres,  il 
valoit  mieux  choisir  ceux  à  qui  la  coronne  apparte- 
noit  ;  autrement  seroit  une  guerre  perpétuelle  pour 
peu  de  chose  en  un  Estât  pai  ty  entre  plusieurs.  Leurs 
amis  leur  remonstrent  que  c'est  estre  vaincu  que  d'es- 
tre  sous  leurs  ennemis,  leurs  vies  et  honneur  mal  as- 
seurez  ;  que  la  dissipation  de  l'Estat  estoit  le  seul  salut  ; 
que  les  Espagnols  ny  Anglais  ne  pouvoient  occuper 
toute  la  France,  seroit  assez  d'y  estre  les  plus  puissans 
après  eux  ;  que  traicter  avec  les  roys  estoit  le  dernier 
remède  qui  ne  peut  manquer  ;  qu'il  valoit  mieux  com- 
mander absolument  à  la  moitié  d'une  province  qu'à  une 
douzaine  subjectes  aux  roys  leurs  ennemis.  Ils  ne  creu- 
rent;  les  premiers  moururent  par  la  mort,  et  les  der- 
niers sont  morts  en  vie. 

Ces  chefs  de  party ,  MM.  du  May  ne  et  de  Chastillon , 
semblables  en  quelque  chose  ,  difFerens  en  beaucoup  ; 
et  n'y  a  comparaison  ny  de  leurs  actions  ny  de  leurs 
naturels,  seulement  des  evenemens  de  leur  fortune. 

L'Admirai  sous  les  roys  n'a  fait  de  grands  eflècts  ; 
il  garda  Sainct  Quantin  jusques  à  ce  que  son  oncle 
eust  perdu  la  bataille  ;  il  fut  colonnel  de  l'infanterie 
au  camp  d'Allemagne,  emporta  quelques  villes  d'assaut. 

M.  du  Mayne,  h  dix  huict  ans,  à  la  bataille  de 
Moncontour,  se  mesle  dans  les  reistres  qu'il  ayde  à 
mettre  en  fuitte  ;  soustient  le  siège  de  Poictiers  avec  son 
frère  de  Guise  contre  les  Huguenots  et  estrangers;  va 
en  Levant  contre  les  Turcs,  sous  dom  Joiïan;  au  jour 
du  gain  des  cazemates  à  La  Rochelle,  où  j'estois,  de 

quoy  je  fus  tesmoin ,  reçoit  une  arquebusade  estant 
dans  le  fossé.  En  Tan  iS^J,  lieutenant  gênerai  en 
Guienne  sous  le  roy  Henry  troisième,  et  maistre  de  la 
campagne,  prend  Tonne-Charante,  Broûages  et  autres 
places  ;  ayde  à  forcer  les  Huguenots  à  la  paix.  En 
l'an  i5^9,  en  Daufiné,  là  où  je  l'assistay,  il  prit  La 
Mure  et  Beauvais  la  première  année;  la  seconde,  par 
la  terreur  de  ses  armes,  il  se  rendit  à  luy  deux  cens 
places  huguenottes,  les  chefs  (dont  estoit  Les-Di- 
guieres)  contraincts  de  se  mettre  entre  ses  mains;  et  les 
menasmes  en  triomphe,  comme  vaincus,  à  Grenoble, 
rendant  ledict  paï's  paisible.  En  Guienne,  contrarié  de 
son  propre  maistre ,  prend  Montegu ,  Ghastillon ,  et 
tient  la  campagne  malgré  le  roy  de  Navarre,  depuis 
Henry  quati  iesme,  qui  ne  paroist  devant  luy .  L'an  après, 
charge  de  nuit  avec  sa  cornette  mil  reistres  à  Vimory, 
dont  suivit  la  victoire  et  ruine  totale  de  l'armée  hu- 
guenotte,  joint  à  l'effect  que  M.  de  Guise,  son  frère , 
fit  a  Auneau.  Réputé  grand  capitaine  sous  les  roys, 
prince  de  foy  et  de  police,  plus  heureux,  plus  expert 
sous  eux,  que  quand  il  commandoit  souverainement 
aux  guerres  civiles. 

L'Admirai  perd  la  bataille  de  Dreux,  depuis  assiège 
le  Roy  dans  Paris,  a  le  meilleur  de  la  bataille  de  Sainct 
Denis,  perd  celle  de  Jarnac  et  Moncontour.  M.  du 
Mayne  levé  le  siège  d'Orléans  avec  une  poignée  de 
gens,  gagne  les  fauxbourgs  de  Tours  en  présence  du 
Roy  et  en  chasse  toute  son  infanterie,  assiège  le  roy 
Henry  quati  iesme  à  Diepe,  a  le  meilleur  de  la  ren- 
contre  d'Arqués  (0,  perd  la  bataille   de  Senlis  n'y 

(0  A4e  meilleur  de  la  rencontre  cT Arques.  Le  duc  de  Mayenne  fut 
au  contraire  complètement  battu  en  cette  occasion. 


Dl\.'2  [l5^2]    GASPARD  DE  SAULX, 

estant  point,  gagne  celle  de  Cran  par  M.  de  Mercur , 
pert  celle  d'Ivry.  Depuis,  joinct  au  duc  de  Palme,  fait 
lever  le  siège  de  Paris,  et  après  celuy  de  Rouan  ;  est 
auteur  (après  Dieu)  de  la  conversion  du  roy  Henry 
quatriesme,  n'ayant  tenu  qu'à  luy  de  traicter  lors  que 
Sa  Majesté'  n'estoit  encores  convertie,  qui  obtenant  son 
royaume  sans  estre  Catholique  ,  ledict  sieur  du  Mayne 
fust  demeuré  chef  de  part,  et  eust  myparty  l'autorité, 
à  quoy  il  préféra  le  bien  de  la  religion  et  la  puissance 
du  Pape. 

Tous  deux  ont  fait  la  guerre  aux  roys,  tous  deux 
ont  fait  la  paix  :  de  celle  des  Huguenots  est  advenue  la 
mort  de  l' Admirai  et  plusieurs  guerres;  de  la  paix  de 
M.  du  Mayne  est  sortie  celle  de  France.  Ledict  sieur 
du  Mayne  avoit  besoin  du  naturel  actif  de  l'Admirai, 
et  l'Admirai  de  sa  foy. 

Pour  respondre  au  blasme  de  la  prise  des  armes  de 
ceux  de  Lorraine  aux  premières  guerres  ,  ils  y  sont 
portés  par  mescontentement  et  mauvais  gouvernement 
des  roys;  aux  secondes,  pour  le  meurtre  de  M.  de  Guise. 
M.  du  Mayne  paroist  sans  ambition,  aymant  mieux  se 
perdre  que  de  donner  des  villes  aux  Espagnols.  Henry 
quatriesme  estant  huguenot  luy  offre  des  provinces  en 
souveraineté;  il  ne  les  accepte,  attend  que  Sa  Majesté 
se  convertisse  ;  alors  s'est  contenté  de  rien.  Quand  les 
armes  espagnolles,  en  Picardie  et  en  Bretagne,  luy 
donnoient  moyen  de  ressource ,  les  gentilshommes  et 
villes  de  France  sont  tesmoings  de  sa  douceur,  qui 
s'est  monstrée  tousjours  en  sa  grande  fortune,  en  la 
médiocre  et  en  sa  ruine.  Le  mauvais  traictement  de  luy 
et  des  siens,  le  peu  d'observation  de  foy  par  Leurs 
Majestez,  est  dangereux  et  pernitieux,  et  servira  d'exem- 

pie  à  ceux  qui  prendront  les  armes  cy  après  au  dom- 
mage de  la  France,  pour  se  sepulturer  dans  icelle. 

MM.  de  Guise  et  de  Chastillon  furent  tuez  sous  la 
foy  des  roys  ausquels  ils  avoient  fait  la  guerre  :  les  li- 
vres fournissent  assez  d'inventions  pour  éviter  pareil 
danger;  ny  la  lecture  d'iceux,  ny  l'exemple  récent 
n'empesche  M.  le  duc  du  Mayne  de  se  fier  au  roy 
Henry  quatrième ,  son  ennemy.  Les  princes  pardon- 
nent les  injures  passées,  oppriment,  tuent  et  manquent 
de  foy  pour  celles  qu'ils  prevoyentet  craignent  pouvoir 
advenir.  Les  deux  susnommez,  restez  en  puissance  et 
en  party ,  causèrent  leur  mort  :  la  pauvreté',  la  ma- 
ladie, les  gouttes,  parent  et  gardent  M.  du  Mayne, 
qui  se  couvre  de  mespris,  de  maladie,  et  impuissance 
de  nuire  pour  avoir  abandonné  les  Espagnols,  de  l'a- 
voir esté  de  ceux  de  son  party ,  avec  telle  offence  que 
les  parties  coupées  ne  se  peuvent  rejoindre  ;  à  ce  aidé 
de  la  perte  de  son  gouvernement  par  la  paix ,  et  dont 
la  manutention  de  quelques  serviteurs  l'eust  mis  en 
soupçon  et  causé  sa  mort ,  plus  heureuse  que  le 
reste  de  sa  vie,  puisqu'autant  de  souvenir  du  passé  et 
du  présent  luy  suggère  autant  de  coups  de  dagues 
au  travers  du  cœur,  se  voyant  marchepied  de  ses  en- 
nemis. 

Les  bastons  du  gênerai  de  révolte  doivent  estre  plus- 
tost  brûlez  qu'eslevez  :  qui  se  charge  contre  les  roys 
d'autorité,  se  charge  de  soucy  et  périls  extrêmes;  il 
est  trahy ,  environné  de  gardes,  au  lieu  d'un  maistre 
en  a  mil,  se  perd  d'argent  et  de  biens,  pour  en  treu- 
ver  se  rend  auteur  de  toutes  meschancetez  :  le  contem- 
nement  des  feints  amis  qui  l'abandonnent,  vendent  et 
advertissent  ses  ennemis,  tousjours  en  crainte  d'estre 

assassinez  ;  inquiétez ,  sans  nul  repos  ;  subjets  à  ca- 
lomnies, inventions,  artifices,  ennuis,  mesdisance;  au- 
tant d'estrangers,  autant  de  seigneurs  -,  paix  ,  guerre  se 
font  à  leur  mot  -,  faut  estre  préparé  à  toute  ruine.  C'est 
pourquoy  l'Admirai  dit  à  ceux  qui  le  dissuadoient 
d'aller  à  la  Cour,  qu'il  alloit  mourir  une  fois  pour  ne 
mourir  tous  les  jours  :  incommoditez  des  guerres  ci- 
viles, qui  ne  se  vainquent  que  par  un  courage  eslevé 
par  dessus  tous  autres.  N'ayant  cogneu  de  mon  temps 
que  M.  de  Guise  tue'  à  Blois  capable  de  telle  charge, 
là  où  le  moins  de  danger  est  du  costé  des  ennemis  dé- 
clarez ;  encores  avoit-il  de  grandes  imperfections  d'a- 
mour et  de  Cour. 

C'est  imprudence,  voulant  persuader  les  roys  d'estre 
favorables  en  nos  desseins,  de  se  faire  ennemis  de  ce- 
luy  qui  les  gouverne  et  conseille:  qui  a  premièrement 
pour  but  son  particulier,  puis  celuy  de  son  maistre, 
fait  ce  qu'il  peut,  non  seulement  pour  contrarier , 
mais  pour  ruiner  ceux  qui  veulent  porter  sondit  maistre 
à  leurs  desseins,  qui  ne  luy  agi  cent,  sçarhant  qu'eux 
estans  ses  ennemis  et  le  maistre  adhérant  à  leur  opi- 
nion, iceux  entreroient  facilement  en  sa  place.  Impru- 
demment M.  l'Admirai  attaque  de  paroles  le  sieur  de 
Tavannes,  luy  donne  occasion  de  joindre  au  conseil 
de  l'Estat  la  conservation  de  sa  personne,  doublement 
à  son  préjudice  :  cela  vient  aysement  sans  y  penser, 
parce  que,  difFerens  en  opinion,  celuy  qui  cognoist 
estre  le  plus  foible  et  avoir  obstacles  à  ce  qu'il  de- 
sire,  pensant  mieux  faire,  s'attaque  de  paroles  au  par- 
ticulier, l'accuse  envers  le  maistre,  devient  ennemy, 
se  rendant  d'autant  plus  contraire  le  conseiller  favory. 

En  la  Ligue  les  Espagnols  imprudens ,  voyans  le 

président  Jeannin   posséder  M.  du  Mayne  qui  con- 
cluent à  la  paix,  leur  faisant  de  mauvais  offices,   soit 
qu'il  le  fist  pour  l'Estat,  ou  que  parmy  la  dissipation 
il  ne  vist  place  assez  grande  pour  luy ,  estant  peu  que 
d'estre  chancelier  d'une  partie  divisée  du  gênerai,  ou, 
ne  se  pouvant  faire  souverain  des  villes  à  cause  de  sa 
robe,  à  quoy  d'autres  pretendoient,  il  désire  le  repos 
pour  jouir  de  ses  biens  au  préjudice  de  son  maistre  et 
de  qui  il  appartiendroit  ;  ce  que  cognoissans,  les  Espa- 
gnols l'hayssoient  sans  dissimuler;  en  font  démons- 
tration, qui    redouble   d'autant  plus  le    conseil   du 
président  Jeannin  de  les  mettre  en  défiance  de  son 
maistre.  En  pareille  faute  tombe  M.  du  Mayne,  qui 
se  pique  avecques  dom  Diego  d'Yvarra,  prétend  le 
ruiner  envers  le  roy  d'Espagne  ;  mais  au  contraire  le- 
dict  d'Yvarra  depesche,  escrit  soudainement,  et,  sous- 
tenu  du  conseil  d'Espagne  et  de  ses  parents  et  amis, 
facilement  est  creu.  Il  ruine  M.  du  Mayne,  qui  estoit 
abusé  de  vouloir  traie  ter  en  Espagne,  et  qui  eust  mieux 
fait  de  se  reconcilier  et  traicter  avec  d'Yvarra  :  ce  qu'il 
pouvoit  cognoistre,  ayant  esté  renvoyé  d'Espagne  à 
luy,  et  que  le  roy  Catholique  ne  voyoit  que  par  ses 
yeux.  Il  faut  traicter  par  les  ministres  des  roys,  il 
seroit  plus  facile  d'entreprendie  sur  leurs  vies  que  sur 
leurs  conseillers  :  ce  qui  n'eust  pas  tant  nuist  à  M.  du 
Mayne  s'il  se  fust  résolu  à  guerre  ouverte  sans  traic- 
ter, estans  meritoirement  les  Espagnols  en  défiance 
de  luy,  parce  qu'en  six  ans  de  guerre  qu'il  a  faicte 
il  n'a  esté  six  mois  sans  négocier  avec  leurs  ennemis. 
Les  conseillers  qui  hayssent  ou  veulent  entrepren- 
dre sur  Testât  de  leurs  maistres,  les  rendent  odieux  à 
leur   peuple,  par  mauvais  conseils  d'imposts,  sub- 

sides,  exactions,  vengeances,  cruauté,  suppressions, 
casseries  et  innovations.  L'Admirai  conseille  la   cas- 
serie  de  Madric ,  pour  se  prévaloir  en   France   du 
mescontentement  des  soldats  :  advis  prétexté  du  profit 
du  maistre,  et  en  effect  pour  son  dessein  particulier. 
La  violence  ou  l'observation  desloix  diffère  le  tyran 
du  roy  ;  sous  l'un  il  n'y  a  rien  de  seur,  sous  l'autre 
tout  en  seurté  ;  l'un  est  faict  pour  le  peuple,  l'autre 
tient  que  le  peuple  est  faict  pour  luy  :  le  bon  obéît  à 
la  justice,  sert  pour  punir  les  meschans;  le  mauvais 
ne  s'en  sert  que  de  prétexte  :  mesmes  chastimens  des 
perfides  se  peuvent  mieux  par  justice  ouverte  que  par 
voye  indirecte  sans  calomnie.  Si  la  qualité  des  per- 
sonnes, si  la  crainte  de  leurs  armes  résout  le  chasti- 
ment  avant  la  conviction,  pourquoy  ne  résout-elle  la 
prison?  qui  peut  tuer  peut  prendre.  C'est  se  moquer 
de  faire  le  procez  aux  morts  :  l'Admirai  à  Paris,  M.  de 
Guise  à  Blois ,  de  nouveau  Conchine,  et  leurs  consors, 
pouvoient  estre  pris  et  jugez  parles  cours  souveraines, 
par  lesquelles  fussent  esté  les  roys  hors  de  blasme  de 
tyrannie  et  d'injustice  ;  Henry  quatriesme ,  à  la  mort  du 
sieur  de  Biron  suivant  ceste  forme  de  justice,  s'oste  de 
blasme.  Il  s'objecte  que  le  procez  ne  se  pouvoit  faire  à 
ceux  dont  la  prise  des  armes  estoit  advoiiée  et  approuvée 
par  la  paix  interinée  aux  cours  de  parlement.  La  dé- 
claration que  le  Roy  eust  faicte,  d'avoir  esté  forcé  aux 
edicts  de  paix,  suffisoit  :  voye  meilleure  que  celle  qui 
fut  inventée,  de  les  charger  de  nouvelle  conspiration. 
S'il  leur  avoit  esté  loisible  d'enfraindre  les  premiers 
edicts  par  la  prise  des  armes,  il  l'estoit  au  Roy  de  les 
rompre  pour  les  faire  punir  par  la  justice  :  tout  eust 
appreuvé  cest  acte  :  les  femmes ,   les  innocens  n'y 

eussent  este'  opprimez,  les  factieux   utilement  punis. 

Quelle  pusillanimité'  à  un  prince  ,  quel  tesmoi- 
gnage  d'impuissance,  cTestre  contrainct  d'engager  sa 
parole  et  sa  foy  aux  sacrements  pour  tromper  ses  sub- 
jets !  s'ils  ont  viole'  leur  foy  et  leur  serment,  le  Pvoy, 
tout  bon,  tout  vertueux  ,  doit  maintenir  le  sien,  puis 
qu'il  a  assez  de  force  en  son  autorite'  pour  vaincre  les 
meschans  ;  ses  paroles  doivent  estre  ouvertes,  franches, 
sans  dissimulation,  hors  de  tous  faux  tesmoignages, 
accusations  et  corruptions.  Ce  fut  malheur  des  trois 
frères  de  Valois,  qui  rompirent  leur  foy  :  Charles,  à 
la  Sainct  Barthélémy,  contre  les  Huguenots;  François, 
à  Anvers,  contre  les  Flamands;  Henry  troisie'me,  à 
Blois,  aux  personnes  de  MM.  de  Guise. 

Ces  trois  manquements,  suivis  de  meurtres,  de 
ruines  et  de  la  mort  des  auteurs,  privent  la  postérité 
des  Valois  de  la  Couronne  ;  qui  sert  d'exemple  à  tous 
que,  nonobstant  toutes  injures  receiies,  la  foy  doit  de- 
meurer inviolable.  Les  conseils  de  tous  ces  trois  actes 
furent  rompus  et  renouez  ;  tous  trois  s'en  repentirent, 
tous  trois  furent  tragiques.  C'est  une  oifence  irrémis- 
sible qu'apeller  Dieu  à  tesmoin,  garand  et  caution  des 
massacres  conceuz.  Malheureux  ordre  du  Sainct  Es- 
prit, dont  les  frères  (recevant  Dieu  )  jui  oient  fidélité 
aux  roys  pour  les  tromper  trois  jours  après  !  A  l'entre- 
prise des  armes  de  la  Ligue,  heureux  moy,  qui  entray 
en  ce  dessein  sans  ce  colier,  quoy  qu'il  me  fust  offert, 
ny  sans  faire  le  serment,  qui  estoit,  sans  exception, 
mesme  de  la  religion,  fait  immédiatement  à  la  con- 
servation de  l'autorité  du  Roy;  le  violement  duquel 
serment,  fait  par  MM.  de  Guise  et  du  Mayne,  je  croy 
avoir  causé  partie  des  malheurs  qui  sont  advenus.  Et 

ne  sert  de  faire  des  protestations  et  des  excuses  à  Dieu 
tacitement  au  cœur  contre  ce  que  la  bouche  profère. 
C'est  vanité  de  soustraire  les  ossements  des  saincts 
des  reliquaires  sur  lesquels  on  jure  :  Dieu,  scrutateur 
des  cœurs ,  offensé  de  ces  folles  finesses ,  chaslie  les 
parjures  qui  préfèrent  leur  utilité  à  leur  serment. 

Je  ne  sçay  qu'il  pourra  advenir  de  la  pluspart  des 
habitans  des  villes  de  France,  qui  jui oient  la  Ligue  la 
veille  qu'ils  s'en  vouloient  oster,  tellement  que  le  ser- 
ment ne  leur  servoit  que  pour  mieux  frauder.  Juste  ju- 
gement divin  trompant  les  trompeurs  :  celuy  que  je 
cognois  avoir  abusé  le  monde  a  esté  trompé  et  laissé  de 
tous.  Combien  sont  ils  esloignez  de  la  vertu  du  payen 
Regulus,  qui  proposa  l'observation  de  sa  parole  à  sa 
mort  !  Et  quand  il  n'y  auroit  point  péché,  c'est  mau- 
vaise conduite  d'estre  jugé  et  tenu  sans  foy  ;  nul  ne 
traicte  avec  eux  qu'en  doute,  plusieurs  se  dispensent  et 
tiennent  pour  justice  de  tromper  un  trompeur.  La  foy 
promise  par  force  aux  voleurs  pour  les  attraper,  la  foy 
promise  par  circonvention ,  foy  promise  aux  Turcs, 
doivent  estre  tenues,  bien  que  le  violement  en  soit  plus 
tolerable.  Moins  semble-t-il  que  Sa  Saincteté  puisse 
dispenser  du  serment  preste  ;  et  s'il  y  a  quelque  appa- 
rence pour  la  conscience ,  il  n'y  en  a  point  pour  l'hon- 
neur engagé.  Aucuns  tiennent  que  la  foy  promise  à 
condition,  manquant  icelle,  l'on  est  quitte  de  sa  pro- 
messe, nommément  en  ce  qui  est  de  grande  impor- 
tance ,  comme  de  changement  de  party  sous  des  espé- 
rances et  promesses  certaines,de  recevoir  ce  qui  importe 
à  la  vie  et  à  l'honneur;  et  séroit  licite  de  requérir,  s'il 
se  pouvoit,  ou  que  Ion  tinst  parole,  ou  qu'on  remist les 
choses  en  Testât  qu'elles  estoient. 

La  crainte  d'estre  descouvert,  de  faillir,  et  la  joye 
de  vengeance  en  l'exécution ,  empeschent  les  entrepre- 
neurs de  pourvoir  à  la  suitte  de  leurs  desseins  ;  ne  se 
préparent  de  forces  pour  s'en  ayder  après  l'eflfect;  s'ils 
en  ont  ne  sçavent  s'en  prévaloir  ;  tellement  qu'à  faute 
de  prévoyance  ils  demeurent  estonnez  après  l'exécu- 
tion :  faute  du  roy  Charles  qui  avoithuict  mille  hommes 
sous  Strosse  faisant  la  Sainct  Barthélémy  ,  du  roy 
Henry  III  qui  en  avoit  autant  sous  M.  de  Nevers  à 
la  mort  de  M.  de  Guise.  Ils  perdirent  le  temps  en  irré- 
solutions et  à  délibérer  comment  et  qui  devoit  estre 
employé  à  la  ruyne  du  party  qu'ils  avoient  attaqué; 
tellement  qu'ils  donnèrent  temps  de  se  recognoistre  et 
fortifier  contre  eux. 

La  prompte  resolution  est  requise  aux  guerriers, 
qui  se  doit  prendre  à  cheval  sans  perdre  de  temps , 
non  assis  dans  les  longs  conseils  inutiles,  procurez 
des  escritoires,  qui  ne  sont  bons  qu'à  iceux,  ne  pou- 
vans  qu'en  ce  lieu-là  possederleurs  maistres;  les  vrays 
conseils  sont  proche  et  à  la  veùe  des  ennemis  ou  du 
danger. 

Sur  la  resolution  qui  balance,  celuy  qui  persuade 
doit  éviter  tous  obstacles  et  événements  fortuits  con- 
traires à  ce  qu'il  désire;  autrement  sur  les  moindres 
accidents  les  princes  leur  eschapent,  et  joignent  leur 
délibération  avec  leurs  contraires. 

Les  mères,  frères  et  enfans  se  reconcilient  souvent 
au  préjudice  de  ceux  qui  les  ont  voulu  diviser;  il  est 
dangereux  s'hazarder  parmi  eux  indiscrettement. 

La  teste  principale  d'un  party  formé  couppée  ne 
l'esteint,  il  ne  manque  de  successeur;  celle  du  nais- 
sant qui  n'a  encores  esclatté  estant  ostée ,  contient  les 

partisants,  de  tant  plus  qu'ils  croyent  n'estre  descou- 
verts, ainsi  qu  estoient  les  adherans  du  sieur  de  Biron. 

Les  sciences,  artifices  et  finesses  mondaines  sont 
vanitez  ;  les  conseillers  inventeurs  d'entreprises,  trom- 
pez de  plus  fins  qu'eux,  aveuglez  de  Dieu,  tombent  à 
l'envers;  eux-mesmes  se  lient,  se  garrottent  dans  les 
mains  des  roys  qu'ils  avoient  failli  de  prendre  à  Meaux, 
et  dans  celles  de  ceux  de  Paris  qu'ils  avoient  assiégé 
auparavant,  et  dans  les  héritiers  de  ceux  de  Guise 
dont  ils  avoient  tué  le  père;  manifestant  les  miracles 
et  puissance  de  Dieu  plus  claire  que  le  soleil. 

La  feinte  ignorance  est  utile  de  sembler  ne  péné- 
trer les  conseils  des  roys,  qui  s'offencent  quelquefois 
de  la  suffisance  de  leurs  conseillers ,  s'en  tiennent  mes- 
prisez  ;  sçavoir  leur  secret  est  dangereux.  Le  peuple 
est  un  cheval  débridé  ;  qui  luy  donne  les  armes  ne  les 
luy  oste  à  sa  volonté  ;  il  les  tourne  contre  les  auteurs  , 
contre  leurs  desseins;  exerce  toute  avarice,  cruauté  et 
ingratitude. 

L'aage,  les  adversitez,  les  grandeurs,  les  prosperitez, 
changent  les  hommes;  le  monde  ne  semble  tel  à 
trente  ans  qu'à  vingt,  à  soixante  qu'à  quarante;  le 
goust,  l'amour  se  pert  ;  les  esprits,  les  contenances, 
les  fortunes  ne  sont  semblables:  celuy  qui  comman- 
doit  il  y  a  un  an  ne  se  recognoist  sortant  de  prison  ; 
l'audace,  la  façon,  le  port  des  heureux  ne  ressemblent 
aux  affligez. 

Il  ne  faut  se  perdre  d'entendement  jusques  au  der- 
nier souspir;  il  ne  peut  advenir  pis  que  la  mort,  et  si 
l'entendement  se  conserve ,  peut-estre  se  peut-elle 
éviter. 

Ce  dessein  de  la  Sainct  Barthélémy  non  prémédité, 

porté  par  les  événements  et  imprudence  des  massa- 
crez, exécuté  par  femme  négligente  en  prospérité 
contre  rudes  ennemis;  le  contre-coup,  la  grandeur 
de  l'acte  considérez  à  sang  froid,  estonne  les  supé- 
rieurs, empescbe  les  provisions  nécessaires  à  la  suitte 
du  dessein,  qui  estoit  la  ruine  du  party  huguenot, 
dont  la  première  reprise  d'haleine  futl'edictdeseurté, 
leur  permettant  de  demeurer  en  leurs  maisons  pour 
ne  les  jetter  au  desespoir.  Les  mesprisez ,  les  mal-con- 
tents, les  parens  et  amis  des  tuez,  dissimulent  et  cons- 
pirent, il  se  fait  des  levées  secrettes  :  Strosse  n'obéit, 
mal  contant  de  la  rupture  de  son  voyage  de  mer; 
partie  de  ses  troupes  se  jettent  dans  La  Rochelle  ;  non 
la  générosité  huguenotte,  ains  la  confusion  catholique, 
leur  sert  de  ressource.  Les  mareschaux,  les  conseillers 
partisants,  offencez,  entrent  aux  affaires,  les  sçavent, 
et  advertissent les  Rochelais  des  conseils,  comme  aussi 
les  Sancerrois,  qui,  par  leurs  advis,  évitent  les  entre- 
prises qui  estoient  infaillibles  sur  eux. 

Le  seul  sieur  de  Tavannes ,  timon  de  ce  navire  (en 
tourmente  de  trop  de  prospérité  et  de  mauvais  conseil), 
combat  les  bruits,  artifices,  advis  du  party  renaissant 
de  M.  d'Alençon,  troisiesme  frère  du  Roy,  des  mares- 
chaux  de  France  partiaux  (dont  les  creatifres  mena- 
cent que  la  descente  des  Suisses,  que  la  Royne  faisoit 
venir,  seroit  empeschée);  surquoy,  le  29  d'aoust  1672, 
le  sieur  de  Tavannes  respondit,  par  ses  advis,  au  doute 
de  Tempeschement  du  passage  des  Suisses,  paix  et 
repos  de  l'Estat. 

«  Genève  tient,  et  le  pas  de  l'Ecluse  peut  pour  em- 
pescher  les  Suisses  de  sortir  de  leurs  païs  du  costé  de 
Lyon,  desbandez  comme  ils  avoient  accoustumé,  et 

leur  est  empeschée  la  main  gauche  par  la  Savoye.  A 
la  main  droicte  leur  demeure  entièrement    la  Fran- 
che-Comte', qui  est  sous  leur  sauve-garde  et  tributaire, 
par  laquelle  ils  peuvent  entrer  plus  de  trente  lieues 
de  long,  depuis  Sainct  Claude  jusques  à  la  Lorraine , 
et  n'y  a  rien  qui  les  puisse  empescher.  Il  est  vray  que 
par  cy   devant   ils  sortaient  à  leur   aise  débandez , 
payant  leur  escot  par  le  Comté  jusques  au  duché',  et 
qui  leur  voudra  empescher  ils  feront  leur  masse  sur 
le  bord  de  leur  pays,  et  passeront  par  force,  soit  par 
Genève  ou  par  ladicte  Franche-Comté',  aux  dépens 
du  pays  où  ils  passeront,  et  se  feront  tousjours  ouvrir 
le  pas  mal-gré  ceux  qui  s'en  voudront  mesler.   Si  le 
duc  de  Savoye  (foible  comme  il  est)  les  veut  empes- 
cher, il  sera  battu  ;  s'il  est  soustenu  du  roy  d'Espagne, 
les  Suisses  le  seront  du  Roy  ;  et  faut  envoyer  M.   de 
Bellievre ,  ou  homme  fort  suffisant ,  pour  les  entrete- 
nir, afin  que  M.  de  Savoye,  qui  est  dangereux,  ne  les 
gagne  ;  car  c'est  l'importance  et  non  pas  la  perte  de 
Genève,  qui  est  et  sera  le  germe  de  la  nouvelle  reli- 
gion, ruine  de  France.  Bref,  quoy  qu'il  couste,  faut 
maintenir  les  Suisses,  nos  amis,  par  les  vives  raisons 
que  l'on  fera  entendre,  et,  s'il  est  besoin,  par  quelque 
présent  particulier,  laissant  faire  à  ceux  de  Berne,  qui 
sont  contraires  audictduc,  pour  soustenir  Genève: 
c'est  le  moyen  de  les  faire  parler  plus  clair  pour  nous 
qu'ils    n'ont    accoustumé.    Soit    doncques    despeché 
l'homme  qui  ne  peut  estre   trop    suffisant,  pourveu 
qu'il  n'ait  point  d'affection  à  la  religion  huguenotte , 
ny  autre  dessein  que  ce  qui  regarde  le  Roy.   » 

Les  contrarietez  des  conseillers  favorisants  les  Hu- 
guenots, et  ce  qu'iceux  estaient  si  estonnez,  qu'au 

commencement  ils  ne  faisoient  aucun  acte  d'hostilité , 
sembloit  qu'il  y  auroit  moyen  qu'ils  oubliassent  les 
massacres  passez,  et  qu'ils  se  continssent  en  l'obeys- 
sance  du  Roy,  c'est  pourquoy  le  sieur  de  Tavannes 
commença  à  donner  les  advis  suivants,  pour,  durant 
la  paix,  descharger  le  peuple,  maintenir  la  justice,  et 
garder  les  privilèges  de  la  noblesse. 

«  Quelquebonpartyquel'on  puisse  représenter  pour 
faire  la  guerre,  soit  par  ceux  de  la  religion  ou  autres, 
il  ne  se  trouvera  point  que  l'on  soit  en  estât  pour  cela, 
et  que  la  ruine  totale  de  ce  royaume  n'en  dépende , 
affligé  comme  il  est. 

«  D'argent  il  n'y  en  a  que  ce  qui  s'exigera  sur  le 
peuple  ja  désespéré,  en  danger  d'attirer  Fennemy,qui 
peut-estre  avec  ce  desespoir  en  treuvera  beaucoup  à 
sa  dévotion. 

«  Et  de  se  fier  aux  forces  delà  religion  sans  les  Alle- 
mands, Ton  sçait  comme  elles  sont  débiles,  et  que  la 
pluspart  sont  à  ceste  heure  des  ordonnances,  les  au- 
tres marchands  retournez  en  leurs  maisons.   Quant 
aux  gens  de  pied ,  ils  iront  pour  l'argent  comme  les 
autres  ;  le  pareil  feront  les  Allemands ,  à  l'endroict 
desquels  ledict  ennemy  a  le  meilleur  crédit;  et  verra- 
on,  si  l'on  commence,  la  première  chose  à  venir,  la 
paix  avec  le  Turc,  qui  ne  la  refuse  jamais,  ayant  le 
profit,  comme  il  a,  de  l'isle  de  Cypre.  Au  partir  de  là , 
à  fin  de  réduire  la  chrestienté  en  un,  voila  deux  ar- 
mées en  France  ,  l'une  de  la  Ligue ,  l'autre  du  roy 
d'Espagne;  les  villes  point  fortifiées,  gendarmerie  né- 
cessiteuse etpeuple  mal-affectionné,  la  paix  sera  men- 
diée, et  toute  chose  en  extrême  péril.  Parquoy  semble 
qu'il  est  plus  nécessaire  continuer  la  paix  avec  le  roy 
a5,  23 

d'Espagne,  et  envoyer  vers  luy.  S'il  requiert  instam- 
ment qu'on  entre  en  la  Ligue,  luy  faire  entendre  le 
zèle  de  la  religion,  l'occasion  et  nécessité  de  la  recon- 
ciliation avec  les  subjects,  qui  ne  tend  qu'à  avoir 
moyen  de  sortir  des  affaires ,  pour  se  rendre  à  la  plus 
seure  et  saincte  partie  ;  ce  qui  se  fera  après  avoir  res- 
piré. Il  est  vray  qu'on  y  pourroit  entendre  dés  ceste 
heure  avec  la  foule  du  peuple,  qui  est  bon  et  loyal  ; 
mais  il  ne  se  peut ,  qui  ne  le  vent  par  trop  appauvrir 
après  tant  de  pertes  qu'il  a  eu,  que  pour  la  conserva- 
tion du  royaume  il  ne  trouve  rien  ny  trop  chaud  ny 
trop  pesant  ;  mais  pour  sortir  dehors,  il  est  pour  ceste 
heure  trop  mal-aisé  ;  que  le  temps  apportera  tout  ce 
qui  se  peut  demander  en  ce  faict,  et  que  dés  ceste 
heure  l'on  en  feroit  la  déclaration  ouverte  ;  mais  les 
remuements  qui  sont  encores  bouillants  le  retardent; 
ce  qui  se  pourra  faire  avec  le  temps,  comme  dict  est. 
Davantage,  présenter  une  chose  qui  pour  encore  ne  se 
peut  exécuter ,  ce  seroit  abuser  de  la  vérité  qui  doit 
estre  sincèrement  observée  en  cecy  ;  joinct  qu'il  n'est 
pas  raisonnable  (ores  que  les  finances  y  fussent)  de 
lever  les  forces  fidèles  de  ce  royaume  sans  première- 
ment avoir  asseuré  les  autres,  et  oster  la  défiance  qui 
est  entre  eux  :  chose  dont  l'on  pense  venir  à  bout  par 
douceur,  qui  est  la  seule  cause  de  la  douce  reconcilia- 
tion de  laquelle  on  commence  à  user  envers  eux.  Le 
tout  pour  trouver  plus  court  chemin  pour  venir  à 
l'union  et  déclaration  générale  que  l'on  demande  ;  et 
le  mariage  qui  s'est  fait  est  pour  plus  briefvement 
venir  à  oster  ceste  défiance,  et  réduire  toutes  choses 
à  leur  premier  estât ,  estant  à  espérer  que  le  marié  et 
tout  se  tournera  à  la  fin  selon  la  volonté  du  Roy  ;  et 

partant  prie  que  l'on    ait  patience,    l'asseurant    de 
tout  ce  qui  se  pourra,  non  seulement  pour  le  gêne- 
rai, mais  pour  le  particulier,  envers  tous  et  contre  tous. 
«  Et  les  choses  asseurées  de  ce  costélà  ,  semble  que, 
pour  sortir  des  affaires,  remettre  le  Roy  en  son  royau  me, 
en  sa  splendeur,  qu'il  faut  oster  ceste  coustume  de  le- 
ver des  subsides  et  imposts  extraordinaires,   dont  le 
peuple  est  desja  tant  en  desespoir,  et  aussi  pour  oster 
le  péril  où  Sa  Majesté  se   met  ayant  l'indignation   de 
ses  subjects  ;  outre  ce,  que  ce  mot  de  subside  se  nom- 
mera à  la  fin  tyrannie  ,  en  danger  (  s'il  se  levé  quelque 
prince,    seigneur  ou  autre  mutin,  qui  parle  du  bien 
public,  assisté  facilement  par  sous  main,  ou  à  des- 
couvert des  estrangers)  de  faire  prendre  les  armes,  le 
tout  au  grand  bazard  de  l' Estât. 

«  Et  parce  qu'il  semble  chose  mal  aysée  sans  s'ayder 
avec    quelque    extraordinaire   de  son    peuple    (  sauf 
meilleur  advis),  je  ne  voudrois  en  sortir  qu'avec  bon 
mesnage  ;  qui  ne  se  peut  faire  au  contentement  de  ceux 
qui  ont  ordinairement  les  grands  bien  faicts  et  pensions. 
Mais  il  vaut  bien  mieux  avec  équité  faire  déplaisir  au 
petit  nombre ,  qu'avec  iniquité  mescontenter  le  plus 
grand,  qui  est  le  peuple,  par  les  susdits  subsides,  au 
danger  de  l'Estat,  comme  dict  est.  Par  ainsi  ceux  qui 
ont  quelque  amour  au  Roy  et à  leur  patrie,  avec  sain  juge- 
ment ,  doivent  treuver  bon  pour  quelque  temps  tous  re- 
tranchements, et  considérer  que  Sa  Majesté,  en  asseurant 
son  royaume,  asseurera  leurs  biens  quant  et  quant. 

«  Doncques  faudroit,  sauf  meilleur  advis,  abolir 
généralement  toutes  les  pensions,  tant  privées  qu'es- 
trangeres ,  soit  à  l'endroit  des  princes ,  seigneurs , 
femmes,  gentilshommes  et  tous  autres,  pour  trois  ans. 

23. 

La  pluspait  ont  estât  de  quoy  ils  se  doivent  contenter, 
fors  du  costé  d'Italie  La  Mirandolle,  pour  y  avoir  tous- 
jours  un  pied,  et  les  Suisses,  où  Ton  ne  peut  toucher; 
de  l'autre  costé  toutes  celles  qui  sont  deçà  le  Rhein, 
fors  Sedan  ;  et  entretenir  celles  de  delà,  plustost  les 
augmenter,  car  c'est  pour  encores  de  là  que  viennent 
les  hommes  qui  font  la  loy  ;  oster  tous  les  gens  de  pied, 
réservé    ce  qu'il  faudra  aux  villes  de   frontière,   qui 
se  pourront  à  la  fin  remettre  à  l'ordonnance  du  passe; 
faire  petit  à  petit  un  magazin  d'armes  :  il  se  trouvera 
tousjours  des  hommes;  au  demeurant,  entretenir  sa 
gendarmerie,  gardes  et  gentils-hommes  delà  maison, 
et  ceux  qui  sont  en  Testât  de  Sa  Majesté',  toutesfois  en 
les  réglant  au  petit  pied,  à  sçavoir  les  vieux  qui  ne 
sont  plus  de  service ,  tant   grands  que  petits  sans  en 
rien  respecter,  une  partie  de  leurs  gages  en  leurs  mai- 
sons, et  les  trop  jeunes  aux  ordonnances;  qu'il  pleust 
à  Leurs  Majestez  régler  le  surplus  de  leur  depence  se- 
lon leur   revenu ,    et  qu'il  plaise  au  Roy   retenir   à 
donner  selon  Tordre  qu'il  délibérera  ,  et  dont  il  y  a  un 
petit  advis  cy  attaché.  Bref,  la  gendarmerie  payée,  les 
susdicts  Suisses,  pensions  delà  le  Rhein,  La  Mirandolle, 
Sedan  ,  les  places  de    frontière   et  réparations   d'i- 
celles,  peu  à  peu  lesdictes  gardes  et  gentils-hommes; 
que  Sa  Majesté  règle  les  susdicts  estats  et  depence  se- 
lon son  revenu  ,  comme  dict  est  ;   qui  est  à  dire  dé- 
pendre et  espargner  ce  qu'on  a  du  sien ,  sans ,  avec 
charge  de  conscience  que  le  peuple  doit  respirer  à 
ceste  heure  que  Ton  est  en  temps  de  paix,  vivre  de  sa 
substance,  avec  le  susdict  danger  de  rébellion,  remue- 
ment d'Estat.  Les  dons   aussi  réglez  comme  dessus , 
tout  ne  peut  aller  que  bien  et  selon  Dieu,  en  donnant 

crainte  à  tout  le  reste  de  l'Europe  ,  qui  verra  les  forces 
entières  et  ce  bon  mesnage. 

«  Et  considérera  Sa  Majesté,  s'il  luy  plaist ,  que  son 
train  sera  assez  grand  lors  qu'il  y  aura  huict  ou  dix  mil 
gentils-hommes  de  la  gendarmerie  :  outre  ce  qu'ils  tien- 
dront la  bride  des  mal  contents  et  mutins,  seront 
tousjours  prests  à  la  campagne,  soit  pour  aller  voir 
les  voisins,  ou  les  festoyer  s'ils  viennent. 

«  Et  pour  sortir  de  grands  debtes,  Sa  Majesté  peut 
prier  l'Eglise,  sans  diminuer  les  décimes  ordinaires 
ny  les  charger  d'autres  extraordinaires,  et  les  faire 
jouir  de  leurs  biens  ,  de  retirer  son  domaine  et  autres 
choses  engagées  en  huict  ou  dix  ans,  et  les  en  laisser 
convenir  entre  eux,  sans  qu'ils  touchent  au  fonds  de 
leurdicte  Eglise  :  car,  outre  la  charge  de  conscience, 
c'est  la  vache  à  laict  ;  la  mangeant  on  ne  tettera  plus. 
Quoy  faisant ,  Sadicte  Majesté  rentrera  en  une  partie 
dudict  domaine  tous  les  ans,  pourvoira,  s'il  luy  plaist, 
à  la  justice  et  à  tant  d'officiers  qui  sont  les  oyseaux  de 
proye  qui  mangent  son  pauvre  peuple.  » 

Le  sieur  de  Tavannes,  mal-gré  les  tromperies  et  ar- 
tifices des  fins  conseillers ,  négligence  et  imprudence 
de  la  Roy  ne  et  du  Roy,  fait  résoudre  le  partement  du 
sieur  de  Biron  pour  le  siège  de  La  Rochelle,  avec  ces 
mémoires  faicts  à  Paris  le  penultiesme  aoust  15^2. 

«  Ceux  de  La  Rochelle  doivent  estre  tentez  avec  toutes 
les  douceurs  qui  se  peuvent,  pour  ne  rien  entrepren- 
dre qui  puisse  mettre  en  soupçon  le  Roy,  pour  l'obéis- 
sance qu'ils  luy  doivent,  et  user  en  cela  de  moyens  tels 
que  sçaura  tenir  le  sieur  de  Biron ,  selon  son  mémoire  : 
d'autant  que,  les  avoir  par  douceur,  c'est  éviter  la 
despence ,  ruine  du  peuple  et  inconveniens  qui  peuvent 

advenir,  tant  du  dedans  que  dehors  le  royaume.  Voila 
le  premier  moyen  ,  l'exécution  duquel  se  peutpromp- 
tement  juger  ;  car  il  s'est  semé'  des  bruicts  qu'ils  avoient 
este' recherchez  de  prester  l'oreille  à  ceux  de  la  religion; 
ce  qui  se  pourra  vérifier  par  leurs  actions;  et  s'il  se 
cognoist  que  lesdictes  actions  tendent  à  remuement, 
voicy  le  second  :  de  regarder  s'il  y  aura  moyen ,  avec 
les  Catholiques  qui  y    sont  de  reste    et  Huguenots 
royaux  (comme  il  y  en  a  qui  s'en  disent),  d'user  de 
stratagèmes  pour  y  entrer.  Le  troisiesme  est,  que  si 
l'on  voit  qu'il  y  ait  mauvaise  intention,  l'assaillir,  le 
plus  prompte  ment  que  faire  se  pourra  par  mer  et  par 
terre,  avec  quinze  canons  qui  sont  par  deçà,  comme 
dira  le  sieur  de  Biron.  Attendant  lesquels,  et  premier 
que  de  faire  démonstration  de  vouloir  envoyer  quérir 
ladicte  artillerie ,  les  faut  serrer  du  costé  de  la  terre 
avec  toutes  les  forces  de  Strosse ,  et  du  costé  delà  mer 
le  baron  de  La  Garde,  avec  toutes  les  galleres  et  vais- 
seaux ronds  du  voyage  qu'ils  vouloient  faire,   qui  ne 
sont  encore  desarme's.  Cela  faict,  luy  prester  dix  mil 
coups  de  canon  avant  que  Ihy  ver  vienne  ;  n'ayant  que 
les  gens  de  la  ville  là  dedans,  il  est  à  présumer  qu'ils 
parleroient  un  autre  langage.  Le  siège  n'en  peut  estre 
levé  parles  estrangers  non  advertis,  ny  par  ceux  du 
dedans,  la  gendarmerie  ayant  fait  monstre,  et  estans 
aux  garnisons  ordonnées  pour  estre  en  campagne  à 
l'instant  qu'il  leur  sera  mandé.  Et  pour  autant  que  les 
événements  de  la  guerre  sont  douteux,  et  que  peut- 
estre  elle  ne  se  pourra  prendre  par  force ,  qu'une  ar- 
mée cousteroit  beaucoup,  mal-aisée  à  entretenir  l'hyver; 
semble  qu'il  sera  nécessaire,  quand  on  commencera  à 
désespérer  de  la  forcer,  de  faire  des  forts  à  l'entour  du 

costé  de  la  terre,  sur  les  advenues;  Ton  tient  qu'il  y  a 
certains  marests  qui  y  pourront  ayder  :  et  du  costé  de 
la  mer  en  faudra  faire  pareillement ,  pour  tenir  le  port 
bridé  par  des  gens  qui  les  tiendront  serrez. 

«  Le  commerce,  la  liberté  perdue,  le  peu  de  vivres  et 
espérance  de  secours  estrangers  à  cause  de  l'hyver, 
tout  cela  les  fera  peut-estre  venir  à  la  raison  ;  et  sera 
nécessaire  de  tenir  tout  Fhyver  quelques  gallaires  et 
vaisseaux,  pour  (s'il  y  vient  des  pyrates  desadvouez 
d'Angleterre),  par  le  moyen  desdicts  forts  sur  le  port 
et  les  vaisseaux,  les  empescher.  S'ils  sont  tenus  de  court 
jusques  à  Pasques,  il  y  a  apparence  d'en  avoir  bonne 
issue.  Et  parce  que  ledict  Strosse  a  grande  quantité 
d'hommes  qu'il  est  besoin  de  retrancher ,  sera  incon- 
tinent depesché  le  sieur  de  Biron ,  afin  de  voir  s'il  les 
pourra  avoir  par  douceur,  pour  soudain,  après  avoir 
sceu  son  opinion,  licencier  ce  qui  est  de  sur-plus,  ou 
bien  retenir  tout  pour  venir  aux  prises  ;  et  faut  consi- 
dérer que,  par  tout  ce  que  dessus,  soit  l'amitié  ou  la 
force,  est  nécessaire  que  ledict  sieur  de  Biron  donne 
advis  audict  sieur  de  Strosse  pour  approcher  ou  reculer 
ses  forces.  » 

Le  sieur  de  Biron  proche  La  Rochelle,  les  Rochellais 
sontadvertis  des  desseins,  des  entreprises,  par  MM,  d'A- 
lençon,  de  Navarre,  de  Gondé,  de  Montmorency,  les- 
quels les  asseurent  qu'ils  ne  manqueront  de  chef,  les 
admonestant  de  gagner  temps  et  tenir  en  longueur  sur 
l'espoir  de  traicter.  Le  semblable  est  mandé  à  ceux  de 
Languedoc  et  Guienne,  tous  lesquels  infailliblement 
se  rendoient  sans  Tasseurance  de  la  Cour.  Les  entre- 
prises de  la  Cour  descouvertes ,  et  les  nouvelles  venues 
que  les  Huguenots  reprenoient  courage  pour  l'espe- 

rance  des  chefs  secrets  de  la  Cour  qui  entroient  aux 
conseils  et  délibérations  du  Roy,  et,  encore  pis,  que 
souvent  on  concluoit  à  la  pluralité'  de  voix,  les  parti- 
sants  huguenots  semoient  tant  de  difficultez,  longueurs 
et  propositions  à  deux  ententes,  toutes  différentes, 
sous  apparence  du  bien  du  Roy ,  pour  tergiverser  les 
conseils ,  qu'ils  reduisoient  en  longueurs  inutiles  toutes 
les  bonnes  conclusions. 

Et  ne  peut  contre  tant  d'ennemis  le  sieur  de  Ta- 
vannes  empescher  qu'il  ne  s'y  prist  de  mauvaises  reso- 
lutions ,  qui  fut  le  retardement  des  sièges  de  La  Ro- 
chelle et  de  Sancerre  jusques  après  l'hyver  ;  et  estoient 
les  propositions  desdicts  partisans  huguenots  de  donner 
le  commandement  d'assiéger  Sancerre  à  M.  d'Alençon, 
en  espérance  qu'il  seroit  leur  chef,  maintenant  que  La 
Rochelle  (simple  siège  d'une  ville)  ne  meriloit  que 
Monsieur  y  allast.  Le  sieur  de  Tavannes  s'oppose ,  crie , 
dit  qu'il  ne  s'y  feroit  rien  qui  vaille  sans  M.  d'Anjou  ; 
qu'il  ne  faloit  envoyer  à  Sancerre  M.  d'Alençon ,  plus 
jeune  des  trois  frères  ;  lequel ,  n'osant  dire  qu'il  s'enten- 
doit  avec  les  ennemis,  allègue  que,  la  ville  n'estant  forte, 
il  l'auroit  plustost  prise  que  son  frère  n'auroit  pris  La 
Rochelle,  et  s'en  prevaudroit  au  mespris  de  son  frère  ; 
qui  seroit  pour  les  mettre  mal  ensemble.  Et  comme  il 
est  force  en  plusieurs  propositions  à  un  conseiller  d'en 
quitter  les  unes  pour  obtenir  les  autres  plus  impor- 
tantes, fut  contrainct  cle  consentir,  à  son  regret,  qu'al- 
lant M.  d'Anjou  à  La  Rochelle,  M.  d'Alençon  et  leroy 
de  Navarre  l'accompagneroient;  au  lieu  qu'il  luy  sem- 
bloit  (les  soupçonnant)  qu'on  les  tinst  auprès  du  Roy, 
prévoyant  qu'ils  seroient  en  partie  cause  (comme  ils 
furent)  que  La  Rochelle  ne  seroit  prise, 

Il  s'y  adjoinct  une  plus  grande  faute ,  qui  advint  de 
l'apparence  de  prospérité'  des  affaires,  auquel  cas  les 
femmes  et  les  enfans  se  veulent  dispenser  de  la  créance 
de  ceux  à  qui  ils  se  conseilloient.  Le  mareschal  d'Ara- 
ville  demande  d'estre  envoyé  en  son  gouvernement 
contre  les  Huguenots.  Le  roy  Charles  gagné,  la  Royne 
s'y  accorde,  contre  l'advis  du  sieur  de  Tavannes  :  aussi 
son  voyage  fut  la  perte  du  Languedoc,  parce  qu'il  fa- 
vorisa entièrement  les  Huguenots,  et  enfin  se  joint  avec 
eux  ;  et  lors  commença  le  Roy  à  cognoistre  qu'ils  ne 
faisoient  les  choses  qu'à  moitié,  et  leur  imprudence  de 
remettre  aux  conseils  ceux  qu'ils  avoient  offencez.  Le 
sieur  de  Tavannes  voit  clair,  cognoist  le  mal,  et  n'a 
assez  d'authorité  pour  y  remédier  ;  n'abandonne  et  ne 
laisse  de  travailler;  crie,  donne  advis,  à  ce  que  l'on 
creust  qu'il  n'ignoroit  rien  de  ce  qui  devoit  advenir.  Si 
ses  conseils  eussent  esté  suivis,  ou  que  sa  maladie  ou  sa 
mort  ne  fust  intervenue,  il  mettoit  fin  aux  guerres  et 
donnoit  repos  à  la  France,  qu'il  eust  exemptée  du 
prétexte  de  la  ligue  des  Catholiques,  et  de  tant  de 
meurtres,  bruslements,  rançonnements  et  maux  ad- 
venus du  depuis.  En  ce  mesme  temps  que  les  affaires 
multiplioient,  il  escrivit  à  la  Royne,  le  17  novem- 
bre 1572  : 

«  Madame,  je  ne  vous  puis  parler  de  l'entreprise  de 
Sancerre,  ainsi  que  m'avez  mandé,  sans  parler  de 
tout,  estant  ceste  entreprise  (qui  ne  s'y  prendra  de  bon 
pied)  pour  rompre  les  autres  ja  délibérées  et  achemi- 
nées, principalement  celle  de  La  Rochelle.  Toutes  les 
deux  eussent  esté  avec  raison  jusques  icy  estimées  les 
plus  importantes  ;  mais  à  ceste  heure  il  y  laut  joindre 
celle  du  Languedoc  pour  la  troisième,   à  cause  du 

grand  nombre  de  gens  de  guerre  qui  y  sont,  aisez  à  se- 
courir par  le  costé  de  Genève,  où  sont  retirez  la  plus 
grande  part  des  bannis,  qui  traictent,  comme  vous 
pouvez  penser,  avec  Suisses  et  Allemands  -,  et  ne  leur 
faudroit  que  deux  ou  trois  mil  chevaux  avec  ce  qu'ils 
ont,  et  qu'ils  ramasseront  en  allant;  venir  passer  la 
Saosne,  et  parle  Beaujollais,  à  l'entour  de  Lyon,  se 
rendre  en  Vivarets.  Voila  l'armée  dressée,  et  alors 
naistroit  le  chef,  qui  encores  n'est  descouvert,  pour  es- 
lever  le  reste  du  dedans  et  plus  grande  force  de  de- 
hors :  je  dits  chef,  parce  qu'il  est  malaisé  de  croire 
qu'ils  facent  ce  qu'ils  font  sans  qu'ils  en  soyent  résolus, 
la  tardiveté  des  gouverneurs  leur  ayant  donné  loisir  de 
serecognoistre.  Or,  pour  mener  les  choses  d'ordre,  l'on 
a  ja  pris  les  affaires  par  le  bon  bout,  qui  est  d'essayer 
d'esteindi  e  ce  feu  par  tout  tout  à  la  fois,  sinon  du  tout, 
au  moins  garder  de  s'agrandir,  et  ce,  par  les  expédi- 
tions  faictes    au  sieur  de  Biron  pour  La  Rochelle , 
M.  l'Admirai  pour  Guienne,  M.  d'Amville  (seulement 
hier  pour  l'avoir  tard  demandé)  pour  le  Languedoc. 
Tout  cela  doit  suivre  son  train ,  attendant  qu'il  y  ait 
une  armée  royalle  ;  il  s'entend  que  les  Suisses  seront 
arrivez  et  que  le  Roy  commandera  à  Monsieur  s'en 
aller  au  camp,  Sa  Majesté  favorisant,  s'il  luy  plaist, 
son  armée  en  s'en  approchant,  à  fin  de  plus  facilement 
recevoir  ses  commandements,  et  luy  faire  entendre  ce 
qui  se  passera  pour  son  service. 

«  J'ay  nommé  ceste  armée  royalle ,  d'autant  qu'il  n'en 
faut  qu'une  pour  aller  commencer  au  bout  le  plus 
pressé  et  important ,  soit  de  La  Rochelle  ou  du  Lan- 
guedoc, celuy  que  Sadicte  Majesté  voudra  choisir,  et 
que  les  occasions  le  désireront  lors  de  l'arrivée  desdicts 

Suisses  en  Bourgongne ,  pour  leur  faire  prendre  le 
chemin  qui  sera  advisé.  Ils  pourront  estre  conduicts 
par  eau  en  l'un  aussi  tost  qu'en  l'autre  ;  mais  si  je  ne 
voy  autre  chose,  je  serois  d'advis  que  l'on  commençast 
à  La  Rochelle ,  veu  l'importance  du  lieu ,  aussi  que 
l'équipage  est  ja  si  achemine',  etluy  pi  ester  (après  que 
l'on  sera  loge)  un  mois  de  passe-temps,  avec  tout  ce 
qui  se  pourra  de  vive  force  pour  la  forcer,  durant  le- 
quel on  ne  laissera  d'essayer  les  isles  du  costé  de  la 
mer,  comme  aussi  celuy  de  la  terre  pour  la  longueur. 
Et  si  on  la  faut  (  ce  n'est  pas  la  première  que  les  em- 
pereurs et  roys  ont  faillie  )  il  se  pourra  laisser  un  prince 
dans  le  païs,  qui  résidera  en  la  prochaine  ville,  pour 
estre  par  dessus  tant  de  divisions  de  gouverneurs,  et 
commander  aux  gens  de  guerre  qui  demeureront  dans 
les  forts  de  mer  et  à  la  terre  de  ces  quartiers  de  delà. 
Si  on  la  prend ,  il  ne  faut  pas  mieux  ;  faict  ou  fally , 
Monsieur,  par  le  commandement  du  Roy,  se  lèvera, 
prendra  son  chemin ,  avec  l'armée  et  le  plus  d'artillerie 
qu'il  pourra  ,  droict  en  Guienne  ;  nettoyera  ledict 
chemin  devant  Sa  Majesté,  pour,  s'il  luy  plaist,  aller 
jusques  à  Bordeaux,  à  Tholose.  Lors  ne  sera  presque 
qu'un  de  toutes  les  armées  de  pardelà ,  et  s'ils  feront  les 
exécutions  nécessaires,  sadicte  Majesté  par  douceur,  et 
son  armée  par  rigueur. 

«  Me  reste  à  cest'heure  de  parler  de  Sancerre  : 
l'artillerie  s'en  va  preste  ;  je  loiierois  ,  s'il  plaist  à 
Sa  Majesté  commettre  un  prince  pour  ceste  entre- 
prise, que  ce  fust  M.  de  Longueville,  avec  les  forces 
de  Picardie,  qui  est  le  régiment  de  Serrioul ,  à  neuf 
enseignes.  Le  païs  de  Champagne  souldoyeroit  quatre 
compagnies ,  à  se   rembourser  sur    le  bien  des  re- 

belles  fugitifs,  et  non  d'autres;  Nyvernais,  une  com- 
pagnie; les  envirrons  de  Sancerre,  tant  delà  que  de- 
vers la  Beausse  et  Orléans,  quatre  compagnies,  y 
compris  celle  de  Serrioul ,  et  lever  mil  ou  douze  cents 
pionniers  au  lieu  où  sera  advisé;  j'estime  que  ledict 
sieur  de  Longueville  en  viendra  à  bout.  Je  l'ay 
nommé  pour  sa  valeur,  que  ce  sont  les  forces  de 
son  gouvernement,  où  il  sera  soudain  de  retour,  estant 
nécessaire  qu'il  y  demeure  durant  l'absence  du  Roy, 
et  consulte  quelquesfois  avec  M.  de  Montpensier  en 
ceste  ville  pour  les  affaires  qui  passeront  :  mesmes 
n'y  pouvant  venir,  comme  je  pense,  pour  encores 
M.  de  Montmorency,  à  cause  du  peuple,  si  Sa  Ma- 
jesté n'y  veut  nommer  un  prince,  le  sieur  de  La  Chas- 
tre,  qui  est  gouverneur,  le  doit  exécuter. 

«  Au  demeurant,  je  serois  d'advis  que  laBourgongne 
fist  aussi  deux  enseignes,  à  payer  comme  les  autres, 
et  ce  pour  estendre  le  long  de  la  Saosne,  et  pour  em- 
pescher  le  passage  de  ceux  qui  vont  et  qui  viennent 
à  Genève,  aussi  pour  garder  la  ville  de  Mascon  de 
surprise.  Sera  aussi ,  s'il  plaistà  Vos  Majestez,  advisé 
si  on  empeschera  le  passage  des  rivières  ;  car  c'est  ce 
qui  les  empesche  plus  de  converser,  et  qui  les  fascha 
autant  aux  autres  troubles.  Cela  est  un  peu  preignant 
pour  le  commerce  ;  mais  il  ne  grèvera  gueres  aux 
marchands  et  autres  de  prendre  des  passeports  des 
supérieurs  catholiques  des  lieux  d'où  ils  partent.  Il 
est  vray  qu'il  y  a  beaucoup  de  despence,  et  de  peuple 
foullé  en  tant  d'armées  ;  mais  le  feu  qu'on  esteindroit 
à  un  bout  se  l'allumera  à  l'autre ,  comme  dict  est ,  et 
si  ne  laisseroit  vostredict  peuple  à  estre  foullé  par  vos 
ennemis  en  les  renforçant.  Et  est  raisonnable ,  quoy 

que  l'on  veuille  dire,  que  les  biens  des  rebelles  fugi- 
tifs portent  ceste  despence;  et  y  establissànt  bons 
commissaires,  au  préalable  mettront  à  part  la  quotte 
d'un  chacun  pour  le  payement  des  reistres,  et  le  sur- 
plus pour  le  payement  des  gens  de  guerre.  Est  né- 
cessaire de  penser  aux  officiers,  de  quoy  vous  pouvez 
faire  profit,  sans  admettre  tant  de  résignations,  dont 
la  pluspart  de  ceux  qui  les  demandent  tirent  profit 
sans  que  vous  le  sçachiez.  J'estime,  sauf  meilleur  ad- 
vis,  si  chacun  va  droict  en  besongne  pour  l'exécution 
de  ce  que  dessus,  vous  sortirez  d'affaires  avant  que 
vos  ennemis  puissent  estre  secourus,  comme  ils  se 
promettent.  » 

Depuis  il  donna  cest  advis  sur  la  nouvelle  de  l'en- 
treprise faillie  de  La  Rochelle  et  Sancerre,  à  Paris, 
le  treizième  décembre  1572. 

ce  Sancerre  failly  comme  il  est,  il  est  à  présumer 
qu'ils   feront  tous  leurs  efforts  pour  se  fortifier,  tant 
de  munitions,  réparations,  que  d'hommes,   outre  ce 
que  déjà  ils  le  sont  :  aussi  sont  ils  plus  superbes  et 
courageux  ayans  esté  assaillis  et  faillis,  de  sorte  qu'il 
est  sans  doute  de  la  pouvoir  emporter  de  plein  saut. 
Toutesfois  est  à  considérer  que  c'est  une  eschelle  pour 
le  secours  qui  peut  venir  d'Allemagne  ;  que  la  laisser 
derrière  pourroit  faire  eslever,  tant  deçà  que  delà  l'eau, 
beaucoup  de   gens,  et  seroit  bien  à    propos  qui  la 
pourroit  emporter  avec  partie    de  l'artillerie  et  les 
bandes  vieilles  et  de  Beaumont  qui  s'en  vont  à  La  Ro- 
chelle. Les  susdictes  bandes  vieilles  sont  l'espérance 
pour  l'assaut  dudict  La  Rochelle,  laquelle  prise  et 
Sancerre  retardera   les   entreprises  du   dehors,   tant 
d'Angleterre  que  villes  maritimes.  Sancerre  failly  et  les 

susdictes  bandes  repoussées,  touchera  fort  à  la  répu- 
tation ,  La  Rochelle ,  par  mesme  moyen ,  en  danger 
d'estre  mal  assaillie.  Or,  s'il  en  faloit  faillir  une  d'as- 
saut, j'aymerois  mieux  employer  le  courage  des  soldats 
à  bonnes  enseignes,  et  faillir  La  Rochelle  que  San- 
cerre; car  il  n'ira  pas  tant  de  réputation,  et  tousjours 
se  pourra  assiéger  avec  des  forts,  tant  par  mer  que 
par  terre.  Pour  conclusion,  si  on  veut  essayer  de  for- 
cer La  Rochelle,  je  loiierois  que  l'entreprise tirast  son 
train,  et  que  l'on  fist  venir  près  de  Sancerre  jusques 
à  cent  hommes  d'armes,  et  huict  ou  dix  enseignes  de 
gens  de  pied,  que  l'on  pourra  prendre  pour  les  garder 
de  promener  et  leur  faire  manger  leur  vivre.  Si  celuy 
qui  y  commandera  voit  qu'il  y  face  beaucoup,  l'on 
fera  aisément  aller  de  l'artillerie  d'icy  pour  ce  faict  ; 
car  de  faire  retarder  les  bandes  ordonnées  pour  La 
Rochelle,  encores  qu'elles  y  soient,  il  n'y  en  aura 
pas  assez  pour  la  tenir  de  court,  tant  du  costé  de  la 
mer  que  de  la  terre.  Bref,  que  par  tout  où  ils  tien- 
nent des  villes,  il  les  faut  toutes  resserrer,  ou  du 
moins  se  faire  le  plus  fort  en  la  province  où  elles  sont, 
tant  pour  les  garder  de  se  mettre  en  campagne,  que 
pour  les  affamer,  et  cependant  s'attacher  à  la  plus  im- 
portante, qui  peut  appeller  les  ennemis  du  dehors;  et 
n'y  a  remède,  car  il  se  faut  faire  forts,  tant  de  gens  es- 
trangers  que  du  dedans,  et  toutes  choses  cessantes  y 
pourvoir  et  à  l'argent,  estant  sur  le  point  d'estre  roy 
du  tout  et  en  repos ,  ou  plus  d'affaires  et  d'hazard 
que  jamais. 

«  Si  on  veut  assaillir  Sancerre  promptement ,  faut 
advertir  incontinent  pour  l'artillerie  ,  car  ja  une  moitié 
est  à  Chastelleraux,  ou  bien  près;  pareillement   les 

bandes  de   Beaumont   qui  sont  bien   advancées  :  les 
pionniers  sont  aussi  advancez  devers  Nyort. 

Semble  qu'en  toute  diligence  il  faut  mander  à  M.  de 
Guise  qu'il  envoyé  M.  de  Barbezieux  à  Vezellet,  ou 
y  aller  luy-mesme,  pour  y  donner  ordre  qu'ils  ne  s'en 
saisissent.  J'y  passay  il  n'y  a  pas  long  temps;  en  quatre 
jours  (s'ils  la  prenoient)  ils  la  rendroient  bien  forte. 
C'est  tout  précipice  à  l'entour,  et  ne  s'en  faut  pas  cin- 
quante pas;  tous  ou  la  pluspart  y  sont  huguenots,  et 
force  gentilshommes  du  pais;  c'est  le  chemin  de  venir 
d'Allemagne  à  Sancerre. 

«  Il  n'y  a  celuy,  parmy  tant  d'affaires  survenus,  qui 
ne  fust  bien  empesché  de  donner  son  advis ,  auquel 
on  doit  courir  :  le  premier,  si  on  doit  remédier  sépa- 
rément à  tout  ensemble,  ou  l'un  après  l'autre;  ou 
bien  si  on  doit  commencer  au  plus  fort,  ou  au  plus 
foible,  ou  au  plus  important,  qui   est  La  Bochelle 
pour  la  venue  de  la  mer,  et  Sancerre  pour  celle  d'Al- 
lemagne. Voicy  les  difficultez  :  assaillant  tout  ensemble 
par  le  moyen  des  gouverneurs,  comme  l'on  a  ja  com- 
mencé,  c'est  ruiner  le  pauvre   peuple,   qui  n'aura 
moyen  de  payer  le  Roy  ;  et  peut  estre  ne  feront  guie- 
res.  Mais  l'on  respond  à  cest  article  :  Si  vous  ne  tenez 
la  campagne  ils  la  tiendront,  feront  la  mesme   ruïne 
du  peuple  et  pire,  en  fin  auront  armée  aux  champs, 
prendront  des  villes,  croistront  leurs  forces  de  partie 
des  hommes  mesmes  que  vous  auriez;  leur  réputa- 
tion augmentera,  tant  dedans  que  dehors. 

«  Par  ainsi  je  dis,  sauf  meilleur  advis,  que  l'on  doit 
essayer  de  pencer  ceste  maladie  tout  à  la  fois,  pour 
éviter  que,  pençant  un  bras  seulement,  les  autres  mem- 
bres vinssent  à  pourrir;  et  faut  suivre  ce  qui  est  ja 


368  [l5^2]    GASPARD  DE  SAULX, 

commencé  :  aussi  bien  les  hommes  levez  ne  Centreront 
en  leurs  maisons ,  ains  chercheront  party.  Et  semble 
estre  nécessaire  commencer  plus  vivement  aux  plus 
dangereux,  qui  est  La  Rochelle,  et  en  toute  diligence 
y  donner  ordre,  sur  tout  du  costé  de  la  mer,  pour 
oster  l'espérance  du  secours,  lequel  ne   peut  entre- 
prendre de  loing  ;   ains  est  nécessaire  qu'ils  se  sai- 
sissent des  isles,  lesquelles  il  faut  garder  et  le    costé 
de  la  terre,  suyvant  ce  qui  est  délibéré,  et  tenter  cela 
de  tout  ce  que  l'on  pourra.  Cependant  sera  accom- 
modé le  susdict  costé,  pour,  si  on  venoit  à  la  faillir, 
empescher  le  secours  et  l'emporter  à  la  longue.  Pour 
Sancerre,  qui  auroit  moyen  de  l'assaillir  sans  incom- 
moder ou  rompre  ladicte  entreprise  de  La  Rochelle, 
j'en  serois   bien  d'opinion;  mais  il   faut  mesurer  ses 
forces,   tant  d'hommes   que  de  munitions.  Le  moins 
qu'on  sçauroit  faire,  c'est  de  mettre  quelques  forces 
près  d'eux,  avec  un  chef  pour  leur  faire  manger  leurs 
vivres.   Somme  que    mon  opinion  est    de  pencer  la 
maladie  par  tout,  ainsi  que  l'on  a  délibéré,  et  faire  le 
plus  d'effort  à  La  Pvochelle,  comme  première  et  plus 
importante  ;  Sancerre  le  second ,  pour  lequel  entre- 
prendre  soyent    mesurées  ses   forces  et  munitions, 
comme  dit  est:  et  seroit  bon  d'avoir  l'opinion  de  tous 
ceux  qui  l'assaillirent  l'autre  fois,  et  qui  depuis  ont 
esté  dedans.  » 

Autre  Advis  pour  le  Languedoc  >  fait  a  Paris   le 
quinziesme  décembre  i5^2» 

«  Vous  avez  sagement  résolu  les  affaires  de  ces  re- 
belles ,  estimant  que  vous  serez  servy  par  tout  de  bonne 

foy,  et  que  vos  ministres  iront  de  bon  pied,  comme  il 
est  à  présumer  qu'ils  feront,  toutesfois  non  pour  estre 
soupçonneux  ,  ny  pour  dire  mal  d'autruy  (  ne  voulant 
mal  à  personne),  mais  pour  vostre  service,  et  se  tenir 
sur  ses  gardes.  Je  dits  que  vous  devez  considérer  les 
grands  qui  sont  mal  contents  et  qui  mettent  la  main 
à  la  paste  pour  ceste  exécution  ,  comme  le  mareschal 
d'Amville  que  j'estime  homme  de  bien  ,  neantmoins  de 
la  maison  des  susdits  mal  contents.  Ses  estats  ont  este' 
dernièrement  donnez  au  mescontentement  du  sieur  de 
Joyeuse  ;  il  conduit  le  principal  endroictde  ce  royaume 
où  il  y  a  plus  d'hommes,  et  à  propos  ,  pour  estre  ren- 
forcez d'Allemagne  par  Genève ,  où  sont  la  pluspart 
des  bannis  ;  passant  par  la  rivière  de  Saosne ,  passe- 
roient  à  l'entour  de  Lyon  en  Vivarets  deux  mil  che- 
vaux venant  de  ce  costé  là,  luy  sa  robe  tournée,  le 
Languedoc  et  Narbonne  bien  esbranlez ,  avec  une  ar- 
mée et  artillerie  de  bout ,  pour  faire  bien  du  mal. 

«  Je  desirerois,  sauf  vostre  meilleur  advis,  que  vous 
depeschassiez  deux  gentilshommes  ;  l'un  devers  ledit 
mareschal;  l'autre,  pour  couverture,  devers  l'admirai 
de  Villars,  encore  qu'il  n'en  soit  besoin,  pour  entendre 
leurs  deportements  et  nécessitez  ;  celuy  devers  ledit 
mareschal,  accord  et  fort  advisé,  à  fin  de  cognoistre 
si  ces  guerres-là  se  meuvent  avec  feinte  ou  à  bon  es- 
cient ,  et  apprendre  ce  qu'il  se  peut  de  tels  négoces  ; 
auquel  sera  baillé  bonnes  instructions,  mesmes  pour 
le  contentement  dudict  Joyeuse.  Cecy  peut  servir  pour 
prévenir  à  voir  votre  cœur  à  repos  ,  sçavoir  comme  tout 
va  ,  un  contentement  à  ceux  qui  sont  bien  de  les  en- 
voyer visiter  -,  et  où  vous  descouvrirez  quelque  mal- 
heur, vostre  armée  sera  debout  pour  y  courir,  comme 

2  5.  2_| 

au. feu  le  plus  allumé,  et  remettre  l'entreprise;  après 
l'avoir  estaint  il  pourra  passer  par  le  Dauphiné,  et 
vous  sçaurez  comme  vos  affaires  vont  par  tout.  » 

Le  sieur  de  Tavannes  nomme  MM.  de  Montpensier 
et  de  Longueville,  pour  estre  serviteurs  de  roy  non 
partisants  ,  l'un  gouverneur  de  Paris ,  et  l'autre  pour 
assiéger  Sancerre  ;  que  le  Roy  devoit  venir  à  Poictiers 
et  s'approcher  de  LaPvoclielle.  Il  n'est  creu  qu'à  demy  ; 
Sa  Majesté  îie  bouge  de  Paris,  et  ne  se  pouvant  ob- 
tenir M.  de  Longueville  pour  Sancerre ,  obtint  ceste 
charge  pour  La  Chastre ,  gouverneur  du  païs  :  malgré 
luy  fut  fait  planche  au  mareschal  d'Amville  d'aller  en 
Languedoc,  puis  que  les  affaires  des  provinces estoient 
desparties  aux  gouverneurs.  Ainsi,  le  conseil  suivy  par 
moitié,  les  affaires  au  semblable  n'alloient  bien  qu'à 
demy -,  meslange  des  jeunes  conseils,  des  vieux ,  des 
sages,  designorans,  des  fidèles  et  infidèles  ;  parle  man- 
quement des  supérieurs,  différents  mémoires  inutiles 
sont  jettes  aux  conseils,  pour  traverser  les  bons  advis 
du  sieur  de  Tavannes  contrainct  d'y  respondre. 

Coconnas,  poussé  d'ailleurs  ,  propose  l'entreprise 
de  Malte,  citadelle  de  la  Sicile,  par  les  chevalliers 
français  :  moyens  certains,  disoit-il,  d'occuper  l'Italie; 
que  ceste  forteresse  ne  servoit  qu'aux  Espagnols ,  don- 
noit  facilité  de  la  surprendre.  Le  sieur  de  Tavannes 
respond  qu'il  falloit  pacifier  les  troubles  de  France  ; 
qu'il  n'estoit  juste  de  destruire  une  si  belle  religion , 
importante  à  la  chrestienté  contre  le  Turc,  pour  l'in- 
terest  d'un  royaume  particulier.  Autres  advis  sont  don- 
nez pour  endourmir  et  occuper  le  conseil,  de  vanité, 
reformation  d'habits,  de  bastiments.  Le  sieur  de  Ta- 
vannes,  contrainct  perdre  le  temps  à  respondre  7  dit 

que  l'un  estoit  chastié  par  soy-mesme,  l'autre  de  bas- 
tir  ne  se  cîevoit  défendre  ;  que  c'estoit  la  vie  des  pauvres, 
et  moyen  de  rendre  aux  subjects  ce  qui  s'exige  d'eux. 
Les  secrétaires  d'Estat,  nommément  Villeroy,  travail- 
lant sous  luy  en  son  logis,  luy  demandoient  d'amples 
mémoires;  il  s'en  moquoit,  disant  qu'il  auroit  pluslost 
fait  des  despesclies  entières  s'ils  ne  pouvoient  compren- 
dre ce  qu'il  leur  faisoit  entendre  si  clairement. 

Le  Roy  le  visite  estant  malade;  semble  qu'il  aittoiH 
le  crédit  de  la  France;  l'envie,  jointe  à  la  faveur,  ne 
Tcspargne:  ses  ennemis  firent  que  Sainct  Jean  de  Mont- 
gommery  eut  querelle  à  moy,  comme  j'ay  dit  ailleurs, 
lui  ayant  donne'  un  soumet;  j'en  sortis  autrement  que 
ses  mal-veuillans  n'esperoient  :  de  mesme  d'une  que- 
relle qui  me  fut  suscitée  contre  Montagnac  pour  l'ab- 
baye de  Fontenay.  La  capitainerie  du  chastcau  de 
Dijon  vacque  par  la  mort  du  sieur  de  Trestondam 
auquel  le  sieur  de  Tavannes  l'avoit  faict  donner  :  ma 
mère  luy  en  escrivit  pour  moy;  les  malheurs  qui  me 
sont  advenus  du  depuis  en  la  Ligue,  ja  prédestinez, 
l'empeschent.  Mon  père  me  commande  de  l'aller  de- 
mander pour  mon  frère,  me  flattant  qu'il  ne  faloit 
m'arrester  en  la  province  ;  j'obtins  ceste  charge  du  Roy 
pour  mondict  frère,  à  onze  heures  du  soir. 

Le  Roy,  la  Royne,  M.  d'Anjou  et  le  sieur  de  Ta- 
vannes, estans  dans  un  carrosse  au  chemin  de  Mon- 
ceaux, un  courrier  apporte  la  mort  du  comte  dcTan- 
des,  gouverneur  de  Provence.  Leurs  Majestcz  disent: 
«  Àdvisons  à  qui  nous  le  donnerons  ;  »  demandent  au 
sieur  de  Tavannes  qui  il  en  faloit  pourvoir  ;  il  respond; 
«  Donnez-le  à  un  .homme  de  bien,  lequel  ne  dépende 
«  que  de  vous.  »  De  retour  à  Paris  le  mandent,  luy  àt- 

sent  :  «  Nous  avons  suivy  vostre  conseil,  et  donne'  le 
«  gouvernement  de  Provence  à  un  homme  de  la  con- 
«  dition  que  nous  avez  conseillé,  qui  est  vous.  »  Luy, 
au  lieu  de  les  remercier,  dict  :  «  Je  fais  autant  pour 
«  vous  de  l'accepter,  estant  tel  que  je  vous  suis,  que 
«  vous  faites  pour  moy  de  me  le  donner.  »  Revenu  en 
son  logis,  il  treuve  sa  femme  et  ses  serviteurs  en  allé- 
gresse de  ce  gouvernement:  sans  esmotion,  non  plus 
que  s'il  en  fust  esté  refusé,  «  ils  me  donnent,  dit-il ,  du 
«  pain  quand  je  n'ay  plus  de  dents.  » 

Adverty  par  le  prince  de  Condé  (  espérant  le  mettre 
mal  avec  le  sieur  de  Rets  )  qu'il  n'avoit  eu  l'amirauté 
de  Provence ,  il  retourna  au  Roy,  dit  qu'il  ne  vouloit 
point  de  casaque  sans  manche,  qu'il  luy  rendoit  son 
gouvernement  ;  aussitost  le  sieur  de  Rets  cède  l'admi- 
rauté  :  et  sembloit  que  le  sieur  de  Tavannes  ne  pour- 
chassast  des  estats ,  ains  qu'il  les  acceptast  par  force. 

Estant  en  pouvoir,  à  la  Sainct  Rarthelemy,  d'en  de- 
mander, se  contente  de  faire  donner  la  compagnie 
du  sieur  de  La  Rochefoncaut  au  sieur  de  Montemart 
son  beau  fds  ;  bien  est-il  qu'y  ayant  cinq  mareschaux 
de  France ,  il  les  fit  réduire  à  quatre.  L'admirauté  de 
France  fut  donnée  au  sieur  marquis  de  Villars  qui  es- 
toit  supernumeraire,  et  ne  demeurèrent  que  quatre 
mareschaux  de  France,  suyvant  l'ancienne  forme. 

[  1 5  7  3]  Le  sieur  de  Riron,  empesché  à  La  Rochelle  par 
les  advertissements  et  artifices  des  traistres  et  mal  con- 
tants, mande  au  Roy  qu'il  estoit  besoin  du  sieur  de 
Tavannes  ;  lequel  (  voyant  qu'il  ne  s'y  faisoit  rien  qui 
vaille)  presse  le  partement  de  M.  d'Anjou,  se  met  à 
faire  Testât  de  la  despence  de  l'armée  de  La  Rochelle  ; 
et  ceux  qui  le  dressent  avec  luy   mettent  cinquante- 

mil  francs  par  mois  pour  le  plat  de  M.  d'Anjou,  gê- 
nerai ,  à  quoy  le  sieur  de  Tavannes  s'oppose ,  le  re- 
duict  à  dix  mil  ;  ce  qui  estonne  ceux  qui  estimoient 
qu'il  dependist  de  M.  d'Anjou,  l'ayant  assisté  ez  ba- 
tailles de  Jarnac  et  Montcontour;  ils  se  mescontoient 
Le  sieur  de  Tavannes  disoit  sçavoir  une  finesse  pour 
tromper  ses  ennemis,  qui  estoit  d'estre  homme  de  bien  , 
et  y  dresser  toutes  ses  actions  :  tellement  qu'ayant 
un  roy  en  France  il  ne  dependoit  que  de  luy.  Le 
roy  Charles,  joyeux  de  recognoistre  en  ceste  action 
qu'il  estoit  plus  à  luy  qu'à  son  frère  ,  et  luy  en  vou- 
lant parler,  le  sieur  de  Tavannes  dit  en  présence  de 
M.  d'Anjou  :  «  Sire,  le  plus  grand  honneur  que  sçau- 
*  roit  avoir  Monsieur  vostre  frère  est  d'estre  vostre  tres- 
se humble  serviteur  et  subjet.  » 

Il  se  faisoit  des  edicts  pour  oster  le  desespoir  aux 
Huguenots,  qui  ne  servoient  qu'à  leur  donner  courage, 
suggérez  des  malcontans  princes  et  seigneurs,  malgré 
le  sieur  de  Tavannes ,  lesquels  malcontans  ne  s'osèrent 
déclarer  tant  qu'il  vescut.  Apres  que  le  mareschal  d'Am- 
ville  fut  party  pour  le  Languedoc ,  le  comte  de  Rets 
desiroit  asseurer  un  estât  de  mareschal  de  France  ;  fait 
courre  le  bruict  de  sa  mort ,  et  qu'il  en  estoit  pourveu , 
pour  accoustumer  de  ne  treuver  mauvais  quand  il  vac- 
queroit,  s'il  le  demandoit.   Le  bruict  que  le  sieur  de 
Rets  estoit  mareschal  de  France  vint  au  sieur  de  Ta- 
vannes,  qui  le  treuve  mauvais,   le   reçoit  à    injure 
(comme  si  les  personnes  indignes,  estans  promeuz  aux 
estats,  rendoient  ceux  qui  en  possèdent  de  pareils  plus 
abaissez).  Ce  qui  luy  fit  respondre  :  «  Si  le  Roy  donne 
«  au  sieur  de  Rets  un  estât  de  mareschal  de  France,  je 
«  donneray  le  mien  à  mon  valet.  »  Au  contraire,  lors 


3^4  t1^^]    GASPARD    DIS  SAUf.X, 

qu'un  homme  de  valeur  n'est  pourveu  selon  son  mé- 
rite, e'est  faire  à  son  honneur  que  les  incapables  et 
ignorans  y  soient  pourveuz,  parce  qu'en  ce  temps  tous 
ceux  de  valeur  en  sont  exclus,  desquels  il  se  peut  dire 
du  nombre. 

Les  sauvages  cosrnoissent  le  feu  en  se  bruslant ,  les 
princes  les  affaires  en  les  brouillant.  Les  roys  François 
et  Henry  II  causèrent  les  troubles  par  le  trop  d'agran- 
dissement de  ceux  de  Guise  et  de  Montmorency,  qui 
proposèrent  leur  manutention  à  celle  de  la  postérité  de 
Leurs  Majestez.  Le  sieur  de  Tavannes,  prévoyant,  ad- 
vise  le  roy  Charles  ne  donner  biens,  charges  ny  hon- 
neurs à  ces  deux  puissantes  familles,  les  abbaisser  sans 
les  désespérer,  eslever  huict  ou  dix  égaux  à  eux,  non 
leurs  parens  ny  amis,  ains  qui  dépendissent  seulement 
de  Sa  Majesté,  et  ne  donner  rien  à  la  faveur  de  per- 
sonne, à  ce  que  nul  ne  s'acquist  des  serviteurs  à  ses 
dépens.  Les  princes  de  Navarre  et  de  Condé  rendent 
obeyssance  à  l'Eglise  à  Rome  par  ambassadeurs,  et 
desobeyssent  en  France,  secrettement  favorisant  les 
Huguenots. 

Le  sieur  de  Tavannes,  en  colère  de  tant  d'impru- 
dence et  retardement,  part  pour  La  Rochelle,  avec 
promesse  d'estre  suivy  de  M.  d'Anjou  ;  sa  fortune,  celle 
de  la  France,. le  rend  malade  à  la  première  journée  : 
Monsieur,  qui  ne  voit  que  par  ses  yeux,  s'arreste  à 
Paris.  J'avois  preveu  ce  mal  et  essayé  de  m*ayder  de  sa 
faveur  ;  mon  aage  et  sa  sévérité  me  furent  contraires  : 
il  disoit  ne  faloir  donner  les  charges  aux  jeunes  gens. 
Sa  maladie  croist;  par  son  commandement  je  cours  à 
Paris  demander  ses  estats  pour  mon  frère  et  pour  moy  ; 
l'espoir  de  sa  santé  rend  tout  facile  :  il  n'y  a  point  de 

sergent  pour  adjourner  les  roys  de  tenir  promesse.  Le 
sieur  de  Tavannes  respire  un  peu  de  son  mal  ,  presse, 
tout  malade  qu'il  estoit,  par  lettres,  le  partement  de 
Mi  d'Anjou.  Enfin  il  passa  par  Chartres  sous  Montlhery 
vers  luy  ;  il  luy  donne  plusieurs  préceptes,  entre  au- 
tres qu'il  ne  donnast  assaut  gênerai  s'il  ne  battoit  en 
courtine. 

Plusieurs  pour  éviter  un  danger  se  précipitent  en  un 
plus  grand  :  l'Admirai  veut  sauver  sa  vie  des  guerres 
civiles ,  il  la  pert  à  la  Cour. 

La  guerre,  l'envie,  la  vengeance,  seroient  en  l'autre 
monde,  si  ce  n'estoit  le  purgatoire;  ceux  qui  voyent 
leurs  meurtriers  en  paradis,  sçachant  qu'ils  ont  esté 
purgez  et.  punis,  cessent  leurs  indignations  et  plaintes. 

La  prospérité  des  meschants  leur  doit  estre  suspecte  ; 
s'ils  n'ont  le  siècle  de  fer  et  la  terre  d'airain  en  ce 
monde,  selon  la  parole  de  Dieu  ils  les  doivent  attendre 
en  l'autre.  Ceux  ausquels  la  paille  devient  or  entre 
leurs  mains,  que  la  mort,  blesseure,  maladies,  bien 
et  mal  des  particuliers  tournent  à  leur  profit,  grandeur 
et  plaisir ,  que  tout  leur  vient  à  souhait,  que  tout  sert 
à  leurs  voluptez  et  commandements,  doivent  examiner 
leurs  consciences  et  mérites,  et  demeurer  en  suspens, 
parce  que  la  maison  tomba  sur  ceux  qui  n'eurent  ja- 
mais que  plaisir  et  volupté  :  Dieu  est  entre  les  pauvres, 
affligez,  prisonniers*,  plus  de  croix,  plus  de  salut.  Eliza- 
beth  d'Angleterre,  née  en  double  adultère,  hérétique, 
cruelle ,  secours  des  rebelles ,  cause  de  la  mort  d'un 
million  de  personnes,  vesquit heureusement,  est  morte 
en  son  lict  ;  cela  met  en  doute  le  chemin  de  son 
ame. 

J'esperois  salut  en  mes  adversitez  s'il  eust  pieu  à 

Dieu  qu'elles  fussent  advenues  pour  son  service  :  plu- 
sieurs maladies  désespérées,  quatre  prisons  des  peu- 
ples, des  roys,  des  Turcs  ;  dix  blesseures  ,  la  mort  plu- 
sieurs fois  présente ,  fortune  en  mer  et  en  terre  ;  en 
mesme  temps  perdre  charges,  places,  femme,  enfans, 
biens,  en  doute  d'honneur  et  de  vie;  lorsque  je  tou- 
chois  à  la  suprême  faveur,  il  ne  m'en  reste  de  bien  que 
le  présage  des  enfans  chastiez  par  les  pères,  qui  est 
signe  qu'il  ne  les  tient  pour  perdus.  Les  deux  vies  du 
monde  et  de  paradis  ne  se  rencontrent  heureuses  :  le 
mal  de  l'une  fait  espérer  le  bien  de  l'autre. 

L'Estat  romain ,  le  français  et  vénitien  ont  dure  long- 
temps :  le  vénitien  a  tousjours  esté  en  aristocratie  ;  le 
romain  a  changé  de  royauté  en  aristocratie  et  gouver- 
nement populaire,  puis  en  empyre;  le  français  n'es- 
toit  monarchique  quand  les  roys  ne  pouvoient  rien 
sans  l'assemblée  des  estats  ;  Louys  XI  les  mit  hors  de 
page.  Les  empyres  ont  commencement,  période  et  fin; 
les  premières  maladies  les  esmeuvent,  les  secondes  les 
esbranlent  ,  les  troisiesmes  les  emportent.  Gracus , 
Sertorius,  Spartacus, donnèrent  coup;  suivis  par  Sylla, 
Marius,  Pompée  et  Jule  César,  ils  firent  chemin  à 
Auguste  César,  qui  l'emporte  et  change  l'Estat,  rendu 
sage  de  la  faute  des  premiers  :  ce  qui  se  peut  comparer 
aux  premiers  troubles  des  Huguenots  sous  l'Admirai , 
aux  seconds  sous  les  princes  ses  successeurs ,  en  la  Ligue 
sous  MM.  de  Guise  et  de  Mayenne,  rafermy  par  la 
vertu  du  roy  Henry  IV,  depuis  esmeu  par  frequens 
mouvements,  sur  lesquels  se  doit  prendre  garde,  à  ce 
qu'ainsi  que  par  le  mauvais  gouvernement  Auguste 
changea  l'Estat  en  monarchie,  que  l'authorité  royalle 
ne  se  transporte  en  aristocratie  ou  démocratie  popu- 

laire,  à  l'exemple  des  Olandais,  Suisses  et  villes  im- 
périales d'Allemagne.  Le  meilleur  pronostic  est  ceîuy 
de  l'Evangile  :  si  les  adultères,  diversité  de  religions, 
injustices  et  tromperies  s'exercent ,  l'Estat  changera 
comblé  de  malheur  :  au  contraire ,  si  les  Français  sont 
gens  de  bien ,  Dieu  les  maintiendra  en  paix. 

Les  cercles  tirez  également  de  plusieurs  parts  de- 
meurent immobiles;  la  multitude  des  partis  maintient 
la  coronne  de  France;  la  division  des  familles,  des 
alliances,  des  amitiez  ;  la  diversité  des  estats,  de  no- 
blesse, peuple,  ecclésiastique,  officiers  de  justice,  finan- 
ciers, les  plebeyens,  villageois,  riches  et  pauvres,  sont 
nécessaires  en  la  conservation  de  l'Entât  :  en  tant  de 
divisions  le  plus  grand  nombre  des  parts  demeure  au 
Roy;  et  ne  peuvent  tant  d'icelles  s'accorder,  estant 
une  grande  partie  d'eux  intéressée  à  maintenir  la  puis- 
sance entière  du  Roy  ,  de  laquelle  ils  profitent. 

Si  les  massacres  de  la  Sainct  Barthélémy  et  de  Blois 
fussent  esté  préméditez,  ils  ne  fussent  réussis  :  pensant 
se  couvrir  souvent  on  se  descouvre;  aux  grandes  exé- 
cutions par  fois  le  trop  de  dissimulation,  d'artifices, 
inventions,  faux  bruicts,  nuit  et  fait  soupçonner.  Si  le 
roy  Charles  eust  sceu  la  Sainct  Barthélémy,  la  Royne 
mère  l'exécution  de  Blois,  les  Huguenots  et  ceux  de 
Guise  s'en  fussent  allez,  parce  qu'il  n'y  eust  eu  per- 
sonne pour  les  asseurer,  ne  pouvant  estre  les  simula- 
tions telles  que  le  bon  escient.  Les  asseurances  non 
feintes  du  roy  Charles  aux  Huguenots,  celles  de  la 
Royne  à  ceux  de  Guise,  les  trompèrent  :  les  uns  pen- 
soient  qu'il  ne  se  peust  rien  résoudre  sans  le  roy  Charles, 
les  autres  qu'il  ne  se  pouvoit  rien  faire  que  la  Royne 
mère  ne  le  sceust.  Ils  furent  circonvenus,  en  ce  que  la 

Roy  ne  et  M.  d'Anjou  ne  se  déclarèrent  audict  roy 
Charles  qu'après  la  blesseure  de  l'Admirai ,  et  que  le 
roy  Henri  III  se  cacha  de  sa  mère  et  de  ses  créatures. 
Pour  en  tromper  un  il  en  faut  circonvenir  deux,  à 
sçavoir  celui  qui  asseure  et  qui  traicte,  avec  celuy  que 
l'on  veut  attraper,  parce  que,  quand  bien  il  seroit  fidèle 
à  celuy  qui  le  fait  negotier,  si  ne  sçauroit-il  si  bien 
dissimuler  que  s'il  croyoit  estre  Véritable  ce  qu'il  per- 
suade et  ce  pourquoy  on  l'employé. 

Hue  Capet  ne  mérite  los  de  prévoyance  d'avoir  oste 
les  maires  du  palais ,  ayant  cogneu  le  mal  qui  en  es- 
toit  advenu  à  ses  prédécesseurs,  non  plus  que  le  roy 
Henry  IV  de  n'aggrandir  les  illustres  maisons,  ny  par 
le  choix  qu'il  fait  des  gentils-hommes  sans  liaisons  aux 
grandes  races  pour  manier  ses  affaires,  comme  le  sieur 
de  Suilly,  Villeroy  et  autres  longues  robbes,  qui  sont 
tousjours  en  puissance  d'estre  ruynez  sans  que  per- 
sonne s'en  ressente  ;  et  telles  gens  n'aspirent  à  la  co- 
ronne.  Il  est  aisé  de  suivre  ceste  prudence  et  gouver- 
nement, de  diviser  les  grands  et  ne  rien  faire  pour  eux, 
sentant  et  touchant  encore  le  péril  que  leur  aggran- 
dissementnous  a  apporté:  les  espines  des  Estats  sont  les 
hommes  puissants,  riches  et  en  crédit. 

Pronostic   que  faisoient  les  mesdisans  du  temps  du 
roy  Henry  c-uatriesme. 

«  Abbaissera  les  princes  et  grands  de  tout  son  pou- 
voir, leur  défendra  de  s'allier  par  mariage,  empes- 
chera  qu'ils  n'obtiennent  de  riches  femmes  ;  les  tiendra 
à  la  Cour  à  ce  qu'ils  ne  brouillent  ailleurs;  rompra 
leurs  voyages  estrangers,  à  ce  que  leur  réputation 

n'obscurcisse  la  sienne,  et  qu'ils  ne  s'en  prévalent 
contre  luy.  Acquérant  l'amitié  des  soldats,  les  divisera 
et  mettra  en  querelle  tant  qu'il  pourra.  Entretiendra 
des  espions  des  secrétaires  et  de  leurs  serviteurs  pen- 
sionnaires près  d'eux,  pour  sçavoir  ce  qu'ils  font; 
mesmes  fera  gagner  leurs  femmes  et  parentes,  pour 
estre  adverty  de  ce  qu'ils  disent.  N'entretiendra  leurs 
compagnies  de  gendarmes  que  misérablement,  les 
conseillera  de  ne  donner  rien  aux  soldats,  et  d'em- 
ployer toute  la  paye  de  leur  compagnie  en  voluptéz. 
Donnera  toute  la  gendarmerie  à  commander  à  ses  en- 
fans  et  bastards,  ausquels  il  pourvoira  des  membres 
de  compagnies  ses  créatures  nouvelles.  Ne  donnera 
rien  que  ce  soit  à  la  recommandation  des  princes  ,  ny 
à  ceux  qu'il  croira  dépendre  d'eux  ;  les  tiendra  le  plus 
qu'il  pourra  en  nécessité,  à  ce  qu'ils  ne  puissent  que 
penser  à  vivre. 

«  Nul  ofiicier  de  la  couronne  ne  fera  sa  charge,  et 
voudra  le  Roy  tout  faire.  Empeschera  les  gouverneurs 
des  provinces  d'avoir  autliorité  dans  leurs  gouverne- 
ments. Fera  razer  le  plus  de  places  qu'il  pourra  , 
nommément  de  ceux  qui  luy  sont  esté  contraires.  Op- 
posera les  lieutenants  aux  gouverneurs,  les  mettra  en 
querelle  à  fin  qu'ils  n'ayent  point  d'intelligence.  A 
l'huguenotte  mettra  dans  les  gouvernements  et  places 
trois  ou  quatre  personnes  de  pareil  commandement , 
capitaine  du  chasteau,  gouverneur  de  la  ville,  ser- 
gent majour,  capitaine  de  la  garnison,  afin  qu'il  en  ait 
tousjours  une  partie  à  luy,  et  qu'ils  ne  s'entendent  en- 
semble. Et  au  lieu  d'un  lieutenant  gênerai  en  une 
province,  en  mettra  s'il  peut  quatre,  et  les  tiendra  en 
défiance  l'un  de  l'autre.  Les  parents  ou  alliez  des  prin- 

ces  seront  du  costé  du  vent.  Tous  les  officiers  de  judi- 
cature  payez  exactement  de  leurs  gages  en  la  place 
de  la  gendarmerie,  intéressez  en  l'authorité  du  Royr 
et  ayans  grand  crédit  dans  les  villes  :  tant  plus  le 
nombre  d'iceux  sera  grand,  plus  d'asseurance  dans 
icelles,  un  chacun  d'iceux  possédant  quelque  partie 
du  peuple.  Les  subsides,  imposts,  tailles,  tant  vielles 
que  innovées,  ne  seront  diminuées,  ainsi  qu'elles  se 
levoient  du  temps  des  guerres,  et  augmentées  dou- 
cement sans  qu'on  s'en  apperçoive.  Gens  de  basse 
condition  et  non  apparentez,  comme  Rosny,  Villeroy, 
Cillery,  Jeanin  et  autres,  seront  ses  conseillers  d'Estat, 
à  ce  que  quand  Sa  Majesté  les  défera  nul  ne  s'en  res- 
sente. Pourvoira  aux  eveschez  de  gens  sçavans ,  non 
seulement  pour  la  pieté,  mais  aussi  pour  la  crainte 
qu'il  a  que  Ton  ne  croye  qu'il  tient  encores  de  l'hu- 
guenot. De  son  règne,  les  grands  prieurs  de  Malthe 
et  les  chefs  d'Ordre  seront  en  seurté  :  lairra  la  libre 
eslection ,  pour  raison  que  dessus.  Les  gouvernemens, 
les  bons  bénéfices,  seront  donnez  à  ses  bastards  ou 
à  gens  sans  apuy. 

«  La  noblesse  sera  apauvrie  de  tout  ce  qui  se  pourra, 
à  ce  qu'ils  soient  empeschez  à  trouver  moyen  de  vi- 
vre, et  non  de  penser  à  l'Estat;et  d'autant  que  le 
sang  bouillant  d'icelle  est  préjudiciable  à  ceux  qui 
veulent  la  paix,  non  seulement  les  duels  seront  per- 
mis, mais  Sa  Majesté  excitera  et  suscitera  les  que- 
relles, louera  les  vaillans  et  blasmera  les  autres,  à  ce 
que  la  saignée  profite  à  la  paix.  Souffrira  et  aura  agréa- 
ble que  la  justice  soit  exacte,  tant  sur  ladite  noblesse 
que  sur  tous  les  soldats,  à  ce  que  la  punition  d'iceux 
ou  le  bannissement  en  destrappe  le  païs.  Favorisera 

les  gens  du  tiers  estât,  entant  qu'il  ne  prejudicie  à  ses 
imposts.  Les  financiers,  cognoissant  la  chicheté  et  peu 
de  libéralité'  du  Roy,  en  despit  qu'il  en  ait,  desrobe- 
ront  plus  que  jamais  ils  n'ont  fait,  et  ce  sans  qu'il  s'en 
aperçoive  ny  qu'il  y  puisse  remédier.  Entretiendra 
les  deux  religions,  sans  en  mescontenter  ny  l'une  ny 
l'autre,  du  moins  jusques  à  ce  qu'il  se  voye  entière- 
ment absolu,  qu'il  craindra  les  broùilleries  hugue- 
nottes  dont  il  a  esté.  Tous  gens  de  crédit,  de  party 
ou  d'entendement,  n'auront  ny  places  ny  argent.  Es- 
pions seront  envoyez  déguisez  par  les  provinces,  et  en 
chacune  d'icelles  y  aura  gens  stipendiez,  pour  adver- 
tir  des  deportemente  mesmes  des  particuliers.  Le  Roy 
donnera  des  pensions  à  quantité  d'hommes  qu'il  aura 
cogneu  estre  du  tout  à  luy,  et  donnera  quelques  unes 
par  crainte.  Quoy  que  Sa  Majesté  face  le  vaillant,  il 
sera  tousjours  en  peur  et  soupçon  du  mouvement  et 
guerre  civile.  Sera  bien  aise  que  ceux  qu'il  n'ayme 
dépendent  leur  argent  sous  l'espérance  de  ce  qu'ils 
n'auront  point.  Entretiendra  les  Suisses,  leur  payera 
leurs  pensions.  Maintiendra  la  guerre  en  Flandres, 
en  vengeance  des  Espagnols,  jusques  à  ce  qu'ils  se 
puissent  maintenir  en  republique,  pour  abbaisser  et 
laisser  ceste  espine  au  pied  du  roy  d'Espagne.  Entre- 
tiendra les  principaux  ministres  huguenots  par  bonnes 
pensions ,  et  quelques  uns  des  plus  puissants  des  villes. 
Le  sieur  Des-Diguieres  sera  tenu  contant,  et  de  Boiiil- 
lon  en  bonne  espérance.  Sera  dépendu  tous  les  ans  en 
Flandres  jusques  à  huict  cens  mil  escus,  et  jusques  à 
neuf  cens  mil  puis  après.  Et  quand  les  Estats  feront 
paix  avec  le  roy  d'Espagne,  imprudemment  Sa  Ma- 
jesté leur  fera  don,  et  le  Roy  par  icelle  entretiendra 

des  garnisonset  régiments  qui  seront  en  garnison.  Fera 
Sa  Majesté'  tout  ce  qu'il  pourra  pour  n'avoir  point  de 
guerre,  et  neantmoins  tant  que  sa  manutention  le 
pourra  permettre.  Toutes  nouvelles  fortifications  du 
temps  de  la  Ligue  seront  abolies,  et  ne  permettra  à 
personne  de  fortifier  ,  d'autant  que  la  force  de  France 
consiste  en  la  noblesse  et  cavalerie,  et  non  aux  cita- 
delles, qui  se  peuvent  corrompre. 

«  Le  Roy  se  plongera  dans  les  amours  de  toutes  vo- 
luptez  et  en  la  pluralité  des  femmes,  lesquelles  il  ne 
forcera  que  par  argent,  et  pourvoira  à  ce  qu'il  ait  des 
enfanspour  luy  succéder.  Restablira  les  Jésuites,  pour 
la  crainte  qu'il  a  de  leurs  .couteai*K,  et  par-là  mons- 
trer   qu'il  est  vrayement  catholique.    Ne  fera  contre 
des  soldats  ,  qu'il  abandonnera  à  la  justice.  Partira  les 
Huguenots  en  trois  ,  les  royaux  ses  pensionnaires,  les 
chefs  qui  ont  des  gouvernements,  et  les  ministres,  les 
opposant  tacitement  les  uns  aux  autres,  et  employant 
son  argent  sans  que  l'un  sçache  ce  que  l'autre  en  re- 
çoit.   Tous   les    serviteurs    affectionnez    qui    auront 
quelque  valeur  et  seront  aux  princes,  seront  gagnez 
et  retirez  de  leur  service  pour  d'autres  charges   et 
pensions  qu'il  leur  donnera.   Fera  entendre  au  Pape 
qu'estant  catholique,  ce  qu'il  laisse  les  Huguenots  en 
puissance  est  en  attendant  qu'une  commodité'  se  trouve 
de  les  forcer  d'aller  à  la  messe,  et  cependant  travailler 
par  artifice  à  les  convertir  et  degouster  de  leur  reli- 
gion ,  de  laquelle  il  est  ennemy  ;  ce  qu'il  monstrera 
en  ne  faisant  rien  pour  eux.  Et  d'autre  part  dit  aux 
Huguenots    qu'estant    pour   eux   et  leur    estant  tant 
obligé,  ce  qu'il  ne  les  avance  entièrement  est  la  crainte 
qu'il  a  qu'il  ne  se  fasse  une  ligue  contre  eux  et  contre 

Sa  Majesté.  Fera  des  grands  appareils  de  guerre  pour 
faire  peur  sans  fruict,  mettra  tant  qu'il  pourra  d'ar- 
gent dans  la  Bastille,  et  quantité'  d'armes  pour  se  pré- 
parer contre  les  desseins  des  oppressez  (0.  » 

Les  maistres  sçavans  donnent  les  sciences  aux  apren- 
tifs,  qui  par  oubliance,  ou  meslant  du  leur,  tournent 
les  médecines  salutaires  en  poison.   Le  sieur  de  Ta- 
vannes  donne  au  roy  Charles,  en  présence  de  Mon- 
sieur, qui  fut  depuis  Henry  III,  le  moyen  d'abbaisser 
insensiblement  ceux  de  Guise  et  de  Montmorency; 
qu'il  ne  faïoit  rien  faire  pour  eux ,  et  après  leur  mort 
donner  leurs  charges  à  ceux  qui  n'estoient  leurs  amis, 
alliez  ny  parens;  ne  donner  biens  ny  honneurs  à  leur 
recommandation,  à   ce   que  les  subjects    ne  fussent 
obligez  qu'a  Sa  Majesté;  eslever  des  gentils-hommes 
bons  capitaines,  qui  ne  dépendissent  des  maisons  sus- 
dictes,  et  les  égaller  à  eux. 

J'ay  dit  que  les  disciples  ayans  perdu  leurs  maistres 
ne  sçavent  ce  qu'ils  font:  le  roy  Henry  III  venu  à  la 
coronne ,  le  sieur  de  Tavannes  mort ,  vouloit  prati- 
quer ses  préceptes  grossièrement,  non  de  mesmes  ma- 
tériaux ny  avec  tel  choix  qui  luy  avoit  esté  prescrit; 
meslant  moitié  du  sien  et  moitié  de  ce  qu'il  avoit  re- 
tenu ,  fit  pis  que  s'il  n'eust  rien  fait  du  tout.  Au  lieu 
de  capitaines  choisit  sept  ou  huict  jeunes  hommes, 
partie  d'eux  d'ancienne  maison ,  pour  les  egaller  aux 
princes,  lesquels  ne  le  pouvoient  assister,  pour  n'a- 
voir acquis  la  prudence,  expérience,  crédit  et  valeur 

C1)  Contre  les  desseins-dés  oppressés.  Ce  pronostic  est  une  satire  exa- 
gérée du  règne  de  Henri  IV.  On  doit  avouer  qu'il  s'y  trouve  quelques  re- 
proches fondés,  Ta  situation  pénible  de  ce  grand  prince,  l'humeur  de 
son  épouse,  semblent  suffire  pour  faire  excuser  bien  des  fautes. 

nécessaire  :  ils  se  rendent  blasmables  et  à  mespris , 
nottez  011  calomniez  d'énormes  péchez.  Sa  Majesté'  es- 
loigne  les  princes  avec  une  telle  timidité'  qu'il  les  en- 
hardit; ne  parle  franchement  ny  en  roy,  dissimule 
ce  qui  ne  doit  estre  caché,  qui  est  la  volonté' juste  des 
souverains;  change  les  gouverneurs  avec  violence;  ne 
descharge  son  peuple  ;  et ,  comme  s'il  eust  oublié  ce  qui 
luy  avoit  esté  appris  (soit  .par  amour  ou  pervertisse- 
ment  de  sens)  de  ces  jeunes  hommes  partie  tuez  ou 
chassez  de  leur  mauvaise  conduicte,  il  jette  son  ami- 
tié en  deux,  les  sieurs  de  Joyeuse  et  d'Espernon,  aus- 
quels  il  donne  des  charges  et  des  gouvernements  au- 
tant qu'en  avoient  ceux  de  Guise  et  Montmorency, 
qui,  au  lieu  d'estre  abbaissez  par  ce  moyen,  sont  exal- 
tez ,  parce  qu'imprudemment  ces  deux  mignons  res- 
tez s'allient  et  prenent  party  chacun  en  une  de  ces 
maisons  de  Guise  et  de  Montmorency.  L'un,  qui  fut 
le  sieur  de  La  Vallette,  espouse  l'heritiere  de  Candalle, 
niepce  de  ceux  de  Montmorency  ;  l'autre,  le  sieur  de 
Joyeuse,  celle  de  Vaudemont,  niepce  de  ceux  de  Lor- 
raine. Ainsi  tant  s'en  faut  qu'il  estelgnist  le  feu ,  qu'il 
le  ralluma  plus  grand  :  c'estoit  tousjours  partir  le 
royaume  en  deux.  Que  si  l'un  des  susdicts  ne  fusse 
mort  en  la  bataille  de  Coutras,  ils  estoient  pour  se  dé- 
clarer les  uns  contre  les  autres,  en  faveur  des  deux 
maisons,  au  préjudice  de  Leurs  Majestez  sans  enfans, 
pour  après  sa  mort  s'en  faire  croire.  Ces  grandes  mai- 
sons s'en  servoient,  entant  qu'ils  les  cognoissoient  es- 
tre utiles  a  leur  dessein  contre  le  maistre.  Il  advint  que 
par  ce  mauvais  manyment  le  roy  Henry  III  s'em- 
ploya à  la  ruyne  d'un  de  ces  deux  restez,  et  depuis 
par  guerre  advint  la  mort  de  Sa  Majesté,  et  les  trou- 

blés  de  France  en  partie  de  l'advancement  de  ces  mi- 
gnons mal  choisis. 

En  ce  temps  la  paix  s'attribue  aux  gens  d'Estat ,  qui 
se  devroit  référer  à  Dieu  ,  et  selon  l'humanité  aux 
advenements  fortuits.  Le  roy  Henry  IV  se  gouverne 
par  Villeroy  catholique,  et  Rosny  huguenot  ;   versez 
aux  factions  desquelles  ils   ont  este',  ils  ne  peuvent 
s'aider  de  leur  faveur  contre   Sa  Majesté,  parce  qu'ils 
n'ont  appuy  de  grands  parens,  et  sont  hors  des  qua- 
litcz  qui  peuvent  prétendre   à   l'Estat;  n'ont   que    la 
paix,  la  manutention  de  leur   maistre,  de  leur  crédit 
et  richesse   en  commandation.  Plusieurs  autres  petits 
conseillers  sont  oiiys,  leurs  aclvis  raportez  ;  le  Roy  en 
sçait   faire  son   profit ,  et  de   tous  ensemble   tire  ces 
maximes,  de  ne  rien  faire  à  la  recommandation  d'au- 
cuns princes,    ne   payer  la   gendarmerie,   craignant 
d'entretenir  les  soldats  qui  estoient  à  la  dévotion  des 
capitaines   soupçonnez,  et  non  du  Roy,   qui,   ayant 
peur  de  la  révolte,  desaguerrit  son  peuple,  défend  les 
armes  et  exalte  la  justice  ;  paye  les  officiers  dans  les 
villes,  tient  que  c'est  autant  de  pensionnaires;  entre- 
tient et  paye  les  Suisses  et  reistres  estrangers,  pour  s'en 
ayder  contre  ses  subjects;  pour   oster  le  prétexte   de 
religion,  en  a  permis  l'exercice  de  deux  ;  pâlie,  dissi- 
mule avec  Testât  huguenot,  originaire  de  Sa  Majesté, 
tenu  d'aucuns  plus  certain  que  l'accessoire  catholique; 
pour  le  maintenir,  il  le  favorise   en  la  crainte  qu'il  a 
d'eux,  dont  la  puissance  principale  est  aux  ministres  , 
maires  et  consuls  de  leur  party,  qui  tendent  à  repu- 
blique et  gouvernement  aristocratique.  Les  plus  fac- 
tieux sont  pensionnaires  du  Roy  ;  les  maires  et  minis- 
tres,  qui  ne  peuvent   estre  capitaines,  maintiennent 

la  paix ,  participants  ausdictes  pensions.  Sa  Majesté 
cajolle  les  plus  grands  de  leur  party,  sans  rien  faire 
pour  eux,  pour  abaisser  le  roy  d'Espagne,  et  pour 
contenter  les  Huguenots  ,  qui  ont  interest  à  la  conserva- 
tion de  ceux  de  Flandres.  Sadicte  Majesté  secourt  les 
Flamands  d'argent  et  d'hommes,  ne  se  soucie  d'offen- 
cer  la  jeunesse  du  roy  d'Espagne,  dont  les  Estats  sont 
endebtez  et  séparez,  lequel  craint,  ayant  ses  gens  ex- 
périmenté au  passé,  pour  leur  argent,  la  valeur  de  la 
France,  partie  des  princes  qui  ont  esté  delà  Ligue  les 
remuans;  leurs  capitaines  sont  impuissans  ou  morts, 
le  reste  n'obtient  ny  grades  ny  argent ,  pour  avoir  es- 
preuve  que  la  pauvreté  oste  le  moyen  d'entreprendre. 
Pour  éviter  leur  desespoir,  Sa  Majesté  leur  ayde  de 
secours  languides ,  pour  avoir  lesquels  ils  dépendent 
plus  qu'ils  ne  reçoivent.  Généralement  le  Roy  donne 
peu  ou  rien,  met  tant  d'argent  qu'il  peut  dans  ses 
coffres,  pour  s'aider  des  estrangers  au  besoin;  donne 
des  pensions  à  quelques  gentilshommes  des  plus  fac- 
tieux :  les  procez  sont  prolongez  pour  occuper  les  re- 
muants; accroissent  les  subsides,  tiennent  que  la  pau- 
vreté des  nobles  et  du  peuple  est  seurté  au  prince , 
divisent  les  grands,  les  mettent  en  querelle,  empes- 
client  toutes  liaisons,  tant  d'eux  que  de  tous  estats, 
ecclésiastiques,  nobles  et  populaire;  mettent  et  main- 
tiennent l'Estat  par  pièces  séparées  :  nul  des  grands 
ne  fait  sa  charge,  le  Roy  fait  tout;  s'entretient  avec  le 
Pape  aisément,  parce  qu'il  craint  un  schisme  en  France  ; 
se  tient  en  garde  des  Huguenots,  de  ceux  qui  ont  esté 
de  la  Ligue  :  et  de  tous  costés  rompent  les  citadelles 
et  chasteaux,  ayant  apris  qu'en  guerres  civiles  ils  font 
plus  de  mal  que  de  bien  ;  disent  que  le  peuple  a  inte- 

rest  à  la  paix,  pour  avoir  espreuvé  la  guerre;  qu'il  se 
portera  au  gros  de  l'Estat  si  les  citadelles  ne  les  em- 
peschent.  Parentage,  habileté ,  vaillance,  amour  du 
peuple,  sont  de  mauvais  associez  pour  parvenir  à  la 
Cour.  Quelques  capitaineries  sont  données  à  gens  sans 
crédit,  sans  amis,  sans  pouvoir,  sans  pieté,  nommez 
créatures  royalles. 

Vains  esprits,  qui  attribuez  à  vostre  prudence  la 
paix,  c'est  Dieu,  devant  lequel  les  larmes  de  tant 
de  pauvre  peuple  ont  pénétré  ,  les  morts  qui  prient 
pour  les  vivans.  Et  pour  respondre  humainement 
à  vos  présomptions,  tout  estoit  si  saoul  de  la  guerre, 
source  de  tant  de  maux,  que  non  seulement  on  eust 
obey  à  un  roy  généreux  ,  comme  est  le  nostre,  mais 
à  un  stupide  ,  à  condition  de  paix  conservée  par 
la  mort  ou  maladie  des  braves ,  des  capitaines  de 
valeur,  de  faction  ,  joinct  la  mort  du  vieil  roy  d'Es- 
pagne, duc  de  Palme,  division  des  princes  de  Lor- 
raine, celle  des  Espagnols  et  de  tous  les  chefs  de  leur 
party. 

Ces  accidents,  non  vos  vaillances  ny  prévoyance, 
nous  ont  donné  la  paix  ;  ces  occurrences  vous  la  con- 
servent, et,  pour  mieux  dire,  l'offence  envers  Dieu 
des  Ligueurs,  qui  ont  eu  plus  d'ambition  que  de  reli- 
gion :  la  domination  de  tant  de  braves  morts  aux  trou- 
bles, seroit  plus  estimée  et  à  priser  que  celle  de  main- 
tenant que  vous  possédez,  où  il  y  en  a  de  si  peu 
courageux.  Vous  n'estes  si  sçavans  qu'il  ne  se  puisse 
adjoindre  à  vos  maximes,  qui  sont  bonnes  pour  ne 
pouvoir  estre  mauvaises,  les  calamitez  passées  ayant 
fait  hayr  la  guerre  plus  que  votre  domination. 

Si  diray-je  que,  si  vous  deschargiez  le  peuple,  em- 

a'5. 

pescliiez  l'injustice,  il  seroit  plus  à  vous  sans  péril; 
casser  la  moitié  des  officiers,  vous  auriez  plus  d'argent 
et  de  bonne  justice.  Si  vous   entreteniez  quatre    mil 
hommes  d'armes  sous   les  plus  fidèles  capitaines  de 
vostre  Estât  ,   qui   commanderoient  par  commission 
aux  compagnies,  sans  en  avoir  pas  une  affectée  à  eux, 
vous  ne  demeureriez  en  proye  à  vos  ennemis  par  faute 
daguerriment ,  et  contenteriez  plus  de  gentils-hommes, 
que  de  donner  les  quatre  cens  pensions  que  vous  don- 
nez. Si  vous  ne  secouriez  les  rebelles  voisins ,  les  voi- 
sins ne  secourroient  ny  corromproient  les  vostres  :  si 
vous  pourvoyez  à  la  pieté,  service  de  Dieu,  contrai- 
gniez chacun  vivre  exactement  selon  la  religion,  que 
ne  souffrissiez  l'introduction  d'une  tierce  d'atheïsme, 
que  le  vicefust  banny  et  puny,  la  preud'hommie  esti- 
mée  et   recompensée,   qu'entre   tant    de    princes    et 
de  grands  en  obligeassiez  un  ou  deux  des  plus  gens 
de  bien  ,  sans  les  mescontenter  généralement  ;   que 
vous  fissiez  la  paix   en  Flandres,  les  abandonnant,  et 
recevoir  la  guerre  des  Huguenots  de  France,  s'ils  la 
faisoient  injustement,  pour  les   atterrer  et  fonder  la 
base  du  règne  de  vostre  successeur;  vous  feriez  mieux, 
Dieu  seroit  plus  content,  et  seriez  hors  de  danger  d'ac- 
cumuler plusieurs  péchez  qui  bouleversent,  avec  chan- 
gement d'Estat,  le  bon-heur  et  repos  de  la  France.  Le 
roy  d'Espagne  est  tenu  en  pareille  offence  qu'il  estoit 
quand  il  commença  de  semer  de  l'argent  par  la  France, 
où  il  y  a  plusieurs  mal  conlans  qui  sçaventles  moyens 
des  guerres  civiles,  lesquelles  Dieu  seul  peut  divertir, 
non  nos  foibles  moyens  humains.  Confessez  doncques 
que  c'est  luy  seul ,  et  non  vostre  gouvernement  qui 
n'a  point  de  perfection  puisqu'il  n'a  nulle  resolution. 

C'est  imprudence  qui  soupçonne  quelqu'un  de  luy 
donner  une  armée  à  conduire  :  tel  demande  un  régi- 
ment ,  une  charge,  que  c'est  pour  avoir  meilleur 
moyen  de  lever  des  gens  contre  celuy  qui  luy  donne  : 
si  c'est  parce  qu'on  craint  le  mescontenter ,  et  qu'il 
face  mal,  c'est  luy  donner  les  moyens  d'avantage  d'en 
faire  ;  si  c'est  pour  le  regagner,  rarement  s'oublient 
vieilles  injures  par  nouveaux  bien-faicts;  il  vaut  mieux 
qu'il  soit  mal-content  seul  qu'avec  quelque  comman- 
dement en  l'armée.  A  l'ofïencé ,  mal  content  et  amy 
en  doute,  il  faut  plus  luy  osier  que  donner,  autre- 
ment il  tourne  le  bien-fait  contre  le  bien-facteur  ', 
vaudroit  mieux  franchement  le  déclarer  ennemy.  La 
seurté  vient  de  son  impuissance  et  non  de  sa  volonté. 
Si  c'est  pour  l'espoir  de  luy  laisser  des  manquements 
que  l'on  l'employé  aux  sièges ,  pour  luy  faire  perdre 
l'honneur,  aussi  tost  recogneùe  l'intention  ,  il  s'alliera 
avec  les  ennemis  contre  lesquels  il  estoit  employé,  ou 
sciemment  laisse  ruiner  son  armée  pour  les  favoriser. 
Ainsi  fit  Maurice  contre  l'empereur  Charles-Quint  en 
Allemagne  ;  et  le  mareschal  d'Amville  perdit  l'armée 
qu'on  luy  avoit  donnée  devant  Sommieres ,  en  fin  se 
joignit  avec  les  Huguenots.  Le  mareschal  de  Belle- 
Garde  en  l'an  1574  se  saisit  de  Carmagnolle,  parce 
que ,  luy  ayant  esté  donné  une  armée  à  conduire,  on 
luy  fit  faillir  Livron  par  manquement  d'argent,  pour 
le  ruiner  de  réputation. 

La  Sainct  Barthélémy  est  blasmée  à  la  vérité  avec 
raison  ;  il  y  avoit  des  moyens  plus  licites,  et  sans  tant 
de  meurtres,  pour  attaindre  à  semblable  fin:  si  est-ce 
qu'elle  apporta  ce  profict ,  qu'il  y  mourut  tant  de 
chefs  et  de  factieux,  qu'onques  depuis  les  Huguenots 

n'ont  peu  faire  armée  deux-mesmes  :  là  où  les  mal- 
contans  catholiques  leur  ont  manqué,  c'a  eslé  peu  de 
chose  d'eux  (0,  et  auparavant  ils  avoient  donné  quatre 
batailles  sans  assistance  d'aucun  Catholique.  Ce  coup 
rompit  leur  intelligence ,  caballe  et  menée  dedans  et 
dehors  le  royaume  ;  et  s'ils  fussent  esté  vivement  pour- 
suivis (ainsi  qu'il  fust  advenu  si  le  sieur  de  Tavannes 
ne  fust  mort)  infailliblement  ils  estoient  perdus. 

En  ces  derniers  temps  paroist  la  puissance  de  l'Eglise 
et  du  Pape,  contre  la  créance  de  plusieurs.  Il  a  mis  le 
royaume  en  tel  estât  qu'il  n'a  peu  treuver  paix ,  jus- 
ques  à  ce  que  Sa  Saincteté  l'aye  permise  par  la  béné- 
diction du  Roy.  Encores  que  quelqu'un  ait  disputé 
que,  nonobstant  ceste  réception  ,  la  paix  eust  esté,  cela 
n'est  croyable  :  la  querelle  fust  esté  tousjours  juste  pour 
beaucoup  de  Catholiques  français  enclins  aux  guerres 
civiles,  et  le  roy  d'Espagne,  leur  aydant  de  moyens, 
eust  nourry  la  guerre  de  Fiance  plus  long  temps. 

M.  du  Mayne  me  disoit,  en  l'an  160 1 ,  qu'il  avoit 
esté  à  la  guerre  avec  le  Roy  à  Amiens,  qu'il  n'avoit 
pas  veu  ny  luy,  ny  les  capitaines  en  présence  de  ses 
ennemis,  mieux  conseillez,  plus  résolus,  ny  plus  pru- 
dens  que  nous  estions  quand  nous  faisions  la  guerre  à 
Sa  Majesté;  les  avoit  veu  prests  et  préparez  à  d'aussi 
grandes  fautes  que  nous.  Ne  falloit  attribuer  ny  à 
leur  prudence ,  ny  à  leur  vertu ,  la  prospérité  de 
leurs  affaires,  mais  à  Dieu  qui  avoit  sentencié  nos- 
tre  ruine  et  leur  exaltation  ;  qu'il  estoit  résolu  au 
ciel  que  le  roy  Henry  IV  demeureroit  grand  et  pai- 
sible en  France.  A  quoy  j'eusse  respondu,  si  n'eust 
esté  crainte  d'augmenter  son  ennuy,  que  les  moyens 

(0  C'a  esté  peu  de  chose  d'eux.  Voyez  la  note  de  la  page  3oi. 

de  vraincre  le  ciel  sont  d'avoir  juste  querelle  et  les 
intentions  bonnes,  le  cœur  pareil  à  la  bouche  :  qu'hu- 
mainement,  si  de  cinquante  fautes  qu'il  a  faictes  re- 
marquables ,  il  se  fust  exempté  d'une ,  il  ne  pouvoit 
estre  à  la  mercy  de  ses  ennemis  :  la  prudence  et  gé- 
nérosité' commandent  aux  astres. 

Il  ne  faut  attribuer  beaucoup  de  gloire  au  Roy  pour 
avoir  regagné  en  peu  de  temps  son  royaume;  il  ne  s'en 
peut  prévaloir  davantage  que  M.  du  Mayne  après  la 
mort  de  ses  frères,  que  la  France  se  jetta  entre  ses 
bras,  avec  plus  de  louanges  pour  lay,  parce  que  ses 
amis  et  associez  defaisoient  de  leur  pouvoir  leur 
faction  propre  ;  et  mesme  ledit  sieur  du  Mayne , 
pour  la  crainte  qu'il  avoit  de  ses  parens,  des  amis 
du  peuple  et  des  Espagnols ,  abaissoit  son  party  ; 
luy-mesme  aydoit  à  ses  ennemis,  brouillant  ses  par- 
tisans de  toutes  parts  dans  les  villes ,  ostant  et  chan- 
geant le  gouvernement  de  ses  amis  pour  le  jetter 
à  ses  traistres  ennemis.  Tant  que  les  peuples  eurent 
espoir  de  secouer  le  joug,  ils  se  précipitèrent  à  la  ré- 
volte, jettant  gouverneurs,  officiers,  riches  et  magis- 
trats dehors,  et  n'y  avoit  grand  honneur  de  les  rece- 
voir. Eux  descheus  de  ceste  espérance,  ayans  senty  le 
mal  de  la  guerre,  desirans  une  paix  soudaine,  tous  se 
jettent  du  costé  du  Roy,  qui  n'eust  pas  plus  de  gloire 
à  les  reconquérir,  parce  que  d'eux -mesmes  ils  se  re- 
prenoient,  comme  ils  avoient  esté  pris.  L'exemple,  de 
fraîche  mémoire,  du  duc  de  Savoye,  tesmoigne  que 
rien  ne  pouvoit  résister  au  Roy;  il  y  avoit  trois  ans 
qu'il  se  preparoit ,  adverty  de  la  guerre  qu'on  luy 
vouloit  faire  pour  le  marquisat  de  Saluées,  contre  la- 
quelle il  s'estoit  fourny  de  munitions,  d'argent,  de 

correspondance  en  Italie;  avoit  le  roy  d'Espagne  ré- 
solu à  son  secours,  pour  y  mettre  le  tout  pour  le  tout, 
non  seulement  pour  son  interest,  mais  pour  estre  of- 
fencé  du  secours  que  le  Roy  donnoit  aux  Estats  de 
Flandres  ;  qu'avec  tant  de  préparatifs  il  s'estoit  perdu  , 
avoit  laissé  prendre  ses  places,  et  fait  une  paix  hon- 
teuse ;  que  toutes  les  conjurations  sont  descouvertes  à 
Sa  Majesté',  qu'aussitost  qu'un  puissant  est  mal  con- 
tant, résolu  d'entreprendre,  la  mort,  la  maladie,  le 
desastre  luy  adviennent. 

Ceux  qui  suivent  partie  de  leurs  opinions  et  partie 
de  celles  de  leurs  bons  serviteurs  ,  entremeslent  les 
événements  selon  la  folie  et  la  sagesse  des  conseils.  Le 
conseiller  n'est  garand  du  succez ,  pour  n'avoir  este' 
creu  qu'à  moitié':  il  vaudroit  mieux  croire  entière- 
ment, ou  suivre  le  conseil  de  soy-mesme  :  les  advis 
traversez  ne  réussissent. 

C'est  folie  de  peiner  pour  avoir  honneur  et  ri- 
chesse ,  sans  considérer  que  le  monde  est  si  chan- 
geant ,  qu'aussi  tost  qu'on  les  a  ils  se  perdent  par 
accident,  ou  la  mort  les  termine  comme  une  eslude: 
il  y  a  peu  d'occasion  de  se  resjoiiyr  des  prosperitez 
humaines. 

Les  médecins  pour  pourvoir  à  un  petit  mal  en  font 
un  grand,  persuadent  malades  ceux  qui  ne  le  sont 
point.  Aux  remèdes  faut  regarder  si  la  guerison  d'une 
partie  n'en  infirme  point  une  autre  :  semble  meilleur 
à  d'aucuns  de  patienter  avec  régime,  et  laisser  faire  à 
nature;  s'ayder  du  médecin,  comme Pericles des  sour- 
ciers, quand  on  ne  peut  avoir  autres  remèdes  que  les 
leurs,  puis  qu'il  meurt  autant  de  ceux  que  les  méde- 
cins pencent  que  de  ceux  dont  ils  ne  se  meslent point; 


SEIGNEUR  DE  TAVAJN'MîS.     LA^7^]  3$3 

I 

il  vaut  mieux  s'hazarder  sans  recevoir  douleur,  puis 
qu'ils  ne  peuvent  guérir  sans  en  faire. 

Les  edits  faits  en  faveur  des  particuliers  ennemis 
sont  dangereux  ,  semblablement  de  les  recevoir  parmy 
les  amis,  lesquels  ils  trahissent,  et  secourent  leurs  fac- 
tions de  leurs  biens,  dont  la  confiscation  peut  servir 
pour  les  esteindre. 

Les  avaritieux,  ambitieux  et  insatiables  ne  gous- 
tent  le  présent  pour  l'espoir  de  l'advenir ,  mesprisant 
ce  qu'ils  ont,  qui  est  souvent  meilleur  que  ce  qu'ils 
espèrent  et  désirent;  tant  est  imparfaict  le  goust  de 
ceste  vie  aux  foibles  d'esprit  qui  ne  sont  conduits  par 
prudence. 

M.  d'Anjou,  estant  arrivé  devant  La  Rochelle,  fait 
cognoistre  que  ce  qu'il  avoit  gagne' es  batailles  de  Jarnac 
et  Montcontour  ne  venoit  de  luy,  mais  du  sieur  de 
Tavannes,  pour  les  infinies  et  réitérées  fautes  qu'il  fit, 
tant  à  l'assiegement  qu'aux  négociations.  L'entreprise 
estoit  bien  faicte  ;  c'estoit  le  moyen  de  finir  la  guerre, 
nonobstant  toutes  imprudences,  contrarietez ,  trahi- 
sons et  fautes  extrêmes;  La  Rochelle  estoit  prise,  et  le 
party  huguenot  defaict  si  l'on  eust  eu  de  la  prudence. 
Monsieur,  ayant  perdu  le  sieur  de  Tavannes,  sur  lequel 
j  eposoient  tous  ses  conseils  de  guerre  et  de  paix ,  ne 
sceut  à  qui  se  fier  :  les  uns  soupçonnez ,  les  autres  igno- 
rans ,  tiennent  le  sieur  de  Riron  pour  intelligent  des 
ennemis ,  qui  n'estoit  entré  en  crédit  que  par  ledict 
sieur  de  Tavannes;  se  conseille  à  MM.  d'Aumalle  et 
de  Nevers,  intéressez  au  party,  non  des  plus  experts; 
pour  les  négociations  à  MM.  de  Villequier  etChiverny. 
La  Noiïe,  plus  fin  qu'eux  (0,  obtient  d'entrer  àLaRo- 

(')  La  Nom,  plus  fin  qu'eux.  L'Histoire  a  jugé  tout  autrement  la 

chelle,  promet  delà  faire  rendre,  et,  au  défaut  de  ce, 
d'en  sortir  quand  il  seroit  rappelé  ;  imprudemment  il 
luy  est  permis  d'y  rentrer,  là  où  il  fait  le  contraire,  et 
monstre  aux  habitans  la  résistance  et  l'ordre.  Quel- 
ques advis  que  les  Rochellais  eussent  que  les  princes 
et  le  tiers  de  ceux  qui  estoient  au  siège  tenoient  pour 
eux ,  il  les  trouva  si  desordonnez  et  estonnez,  que,  s'il 
ne  leur  eust  remis  courage,  ordre  et  asseurance ,  ils 
traictoient  ;  et  fut  cause  ledict  La  Noue  de  ce  qu'ils 
tindrent.  Apres  y  avoir  mis  bon  ordre  et  demeuré  de- 
dans deux  mois,  révoqué  il  s'en  revient  effrontément, 
et  fut  receu  plus  sottement  :  il  avoit  Strosse  et  autres 
pour  amis,  qui,  aveuglez  d'amitié  particulière,  le  fa- 
vorisoient  inadvertemment,  à  la  ruyne  de  la  cause 
générale. 

La  Rocbelle  investie,  Monsieur  assiège,  non  du 
costé  plus  foible,  ains  du  plus  commode  logis,  qui  es- 
toit  le  plus  fort  :  Tbyver  empescbe  d'assiéger  du  costé 
des  marais,  là  où,  l'esté  venu,  se  devoit  faire  le  princi- 
pal effect  -,  la  ville  n'estoit  fortifiée  de  ce  costé,  il  y 
avoit  plusieurs  remèdes  pour  combler  et  aller  par 
dessus  les  marests.  M.  d'Anjou,  qui  n'avoit  plus  per- 
sonne d'autboritéavec  luy  de  qui  il  trouvast  bonnes  les 
corrections,  et  qui  fust  comme  le  sieur  de  Tavannes, 
lequel  souvent  aux  guerres  passées  luy  rompoit  son 
rideau,  le  faisoit  lever  forcément,  luy  reprochant  s'il 
n'avoit  honte  que  six  mil  hommes  à  cheval  l'atten- 
dissent devant  son  logis,  le  forçoit  d'estre  soldat  contre 
son  naturel. 

Il  se  loge  à  une  lieuë  de  La  Rochelle ,  au  lieu  qu'il 

conduite  de  La  Noue ,  lorsque  Charles  IX  lui  confia  le  commandement 
de  La  Rochelle. 

en  devoit  estre  à  une  mousquetade,  cause  de  grands 
inconvénients;  la  noblesse  loge  à  l'entour  de  luy,  es- 
loignée  d'une  lieue  des  trenche'es.  Les  Rochellais  sor- 
toient  forts  en  gros,  y  avoient  fait  de  grands  efFects 
avant  que  la  noblesse  eust  l'alarme;  et  quand  il  faloit 
faire  quelque  entreprise,  les  Rochellais  les  voy oient 
venir  de  loin.  Tout  se  gouvernoit  avec  telle  imprudence 
etmocquerie,  qu'il  sembloitn'estre  là  que  pour  perdre 
tous  les  capitaines  et  la  noblesse  de  France.  Trois  cens 
capitaines  y  moururent,  quatre  maistres  de  camp  et 
un  prince  C1).  Us  pou  voient  estre  quatre  mil  hommes 
dans  la  ville,  pour  la  quantité  des  proscripts  qui  s'y 
estoient  réfugiez.  Il   s'y  fit  des   miracles  :  vingt  mil 
hommes  estoient  en  bataille  pour  donner  l'assaut  au 
bastion   de   l'Evangile  :  après  que  les  mines  eurent 
joue',  l'alarme  se  donne  à  la  teste;  quatre  hommes 
sortent  pour  quérir  un  mort  ;  en  mesme  temps  l'alarme 
se  prend  à  la  queiie  pour  de  la  poudre  bruslée  :  une 
terreur  panique  fut  si  véhémente ,  qu'il  s'enfuit  cinq 
mil  hommes  sans  sçavoir  pourquoy. 

J'allay  droict  au  fosse,  et  l'alarme  estoit  cessée  que 
la  queiie  de  nos  troupes  fnyoit  dans  les  marests,  tant 
il  y  avoit  du  desordre:  présage  de  gens  estonnez,  ga- 
gnez ou  mal  affectionnez.  Lors  on  cogneut  la  faute 
qu'on  avoit  faite  de  mener  à  ce  siège  M.  d'Alençon, 
le  roy  de  Navarre  et  le  prince  de  Condé,  mal  con- 
tents, assistez  de  plusieurs  de  la  noblesse.  Ils  advertis- 
soient  journellement  ceux  de  La  Rochelle  de  tout  ce 
qui  se  deliberoit  dans  l'armée  ;  mesmes  les  ingénieurs 
et  soldats  de  la  ville  sortaient  en  habits  déguisez ,  es- 

C1)  Et  un  prince.  Le  duc  d'Aumale. 

toient  conduicts  par  eux  en  toutes  les  batteries,  tran- 
chées et  mines;  le  soir  retournoient  dans  la  ville  à 
seurte'.  Ces  princes  recogneurent  ceux  qui  esLoient 
mal  contents  en  ceste  armée,  dont  ils  se  treuverent  un 
si  grand  nombre,  qu'ils  tindrent  conseil  s'ils  change- 
roient  le  reste,  et  se  retirer  à  La  Rochelle.  Ceux  de  la 
ville  n'en  furent  d'advis,  craignans  qu'estans  receux 
dedans,  eux   n'en  fussent  plus  les  maistres. 

Il  se  fit  plusieurs  grandes  escarmouches,  sorties  de 
deux  et  trois  mil,  qui  leur  estoit  bien  aise'  pour  les 
advis  qu'ils  avoient;  souvent  ceux  qui  estoient  en 
garde  les  favorisoient.  La  confusion  augmente  depuis 
la  mort  de  M.  d'Aumalle,  qui  y  fut  tue' :  plusieurs 
parlements  furent  mis  en  avant  pour  tromper  les  uns 
et  les  autres.  Enfin  s'attaque  le  baslion  de  l'Evangile 
d'un  costé;  M.  de  Guise  donne  aux  cazemates  de 
l'autre:  il  réussit  ce  jour-là,  le  logis  fort  incommodé 
au  pied  des  ruynes  du  bastion.  Nous  gagnasmes,  avec 
M.  de  Guise,  quatre  traverses  ou  cazemates  du  fossé, 
d'où  il  se  retira,  et  nous  laissa,  Clairemont  Tallard, 
Grillon  et  moy ,  pour  la  garder.  A  l'arrest  de  la  nuict 
avec  cinquante  hommes  nous  soustinmes  une  sortie 
de  cinq  cents:  Clairmont  Tallard  fut  lue,  pour  ne 
m'avoir  voulu  croire  et  pour  estre  allé  au  devant 
des  ennemis  ;  nous  fusmes  contraincts  d'y  aller  avec 
luy ,  quoy  que  nous  devions  attendre  dans  les  caze- 
mattes  :  eux  repoussez,  et  nous  sans  secours,  fusmes 
contraincts  de  quitter  ce  que  nous  avions  gagné. 

Montgommery  vint  avec  une  armée  d'Anglais  ;  mais, 
voyant  la  canaque  enfoncée  dans  le  port,  flanquée 
de  deux  forts  en  terre ,  les  vaisseaux  ronds  et  leurs 
galleres  bien  ordonnées,  il  perdit  courage,  prenant 

excuse  sur  une  canonnade  qui  rompit  le  mas  de  son 
Admiralle,  tilée  des  canons  qui  estoient  en  terre  ,  et 
se  retira.  Je  m'estois  embarqué  pour  combattre  dans 
la  gallere  royalle,  et  jugeay  avec  les  autres  leur  peu 
de  cœur.  Sans  l'asseurance,  lettres,  advis,  prières  des 
brouillons  du  camp,  les  Rochellais  eussent  traicté 
vingt  fois,  et  mesme  ment  voyant  ce  secours  s'en  aller. 
Il  se  fit  plusieurs  mines;  les  enseignes  furent  portées 
à  un  assaut,  avec  tant  d'imprudence  et  inconsidera- 
tion,  que  tout  ressortissoit  à  la  perte.  Et  voyant  que 
la  maladie  du  sieur  de  Tavannes  rengregeoit ,  le  Roy 
envoya  quérir  le  sieur  de  Montluc,  qu'on  disoit  avoir 
beaucoup  de  réputation;  on  n'y  trouva  pas  ce  qu'on 
en  avoit  espéré  :  et  voulant  user  de  la  mesme  liberté 
que  le  sieur  de  Tavannes  usoit  avec  M.  d'Anjou,  blas- 
mant  ses  délices  et  sa  negligeance,  il  le  trouva  fort 
mauvais ,  parce  qu'il  n'avoit  la  mesme  expérience 
requise;  tellement  qu'il  ne  servit  de  rien,  et  s'en  re- 
tourna. 

La  résistance  de  La  Rochelle  donne  courage  à  tous 
les  autres  rebelles,  qui  accroissoient  journellement; 
plusieurs  blasment  ce  siège  et  le  conseiller  d'iceluy, 
duquel  ce  n'estoit  la  faute,  ains  de  ceux  qui  n'avoient 
exactement  suivy  ses  advis.  Aucuns  disoient  que  le 
sieur  de  Tavannes  faisoit  le  malade  pour  avoir  jugé 
l'entreprise  mal  aisée  ;  les  gens  de  bien  et  d'entende- 
ment, au  contraire,  que  le  conseil  estoit  très  bon, 
les  exécuteurs  mauvais  et  ignorans.  J'escrivis  au  sieur 
de  Tavannes  depuis  La  Rochelle,  qui  me  respondit 
briefvement  que  les  bons  et  les  mauvais  parloient 
selon  leurs  cœurs,  qu'il  avoit  conseillé  ce  qu'il  de- 
voit, qu'on  neluy  pouyoit  imputer  les  fautes  d'autruy. 

A  la  vérité,  s'il  eust  esté  à  ce  siège,  il  eust  bien  fait 
sortir  M.  d'Alençon  et  le  roy  de  Navarre  de  l'armée  , 
à  laquelle  il  eust  mis  un  meilleur  ordre  ;  infaillible- 
mentla  ville  eust  esté  prise  et  le  party  huguenot  ruyné. 
Il  avoit  esté  creu  trois  fois  mort,  et  prevoyoit  bien 
qu'il  ne  lapouvoit  faire  longue.  Le  Roy  et  la  Roynele 
vindrent  Voir  à  Chanteloup,  sept  lieues  de  Paris,  où  il 
estoit  malade  ;  il  leur  donna  plusieurs  bons  advis  et 
conseils,  entre  autres  qu'on  poursuivistle  siège  de  La 
Rochelle,  qu'elle  se  prendroit  enfin.  Il  fit  courir  une 
defence,  icy  insérée,  contre  ceux  qui  le  blasmoient 
d'avoir  donné  advis  d'attaquer  La  Rochelle. 

«  Pour  autant  que  quelques  uns  treuvent  à  dire  à 
la  façon  de  laquelle  a  esté  entreprise  ceste  guerre , 
pour  ne  s'estre  treuvez  aux  premières  délibérations, 
après  que  Sa  Majesté  eut  évité  les  surprises  de  l'Ad- 
mirai et  ses  adherens,  disent  qu'il  n'estoit  raisonnable 
d'entreprendre  la  guerre  en  tant  de  lieux  dans  le 
royaume;  qu'il  valloit  mieux  dresser  une  armée 
bonne  et  forte,  la  mener  en  Guienne  ou  Languedoc, 
sans  se  vouloir  amuser  à  La  Rochelle,  qui  tousjours 
se  fust  bien  prise  à  l'exemple  de  Calais;  que,  les  sus- 
dicts  pays  de  Guienne  et  Languedoc  réduits,  l'on  eust 
peu  aller  à  Ladicte  Rochelle  en  temps  plus  propre  que 
l'hyver  ;  tiennent  le  partement  de  Monsieur  trop  sou- 
dain, et  enfin  trouvent  à  dire  à  tout  ce  qui  s'en  est 
fait  jusques  icy  ;  taxent  quelques  capitaines  particu- 
lièrement ,  comme  si  les  choses  eussent  esté  faites 
hors  la  présence  de  Sa  Majesté,  et  qu'elle  n'eust  eu  le 
jugement  sain  comme  elle  a,  pour  sçavoir  prendre  le 
meilleur  party. 

«  Adiré  la  vérité,  il  y  a  quelque  apparence  en  leurs 

opinions,  qu'une  bonne  et  grosse  armée  dust  faire 
beaucoup  d'exécution  ;  mais  ils  ne  considèrent  pas 
que  ,  laissant  La  Rochelle  libre,  c'est  la  teste  par  où 
les  autres  se  gouvernent,  c'estoit  laisser  les  practiques 
d'Angleterre,  de  Flandres  et  autres  lieux  ouverts;  de 
sorte  que  pendant  que  l'armée  eust  esté  employée 
ailleurs,  une  descente  de  trois  mil  estrangers,  Anglais 
ou  Flamands,  eust  fait  sonslever  les  rebelles,  tant  de 
Bretagne  que  autres  deçà  la  Dordonne,  et  se  pouvoient 
mettre  en  campagne,  pour,  avec  huict  canons  qu'ils 
ont,  reprendre  toutes  les  villes  de  Poictou  qui,  pour 
le  peu  d'hommes  qui  se  sont  trouvez  au  commence- 
ment, ne  pouvoient  estre  garnies  d'autres.  La  sus- 
dicte  armée  estant  en  un  seul  lieu  réduire  la  Guienne, 
comme  dit  est,  ceux  du  Languedoc,  d'où  il  s'est  veu 
sortir  vingt  deux  mil  hommes  de  pied  pour  un  coup, 
sous  la  charge  du  sieur  d'Acier,  avec  les  rebelles  de 
Dauphiné,  Provence,  Bourgongne,  Auvergne,  Lyon- 
nais et  autres  lieux  circonvoisins,  se  pouvoient  mettre 
en  campagne. 

«Ainsi  voila  deux  armées  debout  pour  faire  un  grand 
ravage,  pendant  que  celle  du  Roy  eust  esté  attachée  à 
reprendre  les  villes  de  Guienne,  lesquelles  se  défendent 
à  ceste  heure,  comme  chacun  sçait:  et  de  desemparer 
après  s'y  estre  attaché,  cela  n'eust  peu  apporter  que  du 
desordre  et  défaveur,  outre  ce  que  les  princes  protesta ns 
eussent  plus  hardiment  délibéré  (voyant  lesdicts  rebelles 
en  campagne)  de  les  secourir,  et  lesquels  fussent  seule- 
ment allé  au  devant  du  secours.  L'on  pourroit  demander 
sous  quel  chef  eussent  marché  ces  forces-là  ;  mais  l'on 
sçait  comment  l'union  est  parmy  eux,  laquelle  engen- 
dre le  conseil,  et  le  conseil  le  chef,  à  l'exemple  de 

l'ordre  qu'ils  ont  mis  à  La  Rochelle  et  autres  villes  re- 
belles. Ainsi  Sa  Majesté'  sceutbien  peser,  comme  clair 
voyant,  tous  ces  inconvénients;  occasion  de  quoy  elle 
entreprit  d'assaillir  ses  ennemis  tout  à  un  coup  -,  et 
sçachant  bien  que  les  pays  de  Languedoc  et  Guienne 
seroient  bien  aisez  de  s'aycler  et  contribuer  quelque 
argent  dedans  leur  pays ,  pour  ayder  à  se  lever  de  la 
calamité  où  ils  se  voyent  rentrer  par  le  moyen  des- 
dicts  rebelles ,  à  ceste  occasion  furent  depeschez  le 
mareschal  d'Amville  et  Admirai,  gouverneurs,  aydez 
de  leur  argent,  afin  de  tenir  la  campagne.  Parquoy  Sa 
Majesté  s'est  trouvée  la  plus  forte ,  en  tenant  la  cam- 
pagne en  ces  deux  endroicts,  sans  que  cela  ait  incom- 
modé de  dresser  son  armée  pour  La  Rochelle,  où  il 
estoit  plus  que  nécessaire  de  depescher  promptement 
des  forces,  tant  pour  les  garder  d'envitailler  et  se  saisir 
des  isles,  afin  de  refroidir  l'espérance  que  les  Anglais 
avoient  de  la  secourir  par  la  mer,  mesme  en  temps 
d'hyver ,  où  les  entreprises  de  la  marine  reçoivent  tant 
d'incommoditez.  Et  fut  depesché  le  sieur  de  Biron 
avec  les  forces  qu'avoit  encor  Strosse  et  le  baron  de  La 
Garde,  chef  par  la  mer  pour  cest  efTect;  ayant  neant- 
moins  commandé  audict  sieur  de  Biron,  gouverneur 
de  Ladicte  Rochelle,  chercher  toutes  voyes  amiables 
avec  ceux  de  la  ville. 

«  Ceste  expédition  (encores  qu'ils  s'y  trouvassent  assez 
mal  fournis  d'hommes,  et  les  isles  saisies)  refroidit  tel- 
lement le  cœur  des  Anglais,  que,  ny  par  Montgom- 
mery  ny  tous  ceux  qu'ils  y  ont  envoyé,  les  Rochellais 
n'ont  sceu  obtenir  aucun  secours.  Et  de  dire  que  Mon- 
sieur soit  party  trop  tost,  tant  s'en  faut,  qu'il  est  party 
trop  tard  ;  car  on  sçait  bien  que  le  moyen  d'assembler 

une  armée  et  tenir  gens  ensemble  est  la  présence  d'un 
tel  pqjace  ;  et  s'il  ne  fust  party  au  temps  mes  me  qu'il 
est  party,  ce  peu  d'hommes  qui  est  là  s'en  alloit  dé- 
bander, les  forts  qui  sont  nécessaires  à  la  closture  du 
port  point  achevez.  Et  pource  qu'aucuns  pensent  la 
force  de  ladicte  ville  estre  extrême ,  ils  ne  considèrent 
pas  la  délibération  qui  fut  prise ,  qui  est  de  la  clorre 
avec  les  susdicts  forts,  tant  par  mer  que  par  terre;  et 
neantmoinssi  mondit  Sieur  trouvoit  qu'il  y  eust  appa- 
rence de  la  forcer,  pour  abréger  le  temps  menast 
l'artillerie  pour  en  esprouver  l'hazard  ;  et  où  cela  ne 
réussirait,  les  faire  serrer  avec  les  susdicts  forts,  afin  de 
pouvoir  dégager  sa  personne  de  là  avec  partie  des  forces 
pour  aller  ailleurs  où  le  service  du  Roy  le  requerroit. 
Partant  mondict  Sieur  sans  attendre  le  prin-temps, 
c'estoit  retarder  les  délibérations  du  dehors,  tant  des 
Protestans,  Anglais,  qu'autres. 

«  Ainsi  je  dits  que  ces  trois  endroicts  de  La  Rochelle, 
Guienne  et  Languedoc  assaillis  tout  en  un  coup,  cela 
les  a  gardé  se  mettre  en  campagne,  se  secourir  l'un 
l'autre,  et  à  défaut,  de  favoriser  leurs  négoces  et  affaires 
d'avec  les  estrangers.  Quant  à  Sancerre,  il  fut  advisé 
que  sans  incommoder  les  entreprises  il  estoit  aisé  de 
l'assaillir,  en  empruntant  les  forces  de  Picardie  pour 
lors  peu  empeschées,  qui  est  le  régiment  de  Serrioul , 
cinq  enseignes  de  Mets  des  vieilles  bandes,  et  quatre  ou 
six  enseignes  des  nouvelles,  et  de  l'artillerie,  dont  il  y 
en  a  assez  dans  l'arcenac  pour  oster  ceste  petite  ville, 
qui  semble  vouloir  servir  d'eschelle  pour  le  secours 
qui  viendroit  d'Allemagne,  et  aussi  un  brigandage 
ordinaire  pour  les  grands  chemins. 

«  Or  je  concluds  que  ces  quatre  entreprises  de  La  Ro- 
25.  26 

chelle,  Guienne,  Languedoc  et  Sancerre,  pour  les 
raisons  que  dessus,  ont  esté  fort  bien  délibérées  et  pour 
le  droict  de  la  guerre,  eu  esgard  aussi  que  le  plus  doit 
emporter  le  moins,  qui  estla  force  du  Roy  et  sa  bonne 
querelle,  et  que  l'une  des  quatre  ne  doit  estre  levée  ou 
retardée  en  façon  que  ce  soit ,  si  ce  n'est  par  la  force 
ou  voye  amiable,  aussi  pour  éviter  la  défaveur  que  la 
moindre  apporteroit  si  elle  estoit  abandonnée. 

«  Voila  quant  à  l'entreprise  qu'ils  disent  estre  si  mal 
considérée  :  et  si  cependant  ceux  de  dehors  (  il  s'entend 
les  Protestans)  vouloient  envoyer  quelque  secours,  Sa 
Majesté,  avec  ce  qu'elle  aura,  peut  faire  arrester  des 
forces  en  Allemagne  ;  aussi  la  gendarmerie  qui  repose, 
et  quelque  renfort  de  Suisses,  et  ce  qui  se  pourra  tirer 
des  susdicts  quatre  endroits,  se  treuvera,  au  pis  aller, 
une  belle  et  grande  armée  de  bonne  heure  debout 
pour  les  aller  combattre  jusques  près  le  Rhein ,  ou  sur 
l'advenue  qu'ils  prendront  :  ensemble ,  sauf  meilleur 
advis,  que  les  choses  sont  peu  à  craindre,  si  ce  n'est 
que  le  duc  d'Albe  vienne  à  faire  la  paix  ,  d'autant  que 
la  faveur  du  prince  d'Orange  portera  leurs  forces  en 
Flandres ,  lesquelles  ne  sont  assez  suffisantes  pour  les 
séparer  en  France  et  Flandres ,  s'ils  ne  veulent  estre 
battus.  Si  toutes  leurs  forces  vont  audict  Flandres, 
comme  il  est  à  présumer,  le  duc  d'Albe  et  le  Pays  Bas 
ne  peuvent  estre  vaincus  ny  conquis  en  une  saison  du- 
rant laquelle  Sa  Majesté  fera  ses  affaires  :  aussi  s'il  leur 
fait  teste,  et  qu'il  les  contraigne,  comme  il  a  accoustumé, 
sortir  dudict  pays,  et  ils  prenent  le  chemin  de  France, 
la  susdicte  armée  du  Roy  les  pourra  aller  rencontrer  j 
et  les  trouvant  harassez,  il  y  a  grande  apparence  de 
leur  ruyne.  Ainsi  est  nécessaire  que  Sa  Majesté  pour- 


SE1GNEEU   DE  TAVANJNE&.     [  I  5  ^  3]  \o$ 

suive  d'asseurer  son  Estât  pendant  qu'ils  seront  occupez 
ailleurs.  Et  si  ledict  duc  d'Albe  fait  la  paix  ,  faudra 
aussi  regarder  de  prendre  party.  Cependant  l'on  en 
peut  tousjours  bien  parler ,  pour,  si  lesdicts  rebelles 
vouloient  venir  à  la  raison,  Sa  Majesté'  demeurant  le 
maistre ,  sans  toutesfois  perdre  une  seule  heure  de 
temps,  s'ayder  de  la  force,  avec  toutes  les  diligences 
extrêmes  dont  on  se  pourra  adviser  ;  car  aussi  bien 
est-ce  tousjours  tenir  gens  ensemble  et  prests ,  attendant 
les  deportements  du  dehors,  mesme  de  l'Allemagne, 
où  neantmoins  il  ne  faut  oublier  de  négocier  vivement, 
afin  de  leur  oster  leur  impression ,  et  divertir  leurs 
mauvaises  entreprises  si  faire  se  peut. 

Ainsi  que  les  médecins,  ne  sçachans  les  causes  des 
maladies,  les  attribuent  aux  excez  des  malades  qui 
n'en  ont  point  fait  ;  de  mesme,  quand  il  advient  quel- 
que malheur  aux  hommes  ,  encores  qu'ils  se  soient 
gouvernez  avec  prudence  et  prévoyance ,  amis  et  en- 
nemis les  blasment,  nonobstant  que  s'ils  fussent  esté 
en  leur  place  Us  ne  pouvoient  faire  mieux.  Plusieurs 
ne  se  repentent  de  leur  conduitte,  encore  que  la  fin 
d'icelle  soit  desastrée,  parce  qu'ils  jugent  n'aller  point 
de  leur  faute,  et  qu'ils  ne  pouvoient  faire  mieux  pour 
lors ,  qu'il  y  a  des  coups  du  ciel  et  des  causes  incogneuè's 
ausquelles  on  ne  peut  résister,  et  en  toutes  les  actions 
humaines  divers  chemins  ;  que,  quand  ils  eussent  suivy 
celuy  qu'ils  ont  laissé,  il  leur  fust  peut-estre  advenu 
pis.  » 

Monsieur  estoit  esleu  roy  de  Pologne,  les  ambassa- 
deurs en  France,  au  contentement  du  roy  Charles, 
qui  desiroit  que  son  frère  en  sortist,  luy  estant  resté 
ceste  opinion  que  les  Huguenots  luy  avoient  gravée  9 

26*. 

qu'il  ne  seroit  absolu  qu'il  n'en  fust  dehors.  Il  sceut 
que  MM.  d'Anjou,  d'Alençon  et  le  roy  de  Navarre  es- 
toient  à  l'armée  mal  ensemble,  parce  que  M.  d'Anjou 
descouvrit  les  broûilleries  de  son  frère  d'Alençon  pour 
les  Huguenots  et  mal-contents,  de  quoy  il  avoit  ad- 
verty  Sa  Majesté:  le  Roy,  n'y  pénétrant,  comme  il  estoit 
nécessaire,  les  reconcilie.  Quelque  intelligence  qu'il  y 
eust,  La  Rochelle  estoit  reduicte  en  nécessité  sans  une 
barque  qui  y  entra  :  il  n'y  avoit  plus  de  poudre  ;  nous 
avions  attaqué  par  le  plus  fort ,  et  du  costé  mesme 
que ,  s'il  eust  esté  au  choix  des  Rochellais ,  ils  nous 
eussent  marqué  :  un  grand  fossé  taillé  dans  le  roc  en 
précipice,  un  bastion  avec  une  platte-forme,  un  grand 
rampait  de  quatre  vingts  pieds  de  large  ;  nous  avions 
surmonté  les  trahisons,  les  forteresses  et  le  temps;  il 
estoit  mort  trois  mil  hommes  dedans  ;  ils  se  fussent 
rendus  vingt  fois  sans  les  intelligences  du  dehors  :  le 
fossé  estoit  percé  en  quatre  lieux;  trois  grandes  brè- 
ches faictes ,  estions  à  vingt  pieds  du  dessus  du  ram- 
part ,  en  toutes  trois  couverts  de  manttlets  et  gallerie  ; 
estions  logez  dans  une  tour  ,  cinquante  pas  de  courtine 
sur  pilotis  preste  à  renverser,  deux  ou  trois  mines  en 
estât  de  jouer,  les  trois  quarts  du  bastion  de  l'Evan- 
gile à  nous  ;  ils  ne  pouvoient  éviter  leur  perte  quand 
il  se  propose  une  paix  generalle;  le  Roy  la  désire  pour 
chasser  son  frère  en  Pologne  ,  et  n'eust  voulu  qu'il  eust 
cest  honneur  de  finir  la  guerre,  au  contraire  qu'il  per- 
dist  sa  réputation. 

La  Royne,  voyant  son  fils  (sur  qui  elle  s'estoit  ap- 
puyée) en  voye  d'aller  en  Pologne,  et  qu'elle  est  forcée 
de  se  servir  du]  duc  d'Alençon  dont  les  humeurs  es- 
toient  contraires  aux  actions  présentes  ;  qu'il  y  avoit 


SEIGNEUR  DE  ÏÀVANNES.     [[  I  5  ^  3  j  4°^ 

infinis  mal-contents  par  la  France;  que  M.  dAmville 
ne  faisoit  rien  qui  vaille  en  Languedoc  ;  qu'elle  estoit 
en  soupçon  de  plusieurs,  craignoit  d'estre  contrainte 
de  retourner  à  ses  premiers  artifices;  se  souvient  que, 
pour  maintenir  un  gouvernement  indirect  ,  il  faut 
nourrir  les  troubles  et  guerre  civile:  cela  luy  fait  dési- 
rer la  paix.  M.  d'  Anjou ,  qui  se  fasche  à  La  Rochelle, 
est  aisé  à  persuader  sur  l'advis  qu'il  ne  faloit  ruiner  les 
Huguenots  entièrement,  à  ce  que  s'il  ne  se  trou  voit  bien 
en  Pologne,  le  roy  Charles  eust  affaire  de  luy  et  eust 
subjet  de  le  rappeler;  que,  le  royaume  de  Pologne 
composé  de  deux  religions,  ce  seroit  donner  une  mau- 
vaise opinion  aux  Polonais  de  vouloir  opprimer  les 
Huguenots  ,  veu  que  la  moitié  d'eux  estoient  Luthé- 
riens ;  que  pour  eslre  bien  venu  en  Pologne  il  faloit 
faire  la  paix  en  France  ;  qu'il  faloit  quitter  l'un  ou 
l'autre ,  ou  la  coronne  de  Pologne ,  ou  la  gloire  d'avoir 
ruyné  les  hérétiques;  à  quoy  il  faudroit  employer  un 
grand  temps  ;  et  que  cependant  n'allant  point  en  Po- 
logne ,  ils  procederoient  à  autre  eslection  ;  que  le 
roy  Charles  de^ii  oit  qu'il  y  allast ,  au  défaut  de  quoy 
il  le  traverserait  et  luy  deviendi  oit  ennemy.  Ainsi  de 
toutes  parts  se  résout  la  paix  honteuse  au  salut  des 
Huguenots,  que  les  événements  et  malheurs  de  France 
favorisent. 

J'allay ,  n'estant  aagé  que  de  dix  huict  ans,  treuver 
M.  d'Anjou  ,  pour  luy  dire  que  le  Roy  ne  perdoit 
qu'une  ville,  et  que  luy  y  perdoit  son  honneur  et  obs- 
curcissoit  toute  la  gloire  qu'il  avoit  acquise  au  passé. 
Je  le  vis  si  résolu  à  ceste  paix,  que  je  ne  luy  en  osay 
parler  ;  elle  fut  faite  pour  tous  les  rebelles  de  Langue- 
doc et  de  Guienne,  d'où  il  y  avoit  des  députez,  estant 


4-O0  [x^7^]     GASPARD   DE  SAULX, 

promis  seurté  à  tous  les  Huguenots,  et  exercice  de  leur 
religion  aux  villes  qu'ils  tenoient,  à  la  charge  qu'on 
n'entreroit  point  dans  La  Rochelle  le  plus  fort.  Airïsi 
d'un  party  ruyné,  dissipé  et  du  tout  perdu,  Dieu, 
pour  nos  péchez,  permit  miraculeusement  qu'il  fus t 
restauré  à  la  ruyne  de  ce  royaume,  pour  servir  de  sujet 
aux  troubles  de  la  Ligue  et  punir  nos  péchez.  M.  d'An- 
jou s'en  leva  avec  telle  honte  de  ne  l'avoir  prise,  qu'en- 
cores  estoit-il  plus  honorable  pour  luy  que  de  dire 
que  les  Bochelais  l'avoient  gagné  et  corrompu  par 
argent. 

La  Ligue  saincte  présente  la  bataille  à  Lochelly,. 
devenu  gênerai  par  la  mort  d'Ally;  il  la  refuse  pour 
avoir  defence  de  combattre  et  estre  son  armée  nouvel- 
lement refaicte  et  non  encores  bien  exercitée.  Apres  le 
siège  de  Navarrin,  qu'on  ne  print  point,  les  Vénitiens 
monstrerent  le  peu  d'asseurance  qu'il  y  a  aux  desseins 
composez  de  plusieurs  chefs  qui  ne  sçavent  profiter  de 
la  victoire.  La  bataille  de  l'Epante  avoit  fait  voir  aux 
Turcs  qu'ils  pouvoient  estre  defaicts  sur  la  mer,  dimi- 
nuant leur  audace;  seul  fruict  de  ceste  bataille,  pour 
laquelle  ne  fut  recouverte  l'isle  de  Cypre  ,  perdue 
l'année  devant.  Les  Vénitiens  s'excusent  de  la  paix  sur 
la  défiance  des  Espagnols ,  qui  se  couvrent  des  Fran- 
çais qu'ils  croyoient  leur  vouloir  faire  la  guerre,  et 
furent  contraincts  faire  mine  d'entrer  en  Provence. 
Les  Espagnols,  de  la  mauvaise  intelligence  de  la  saincte 
Ligue,  ont  plus  d'excuse  que  les  Vénitiens,  parce  qu'il 
est  vray  qu'il  ne  tint  qu'à  l'imprudence  des  Huguenots 
que  la  guerre  ne  leurfust  ouverte. 

Les  mines  mal-entendues  se  renversent  sur  les  en- 
trepreneurs ,  servent  quelquefois  de  peu  d'eflfect;  elles 

laissent  deux  pointes  sur  lesquelles  les  assiégez  se 
logent  pour  flanquer  la  bresche.  Les  peurs  qui  advien- 
nent  sans  sujet ,  et  sans  apparence  qu'elles  deussent 
estre,  sont  attribuées  à  la  mauvaise  affection  des  soldats 
ou  à  ce  qu'ils  sont  mal  ordonnez,  ou  en  soupçon  delà 
valeur  de  leur  chef  et  de  la  leur,  ou  en  doute  de  tra- 
hison ;  estiment  et  craignent  leurs  ennemis,  se  mespri- 
sent  eux-mesmes.  Il  s'y  peut  pourvoir  ainsi  :  les  chefs  , 
ou  un  homme  à  la  valeur  duquel  ils  se  fient  du  tout , 
doivent  tousjours  se  treuver  à  la  teste,  porter  l'alarme 
aux  soldats  sans  la  recevoir  d'eux  ;  leur  faisant  prendre 
les  armes  sans  tumulte,  tancent,  injurient,  frapent 
ceux  qui  se  laissent  prévenir  de  la  peur,  qui  jettent 
de  faux  bruits  et  cris  indecens;  asseurent,  enhardissent 
par  paroles  généreuses  les  tiedes  ;  les  ordonnent  bien, 
à.  ce  qu'ils  sçachent  à  l'alarme  ce  qu'ils  ont  à  faire ,  où 
marcher,  où  se  ranger,  qui  les  doit  soustenir,  et 
comme  ils  doivent  combattre  ;  prévenir  leurs  opinions, 
desraciner  leur  peur  par  harangues  et  propos  communs 
entre  les  soldats  ;  parlant  mal  des  ennemis ,  mespriser 
eux,  leurs  capitaines,  leurs  desseins,  et  exalter  les 
siens,  leur  faire  croire  qu'un  en  vaut  dix. 

Le  roy  Henry  IV  en  a  monstre  l'exemple  qui  luy  a 
réussi  :  disoit  tousjours  que  les  ennemis  estoient  defaicts 
ou  qu'il  les  deferoit ,  avant  qu'il  y  eust  apparence  ;  di- 
soit qu'ils  dernandoient  paix,  pardon  et  salut  de  vie  : 
remplissant  les  soldats  de  si  bonne  opinion  de  luy  et 
d'eux-mesmes,  qu'il  advenoit  le  plus  souvent  ce  qu'il 
disoit  ,  contre  son  espérance.  Il  ne  se  doit  souffrir 
qu'aucuns  prisent  devant  eux  les  ennemis  en  sorte  que 
ce  soit  ;  n'endurer  que  les  peu  vaillans  et  inexperi- 
mentez  allent  à  la  guerre.  Des  petits  malheurs  s'engen- 

cirent  les  grands,  et  premier  que  d'assaillir  ny  de 
courir,  se  meltre  en  estât  de  se  défendre  et  soustenir. 
De  Tordre,  delà  bonne  opinion  et  des  remonstrances, 
dépend  le  moyen  d'éviter  ces  terreurs  paniques,  très* 
dangereuses  s'il  n'y  est  poûrveu  à  temps  et  prudem- 
ment. Il  n'y  a  rien  de  si  contagieux  que  la  peur  :  elle 
oste  le  sens  et  l'entendement  au  premier  mouvement 
quand  on  est  surpris,  et  s'aggrave  et  augmente  gran- 
dement, voyant  la  peur  et  la  fuitte  de  ceux  qui  sont 
proches  et  en  mesme  desordre. 

La  paix  est  nécessaire  aux  roys,  dommageable  aux 
rebelles;  et  d'autant  que  le  roy  Louys  onzième,  les 
roys  Charles  et  Henry  IV  l'ont  bien  entendu,  s'en  sont 
bien  aydez,  et  de  nouveau  la  roy  ne  Marie  à  l'endroit 
du  prince  de  Condé  et  des  princes  ses  adherans,  d'au- 
tant y  eust  il  d'ignorance  aux  maisons  de  Bourgongne  , 
Bourbon,  Coligny  et  de  Lorraine,  de  faire  la  paix,  se 
fier  ou  sousmettre  à  leurs  ennemis,  qui  les  ont  abbaissé 
et  ruiné  après.  Il  ne  faut,  s'il  est  possible,  venir  aux 
armes  contre  son  prince  ;  mais  lors  qu'on  a  mis  l'espée 
au  poing,  faut  jetter  le  fourreau  au  feu,  et  ne  penser 
de  jamais  l'en  pouvoir  retirer;  autrement,  pour  l'espoir 
de  revenir  au  repos ,  il  ne  se  fait  rien  qui  vaille.  La 
moins  dommageable  paix  est  celle  qui  laisse  les  armes 
en  la  main,  et  cantonne  en  lieu  où  l'on  ne  puisse  estre 
opprimé,  ou  soudainement  estre  contrainct  de  rece- 
voir commandements  contraires  à  sa   manutention  , 
tant  pour  les  finances  que  pour  les  armes  :  les  roys  re- 
cogneuz  ont  tant  de  pouvoir,  que  par  la  paix  ils  dissi- 
pent les  factions.  Qui  a  esté  déclaré  ennemy  de  Leurs 
Majestez,  puis  les  obeyr,  c'est  estre  soumis  à  ses  con- 
traires, c'est  présage  de  mort  et  de  perte,  laquelle 

n'advenant,  c'est  vivre  sans  honneur,  pouvoir,  grades 
ny  autorite',  tousjours  en  danger,  en  méfiance,  estant 
licite  aux  supérieurs  d'oster  la  vie  quand  ils  veulent 
inventer  nouvelles  ofïences  pour  avoir  prétexte  de 
venger  les  vieilles  injures.  Demeurant  fort  en  paix  , 
l'on  est  asseuré,  et  foible,  mesprisé  ;  infinis  affronts, 
hontes,  reproches  adviennent  :  voir  ses  amis,  ses  pa- 
rens  et  ceux  qui  ont  esté  de  son  party  aux  prisons, 
aux  gibets,  sous  de  nouveaux  prétextes  journellement 
oppressez,  la  mort  est  plus  douce  que  l'accord. 

Plusieurs  disent  qu'il  valoit  mieux  que  M.  du  Mayne 
beust  de  poison  que  la  paix,  ayant  snrvescu  sa  fortune, 
abandonné  de  tous ,  sans  seurté  qu'aux  pieds  de  ses 
ennemis,  et  à  leur  miséricorde.  Il  y  a  deux  sortes  de 
se  soubmettre  aux  princes  nos  souverains  :  se  jetter  du 
tout  entre  leurs  mains,  ou  que  par  la  paix  ils  demeu- 
rent en  créance  de  ne  pouvoir  ruiner  le  party  con- 
traire sans  hazarder  le  leur.  Deux  exemples  sont  pré- 
sents :  l'un  de  ceux  de  la  Ligue,  qui  se  sont  soubmis 
par  la  paix  du  roy  Henry  IV,  d'autant  plus  durable 
qu'ils  ont  moins  d'honneur  et  de  pouvoir  ;  et  des  Hu- 
guenots, qui  subsistent  en  opinion  du  prince  de  ne  les 
pouvoir  aisément  ruiner,  non  qu'ils  laissent  pourtant 
d'estre  en  péril  ;  et  si  le  Roy,  pour  avoir  esté  avec  eux, 
ne  les  favorisoit,  ils  courroient  à  leur  ruine  en  Testât 
auquel  ils  sont.  Iceux  font  voir  la  faute  de  M.  du  Mayne, 
qui  pouvoit  demeurer  avec  son  party  entier,  pour  re- 
commencer quand  il  luy  eust  pieu  ,  au  lieu  qu'il  a 
donné  temps  au  Roy  de  traicter  avec  tous  les  particu- 
liers qui  l'ont  laissé  seul;  et  le  pis  est  qu'en  traictant 
ils  sont  tellement  offencez  ,  qu'ils  ne  se  peuvent  rejoin- 
dre à  luy.  La  paix  est  doncques  profitable  aux  roys , 

et  dommageable  aux  rebelles  ;  et  si  les  Huguenots 
se  sont  bien  treuvez  de  plusieurs  paix  ,  la  mort 
des  roys,  les  intelligences  de  la  Cour,  mauvais  gou- 
vernement des  Catholiques  en  sont  cause  :  ce  n'a 
pas  esté  par  faute  de  faire  la  paix  que  M.  duMayne 
s'est  perdu  ,  mais  pour  avoir  pensé  et  espéré  à  icelie, 
qui  l'a  empesché  de  faire  absolument  la  guerre,  regar- 
dant tousjours  trop  comme  il  en  pourroit  sortir.  Pour 
traicter  avec  les  souverains  offencez,  faut  s'esloigner 
de  les  plus  voir,  ou  demeurer  fort,  ou  se  jetter  à  leurs 
pieds ,  toutes  lesquelles  conditions  ne  vallent  guiere. 

En  guerre,  qui  entreprend  a  l'avantage  :  le  premier 
coup  en  vaut  deux  ;  il  estourdit  et  affoiblit  les  mem- 
bres nécessaires  à  ses  ennemis;  pour  se  défendre  les 
empesché  à  se  parer  et  les  garde  d'assaillir  ;  l'agrçsseur 
fait  les  préparatifs  et  intelligences  telles  qu'il  les  veut  : 
pareillement  à  la  guerre ,  ceux  qui  viennent  au  com- 
bat et  chargent  les  premiers  ont  l'avantage ,  portent 
plus  de  terreur  et  plus  de  valeur. 

Les  ennemis  reconciliez  sont  dangereux  :  ce  qui  a 
esté  peut  estre  ;  c'est  imprudence  d'employer  celuy  qui 
vient  d'abandonner  son  party  pour  venir  en  un  autre, 
sans  bien  considérer  le  sujet  qu'il  en  a.  Des  enfans  ny 
des  fols  n'eussent  creu  La  Noue  qui  promettoit  de  faire 
rendre  La  Rochelle;  estant  plein  d'injures  récentes, 
ayans  esté  massacrez  tous  ses  amis ,  parens  et  chefs  de 
party,  sa  trahison  estoit  excusable.  Ceste  fiance  n'a 
nuist  au  roy  Henry  IV;  par  son  extrême  bonne  fortune 
tournoit  à  son  profit  toutes  les  règles  et  maximes  d'Es- 
tat,  qui,  estant  violées,  en  eussent  ruiné  plusieurs 
autres  ;  son  bon  heur  a  tourné  les  poisons  en  medica- 
mens  salutaires  3  et  s'est  treuvé  bien  peu  de  ceux  de  la 

Ligue  qui  luy  ayent  manqué,  quoy  qu'imprudemment 
le  lendemain  qu'ils  s'estoient  mis  avec  luy  il  se  com- 
mettent dans  leurs  mains;  mais  Dieu  avoit  ordonné  de 
sa  conservation  pour  lors. 

Ainsi  que  les  petits  modelles  ne  réussissent  en  grands, 
ainsi  il  y  a  de  la  différence  entre  ceux  qui  ont  com- 
mandé aux  grandes  armées,  et  à  ceux  qui  en  ont  con- 
duit des  petites.  Tel  mènera  cent  chevaux,  qui  n'en 
sçauroit  mener  mille  ;  tel  mil ,  qui  ne  pourra  conduire 
une  armée  :  aucuns  ne  sçauroient  rien  faire  qu'en  leur 
pais  ;  tirez  les  en,  ils  se  perdent  en  confusion  ;  et  ne  faut 
penser  qu'un  homme  qui  fait  bien  en  un  gouvernement 
face  bien  par  tout.  J'ay  cogneu  en  opinions  contraires 
plusieurs  princes  qui  y  ont  esté  trompez.  Ceux  qui  font 
bien  dans  les  grandes  armées  réussissent  par  tout.  J'ay 
veu  aux  guerres  huguenottes  et  de  la  Ligue  les  vi- 
comtes Mouvant ,  Mombrun,  Montluc,  Viques,  Les- 
Diguieres,  Sainct  Vidal  et  plusieurs  autres,  qui  fai- 
soient  merveilles  aux  provinces,  et  demeuroient  muets 
dans  les  grandes  armées  :  le  bien  commander  à  icelles  ne 
s'acquiert  du  tout  par  expérience  ;  il  y  faut  du  sens  na- 
turel beaucoup;  et  ceux  qui  réussissent  dans  leurs  petits 
gouvernements,  et  nommément  dans  les  montagnes, 
comme  Les-Diguieres,  c'est  parce  qu'ils  sçavent  les 
chemins,  les  destours  et  les  pais  :  ostez  les  de  là,  ils 
sont  pareils  aux  escoliers,  qui,  pour  avoir  apris  une 
partie  d'un  livre  par  cœur,  pour  le  sçavoir  bien  reci- 
ter, et  n'en  sçachant  point  d'autres,  ne  peuvent  estre 
dits  scavants. 

ï 

Un  gênerai  ou  capitaine ,  pour  haine  qu'il  porte  à  ses 
envieux ,  sous  espérance  de  conduire  quelque  menée 
pour  se  venger  d'eux,  ne  doit  favoriser  ses  ennemis 

par  levée  de  siège,  composer  en  une  place  ou  ailleurs, 
faire  durer  la  guerre ,  ne  combattre  point  en  dessein  de 
se  venger  de  ses  malveuillans  :  c'est  se  venger  de  soy- 
mesme  par  la  perte  de  son  honneur*,  laisser  le  gênerai 
pour  offence  particulière,  c'est  ruyner  son  honneur j 
qui  doit  estre  plus  cher  que  toute  autre  passion.  Oui 
se  levé  par  paresse  ou  désir  de  repos  de  présent,  en  es- 
poir de  faire  en  un  autre  temps  meilleur  efïëct,  qu'il 
considère  si  la  perte  du  présent  certain  est  plus  préju- 
diciable que  l'événement  fortuit  :  ce  qui  se  pert  pré- 
sentement ne  se  peut  recouvrer  semblable.  L'armée 
doit  estre  opposée  à  l'armée  ;  et  que  la  peur  ou  la  ven- 
geance contre  ceux  du  mesme  party  ne  nous  forment 
des  excuses  pour  s'esloigner.  Tous  ceux  qui  entrepren- 
dront contre  l'Estat,  et  n'ont  moyen  de  disputer  la 
campagne,  se  perdront  dez  l'heure  qu'ils  seront  ré- 
duits sur  la  défensive  dans  les  villes  ;  et  ne  faut  croire 
qu'une  d'icelles  veuille  souffrir  la  rigueur  de  la  guerre 
pour  le  salut  des  autres  :  s'ils  estoient  possédez  de 
grande  quantité  de  gens  de  guerre ,  encore  se  ren- 
droient-elles  les  unes  après  les  autres:  les  armées ,  quel- 
que foibles  qu'elles  soient,  si  elles  ne  demeurent  en 
présence  de  leurs  contraires,  les  fortes  font  des  ex- 
trêmes progrez  à  leur  perte. 

Il  n'y  a  nulle  ville  imprenable  sans  secours;  le  plus 
emporte  le  moins  :  l'espérance  que  l'on  avoit  an  passé 
aux  frequens  changemens  de  la  France ,  faisoit  tenir 
six  et  sept  mois  les  assiégez,  aussi  que  l'on  n'entendoit 
pas  alors  le  moyen  de  les  prendre.  Si  les  Rochelais 
n'eussent  esté  advertis  par  les  intelligences  du  dehors, 
s'ils  se  fussent  peu  fier  en  la  foy  des  roys,  ils  n'eussent 
résisté  ;  ainsi  leur  incrédulité  les  sauve.  Que  Ton  ne  se 

précipite  point  ;  qu'on  marche  pied  à  pied  ,  faisant 
les  tranchées  fortes ,  flanquées  et  en  bonne  défense  , 
Ton  se  rend  maistre  des  dehors ,  de  la  contrescarpe , 
avec  le  temps  du  fossé  et  du  rempart.  Se  contenter 
d'avancer  trois  et  quatre  pieds  par  jour;  sur  la  fin  te- 
nant les  gardes  fortes,  empescher  les  desastres  et  de- 
sordres ;  n'envoyer  plus  de  vingt  ou  trente  hommes 
pour  gagner  un  avantage,  bien  soustenus  ;  et  faire  le 
logis  avec  le  pic  et  la  palle,  aidé,  favorisé  des  canon- 
nades, n'hazardant  qu'à  propos,  conservant  la  répu- 
tation et  le  courage  des  siens  :  toutes  forteresses  sont 
prenables  si  elles  ne  sont  secourues  d'une  armée  en- 
tière. Tous  lesquels  admonestemens  pour  la  guerre 
j'escris  pour  servir  à  mes  proches  parens. 

Henry  troisième,  roy  de  France,  et  François  duc 
d'Alençon  son  frère,  ont  eu  les  plus  belles-  fortunes  que 
prince  pourroit  souhaiter,  s'ils  s'en  fussent  sceu  pré- 
valoir. Le  roy  Henry ,  encores  que  voluptueux  et 
addonné  à  ses  plaisirs,  avoit  esté  assisté  de  si  bons 
capitaines  estant  jeune,  qu'il  avoit  acquis  grande  ré- 
putation aux  victoires  de  Jarnac  et  Montcontour  :  fa- 
vorisé de  tous  les  soldats  et  noblesse  de  France  ,  aymé 
de  sa  mère,  royne  puissante,  fut  par  sa  bonne  répu- 
tation esleu  roy  de  Pologne  -,  s'il  se  fust  opiniastré  à 
La  Rochelle,  il  Feust  prise  ,  eust  emporté  en  Pologne 
tout  l'honneur  de  la  France.  Il  treuvoit  bonne  son 
élection  au  commencement,  et  s'en  degousta  tost  après, 
envoyé  par  la  violence  de  son  frère  :  les  Huguenots 
ont  voulu  dire  qu'il  luy  fut.  promis  qu'il  n'y  demeu- 
reroit  guieres  ,  sous  l'espoir  de  la  mort  du  roy  Charles, 
laquelle  advenue,  le  voilà  roy  des  deux  royaumes.  Il 
eust  peu  persuader  aux  Polonais  de  le  laisser  venir  en 

France,  leur  promettant  de  retourner,  laissant  le  com- 
mandement aux  palatins,  chacun  en  sa  province  ; 
et  quand  bien  il  eust  esté  contrainct  de  s'en  venir, 
comme  il  fit  ,  les  Polonnais  l'attendirent  deux  ans 
avant  que  procéder  à  la  nouvelle  élection,  luy  don- 
nèrent moyen  d'exécuter  ce  à  quoy  sa  bonne  fortune 
le  convioit. 

Arrivant  en  France,  il  devoit  donner  la  paix  aux 
Huguenots,  se  coronner,  s'asseurer  de  ses  frères,  lais- 
ser sa  mère  régente ,  dresser  une  armée  contre  le 
Turc;  en  mesme  temps  l'empereur  Maximilien  mou- 
rut, et,  ayant  des  forces  sur  pied,  il  eust  donné  un 
grand  coup  à  l'élection  imperialle  ;  faire  courir  le 
bruit  qu'il  alloit  contre  le  Moscovite,  entrer  en  armes 
en  Allemagne  pour  s'en  retourner  en  Pologne  ;  les 
Allemands,  voyant  les  forces  pies  d'eux,  l'eussent  esleu 
empereur ,  aydé  de  l'argent  et  conduite  qu'on  y  eust 
employé.  Mener  ses  frères,  beaufreres,  princes,  et 
tous  les  remuans  et  capitaines,  pour  éviter  les  mouve- 
ments en  son  absence.  Et  quand  il  ne  fust  esté  esleu 
empereur,  joint  aux  Ongres  et  Allemands,  il  pouvoit 
entreprendre  de  donner  une  bataille  aux  Turcs  ;  eust 
tiré  cinq  mil  chevaux  et  vingt  mille  hommes  de  pied 
français,  vingt  mil  Suisses,  pour  cest  effect;  du  moins 
il  eust  maintenu  les  deux  royaumes,  ou  fust  esté  em- 
pereur, et  eust  tante  le  dessein  de  Turquie.  Quand  il 
se  fust  perdu  en  ces  généreuses  entreprises,  c'eust  esté 
plus  honorablement  que  perdre  son  royaume  et  sa 
vie,  comme  il  a  fait  despuis,  s'amusant  à  se  défendre 
au  lieu  d'assaillir.  Tout  aydo'it  à  ceste  entreprise  :  Se- 
lim  mourut,  laissa  Amurat,  son  fils,  ignorant;  l'em- 
pereur Maximilien  ensevely  en  ce  mesme  temps.  Pour 

embrasser  ces  hauts  desseins  les  courages  eslevez 
sont  nécessaires,  lesquels  Dieu  ne  donne  qu'à  ceux 
qu'il  luy  plaist,  et  quand  il  veut  abaisser  ou  exalter 
les  coronnes.  Ce  prince  en  portoit  deux  en  sa  devise, 
avec  ces  mots  :  JJltima  manet  in  cœlo  ,  témoignant  ne 
vouloir  rien  entreprendre  davantage  ;  perdit  premiè- 
rement la  couronne  de  Pologne  ,  après  celle  de  France, 
et  mit  en  doute  la  trois  iesme. 

Les  princes,  généraux  et  conducteurs  des  armées 
qui  demeurent  plus  en  chambre  qu'à  cheval,  ne  font 
rien  qui  vaille;  il  faut  tenir  les  conseils  armés,  tous- 
jours  agir.  Tel  estoit  M.  de  Guise,  tel  le  roy  Henry  IV; 
le  roy  Henry  III  et  M.  du  Mayne,  au  contraire,  te- 
nans  leurs  conseils  emplumez  aux  cabinets,  armez  en 
campagne.  Pour  conserver  faut,  cependant  que  leurs 
ennemis  estoient ,  entreprendre  ;  entreprenant  on  est 
sur  ses  gardes,  et  celuy  que  l'on  assaut  n'entreprend, 
pour  n'estre  occupé  qu'à  se  défendre,  et  qui  assaut  est 
souvent  victorieux. 

M.  d'Alençon  ,  ambitieux,  inconstant,  pour  n'a- 
voir participé  à  la  Sainct  Barthélémy  favorisa  le  prince 
de  Gondé ,  ceux  de  Montmorency  et  les  Huguenots  : 
son  frère  estant  en  Pologne,  il  résout  de  prendre  les 
armes  avec  les  mal-contans  et  Huguenots,  se  déclarer 
chef  des  Estats  opprimez  de  la  chrestienté.  Son  entre- 
prise est  descouverte,  Mongommery  pris  en  Norman- 
die, et  luy  tenu  au  bois  de  Vincennes  demy  prison- 
nier du  roy  Charles,  accusé  d'avoir  voulu  entrepren- 
dre sur  Sa  Majesté  à  Sainct  Germain,  dequoy  il  y 
avoit  apparence,  par  quatre  cens  chevaux  huguenots 
qui  donnèrent  jusques  là  auprès.  En  Tan  1 574,  le  Roy 
malade,  ceste  descouverture  donne  moyen  à  la  Roy  ne 

défaire  mettre  prisonniers,  avant  la  mort  de  Sa  Ma- 
jesté, les  mareschaux  de  Montmorency  et  de  Cosse', 
retenir  prisonniers  M.  d'Alençon  et  le  roy  de  Navarre; 
faisant  terreur  à  ceux  qui  voudroient  entreprendre 
d'emmener  des  enfans  de  Fiance,  par  l'exécution  de 
La  Molle  et  Coconnas,  qui  Favoient  entrepris. 

Le  Roy  mort,  la  Royne  mené  prisonniers  lesdits 
sieurs  d'Alençon  et  roy  de  Navarre  au  devant  du  roy 
Henry  troisiesme,  qui  venoit  de  Pologne  ;  depuis,  fai- 
sant bonne  mine,  ils  curent  liberté  à  son  arrivée  en 
France.  Continuans  leurs  pratiques  ,  M.  d'Alençon 
s'en  alla  de  la  Cour,  et  les  princes  de  Condé,  la  mai- 
son de  Montmorency  et  tous  les  Huguenots  prindrent 
les  armes  avec  luy,  descouvrant  la  pratique  de  long 
temps  commencée  ;  se  joignent  à  Casimier,  qui  amené 
huict  mil  reistres  ,  marche  droict  à  Paris.  Le  roy 
Henry  troisiesme,  conseillé  de  faire  la  paix,  accorde 
tout  ce  que  son  frère  veut:  les  duchez  d'Anjou  et  de 
Berry  luy  sont  donnez  pour  augmentation  d'apen- 
nage,  seurté  des  Huguenots,  et  tenue  des  estats  géné- 
raux en  France.  S'il  ne  fust  point  venu  à  la  Cour,  et 
se  roidir  contre  les  artifices  de  sa  mère,  patienter  avec 
les  Huguenots,  mettre  les  estats  généraux  en  toute 
force  et  liberté,  qui  eussent  osté  les  imposts  et  subsi- 
des, lesdits  estats  n'eussent  eu  l'œil  qu'à  luy;  infailli- 
blement il  se  fust  fait  grand  duc  des  Français,  laissant 
le  Roy  son  frère  avec  peu  d'authorité  ;  fust  esté  appelle 
des  Estats  de  Flandres,  et  de  tous  les  autres  opressez 
par  les  princes  d'Italie,  eust  eu  toute  puissance  en  la 
chrestienté,  eust  esté  nommé  le  dompteur  des  tyrans, 
vray  Hercules ,  selon  son  surnom ,  comme  ayant  vaincu 
les  monstres. 

Au  lieu  de  cela,  il  se  laisse  gagner  à  la  Royne,  qui 
le  menace  que  le  Roy  se  jetteroit  entre  les  bras  de 
M.  de  Guise  à  son  préjudice  ;  se  laisse  vaincre  aux 
voluptez,  aux  femmes  que  sa  mère  luy  donne.  L'im- 
prudence huguenotte  aide  fort  à  rompre  ce  beau  des- 
sein, estant  en  telle  défiance,  qu'ils  vouloient  voir  tout 
ce  qu'il  escrivoit  et  faisoit;  et  s'estoit  picqué  avec  Bussy, 
mignon  dudict  sieur  d'Alençon ,  tache  du  sang  de  son 
cousin ,  marquis  de  Resnel ,  qu'il  tua  à  la  Sainct  Bar- 
thélémy, lequel  Bussy,  offencé  des  Huguenots,  le  di- 
vertit. Tellement  que  Monsieur,  faisant  le  malade,  eut 
la  paix  pour  luy  en  augmentation  d'apennage;  promet 
secrettement  la  ruine  des  Huguenots  qu'il  avoit  assis- 
tez, et  de  rendre  vaine  l'assemblée  des  estats -,  luy 
ayant  esté  monstre  qu'il  y  avoit  interest,  parce  que  le 
Roy  n'avoit  point  d'enfans,  il  pouvoit  obtenir  la  cou- 
ronne; et  luy  faisoit-on  peur  de  M.  Guise,  duquel  le 
Roy  disoit  estre  contrainct  se  servir  au  défaut  de 
luy. 

La  paix  faicte,  les  reistres  renvoyez,  les  Estats  fu- 
rent convoquez  à  Blois,  et  pour  les  empescher  de  met- 
tre quelque  ordre,  et  de  lier  les  mains  au  Roy,  la 
guerre  des  Huguenots  est  résolue,  dont  est  déclaré 
chef  M.  d'Alençon,  assisté  de  gens  qui  l'induisoient  à 
bruslemens  et  cruautez  contre  les  Huguenots,  pour  le 
rendre  irréconciliable  avec  eux.  De  là  vint  que  la  re- 
formation qu'on  pretendoit  par  les  estats,  et  rabais 
des  subsides,  tourna  en  fumée,  et  le  fruit  de  ceste  en- 
treprise fut  l'origine  de  la  ligue  de  Peronne.  L'extinc- 
tion d'une  guerre  est  source  d'une  autre  plus  grande  : 
laissant  la  querelle  juste  qu'il  avoit  de  demander  le 
bien  et  descharge  du  peuple  du  royaume,  il  monstre 

n'avoir  rien  entrepris  que  pour  son  particulier  ;  et  ne 
fit  rien  qui  vaille  depuis. 

Toutes  les  villes  qui  firent  la  Sainct  Barthélémy  et 
tuèrent  les  Huguenots  pour  obéir  au  Roy  et  cher- 
cher les  moyens  de  paix ,  sont  celles  qui  ont  este'  les 
premières  à  commencer  la  Ligue;  la  raison  y  est  appa- 
rente, parce  qu'elles  craignoient  que  le  roy  de  Na- 
varre, venant  à  la  couronne  estant  huguenot,  ne  les 
recherchast  pour  ladicte  Sainct  Barthélémy  ;  ainsi 
pensant  en  vain  estouffer  une  guerre,  s'en  enflame 
une  autre. 

Dieu  par  les  péchez  destrone  les  roys,  et  assit  sou- 
vent leurs  vallets  en  leurs  places  ;  et  quand  après  il 
est  satisfaict  par  repentance  ou  chastiment,  il  resta- 
blit  Leurs  Majestez  en  leurs  royaumes;  souvent,  estant 
résolu  de  les  ruiner  revocque  sa  sentence,  comme  celle 
de  ceux  de  Ninive^  Il  nous  a  donné  libéral  arbitre,  sa 
bonté  nous  admonneste  de  nostre  devoir  :  le  prognostic 
de  guerre  sont  les  péchez  des  princes  et  des  peuples , 
ainsi  que  le  sang  et  les  larmes  respanduës,  les  maux 
soufferts,   lamentations   et  prières  des  affligez,   sont 
avantcoureurs  de  la  paix  :  humainement  nous  voyons 
plusieurs  fautes ,  dont  si  nous   en  eussions  évité  une 
nous  ne  fussions  esté  ruynez;  et  y  pensant,  nous  ad- 
voiïons  que  quand  nous  les  faisions  nous  estions  pos- 
sédez d'ailleurs  que  de  nous,,  ou  avions  perdu  l'enten- 
dement ,  parce  que  les  idiots  ny  enfans  n'en  eussent 
faictes  de  pareilles,  nos  jugements  rendus  si  infirmes 
que  le  blanc  nous  paroissoit  noir  ;  les  raisons  estoient 
cachées,  le  faux  en  évidence*,  prenions  le   mauvais 
chemin  pour  le  salutaire. 

Cela  fait  croire  que  le  mal  ne  vient  du  tout  de  nous> 

aïns  de  la  punition  de  Dieu  qui  nous  sille  yeux  et 
oreilles,  souvent  conduits  comme  si  nous  songions* 
Nous  recognoissons  quelquesfois  nos  manquements,  et 
voyons  que  nous  ne  sommes  en  bon  estât  ;  mais  nous 
y  sommes  tirez  par  secrets  jugements  de  la  divinité', 
et  semble  que  nos  pieds  nous  portent  mal  gré  nos  in- 
telligences, s'il  est  permis  de  référer  aux  conduittes 
humaines  les  fautes  d'Estat,  lesquelles  non  faictes 
eussent  changé  les  événements. 

Aucuns  disent  qu'il  fut  facile  aux  Huguenots  de 
faire  la  guerre,  treuvant  les  roys  pupiles,  une  royne 
ambitieuse  favorable,  le  royaume  en  deux  factions y 
deux  grandes  maisons  ennemies,  le  prétexte  de  la  re- 
ligion spécieux,  les  subjects  aguerris  mal  contents  de 
la  paix  et  reddition  des  villes  aux  Espagnols.  La 
mesme  facilité  fut  d'abbaisser  les  Huguenots  lors  que 
chacun  se  faschoit  de  la  guerre,  que  les  roys  furent 
majeurs.  Il  fut  aussi  aisé  à  ceux  de  la  Ligue  (ayant  la 
Royne  pour  eux,  les  peuples  ennuyez  de  subsides, 
un  Roy  fort  timide  et  beaucoup  de  gens  mal-contents, 
des  mignons  hays  en  crédit)  d'entreprendre,  combien 
qu'ils  y  treuverent  plus  de  difficulté  que  les  Hugue- 
nots, pour  estre  le  roy  Henry  III  majeur.  La  facilité 
de  ruyner  la  Ligue  advint,  parce  que  la  chance  fut 
tournée,  les  commandements  sous  M.  de  Guise  géné- 
reux et  actifs  au  commencement  contre  un  roy  craintif 
et  aymant  le  repos,  changez  à  la  fin  sous  Henry  IV, 
semblable  en  actions  à  M.  de  Guise  ,  contre  M.  du 
May  ne,  lequel  estoit  pareil  au  roy  Henry  III  au  de- 
sir  de  volupté,  timidité  et  repos  ;  les  peuples  fort  las 
de  la  guerre,  les  partisans  en  meffiance,  practiquez 
par  dons  et  promesses  qu'ils  estimoient  seures  parce 

quelles  esloient  avec  la  paix ,  et  celles  de  M.  du  Mayne 
par  la  continuation  de  là  guerre  (à  quoy  il  estoit  né- 
cessite') incertaines  et  périssables. 

C'est  cruauté'  de  punir  les  enfans  pour  la  faute  des 
pères;  il  ne  faut  se  mesurer  à  Dieu,  qui  dit  qu'il 
chastiera  l'iniquité  des  pères  sur  les  enfans  jusques  à  la 
troisième  génération  ;  ce  qu'il  fait  pour  exemple  et 
terreur  des  pécheurs,  parce  qu'il  a  le  moyen  de  re- 
compenser les  innocens  qu'il  fait  souffrir  au  monde 
pour  participer  à  la  gloire  éternelle,  et  que  les  offen- 
ces  envers  la  divinité  sont  tout  autres  qu'envers  les 
hommes.  Ainsi  que  l'on  cherche  le  bien ,  les  grades  et 
honneurs  pour  agrandir  ses  enfans,  de  mesme  se  doit 
craindre  de  faillir,  pour  la  honte  et  pauvreté  dequoy 
ils  héritent  :  il  n'appartient  aux  hommes  de  punir 
les  innocens  pour  les  péchez  des  pères  ,  n'ayans 
moyens  de  les  recompenser  de  la  vie  éternelle. 

Le  roy  Henry  IV  n'a  laissé  de  practiquer  ceste 
vengeance  contre  nous,  enfans  du  sieur  de  Tavannes, 
qu'il  accuse  avoir  esté  conseiller  de  la  Sainct  Barthé- 
lémy. Je  le  ressens  en  particulier,  soit  à  cause  qu'il 
haïsse  ce  qui  en  est  venu ,  ou  que  les  Huguenots  em- 
peschent  Sa  Majesté  (qui  se  veut  maintenir  avec  eux) 
d'avancer  ceux  qui  en  sont  descendus.  Entre  tous  ceux 
de  la  Ligue  le  Roy  ne  m'a  tenu  promesse ,  tant  de 
Testât  de  mareschal  de  France  que  de  vingt  et  deux 
articles  de  ma  capitulation,  cause  de  ma  prison,  sans 
sujet,  en  la  Bastille.  Et  pour  plus  ample  preuve,  le 
sieur  de  Tavannes  mon  frère  l'ayant  aussi  bien 
servy  que  je  l'avois  desservy,  il  luy  a  ostéla  lieutenance 
de  Bourgongne  :  ces  mesmes  raisons  luy  ont  fait  as- 
sister les  ennemis  du  sieur  de  Mortemart ,  fils  d'une 

fille  du  sieur  de  Tavannes,  comme  s'il  en  hayssoit  la 
race.  C'est  injustement  :  quand  ainsi  seroit  que  mon- 
dict  sieur  de  Tavannes  fust  seul  cause  delà  Sainct  Bar- 
thélémy, ce  n'est  à  un  roy  de  France  de  venger  les 
injures  d'un  roy  de  Navarre  ;  et  par  raison  d'Estat 
devoit  faire  pour  nous,  afin  que ,  sans  exception  ny 
crainte  de  l'advenir,  ses  serviteurs  le  servissent  et  le 
conseillassent  ainsi  que  le  sieur  de  Tavannes  avoit  fait 
ses  prédécesseurs,  à  la  manutention  desquels  il  post- 
posoit  toutes  choses  ;  aussi  que  ces  petites  actions  tes- 
moignent  qu'il  se  souvient  du  passé.  De  plus  il  est 
obligé  de  sa  vie  au  sieur  de  Tavannes,  qui  ne  voulut 
acquiescer  à  l'opinion  de  ceux  qui  concluoient  sa 
mort  et  celle  du  prince  de  Condé. 

Heureux  qui  supporte  les  injures  par  respect  de 
Dieu ,  et  pour  ne  vouloir  mettre  la  guerre  parmy  le 
peuple ,  encor  qu'il  ait  les  moyens  faciles  de  pourvoir 
à  son  mescontentement  !  MM.  de  Bourbon,  de  Mont- 
morency et  les  Huguenots,  par  la  promotion  du  Roy 
victorieux  à  la  coronne,  sont  advancez;  ceux  de 
Guise,  les  Catholiques  qui  les  ont  suivis,  et  leurs  par- 
tisants,  sont  vaincus  et  reculez  par  leurs  fautes,  mal- 
heur ou  punition  divine.  Il  ne  faut  trouver  estrangc 
ce  qui  nous  advient  de  mal  en  nos  estats  et  biens,  et 
louer  Dieu  de  ce  qu'il  n'advient  pis,  sans  que  pour 
nostre  particulier  nous  troublions  le  gênerai  du  peu- 
ple sur  divers  prétextes,  dont  le  chastiment  et  punition 
suit  de  près  l'offence. 

La  vertu  est  subjecte  à  fortune  ;  les  plus  gens  de  bien, 
nonobstant  leur  preud'hommie,  foy  et  pieté  et  va- 
leur, tombent  en  envie  ,  disgrâce  et  inconvénients  : 
l'exemple  en  est  de  Caton,  de  Galba,  et  d'autres  en 

la  France,  qui  ont  plus  de  mérite  mil  fois  que  ceux 
qui  sonl  advancez  par  les  roys  et  les  princes. 

La  vérité  ne  se  peut  assez  louer,  ny  le  mensonge 
blasmer,  sans  lequel  il  ne  se  commettroit  guieres  de 
péchez.  Si  les  hommes  sçavoient  estre  forcez  de  leurs 
consciences  à  confesser  leurs  fautes  publiquement,  ils 
en  feroient  peu,  tant  parla  crainte  de  la  justice  que 
pour  la  honte  qu'ils  auroient  d'advoiïer  leurs  vices. 

Geste  vérité  est  si  forte,  qu'elle  se  fait  voir  mal-gré 
tous  artifices,  tromperies)  faux  tesmoignages ,  bruicts 
et  calomnies;  et  encor  qu'elle  demeure  quelque  temps 
cachée ,  enfin  tout  se  descouvre.  C'est  par  elle  que  les 
cieux  nous  sont  ouverts,  elle  est  la  mesme  divinité 
qui  permet  qu'au  lieu  de  blasmer  ceux  que  les  mes- 
chans  veulent  atterrer,  ils  les  exaltent  :  ainsi  les  dia- 
bles sont  contraincts  de  confesser  par  leur  bouche  le 
pouvoir  du  Seigneur  ;  les  tromperies  qu'ils  employent 
à  l'obscurcir  sont  autant  de  clartez  qui  l'illuminent  : 
vérité  qui  esclatte  mal-gré  les  hommes  parmy  les 
hommes.  Les  Huguenots,  ennemis  du  sieur  de  Ta- 
vannes ,  l'accusent  qu'il  estoit  du  conseil  de  leur  mas- 
sacre à  la  Sainct  Barthélémy;  qui  fut  une  telle  playe  et 
ruyne  pour  eux,  que  non  seulement  ils  essayèrent  de 
s'en  venger  par  armes  et  cruautez,  mais  aussi  par  escrit 
et  libelles.  Ils  firent  un  livre  en  l'an  1577,  intitulé  le 
Tocxain  des  Français  _,  par  lequel  au  son  de  la  cloche 
ils  appellent  tous  les  princes  chrestiens  à  venger  leur  in- 
jure :  et  pensant  dire  mal  du  sieur  mareschal  de  Ta- 
vannes ,  ils  sont  contraincts  d'en  dire  du  bien ,  tant  de  sa 
valeur  que  de  sa  prudence ,  qu'ils  font  tesmoigner  de  la 
propre  bouche  du  roy  Charles  ;  et  en  voicy  les  mots  au 
feuillet  4  7  du  livre  intitulé  le  Tocxain  des  Massacreurs. 

«  Le  sieur  deTelligny,  qui  manioit  en  partie  les  né- 
goces de  Flandres,  parlant  un  jour  au  Roy  des  moyens 
qu'il  faudroit  tenir  en  ceste  guerre,  et  de  l'espérance 
qu'il  y  avoit  de  la  voir  exécuter  à  son  advantage ,  le 
supplia  instamment  qu'il  tinst  la  chose  secrette,  sans 
en  rien  communiquer  à  la  Royne  sa  mère,  pour  les 
raisons  que  dessus  :  ce  que  le  Roy  promit  de  faire  , 
voire  avec  serment  réitéré.  Et  sur  ce,  après  avoir  en- 
tendu toutes  les  particularitez  qui  luy  furent  propo- 
sées, il  commença   à  discourir  sur  la  difficulté  qu'il 
trouvoit  sur  l'exécution,  d'autant  qu'il  ne  la  pouvoit 
entreprendre    seul;    et  s'il  disoit  n'avoir   personne   à 
qui  il  se  peust  fier,  tant  pour  avoir  conseil  que  pour 
servir  de  secrétaire  à  faire  les  depescbes  qui  seroient 
requises;  «  car,  disoit-il,  le  mareschal  de  Tavannes 
«  est  homme  de  bon  conseil;  mais  je  crains  qu'ayant 
«  esté  lieutenant  de  mon  frère,  et  eu  quasi  l'honneur 
«  des  dernières  batailles,  il  ne  soit  jamais  d'advis  qu'on 
«  entreprenne  une  nouvelle  guerre ,  pour  l'envie  qu'il 
«  a  de  demeurer  le  dernier  victorieux  :  ce  qui  ne  se- 
«  roit,  si  quelqu'autre  que  luy  faisoit  nouvellement 
«  un  nouveau  service  qui  fust  de  conséquence  comme 
«  estuy-cy.  » 

Voulant  dire  Au  mal ,  il  ne  loiïe  seulement  le  bon 
conseil  du  sieur  de  Tavannes  ,  mais  aussi  luy  attribue 
les  victoires  de  Jarnac  etMoncontour.  Semblablement 
le^Plessis-Mornay,  désirant  blasmer  M.  de  Guise  après 
sa  mort,  loue  sa  vigilance  et  valeur,  en  son  livre  inti- 
tulé Estât  des  affaires  de  France ,  où  il  le  compare 
à  César,  un  des  grands  capitaines  qui  ait  esté.  Ainsi  la 
force  de  la  vérité  est  si  puissante,  qu'elle  contraint  les 
ennemis  à  la  confdtser. 

Ceux  qui  ont  prolongé  leur  inimitié'  jusques  après 
la  mort  ont  esté  empeschez  à  sçavoir  comme  ils  se 
pourvoient  venger  après  la  mort  de  leurs  ennemis  ; 
aucuns,  faisant  le  procez  aux  trespassez ,  pendant  ou 
bruslant  leurs  os,  faisoient  contre  eux-mesmes:  la  pu- 
nition d'un  mort  est  de  n'en  faire  mention  et  l'oublier. 
Si  ce  qu'il  a  fait  a  esté  pour  acquérir  gloire,  l'en  pu- 
nissant ou  en  faisant  démonstration,  c'est  en  augmen- 
ter la  mémoire,  et  laisser  en  dispute  à  la  postérité  la 
justice  de  l'entreprise  du  defunct.  La  pyramide  de 
Chastel  fait  qu'il  sera  long  temps  parlé  de  ïuy,  et,  en- 
cores  que  son  entreprise  fust  meschante  et  injuste,  il 
laisse  à  penser  à  ceux  qui  nous  succèdent  s'il  avoit 
raison  en  ce  qu'il  enti  eprenoit  en  si  bas  aage  :  ce 
qu'ayant  esté  cogneu,  depuis  que  j'escrits,  par  le  Roy, 
il  a  fait  abbattre  ladicte  pyramide  pour  en  oster  la 
mémoire. 

Ce  qui  nuit  et  ne  sert  se  doit  laisser;  il  y  a  eu  cou- 
verture à  l'alliance  que,  le  roy  François  avoit  avec  les 
Turcs  (  si  couverture  peut  estre  ),  de  proposer  le  bien 
de  son  Estât  à  celuy   de  la  religion  chrestienne  :  Sa 
Majesté  disoit  estre  contrainct  à   ceste  alliance  pour 
estre  l'Allemagne,  l'Italie,  l'Angleterre,  l'Espagne  et 
les  Pays  Bas,  conjurez  contre  luy,  à  quoy  il  ne  pouvoit 
résister  sans  l'assislance  des  Turcs;  qu'il  est  loisible  de 
s'ayder  de  toutes  armes  pour  se  garder  des  mescbans 
par  leurs  semblables;  que  l'Empereur  avoit  recherché 
en   vain  ceste   mesme  alliance  dont  il   le  blasmoit: 
foible  ayde   des  Turcs,  qui  apporte  plus  de  blasme 
que  de  secours,  plus  de  malédiction  que  de  bénédic- 
tion. L'armée  venue  à  Nice  ne  fit  rien  ;  si  celle  d'Hon- 
grie divertit  l'Empereur,  il  y  mitFsoudain  ordre,  et 

ne  laissa  d'attaquer  la  France.  Maintenant  ces  pré- 
textes sont  cessez  ;  il  n'est  plus  de  grand  Empereur  ; 
l'Angleterre  et  la  Flandre  sont  contre  le  roy  d'Es- 
pagne; il  n'est  nécessaire  à  la  France  d'entretenir  la 
paix  avec  le  Turc  ,  puis  qu'elle  ne  sert  qu'à  provoquer 
l'ire  de  Dieu  :  que  s'il  la  faloit  maintenir,  il  faudroit 
que  ce  fust  pour  les  tromper  comme  infidèles,  espier 
leurs  ports,  leurs  actions;  donner  les  advis  à  tous  les 
princes  qui  entreprennent  contre  eux,  ou  du  moins 
en  tirer  plus  grand  profit,  et  que  nul  Cbrestien  ne 
peust  trafiquer  avec  eux  que  sous  la  bannière  de 
France  ;  qui  seroit  cause  que  toute  la  marchandise  du 
Levant  passeroit  par  les  mains  des  Français  ;  autre- 
ment c'est  estre  meschant  avec  peu  de  fruict  :  il  vau- 
droit  mieux  leur  déclarer  la  guerre  et  avoir  cinquante 
galleres.  Ils  ne  peuvent  attaquer  la  France  que  par 
quarante  lieues  de  terre,  aisées  à  défendre,  pour  la 
contrainte  de  passer  par  devant  les  forces  d'Italie  et 
d'Espagne.  Les  Français  peuvent  faire  descente  à  leur 
préjudice  depuis  Ragouze  jusques  au  destroit  de  Gil- 
berta,  pays  maritime  qui  contient  plus  de  quinze  cents 
lieues,  et  là,  à  la  gloire  de  Dieu,  sans  péché,  purger 
et  guérir  le  mauvais  sang  qui  engendre  la  guerre 
civile  en  France.  Et  seroit  la  guerre  contre  eux  pro- 
fitable, en  ce  qu'il  va  tous  les  ans  plus  de  cinq  cens  mil 
escus  dans  leur  pays  pour  des  marchandises  non  né- 
cessaires, et  lesquelles  on  pourroit  trouver  plus  abon- 
damment du  costé  des  Ind^s  et  de  la  mer  oceane  au 
profit  des  Chrestiens,  sans  enrichir  les  infidèles. 

Les  advis  des  offencez  ,  bannis  et  intéressez,  ne  doi- 
vent estre  creuz  ny  rejetez  du  tout,  ains  les  balancer 
avec  raison.  Ceux  qui  sont  sans  passion  et  ont  de  la 


4^6  [1^7^1    GASPARD  DE  SAULX, 

prudence,  doivent  estre  juges,  non  ceux  qui  hayssent 
ou  favorisent;  et  iceux  sont  fort  aysez  à  cognoistre, 
tant  pour  leurs  actions  passées  que  pour  les  présentes, 
examinant  l'interest  qu'ils  ont  à  ce  qu'ils  conseillent. 
Mais  aussi  ne  faut-il  pas,  sous  le  soupçon  que  l'on  a 
de  leurs   inclinations ,  rejetter  leur  conseil  entière- 
ment ;  mais  au  contraire  faut  examiner  avec  la  rai- 
son  leurs  propositions.    Vray  est-il  que  grandement 
leurs  conseils  et  promesses  sont  suspectes ,    ne  dési- 
rant qu'embarquer  les  personnes,  et  après  leur  faire 
cognoistre  par  efFect  qu'ils  y  sont  pour  leur  propre 
péril. 

Le  sieur  de  Tavannes,  voyant  ne  pouvoir  recouvrer 
santé,  et  qu'il  estoit  inutile,  il  va  la  chercher  en  sa  mai- 
son, avec  le  moyen  de  servir  encore  une  fois.  Il  blas- 
moit  les  fautes  qui  se  faisoient  à  La  Rochelle  ;  sorty 
d'une  maladie  de  six  mois,  demeure  quinze  jours  sain 
auchasteau  de  Suilly,  retombe  d'une  puresie;  exténué 
de  travaux  et  maladies,  se  défie  de  guérir,  cognoist  la 
Cour,  craint  de  perdre  ses  estats  pour  ses  enfans; 
envoyé  proposer  au  sieur  de  Retz  le  change  du  gouver- 
nement de  Provence  à  celuy  de  Metz,  qu'il  desiroit 
demeurer  à  son  fils  aisné.  Ledict  sieur  de  Retz  s'y  ac- 
corde soudainement,  et  promet  douze  mil  escus  de 
plus*,  de  quoy  le  sieur  de  Tavannes  adverty  est  d'ad- 
vis  d'y  renvoyer  incontinant,  pensant  mourir*,  il  ne 
manquoit  que  ses  signatures,  le  sieur  de  Retz  avoit 
envoyé  les  siennes.  Madame  de  Tavannes  ayme  mieux 
le  bien  présent  et  incertain  pour  elle,  que  l'advenir 
pour  les  siens  :  son  mary ,  se  portant  mieux,  se  roidit 
contre  l'eschange  ;  elle  l'emporte ,  dont  advint  la  perte 
de  gouvernement  à  ses  enfans, 

Un  mois  passé,  plusieurs  manquements  de  crises  et 
accidents  arrivent,  qui  menassent  le  sieur  deTavannes 
de  mort.  Ce  fut  à  renvoyer  en  diligence  à  La  Rochelle, 
où  j'estois,  pour  employer  le  roy  de  Pologne  pour 
nous.  Le  malheur  veut  qu'un  médecin  infidelle,  nommé 
le  Doux,  advertit  à  la  Cour  que  le  sieur  de  Tavannes 
mourroit,  tellement  que,  sur  les  lettres  que  le  sieur 
de  Retz  escrivit  depuis  La  Rochelle  pour  le  change  , 
la  Royne  luy  respondit  qu'il  eust  patience,  et  que 
la  chandelle  s'esteignoit;  que  sans  argent  ny  change 
du  gouvernement  il  auroit  ce  qu'il  desiroit.  Le  sieur 
de  Tavannes  ne  se  doute  de  la  trahison  du  médecin, 
résout  de  mourir  en  agissant,  fait  force  blancs  signés, 
dit  a  sa  femme  et  à  ses  serviteurs  :  «  Je  cognois  la 
«  Cour ,  mes  enfans  perdront  tous  mes  estats.  Je  vi- 
«  vray  huict  jours;  aussitost  que  je  seray  mort  n'en- 
«  voyez  point  quérir  de  baume  aux  villes,  pour  n'estre 
«  découvert;  saliez  mon  corps  secrettement,  et  me 
«  faites  servir  ainsi  que  si  je  vivois ,  jusques  à  ce  que 
«  l'eschange  des  gouvernements  soit  admis,  et  que  mon 
«  fils  aisné  ait  le  gouvernement  de  Metz,  le  jeune  la 
«  lieutenance  de  Bourgongne.  »  Le  Roy,  pour  estre 
asseuré  de  la  santé ,  à  la  sollicitation  de  la  Royne  et 
du  sieur  de  Retz,  envoyé  Charron,  son  vallet  de 
chambre,  voir  comme  il  se  portoit.  Luy,  à  quatre 
jours  de  sa  mort ,  prévoit  à  quel  dessein  Leurs  Ma- 
jestez  envoyent  vers  luy ,  qui  estoit  pour  ne  rien  don- 
ner à  ses  enfans  si  sa  mort  estoit  inévitable;  il  se 
fait  habiller  et  asseoir  en  son  lict,  prend  du  vin 
comme  s'il  se  fust  bien  porté  ;  discourt  à  ce  vallet  de 
chambre  des  affaires  d'Estat  et  des  siens  si  fermement, 
qu'il  demeure  en  créance  entière  qu'il  se  portoit  bien , 

le  dit  ainsi  à  la  Cour;  qui  fit  que  les  lettres  du  gou- 
vernement de  Provence  furent  depeschéespour  le  sieur 
de  Retz,  celles  de  Metz  et  de  la  lieutenance  de  Bour- 
gongne  pour  mon  frère  et  pour  moy  ;  n'estant  ny  l'un 
ny  l'autre  à  la  Cour,  le  chancelier  retint  nos  lettres. 

Le  sieur  de  Tavannes  empire,  combat  la  mort;  di- 
soit  qu'il  avoit  désiré  estre  compagnon  des  princes  et 
premier  en  l'Estat;  maintenant  qu'il  y  avoit  attaint, 
il  n'en  joiiyssoit  pas;  toutesfois  qu'il  se  conformoit  à 
la  volonté  de  Dieu,  se  preparoit  chrestiennement.  De- 
mandé par  un  serviteur,  le  voyant  tant  résolu,  s'il  ne 
desiroit  pas  revenir  en  santé,  «  Non,  dit-il,  j'ay  ja 
«  eu  beaucoup  de  peine  de  faire  les  deux  tiers  du 
«  chemin,  lequel,  si  je  guerissois,  pour  rapprocher  la 
«  mort  il  faudroit  encore  refaire.  »  Il  se  confessa  sans 
faire  mention  d'avoir  adhéré  au  conseil  de  la  Sainct- 
Barthelemy,  contre  des  rebelles  qui  s'estoient  préci- 
pitez à  leur  malheur  malgré  que  Leurs  Majestez  en 
eussent  ;  ordonna  qu'on  rendist,  ou  que  l'on  ne  prist 
rien  d'une  abbaye  qu'il  tenoit  du  Roy  ;  forcé  de  man- 
ger, ne  peut  porter  sa  main  à  sa  bouche,  juge  sa 
mort;  respond  à  la  demande  de  son  enterrement,  que 
ce  fust  sans  pompe,  auprès  de  son  frère  de  Villefran- 
con,  en  l'église  de  Suilly;  si  pour  la  postérité  on  le 
pensoit  utile,  qu'ils  le  fissent  enterrer  en  la  Saincte 
Chappelle ,  où  maintenant  il  est  eslevé.  Il  fit  appeller 
sa  femme  et  son  fils  :  dit  à  l'une  :  «  Que  te  diray-je, 
«  sinon  que  tu  es  des  plus  femmes  de  bien  du  monde? 
«  ce  n'est  pour  t'admonester ,  mais  pour  te  dire  adieu 
«  que  je  t'appelle.  »  Dit  à  son  fils  :  «  Sers  et  crains 
«  Dieu,  qui  m'a  tiré  de  tant  d'hazards  et  mis  à  hon- 
«  neur;  sois  serviteur  de  Roy;  obeys  ta  mère.  Tu  en 

«  diras  autant  à  ton  frère  ;  je  vous  donne  ma  benedio 
d  tion  à  tous  deux ,  que  tu  luy  porteras  de  ma  part.  >»  Il 
sembloit,  à  le  voir,  que  la  mort  ne  le  touschast:  prest  à 
rendre  le  dernier  soupir  ses  serviteurs  effrayez  se  reti- 
rans  en  pleurs,  dit  :  «  Ne  bougez,  ne  me  laissez  mourir 
«  ainsi  »  ;  estend  le  bras  vers  la  croix ,  la  baise  et  meurt. 

Nous  levions  le  siège  de  La  Pxochelle  quand  je  sceus 
sa  mort,  qu'il  faloit  celer  jusques  à  ce  que  nous  eus- 
sions les  despesches  des  gouvernemens  susdicts.  J'ob- 
tins lettres  de  M.  d'Anjou  pour  le  change,  comme  si 
mon  père  eust  vescu.  Arrivé  à  la  Cour,  j'y  trouve  mon 
frère  avoir  essayé  en  vain  de  retenir  du  chancelier 
les  lettres  du  gouvernement  de  Metz ,  par  un  advis 
qu'un  secrétaire,  nommé  Guerin  de  Mascon ,  donna 
de  la  mort  de  son  maistre ,  non  tant  par  infidélité 
que  pour  le  désir  qu'il  avoit  de  faire  ses  affaires.  Nous 
demandons  ces  lettres  des  gouvernemens  au  Roy,  que 
scavions  estre  toutes  scellées  entre  les  mains  du  chan- 
celier.  Sa  Majesté  veut  que  soyons  contents  de  six  mil 
livres  qu'il  nous  donne  de  pension  ;  dit  que  nostre 
père  n'estoit  tant  que  nous  en  l'aage  que  nous  avions 
lors.  Je  responds  (jeune  que  j'estois)  que  nostre  père 
n'estoit  fils  du  mareschal  de  Tavannes  comme  nous , 
auquel  la  Coronne  estoit  tant  obligée.  Nousn'obtinsmes 
rien  d'avantage ,  tant  les  roys  se  souviennent  peu  des 
services  des  morts.  Ce  coup  fut  grief,  nous  perdismes 
cent  mil  francs  de  gages  et  d'estats  annuels,  dont 
nostre  père  n'avoit  jouy  que  six  mois;  dependismes 
cinquante  mil  escus  en  voyages,  maladies,  larcins  et 
toute  sorte  de  perte  ;  je  demeuray  sans  charge  ny  es- 
tats,  aagé  de  dix  huict  ans. 

11  est  malaisé  de  celer  un  mort,  pour  les  changements 

qui  adviennent:  c'est  lors  que  chacun  croit  estre  quitte 
du  serment  qu'il  a  à  la  maison,  vise  et  pense  à  nou- 
velle fortune ,  offencez  de  celle  qu'ils  n'ont  trouvée 
telle  qu'ils  se  figuroient  ;  le  moindre  changement  est 
soupçonneux.  Pour  le  celer,  dés  le  commencement  de 
la  maladie  il  en  faudroit  avoir  empesché  la  veuë  : 
cela  ne  se  peut  parce  que  lors  la  santé  n'est  déses- 
pérée :  les  hommes  sont  enclins  à  sçavoir  et  dire  des 
nouvelles,  et  profiter  du  mal  d'autruy  :  par  fois  ce  qui 
se  veut  le  plus  celer  se  descouvre  davaritage  :  plus 
d'artifices  employez,  plus  de  devins  de  ce  que  l'on  veut 
cacher. 

Les  infortunes  se  suivent,  non  pas  qu'il  soit  destiné 
que  l'une  amené  l'autre ,  mais  comme  un  cheval  qui 
bronche  s'esbranle,  redouble  et  tombe,  le  malheur 
perd  l'entendement  de  ceux  qui  ne  sont  rassis  par  les 
précédentes  fortunes;  le  regret,  la  négligence  des  af- 
faires ramené  autre  desastre  :  un  homme  en  mauvaise 
fortune,  les  autres  luy  courent  sus  ;  ceux  qui  se  roi- 
dissent  contre,  et  prenant  garde  à  eux ,  empeschent  ces 
accidents  par  patience  et  constance,  sans  vouloir  forcer 
le  malheur  par  violents  remèdes  ;  et  faut  considérer 
que  l'on  n'est  plus  ce  que  l'on  estoit  avant  le  malheur 
advenu.  Joinct  que,  lors  que  l'on  ne  porte  patiemment 
les  malheurs  et  desastres,  avec  des  paroles  de  deses- 
poir, et  que  l'on  ne  conforme  à  la  volonté  de  nostre 
Seigneur,  il  luy  plaistde  nous  chastier  réitéreraient  par 
de  plus  grands  malheurs  que  les  précédents,  qu'il  faut 
vaincre  par  humilité,  prières  et  patience. 

L'ame  éternelle,  par  la  prison  du  corps,  estempes- 
chée,  et  de  ceux  qui  meurent  la  chair  se  disjoint  de 
l'esprit;  c'est  pourquoy  les  paroles  au  lict  de  la  mort 

sont  souvent  prophéties,  d'autant  plus  notables,  que 
c'est  le  temps  de  vérité,  d'apparitions,  de  visions.  La 
bénédiction  est  utile  aux  enfans ,  prisée  en  l'ancien  Tes- 
tament ,  et  depuis  practiquée  par  les  bons  Chrestiens. 
Restitution  de  bien  mal  pris ,  payement  de  debtes , 
aumosnes,  dons  au  lict  de  la  mort,  servent  de  peu  aux 
âmes  :  c'est  donner  ce  qui  ne  se  peut  emporter,  et  de- 
quoy  on  n'a  plus  à  faire;  monstrer  que  l'on  s'ayme 
mieux  que  ses  parens,  les  chargeant  de  ce  qu'on  ne  se 
voudroit  charger  si  on  vivoit  :  ce  qui  ressemble  à  ceux 
qui,  pour  la  punition  de  leurs  péchez,  ordonnent  qu'on 
fouette  et  brusle  leurs  corps  morts. 

Pour  se  prévaloir  des  services  paternels ,  faut  ren- 
contrer de  bons  et  justes  maistres  ;  l'amitié  s'oublie 
plustost  par  la  mort  que  l'injure.  Le  principal  amour 
des  hommes  est  fondé  sur  l'utilité  qu'ils  reçoivent  des 
autres,  laquelle  cesse  par  la  mort  de  celuy  duquel  ne 
se  peut  plus  tirer  service.  Les  bien-faicts  recogneuz  en 
la  postérité  souvent  sont  rares;  au  lieu  de  voir  de  bon 
œil  les  enfans  des  pères  qui  ont  servy ,  ils  sont  tenus 
importuns,  semblent  reprocher  le  service  de  leurs  pa- 
rens. S'ils  sont  sortis  de  capitaines  qui  ayent  fait  de 
beaux  actes ,  les  roys  et  princes  s'attribuent  les  avoir 
faicts  eux  mesmes,  non  du  conseil  du  trespassé;  et  pour 
faire  croire  qu'ils  ne  tiennent  leurs  victoires  des  morts, 
expressément  ils  ne  font  rien  pour  leurs  enfans ,  quel- 
quesfois  leur  font  trancher  la  teste.  Plusieurs  ont  esté 
si  heureux,  qu'ils  ont  laissé  les  leurs  en  aage  de  rece- 
voir le  fruictde  leurs  labeurs  :  M.  le  connestable  A.nne 
de  Montmorency  laissa  ses  fils  maresehaux  de  France; 
nous  demeurasmes  si  jeunes,  et  principalement  moy, 
que  (joint  à  ce  que  le  sieur  de  Tavannes  avoit  opi- 

niastré  de  ne  pourvoir  aux  charges  les  jeunes  gens)  il 
ne  me  demeura  rien  de  tous  ses  estats ,  et  tous  ceux 
que  j'euz  du  depuis  je  les  acquis,  non  que  ce  ne  soit 
un  acheminement  à  iceux  d'estre  nay  d'un  père  de 
mérite  ;  mais  cela  ne  sert  aux  endormis  et  ignorants. 
Si  j'ay  perdu  des  estats,  je  le  pouvois  sans  reproches, 
les  ayant  conquestez  et  n'estant  l'aisné  de  la  maison, 
que  le  sieur  de  Tavannes  laissa  pourveu  de  charges 
honnorables  après  sa  mort,  sans  compter  la  lieute- 
nance  du  gouvernement  de  Bourgongne,  qu'il  avoit 
donné  au  comte  de  Chai  ny  pour  le  marier. 

Le  christianisme  fondé  sur  la  pauvreté  et  douleur, 
est  la  maxime  qu'observent  les  fidèles  et  le  chemin 
éternel  ;  les  misères  nous  sont  envoyées  pour  nos  pé- 
chez ou  pour  la  gloire  de  Dieu  ;  l'une  et  l'autre  doivent 
estre  agréables;  plus  d'innocence,  plus  de  mérite.  Dieu 
est  proche  du  deuil,  plus  recogneu  en  adversité  qu'en 
prospérité  :  les  voyes,  les  afflictions  passées  ne  se  res- 
sentent ;  la  souvenance  du  mal  est  plus  plaisante 
quand  on  en  est  dehors,  que  celle  du  bien  qui  s'est 
perdu;  c'est  braver  la  fortune  de  ne  pouvoir  estre  pis; 
c'est  cesser  de  craindre  quand  on  est  au  bas  de  la 
roue ,  qui  tourne  ou  nous  estouffe  ;  c'est  liberté  de 
sortir  de  la  vie,  un  acquitement  de  debtes  et  affran- 
chissement de  malheurs. 

Il  ne  devroit  estre  permis  s'eslever  en  sépulture ,  à 
ceux  qui  n'ont  fait  de  bons  effects  pour  la  republique; 
la  multitude  d'icelles  engendre  le  mespris  :  les  ban- 
quiers ,  les  femmes  et  enfans  en  ont  de  somptueuses  et 
magnifiques.  Il  y  en  a  des  roys  à  Sainct  Germain  des 
Prez  de  mauvaise  pierre  et  de  peu  de  valeur  :  plu- 
sieurs de  ces  beaux  tombeaux  ne  durent  non  plus  que 

ceux  des  mignons  ont  fait  à  Sainct  Paul.  C'est  impru- 
dence et  moquerie  à  ceux  qui  n'ont  rien  fait  de  s'or- 
donner de  somptueux  monuments  ;  la  manufacture 
s'estime,  non  celuy  pourqui  elle  est  faicte;  ce  sont  les 
belles  actions  qui  honorent  les  sepulchres,  non  les 
tiltres  et  grades  que  les  Roy  s  donnent.  Le  duc  de 
Palme  n'a  voulu  que  ces  quatre  mots  sur  la  sienne  : 
Cy  gist  Alexandre  Farnaise;  les  histoires  doivent  dire 
le  reste.  Ainsi  s'intitulent  les  grands  capitaines;  les 
statues  ne  font  les  vaillances  nobles,  non  plus  que  la 
poussière  n'obscurcit  les  actes  généreux;  et  pour  lais- 
ser mémoire  de  soy,  faudroit  orner  des  chappelles  au 
lieu  de  sépultures.  J'ay  le  plus  ayde'  à  faciliter  le  des- 
sein de  celle  du  sieur  le  mareschal  de  Tavannes  :  ne 
me  souciant  de  telle  vanité',  j'ay  enduré  que  ma  mère 
et  mon  frère  y  ayent  mis  leur  nom  sans  y  mettre  le 
mien.  Sépulture  du  sieur  de  Tavannes  honnorable 
pour  estre  en  la  sainte  chappelle  des  roys  à  Dijon ,  vis 
à  vis  de  la  saincte  hostie ,  érigée  par  lettres  patentes 
du  Roy,  et  consentement  de  tout  le  peuple  de  Bour- 
gongne ,  tesmoignage  de  sa  valeur.  Si  ces  permissions 
estoient  mesnagées,  sans  estre  concede'es  qu'à  ceux 
qui  sont  de  grand  mérite,  ils  tiendroient  le  mesme  lieu 
que  les  statues  romaines  qui  s'erigeoient  au  passé,  in- 
viteroient  à  bien  faire  ,  si  cest  honneur  n'estoit  accordé 
qu'aux  généreux  et  bien  meritans  du  public. 

Sont  deux  regrets,  sont  deux  plainctes  qu'il  ne  faut 
faire  en  mesme  temps,  de  la  mauvaise  fortune  et  de  la 
mort,  parce  que  la  mort  assoupit  et  rend  nuls  tous  les 
malheurs.  Les  esprits  bien  disposez  ne  se  faschent  ja- 
mais de  ce  qui  advient  au  monde ,  hormis  des  péchez 
commis,  sçachant  que  tout  s'ensevelit  et  se  doit  perdre 

dans  peu  de  temps;  tout  le  reste  est  plus  digne  de 
risée  que  d'ennuy.  Les  prosperitez  mondaines  sont  si 
vaines,  qu'Herode  ayant  tout  à  souhait,  et  après  avoir 
gousté  tous  ses  plaisirs,  un  grand  royaume,  obeys- 
sance,  voluptez,  femmes,  palais  royaux  et  meubles, 
est  troublé  de  ses  enfans  en  sa  propre  maison;  plein 
de  maladie,  faut  enfin  à  se  tuer  d'un  Cousteau  si  on 
ne  l'en  eust  empesché  :  et  ceux  qui  ont  tout  ce  qu'on 
pourroit  désirer,  perdent  tout  en  un  moment  par  la 
mort  ;  et  lors  de  la  prospérité ,  c'est  le  temps  que  l'on 
la  perd.  Les  Italiens  ont  raison  de  dire  :  «Qui  est  bien 
«  qu'il  s'y  tienne,  »  pour  tant  d'accidents  qui  surviennent  ; 
encores  que  de  repos  il  n'en  faut  point  chercher  icy, 
si  ce  n'est  un  peu  en  la  tranquillité  d'esprit  ;  c'est  le 
mal  de  la  mer  qui  ne  se  change  avec  les  vaisseaux, 
et  se  porte  toujours  avec  soy-mesme. 

Craindrons  nous  la  mort  que   les  filles  et  enfans 
endurent  constamment?  Combien  y  a-il  eu  d'hommes 
qui  l'ont  cherchée  pour  de  légers  sujets!  Souvenons 
nous  de  l'avoir  plusieurs  fois  désirée.  Si  la  crainte  pro- 
cède de  la  douleur,  elle  est  tantost  passée  ;  plus  nous 
approchons  de  la  mort,   plus  les  sentimens  s'assou- 
pissent :  demie  heure  de  mal  passe  sans  retour  ;  en  six 
fois  autant  se  treuve  la  fin.  J'en  suis  esté  plusieurs  fois 
assez  proche  pour  la  recognoistre.  Rien  n'est  à  regret- 
ter du  monde  que  les  péchez  que  l'on  y  a  commis.  Les 
femmes  oublient  le  dueil,  changent  d'amitié;  les  en- 
fans se  rejouissent  de  posséder  le  bien.  Si  c'est  pour  le 
regret  des  voluptez  que  nous  laissons,  les  bestes  en 
goustent  de  semblables  ;  si  pour  les  belles  terres  et  bas- 
timents,  ils  sont  de  peu  de  durée,  parce  qu'il  les  faloit 
laisser.  Plus  de  vie,  plus  de  péchez  :  nous  sommes  as- 

setirez   n'estre   punis  que    de   ceux  que    nous  avons 
commis  jusques  à  l'heure  de  nostre  mort.  La  peur  qui 
se  reçoit  est  vaine  d'aller  dans  la  fosse  noire  estre 
nourriture  des  vers  :  ce  n'est  pas  nous  qui  ne  sommes 
plus  là,  c'est  moins  que  nostre  habit.  Si  ces  reliques 
estoienten  estime  aux  esprits,  combien  en  reviendroit- 
il  les  quérir,  et  rassembler  leurs  os  qui  sont  en  déri- 
sion! il  ne  s'est  jamais  veu  qu'aucun  les  ait  dépendus 
du  gibet.  Folie  estrange  et  extraordinaire,  de  penser 
que  deviendront  nos  corps  après  nostre  mort,  et  qu'il 
y  ait  encore  sous  le  tombeau  quelque  chose  de  nous 
quand  nous  sommes  passez!  Je  loiïerois  volontiers  les 
anciens  qui  brusloient  les  corps,  lesquels  en  estaient 
le  soing,  et  detournoient  les  esprits  des  monuments. 
Mais,  ce  disent-ils,  la  créance  est  la  résurrection  de 
la  chair  :  pauvres  gens  !  comme  si  Dieu  avoit  besoin , 
pour  nous  rendre  de  la  mesrae  estofïe ,  du  levain  de 
ces  poudres;  luy  qui  a  suspendu  la  terre  au  milieu 
des  cieux,   qui  donne  le  cours  aux  astres,  fait  les 
hommes  de  crachats  et  de  terre ,  mais  plustost  de  sa 
seule  parole;  comme  si  par  là  mesme  il  ne  pouvoit 
r'entourner  nos  esprits  de  chair,  d'os,  nerfs  et  veines 
nouvelles.  Considérons  que  nous  n'allons  vers  un  ty« 
ran ,  ains  vers  Dieu  miséricordieux ,  qui  à  bras  ouverts 
est  prest  pour  nous  recevoir.  Que  s'il  faut  satisfaire 
aux  debtes  par  purgatoire,  combien  de  joye  de  sça- 
voir  qu  icelles  finies  nous  serons  sauvez  !  et  quand  il 
adviendroit  pis,  la  multitude  des  pareils  apporte  re- 
confort. Et  si  n'avons  ce  bien  d'estre  en  la  gloire  per- 
durable,  seroit  assez  de  punition  de  n'estre  point,  et 
si  nous  n'estions ,  nous  serions  comme  nous  estions  il 
y  a  un  million  d'ans.  Ce  qui  se  doit  perdre  n'est  à  re- 

gretter  :  plustost  la  besongne  qu'il  faut  faire  est  faicte, 
c'est  tant  mieux  puisqu'il  la  faut  achever  ;  combien 
tost  est  coulé  de  vingt  à  soixante  ans  !  La  mort  a  ses 
biaiz  et  lustres ,  ainsi  que  la  plupart  des  choses  mon- 
daines :  d'un  costé  elle  semble  d'une  couleur,  et  de 
l'autre  d'une  autre;  si  elle  est  prise  de  mauvais  biaiz 
et  à  regret,  quand  ce  seroit  le  salut  on  s'en  degouste- 
roit.  Un  esprit  bien  sain  se  mocque  en  soy-mesme  de 
ceste  comédie  dallumemens  de  torches,  fenestres fer- 
mées ,  sonnements  de  cloches ,  qui  ne  sont  qu'appa- 
rences et  fantasies.  Ainsi  qu'il  s'est  veu  des  patients 
plus  asseurez  que  ceux  qui  les  conduisoient  à  la  mort, 
ainsi  ceux  qui  meurent  résolus  se  rient  de  ceux  qui 
les  plaignent,  et  des  lamentations  de  Jeremie.  Adieu 
beau  soleil  ,  vous  n'esclairerez  plus  pour  moy  -,  adieu 
tant  de  plaisirs,  de  voluptez,  d'amis  ;  disons  plustost  : 
Je  vous  laisse  douleurs,  catherres,  maladies,  chaud, 
froid,  amis  feints,  traistres ,  trahisons,  ingratitudes, 
vengeance,  ambition,  tyrannie,  défauts,  imperfections 
corporelles,  crainte  de  mort,   souspirs,  tristes  sou- 
venirs des  fautes  commises,  riottes,  colères,  querelles, 
ambitions  poignantes,  avarice,   envie,  procez,  ran- 
cunes. Je  vay  estre  pareil  à  Alexandre,  aux  Césars, 
et  à  tant  de  roys  et  empereurs  qui  sont  morts,  et 
plus  grand  quiceux  par  la  grâce  de  Nostre  Seigneur 
Jesus-Christ;  dans  quatre  heures  je  verray  que  c'est 
(si  Dieu  m'en  fait  la  grâce),  combien  de  monarques 
me  sont  inférieurs;  je  recognoistray  mes  amis  tres- 
passez,  père,  mère,  enfans,  parens,  attendant  ceux 
que  je  laisse  au  monde.  Qui  vit  long  temps  voit  beau- 
coup de  malheurs  en  son  esprit ,  en  son  corps  et  en 
ses  biens ,  perte  d'enfans ,  d'amis,  et  quelquefois  d'hon- 

neur.  Arrivée  l'heure  tant  crainte  et  préméditée,  il 
ne  faut  faire  le  sot  comme  le  jour  de  ses  nopces  :  au- 
tant de  gain  de  se  monstrer  courageux  que  timide; 
l'un  est  plus  honorable  que  l'autre,  et  non  plus  diffi- 
cile. Il  estoit  aisé  d'escrire  contre  la  mort  quand  nous 
ne  sentions  son  aiguillon;  plus  près  d'icelle,  faut  se 
préparer  à  plus  de  resolution  :  tant  avons  cheminé 
que  l'effect  est  arrivé;  nous  en  parlions  comme  si  elle 
eust  esté  loing;  maintenant  monstrons  que  nous  sommes 
en  sa  présence  :  après  estre  préparez  ce  sera  bien  tost 
faict,  il  ne  faut  que   serrer  les   dents   et  nous  voila 
passez:  plusieurs  choses  semblent  grandes  de  loing, 
qui  proches  sont  à  mespris.  Nous  dirons  :  je  pensois 
avoir  plus  de    peur,  je    pensois  qu'il    y  avoit    plus 
d'affaires,  plus  de  mal.  Marc-Aurele  veut  que  celuy 
qui  le  reconforte  soit  à  l'article  de  la  mort  comme 
luy  :  cela  est,  car  trente  ans  au  prix  de  l'éternité  ne 
sont  qu'un  mouvement,  si  peu  de  temps  fait  les  cho- 
ses semblables.  Les  cruelles  douleurs  sont  signe  de 
salut;  autant  de  poincts,  autant  de  péchez  effacez: 
qui  meurt  fortuitement  meurt  en  doute.  Resjouy  toy 
de  ce  que   Dieu  t'y  a  conduit  en  bon  sens  pour  le 
prier  et  recognoistre ,  ce  qu'il  ne  fait  à  beaucoup;  et 
si  tu  es  en  bon  sens  tu  ne  crains  rien;  remercie  le  que 
tu  ne  meurs  honteusement  sur  un  eschafaut,  au  dés- 
honneur de  ta  postérité.  J'ay  veu  plusieurs  meschans 
mourir  de  canonnades  :  la  bonne  fin  présage  paradis. 
On  ne  peut  estre  trois  heures  en  mesme  estât  :  joye, 
tristesse,  plaisir,  douleurs,  se  suivent;  nul  sans   en- 
vie ,  nul  sans  regret  :  plusieurs  ne  voudroient  estre 
au  commencement  de  leur  vie  pour  passer  le  mesme 
chemin  qu'ils  ont  fait. 

Pour  prévenir  la  peur  de  la  mort,  il  y  faut  avoir 
pense'.  Aucuns  tiennent  le  pensement  plus  grief  que  le 
trespas,  qu'en  mourant  il  n'y  a  qu'un  jour  de  mauvais, 
et  en  y  pensant,  plusieurs,  sera  assez  temps  de  penser 
au  mal  quand  il  adviendra.  Je  le  croirois  ainsi,  n'es- 
toit  le  christianisme  et  le  salut  de  l'ame ,  pour  lequel 
la  méditation   de  la  mort  est  nécessaire.   Il  ne  faut 
douter  qu'elle  ne  se  présente  terrible  des  terribles  h 
ceux  qui  ne  sont  préparez.  Ceux  qui  ont  fait  leur  pa- 
quet, préparé  leur  antidote  contre  la  peur,  contre  le 
mal,  contre  l'heure  du  trespas,  disent  aux  douleurs  : 
«  Je  vous  attendois ,  je  sçavois  bien  que  j'en  devois 
<c  avoir;  si  me  laisserez  vous.  »  Et  aux  pleurs,  criailleries 
et  importunitez:  «C'est  la  coustume  qui  passe  soudain , 
«  et  qui  ne  dure  que  quinze  jours.  »  Se  résoudre  à  la  sépa- 
ration de  la  mort,  regarder  constamment  ceste  division 
de  l'ame  et  du  corps,  comme  le  centenierqui  disoit  aux 
ministres  de  Néron:  «  Frappeaussi  asseurementque  j'at- 
«  tends  le  coup.  »  Il  n'y  a  qu'un  saut  à  faire;  l'espoir  de 
la  vie  éternelle,  par  la  miséricorde  de  Dieu,  nous  as- 
seure.   Qui  a  fait  souffrir  mort  ne  la  doit  craindre, 
pensant  qu'en  ce  mesme  estât  qu'il  est  il  a  réduit  les 
autres.  La  mort  a  esté  quelquefois  désirée  par  ambi- 
tion et  envie ,  considérant  un  moins  sage  que  nous  et 
moins  vaillant  avoir  tant  de  bonne  fortune  ,  qu'il  com- 
mande aux  hommes  ainsi  qu'aux  esclaves.  Combien 
de  fois  a-t-on  souffert  des  regrets  et  des  douleurs  pires 
que  la  mort  invoquée  à  secours  !  Lés  saincts,  les  mo- 
narques sont  morts,  et  tant  de  gens  de  bien  qui  valoient 
un  million  de  fois  plus  que  nous;  pourquoy  ne  mour- 
rons nous  constamment?  Différons  des  faquins  et  poltrons 
par  constance.  La  recompense  du  généreux  est  se  mo- 

quer  de  ses  propres  plaintes  sans  s'estonner;  aucuns 
font  les  vaillants,  et  meurent  délicats,  ainsi  que  les 
femmes  et  les  enfans.  Il  faut  respondre  aux  mourans 
sur  ce  qu'ils  disent:  «Je  m'en  vay  mourir.  —  Pensiez- 
vous  toujours  vivre? — J'ay  grande  douleur. — Vous  n'en 
aurez  plus. — J'ay  regret  de  vous  laisser. — Nous  en  lais- 
serons d'autres.  —  Que  deviendront  les  miens  ?  —  Dieu 
estperedetous.  —  Je  pleure  délaisser  mes  enfans. — Eux 
rient  peut  estrede  ce  que  vous  vous  en  allez. — Je  crains 
mes  péchez.  —  Dieu  est  miséricordieux.  —  Dans  deux 
heures  je  seray  sous  terre.  —  Ce  ne  sera  pas  vous.  —  Je 
crains  pour  mon  esprit. —  Il  treuvera  repos  où  plusieurs 
semblables  sont.  »  En  effect ,  les  saincts  ont  désiré  la 
mort; les  esprits,  dans  les  oracles,  la  qualifioient  le  sou- 
verain bien;  enfin,  c'est  estre  affranchi  d'une  esclavitude 
ennuyeuse.  Seneque  et  autres  ont  remply  des  livres 
de  ces  préceptes  ;  j'en  dirois  d'avantage  sans  la  crainte 
d'escrire  ce  que  j'ay  leu  dans  iceux. 

Auguste  César,  chef  du  monde,  vainqueur  de  ses 
ennemis,  qui  joùyt  trente  ans  de  paix  universelle,  sous 
lequel  Nostre  Seigneur  voulut  naistre,  nommé  tres- 
heureux,  souhaitte  plusieurs  fois  la  mort  ;  l'ayant  pré- 
sente, tient  ceste  vie  une  farce  ou  commedie,  et  s'en 
mocque,  requiert  un  applaudissement  de  ses  amis, 
comme  ayant  bien  joué  son  personnage. 

La  mort  inopinée  est  redoutable  pour  le  salut  de 
l'ame,  et  douce  parce  que  c'est  une  confusion  de  sens 
qui  ne  donne  temps  à  la  peur,  esteint  toutes  pensées 
temporelles  et  spirituelles;  celle  qui  donne  le  loisir 
de  se  résoudre  aux  habiles  hommes  amoindrit  le  mal. 
Ce  nom  de  mort  est  mal  adapté ,  puisque  nous  croyons 
que  nous  ne  mourrons  point;  le  nom  de  passage  ou 

trespas  seroit    plus  propre.  A  ceste  heure-là   il  faut 
avoir  preveu  à  tout,  sans   avoir  plus  d'affaires  qu'à 
prier  Dieu,  se  mettre  et  tenir  en  bon  estât,  celafaict, 
il  n'y  a  rien  à  regretter  ny  à  craindre.  Dieu  ne  nous 
a  pas  créez  pour  nous  damner;  nous  avons  pesché  en 
desobeyssance,  à  ne  l'avoir  servy,  en  ingratitude,  in- 
crédulité': espérons  en  sa  miséricorde,  puisque  Nostre 
Seigneur  Jesus-Christ  a  satisfait  à  sa  justice  pour  nous. 
Il   ne  faut  s'assoupir  ny  s'endormir  à  ceste  heure  si 
dangereuse;  tant  de  gens  gehénez,  rouez  et  martyrisez 
innocemment  ont  souffert  patiemment  :  plus  la  dou- 
leur est  grande,  plustost  elle  finit  ;  celle  qui  est  passée 
ne  retourne  plus,  elle  passe  en  chemin  faisant.  Les 
coliques,  les  pierres,  les  maux  d'enfans,  se  supportent 
des  sexes  plus  infirmes,  qui  sont  plus  acerbes  que  le 
trespas.  Contez  les  coups  de  cloche  de  la  passion ,  \à 
douleur  s'en  va  avec  le  nombre.   Ceste  ame,  cest  es- 
prit en  sa  perfection  séparé  du  corps,  de  substance 
éternelle,  est  créé  à  la  gloire  de  Dieu.  De  quoy  au- 
roit  servy  ce  soleil,  ceste  voûte  admirable  des  cieux, 
ceste  terre  suspendue,  ceste  mer  limitée,  si  les  âmes 
n'estoient  éternelles,  pour  se  souvenir  et  dire  à  jamais 
les  louanges  du  Tout  Puissant,  et  magnifier  ses  œuvres? 
Pouvions-nous  estre  deux  fois?  acquittons  nous  libéra- 
lement de  ce  à  quoy  la  nécessité  nous  force.  Tu  peux 
avoir  gousté  toute  sorte  de  biens  et  d'honneurs,  une 
longue  vie;  ce  ne  sont  que  redittes.  N'y  a-il  pas  de- 
quoy  se  réjouir  grandement  d'estre  en  un  estât  cer- 
tain, et  non  comme  l'oyseau  sur  la  branche,  subject 
à  tous  périls?  Regardons  les  malheurs  passez,  et  nous 
serons  comme  ceux  qui  ont  franchy  un  grand  vallon 
ou  fossé  remply  de  feu,  de  fer  et  de  tourment,  ou 

comme  ceux  qui,  ayant  passé  un  périlleux  naufrage, 
regardent  à  seurté  ceux  qui  sont  en  tourmente  ;  nous 
cesserons  de  plaindre,  puisque  tout  le  mal  est  advenu. 
Le  tas  de  nos  péchez  accumulez  est  représenté  par  les 
malins  esprits,  par  les  anges  la  miséricorde  de  Dieu, 
qui  nous  oste  le  desespoir  et  la  méfiance  ;  c'est  là 
où  il  faut  r'appeller  toute  sa  force  et  tous  ses  sens 
pour  se  fortifier  en  la  foy.  Comment  se  peut-il  faire 
cas  de  ce  qu'il  faut  si  promptement  perdre?  est-ce 
chose  nouvelle?  ne  mourions  nous  pas  tous  les  jours? 
Ces  douleurs  se  perdront  par  la  privation  des  senti- 
mens;  l'oiiye,  la  veuë,  tout  défaut;  et  ce  qui  est  à 
demy-mort  ne  sent  que  demy  douleur,  laquelle 
entière  a  fait  souhaitter  la  mort  à  plusieurs  pour  s'en 
délivrer.  Aucuns  ayans  veu  les  escrits  des  sages  et  sça- 
vants  sur  la  preuve  de  l'immortalité  de  l'âme,  l'ont 
tellement  creiïe  et  cogneiie ,  que  volontairement  ils 
ont  avancé  leurs  jours.  Imitez  par  les  filles  mile- 
siennes  et  par  l'hostesse  d'Alexandre ,  qui  la  receu- 
rent  et  se  la  donnèrent  en  prospérité  et  en  bon  sens  ; 
pour  ne  la  recevoir  en  temps  calauiiteux  ,  et  par  icelle 
mettre  en  sauveté  leur  honneur  et  bonne  réputation 
des  autres  femmes,  se  sont  daguées  et  précipitées.  He- 
rode  et  les  Payens  se  sont  voulus  donner  la  mort; 
plusieurs  pour  un  regret ,  pour  braver  les  misères  du 
monde  ;  aucuns  après  la  perte  d'honneur  ;  autres  pour 
la  gloire,  ou  pour  la  mort  de  leurs  princes;  autres 
n'ont  voulu  demander  la  vie  à  leurs  ennemis,  ny  la 
recevoir  en  don  d'eux,  et  Caton  se  deschira  les  en- 
trailles pour  la  terminer.  Ceste  debte  payée  ,  on  en 
est  quitte ,  on  perd  la  crainte  et  l'appréhension  d'icelle  ; 
la  honte,  le  deshonneur  pire  que  la  mort,  après  icelle  * 


442  [X^7^]    «ASPARD   DE  SAULX, 

ne  peuvent  estre;  c'est  emporter  à  main  salve  ce  que 
l'on  a  acquis  de  réputation,  qui  n'est  plus  subject  à 
fortune.  Qu'il  te  souvienne  de  l'avoir  plusieurs  fois 
appellée  et  désirée,  et  maintenant  c'est  pusillanimité 
de  luy  tourner  le  doz.  Quels  jours  se  passent  sans 
quelque  douleur  et  fascherie?  le  plaisir,  un  rare  acci- 
dent, est  tost  passé;  les  hommes  composez  de  quatre 
humeurs,  la  melancholie  y  a  la  meilleure  part.  Geste 
mort  ne  mérite  tant  de  précautions  ;  elle  vient  en  mas- 
que, en  espouvente,  chambres  obscures,  torches  allu- 
mées, familles  espleurées,  prévoyance  et  pilleries  de 
ceux  qui  demeurent.  Pipeuse  mort,  espouvente  veil- 
laque,  qui  ne  te  cognoistroit?  N'est-ce  pas  toy  que  l'on 
ne  craindra  plus  après   ton  effect,  et  qui  n'as  que  ce 
coup  à  faire  ,    qui  guérit  toute  maladie ,  oste  toute 
douleur,  desespoir  et fascheries ,  qui  enchaisne  la  for- 
tune de  telle  sorte  qu'elle  n'a  plus  de  puissance?  O 
que  ceux  qui  ont  esté  proche  de  la  mort,  et  l'ont  en- 
visagée en  desespoir  de  s'en  sauver,  ont  un  grand  ad- 
vantage  !  ils  ont  passé  par  là,  ceste  crainte  est  une 
mesme  chose  ;  trois  heures  avant  ce  passage  la  douleur 
ne  se  sent  plus.   Il  se  faut  apprivoiser  à  ceste  mort 
pour  ne  la  trouver  aigre;  c'est  ce  que  disent  les  vieil- 
lards, qu'il  faut  aller  apprendre  à  mourir.  En  perdant 
tout  l'on  gagne  tout  :  et  quoy  perdre?  Des  basteleries 
d'enfans  :  il  n'y  a  différence   en  leurs  bastiments  et 
plaisirs  qu'en  la  capacité  de  l'un  et  de  l'autre.  Dirons- 
nous,  comme  Néron,  que  c'est  grand  dommage  que 
tels  comédiens  meurent?  Combien  de  jeunes  capitaines 
qui  en  sçavaient  autant  que  nous,  sont  morts  à  trente 
et  quarante  ans  !  Parlez  à  la  pluspai  t  des  hommes  : 
enquis,  diront  qu'ils  en  voudroient  desja  estre  quittes, 

ils  seroient  exempts  d'un  grand  labeur.  Les  poignantes 
douleurs  nous  portent  hors  de  nous  ;  il  faut  avoir  un 
mot,  une  enseigne  en  la  mémoire,  pour  appeller  à 
révoquer  toutes  les  raisons  tant  préméditées  par  in- 
vocation du  nom  de  Dieu  ;  allons  où  l'heure  des- 
tinée nous  tire.  Les  regrets  de  plusieurs  sont  attacher 
aux  biens  et  non  aux  corps,  et  les  larmes  espanchées 
sont  bientost  desseichées  ;  l'amour  de  soy- mesme  et 
l'interest  gouvernent  le  monde.  Pourquoy  regretter 
ceux  dont  le  regret  a  tantost  passé?  Combien  de  pa- 
rents et  mesme  d'enfans  ont  désiré  la  mort  de  leurs 
pères  !  Pourquoy  compassion  de  ceux  qui  n'en  auront 
que  pourhuict  jours?  Aucuns  ont  dit  qu'il  y  a  encore 
du  plaisir  en  la  douleur  et  à  la  mort  par  cession 
de  mal  :  tant  plus  on  est  vieux,  moins  la  mort  est  re- 
grettable, parce  qu'on  n'a  plusguieresà  perdre.  Mort 
qui  rend  tous  les  mutilez,  boiteux,  aveugles,  mal  ha- 
bituez ,  pareils  aux  plus  sains  ;  il  n'y  a  perte  au  monde 
qu'en  la  grâce  de  Dieu.  Si  nous  considérons  attentive- 
ment les  adversitez  du  monde  ausquelles  sommes  sub- 
jects,  nous  nous  fascherions  d'estre  immortels.  Il  faut 
croire  en  la  miséricorde  de  Dieu,  au  salut,  ou  estre 
privé  de  tout  sentiment,  comme  nous  estions  il  y  a 
mil  ans.  Combien  de  poignants  regrets  de  n'avoir 
fîny  sesprocez,  achevé  ses  bastimens,  colloque  ses  en- 
fans,  finy  ses  escrits,  payé  ses  debtes  !  Vraye  vanité  de 
ceux  qui  demandent  la  santé  !  à  quel  propos  la  de- 
mander, puis  que  dans  six  mois  nous  serions  en  la 
mesme  peine?  Et  puisque  la  douleur  a  fait  une  partie 
du  chemin ,  achevons  le  reste  :  c'est  à  faire  aux  roys 
et  bien  heureux,  ou  aux  atheistes ,  de  craindre  la  mort. 
Délivrez  de  ce  corps  qui  peut  estre  emprisonné  dans 


444    [  1^7^1    GASpARD  de  SAULX,  SE1G.  DETAVAN1VES. 

des  barreaux,  cachots  et  prisons  obscures,  nous  se- 
rons dans  nous-mesmes,  ame,  esprit,  qui  peut  passer 
au  travers  des  murailles  d'acier,  non  subjects  aux  infir- 
mitez  corporelles,  ny  aux  loix  de  la  nature,  ains  tous 
reduicts  à  la  volonté  de  Dieu.  Nous  plaindrons  nous 
d'estrehors  de  ceste  esclavitude  corporelle,  entournez 
de  tant  de  malheurs  ?  et  faut-il  tant  de  façon  pour  en 
sortir,  puis  que  les  enfans,  les  ignorans,  et  plusieurs 
sages  l'ont  soufferte  sans  estonnement?  Soyons  bien 
avec  Dieu,  croyons  et  nous  repentons,  nous  treuve- 
rons  ce  passage  facile. 

